***Әлдихан***

***Қалдыбаев***

***Таңдамалы шығармалар***

**IV том**

**Драмалық шығармалар**

**Тәмсілдер**

**Алматы**

**«Раритет»**

**2012**

УДК 821.512.122

ББК 84 Қаз 7-44

Қ25

**Қалдыбаев Ә.**

**Қ25** Таңдамалы шығармалар/Әлдихан Қалдыбаев. - Алматы:

Раритет, 2012 - 320 б.

Т. 4: Драмалық шығармалар. Тәмсілдер. - 320 б.

ІSВN 978-601-250-179-7

Белгілі балалар жазушысы Әлдихан Қалдыбаев әдебиеттің барлық жанрында жақсы жазады. Бұл айтқанымыздың айқын көрінісі – Әлдиханның осы томға енгізіліп отырған пьесалары, тәмсілдері.

Осындағы пьесалардың дені еліміз театрларының сахналарында, қазақ телевизиясында қойылған. Оның пьесасы бойынша Жамбыл облыстық драма театры қойған «Шаншар атай» спектаклі 1980 жылы Бүкілодақтық байқаудың бас жүлдесіне ие болған.

Тәмсілдер Әлдиханның сөз зергері ғана емес, өмір-өзенді, қоғамдық құрылыс үрдістерін жетік білетін ерекше талант екендігін көрсетеді. Олардан оқырман көп ой түйіп, өзі де ойланып сергіп, білім-білігі өсіп, рақат сезімге бөленеді.

Жазушы-драматург тілге шешен, жазуға жүйрік. Шығармаларының барлығы бір деммен оқылады.

**УДК 821.512.122**

**ББК 84 Қаз 7-44**

**ІSВN 978-601-250-179-7** © Қалдыбаев Ә., 2012

**ІSВN 978-601-250-172-8 (общ.)** © «Раритет» баспа компаниясы, 2012

**Драмалық**

**шығармалар**

**ШЕРТПЕКТЕН ШЕКЕ**

**ЗАРДАП ШЕКПЕЙДІ**

*(Екі бөлімді, алты көріністі драма)*

**Қатысатындар:**

**Шаншар атай** – жетпіс бестегі қария.

**Әлипа** – Шаншар атайдың кемпірі.

**Әшірбек**

**Бекен** үшеуіде сегізінші класты бітірген балалар.

**Санатбай**

**Мұсатай** – колхоз бригадирі, Санатбайдың әкесі, жасы қырықта.

**Күләнда** – Санатбайдың шешесі.

**Сәбит** – колхоз председателі, отыздың үстіндегі жігіт.

П РОЛОГ

Бүкіл сахнаның өн бойына алып қарбыз бейнеленген.

Жарық сол қарбызға құйылып тұр.

Авансценаға Әшірбек, Бекен, Санатбай бар – бір топ бала шығады. Бұл – олардың балық аулауға кетіп бара жатқан беті.

**Бекен** *(қолтығында ораулы қағазы бар).* Атайға тым қатты кетіп қалған жоқпыз ба өзі? Ілмей-ақ қойсақ қайтеді?

**Әшірбек.** Сөйттік-ау, деймін. Ойланып көру керек екен әлі.

**Санатбай.** Қара-а! Аяп тұрсыңдар ғой өздерің. Қақпасына емес, қақ басына ілсе де аз ол шалдың.

**Бекен.** Тантыма, сен өйтіп. Біздікі қорлау емес – ойнау, біле білсең.

**Әшірбек** *(Санатбайды ала көзімен ата).* Ұялмай-қызармай шындап барады ғой, өзі-ей.

**Санатбай** *(дереу мүләйімси қалып).* Мен де ойнап айтамын.

(Балалар сахнадан шығып кете барады да, ізінше дүркірей қайта қашып келе жатады. Санатбай сүрініп кетіп, бір аяғындағы туфлиі ұшып кетеді. Оған қарауға шамасы келмей, зытып барады. Шаншар атай шығады).

**Шаншар атай.** Сендерді ме? Сендерді... Қап, ай дейтін ажа, қой дейтін қожа жоқ, өстіп текке көше таптағаннан басқаны білмейді бұлар енді. Кешкісін үйді-үйлеріңе барып, шекелеріңді біраз тырсылдатып қоймаса болмайды екен, бұл...

**Бірінші бөлім**

**Бірінші көрініс**

Жаз. Колхозды ауыл. Ұзын кең көше. Шаншар атайдың үйінің алды. Қақпаға үлкен қағаз жапсырылған.Онда мынадай жазу бар.

**Шертпек шарты**

1.Білгірсігенге – бір шертпек.

2.Елпеңдегенге – екі шертпек.

3.Үрпигенге – үш шертпек.

4.Төбелескенге – төрт шертпек.

5.Бедірейгенге – бес шертпек.

6.Аяншаққа – алты шертпек.

7.Желпілдекке – жеті шертпек.

8.Селкілдекке – сегіз шертпек.

9.Тоңқылдаққа – тоғыз шертпек.

10.Ойымпазға – он шертпек.

Осы шартты жасап, бармағын басушы Шынқожаұлы Шаншар.

(Соңында бармағы басылған).

Қақпа түбіндегі есіктен Шаншар атай шығады.

Саялы қара ағаш түбіндегі орындыққа отырып жатып, атайдың көзі қақпадағы қағазға түсіп кетеді.

**Шаншар атай.** Бұ несі? Е-е, ауылға әртіс келген екен ғой. Жер таппағандай ілген жерін. *(Орнынан тұрмақ болып).* Қане, көрелікші, бас терісі келіскен әртіс пе екен, жо... *(Қайта жайғасып).* Әй, қайдан?! Бұл күнде жұрт бір көрсем дейтін әртіс Алматыдан шыққанды қойып, селкілдеген бала-шаға келетін болды ғой ауылға....

*(Есік көзінен Әлипа көрінеді).*

**Әлипа.** Қасында біреу бар екен десем, жалғыз ба өзі? Не болды, байғұс-ау, жападан-жалғыз отырып, сөйлеп.

**Шаншар атай.** Әртіс келіпті ауылға.

**Әлипа.** Әртісі қане?

**Шаншар атай.** Әне.

**Әлипа.** Қане?

**Шаншар атай.** Ана көлдей қағазды көрмей тұрсың ба?

**Әлипа.** Мен де бір шынымен келіп қалған екен десем, құр қағазы екен ғой... Мейлі, көрейікші сонда да, Бибігүл, Розалар бар шығар ішінде.

**Шаншар атай.** Көр, көр. Мен не деймін, қобызым не дейді. Табарсын Бибігүл мен Розаны, жаман қатты...

**Әлипа.** Мейлі, көрейікші әуелі. *(Әлипа қақпаға тақап барып, қағазға үңіліп сәл тұрады).* Жазған-ау, әртіс болса, суреті болмайтын ба еді мұның?

**Шаншар атай.** Суреті неге керек? Құлақтандыру да.

**Әлипа.** Әртіс те емес, құлақтандыру да емес, барып тұрған шимай-шатпақтың дәл өзі ғой мынау.

**Шаншар атай.** Не деп тұр өзі?! Әкелші бері.

**Әлипа (***қағазды әкеліп беріп жатып).* Көз әйнегіңді әкелейін бе?

**Шаншар атай** *(қағазға төне түсіп).* Қажеті жоқ. Әріптері бақандай-бақандай екен, көз әйнексіз де бірдеңе қылармыз... *(Шаншар атай қағазды тізесіне қойып алып асықпай оқи бастайды).* «Шертпек шарты. Білгірсігенге – бір шертпек. Елпеңдегенге – екі...».

**Әлипа.** Бұл несі, әкем-ау?

**Шаншар** *(қағазға үңіле түсіп).* Тұра тұршы сәл. Бұл бір қызық екен. *(Атай енді бір қызарып, бір сұрланып оқып шығады).* Жар-райсындар, аз-за-мат-тар! Әлипа-ау, мына балалар қатырыпты мені әбден.

**Әлипа.** Не ғыпты байғұс-ау?

**Шаншар атай.** Атама, тегі. «Шертпек шарты» деген бір пәлені тауып, соны маған теліп жазып кетіпті. Міне, менікі қылып біреуі бармағын да басып қойыпты.

**Әлипа.** Жасың болса келді, бұл балалардан аулақ жүр деп айтпап па едім басында. Көрдің бе? Міне, енді ақыры қақпаға қағаз жапсырып кетіп, елге әшкере етіп тынды.

**Шаншар атай.** Сен де айтады екенсің. Әшкере ететін мен бір ұрлық жасаппын ба? Көрсін, керек болса ел.

**Әлипа.** Қой әрі. Сен қырсыққан екен деп қайта жапсырып қоймақпыз ба мұны? Бері әпкел бері, құртайын көзін.

**Шаншар атай.** Жо-оқ. Керек болады бұл әлі.

**Әлипа.** Қойшы құрысын. Бұл неге керек?

**Шаншар ағай.** Жаның тірі болса көресің, қазір-ақ келеді балалар осында.

**Әлипа.** Шынында да, келе жатыр, әне.

**Шаншар атай.** Келсін, келсін. Айтпадым ба, менің күйіп-піскенімді көрмек қой. Жо, Шаншардың шалымы таусыла қойған жоқ әлі. Мә, сен мынаны алып үйге бара тұр, бұлармен мен жалғыз өзім қалып сөйлесейін.

**Әлипа** *(шартты алып).* Сөйлесетін не бар? Сазайын беру керек! *(Кетеді).*

Балалар шығады. Бәрі атайға жамырай сәлем береді.

**Балалар:** Ассалаумағалейкум, ата.

– Салаумала-ейке-е-ем...

**Шаншар атай.** Уағалейкмуссалам. Бәрекелді. Қане, қолды әкеліңдер. Сәлемдесу серті – қол алысу. Құр «Ассалау» деген аз адамға. Ауыз айта береді, алақан антқа жүреді. Қол алысып, амандасқанда ғана білемін мен сендердің қайсыңның қандай жігіт екеніңді.

**Әшірбек.** Сәлеметсіз бе, ата.

**Шаншар атай** *(Санатбайдың қуланып тұрғанын түсіне қояды).* Қарай көріңдер-ей! Байқаймын, қу тілді бала болатын түрің бар-ау өзі. Қу тілдінің әркез көңілі тоқ, көп қақсағанмен, қайырымы жоқ. Сен мұны әлі күнге дейін білмейді екенсің ғой, соның үшін сенен екі шертпек аламыз. Әпкел бері басты. *(Санатбай басын тосады. Шаншар атай Санатбайдың басын екі тізесінің арасына қысып алады).* Бисмилла. Бір. Бұл безілдеген тілің үшін. Екі. Ендігәрі мұны біліп жүруің үшін.

**Санатбай.** Ата, ана шартыңызда безілдеген тілің үшін деген де бар ма еді?

**Әшірбек** *(Санатбайды бүйірінен түртіп қалып). Қысқарт тіліңді!*

**Санатбай.** Неге? Сұрауға болмай ма?

**Шанінар атай.** Сұра, сұрай бер. Білгісі келгенді сұрағанның айыбы жоқ.

**Бекен.** Еркіне жіберсеңіз, қай-қайдағы жоқты сұрайды бұл.

**Санатбай.** Несі қай-қайдағы оның? Өздерің емес пе едіңдер: «Атайдың шертпегінің шартын қағазға жазып, қақпасына іліп қояйық», - деген. Енді кеп менің аузыма қақпақ боласыңдар...

**Шаншар атай.** Жарайсыңдар! Тым әдемі өлеңдетіп жазыпсыңдар. Одан да қатырып жазу керек еді, аяғансыңдар ғой аталарыңды...

(Есіктен Әлипа шыға келеді.

Бір қолында шарт, бір қолында таяқ).

**Әлипа.** Бүйтіп аяғандары құрысын бұлардың. Алдымен ел-жұртқа күлкі қылып алып, артынан аямақ екен ғой. *(Таяғын көтеріп балаларға тап береді. Балалар тым-тырақай болып қашып кетеді).* Көрсетейін, мен, түге, сендерге. *(Таяғын балалардың артынан жіберіп қалып).* Мә, шарт!

**Шаншар атай.** Жә. Шаптықпай, сөзге қонақ бер, былай, кішкене. Балалар дұрыс істеген. Титтей қымс етсе, шекелерінен шертпек алып, әбден мезі еткен екенмін мен бұларды.

**Әлипа.** Әдет болмай кетсін, бұл құрғыр. Қойшы осыны, иманды болғыр.

**Шаншар атай.** Қоймаймын. Қоя алмаймын! Шаншардың шертпегінен ешкімнің шекесі зардап шеккен емес. Адам бола түседі қайта. Бұл балалар әлі білмей жүр екен мұны. Осыны түгел біліп алғандарынша мен олардың шекесінен шертпек алуды доғармаймын. Ығыр болар, қисаңдар. Мейлі. Ал мыналарына ренжудің еш жөні жоқ, қуану керек қайта.

**Әлипа.** Қой әрі. Иіріп қойып шертпек алудың орнына, қуанғаны несі тағы!?

**Шаншар атай.** Әй, кемпірім-ай, кемпірім! Құр үлкен екенмін деп балаға әлім жеттілік ету адамды түбі ұятқа душар етеді. Қылығына қарай жазалау керек, бұл бала деген шіркінді. Мұншама ақылды сөзді қисынын келтіріп жазған балаға қайтіп қол көтермексің? Айналу керек олардан. Көріне ме, шақыршы өздерін, бері.

**Әлипа.** Иә, тапқызар, жаман қатты...

**Шаншар атай.** Тапқызады. Табамын мен. Сөзім бар айтатын.

(Әшірбек шығады).

**Әшірбек.** Міне, біз мұндамыз, ата.

**Шаншар атай.** Ұзай қоятын жөндерің жоқ еді ғой, бәсе. Шақыр бәрін бері.

**Әшірбек** *(дауыстап).* Бекен, Санатбай, шығыңдар бері! Атай шақырып жатыр. *(Балалар шығады).*

**Шаншар атай** *(орындықты нұсқап).* Қане, отырыңдар мынаған. *(Балалар жайғасады).* Ал, әңгіменің ашығына көшейікші енді. Қайсың ойлап таптыңдар мына шартты?

**Әшірбек**. Біз.

**Бекен.** Әшірбек екеуіміз.

**Санатбай.** Бұл екеуінен шықпайтын пәле жоқ.

**Әлипа.** Мазақ етпек болғансыңдар ғой.

**Әшірбек.** Кешіріңіз, ата. Олай ойлаған жоқ едік.

**Бекен.** Біздікі бір білместік болыпты, кешіріңіз, ата.

**Шаншар атай.** Тоқтаңдар. Доғарыңдар бәрің сөзді. Кешіретін не бар мұнда? Мен сендерге қайта: «Міне, азамат» дегелі отырмын. Тіптен ғажап етіп тізіп жазыпсыңдар. Мен ендігі жерде сендерден шертпекті осы шартқа қарап отырып алсам ба екен деген ойға келіп отырмын.

**Әшірбек.** Кешіріңіз, ата. Олай ойлаған жоқ едік.

**Бекен.** Біздікі бір білместік болыпты, кешіріңіз, ата.

**Шаншар атай.** Тоқтаңдар. Доғарыңдар бәрің сөзді. Кешіретін не бар мұнда? Мен сендерге қайта: «Міне, азамат» дегелі отырмын. Тіптен ғажап етіп тізіп жазыпсыңдар. Мен ендігі жерде сендерден шертпекті осы шартқа қарап отырып алсам ба екен деген ойға келіп отырмын.

**Әшірбек.** Сөйтіңіз, ата.

**Бекен.** Осы қазір алыңыз.

**Шаншар атай.** Не деп алам? Тапқыр балалар екен деп алам ба? Мен алсам, шертпекті кінәларың үшін алам. Ойнап жазсаңдар да, ойлап жазсаңдар да менің көкейімдегінің бәрін тауып жазыпсыңдар. Өздерің ауытқып жүрмесеңдер мен ауытқымадым енді бұдан.

**Әшірбек.** Ауытқымаймыз.

**Санатбай.** Біз әрқашан дайынбыз!

**Шанш бар атай.** Жарайсың, Санатбай! Келістік, ендеше. *(Әлипаға).* Әлипа, сен қолыңдағы шартты үйге апарып, жоғарырақ бір көрнекті жерге іліп қой.

**Әлипа.** Қойшы, құрысын! Құран ба еді бұл сонша қастерлейтін. Отқа салып жіберемін мен мұны қазір.

**Шаншар атай.** Әй, кемпірім-ай, білмейсің сен. Білсең, құлаққа кірмейтін құранның мың сөзінен өзім мәмілелескен бір сөз артық маған. Апарып қой.

**Әлипа*.*** *Апармаймын! Мә, ұста да отыр өзің! (Шартты атайдың алдына тастай салып, бұлқан-талқан болып шығып кетеді).*

**Шаншар атай** *(Әлипаға).* Е-е, кемпірім, бұртаңдап қайда бармақсың? Қазір-ақ келерсің: «Шалым-ау, шайға жүр» деп. *(Бір-екі бала мырс етіп күледі).* «Күлсең кәріге күл».

Күліңдер, күлмеңдер біз бір-бірімізді өстіп ептеп қажақтап отыратынымыз бар. Бізді қойыңдаршы. Ал сендердікі не жүріс, бұл көшеде бостан-босқа саусылдап?

**Әшірбек.** Ойнап жүрміз.

**Шаншар ағай.** Осы сендер биыл қай класты бітірдіңдер?

**Бекен.** Сегізінші.

**Шаншар атай.** Он бестемін деңдер. Өз жорамалым да дұрыс екен ғой, бәсе. Бұлай бос жүру жарамайды.

**Санатбай.** Енді не істейміз? Каникулды өкімет бізге ойнасын деп берген. Ойнаймыз.

**Шаншар атай.** Айналайын өкіметім, бәрін біледі. Ойнаңдар, ойнаңдар. Ойын да бір, балалардың үстіне киетін киімі де бір – білгенге. Жарасымды киім бой көтереді, оңды ойын ой көтереді. Өйтпейді екенсіңдер, аздырып-тоздырып жібереді бұл құрғыр. Бір мезгіл шаруаға айналған жөн.

**Санатбай.** Біз ойнауын ойнаймыз ғой. Шертпекті қайтеміз бірақ?

**Шаншар атай.** Қайткені қалай? Шартқа отырдық емес пе енді? Шартты бұзсаңдар, шекелеріңді тоса беріңдер. Біліп қойыңдар, сендер қашан өсіп, жігіт болғанда шертпекті алғаным алған, өстіп.

Мұсатай шығады.

**Мұсатай.** Ассалаумағалейкум, ақсақал.

**Шаншар атай.** Уағалейкумассалам. Мұсатаймысың? *(Екеуі қол алысады).* Иә, қайдан?

**Мұсатай.** Колхозгершілік те баяғы. Жай жүрген, майдалап. Өзіңіз ше?

**Шаншар атай.** Бұл қай сөзің, батыр? Колхозгершілігің не, майдалағаның не? Түсінбедік қой бірін де.

**Мұсатай** *(орынсыз ыржақтап күліп).* Әй, жарықтық-ай. Түсінбейтін не бар? Колхоздың бір шетінде жұмыс қызып жатса, екінші шетінде жүрмейтін бе еді ел деген өз бетімен... Жүрміз біз де сөйтіп...

**Шаншар атай.** Біргәдір емеспісің сен?

**Мұсатай.** Бригадирмін.

**Шаншар атай.** Біргәдір деген өйтіп ауа жайылғанды жөнге салмай ма екен. Сөйтіп, өзі де жұмыстың қайнаған ортасында жүрмей ме қайта? Майдалаған деген не пәле, тағы?! Майдалаған адам – тайғанаған адам.

**Мұсатай** *(кергіп).* Колхоздың жұмысы бір жаққа қашар деп пе едіңіз, сонша? Жұрт істейді өзі, еңбек күнкерек болса. Басында біз қылқылдап тұрсақ, бір-ақ күнде біте қалар деп пе едіңіз? Қайда, біз өле-өлгенше бітпейді колхоз жұмысы.

**Шаншар атай** *(ашуланып).* Бұл қай айтқаның, жолың болғыр? Сені біз соңынан ел ерткен азамат деп жүрсек, осындай кертартпа ма едің? Қап...

**Мұсатай** *(алғашқы екпінінен айырылып, жалтарып).* Оу-оу, ақсақал. О, не дегеніңіз? Жүрміз ғой осы колхоз жұмысы деп ес біліп, етек жапқалы жанымызды жалау қылып. Қиналған соң жай бір айтылған сөзге бола, бастырмалатқаныңыз сонша?!

**Шаншар атай.** Енді қалай деп едің? Ел аузына қарап отырған азамат дейді сендерді. Сендер сөзді ардың-күрдің етіп емес, іс жайына қандым, білдім деп айтуларың керек.

**Мұсатай.** Қойдық, қойдық, ал. Бұл үлкендерге титтей бір әзілдейін десең де пәлеге қаласың.

**Шаншар атай.** «Әзілің жарасса – атаңмен ойна» деген. Әзілің болса – жақсы, тек, тауаның болып жүрмесін тағы.

**Мұсатай.** Әзіл дедік қой енді, әзіл. Ал, өзіңіз, не, балалардың шекесінің сазайын беріп жатырсыз ба?

**Шаншар атай.** Дұрыс айтасың. Менің шертпегім бір күн үзілсе, шекелері тусырап қалады ғой, бұл шіркіндердің. Оқтын-оқтын май шекеден ептеп тырсылдатып-тырсылдатып қойғанның еш артықтығы жоқ бұларға.

**Мұсатай.** Бәсе деген. Әбден дұрыс. Тырсылдатқан да сөз бе, тарсылдату керек. Өстіп орындықта тізіліп отырып алып, сізге шекесін тосқаннан басқа не бітірмек бұлар енді ала жазға? Әрі кетсе, бір мезгіл судың басына барып жатар. Басқа не келеді бұлардың қолынан.

**Шаншар атай.** Тайдың мінгені білінбес, баланың істегені білінбес. Сендер осыны білмейсіңдер. Әйтпесе, жаз бойы, колхоздың жарты шаруасын бітірер еді осы балалар!

**Мұсатай.** Солай деңіз. Жөн екен. *(Балаларға).* Әй, шертпекбайлар, Иман қарт ауырып қалыпты. Қане, соның орнына қайсың біраз күн су таси тұрасыңдар. Күніне бір мезгіл шөпшілерге су жеткізіп беріп тұрсаңдар болғаны. Қайсың барсаң да, еңбек күнді аямай жазамын. Қарық боласыңдар.

**Шаншар атай.** *(Мұсатайға).* Е-е, мұның енді дұрыс. Сөйт, сөйтіңдер... *(Балаларға).* Айтыңдаршы, қане, қайсың барасың су тасуға? Ал, мына Бекеңді өзім енді бірер күннен кейін қауынға алып кетемін. Бұл менімен бірге қауынға қарауыл болады. Қалай, барасың ба, Бекен?

***Бекен*** *(жұлып алғандай, қуанып)*. Барамын.

**Әшірбек.** Су тасуға мен барайын.

**Шаншар атай** *(қуанып).* Міне, жігіт дегендерің осындай болуы керек қой, бәсе. Ал, басқа балалар не істемек? Мұсатай, сен енді осы жағын ойлағын. Бұл балаларға бостан-босқа кінә артқанша тауып бер бір-бір лайықты жұмыс. Істейді бәрі. Қалай, балалар, дұрыс па мұным?

**Әшірбек.** Дұрыс.

**Санатбай.** Несі бар? Істейміз.

**Шаншар атай** *(Мұсатайға қарап).* Міне, көрдің ғой. *(Сәл ойланып барып).* Сен енді мынаны айтшы, Мұсатай. Өз балаң неге тасымайды сол суды Иман жазылғанша? Қасыңда зіңгіттей жігіт Санатбай тұрғанда, сен неге басқа адам іздейсің осы?

**Мұсатай.** Таcыса болар еді, бірақ бұғанасы қата қойған жоқ қой әлі Санатбайдың. Жұмыс қайда қашар дейсіз, істер амандық болса әлі-ақ. Жүрміз ғой, осы колхозды қайтсек көтертеміз деп арқа етіміз арша, борбай етіміз борша болып күн-түн демей безектеп. Колхозға бір үйден бір адам есек болса да жететін шығар...

**Шаншар атай.** Оу, мұның қай айтқаның? Сонда қалай, еңбек ету есек болу ма екен? *(Қатты тарынып).* Шекең шертпектен кенде болған жоқ сияқты еді. Бала күніңде талай шеруен аттырып-ақ едім, сонда да ештеңе кірмеген екен де миыңа. Асқынып бара жатыр екенсің, сен азамат. Әпкел бері бес шертпек. *(Шаншар атай шертпек алуға оңтайланады).*

**Мұсатай.** Қойыңыз. Абайламай аузымнан шығып кетіпті. Сөзді де жөндеп сөйлей алмайтын халге жеттік қой бұл күнде, жұмыс-жұмыс деп жүріп. Санатбай биыл техникумға барады. Әйтпесе, осы балалардан әулие дейсіз бе ол? Осылар ойнаса ойнап, осылар күлсе күліп жүрген бала ғой Санатбай да. Өзіңіз айтыңызшы, қария, біздің тұқымда еңбектен қашқан адам бар ма еді? *(Күлген болады).*

**Шаншар атай** *(жүзі жылып).* Ә-ә, солай ма екен, батырым? Бала күніңде бір нәрсені бүлдіріп қойып, мен шертпек алғым келгенде дәл осылайша безектеуші ең, әлі сол қалпың екен ғой. *(Санатбайға қарап).* Ал, мына Санатбай қалай еді өзі? Оқуы дегенім ғой баяғы... Бүгінде оқуға біліміне қарай таңдапалатын шығар?

**Мұсатай** *(аяқ астынан арындап).* Ойбай-ау, бұл қай айтқаныңыз?Елдің баласынан менің баламның бір жері кем болып па сондай-ақ? О, несі-ей? Түседі оқуға Санатбай. Түсіремін. Бригадир болып бекерге істеп жүрген жоқ шығармыз неше жылдан бері осы колхозда. Біраз дәулет бар бізде де. Оқуға қазір бала түспейді – пара түседі. Вот, солай! Пара-а-а, пара түседі! *(Көкірегін қағады).* Ол жағын мына Мұсатай жақсы біледі.

**Шаншар атай.** Тәйт әрі, тантымай! Оқып еді ғой біздің баламыз да. Пара түгілі пәлені де білген жоқ болатынбыз. Пойыз пұлдық бірдеңені жан қалтасына салып, шешесіне бір дорба талқан тарттырып алып кеткен. Сонымен-ақ барып түсіп, оқып шықты ғой Балабек.

**Мұсатай** *(кекетіп).* Балабек, Балабек. Ол заман қалғалы қашан! Бүгінде соқа басы барған бала омақаса құлап, кері қайтып жатыр. Қалталы озды бәрінен. Заманың түлкі болса – тазы боп шал! Сөйтеміз біз де!

**Шаншар атай** *(қатты кейіп).* Сөйт-сөйт. Шешеңнен де пара беріп туған шығарсың сен, сірә. Мұнымен көпке бармассың сен, Мұсатай, мен бірдеңе білсем.

**Мұсатай.** Осы бригадирлік пе, сонда қимайтындарың? Онда барып жамандаңдар бастықка. Шауып алса, көрерміз. Ара түспей-ақ қой, ағайын. *(Кетіп бара жатып).* Әй, Әшірбек, ұмытып барады екем, ертең таңертең кел, Иман шалдың арбасына отырғызам.

**Шаншар атай.** Тоқта, тоқта. Сәл аял қылшы бері. Сен өзі өсек тасығын кім деп жүрсің мұндағы елді? Жасымда үйір болмаған қылықты қартайғанда істейді деп пе едің?

**Мұсатай** *(қолын сермеп, кетіп бара жатып).* Тоқтайтын түк те жоқ. Еріккен шалмен ерігіп, еще.

**Шаншар атай.** Солай де. Жөн-жөн. Жігіттің бүйтіп болғаны – жуадай жайрап солғаны. Бар, бар.

**Әлипа** *(есік көзінен көрініп).* Шалым-ау, шайға жүр. Жетер енді. *(Кетеді).*

**Шаншар атай** *(балаларға).* Айтпадым ба, жаңа? Әне шайға шақырып жатыр. *(Балалар да, атай да қыран күлкі болады. Атай орнынан тұрып).* Ал, шайға жүріңдер, балалар.

**Бекен.** Рахмет, ата.

**Әшірбек.** Күн қызып, су жылыды. Біз енді шомылуға кетеміз. Рақмет...

**Шаншар атай.** Ал, балалар, бара қойыңдар. Бекен, сен дайындала бергін, керек күні алып кетем өзім. *(Кетеді).*

**Санатбай** *(Бекенге).*Ал, бақыр бас, қарның бұрын да қара қазандай еді, енді оған қауынды кептеп тыққан соң қайтер екенсің? Әбдір қамбашы құсап шермиіп жүре алмай қаларсың, тегі? Жегенің тәтті қауын, жатқаның салқын күрке – туғалы көрмеген жақсылығыңды көретін болдың-ау, бақыр басым.

**Бекен.** Күндеп тұрсың ба? Өзің бар онда. Атайға кім көмекші болса да бәрібір. Сенікі құр тіл мен жағыңа сүйену ғой. Айтпақшы, сені әкең жетектеп оқуға апарады екен-ау. Тәй-тәй, Санат, тәй-тәй. Абайлап бас, алысқа барасың, Санатжан...

**Санатбай.** Барамын. Ал, қайтпексің? Сен ертелі-кеш арса-арсаң шығып арық жағалап жүргенде, Санекең салқын паркте сайран құрады. Көргенім – кино, барғаным – театр болады. Шалқимын сөйтіп.

**Әшірбек.** Жаса, Санат, жаса, аяқ-қолың шидей, сен шынында да қалада тұратын адамсың. Сенің қолың кетпен-күрек емес, қалам ұстауға жаралған, ал, аяғың қаланың тротуарын көсеп басуға лайық. *(Балалар қыран күлкі болады).*

**Бекен.** Баста бірдеңе болмаса, қалам ұстап қол не жарытады? Мұның басы белгілі ғой бізге. Ал көше таптауға бұл таптырмайды. Ақымақ бас-аяқтың соры.

**Әшірбек.** Бекен, сен оны олай деп күндеме. Математикті қайдам, Санатбайдан жазушы, әйтпеген күнде журналист шығады.

**Бекен.** Оны қайдан білесің?

**Әшірбек.** Білетін не бар? Көрмейсің бе, сөзге ағып тұр! Жазушы болғанда да бүл кәдімгі қаламынан ешқандай сөз атаулы қақас қалмайтын, кітапты том-том қылып үйіп тастайтын ғұлама жазушы болады.

**Бекен.** Әй, қайдам, жазушы кітапты құр сөзден құрамайтын шығар. Сылдыр сөзден түк те шықпас...

**Әшірбек.** Ой, данышпаным-ай. Дұрыс-ей, айтып тұрғаның. Қазірден өстіп адамның ақылы жетпейтінді білесің, кейін қайтер екенсің?

**Санатбай.** Қайтуші еді? Бұл данышпаныңның әлі ақылы толады, сөйтіп кемеңгер болады, сонан соң бәрімізден бұрын жуадай солады. Мұндай жасына жетпей, ақылы тым ерте жетілгендер ерте өледі, бірақ есесіне бұларды жұрт жылай-жылай көмеді.

**Әшірбек.** Әй, сылдыр, олай деме! Бүйтіп ешкімге өлім тілеме. Мұныңды Шаншар атай естісе, кем дегенде он шертпек алар еді шекеңнен.

**Санатбай.** Әй, қойшы сол еріккен шалды.

**Әшірбек.** Мынау қайтеді-ей, шамасына қарамай Шаншар атайға сөз тигізді-ау өзі. Осынысы үшін бұдан атайдың орнына өзіміз шертпек алып, ептеп жөнге салып жіберсек қайтеді? Қарсы емес шығарсың бұған?

**Бекен.** Дұрыс айтасың. Атайға тіл тигізгені қай сасқаны? Алу керек. *(Балалар шертпек алмақ болып, Санатбайға тұра ұмтылды).*

**Санатбай.** Тапқан екенсіңдер басты салбыратып тосып тұратын ақымақты. Санатбай ондайлардың санатына жатпайды. *(Қашуға оңтайланады).*

**Әшірбек.** Ал, зытады бұл. Ұста. *(Бекен шап беріп Санатбайды құшақтап алады. Санатбай жанын сала жұлқынады. Бекен жібермей қыса түседі. Балалар жабылып кетеді).*

**Бекен.** Ал, Әшірбек жақсылап шерт шекесін.

**Әшірбек** *(аспай-саспай).* Қалай жақсылап шертпексің? Бұл шертпекті алса, атай алсын. Кінәңды атап-атап көрсетіп алады. Сөйлегенде сай-сүйегің сырқырайды. Сонда атайдың шертпек алғанына ыза болудың орнына, қайта бір түрлі жеңілдеп қаласың. Біздікі не, тек тыз-тыз дегізу. (Шертпек ала бастайды). Бір, екі, үш...

**Санатбай** *(байбалам салып).* Бәрің жабылдың ғой. Көрде тұр, осыдан қалаға барысымен бокс үйренуге кірісемін. Сөйтіп, келіп, мұрындарыңды қан жалатпасам, Санатбай атым өшсін.

**Әшірбек.** Солай ма? Онда тағы ала түсу керек екен.

**Санатбай.** Алыңдар. Пісіріп жеңдер басымды.

**Бекен** *(қоя беріп).* Әй, баршы безілдемей. Ойнағанды да білмейді бұл.

**Санатбай.** Барам, барам. *(Былайырақ шығып барып, қайта бұрылады).* Ә-ә, жоқ болмайды екен. Кеткенше кіммен ойнамақпын мен? (Балалар қыран күлкі болады).

**Әшірбек.** Кел, кел.

**Бекен.** Жүр, кеттік өзенге.

**Екінші көрініс**

Шаншар атайдың үйі. Атай кемпірі Әлипа екеуі дөңгелек үстелді

ортаға алып, кешкі шайын ішіп отыр.

**Шаншар атай.** Кемпір, ертеңнен бастап қауынның қарауылына Бекен де шығатын болды. Қауын-қарбыз пісті. Енді оны бір мінәт те көзден таса қылуға болмайды. Соған енді Бекен екеуімізге төсек-орын, бір мезгіл ыстық су қайнатып ішетін шәугім сияқты оны-мұны әзірлеп қой...

**Әлипа.** Сексенге келіп селкілдегенше қоймадың-ау, осы бір қарауыл деген шіркінді. Өлетін күн жоқ қой осы. Жаз шықты болды, шошаңдап шыға келесің. О, немене ол? Екі адам тұрмақ, жарты адамға беретін түгім жоқ. Аштан өзегің талып, кендірің кесіліп, таңдайың кеуіп бара жатса, үйге бір мезгіл келіп-кетіп тұр бүгінгідей. Жоқ, әлде үйден безейін деп пе ең?

**Шаншар атай.** Сексенің не, ей, сенің? Сексенге әлі бақандай бес жыл бар емес пе?

**Әлипа.** Жетпіс бес сексен емей, немене енді?

**Шаншар атай.** Жетпіс бес дегенің сөз болып па?! Осындай қой үстіне бозторғай жұмыртқалаған жақсы заман тұрғанда жетпіс бесті айтасың, жүздің өзі жігіттің жасы, әуелім!

**Әлипа.** Жә, шалым, желікпе! Жетпіс бес те аз емес. Отыр үйде.

**Шаншар атай.** Отырмаймын. Жүзге келгенше қарауыл болам. Үйде омалып отырғанда ою ойдырып, сызу сыздырайын деп пе едің маған? Жасы үлкен кісіге әр күн жылға пара-пар. Адам өзі өлгенімен оның артында басқаға өнеге боларлық ізі қалуы керек. Ол із еңбекпен жасалынады. Келер ұрпаққа тиесілі тірліктің кем-кетігіне құр кеудеңмен тығын бола алмайсың. Еңбекпен ғана толтырасың. Осыны білмесем бір сәрі, біле отырып, Шаншар сенің қасыңда ошақ күзетіп, жантайып жата алмайды, бір күн де болса, шаруа қамымен жүреді. Көп сөзді қой да, сен осыны ұғын. Бұл әңгімені осымен доғарайық.

**Әлипа.** Сондай қырсық қой бұл, бәсе. Өз дегені болмаса, өзеуреп кетеді енді.

**Шаншар атай.** Соны білсең, нең бар сөзді көбейтіп? Одан да қауындыққа әкететін заттарды дайында тезірек.

**Әлипа.** Дайындалар енді. Осы дәл қазір бір жаққа ұшатын кісіше өрекпімей қоя тұршы кішкене бір, шайымызды ішіп алайық...

**Шаншар атай.** Е-е, сөйтпейсің бе манадан бері, әлдекімнің кемпірі құсамай. *(Атай суып қалған шайын бір-екі ұрттап, кесесін төңкеріп тастайды).* Қандым, болдым. *(Атай енді іргеге сүйеулі тұрған қолдан шапқан қоңыр домбырасын алып шерте бастайды. Әлипа апай мұрнының ұшы жіпсіп, шайды әлі ішіп отыр. Үйге әлденеге ренжулі Әшірбек кіреді).*

**Әшірбек** *(төменшіктеп, көңілсіз).* Ассалаумағалейкум ата, сәлеметсіз бе, апа!

Шаншар атай басталған күйді тоқтатпай тарта береді. Әшірбек

үнсіз келіп, дастарқан шетіне тізе басады. Атай бір-екі рет Әшірбекке аңдап қарап қояды. Күй бітті. Атай енді домбырасын басқаша тартып,

жайымен әндетіп кетеді.

**Шаншар атай:**

Домбырамды тартамын бабыменен, ахау-ей,

Жылжып ескі перненің табыменен, әйги-әйги, ахау, әйги-ау.

Төменшіктеп отырсың ілгері озбай, ахау-ей,

Келдің екен, Әшірбек, тағы немен, әйги-әйги, ахау, әйги-ау.

(Атай домбырасын да, әнін де шорт үзеді).

**Шаншар атай.** Е-е, батыр. Кәне, төрге шық, сәлемші болсаң.

Әшірбек орнынан бір қозғалып қойып отыра береді.

Атай қолымен төрді нұсқап.

– Былай төрге шық деймін мен саған. Ол немене, бөтен үйге келген адамша сызыла қалғаның? Бір нәрсеге ашулысың ғой өзің.

**Әшірбек** *(ширығып).* Рас айтасыз ата. Арбасы да, суы да құрысын. Тасымаймын!

**Шаншар атай.** Иә, не боп қалды, балам соншама? Ауыр ма екен жұмысы?

**Әшірбек.** Жоқ. Түк те ауыр емес. Шөпшілер де, аспаз апай да жұмысыма риза. Байбағыс ағай күнде тракторын өшіріп, моторын суытып қойып, маған үстіне су құйғызып, жуынып-шайынып рақаттанып қалады. «Қанша ыстықтап өліп бара жатсаң да үлкен адамға ештеңе дей алмайсың. Суды Иман ақсақалдан гөрі сенің тасығаның жөн болар еді бізге», — деді әуелі бағана.

**Шаншар атай.** Дұрыс-ақ. Кәрі мен жасты салыстырып бола ма, шынында. Шал апарған су – шалап, бала апарған су – бал. Ашуыңа жол болсын. Соны айтшы енді алдымен?

**Әшірбек**. Кеше Байбағыс ағай: «Әшірбек, сен бұл арбаны ауылға текке салдырлатып бостан-босқа қуып қайтқанды қойғын. Мойнақ жырасын сәл өрлесең, бір қора қойдың орнындай жерде жабайы жоңышқа, солқылдаған бидайық тұнып тұр. Әнеугүні ол жер ойдым-ойдым болған соң трактор жүре алмай тастап кеткенбіз. Көрдің бе, әне арбаңда Иман қарттың шалғысы мен айыры дап-дайын жатыр. Бар да соны шауып ал. Бүгін шап, ертең шап, үйіңе түсіріп ал, әйтеуір. Қазір бірден сонда тарт», - деді.

**Шаншар атай.** Өте дұрыс айтқан. Шаруаның жайына қанық бала ғой ол. Ондай істің көзін білетін үлкеннің тілін алу керек.

**Әшірбек.** Өзім де сөйттім. Келсем, Байбағыс ағай айтқан жерде шөп, шынында да, жайқалып тұр екен. Арбаны доғарып, трактор торыны отқа қоя бердім де, іске кірісіп кеттім. Содан екі күн шаптым. Сөйтіп, бағана шалғыға ілінеді-ау деген шөпті түгел жамсатып салып пора-порам шығып отырсам, сай аузында маған қарай біреу далбақтап шауып келеді. Қолын сермеп кіжініп, айқайлап қояды. «Мұнысы несі, кім екен?» дегенімше болған жоқ, келіп қалды. Мұсатай ағай екен.

**Шаншар атай** *(орнынан бір қозғалып қойып).* Иә, оған не көрініпті, сонша бала құсап жалғыздан-жалғыз шапқылап?

**Әшірбек.** Мұсатай ағай атын омыраулатып келіп: «Әй, иттің баласы, қара, шабындықты ортасынан ойып шауып жатқанын. Кім право берді саған білгеніңді істеуге? Жек атыңды, жоғалт көзіңді», - деді. Содан аузына ақ ит кіріп, қара ит шықты. Мен қасарысып, қыңқ демедім. Ол әбден жер-жебіріме жетті. Мен айтқан тілін алмадым, отыра бердім. Ол енді қатты ашуланып, маған қамшысын көтерді. Мен қорғанбақ болып шалғыға жармастым.

**Шаншар атай** *(разы кейіппен қозғалақтап).* Міне, жігіт. Әбден дұрыс еткенсің. Өзін-өзі қорғай алмағанды өзгелер қорлай алады.

**Әшірбек.** Мұсатай ағай шошып кетті білем, атын шегіншектетіп анадай жерге барып тұрып: «Бала, ақыры тіл алмадың, апар-апар. Айтпады деме, бұл – қоғам мүлкі. Заң бар, Жылқыбаев сот бар. Маған қыңбадың ғой, ақыры, жазанды сот береді енді. Ерлігіңді ертең көрермін. Участковой милиционер екі қолыңды артыңа тас қып байлап тастап, ауданға айдап бара жатқанда сөйлесемін мен сенімен», - деп сай аузына қарай қайтадан шаба жөнелді.

**Шаншар атай** *(қызарақтап).* Ағай болмай, құрып кетсін ол, құрып кеткір. Ағай емес қорқау, қарау демейсің бе, ол ағадан садаға кеткірді. Ал, мейлі, ол кетті ала шапқын болып, сен қайттің енді?

**Әшірбек.** Көңілім әлей-желей болып, әртүрлі ойға кеттім. Ақыры «Бұл – қоғам мүлкі екен. Қой, тимейін» дедім де, ауылға тарттым. Жаңа ғана жолығып білдім, Мұсатай ол шөпті өз үйіне түсіріп алуға Сәлімді жұмсапты. Осыған не айтар екен деп сізге келіп отырмын. *(Күйініп).* Не істеу керек?

**Шаншар атай** *(ширығып, ойланып қалып барып).* Не істеу керек? Өстеді бұл оңбағандар. Қолына тиген кішкентай билікті өзінің оспадар мінез-құлқы мен әулекі әрекетін өрге бастыруға пайдаланады.

**Әлипа.** Апырай, десеңші. Қайдан шығады екен, түге, осылар?

**Шаншар атай** *(Әлипаға).* Қайдан шықсын? Надандық та баяғы. *(Әшірбекке).* Ол шөп қоғам мүлкі болса, Мұсатай неге адам жұмсайды оған? Немене, оның аяғы аспаннан салбырап түсіпті де, өзгелер өгей бала ма екен? Болмайды бұл. Біз де біргәдір болғанбыз бір кезде. Біз де бірдеңені білеміз! Оның ойынша біргәдір деген ойына келгенін істейтін адам ба?! Жоқ, олай емес! Біргәдір деген өкімет сеніп қойған адам, халықтың өкілі, көз-құлағы. Қой, оның мұнысы жарамаған екен, барайын мен оған қазір. Сен енді ренжімей, шай іш те үйіңе қайт. Мен тірі тұрғанда ол шөп енді ешқайда қашпайды.

**Әшірбек.** Шайға рақмет, қайтайын, ата. Атты отқа қоюым керек еді. Барайын.

Әшірбек кетеді.

**Шаншар атай** *(Мұсатайдікіне жинала бастайды).* Оңбайды екен-ей, бұл Мұсатай. Қаршадай баланың еңбегін жеді деген не сорым ол? Қой, барып келейін. Ол, заң айтып, қорқытқан екен ғой баланы. Айналайын өкіметім адамды қашан алалап-құлалап көріп еді? Заң да, зәкүн де, жақсылықта бірдей бәрімізге. Мұсатай кеңдік көрсін, өзгелерің кемдік көр дегенді ешқашан естіген жоқ едік қой. Мұсатайдың мұнысына басқа біреу көнер-көнбес, бірақ Шаншар көтермес.

**Әлипа.** Қойшы соны. Деміне нан пісіп тұрған неме екен. Түсінсе жақсы, түсінбей бірдеңе деп жүрсе, ұят-ты... Отыр үйде...

**Шаншар атай**. Қой әрі. Қит етсе болды, отыр-отыр дейсің. Бүйте берсең сен мені аздан соң тірінің тізімінен шығарып тастап тынарсың, тегі.

Кетеді.

**Әлипа** *(дастарханды жинап жүріп, шалына жаны ашып, қамқор көңілмен елжіреп).* Осы ауылда мұнсыз таң атып, күн шықпайтындай болып көрінеді де тұрады бұл жазғанға. Бір күні Мұсатай сияқты біреу: «Қақшаңдамай әрі жүр», - деп бетін қайтарып тастап жүрмесе болды-дағы байғұстың. Ол бір жүрген айқайшы, әншейін. Бір ауылға бір айқайшы керек те сияқты бір себептен. Әуелден-ақ солай еді ғой. Бала-шаға бетімен кетпес пе еді, әйтпесе. Мұсатайдікі де қызық екен. Біргәдір басымен қаршадай баланың шапқан шөбіне жармасып не зор келді екен деймін-ау. Тентек қойдың миын жеген шығар, тегі. Бүйткен шолақ белсенділік кімге керек екен? Екі ортада дастарханның рәсуәсі шыққанын қарашы енді...

**Үшінші көрініс**

Мұсатайдың үйі. Дөңгелек стол басында тігін машинасымен іс тігіп Күләнда отырады. Бір сәт тігуін тоқтатып, әндетіп кетеді.

Ән бастала бере ішке Мұсатай еніп, тыңдап тұрып қалады.

**Мұсатай.** Бәсе, кімнің әйелі дейсің бұл?! Мұсатай білген ғой басында кімге үйленуді. Айналайын қатынынан.

**Күләнда.** О-ой, қойшы, Мұсатай, ойбай, бұлай дегеніңді. Біреу-міреу естісе, ұят-тағы...

**Мұсатай.** Неге ұят?! Осы ауылда кімнің қатыны музыкальный? Әрине, Мұсатайдың қатыны музыкальный!

**Күләнда.** Жә, өзеурей берме. Үй артында кісі бар, ұялсайшы...

**Мұсатай.** Қойдым, қойдым. Ендеше әкел, сусыныңнан...

**Күләнда.** Сабыр ет кішкене. Жасап жатырмыз ғой, міне.

**Мұсатай.** Әлгіден бар ма еді, бірдеңең?..

**Күләнда.** Ол не еді, тағы?

**Мұсатай.** Тамақ жібітетінінді айтамын-дағы әлгі...

**Күләнда.** Арақ па? Жұмбақтамай-ақ айтпаймысың ол пәлеңді. Жалғыздан-жалғыз отырып арақ ішіп, не жаныңа зор келді сонша?

**Мұсатай.** Кісі келеді қазір. Кеше басталмаған бір бөтелке қалған сияқты еді ғой. Әпкел, бері, сол жетер Сәлім екеуімізге. Жетпесе тағы алдырармыз.

**Күләнда.** Қай Сәлімді айтып отыр? Бала Сәлім бе? Оған не бопты, жасына жетпей жатып арақ ішіп? Сен енді өзің ішкеніңмен қоймай, бала-шағаны да бұзғалы жүрмін де.

**Мұсатай.** Әй-әй, абайлап сөйле, сен. Қазір ол осында қайқайта басқан бір арба шөп әкеліп түсіреді. Тегін істемек пе біреу сенің жұмысыңды? Алдына бір бөтелке қою – парыз. Іше ме, қоя ма, өзі білсін. Ол ішпесе, мына мен ішемін. «Бригадирдің үйіне барып ем, қара қазан екен», - деп жүрмесе бопты, әйтеуір. Әкел деген соң, көп сөзді қойып, әкелмей ме екен қатын деген.

Күләнда ас үйге шығып, бір бөтелке арақ алып келеді.

**Күләнда** *(арақты столға қойып жатып).* Ал, мә, іш осыдан бірдеңе шықса. Әй, қайдам түбі құртатын шығар бұл адамды. *(Мұсатайға аңтарыла қарап).* Аты-жөні жоқ, шанқай түсте түсіріп алатын қайдан шыққан шөп ол?

**Мұсатай.** Қатынға сондайды білудің қажеті қанша? Еркектің тапқан-таянғанын тастай қатып ұстап, үйде отырса, жетпей ме, бұл әйел дегенге?!

**Күләнда.** Жетпейді. Сен мені түкті сезбейді деп пе едің? Сен сол шөпті қайбір белімді сындырып шаптым дейсің. Ұрлық шөп қой ол. Көрсетпе көзіме! Адал еңбекпен тапқан малың ба, әкел бері, көгенім толсын. Арамдықпен таптың ба, әкет әрі, көрмегенім болсын!

**Мұсатай.** Не дейді-ей, мынау?! Айтпаймын ал.

**Күләнда.**Айтпайды екенсің. Сәлімді мен бұл үйдің маңайына да жолатпаймын. Арбаның даусын естісімен алдынан шығамын да: «Ары апар арам пәлеңді» деймін.

**Мұсатай.** «Ауыз – өзімдікі» деп сөйлей береді екен ғой адам деген бұл.

Үйге ашулы Шаншар атай кіреді.

Ол табалдырықтан аттай бере қатты күйініп сөйлейді.

**Шаншар атай.** Бүйткен кісілігің бар болсын сенің. Елу шертпек. Әкел бері шақша басыңды! Тос бермен! *(Мұсатай жаңағы батырсынған кейпінен лезде айырылып, Күләндаға бір, Шаншар атайға бір қарай береді).*

**Мұсатай** *(арақты лып еткізіп стол астына сүңгіте беріп).* Осы сіздің шертпегіңіз таусыла ма, әлде, жоқ па? Бәлкім, өле-өлгенше сізге шекемізді тосумен, күн кешерміз. Қит етсе, шертпегіңізді ала жүгіресіз. Жә, енді оның жөні бола қоймас.

**Шаншар атай.** Ә-ә, солай де, қызталақ. Көрсетейін мен саған жөнді. Қаршадай баланың қабырғасы тыржыңдап, азаптанып шапқан шөбін тартып алған, арақты тығып ішкен сенікі жөн де, сен тентекті тезге салғысы келген менікі жөн емес екен ғой! Қарай гөр-ей, мұны. Сен Әшірбекке – заң, зәкүн айтып, Жылқыбаев сотты айтып қорқытқан екенсің. Ал, саған Жылқыбаев сот мына мен. Сені мен соттаймын. Үкім – елу шертпек. Қане *(Шаншар атай Мұсатайға тап береді. Мұсатай сасып қалып, Күләнданы паналайды. Сөйтеді де күліп, ыржақтап, қулыққа көшеді).*

**Мұсатай.** Хи-хи... Бұл жарықтықтың ашуы қатты енді. Келінінен де шертпек алар ма екен, қайтер екен, а?

**Шаншар атай.** Келінге жаңа ғана одыраңдап, оспадарсыз бірдемелерді айтып жатпап па едің? Енді панаң болды ма, бәлем. Шөпті қайда түсіріп алдың, қане? Соны айт, алдымен. Шаншарға шалтай-балтайдың кәпекке керегі жоқ. Бір талын қалдырмай қайтар баланың шөбін өзіне.

**Күләнда.** Күмілжіген түрің жаман еді, бәсе. Оңай олжа қайдан ғана келе қалды деп едім-ау...

**Мұсатай.** Шөбі құрысын. Әкеледі қазір Сәлім. Апарыңдаршы өзі, бір бау шөп-шаламды басыма пәле қылмай.

**Шаншар атай.** Солай ма екен? Ендеше, қазір келген соң Сәлімді бірден Әшірбектің үйіне жұмса!

**Мұсатай** *(бір қулық ойланып барып, қатуланып).* Жоқ. Өйте алмаймын мен! Сарайға апарып түсіреді оны! Қызғанғаның қызыл итке! Ал, әйтпесе, сендерге ерегіскенде, өстейін мен енді. Ал, онда қайтер екенсіңдер?!

**Шаншар атай.** Бұл не дегенің сонда?

**Мұсатай.** Колхоздың шөбі колхоздың сарайына түседі дегенім.

**Шаншар атай.** Ондай құйтырқының керегі не? Ешкімнің де шөбі емес, Әшірбектің адал еңбегі – ол. Шөптің иесі – сол.

**Мұсатай.** Е-е, жоқ, болмайды мұныңыз. Үйінің іргесінде жиырма бес сотых жері бар ма? Бар. Әне, шапсын соның жоңышқасын. Тыржыңдай ма, мылжыңдай ма, өзі білсін. Ал колхоздың шабындығынан аулақ жүрсін.

**Шаншар атай.** Тапқан екенсің сен ондай қоқан-лоқыңнан қорқа қоятын ақымақты. Зәкүнге жүйрік екенсің, айтшы қане, өкімет не дейді жеке меншік турасында?

**Мұсатай.** Не десін? Жеке меншікті жою керек дейді де.

**Шаншар атай.** Бәсе, сол екен ғой қырып бара жатқаның. Бар бол, бар болғыр. Елде бардың ешқайда кетпейтінін сен білмегенмен *(сұқ саусағын жоғары нұсқап)* ана жоғары жақтағылар біледі.

**Мұсатай.** Маған керегі жоғары жақ емес, басқарма. Сәкең: «Жан адамға бір тал шөп татырма», - деген. Татырмаймын. Айтқанға көнбейді екенсіңдер, апарыңдар. Ертең кеңседе көремін бәріңді. *(Күләндаға қарап).* Осыларға дем беріп отырған сені де шақыртам Сәкеңе.

**Күләнда.** Шақырт, сенің сөзіңді сөйлейді деп ойлама, бірақ.

**Шаншар атай.** Шағынатының басқарма болса, бар. Бір арба шөпті өзімен бірге ала келіп пе еді ол, сондай-ақ?

**Мұсатай.** Ала келсін-келмесін, ол – бастық. Ал мен – бастықтың айтқанын істейтін адаммын.

**Шаншар атай.** Әй, байғұс, балам-ай. Сол ғой, бәсе, сендерді құртып жүрген. «Бастық, бастық» деп естерің кетеді де жүреді. Өзінің айтар ойы, пікірі жоқ адам әмәнда сөйтеді. Бастықты сағалап емес, кішіні іні, үлкенді ағалап жүрген адам озады, түптің түбінде.

**Мұсатай.** Мейлі, қайтсе де, маған бастықтың айтқаны – заң.

**Күләнда.** Үлкеннің айтқаны қайда қалады, сонда?

**Мұсатай.** Үлкен-кіші деп сызылып тұратын күн қалған әлдеқашан. Бастық бар, бағынушы бар қазір.

**Шаншар атай**. Үлкенмен санаспаған – халықпен жанаспаған. Соңғы айтарым осы саған. Болды. Шөп Әшірбектің үйіне түседі.

**Мұсатай.** Түссін, түссін. Ертең сарайға жаяу арқалап тасып жүрмесеңдер бопты, әйтеуір.

**Шаншар атай.** Оған қам жеме. Сенен келгенді көріп-ақ алдым. *(Шаншар атай кетуге ыңғайланады).*

**Күләнда.** Ата, отырыңыз, қымыз ішіңіз. Шөп қайда қашар дейсіз, енді сіз кіріскен соң...

**Шаншар атай.** Соны айт, тегі. Әкеле ғой қымызыңнан. *(Күләнда сапырып, бір кесе қымыз құйып береді. Атай сол тұрған жерінде тізе басып, дем алмастан кесені басына бір-ақ көтереді).* Ал, рақмет, қарағым. Қой, тұрайын.

**Күләнда.** Дайын боп қалды, тамаққа қараңыз, ата.

**Шаншар атай** *(орнынан көтеріліп жатып).* Рақмет. Көп жаса, балам. Шаруа бар. Қауынның басына барып түнемекші едім, қайтайын.

**Күләнда** *(жымиып).* Ата, онда мына балаңыздан жаңағы елу шертпекті алмайсыз ба?

Шаншар атай балаша мәз болып күледі.

Мұсатай ашулы, Күләндаға ала көзімен ата қарайды.

**Шаншар атай** *(күлкісін басып).* Ашуым басылып қалды, болмайды енді. Сол елу шертпекті байладым, балам, саған. Мұсатай сені паналаған екен, қалай тақақтайын? Кештім. Ал, жақсы.

**Күләнда.** Жақсы, ата. Сау болыңыз.

Шаншар атай кетеді.

**Мұсатай** *(Күләндаға кіжініп).* Әй, сенікі не жаңағы? Сонша ақ жүрек бола қалғаның неменемнің ақысы ол? Жоса-жосаңды шығарайын ба осы отырған жеріңде! Ертең бастыққа айтып, шөптің не екенін көрсетемін мен ол сыңар езу, еріккен есер шалға. Шертпекті менің басымнан алар ма екен, жоқ әлде, өзінің қаңқасынан алар ма екен, қайтер екен? Көреміз сонда!

**Күләнда.** Өзеуреп өңмеңдемей, ешкімге тиіспей жүр деп айта-айта шаршадық қой, осы саған. Ана атам қанша шертпек алса да әлі піспеген сенің басың. Тағы да ала түссе екен!

**Мұсатай** *(ашуланып).* Мынау қайтеді-ей, тақылдап? Шертпекті өз басыңнан алса, көрер ем, өстіп тіл мен жағыңа сүйенгеніңді.

**Күләнда** *(кекесінмен).* Сөз-ақ қой. Менен не деп алады атам шертпекті? Сен құсап кім көрінгенге жөн-жосықсыз әкіреңдемесем, біреудің ала жібін аттамасам, жан адамға қиянат жасамасам, несі бар менде атамның?

**Мұсатай** *(ашу шақырып).* Әй, не деп тантып тұрсың өзің? Шөп пе тағы айтпағың? Мейлі, апарып түсірсін. Мұсатайдың оған башпайы да қисаймайды. Бригадирге шөп табылады қашан да. Біле білсең, колхоз шаруасын тіреп тұрған бригадир, вот!

**Күләнда.** Тәк-тәк, арындама. Дүниенің тұтқасы бір өзіңде тұрса да.

**Мұсатай.** Жалпақ дүниеде нем бар менің? Ал, осы колхозды колхоз қып отырған мына біз – бригадир көкелерің боламыз.

**Күләнда.** Басқа жұрт қайда қалады сонда?

**Мұсатай.** Бастық демексің ғой...

**Күләнда.** Бастығыңды қайтем? Еңбекші елді айтам.

**Мұсатай** *(кіргіп).* Еңбекші! Еңбекші біз не айтсақ, соны істейді.

**Күләнда.** Еңбекші болмаса, кімге айтпақсыңдар сендер. Еңбекшісіз кімге керек сендердің соқа бастарың.

Екінші бөлім

**Төртінші көрініс**

«Кербұлақ» колхозы басқармасының төрағасы Сәбит Бегеновтың кабинеті. Төраға қағазға бір үңіліп бір, екі үңіліп екі, есепшот қағып отыр.

Шаншар атай кіреді.

**Шаншар атай.** Ассағалаумағалейкум.

**Сәбит** *(орнынан ұшып тұрып, атайға қарсы жүреді).* О-о, ақсақал, мұныңыз қалай? Үлкен адамға сәлемді біз бермейтін бе едік алдымен? Сәлеметсіз бе?

**Шаншар атай.** Аманшылық. Бұ күнде үлкен-кіші жоқ, бастық бар дегенге жалпаңдап жатқаным да, балам.

**Сәбит.** Оны кім айтып жүр тағы? Ата дәстүрін атта деу ғой бұл.

**Шаншар атай** *(разы болып).* «Түсі игіден түңілме» деген, шырағым. Түсің де, сөзің де жақсы екен. Жөн-жөн. Ал сәлемге келсек, оның жөні осы. Жас та болсаң – бассың. Сәлем бізден. *(Екеуі қол алысады).*

**Сәбит.** Ал, отырыңыз, ақсақал. *(Шаншар атай өзі тұрған тұстағы орындыққа отыра кетеді).* О, болмайды мұныңыз, былай төрлетіңіз. *(Сәбит атайды қолтығынан демеп тұрғызып, ілгері оздырып отырғызады).*

**Шаншар атай** (ыңғайсызданып). Тіптен мені үлкен төреше қолпаштадың-ау, қарағым-ай.

**Сәбит.** О, не дегеніңіз, қария. Қошемет те, құрмет те сіздерге көрсетілмей, кімге көрсетілмек енді?

**Шаншар атай.** Сөз-ақ қой. Білгенге солай, білмегенге амал аз, айтарың – нала-наз.

**Сәбит.** Мынауыңыз есте болатын жай екен. Сіз осы Шаншар... *(кібіртіктеп қалады).*

**Шаншар атай.** Иә, Шаншар деген еріккен тентек шал мен боламын, шырағым. Адам жіберіп шақыртыпсың, соған келіп отырмын.

**Сәбит** *(жымиып қойып).* Келіңіз, келіңіз. Шақыртқаным рас. Оның өзі бір... *(Сәл тоқталып, екі ойлы жүзбен, атайға аңдап қарап қалады).*

**Шаншар атай.** Айта бер, балам. Ауызға келген түкірік – қайта жұтса мәкүрік. Аямай-ақ қой, айта бер.

**Сәбит.** Айтқанда, өзіңіз білесіз, қазір қат-қабат науқанның қызған шағы. Пішен дайындау, егін жинау, қант қызылшасын күтіп-баптау, осының бәрі қызып тұрған кезі. Үлкенге де, кішіге де сын болып жатқан осындай қарбалас, жауапты шақта арамыздан колхоз мүлкіне қол сұғушылардың шыққаны қатты қынжылтып отыр бізді. Сондай бір арба шөп ұрлаған баланы бригадир ұстап алса, сіз ара түсіпсіз. Әрі ойлап, бері ойлап, соның жөнін біле алмай дал болғаным. Осыған бір ауыз өз лебізіңізді естісем деп едім.

**Шаншар атай.** Солай де, қарағым. *(Атай шилығып).* Жөн-жөн. Ендеше, менің де бірер сұрағым бар өзіңе. Сендер сабылып жем-шөп жинап жатқан мал кімдікі өзі?

**Сәбит.** Қоғамдікі.

**Шаншар атай.** Шөп кімдікі?

**Сәбит.** Қоғамдікі.

**Шаншар атай.** Адам ше?

**Сәбит.** Қоғамдікі.

**Шаншар атай.** Қоғам ше?

**Сәбит.** Ол – сол қоғамды орнатып отырған адамдікі.

**Шаншар атай.** Өте дұрыс айттың, балам. Біз – қоғамдікіміз, қоғам – біздікі. Қоғам дәулеті – біздің дәулетіміз. Мұны жұрт әлдеқашаннан жақсы түсінеді. Тегі бір шектен шыққан, яки пір атқан адам болмаса, басқа жұрт ұрлық деген пәлені қойған бұл күнде. Ал енді арық жағасында, жол жиегінде, ой-шұқыр ортасында шалғыға ілінбей қалып қойған азын-аулақ шөпті орып алса, ол қоғам мүлкіне қол сұққандық бола қоймас.

**Сәбит.** Әрине. Оған сөз бар ма?

**Шаншар атай.** Әшірбектікі – сол. Бірақ баланың еңбегін осы сөзді өзіңе жеткізіп келіп отырған бригадирің иемденіп кетпек екен. Мұсатайдың бұл қорлығына шыдай алмай, ара түскенім рас. Мұндай әлімжеттілікке, әділетсіздікке кеудемде жаным тұрып мені шыдайды екен демеңдер ешқайсың да.

**Сәбит** *(не дерін білмей абыржып).* Бұл ғажап екен. Солай ма еді? Қатты кеттіңіз ғой тіптен. Мұсатай маған басқаша айтқан екен ғой. Сеніп қалып...

**Шаншар атай** *(сабырмен жай).* Сен бұған қапаланбай-ақ қой. Мұсатай пәтшағардың сыры маған жақсы мәлім. Өстіп бір кішкене бүлдіріп жүретіні бар.

**Сәбит.** Солай ма еді? Қап...

**Шаншар атай.** Мейлі енді. Кішкене сөз тыңдағын. Осы колхозды біз өз қолымызбен құрған адамбыз. Аша тұяғымыз бар ма, жұмыр тұяғымыз бар ма, бетіне қарап жатпай, түгелдей ортаға салғанбыз. Қазір де аянар ештеңеміз жоқ. «Еттің немесе сүттің планына әліміз келмей жатыр» деңдерші, қазір-ақ жиып береді халық. Мал жиып байимын деп отырған ешкім жоқ. Майын ғана пайдаланып отыр. Осыны білсеңдер етті, сендер.

**Сәбит.** Әбден жер еттіңіз-ау, ақсақал. Сол керек өзі де бізге.

**Шаншар атай.** Ал, қойдым онда. Қыста қысылмайық дейсіңдер де, әйтпесе, бір арба шөп деген не ол, тәйірі?

**Сәбит.** Бәсе, деген. Қайта дұрыс болды мұның өзі. Өстіп үлкеннің ақыл-кеңесін естіп тұрған жақсы бір мезгіл.

**Шаншар атай.** Осының өзі бір пайдалы әңгіме болғалы тұр, шынында. Ауылда шал-шауқан, бала-шаға аз емес. Басқаға шамасы келмегенмен, тракторың жүре алмайтын жердің шөбін жинауға жарайды бәрі. Ең бастысы – солардың басын қосып, жұмысқа жұмылдыру керек. Шөптің астында қаласыңдар сөйтсеңдер.

**Сәбит** *(сергіп, көңілденіп).* Е-е, бәсе... Мынауыңыз әбден дұрыс екен. Үлкендер бізге осылайша ақыл қосуы керек қой. Біз бұл мәселені бүгін басқармада мектеп өкілін қатыстыра отырып, талқылайық онда. Шынында, қарттар мен балалар бізге осындай қауырт науқан кезінде көмектесіп жіберсе, мүлде қатып кетер еді, шіркін. Осыған өзіңіздің де бір көмегіңіз болса қайтеді? Кейбір пенсиядағы қарттарды үгіттеп дегендей, былай...

**Шаншар атай** *(көңілі өсіп, көтеріліп).* Оған сөз бар ма? Біздің ауылдың шалдарын үгіттеудің қажеті жоқ. Көп болып қолға алған істен аянатын ешкім жоқ бұл ауылда. Әйткенмен, біраз шалдың басын қосып сөйлесу керек шығар. Ол жағын өзіме қоя бер. Ал, балаларды мұғалімдер білер. Балалар аянбайды, мен бірдеңе білсем. Барады бәрі.

**Сәбит.** Ақсақал, ал енді, меніңше, бұл істің басы-қасында жүретін, жұрт сыйлайтын бір адам керек сияқты. Мен сол адам сіз бе деп отырмын. Бұған қалай қарайсыз? Соны да бір ойлаңызшы.

**Шаншар атай.** Қалай қарайтыны бар. Солай деп ұйғарып жатсаңдар... Бірақ мен қауын-қарбызға қарауыл болып жүр едім. Оны қайтеміз?

**Сәбит.** Көкөніс пісіп қалған екен ғой.

**Шаншар атай.** Иә пісіп тұр.

**Сәбит.** Ендеше, ертеңнен бастап үзейік оны. Ертең бір машина бөлеміз.

**Шаншар атай.** Соның жөні қалай болар екен өзі? Желідегі қауын мен көгендегі қозы бір. Қауынды үзуге кәнігі бағбанның қолы керек...

**Сәбит.** Оған сөз бар ма? Көкөністің тілін білетін біреуді табармыз, ақсақал. Ал, сіздің шөпке шығатын адамдармен бірге болғаныңыз мақұл, меніңше.

**Шаншар атай.** Е, жөн ендеше. Сендер істің оң-терісін өздерің ескерсеңдер, бізге не жоқ қапталдасып.

**Сәбит.** О-о, қойыңыз, ақсақал. Мұныңызды біз қапталдасқандық емес, көмектескендік деп білеміз.

**Шаншар атай.** Жөн білген баланікі осы ғой, бәсе. Әмісе осылай ет, айналайын. Жұрт екі айтқызбай тіл алады сонда. Ал, жақсы, кетейін мен...

**Сәбит.** Ақсақал, жаңа сіз өзіңізді «еріккен тентек шал» дедіңіз. Оны қалай түсінеміз?

**Шаншар атай.** Сәбит, шырағым, ол бір ұзақ әңгіме. Жиын-терін бітіп, ел аяғы кеңіген соң айтармын. Сонда өзіңе ерулік беріп отырып, әңгімелесерміз бір, аспай-саспай. Жоқ, әлде сендер шал-кемпірдікіне бас сұққанға арланасыңдар ма?

**Сәбит.** О, не дегеніңіз, ақсақал. Қайта әлі күнге дейін ерулік бермегеніңізге дау айтпақ едім...

**Шаншар атай.** Уәде, ендеше. Рұқсат болса, қайтайын мен енді.

**Сәбит.** Рұқсат, рұқсат. Сау болыңыз. *(Сәбит атайдың қолын алып қоштасып жатып).* Сәл аялдаңызшы, ақсақал, шоферға айтайын. Жеткізіп салсын сізді.

**Шаншар атай.** Жо, қоя-ақ қой соныңды, қарағым.

**Сәбит.** Неге? Бір пәсте апарып тастап қайтады қазір-ақ.

**Шаншар атай.** Күнде мініп жүрмеген соң, жараспас сол құрғырың...

**Сәбит.** О, не дегеніңіз? Сіз мінбей, кім мінбек оны? Жарасады.

**Шаншар атай.** Кім білген тағы?

**Сәбит.** Несі бар? Мініп барыңыз.

**Шаншар атай.** Адамдікі емес, атақтікі шығар деп едім ол шіркінді, болмадың ғой, балам-ай. Мейлің, әкелші, шіреніп тұрып отырайын бір өз орныңа. Көп болса жұрт бір күлер: «Лөгкөбай мұның не теңі?» - деп.

**Сәбит.** Сөйтіңіз. *(Сәбит риясыз күліп келіп орнына отырып жатып, хатшысын шақыртатын кнопкасын басты).*

**Бесінші көрініс**

Бірінші көріністегі картина. Көшемен абыржып асығып-үсігіп Күләнда келе жатыр. Қолында шелегі бар Әлипа апай қарсы ұшырасады.

**Күләнда** *(жүре амандасады).* Сәлеметсіз бе, апа.

**Әлипа.** Күләнда қарағым, тұра тұршы. Тым асығыссың ғой, өзі. Тыныштық па, әйтеуір. Сәл аял қылшы.

**Күләнда** *(асығып-үсігіп).* Тыныштық. Балалар атамның қауынына түсіпті. Сөйтсе, ол кісі бәрін ұстап алып, оңдырмай жазалап жатыр дейді. Соған үйде отыра алмай, шын ба, жоқ, жай әншейін әңгіме ме білейінші деп шығып едім.

**Әлипа** *(шелегін жерге қойып жатып).* Бар болғаны сол-ақ па? Әй, келін қарағым-ай. Балаларды жазалап қайбір оңдырушы еді атаң? Жай, домбытып, қорқытқансыр да қоя берер.

**Күләнда.** Әй, қайдам? Ана ұста жәкемнің екі баласы ұстатпай, қашып кетіпті. Сөйтіп бұғып тұрып қараса, атам балалардың бәріне дәу-дәу қауын-қарбыз көтертіп қойыпты. Қозғалақтап, қимылдап, тыныш тұрмаған баланың жүгін ауырлата түседі дейді.

**Әлипа.** Қой, әрі, жауды жақындатып, итті тақымдатпай. Өсіріп айтқаны шығар балалардың. Атаңның балаларға қатал екені рас, бірақ ақылды тентек қой ол. Қазір-ақ кеп қалар балалар.

**Күләнда.** Сөйтсе бопты да әйтеуір. Балаларға ашуы қатты екен де атамның.

**Әлипа.** Кім айтып жүр оны? Жұрт солай ойлайды. Әйтпесе, түгі де жоқ.

**Күләнда.** Кім біледі?

**Әлипа.** Атаңның бала ұрғанын ел тұрмақ, елу жыл отасқан мен де көрген емеспін. Жазалайтыны рас. Шертпек алады, жұмысқа салады, қол диірменнің тасын көтертіп қойған кезі де болған. Соның бәрін балалар адам болсын, ширасын, пісе түссін деп әдейі істейді.

Мұсатай шығады.

**Мұсатай** *(Әлипаға).* Ал, амансыз. Иә, тұрыпсыздар. *(Күләндаға).* І-і, сен неғып жүрсің мұнда мезгілсіз уақытта?

**Әлима.** Аман-есен бе, Мұсатай шырағым. Бір шелек су әкеле қояйын деп шығып едім, Күләнда кездесіп қалып, тұрғанымыз. Сөйтсем, бұл баласын іздеп шыққан екен. Соған...

**Мұсатай** *(Күләндаға).* Оны неменеге іздей қалдың? Емешейің езіліп бара ма сонша?

**Күләнда.** Іздемейміз бе, кешіккен соң?

**Әлипа.** Осы ауылдың балалары топтанып барып сайдағы әгөреттегі қауынға түсіпті. Сөйтсе біздің үйдегі кісі бір тобын ұстап алып, ептеп жөнге салып жатқан көрінеді. Санатбай да сонда екен.

**Мұсатай** *(аяқ астынан ашу шақырып, дегбірсізденіп).* Жөнге салғаны құрысын оның. Қатыгез бе, дойыр ма, немене өзі? «Ептеп» деп жұқартқыңыз келеді сіздің, майып қылып жүрер ол балалардың біреуін. Бір қара көрінейін деген шығар өзіне. Жет демейсіңдер ме одан да ертерек ұшып. Жүр, Күләнда, кеттік.

**Күләнда.** Өзі-ақ келер балалардың.

**Мұсатай**. Келеді, иә. Тапқан екенсің жібере қоятын адамды. Әй, осы қырсық шалдан-ақ қалдық-ау пәлеге.

**Әлипа** *(күйініп, қатқыл үнмен).* О, не, дегенің, Мұсатай қарағым. Бәрің де бала болып өсіп едіңдер ғой, түге. Біздің қарт ағаттықтарың үшін бәріңді де жазалайтын. Ешқайсыңды алалап-құлалаған жері жоқ-тын. Өз балам деп жалғызына да бұрмайтын. Балабек те өздеріңмен бірдей тататын жазаның дәмін. Одан ешқайсың да кемдік көрген жоқсыңдар. Енді келіп ол байғұсты жерден алып, жерге салғаныңа жол болсын, «Шаншар адам ұрып өлтіріпті» дегенді естіген ешкім жоқ еді ғой осы ауылда. Ұрса ұрсын баланы. Кім қақпақ үлкеннің қолынан. Бала қайта сөйтсе, адам болады.

**Мұсатай.** Айтады-ақ екенсіз. Біз бен қазіргі бала бір ме? Қазіргі балаларға сол қаңбақ шалсыз да тәлім-тәрбие беретін адам әбден жеткілікті. Кім көп, көрінгені бір қыдыңдап, баланың миын жеуден басқаны білмейтін мұғалім көп қазір. Енді ол аз болғандай кәрі жілік желікті ғой бұл. Бүйтіп аты-жөні жоқ қоңаштатып қоя алмаймын мен оған баламды.

**Әлипа** *(көңілі қалып).* Қайдам, қарағым. Жау шапқандай шала бүлініп, шалшыққа жығылудың қажеті қанша дегенім ғой, тегі. Балаларды өзі де жіберген шығар ендігі.

**Мұсатай.** Жіберсін, жібермесін, онда менің жұмысым жоқ. Бір бала тұрмақ, жарты балаға қол тигізуге қақысы жоқ ол шалдың. Қағынайын деген екен өзі тіпті, үндемегенге. *(Күләндаға).* Жүр, Күләнда. Бар үйге, мен кеттім.

**Күләнда.** Қой әрі, мезгілсіз уақытта жау шапқандай дүрлікпей.

**Мұсатай** *(екіленіп).* Сонда қалай? Анда ол баланы шырылдатып білгенін істеп жатсын, біз мұнда жайбарақат қол қусырып қарап отырайық, ә? Жоқ, ол ешқандай адамгершілік атаулыға сай келе қоймас. Қазір барып, құдайын көзіне көрсетемін мен, ол қақпастың.

**Күләнда.** Жә, жетер. Тіл тигізбе үлкен кісіге. Еш болмаса, мына кісіден ұялсаң етті кішкене бір.

**Мұсатай** *(кекетіп).* Ұятшылын қарай гөр-ей, мұның. Ұят-сұятты тергеп жататын уақыт жоқ менде. Ал ана кәрі шөңгеге көрсетемін дедім бе көресіні, көрсетемін. Оған жаның ашымай-ақ қойсын.

**Күләнда.** Солай қарай аяқ басып көр осыдан, қолыңда өлейін.

**Мұсатай.** Өлмесең ома қап. Аяйтын не бар ол алжыған албастыны.

**Әлипа** *(түңіліп).* Түу, сөзің қандай ірі еді, қарағым-ай? Осы ауылда өскен бала дейтін емессің ғой өзіңді тіптен.

**Мұсатай.** Ә-ә, бұл ел білмей жүр екен әлі Мұсатайды. Баяғы қолда өскен бала деп жүрсіңдер ғой. Жоқ. Мен енді бригадир Мұсатаймын. Мен елдің емес, ел менің тілімді алуы керек қазір. «Бригадир Мұсатай келе жатыр» дегенде, аяғынан тік тұрғызамын әлі бұл ауылдың адамдарын.

**Әлипа.** Онда біткен екенсің әбден. Бар да шауып ал, жауың сол шал болса.

**Мұсатай.** Бітсін, бітпесін, вот, шауып алам. Енді қайтіп балалардан атын аулақ арқандайтын етемін. Көресіңдер вот. *(Мұсатай бұрқан-талқан болып кетуге ыңғайланды. Күләнда шап беріп өңірінен ала түседі).*

**Күләнда** *(қатты ашынып).* Бармайсың дедім бе, бармайсың. Сен ардан безген екен деп мен де безе алмаймын. Жібермеймін. Қане, солай қарай бір адым басып көрші!

**Мұсатай** *(шошып қалып).* Өй-өй, мынау қайтеді-ей? Жібер жағадан алмай. Ұят болады. Баламызды әкелмейміз бе енді? Жібер...

**Күләнда.** Солай де. «Ұят болады» де. Бәсе, ұятты шынымен қойған екен десем, бірдеңе бар екен ғой әлі. Бар. Бар да атамнан балаларды ептеп сұрап алып қайт.

**Мұсатай.** Тиіп нем бар ол қызыл көз шалда. Ертең оқуға алып жүрейін деп отырғанда, баланы бірдеңеге ұрындырып жүрмесін деп жатқаным да... *(Мұсатай кетеді).*

**Әлипа.** Мұсатайдың мінезі осындай ма еді, ә, келін? Өте нербней боп кеткен екен, бірдеңеге ұрынып жүрмесе жарар еді өзі.

**Күләнда.** Е-е, қайда барар дейсіз, апа. Әбден-ақ састырдым ғой өзін. Балаларыңыздың сырын білмеуші ме едіңіздер? Бұрқ-сарқ қайнауынан гөрі, бүлк етіп басылуы оңай жазған ғой ол.

**Әлипа.** Мейлі, әйтеуір аман-сау жүрсінші бәрі де... От болып кеткен, тегі, бұлардың бәрі бұл күнде. Бірдеңе десең, шап ете түседі өзіңе.

**Күләнда.** Атама қарап үні шықпайды енді оның. Өйтпейді екен, атама шекесінен біраз шертпек алдырып қайтады өзі-ақ.

**Әлипа.** Ия, деген-ау. Осы Мұсатайлар біздің қарттың шертпегімен, тәк-тәгімен өскен бала еді. Қара енді. Ұмыта қоятын уағы бола қойған жоқ еді...

**Күләнда.** Мінез ғой, апа. Әйтпесе, неге ұмытсын.

**Алтыншы көрініс**

Кешкі апақ-сапақ кез. Әріде далиған бір сала қауындық.

Желіде піскен қауын-қарбыз самсап жатыр. Қауындық шетінде, биіктеу жерде күрке тұр. Оның босағасында «Шертпек шарты» ілінген. Күркенін дәл көзінде Шаншар атай мен Бекен отыр. Қолдарына бірден-екіден қауын-қарбыз

көтерген балалар тұр. Бәрі әбден діңкелеп шаршаған.

**Шаншар атай.** Ал, енді не істейміз? Үн-түнсіз тұрасыңдар ма осылай, жоқ, болмаса, бірдеңе дейсіңдер ме?

**Әшірбек.** Не дейміз? Тұрамыз. Сіз жазаладыңыз, біз көндік.

**Шаншар атай.** Жазама мақұлсыңдар ғой, әйтеуір?

**Әшірбек.** Мақұлмыз.

**Шаншар атай.** Ендеше, осыны мына «Шарттың» соңғы жағына қосып қойса қайтеді?

**Әшірбек.** Сөйту керек...

**Шаншар атай.** Онда айтыңдаршы ал, не деп жазу керек соны? (Балалар ойланып қалады).

**Әшірбек.** Өзіңіз жаңа айтпап па едіңіз: «Қатырам», - деп. «Қауын ұрлағанды қатырам», - деп жазу керек.

**Бекен.** «Жақсылап жаза тарттырам» деп қосу керек оған.

**Шаншар атай.** Табылған сөз. Өздерің тіпті ақын екенсіңдер ғой. Бекен, сен осыны ертең (шартты нұсқап) мынаның соңына әдемілеп өз қаріптерінен айнытпай қосып жазып қой.

**Бекен.** Мақұл, ата.

**Санатбай.** Айнытпайды бұл. «Шертпек шартын» жазған осы болатын. Қайтіп айнытсын? *(Балалар Санатбайға бір-бір алара қарайды).*

**Шаншар атай.** Е-е, сен де осында ма едің? Оқу қайда?

**Санатбай.** Ертең кетем.

**Шаншар атай.** Жоқ, ертең кете алмассың енді.

**Санатбай.** Неге?

**Шаншар атай.** Бүгін түнімен тұрасың осында, мына елмен бірге өзің тілеп алған жүкті көтеріп. Ал ертең ертемен бәріңді апарып ауылсәбетке тапсырамын. Егер ол: «Ақсақал мұныңыз не? Бұлардың түк жазығы жоқ, жақсы балалар», - десе, сөз басқа. Әй, бірақ өйте қоймас. Сірә: «Е-е, сізді алдамақ болған екен ғой бұлар. Сіз өкімет адамысыз, халық дәулетінің қорықшысысыз. Бәрін тізіп әкеліпсіз, рахмет, ендігі билігін бізге қоя беріңіз», - дейтін шығар, ауылсәбеттегілер.

**Бекен.** Ой, ата, өз жазаңыз да жететін шығар. Басқаны араластырып қайтесіз бұған?

**Шаншар атай** *(Бекенге).* Сонда не, аяғаның ба жолдастарыңды? Жөн. Бұларды аяу керек, бір себептен аямаған да дұрыс. Аяйтын себебі – жаза көріп, жапа шегіп тұр бәрі, аямайтыны – бұлар екеуімізді алдап, бағып отырған малымызға суық қолдарын салды. *(Балаларға).* Өздерің айтыңдаршы, солай емес пе?

**Әшірбек.** Солай.

**Шаншар атай.** Әне. Жұрт мұны өліп-өшіп өсіреді, сөйтіп төккен терінің, еткен еңбегінің рәтін көргісі келеді. Бұлар ие бола кетеді. Мұның атын не демекпіз сонда?

**Әшірбек.** Оныңыз рас. Қауын жегіміз келіп еді...

**Шаншар атай.** Жегісі келген адам өсте ме екен? Мұның басында қарайған біреу отыр-ау, соған бір ауыз жолығу керек шығар деп ойламай ма екен адам деген.

**Санатбай.** Оны ойлағанбыз. Бірақ бүйтіп ұсталып қаламыз деп ойлаған жоқ едік. *(Балалар күліп жіберді).*

**Шаншар атай.** Айтады-ақ екенсіңдер. Көрдің ғой, Бекен, бұлардың қауын жегілері келген, біздің бергіміз келмеген. Бұлар соған шыдамай, әдептен озып, бізді басынбақ болған. Жоқ, Шаншарды ешкім тәлкек ете алмайды.

«Ата» деп келші, қайсыңның қолыңнан қағар екем. «Бәрекелді» деп алдарыңа үйіп тастамас па едім қауын-қарбызды. Тойғаныңша же де: «Рақмет, ата», - деші. Көтергеніңше арқалатпаймын ба мен жазған, соған-ақ көл-көсір разы болып. Сыпыра ғой бұл, оған ортаймас...

**Санатбай.** Соны білмей сорлап қалдық қой біз. *(Балалар ду күледі).*

**Шаншар атай.** Солай деңдер. Әй, Әшірбек, мен сені бір тәуір жігіт бола ма деп жүрсем, мұның не? Адам деген айласын өзгертпей ме екен? Әдіс-айла атаулыны сан құбылтып, өзгертіп отыру керек. Әйтпесе, жалғыз әдіс жетемсіздік қылар, жолың болғыр. Әне, былтыр қатырып-ақ кетіп едіңдер. Айқай-шу шыққанға қауындықтың арғы басындағы ұзын саланың аяғына барып жүрсем, сендер қырман басындағы егіншілерге жөнелтейін деп күрке түбіне жинап қойған бір арба қауын-қарбызды апай-топайын шығарып көтеріп кетіпсіңдер. Несін айтасыңдар, сонда бір разы болып рақаттанып едім, шіркін. Онда мен жалғызілік едім. Енді біз екеуміз. Бүгін жеңіс біз жағында.

Бірақ бізге жастармен кезектесіп сынға түсу неге керек? Барлық кезек сендердікі. Біз бәрін сендерге берген адамбыз. Ал енді өздерің осалдық жасап, сол кезекті берген екенсіңдер, аяушылық күтпеңдер. Жаза ауыр болса – аяғы тәуір болады. *(Балалар бастапқыдай емес, сыр бере бастайды. Алдымен Санатбай сабырсыздық көрсетеді: қозғалақтап, қолындағы қарбызды жерге қойғысы келіп еңкейе береді).*

**Санатбай.** Ой, ата, құрысын зіл қара тас екен.

**Шаншар атай.** Дұрыс айтасың. Сен өзі сөзге жүйрік жігіт боларсың түбінде. Ендеше, біліп қой, дүниеде диқан қолымен өсірілген дәннен ауыр еш нәрсе жоқ. Ең тәтті дәм де сол. *(Санатбай атайдың сөзін тыңдауға мұршасы келмей, қарбызды жерге қоя береді).* Мұныңа жол болсын, батыр. Сөз тыңдап ал алдымен.

**Санатбай.** Құрысын, өлдім. *(Қираң етіп отыра кетеді).*

**Шаншар атай.** Мынау қайтеді-ей? Тұр. Елден ерекше өтіріктен-өтірік қиқаңдауын, пәтшағар. Қолыңдағы аз боп тұрған шығар, мүмкін. Тағы қосайын онда*. (Атай оған қарсы жүреді. Санатбай орнынан ыршып тұрады).* Солай ма екен? Сенімен сөз басқа әлі? *(Балаларға).* Сендер көп қорықпай-ақ қойыңдар. Еш жаққа да сүйрелеп әурелемеймін мен сендерді. Өз жазам да жетеді. Бұл жаққа енді қайтіп жоламайтындай қылып сілелерің қатқанша өстіп тұрғызамын да жіберемін бәріңді. Оның үстіне мына Бекеннің де жаны ашып отыр екен. Екеуіміз қазір бір тілектің адамымыз. Санаспасам, болмас. *(Санатбайға).* Ал сені ұстағаным ұстаған. Оқуға да, ешқайда да бармайсың сен енді.

**Санатбай** *(шошып).* Неге?

**Шаншар атай.** Негесі несі? Сол. Әкең сені пара беріп оқуға түсіріп, бүкіл ауылды былғамақ. Бұған сен қуанбақсың. Жоқ. Біздің атаның балалары бүйтіп азып-тозбасқа керек. Азбайды, аздырмаймын мен.

**Санатбай** *(безеріп).* Барамын мен оқуға. Жібермейтін басқарма ма едіңіз сіз, немене? Көрінген қарауыл шалдың тілін алып жататын адамның соры ма едік біз соншама?

**Шаншар атай.** Басқарма керек екен ғой сендерге. Бір басқарма қайсыбірімізге жетеді? Өмірдегі арамшөпті отау, қисық өскен бұтақты түзету жалғыз басқарманың ғана пешенесіне жазылған іс пе екен? «Қызға – қырық үйден тыю». Жүгенсіз кеткенге мына біз сияқты қарауыл шал да жетеді. Қалай дейсіңдер, балалар? Дұрыс па мұным, бұрыс па?

**Бекен.** Дұрыс.

**Әшірбек.** Әбден дұрыс.

**Шаншар атай** *(балаларға).* Әп-бәрекелді. Бәсе? *(Санатбайға).* Сен бізді шал деп менсінбейді екенсің ғой. Жөн, жасы ұлғайып қартайған кісіні сыртқа сүйреп тастау керек шығар онда. Бір жақсы жері оның заманы өткен. Айналайын өкіметім бізді өмірден өгейсіретіп отырған жоқ, қайта бойыңдағы қайратыңды орнымен жұмсап, жастарға білгеніңді үйрет, қартым, деп отыр.

Мен – өкіметтің адамымын. Керек екен, біз басқармаға да ақыл айтамыз. Жөн екен, тыңдайды ол бізді. Қане, тұр былай жұрт қатарына жаныңның барында. *(Атай қаһарланып бір ұмтылып қалады. Санатбай балалардың арасына сүңгіп кетеді. Балалар ду күледі).*

**Санатбай.** Күліңдер, күліңдер. Енді біраздан соң мен де күлетін болам сендерге. Менің күлкім жарқын шығып жүрмесін сонда.

**Шаншар атай.** Е, бәсе, міне, жігіт деген өстімей ме екен. Намысқа тырысу керек қой адам деген. Адамға дос – ақыл мен намыс. Оқыған баласыңдар ғой бәрің. Абай да осылай деген емес пе еді өзі?

**Бекен.** Жоқ.

«Үш-ақ нәрсе адамның қасиеті:

Ыстық қайрат, нұрлы ақыл, жылы жүрек», - деген Абай.

**Шаншар атай.** Ай, айналайын-ай, Абай-ай, десеңші. Данышпаным-ай, қалай тауып айтқан, шіркін-ай. Бұл үшеуіне намысты да қосып қойса, артық болмайды. Мұны ұмытып кеткен шығар, тегі, жарықтық.

**Әшірбек** *(күліп).* Атам Абайға да ақыл қосады енді...

**Шаншар атай.** Қосса несі бар екен? Абайдың айтпағаны аз деймісің? Адам қанша бір шешен, көсем болмасын, ол – жалғыз. Жалғыздың назарына бұл жаһандағы құбылыстың күллісі қалайша түгел іліге бермек? Ал, халықтан еш нәрсе қаға беріс қалып көрген емес. «Халық айтса – қалт айтпайды» деген, міне, осыдан барып шыққан. Сол халық мына сендер, мына мен. Біз де бір ақылды сөз айтсақ, онымыз ешкімнің егініне түсе қойғандық бола қоймас, сірә. Абайдың әруағы да өкпелемес оған.

**Санатбай.** Сонда да Абай сізден ақылды шығар, не қыпты?

**Шаншар атай.** Оған сөз бар ма? Бірақ сен Абайдың менен ақылды екенін біліп айтсаң етті бұл сөзді. Дария мен тамшыны, құз бен сазды салыстыру ақылдылыққа да, тапқырлыққа да жатпас. *(Атай әңгіме қызығымен босаңсып кеткен балаларды шыбығын шыпылдатып жасқап).* Әй, кәне, жөндеп тұрыңдар. Сендер мені сөзге алдандырып қойып, құртып тұр екенсіңдер ғой, бағанадан бері. Жоқ, болмайды бұларың. Әңгіме жақсы-ақ, бірақ жазаны ұмытпауымыз керек. Тәтті менен ащыны татқан біледі, жаза парқын жақсылап тартқан біледі. Тұрыңдар, былай жайылмай, жандарыңның барында! *(Балалар атайдың қаhарынан қорыққанынан қайтадан жөнделіп тұрып жатады).*

**Әшірбек.** Ата, жіберіңізші. Ендігәрі қауындығыңыздан он шақырым аулақ жүруге ант етейік тіптен.

**Шаншар атай.** Е-е, оның не сонша тарынып? Жоқ, елден бұрын сен шаршадың ба шынымен-ақ?

**Әшірбек.** Жоқ, шаршағаным жоқ.

**Шаншар атай.** Енді не онда?

**Әшірбек.** Осы күні таң сәріден тұрып жүрмін ғой мен. Ол үшін ерте жату керек. Әйтпесе, ұйықтап қалып, егіншілерге суды кешіктіріп апарамын ғой...

**Шаншар атай** *(разы кейіппен).* Міне, мұның дұрыс екен. Шаруаға араласқан бала осындай болуға керек қой, бәсе. Себебің орынды екен. Жарайды онда, қолыңдағыны көтерген күйі жөнел үйіңе.

Әшірбек саптан былайырақ шығын, қолындағы қауын-қарбызын жерге қойып, құрысқан белін жазып, атайға бір, балаларға бір қарап сәл тұрады.

Бәрі үнсіз Әшірбекке қарап қалған.

**Әшірбек.** Қауын-қарбызыңызға рақмет. Алмаймын. Үйге де қайтпаймын. *(Әшірбек әлгінде ғана жерге қойған қауын мен қарбызын қолына қайтадан алып барып сапқа тұрады. Шаншар атай да, балалар да аң-таң қарап қалған).*

**Шаншар атай.** Иә, бұл ненің ақысы? Өзің емес пе ең жаңа ғана жалынған?

**Әшірбек.** Онда кеткім келген. Енді кетпеймін.

**Шаншар атай.** Сонда қалай?

**Әшірбек.** Балалардың бәрін жіберіңіз. Сонда кетемін.

**Шаншар атай** *(разы болып).* Солай де. Міне, гәп қайда жатыр? Сөйтеді енді бұлар. Біріне жақсылық жасасаң, бәріне жасауың керек бұл сабаздардың.

Балалар шулап қоя береді.

**Балалар.** Ата, бізді де жіберіңізші. Сөйтіңізші, ата...

**Санатбай.** Бізге де өзіміз көтеріп тұрған қауын-қарбызымызды беріп жіберіңіз. Кетейік соны арқалап алып...

Шаншар атай не қыларын білмей, аңтарылып тұрып қалады. Атайдың қатал райдан қайтып, жібігенін байқаған балалардың алды әй-шәйға қарамай орындарынан қозғала бастайды. Шаншар атай әуелгі қаталдығына енді қайтып баса алмайтынын біліп, жымиып тұрады бір рақаттанып.

**Шаншар атай.** Оу-оу, батырлар-ау, бұларың не аты-жөні жоқ баса-көктеп? *(Балалар батпай тағы дүрдисіп қалады. Атай қолын бір сермеп).* Уа, мейлі онда. Жеткен шығар, ендеше. Ұйымшылын қарай көріңдер-ей өздерінің. Сендердің осы ұйымшылдықтарыңды сынайтын бір жер табылып тұр. Ертеңнен бастап шөпке жиналыңдар бәрің. Шөп жинауға ауылдағы барлық шал-шауқан, бала біткен түгел кірісетін болдық. Мына Санатбай мені менсінбей тұр ғой. Басқарма өйткен жоқ, бағана шақыртып алып: «Ен байлыққа ие бола алмай жатырмыз. Жұмыс қолы жетпей түр. Бұған не айтасыз?» - деп ақыл сұрады. Басқарма бар, мұғалімдерің бар сендермен ақылдасып, көмек сұрамақ екен. Басқармаға мен: «Барады балалар», - дедім. Қане, енді айтыңдаршы, түге, дәл осындай төрт көздерің түгелде. Бұған қалай қарайсыңдар өздерің? Мүмкін, мен артық айтқан шығармын.

**Балалар.** Қалай қарайтыны бар? Дұрыс айтқансыз? Шөп жинау да сөз болып па? Одан зоры болса да істейміз біз?

**Шаншар атай** *(қуанып).* Е, бәсе деп ем-ау?

**Әшірбек.** Мен де барайын онда шөпке.

**Шаншар атай.** Суды қайтесің?

**Әшірбек.** Тастаймын.

**Шаншар атай.** Жо-жоқ, болмайды оның. Иман жазылып, суына өзі шықса ғана барасың сен шөпке. Өйтпейінше, су тасуды тастауға болмайды.

**Әшірбек.** Қап, балалардан бөлектеніп, қызықтың бәрінен құр қалатын болдым-ау?

**Шаншар атай.** Неге бөлектенесің? Бұларға да су керек болады. Соны сен емей кім тасымақ?

**Санатбай.** Мен де барамын шөпке.

**Шаншар атай.** Иә, саған жол болсын. Оқуға бармайтын ба едің сен?

**Санатбай.** Балалармен бірге шөпке барамын мен. Маған оқу емес, осылар керек. Ел-жұртқа күлкі болып барған оқуы құрысын. Апам сол оқудан зәрәзап болып отыр. Бармаймын.

**Шаншар атай** *(күліп).* Бәрекелді, міне жігіт. Өте тауып айттың. Адамға алдымен жолдас керек. Осылар оқыса оқып, осылар шоқыса шоқы. Егер содан қор болсаң, әпкел бері қолыңды. Оның үстіне ол шіркіннің өзіне пара беріп түсіп неге керек? Оқуға адал жолмен, ешкімге телміріп көзін сатпай-ақ өз күшімен түсіп жатыр ғой осы ауылдың балалары. Әне, анау Ділдаханның Асқары, Сайлаудың Оразәлісі, Жүзжасардың Мұраты, Айтқұлдың Сапары әке-шешесін салпаңдатып соңдарынан ертпей-ақ, қойы мен тайын жетектемей-ақ бір шамадан кітап арқалап барып өздері-ақ оқуға түсті ғой. Күләнда келін ақылды екен, содан безіп отыр ғой. Жаның тірі болса, оқу қашпас. Кейін барарсың осылармен бірге, қол ұстасып.

**Санатбай.** Сіз осыны менің көкеме де айтып, көндіріңізші.

**Шаншар атай.** Несі бар оның? Айтамын. Көндіремін.

Мұсатай шығады.

**Мұсатай** *(ашулы).* Бұл не сұмдық өзі? Жеті қараңғы түнде бүкіл баланы иіріп қойып, үрейін алып жатқаныңыз неңіз бұл? Мұндай правоны кім берді сізге. Мұныңыз барып тұрған қылмыс, біле білсеңіз.

**Шаншар атай.** Өй-өй, тоқта, батыр. Амандық жоқ, саулық жоқ бастырмалатқаның қай сасқаның? Сен өзің екі сөздің біріне келмей жатып заң, прабадан кетеді екенсің. Іздегенің праба болса, мен айтайын, сен тыңда. Бұл прабаны маған осы балалардың барлығының әке-шешесі берген, сендердің әкелерің, әкелеріңнің әкесі, олардың әкесі – бәрімізді жаратқан Есенаман бабам берген. Ол ұрпағым азып-тозбасын деген ұлы тілек қалдырған артына. Мен де өстіп жүрмін бұл балаларға. Осымды бекер деп көрші, кәне. Дей алмайсың ғой. Қайқай ендеше. Өйтпейді екенсің, қара жерге қағып жіберемін қазық қылып осы тұрған жеріңде.

**Мұсатай.** *(не істерін білмей абдырап, жуасып).* Қойдық, қойдық, ал. Қатты кеттіңіз ғой тіптен сонша, ақсақал.

**Шаншар атай.** Енді қалай деп едің? Өз шолақ ойыңша бала жалғыз сенің балаң екен ғой. Жоқ, ондайды бұл ауылда ешкім істеп көрген емес. Үлкеннің қолынан қаға алмаған бәрі. Оның атын атам қазақ әдеп дейді? Кеудемде жаным барда мен сендерді сол әдептен оздырып, ата жолынан айныта алмаймын? Балаларды мен өзім де жіберейін деп отырмын. Ертеңнен бастап бұлардың бірі қалмай шөпке шығатын болды.

**Мұсатай.** Білемін. Жаңа басқармада әңгіме болған. Сонда қалай?

**Шаншар атай.** Білсең сол. Ал, «сонда қалайыңа» жол болсын. Санатбай ғой тағы да айта алмай тұрғаның. Санатбай да шөпке шығады балалармен бірге.

**Мұсатай** *(күмілжіп).* Оның жөні қалай болар екен?

**Шаншар атай.** Мұсатай, сен өйтіп мұрныңның астынан міңгірлегенді қой. Баланы қатарынан оқшауландыра берме. Ал мұны пара беріп оқуға түсіремін деп ойың тұрмақ, назарыңа да кіріп шықпасын. Онда ендігі ісім сенімен болады.

**Санатбай.** Бармаймын мен оқуға.

**Шаншар атай** *(Мұсатайға).* Міне, көріп тұрсың ғой, бала не дейді, сен дейсің? Санатбай оқуға кейін жұрт қатарлы мектепті түгел тауысқан соң барады. Қазір бұл ешқайда бармайды. Қатарының бәрі колхоздың шөбіне шығып жатқанда, сен екі қалтаңды ақшаға сықита толтырып алып, балаңды жетектеп қалаға тартпақ екенсің ғой. Жоқ, ол жарамайды.

**Мұсатай.** Түу, сізге сөз айтып қажеті жоқ екен. Біреу оқытып қойған-ай деймін өзіңізді.

**Шаншар атай.** Өмір оқытқан мені. Елден оқшауланғанның оңғанын көрген емеспін. Осыны неге білмейсің, қайтіп сезбейсің, сен? Жо, шекеңе шертпекпен сіңірейін бе, әлде?

Мұсатай. О-о, қойыңыз, қойыңыз!

Әріге жарығын жарқылдатып жеңіл машина тоқтайды.

Сахнаға колхоз төрағасы Сәбит Бегенов шығады.

Жұрттың бәрінің назары сол кісіге ауады.

Төраға атайды, Мұсатайды, қауын-қарбыз көтеріп тұрған балаларды жағалай жүріп бір шолып шығады.

**Сәбит.** Иә, бұларыңыз не? Үлкен жиын ба деймін өзі бір?

**Шаншар атай.** Кел, балам, кел. Осындай бір әңгіме болып жатыр.

**Сәбит** *(«Шертпек шартын» оқып шығады).* Қызықтың көкесі мұнда екен ғой. Қалай қатырып жазғансыз өзін, шіркін. Бұлардан шертпек алып жатқан болдыңыз ғой, сонда.

**Шаншар атай.** Бұл жорамалыңның екеуі де дұрыс емес, Сәбит шырақ.

**Сәбит.** Сонда қалай?

**Шаншар атай.** «Шартты» мына балалардың өздері жазған.

**Сәбит.** Мұнысы қызық екен...

**Шаншар атай.** Мен бұлардан аузыма қай сан түссе, соншама шертпек ап жүрсем, өздері мынаны жазып әкеп: «Ата, осыған келісейік», - деді, көндім. Бүгін бұлар осы «Шартта» жоқ әбестік жасады. Мен де соған орай жаза қолдандым.

**Сәбит.** Бұлардың әбестігі, сіздің жазаңыз қандай сонда?

**Шаншар атай.** Бұлардың әбестігі – қауынға түсті, менің жазам – өз алғандарын өздеріне көтертіп қойып отырмын. Бар әңгіме осы.

**Сәбит.** Әбестік-ақ екен. Жазаңыз да орынды, сыйымды.

**Шаншар атай.** Сұрағың бітті ме, балам? Бітсе, ендігі сауал менен болсын. Сен: «Орынды, сыйымды» дейсің, бригадирің: «Мұның – қылмыс» дейді. Мұның қайсысына сенеміз біз сонда?

**Сәбит** *(атайға).* Сіздікі жөн. Солай ма, балалар?

**Балалар.** Солай.

**Сәбит.** Ал, онда, Мұсеке, сіз айтыңызшы, мұның несі қылмыс?

**Мұсатай.** Жо-жо. Б-былай...

**Шаншар атай.** Мұсатай, тұра тұр сен біраз. Басқармада тағы бір сұрағым бар: Інстәт бітірген баласың ғой сен осы, ә?

**Сәбит.** Жоқ. Жоғары партия мектебін бітіргенмін.

**Шаншар атай.** О-о, оқудың төресі өзіңде екен ғой. Онда шыныңды айтшы, сол оқуға пара беріп түсіп пе ең, жоқ, өз күшіңмен түстің бе?

**Сәбит** *(шалт, жұлып алғандай).* Пара берген деген не сөз ол?

**Шаншар атай.** Бәсе, деп ем-ау, тегі. Сен бірақ бұған қызарақтамай сәл тұра тұр. Алдымен сұраққа жауап бер, өзгесін кейін көрерсің. Сонымен парасыз түскен екенсің ғой оқуға.

**Сәбит.** Әрине. Райком жіберді. Оқыдық.

**Шаншар атай.** Міне, сөздің атасы осы. Бұл бір көңілдегі күдікті сейілткен әңгіме болды. Қо-о-ош... *(Пауза).* Ал, бірақ мен бір ашықауыздық жасап алдым, балам. Сендердін шөп шабуға жәрдем сұрап отырғандарыңды шыдай алмай, мына балаларға күнілгері айтып қойғанмын. «Бүлдірдім-ақ қой» деп едім әуелі, жоқ, оным бекер екен. «Шөпке барамыз» деп шетінен жұлқынып тұр балалар осы тұрғанда. Сөйтсе, мына Мұсатай елден ерекше: «Баламды қалаға апарамын, пара беріп оқуға түсіремін», - деп сыңар езулеп көнер емес.

**Сәбит.** Солай ма?

**Шаншар атай.** Қайдан шыққан пәле екенін: «Пара-пара» деп мына Мұсатайдың таңдайы тақ-тақ етеді. Осының теріс екенін түсіндіріп қоймайсыңдар ма? Бізді қойшы. Біз өріміз кетіп, ылдиымыз қалған адамбыз. Тыңдамайды бұлар бізді.

**Сәбит.** Оны білмедік қой біз. Түсіндіреміз, түсіндіреміз. Бригадир болғанның жөні осы екен деп, дікеңдетіп қоймаспыз ел-жұртқа аты-жөні жоқ.

**Мұсатай** *(мүләйімсіп).* Түсіндім, әбден түсіндім. Сәке, парасы да, оқуы да құрысын. Ол бізге қайбір қол дейсіз. Қойдым бәрін де.

**Шаншар атай.** Әуелден өстімейсің бе, Мұсатай-ау? Мейлі, адасқанның айыбы жоқ, қайтып үйірін тапқан соң. Ал, балаларды ерт те, қайт ендеше. (*Балалар апыл-ғұпыл қарбыздарын тастап кетуге жинала бастайды. Шаншар атай колхоз бастығына бұрылып).* Жайшылық па? Қайдан?

**Сәбит.** Жайшылық. Ауылдан. Қызылшаның түнгі суын байқайыншы деп шығып едім, жолай сізге бұрылғаным ғой.

**Шаншар атай.** Жайбарақат жатуға бола ма, бәсе. Күн-түн демей жортып жүрсе бітеді де ер жігіттің шаруасы. *(Атай кенет санын соғып).* Әй, әй, балалар, тоқтаңдар. Қолдарыңдағы қауын-қарбызды ал дегенім қайда жаңа сендерге?

**Әшірбек.** Алмаймыз. Рақмет, ата.

**Бекен.** Мен де кетейінші ауылға, ата.

**Шаншар атай.** Неге?

**Бекен.** Шөпке шығам ертең балалармен бірге.

**Шаншар атай.** Оған рұқсат сұрамаймысың менен?

**Бекен.** Сұрап тұрмын ғой, міне.

**Шаншар атай.** Е, солай екен ғой. Бара ғой. *(Балалар тастаған қауын-қарбызды нұсқап).* Өзің де ал, аналарға да ал деші мынадан.

**Бекен.** Алмайды. Олар енді ел қатарлы еңбегімен жейді қауын-қарбызды. Ертең-ақ мұны шөпшілерге тасисыздар ғой, сонда жейді де.

**Шаншар атай** *(мәз болып ағынан жарыла күліп).* Бұл да дұрыс екен*. (Атай қолына бір дәу қауынды ала салып, шулап жүріп берген балаларға қарай ұмсына бере көзі жасаурап тұрып қалады. Балалар қайырылмай сахнадан шығып кете барады).* Қарай көріңдер-ей. Кім білген өсіп қалған екен ғой өздері, тегі. Тіпә, тіпә, тілім тасқа. Амандық болса, адам болды деген осы енді...

**БАЛАЛАРДЫҢ МАХАББАТЫНДА НЕМІЗ БАР?**

(Екі бөлімді, бес көріністі драма)

**Қатысатындар:**

**Зәуре** – институтта оқитын бойжеткен.

**Ерлан** – құрылысшы жігіт, институтта сырттай оқиды.

**Оспан** – Зәуренің әкесі, құрылыс компаниясының бастығы.

**Тәттігүл** – Зәуренің шешесі, дүкен меңгерушісі.

**Берік** – Ерланның әкесі, совхоз бригадирі.

**Аманғайша**– Ерланның шешесі, мұғалима.

**Әлім** – қала әкімі, Оспанға бажалығы бар.

**Балқия** – үй шаруасындағы әйел, Тәттігүлге әкпелігі бар.

**Ерлан** – маскүнем жігіт, Әлім мен Балқияның ұлы.

Бірінші бөлім

**Бірінші көрініс**

Оспанның үйі. Осы заманғы қонақжай бөлме.

Үлкен жұмсақ диванда Тәттігүл отыр ойланып.

**Тәттігүл** *(өзіне-өзі).* Апыр-ау, енді қайттім? Балқия мен Әлімге не бетімді айттым? *(Осы сәтте есік қоңырауы шырылдайды).* Есік ашық, кіре беріңіз. *(Балқия кіреді. Тәттігүл орнынан ұшып тұрады).*О-о, Балқия тәте! Сәле-е-метсіз! Келіңіз-келіңіз. *(Екеуі құшақтасып сүйіседі).* «Ауыл үйдің қонағы анда-санда» деген, есікпе-есік отырып айында-жылында бір көретін болдық қой бір-бірімізді, тәте-ау. Жоғары шығыңыз.

**Балқия.** Қаланың адамы осы да. Қалай, амансыңдар ма?

**Тәттігүл**. Аманбыз. Өздеріңіз ше?

**Балқия.** Шүкір. Қане, көрсетші етігіңді. Қай елдікі екен?

**Тәттігүл.** Финдікі.

**Балқия.** Нағыздың өзі екен ғой.

**Тәттігүл** *(басқа бөлмеге барып, қорабымен етік алып келеді).* Мінекиіңіз, игілігіңізге киіңіз. Тура сіздің размеріңіз.

**Балқия.** «Турашыда туғаның болсын» деген осы енді. Бұл бір біткен шаруа болды.

**Тәттігүл.** Тәте-ау, сізден аяп не көрініпті маған?

**Балқия.** Бәсе, десеңші!

**Тәттігүл.** Тәте, сізге бір жаңалық айтайын ба? Бізді құттықтасаңыз да болады, күйеу балалы болайық деп жатырмыз.

**Балқия.** «Қыз – шайтан» деген рас екен-ау, Зәуренің бойжетіп қалғаны ма сонда?

**Тәттігүл.** Бойжетті, тәтесі. Он тоғызға келді. Мен де осы жасымда тиіп едім ғой Оспанға.

**Балқия** *(кекесінмен).* Иә, бұл үлкен жаңалық екен. Құттықтаймын! Күйеу жігіт кімнің баласы екен?

**Тәттігүл.** Кім біліпті? Кімнің баласы болса да бәрібір емес пе? Зәуре кешке ертіп келеді үйге. Сонда көреміз, сұраймыз әке-шешесінің кім екенін.

**Балқия** *(даусы қатқыл шығып).* Көр-көр! Сұра! Таныс! Тәттігүл, сен өзі уәдені ұмытқаннан саумысың?

**Тәттігүл.** Қайдағы уәде?

**Балқия.** Ойланып көрсең ше?

**Тәттігүл.** Нені ойланамын?

**Балқия.** «Зәурені Ерланға беремін» дейтінің қайда? Соны ойлан.

**Тәттігүл.** Қайдам?

**Балқия.** Несі қайдам? Сөзді қой, Зәурені Ерлан алады.

**Тәттігүл.** Сіз екеуіміз туысқан емеспіз бе?

**Балқия.** Туысқанбыз, бір елдің қызымыз. Онда тұрған түк те жоқ. Әлім мен Оспан бір-біріне бөтен, қыз алысатын рулардан.

**Тәттігүл.** Қайдам? Бірдеңені бүлдіріп алып жүрмесек болыпты да, әйтеуір.

**Балқия.** Мен не айтып тұрмын саған. Байқаймын, түлкі бұлтаққа салайын деп тұрған сияқтысың.

**Тәттігүл.** Қойыңызшы, құрысын, онысы несі тағы? Тәте-ау, адамда бас бостандығы деген болмай ма?

**Балқия.** Болады.

**Тәттігүл.** Болса, бұл мәселені Зәуренің өзі шешеді.

**Балқия.** Жоқ, Зәуре де, басқа да емес, сен екеуіміз шешеміз.

**Тәттігүл** *(ығып).* Кім біліпті, жігітін ертіп келіп таныстырайын деп отырған қыз көне ме айтқанға? Оның үстіне Зәуре – орысша оқыған, тік мінезді, алған бетінен қайтпайды.

**Балқия.** Көнеді. Көндіреміз. Жоқ, әлде, бізбен құдаласқың келмей ме?

**Тәттігүл.** О не дегеніңіз, тәте-ау! Сіздермен құда-құдағи болсақ, арман, қане!

**Балқия.** Бәсе, солай демейсің бе бірден! Жездең: «Зәуре – бір айналайын бала. Бұйырса, асқан келін болады», - деп аузынан бір елі тастамайды. Ойбай, мынауыңды естісе, өлер ол байғұс!

**Тәттігүл.** Естімейді. Естіртпейміз. Бәрін туралаймыз.

**Балқия.** Міне, енді мұның – азаматтық. Өстімесек, біз Бөрінің қызы боламыз ба?

**Тәттігүл.** Кешке болсын, осыдан бар ма, осыдан көр де тұрыңыз, Ерланның қайда, өзінің қайда қалғанын білмейтін етейін мен ол қыздың.

**Балқия** *(лезде ашуланып).* Не деп тұр өзі? Қызыңды, маған десең, пісіріп же, Ерланда шаруаң болмасын!

**Тәттігүл.** Тәте, сіз өйтіп құр босқа ашуланбаңыз. Сіздің Ерланды емес, қыздың Ерланын айтып отырмын мен.

**Балқия.** І-і, ол неменің аты да Ерлан ба еді? «Жаман иттің атын Бөрібасар қояды» деген.

**Тәттігүл.** Соны айтам. Бізге кім көрінгеннің Ерланы емес, сіздердің Ерланыңыз керек.

**Балқия.** Иә, бағанадан бері сөйдемеймісің? Айналайын Зәуре қолдан шығаратын бала ма, жо-жоқ, атай көрме! Өзіміз келін қылып аламыз оны.

**Тәттігүл.** Сөйтіңіздер, армандарыңызға жетіңіздер.

**Балқия.** Құдай әумин десін! Бұл әңгіме осымен бітсін. Қайтайын. Ал, мына етігің қанша тұрады.

**Тәттігүл.** Түк те тұрмайды. Ала беріңіз.

**Балқия.** Е-е, бұл ненің ақысы? (Сөмкесіне қолын жүгіртіп). Жоқ, болмайды, пұлын ал!

**Тәттігүл.** Тәте, қойыңызшы, тегі! Арамызда бір етік жүрсе, ештеңе етпес. Сізге сыйлағаным болсын, алыңыз.

**Балқия.** Қап, өстіп құртады ғой бұл адамның діңкесін. Мейлі, етікті айтамыз, адам алғалы отыр емеспіз бе біз енді.

**Тәттігүл.** Қалың малды жақсылап дайындаңыздар, сонда қайтады бәрі.

**Балқия.** Дайындаймыз. Бір баладан аярымыз жоқ біздің.

**Тәттігүл** *(разы болып күліп).* Қайран менің Балқия тәтем, бәрінің жөнін біледі.

**Балқия.** Сен де ешкімнен қалмайсың, жасауын жақсылап сайла қызыңның.

**Тәттігүл.** Сөз бар ма, әлдеқашан әзірлеп қойғанмын бәрін.

**Балқия.** Білемін ғой, Білемін, Зәуре десе, сен ішкен асыңды жерге қоясың.

**Тәттігүл.** Біздің бір қыздан аярымыз жоқ. Үйдей көшіріп ұзатамыз біз Зәурені.

**Балқия.** Тілеуіңе жет! Мен енді үйге барайын, Тәтті.

**Тәттігүл.** Барасыз ғой. Отыра тұрыңыз, шәй ішіңіз. Есікпе-есік отырып несіне асығасыз?

**Балқия.** Шаруа бар. Жездеңе кешкі ас дайындауым керек.

**Тәттігүл.** Мейліңіз онда.

**Балқия.** Жақсы.

Балқия кетеді.

**Тәттігүл** *(өзіне-өзі).* Балқия тәте, сені қойшы! Әлім жездем үшін бәрі! Сол кісі болмаса, етік тұрмақ калош ұстатар ма едім мен, сенің қолыңа? Ал, жезде, алдымен етік кетті үйіңізге, енді Зәуре барады келін болып. Оспанға оқтын-оқтын дүрдиіп қалатыныңыз болушы еді, түстіңіз-ау ақыры қолға. Бізді енді ешқандай құдай алмайды.

Зәуре келеді.

**Тәттігүл.** Қызым, не жалғызбысың? Ерлан қайда?

**Зәуре.** Келе алмады.

**Тәттігүл.** Немене, ұялып келмеді ме? Дәу де болса, ауылдың баласы болды ғой оның.

**Зәуре.** Иә, ауылдың баласы.

**Тәттігүл.** Бәсе-бәсе, өзім де солай ғой деп ойлап едім. Ауылдың баласы де.

**Зәуре.** Ауылдың баласы болса несі бар?

**Тәттігүл.** Несі болсын? Ұялшақ, ынжық болады олар. Әке-шешесі текті адамдар болса, бір сәрі, әйтпесе, құрығанымыз. Айтып ауызға алғысыз біреу шығар ол пәле?

**Зәуре.** Мама, тегін тергеп қайтесіз? Ерлан маған ұнаса, жетіп жатыр емес пе сізге?

**Тәттігүл.** Сен әлі түкті де білмейді екенсің, қызым. Жігітің кім өзі? Оқи ма, жұмыс істей ме, жоқ, әлде, рәкет немесе ұры ма?

**Зәуре.** Мама, қай-қайдағы пәлені айтқаныңыз сонша! Ерлан – құрылысшы.

**Тәттігүл** *(кекесінмен).* Құр-рылысшы!.. Өйтіп әспеттегенше қара жұмысшы демейсің бе оныңды. Қайдан тауып жүрсің сен оны?

**Зәуре.** Біздің институтта сырттай оқиды.

**Тәттігүл.** Сырттай оқығаны несі? Сол да оқу болып па? Не, кәдімгі өзің сияқты студент бала құрып қалып па? Құрылысшы деген не пәле? Не құрыса құрылысшы, одан соң сырттай оқитын студент құрысын.

**Зәуре.** Папам да құрылысшы, ол да құрысын ба сонда?

**Тәттігүл.** Қара, қылжақтағысы келеді. Папаң – құрылысшы, бастық.

**Зәуре.** Папам бірден бастық емес, қатардағы құрылысшы болған шығар.

**Тәттігүл.** Болған. Папаң құрылыста істеп жүргенде қай күні биіктен басы айналып ұшып кетер ме екен деп қу жанымды қу шүберекке түйіп отыратынмын.

**Зәуре.** Жаса, мама! Сіз папамды кереметтей сүйеді екенсіз.

**Тәттігүл.** Сүймегенде ше.

**Зәуре.** Мен де Ерланды кереметтей сүйемін!

**Тәттігүл.** Жоқ, керегі жоқ оның, сүймейсің. Айттым ғой, биіктен ұшып кетіп өлсе, байсыз қаласың, қызым!

**Зәуре** *(күліп).* Мәс-саған, қызық! Әй, мам-мам! Сол да сөз бе екен? Ешкім өлу үшін өмір сүрмейді. Ал, егер шындар болсаңыз, айтайын, адамды қас қағым сәт те бақытқа бөлейді.

**Тәттігүл.** Тө-о-оу, ақылың тасып тұр екен ғой, қызым! Қанша көсемсі, шешенсі, бәрібір тимейсің сен оған.

**Зәуре.** Мама, сіз қызықсыз! Тимейсің сен оған? Бұл неткен дөрекілік! Біз енді ғана...

**Тәттігүл.** Болды-болды, сөйлеме. Енді ғана болса тіпті жақсы, айырылысу оңай болады. Өзім діттеп жүрген жер бар, соған барасың.

**Зәуре.** Мама, сол да бола ма екен?

**Тәттігүл.** Болады. Осы қала толған жақсы жігіт. Соның біреуі бұйырмағаны ма бізге? Әлде өтімің жоқ болғаны ма? Маған тартсаң, жігіттің төресіне тиесің әлі-ақ. Мен осы әкеңді бір көргеннен-ақ қағып түскенмін.

**Зәуре.** Жарайсың, мама! Папама қосылғаныңыз қандай жақсы болған. Әйтпесе...

**Тәттігүл** *(ашуланып).* Әйтпесе... Айт арғы жағын.

**Зәуре.** Әйтпесе мен дүниеге келмейтін екенмін.

**Тәттігүл.** Қара, мен шындап тұрсам, бұл қылжақтайды ғой! Көрсетейін мен шешесімен қалжыңдасқанды!

Оспан кіреді. Жұмыстан келген беті.

**Тәттігүл.** Оспан, бол, ойбай, кел бері!

**Оспан.** Не болып қалды, сонша?

**Тәттігүл.** Жау шапты! Қызың тексіз біреуге тиетін болыпты.

**Оспан.** Тексізің не? Соғыс біткелі қай заман. Олжабайлар мен Олжабектердің өзі әке болып кеткелі қашан.

**Тәттігүл.** Ол немені тексіз дегенім, белгісіз адамның баласы дегенім емес пе? Сөйтсем, қай-қайдағыны айтқаның! Құдайым-ау, енді не дедім бұларға?

**Зәуре.** Өтінемін, қойыңыздар бұл әңгімені.

**Тәттігүл** *(өрекпіп).* Қоймаймын! Ондай ауылынан адасып, тентіреп келген жалаңаяқ құрылысшы кімге керек?

**Оспан.** Қызықсың сен, Тәттігүл! Құрылыста істейтін адамды ешкім де кекетпейді. Құрылысшы деп құрметтейді.

**Тәттігүл.** «Бөрік кигеннің намысы бір». Сен де құрылысшы екенсің ғой, айтпақшы. Мейлі, оны құрылысшы дейік, құрметтейік, бірақ қызымыздан аулақ жүрсін.

**Оспан.** Неге?

**Тәттігүл.** Өйткені оның әке-шешесі келіспеген адамдар. Бүгін бесіктен белі шықпай жатқан баласын жұмысқа салып қойған ата-ана ертең Зәурені күң қылып жұмсайды. Қызымыз ауылдың салпы етек қатыны болады да шығады.

**Зәуре.** Несі бар, Ерлан үшін дәл сіз айтқандай келін болуға әзірмін мен.

**Оспан.** Тәттігүл, ол бала қалаға қаңғып емес, қанаттанып келіп отыр. Меніңше, ол баланың әке-шешесі өмір білетін адамдар. Баласы еңбек етеді екен, азбайды. Зәуре келін болып, ата-енесі жұмсап жатса, оған қуану керек. Біздің халықтың бір бақытсыздығы – ата-ененің келінге ықпалынан айырылып қалуы.

**Тәттігүл.** Бұрынғыдай үйде ата-ененің аузына қарап отыратын күн қайда келінге? Қазіргі әйел түзде еркекпен бірдей жұмыс істеп, бірдей дүние табады. Сен өйтіп ескілікті аңсағанша, былай бір жан-жағыңа қарамайсың ба? Құрылыс... Өмір... Қанат... Еңбек... Қызың екеуің осылардан басқаны қашан көріп, қайтіп білмек екенсіңдер?

**Оспан.** Сонда нені көріп, нені білмекпіз?

**Тәттігүл.** Көретін, білетін нәрсе жетеді, дәл мұрындарыңның астында бәрі. Қызына күйеуді, баласына қалыңдықты өзі таңдап беретін болған қазір ел. Немене, біз солардан сорлы болыппыз ба? Жоқ, сендерді білмеймін, мен өзімді ешкімнен кем санай алмаймын. Мен де өзім қалаған жерге беремін қызымды.

**Оспан.** Біреу өйтті, біреу бүйтті екен деп көшірме өмір кешетін жайым жоқ менің. Мен өз жөніммен, өз жолыммен жүремін.

**Зәуре.** Папа, тамаша айттыңыз!

**Тәттігүл** *(Зәуреге).* Жә, үлкендермен қабаттаспа! *(Оспанға).* Ондай кертартпа сөзің өзіңе. Біліп қой, мен осы жұрт отқа түссе отқа, суға түссе суға түсемін. *(Зәуреге).* Сен қыз бүгін өлдім-талдым деп тиіп алып, ертең құтыла алмай қор боласың ол пәлеңнен.

**Оспан.** Сен өйтіп сәуегейлік айтпа. Жастар ертеңіне күмәнмен емес, үмітпен қарауы керек.

**Зәуре.** Рас, папа.

**Тәттігүл.** Болды. Жынымды келтіре бермеңдер енді екеуің. Әкем-ау, неткен түкке түсінбейтін кеще еді бұлар? Әке-шешесі жора-жолдас, аралас-құралас адамдардың балаларының некесі берік болатынын неге білмейді бұлар, а?!

**Оспан.** Білмейміз. Білудің қажеті де жоқ. Білетініміз – бір-бірін сүйген екі жас қосылуы керек. Өз тағдырын өзі шешсін Зәуре.

**Тәттігүл.** Шешпейді. Бұған ерік беру – ерте. Мен айтқан жерге барсын, үйлі-күйлі болсын, сонда: «Ал, қызым, тізгінді мықтап ұста!» - деп жол болсын тілейміз.

**Оспан.** Жетелеуден басқа түк көрмеген жас жетілмейді.

**Зәуре.** Папа, гениально!

**Тәттігүл.** Сен қыз оп-оңай одақтас таба қойыпсың, оныңның жөні бола қоймас. Оспан – менің байым, менің одақтасым. Сен де әжептеуір біреуге ти де, соған тіліңді алғыз. Ана жалаңаяқ Ерланың саған жар болмайды. Сен алғаш «жігітім Ерлан» дегенде мен оныңды Әлім жездемнің баласы екен деп қалғанмын. Саған ақыры Ерлан керек екен, онда соған ти.

**Оспан.** Кімге-е?

**Тәттігүл.** Әлім жездемнің Ерланына. Біліп қой, Зәуре Әлім жездеме келін болмаса, бір күн де тұра алмайсың сен бұл қызметте, ұшып кетесің орныңнан.

**Оспан.** Тұрмай-ақ қойдым. Зәуре сүйгеніне барсын.

**Тәттігүл.** Түсіп көр қызметіңнен, сол заматта ажырасамын мен сенен. Ноқтаңды түріп, айдап қоя беремін.

**Зәуре.** Мама!

**Оспан.** Міне, сөз. Сонда мен адамдығыммен, арыммен емес, атағыммен, қызметіммен жолдас болып жүр екенмін ғой саған.

**Тәттігүл.** Енді қалай деп едің? Біле білсең, сені осы дәрежеге жеткізіп отырған мына мен. Мен болмасам, әлдеқашан қаңғып кететін едің.

**Оспан.** Қалайша?

**Тәттігүл.** Солайша. Жақсы әйел жаман еркекті таққа, жаман әйел жақсы еркекті тасқа отырғызады.

**Оспан.** Иә, оның рас.

**Зәуре.** Біздің мамамыз – философ.

**Тәттігүл.** Менің тілімді алсаңдар, қор болмайсыңдар. Қызым, менің айтқаным болады дедім бе, болады. Өлем-тірілем, болдырамын. Әлім жездем мен Балқия тәтеме жақсы келін керек, ол – сен. Әкеңді сүйреп жүрген сол жездем, ол – бізге әркез керек адам.

**Зәуре.** Жоқ, мама. Болды, мен айтарымды айттым.

**Оспан.** Сенің жездең – болмашысын пұлдайтын күмпілдек, үрген қарын... Сен сонысына сеніп жүр екенсің ғой. Жо-о-оқ...

**Тәттігүл.** Сонда сен қайтіп бастық болып жүрсің?

**Оспан.** Еңбегіммен болып жүрмін.

**Тәттігүл** *(кекетіп).* Еңбегіммен! Ойбай-ау, еңбекті кім істемейді, бастық болып жүргені қайсы солардың? Сені жездеме айтып мен өзім өсіргенмін.

**Оспан.** Қолынан біреуге не жақсылық, не жамандық жасау келген адам ғана адам. Олай ете алмаған адам – әншейін біреу. Сенің жездең сол әншейіндердің санын көбейтіп жүрген адам.

**Тәттігүл.** Болды! Сендер қызың екеуің жыныма тие бермеңдер, әйтпесе...

**Зәуре.** Мама, абайлаңыз, қазір стресс, инфаркт заманы.

**Тәттігүл.** Жоқ, қызым, қазір СПИД заманы. Онымен кім ауырады? Жатақханада сенің Ерланың құсап қаңғып жүргендер ауырады.

**Зәуре.** Жоқ, мама, Ерландар – жатақхананы құтқанаға айналдырып жіберген жігіттер. Маған мынадай жиһазды үйден жатақхана, ұрыс-керісі көп отбасынан жастар ортасы артық.

**Оспан**. Дұрыс айтасың, қызым. Азғындар еңбек етіп жүрген жігіттердің ортасынан емес, біз сияқты бастықтардың балаларының арасынан шығып жатыр.

**Тәттігүл.** Түу, сендерге сөз айтып болмайды екен! Түңілдім мен екеуіңнен!

**Оспан.** Қайтеміз, өзің біл.

**Зәуре.** Мама, сіз түңілген жоқсыз, түсіндіңіз бізді. Сол үшін мен сізге бір ән айтып берейін. Әннің аты – «Махаббат – от-жалын», тыңдаңыз. *(Көңілденіп әндетеді).*

Махаббат – ол асау жүрек, от-жалын,

Шын сүйгеннің шарпымайды оқ талын.

Жүрек – жалғыз, махаббат та біреу-ақ,

Өзге жанды қалай алман, жоқ халім.

Қ а й ы р м а с ы:

Келмейді ұнап күйгім,

Мен оны құлап сүйдім.

Біз – енді бір-ақ әнбіз,

Бұрауы құлақ күйдің.

Махаббатты қастерлеп мен өтейін,

Дей алмайды ешкім мұны төте мін.

«Сүйем», - дестік, қол алыстық, серттестік,

Аяулым – ол, емес енді бөтенім.

Қ а й ы р м а с ы.

Махаббат – ол сүйгендердің еншісі,

Тек адалдық – қос жүректің емшісі.

Арманы бір адамдарды айнытпас,

Еш суық қол – әзәзілдің елшісі.

Қ а й ы р м а с ы.

**Тәттігүл** *(тыжыранып).* Қызым, шаруаң біткен екен! Зәуре. Мама, бұл ән ғой! Ән...

**Оспан.** Зәуре, мамаңда ән тыңдайтын ахуал жоқ. Одан да мазасын алмай, өзді-өз бөлмемізге кетейік.

Оспан мен Зәуре кетеді.

**Тәттігүл** *(сазарып отырып қалады).* Барыңдар-барыңдар, көрсетемін мен сендерге Тәттігүлдің кім екенін! *(Телефонға төніп, нөмірін теріп жатып).* Өлем-тірілем, дегеніме жетем.

**Екінші көрініс**

Әлімнің үйіндегі бай жиһазды қонақжай бөлме.

Үй иелері Әлім, Ерлан бір-біріне тоң қабақ болып отыр.

Бұрыштағы телефон шылдырайды.

**Балқия** *(барып трубканы алып, құлағына тосып).* Иә-иә. Келді... Бәріміз үйдеміз. Біз де кірісіп жатырмыз сол әңгімеге... Ерлан ба?.. Қайда барады, көндіреміз...

**Ерлан.** Мама, қысқартыңыз бұл әңгімені. *(Таяп келіп телефон рычагын баспақ болады).*

**Балқия.** Баршы әрі!.. *(Трубкаға).* Жо-жоқ, саған емес... Әлім ғой қытықтап тұрған. *(Ерлан рычагқа қолын тағы созады).* Жоғал! *(Телефонға төне түсіп).* Тәтті, өстіп жоқ жерде ойыны келіп тұрады жездеңнің... Ерланнан ұялмайды... Баласының көзінше ойнай береді бұл.

**Ерлан.** Мама. Сонша әртіс болғаныңыз! Жетеді, тастаңыз бос әңгімені. Одан да әкеліңіз тыққан арағыңызды.

**Балқия.** Тәтті, жарайды, қалғанын қазір барған соң сөйлесеміз. *(Телефон трубкасын орнына қояды).* Балам-ау, не болды саған сонша ентелеп? Әлім, кісімен сөйлесіп жатқанда кішкене бір қой десең қайтеді балаға?

**Әлім.** Тапқан екенсің қоятын баланы. Бер-бер, құйсын қылқылдатып құлқынына.

**Балқия.** Жүріңдер, жиналыңдар, Тәттігүлдің үйіне барамыз. *(Ерланға).* Сол үйден ішесің. Арақ-арақ дей бергенше, әуелі қызды икемдеуді үйренсең етті.

**Ерлан.** Алдымен жүз грамм беріңіз. Содан кейін жүз қызды ал десеңіз де, мақұл!

**Балқия.** Бәсе, ақылы бар менің күнімнің!

**Әлім.** Жүзі неге керек, Зәуре жетеді, бізге.

**Балқия.** Иә, Зәуре керек бізге. Зәурені алсаң, арақ жетеді саған. Ас үйдегі шкафта тұр арақ, бар да құйып іш жүз грамыңды.

Ерлан ас үйге кетеді.

**Әлім.** Мынау тез көнді ғой өзі.

**Балқия.** Айтпа, құдай берді деген осы! Зәуре біздің келініміз деп есепте енді!

Әлім мен Балқия тәтті қиял құшағына еніп кетеді.

Екеуі дәл осы орындарында шіреніп отыр.

Есіктен Оспан мен Тәттігүл асығып-аптығып кіріп келеді.

Екеуі де естері шығып, еліріп алған.

**Тәттігүл.** Жезде, әкпе, жастар келе жатыр!

**Оспан** *(жастар кірген есікке бұрылып).* Ал, қарағым, атта ақ босағаңды!

Зәуре мен Ерлан кіреді. Зәуре сәукеле киген, беті бүркеулі.

Ерлан қара костюм, ақ көйлек киіп, галстук таққан.

Екеуі жарасып тұр.

**Тәттігүл.** Ал, Оспан, беташар айт!

**Оспан.** Қой, қыз әкесі беташар айтушы ма еді!

**Тәттігүл.** Әй, бай-құ-шым-ай, Әлім жездем мен Балқия тәтем келін түсіргенде беташар айтпай, қайда айтпақсың енді?!

**Оспан.** Ләппай, бажеке, әкпе! (Қолына домбыра алып шертіп-шертіп жіберіп, шырқай жөнеледі).

Төрдс тұрған Әлекең,

Тұрған бойы ән екен,

Қайын атаңа бір сәлем,

Болып кетед әлі әкең.

Қасындағы қайын енең,

Барлық іске дайын, елең,

Балқияға бір сәлем,

Білгір елдің жайын ерен.

Тәттігүл. Өй, деген!

Құтты болсын, қарағым,

Келгсн жерің, жар-жар,

Ақ сарай бұл, қарағын,

Енгендерің, жар-жар.

Бір-біріңе мәңгілік

Жар болыңдар, жар-жар,

Жеткілікті мал-мүлік

Бар болыңдар, жар-жар.

Әріден Ерланның даусы естіледі.

***Ерланның даусы.*** Мама, мынау аз болды. Бар ма, тағы жүз грамм керек.

Әлім мен Балқия сергіп, тәтті елес ғайып болады.

**Әлім.** Бар, анауың тағы сұрап жатыр.

**Балқия.** Жетеді. Бере берсең, іше береді ол.

Ерлан кіреді.

**Ерлан.** Неғып отырсыздар маужырап? Мама, мен не дедім сізге? Тағы жүз грамм тауып бер дедім. Қане, әкеліңіз.

**Балқия.** Болды енді, жоқ. Қазір Тәттігүлдің үйінен ішесің қалғанын.

**Ерлан.** Онда жүріңіздер тезірек!

**Әлім.** Жүр. Сенің ындыныңды құрытқан қыз болмай, жүз грамм болып жүрмесін.

**Балқия** *(жақтырмай).* Сен де айта береді екенсің әрнемені! Менің күнім айтқанға көнеді.

**Үшінші көрініс**

Оспанның үйі. Тәттігүл Балқиямен жаңа ғана сөйлескен,

телефон түбінде отыр.

**Тәттігүл** *(орнынан тұрып жатып).* Қой, шай қамына кірісейін. *(Сәл ойланып қалады).* Апырай, не болар екен? Әңгіме асқынып кетіп, бірдеңені бүлдіріп алып жүрмесем жарар еді. Әй, бірақ, Балқия аяр өлген адамға да жан салар, Зәурені көндіру де сөз болып па оған? Оспанды Әлім жездемнің мысы баспас деймісің, басады, көнеді.

Зәуре шығады.

**Зәуре.** Мама, мен кеттім. Ерланды ертіп келемін.

**Тәттігүл.** Керегі жоқ. Отыр. Үйге кісілер келеді.

**Зәуре.** Кім?

**Тәттігүл.** Әлім жездем мен Балқия тәтем. Саған құда түседі.

**Зәуре.** Мама, бұл не сөз?

**Тәттігүл.** Қызым, білесің ғой, менің бір қасарыссам, қайтпайтынымды. Айтқан тілді ал. Тексіз қаңғыған Ерлан емес, өзіміз білетін Ерланға – керекті адамның баласына ти. Жездем – қала әкімі. Ол әкеңе көз қырын салып жүрсе, жаман болмаймыз. Баласы институт бітірген, қызметкер. Жездем аман болса, күні ертең-ақ ол бастық болады. Үй де, машина да дайын. Әрі алысқа бармайсың, есікпе-есік көрші боласың. Бас ауырып, балтыр сыздай қалса, керексің.

**Зәуре.** Сіз өйтіп басты қатыра бермеңіз. Жалпы, бұл әңгімені қойыңыз, әйтпесе аяғы жақсылыққа апармайды. Мен Ерланды өйтіп кемсіте бергеніңізге төзе алмаймын.

**Тәттігүл.** Мәс-саған, безгелдік! Жөндеп танымай жатып қорғайды ғой мынау жігітсымағын!

**Зәуре.** Енді қалай деп едіңіз? Ерлан ғана емес, жалпы, білмейтін адамыңыз туралы бір ауыз да жаман сөз айтпаңыз, ол адамгершілікке жатпайды.

Зәуре кетеді.

**Тәттігүл.** Ой-бо-ой, мына қыз шынымен-ақ қағынған екен-ей! Оспан, Ос-па-ан, шық бері!

Оспан шығады.

**Оспан.** Не болды сонша айғайлап?

**Тәттігүл.** Кетті ана қызың бай іздеп!

**Оспан.** Сен өзі қалай-қалай сөйлейтін болғансың, Тәттігүл.

**Тәттігүл.** Солай сөйлеймін. Сөздің көкесін қазір көресің.

Есік қоңырауы шылдырлайды. Оспан барып есік ашады.

Келгендер - Әлім, Балқия, Ерлан.

**Оспан** *(салқындау).* Келіңіздер. Сәлеметсіздер.

**Әлім** *(маңғаздау).* Сәлеметсіздер. Қалай, балалар аман?

**Тәттігүл** *(қуанып).* О-о, Әлім жезде, Балқия тәте, Ерлан айналайын, келіңіздер-келіңіздер, төрлетіңіздер.

Келгендер диванға жайғасады.

**Балқия.** Тәттігүл, Зәурені көріп қалдық. Асығыс сияқты.

**Тәттігүл.** Кетті, айтсам, тыңдамай.

**Әлім.** Қайда барсын, келеді де біз кеткенше.

**Тәттігүл.** Әй, қайдам, тіл алатын қызды көрмедім.

**Балқия.** Көнеді. Көндіреміз.

**Оспан.** Тәттігүл, бұл қалай? Біздің үйдегі әңгімені мына кісілер қайдан біліп жүр?

**Тәттігүл.** Не, бұл кісілер бөтеніміз бе еді? Біледі.

**Әлім.** Білеміз. Зәурені айттырып келіп отырмыз.

**Балқия**. Иә, біз Зәурені қолдан шығармайық деп ұйғардық.

**Оспан.** Соның жөні бола қояр ма екен? Кімді қалайды, Зәуре өзі біледі. Жалғыз перзентімді «Өйт-бүйт» деген тәлкекке салғызбаймын мен.

**Тәттігүл.** Міне, осындай қырсық – бұл. Қызы да өзі сияқты қасарысқан пәле бір.

**Әлім.** Ата-ананың тілін алмаған бала кімге керек сонда?

**Оспан.** Ата-ананың айтқаны баланың арманын аяққа басар болса, тіл алмаған артық.

**Балқия.** Сонда не, сендердің қыздарың баламызға тисе, арманы аяққа басылмақ па? *(Ерланды нұсқап).* Қара, кімнен кем біздің баламыз?

**Тәттігүл.** Соны айтсаңшы!

**Әлім.** *(Оспанға оқырая қарап)* Не тәнтіп тұр өзі?!

**Оспан.** Сіз абайлап сөйлеңіз, бажа! Сіздердің балаларыңыздың бұл әңгімеге қатысы қанша? Қыздың өз сүйгені, арманы бар екен, жетеді.

**Әлім.** Жоқ, жетпейді. Зәуре Ерланға тиеді. Қыздарыңды соған көндіріңдер, көндірмейді екенсіңдер, сөз басқа!

**Оспан.** Бұл не, бұйрық па? Онда айтарым: бастықтығыңызды қызмет бабында, кеңсеңізде көрсетіңіз, отбасымда оспадарсыз болмаңыз.

**Әлім.** Боламын. Мен сені Тәттігүл үшін тайраңдатып жүрсем, күшейесің ғой-ей!

**Оспан.** Маған десең, тіреп тұрған аспаныңды тастап жібер. Мен қызымның тағдырын тәлкекке салғызбаймын.

**Тәттігүл** *(Оспанды жеп қоярдай жек көріп).* Жезде, бұл – осы, сөз ұғудан қалған.

**Балқия.** Тым асқақтап тұр екен, қойшы осыны, Әлеке!

**Әлім.** Жоқ. Сендер тыныш отырыңдар. *(Оспанға).* Әй, бала, абайла! Кім екендіңді ұмытпа! Сен үндемей жүріп, дүние пәлені ішке түйе берген қудың өзі екенсің ғой. Жауығып көрейік ендеше!

**Оспан** *(өткірленіп).* Маған жауығасыз ба, жанығасыз ба, өзіңіз біліңіз, қызымнан аулақ жүріңіз.

**Әлім.** Сөзің бар болсын. Бұл үйдің жалғыз иесі сен емессің.

**Оспан.** Қалай десеңіз де, біздің үйдің шаруасына араласпаңыз. Жанға батса, алып тастаймын арқаңызды.

**Әлім.** Көрініп тұр. Тісің шығайын деген екен. Жар-р-райды! Мынау адам болып қалған екен-ей! Құрту керек екен мұны. Мен – сақа, бұл – кеней. Бір түрткеннен ұшып кететініне қарамай, тісін көрсетуін көрмейсің бе мұның?!

**Ерлан** *(орнынан ұшып тұрып).* Бұл не сөз? Мама, сіздер мені осы үшін ертіп келіп пе едіңіздер?

**Балқия.** Әлбетте. Құдай қаласа, Зәуре біздің келініміз болады. Не, сен бұл сөзді қазір естіп тұр ма едің?

**Ерлан.** Жоқ, бұрын да естігем, жаңа да айтқансың. Бұларыңыз – сырттан тон пішу. Мұндай болмайды.

**Тәттігүл.** Болады. Біз құдалық сөйлесіп жатырмыз, Ерлан қарағым. Әңгіме піседі, Зәуре екеуің қосыласың.

Ерлан. Олай болса, арақ бар ма, әкеліңізші.

**Тәттігүл.** Бар *(Серванттан бір шөлмек арақ алып, стол үстіне қояды).* Ерлан, кішкене қоя тұрмадың ба, әңгіме жарассын, дастархан жасайын.

**Ерлан.** Дереу айтатын сөз бар, содан соң жарасасыңдар. *(Шөлмекті ашып, серванттан екі рөмке алып, толтыра-толтыра құяды).* Тәттігүл тәте, алыңыз, қызыңыздың бақытты болуы үшін ішіп жіберейік.

**Тәттігүл** *(қуанып кетеді).* Аламын, Зәуре екеуіңнің бақытты болуларың үшін у да болса, ішемін.

Екеуі рөмкелерін соғыстырып, тартып-тартып жібереді.

**Ерлан** *(тағы бір рөмкені толтырып алып, ұстап тұрып).* Қымбатты ата-аналар, сіздердің мына айтып жатқандарыңыздың бәрі – бос сөз. Зәуре өз сүйгеніне қосылады. Сол үшін ішемін мен *(рөмкені қағып салады).* Солай...

**Әлім.** Әй, тентек, арақ ішуге, осыны айтуға келіп пе едің сен мұнда?

**Ерлан.** Неменеге келгенімді білмеймін мен. Келген екенмін, ішетінімді ішіп, айтатынымды айтамын.

**Әлім.** Кішкене үлкендерді тыңдап барып, сөйлесеңші онда.

**Ерлан.** Тыңдайтын түк те жоқ. Айтыңдаршы, сіздердің осы сандырақтарыңыздың бірде-біреуі Зәуреге, яки маған, әйтпесе, сыртынан сорын қайнатып отырған ана жігітке қажеті бар ма? Жоқ. Бұл – тек өздеріңе керек әңгіме. Бұл – бір-бірлеріңмен байлықтарыңды, барлықтарыңды, атақ-дәрежелеріңді, киім-кешектеріңді салыстыратын әңгіме. Бұл — біріңді-бірің басынатын, басқа ұратын, жағынатын, жалынатын әңгіме. Сендер отырыңдар өстіп әңгімелесіп, мен кеттім.

**Оспан.** О, шіркін, айтысыңа болайын, азамат!

**Балқия.** Оспан, сен өйтіп құтыртпа, бұл алқашты.

**Ерлан.** Мама, білемін, сіздерге арақ ішкеннің бәрі-алқаш. *(Тағы бір рөмке арақты қағып салады).* Біліп қойыңыздар, олар ешкімнен кем емес. Басқаны қайдам, дәл сіздерден артық. Адал, ақкөңіл адам ашық ішеді бұл арақты. Сөйтіп алқаш атанады. Арам, қараниет адам жасырын ішеді. Олар көзден, сөзден аулақ. Оның мысалы — мына сіздер. Қазір ішпеймін деп отырсыздар ма, ішесіздер. Бірақ іштегілеріңді айта алмай, аузын буған өгіз бола қаласыңдар. Момын, жақсы

адамсыңдар. Біз, алқаштар – іштік екенбіз, ойымызға келгенді жасқанбай айтамыз. Туғанына жақпайтын тура биміз – біз. Тәуекелі көп, тәуелсіздігі жоқ халықпыз. Сіздер ұстанған, соған елдің бәрін табындырған моральдың құрбанымыз.

**Әлім.** Әй, тоқташы сен өзің!

**Ерлан.** Тоқтамаймын. Сөзді бөлмеңіз. Көр де тұр, жұрт әлі-ақ қазіргідей пыш-пышсыз өмір сүретін болады, сол кезде шектеу, желкелеу тыйылады. Арақ ішесің бе, қоясың ба, өз еркің. Кәдімгі батыс елдеріндегідей, біздер де бір- бірімізге емін-еркін тұрған арақ-шарапты нұсқап: «Рахым, етіңіз, ішкіңіз келе ме?» деп сұрайтын, «Жоқ, зауқым соқпай тұр» деп жауап беретін күн келеді. Сонда арақ ит иіскемес қасиетіне ие болады. Ал, қазіргі адамдар ит қорыған жерге өштің кейпін киіп жүр. *(Әлім мен Балқияға).* Арақ – қорыған жер, мен – ит, екеуіңіз – қорықшысыздар. *(Оспанға)* Солай, аға. *(Тәттігүлге).* Тәте, ренжімеңіз, мен сіздерге күйеу бала бола алмаймын. *(Бәріне).* Сау болыңыздар! Әркім өз сүйгеніне үйленеді, тәбеті тартқанды ішеді.

Ерлан кетеді.

**Әлім** *(Балқияға).* Не деп кетті ана жүгермегің?

**Балқия.** Білмеймін. «Мен – итпін» демеді ме?

**Әлім.** Деді. Ит екен.

**Оспан.** Айтарсыздар. Білсеңіздер, ол өзін емес, бізді ит деп кетті. Шынында, біз – итпіз, Ерлан – адам.

**Тәттігүл.** Қойшы, құрысын! Мейлі, біз ит-ақ болайық, ал, Әлім жездем – адам.

**Оспан.** Бәріміз – бір сортпыз.

**Әлім** *(түтігіп кетіп).* Әй, не деп тәнтіп тұрсың сен? Күшік!

**Оспан** *(Тәттігүлге).* Міне, көрдің бе, ырылдап шыға келді жездең.

**Әлім.** Ырылдағанның көкесін ертең кеңседе көресің сен.

**Оспан.** Сіздің сол кеңсеңіз, жұмысыңыз кімге керек қазір осы ? Коммерсант, бизнесмен, кәсіпкер дейтін пысықайларға керек. Олар заңсыз тірлігін сізге мақұлдатып алып, алаяқ тірлікке көшіп жатыр. Сіз – шәпкі жинап отырған біреусіз.

**Балқия.** Шәпкісі несі, құдай-ау!

**Тәттігүл.** Шәпкісі – пара. Оны солай атайды қазір. Білмейсіз бе, біреуге кішкентай бір жақсылық жасасаңыз, шәпкісі әзір.

**Балқия.** Онысы дұрыс екен. Алыпсатар бол, шәпкі ки, іс қып-піс қып дүние тапқанды айт!

**Тәттігүл.** Қазір әйел атаулының бәрі – алыпсатар. Әйел озып тұр еркектен.

**Әлім.** Ендеше, ертеңнен бастап мен Оспанды қызметінен алып, әйелдердің қатарына қосамын.

**Балқия.** Қос.

**Оспан** *(кекесінмен күліп).* Сонда бұларыңыз мені кемсіткендеріңіз бе?

**Балқия.** Әрине, сен еркек болмасаң, қатын емей кімсің?

**Оспан.** Еркек болу – Зәурені сіздерге келін ету ме? Мен қызым үшін ештеңеден тайынбаймын. Аулақ жүріңіздер!

**Балқия.** Бопты. Сенің қызыңсыз да бір ұзын етек кезігер, не ғыпты? Әлекең аман болса, әлі-ақ талайлар жармасады біздің шаужайымызға.

**Әлім.** Бұл Оспан оны білмей жүр екен әлі.

**Балқия.** Біледі. Білмесе, білгіземіз.

**Тәттігүл.** Білгіземіз, білгіземіз.

**Балқия** *(ызбарлы).* Әлеке, жүр кеттік. Адам баласы байланысатын адам емес екен бұлар.

**Тәттігүл.** Ой, қойыңыздар, отырыңыздар, шәй қайнап қалды.

**Балқия.** Басиесі басынған үйдің сыйы кімге керек?

**Тәттігүл** *(ызаға булығып).* Ешкімге керегі жоқ. Маған да енді ешкім де, ештеңе де керек емес. Мына қайысқан гарнитурдың, құжынаған хрустальдің – бірде-біреуінің қажеті жоқ. *(Ас үйден барып балта әкеледі).* Қиратамын мен мынаның бәрін қазір.

**Оспан.** Қират. Осылар құрыса, сенің бойыңдағы жамандық атаулы да құриды.

**Тәттігүл** *(балтамен әр шкафты ұрмақ болып оқталып, ешқайсысын қимай).* Жоқ, қирата алмайды екенмін. Мұнда сен тапқан түк те жоқ, бәрі — өзімнің маңдай тер, табан ақым. Сенің соқа басың кімге дәрі, дүнием – өзіме.

**Әлім.** Әй, Балқия, неменеге аузың аңкия қалды, жүр, кеттік. Маған десе, бірі өліп, бірі қалсын екеуінің.

**Тәттігүл.** Жоқ, жезде, сіз өйтіп бізді қырылыстырып кете алмайсыз. Осының бәрі – сіздің сойқаныңыз.

**Балқия.** Не дейді мына шіркін?! Сен абайлап сөйле, қарағым!

**Тәттігүл.** Абайлайтын түк те жоқ. Мен өз үйімде өз сөзімді сөйлеп отырмын.

**Әлім.** Жар-р-райды, балдыз. Байың екеуің жеткен жерде сөйлесесіңдер енді бізбен.

**Балқия.** Сөйту керек. Сен босқа кіжінгенше әрекетке көш дереу. Осы бүгін турала бұлардың шаруасын.

**Әлім.** Бүгін – кеш. Ертең болсын!

**Тәттігүл** *(қорқып кетіп).* Жезде, қойыңыз, ашынғаннан айтылып жатқан әңгіме мұның бәрі. Ашумен қатты кетіп қалып жүрмеңіз енді. Оспан – біздің бетіне қараған бес тасымыз. Қайда барады дейсіз қиқайғанда, көнеді, көндіремін.

**Балқия.** Көндір. Сонда мен де жездеңнің бетін бері қаратамын.

**Тәттігүл.** Сөйтіңіз, тәте! Қыз – сіздердікі!

**Балқия.** Бәсе!

Әлім мен Балқия кетеді.

**Тәттігүл.** Ал, не таптың енді қасарысқанда? Өзіміз деп жүрген кісілерді бездірдің де тындың.

**Оспан.** Барсын.

**Тәттігүл.** Тегін кеткен жоқ па деп қорқамын мен соларды. Әлім жездем ширығып бара жатқан сияқты. Қатты өкпелеп кетті.

**Оспан.** Ширықсын. Өкпелесе, көшке берген тайлағын алсын.

**Тәттігүл.** Сондай қырсыққан сөз неге керек екен? Қыздың Ерланы саған қарайтын құрылыста істейтін көрінеді, мені әйелім, махаббатым десең, жұмыстан шығар да жібер, кетсін келген жағына. Сонда Зәуре жездемдердің Ерланына қосылмай, қайда барады?

**Оспан.** Жоқ, ол мүмкін емес.

**Тәттігүл.** Немене, сонда бір жаман құрылысшыға да әлің келмегені ме?

**Оспан.** Келмегені.

**Тәттігүл.** Сонда қалай, құрылысшы, әулие болғаны ма?

**Оспан.** Адам тағдыры ойыншық емес. Қатар құрбысымен ойнап-күліп еңбек етіп жүрген баладан айналу керек. Оның үстіне қазір ондай мәселені бастық емес, ұжым шешеді.

**Тәттігүл.** Сонда ата-анасы баласына тілін алғыза алмайтын, бастықтың өз бағыныштысына әлі келмейтін мұның қандай заман болғаны?

**Оспан.** Еркіндік дейді мұны.

**Тәттігүл.** Өйткен еркіндігі құрысын. Өйтіп еркіндік деп едірейткенше, ауа жайылу десейші мұны.

**Оспан.** Қой, сонша шала бүлініп не болды саған?

**Тәттігүл.** Не болсын, қыз бақытты болса екен деймін мен бар болғаны.

**Оспан.** Сонда бақытты болу – сүйгеніне қоспау ма?

**Тәттігүл.** Оспан, сен әлі көп нәрсені түсінбейді екенсің?

**Оспан.** Түсінетін түк те жоқ мұнда.

**Тәттігүл.** Бар. Басқасын былай қойғанда, қыздың бар жерге барғаны жақсы емес пе ата-анаға?

**Оспан.** Жақсы емес. Жастарға қиянат жасау, дүниеқоңыз бол деу неге керек. Өзің айтшы, екеуіміз үйленгенде екі чемоданнан басқа неміз бар еді?

**Тәттігүл.** Түк те жоқ болатын.

**Оспан.** Енді не қыл дейсің? Еңбекпен табылған мал – баянды.

**Тәттігүл.** Ол рас. Бірақ Зәуре баршылыққа үйренген қыз ғой. Әлім жездеме келін болғаны дұрыс.

**Оспан.** Тәттігүл, сен енді езгілей берме. Екі жасқа керегі – өз дегені, оған араласу – армандарын аяққа басу.

**Тәттігүл.** Әлім жездемді қайтеміз? Саған соның зияны тиіп кетіп жүре ме деп қорқамын. Менің бар ойлайтыным – Зәуре екеуіңнің қамың емес пе, құдайым-ау!

**Оспан.** Қорықпай-ақ қой. Ол – пара жеуден басқаны білмейтін адам. Жаңа айттым ғой, оның немен айналысатынын. Біз сияқты мемлекеттік ұйым, мекемелерді ұмытқан. Бізге оның қамқорлығы жоқ, билігі жүрмейді.

**Тәттігүл.** Сонда да.

**Оспан.** Ендеше сонда да, мұнда да жоқ.

**Тәттігүл.** Дегенмен...

**Оспан.** Өмірдің өз заңымен болатын нәрсеге бола өзеуреудің қажеті қанша екен? Қыз бойжеткен екен, теңі кезіксін. «Теңі табылса, тегін бер» деген сөз босқа айтылмаған. Әлімнің баласы Зәуренің теңі емес, көп үлкен.

**Тәттігүл** *(күмілжіп).* Қайдам?.. Қосылып, көңілдері жарасып кетсе, ғажап емес, жас айырмашылығы түк те етпейді.

**Оспан.** Тәттігүл, өз қызымызды өзіміз тәлкекке салғанымыз қай сасқанымыз осы? Жақсы атпен қоялық бұл әңгімені.

**Тәттігүл.** Қойсақ, қоялық. Тоқта... Тағы да бір ойланып көрейік. Қайдам, ә

әйтеуір көңілім біртүрлі орнықпайтын тәрізді. Мен білсем, Әлім жездем бір жауыздық жасамай қоймайды саған.

Оспан. Қанша айтамын, маған десе, тіреп тұрған аспанын тастап жіберсін. Әлім емес, құдайдың көзі түзу болсын де.

**Тәттігүл.** Жарайды, айтқаның болсын! *(Оспанды құшақтап сүйіп алып).* Папуасигім менің! Мен сені қалай сүйемін десеңші! Жаным, өлердей сүйемін!

**Оспан.** Иә, мұныңа жөн болсын!

**Тәттігүл.** Оспан, бала көтергім келеді. Ол махаббаттан жаралады.

**Оспан** *(күліп).* Басында айтқанда көндің бе?

**Тәттігүл.** Ақымақ болыппын. Балқияның: «Бір бала көтеру – мода» дегеніне иланамын деп құдай атыпты. Сол-ақ бұзып бітті мені.

**Оспан.** Енді кеш емес пе?

**Тәттігүл.** Кеш емес, әйел қырқына дейін көтереді баланы, мен отыз сегіздемін. Оспан, айтшы, махаббат дегеніміз не?

**Оспан.** Сүю.

**Тәттігүл.** Махаббат – ерлі-байлы адамның арасындағы таусылмайтын ұзақ әңгіме.

**Оспан.** Қызық екен. Оны қалай түсінеміз.

**Тәтгігүл.** Түсінетін не бар? *(Оспанның бауырына тығылып).* Былай түсінесің. Құшақташы! Сүйші! Махаббатым менің!

**Оспан.** Қой енді, біреу келіп қалса, ұят болады.

Зәуре кіреді.

**Зәуре** *(көңілді).* Қайырлы кеш, папа, мама! Мен сіздердің, жоқ, мама, сіздің тілегіңізді орындадым, Ерланды ертіп келдім.

**Тәттігүл** *(қуанып).* Қане, қайда?

**Зәуре.** Осында. Кіруге ұялып тұр.

**Тәтгігүл.** Қой, ұялғаны несі, кірсін. Кіргіз.

Зәуре сыртқа шығып кетіп, Ерланды ертіп кіреді.

**Ерлан.** Сәлеметсіз бе, Оспан Сандыбаевич?

**Оспан.** Сәлеметсің бе, Ерлан?

**Тәттігүл.** Сәлемет пе, айналайын. Кел, келе ғой.

**Зәуре.** Папа, мама, танысып қойыңыздар, ұлты – қазақ, аты – Ерлан, кәсібі – құрылысшы, біздің институтта сырттай оқиды. Әлеуметтік тегі – шаруа, ауылдың баласы, мінезі – ұялшақ.

**Тәттігүл.** Зәуре, қой, қай-қайдағыны айтқаны несі?

**Зәуре.** Мама, бұл – сіздің тілегіңіз.

**Оспан.** Төрлет, қарағым.

**Зәуре.** Ерлан асығыс. Ауылдағы папасы мен мамасы келген екен, соған кетіп бара жатыр. Мама, Ерланды сізге бір көрсетейін деп, зорға көндірдім, жақсылап қарап алыңыз.

**Тәттігүл** *(қысылған болып).* Көрдік.

**Зәуре.** Әбден жақсылап көріңіз.

**Тәттігүл.** Көрдім-көрдім.

**Зәуре.** Көрсеңіз, айтыңыз, Ерлан сізге ұнады ма, жоқ па?

**Тәттігүл.** Ұнады.

**Зәуре.** Онда болды. Ерлан, жүр, шығарып салайын.

**Ерлан.** Сау болыңыздар!

**Оспан.** Сау бол!

**Тәттігүл.** Ерлан, енді ұялма, келіп тұр үйге.

**Зәуре.** Келеді, күнде келеді.

Ерлан мен Зәуре кетеді.

**Оспан.** Ал, көріп тындың ба болашақ күйеу балаңды?

**Тәттігүл.** Тындым. Әдемі, адам болайын деп тұрған бала екен. Бір түрлі жүрекке жылы, сүйкімді. Бәсе, Зәуре маған тартса, жігіттің сұлтанымен жүреді демеп пе едім?!

**Оспан.** Енді не айтпақсың? Біздің құрылысшы жігіттер шетінен осындай, сайдың тасындай.

**Тәттігүл.** Не дейін, бәрі дұрыс деймін.

**Оснан.** Міне, ендеше бәрі жөніне келді.

Зәуре келеді.

**Тәттігүл.** Қызым, жылдам келіп қалдың ғой.

**Зәуре.** Айттым ғой, Ерлан асығыс.

**Оснан.** Қой, енді демалайық.

Оспан өз бөлмесіне кетеді.

**Тәттігүл.** Жарайсың, қызым! Ерлан аяулы бала екен.

**Зәуре.** Көрдіңіз бе, босқа байбаламдап, елді де, өзіңізді де әуреге салмақ болдыңыз.

**Тәттігүл.** Құдайым ұзағынан сүйіндірсін енді!

**Зәуре.** Ой, мама, қызықсыз сіз. Бүйтіп тұрмыс құрған кезде айтпайтын ба еді?

**Тәттігүл.** Үйленбегенде не істейсіңдер енді?

**Зәуре.** Қайда асығамыз?

**Тәттігүл.** Кәрі қыздың бәрі – сол қайда асығамыздың жемісі. Бойжеткен қыз – пісксн алма. Дер кезінде үзу керек.

**Зәуре** *(күліп).* Шын шығар, бірақ сіз тым анайы етіп жібердіңіз.

**Тәттігүл.** Анайы болдың не, сыпайы болдың не, қыз бен жігіт бір-бірін сүйген екен, үйленуі керек. Қалғанының бәрі – бос әурешілік.

**Зәуре.** Уақыт көрсетер.

**Тәттігүл.** Мен не айтып тұрмын, уақыт – қыз атаулының жауы. Үй болып алып барып есептеу керек уақытты.

**Зәуре.** Мама, жастардың өзіне де қалдыру керек шығар біраз проблеманы. Біздің бірлі-жарым нәрсеге бас ауыртқанымыз жөн шығар.

**Тәттігүл.** Ауыртасың әлі. Әуелі байың, балаң болсыншы, бас ауыртқанның көкесін көресің сонда.

**Зәуре.** Мама, сіз махаббатты прозаға айналдырып бара жатырсыз. Ал, ол – поэзия, ән.

**Тәттігүл.** Үйрет-үйрет шешеңді. Ендігінің баласының үлкенмен ерегісе туатыны ешкімге таң емес.

**Зәуре.** Ой, мама, сіз баласыз тура! *(Шешесін құшақтап сүйіп).* Мамам менің, мен сізді қалай сүйемін десеңізші!

**Тәттігүл** *(Зәурені сүйіп).* Қызым менің, кішкентай ақылдым!

**Зәуре.** Әне, өзіңіз кішкентай дейсіз, өзіңіз асықтырасыз.

**Тәттігүл.** Асықтырмаймын, қойдым бәрін.

**Зәуре.** Егер бүйте берсеңіз, Ерлан екеуіміз қосыла саламыз. Әуелі Ерлан: «Ақыры келген екен, әке-шешем саған құда түссе қайтеді?» - деді жаңа.

**Тәттігүл.** Сен не дедің?

**Зәуре.** Қайдам дедім.

**Тәттігүл.** Онда ертең Ерланға айт, әке-шешесі келсін, құда түссін. Көрейік, бас-аяғы әжептәуір адамдар болса, рұқсатымызды берейік.

**Зәуре.** Мама, сіз Ерланның папасын тануыңыз да мүмкін. Ол кісі осы қалада туып, өсіпті.

**Тәттігүл.** Аты кім екен?!

**Зәуре.** Берік.

**Тәттігүл.** Ол қай Берік болды екен, а? Тоқташы, Ерланның фамилиясы кім өзі?

**Зәуре.** Оразбаев.

**Тәттігүл** *(селк ете қалады).* Қызым, бүл дүниеден байсыз өтсең де тимейсің сен Беріктің баласына!

**Зәуре.** Сіз қызықсыз, мама! Аяқ астынан құбылғаныңыз қайткеніңіз?

**Тәттігүл.** Сөйткенім.

**Зәуре.** Қайырлы түн, мама! Мен кеттім, жатамын, ұйқым келді.

**Тәттігүл.** Тоқта, сөз тыңда!

**Зәуре.** Сіз мен тыңдайтын сөз айтып тұрған жоқсыз. Мен түсіне алмадым бүгін сізді.

Кетеді.

**Тәттігүл.** Бар-бар, жат. Бүгін тыныш ұйықта, ертең бәрін түсінесің. Әкең де, бәрің де түсінесіңдер.

Екінші бөлім

**Төртінші көрініс**

Қонақ үйінің екі бөлмелі люксі.

Оның залында Берік пен Аманғайша терлеп-тепшіп шәй ішіп отыр.

**Берік** *(тоқ пейілмен).* Бір көрсем, деп жүруші едің, міне, енді реті келді. Менің кіші Отаным – осы.

**Аманғайша** *(сергек).* Өте әдемі қала екен.

**Берік.** Иә, көркейіп кетіпті.

**Аманғайша.** Келешегі бар жер екен.

**Берік.** Дәл тауып айттың. Көресің, бұдан да көркейе түседі бұл қала.

**Аманғайша.** Айналайын, Ерлан, өсер өрісін тауып келген екен ғой.

**Берік.** Ұшар қанатқа аспан ашық қазір. Шіркін, жастығым қайта айналып бір келмейді-ау, келсе, мен де елмен бірге осы қаланың еңсесін көтерісер едім.

**Аманғайша.** Мен де сенің жаныңнан табылар едім, жоқ мені ерітпейсің бе?

**Берік.** Неге?

**Амангайша.** Кім біледі, бұрынғы біреуіңді тауып алатын шығарсың.

**Берік.** Не, тауып алсам, қызғанамысың?

**Аманғайша.** Қызғанбағанда ше?

**Берік.** Мас-қа-ра! Қартайғанда...

**Аманғайша.** Несі масқара? Керек болса, өле-өлгенше қызғанамын. Егер сенен бұрын өлсем, көрде де қарап жата алмаймын.

**Берік.** Қой, мұнысы несі тағы?

**Аманғайша.** Менің сенен сұрайтын бір-ақ тілегім бар, мен өлгенде әйел алмашы.

**Берік.** Қой, сен шындап барасың ғой.

**Аманғайша.** Рас айтамын. Шыным – сол.

**Берік.** Неліктен айтып тұрсың мұны?

**Аманғайша.** Сүйгендіктен.

**Берік.** Қайран махаббат-ай, жастың да, кәрінің де аузынан түспе!

**Аманғайша.** Сен сөйтесің үнемі, бірдеңе айтсам, күлкіге айналдырасың. Мейлі, бір түсінерсің әйтеуір махаббаттың не екенін.

**Берік.** Әлдеқашан түсінгенмін. Сені алғаш көрген сәтте-ақ түсінгенмін.

**Аманғайша.** Мен де.

**Берік.** Бұл бос сөзді қояйық, кемпірім. Балаң қай уақытта келемін деп еді, одан да соған қам қылайық.

**Аманғайша.** Сөйтейік. Кешке жүмыстан соң келеді, қасымда Зәуре де болады деген. Қой, мен магазин аралап, оны-мұны алып келейін.

**Берік.** Сөйт.

Аманғайша кетеді.

Берік тұрып барып, репродуктордың құлағын бұрайды.

Одан әдемі ән төгіліп қоя береді.

Жүрмін сені, туған жер, бастан аңсап,

Тастап кетсем, аяқты басқам жаңсақ.

Аңсағанда өзіңді, атамекен,

Жұбанғанмын сен жайлы асқақ ән сап.

*Қай ы р м а с ы:*

Көшеңде қалған қала,

Балалығым, жастығым.

Сен үшін болып алаң,

Түн өтіп, асты күн.

Ұлыңа болма нала,

Құшағыңды аш бүгін.

Өзіңде қауыз ашқан гүл өпкем-ді,

Арман алыс, мақсат көп күн өткен-ді.

Басқалық болғаннан соң махаббатым,

Лағып кеткем күйттеп күнелткенді.

*Қайырмасы.*

Шіркін, гүл-қыз, сен едің айтар әнім,

Болмадың махаббаттың байқар мәнін.

Кездесе қалсаң егер осы сапар,

Қалар ма екен ауылға қайтар әлім?

*Қ а й ы р м а с ы.*

Ән аяқталды. Біреу есік қағады. Берік өң мен түсті ажырата алмас халде басын көтереді. Есік қаттырақ қағылады.

**Берік** *(сергіп).* Да. Есік ашық. Кіріңіз.

Тәттігүл кіреді.

**Тәттігүл.** Не күткен жоқ па едің?

**Берік** *(абдырап).* Тәттігүл! Кел-кел! Сәлеметсің бе?

**Тәттігүл.** Берік, сен өйтіп елпілдемей-ақ қой. Одан да айтшы, не іздеп келіп жүрсің сен бұл қалаға?

**Берік.** Тәттігүл, бұл қай айтқаның? Туған жерім, келемін, онда тұрған не бар?

**Тәттігүл.** Туған жерім! Кетіп едің ғой тентіреп басың ауған жаққа, енді балаңды жіберіпсің қаңғытып. Сол шақыртқан ғой.

**Берік.** Қалай-қалай сөйлейтін болғансың сен, Тәттігүл? Мен өмірдегі өз жолымды тапқанмын, балам да қаңғып емес, қанаттанып келіп отыр.

**Тәттігүл.** Бұлардың бәрінің айтатыны қанат екен. Қанаты қатты болса, ұша берсін ауылыңа барып. Біреудің отбасына лаң салмай кетсін, Зәуреден аулақ жүрсін.

**Берік.** Зәуре!

**Тәттігүл.** Неменеге үнің өшіп қалды? Енді білдің бе, Зәуре – менің қызым. Балаңа айт, аспандағы айға қолын созбасын!

**Берік.** Жоқ, айта алман. Оны өздерінің жүректері айтар.

**Тәттігүл.** Айт-айтпа – бәрібір, менің қызым сенің балаңа тимейді.

**Берік.** Қалай өмір сүретінін, кімді сүйетінін балалар сені мен менен сұрар ма екен?

**Тәттігүл.** Олардың сұрағаны неге керек, біз сұраймыз, жөн сілтейміз. Менің қызым сенің балаң сияқты бетімен кеткен жоқ, тыңдайды.

**Берік.** Сүйіскен екі жасқа ақылшы – артық. Олар бас иетін күш – махаббат.

**Тәттігүл** *(кекетіп).* Махаб-бат! Бұрын да аузыңнан осы сөз түспеуші еді, әлі сол екенсің ғой. Махаббат – нем ол, бақыт керек адамға.

**Берік.** Махаббат-махаббат. Бақыт – әне сол.

**Тәттігүл.** Ата-ананың айтқан ақылына көнуден асқан балаға бақыт та, махаббат та жоқ.

**Берік.** Кім қалай ойлайды, еркі. Мен – баламның өзі біледі деген адаммын.

**Тәттігүл.** Мен – қызымды өзім діттеген жерге беремін деген адаммын. Балаңа айт: жолымызга кесе-көлденең тұрмасын.

**Берік.** Айттым емес пе, мен балалардың шаруасына араласпаймын, не істейтінін өздері біледі.

**Тәттігүл.** Мен де айттым, сендей емес, әжептәуір адамның баласына беремін мен қызымды.

**Берік.** Тәттігүл, шынымен-ақ сен осындай адам болғаның ба?! Аяймын мен сені!

**Тәттігүл.** Ө-ө, шикін! Өзіңді, балаңды ая. Өзіңнің қолың маған жетпеген, балаңның қолы қызыма жетпейді.

**Берік** *(қабағын шытып).* Жарар! Намысқа тиетін сөздің қажеті қанша екен адамға? Әттеген-ай, сен екеуіміз мұндай сөзге бармасақ керек еді!

**Тәттігүл** *(мүләйімсіп).* Берік, рас, мен кінәлімін. Сен әскерден келгенше күте алмадым. Кешір! Бір кездегі мөлдір махаббатымыз үшін сұраймын: «Қой!» деші балаңа.

**Берік.** Жоқ, махаббатқа адалдық – адамшылықтың шыңы. Балам адал екен, айныту – азғындату.

**Тәттігүл.** Берік, ағатай, аяғыңа жығылайын, осы тілегімді орындашы! Сен екеуіміз қайтіп құда-құдағи боламыз? Менің күйеуім мен сенің әйеліңнің көңілдеріне қаяу салмаймыз ба? Жабулы қазан – жабулы күйінде қалсын да.

**Берік.** Ештеңе де із-түзсіз қалмайды. Бұйрық осылай болған екен, көнеміз. Ең бастысы – олардың алдында сенің де, менің де арымыз таза.

**Тәттігүл.** Ол рас қой, бірақ мен Оспан екеулеріңнің бастарыңның біріккенін көрмек тұрмақ көзіме елестетуден қорқамын.

**Берік.** Өткенімізден жериміз деп өркенімізді қимақпыз ба сонда? Оның аты – қатыгездік. Махаббаты баянсыз болған, алданған адамның қандай болатынын сен әлі білмейсің бе, немене? Ол – көк жүзіне енді көтерілгенде пәлеге ұшырап, жерге төсін соғып солықтап жатқан қарлығаш. Өзім кешкен бұл күйді балам көрмесін.

**Тәттігүл.** Білемін. Қайтемін, мен сені сондай күйге душар еттім. Ол – бір басқа, мынау – екінші басқа әңгіме.

**Берік.** Бұл – соның жалғасы, жақсы жалғасы.

**Тәттігүл.** Жоқ, жаман жалғасы. Берік ағатай, жалынамын, осы әңгімені өршітпейікші. Мен қызбен де, әкесімен де майдандасып келіп отырмын. Балаңды қызыма жолатпашы. *(Тізерлеп отыра кетіп).* Міне, керек десең, аяғыңа жығылайын, алғашқы махаббатым едің ғой, орындашы осы тілегімді.

**Берік.** Тәттігүл, мұның не? *(Дереу қолтығынан көтеріп тұрғызады).* Қандай адам болып кеткенсің сен өзің?

Осы сәт Аманғайша кіреді. Қолында – оны-мұны толы сөмке.

Есіктің көзінде аң-таң күйде тұрып қалады.

Берік пен Тәттігүл де үнсіз. Ыңғайсыздық орнайды.

**Аманғайша.** Берік, мына кісі кім?

**Берік.** Тәттігүл құдағиың. Зәуренің шешесі.

**Тәттігүл.** Айтарсың! Құдағи емеспін, болмаймын да.

**Аманғайша.** Екі жас бір-бірін сүйсе, құдағи болмай қайда барасыз?

**Тәттігүл.** Екі жас бір-бірін сүйсе... Сонда үлкендер қол қусырып қарап отырмақ па? Берік, Тәттігүлді білмейді екенсің сен әлі. Білесің. Білдіремін.

**Аманғайша.** Құдағи, не болып қалды соншама шала бүлінетін? Отырыңыз, дәм ауыз тиіңіз.

**Тәттігүл.** Өздері қаңғып жүріп, дәмшілін қарай көр бұлардың!

Тәттігүл кетеді.

**Аманғайша.** Сөзі қандай ірі еді мына кісінің?!

**Берік.** Жасында ұяң еді, бұзылыпты.

**Аманғайіиа.** Бұрын білуші ме едің?

**Берік.** Білемін. Тәттігүл тура Зәуре сияқты талшыбықтай әдемі қыз болатын.

**Аманғайша.** Бәсе, айтпап па едім, «Бұрынғы біреуіңді тауып алатын шығарсың» деп. Тауып алып тыныпсың қас пен көздің арасында.

**Берік.** Қой, кемпірім, жоқ жерден сөз шығарма.

**Аманғайша.** Қайтіп қоямын, кішкентай бір тысқа шығып кетіп едім, аяғы мынау болыпты. Кемпірім дейді тағы. Мен – кемпір, жаңағы – қыз екен ғой саған. Мақұл. Сен сол қызыңмен қал, мен кетемін қазір жиналамын да.

**Берік.** Аманғайша, бұл қай секемің? Жоқ ырымды бастағаныңа жол болсын!

**Аманғайша** *(жылап).*Мен енді бұл жерде бір күн де, жоқ, жарты күн де қалмаймын. Сені де тастамаймын. Жүр, жинал. Ерланды да ертіп кетеміз.

**Берік.** Тоқта, сабыр қыл. Бұл бір қызық әңгіме болайын деп тұр. Мен әзірше ештеңе демей-ақ қояйын, көп ұзамай бәрін түсінетін боласың өзің-ақ.

**Аманғайша.** Түсінетін не бар? Ол сенің алғашқы махаббатың екен.

**Берік.** Сен де солай дедің бе? Алғашқы, одан кейінгі, соңғы махаббат деу – опасыздардың сөзі. Олар үшін махаббат – лап етіп жануы да, жалп етіп өшуі де оңай от. Жок, махаббат – аспандаған алау, сүйіскен екеу оны бірігіп тұтатқан екен, өшірмесін. Өшірген екен, ол махаббат емес, басқа бірдеңе.

**Аманғайша.** Менікі не?

**Берік.** Сенікі – махаббат.

**Аманғайша.** Онда ертерек кету керек бұл қаладан, әйтпесе сен тағы біреуіңді тауып аларсың.

**Берік.** Мынауың – қызғаныш.

**Аманғайша.** Махаббат – бұл.

**Берік.** Мүмкін. Махаббаттың бір аты қызғаныш болар. Қой, екеуіміз бүйтіп бір-бірімізді қажағанша, балалардың қамын ойлайық.

**Аманғайша.** Балаларға не болыпты?

**Берік.** Естімедің бе жаңа, Тәттігүл қызын Ерланға жолатпаймын деп қиғылықты салып кетпеді ме?

**Аманғайша.** Енді қайттік, құдай-ау?!

**Берік.** Жас келгенде жоқ ырымды бастап торсаңдағанша сөйдемейсің бе бағанадан бері?

**Аманғайша.** Не істейміз енді?

**Берік.** Не істеуші едік, әліптің артын баққаннан басқа амал жоқ бізге. Бұл түйіннің шешуі – Ерлан мен Зәуренің қолдарында.

**Аманғайша.** Мен де солай ойлаймын. Біз – әйелдер елдің басын қатыруға құмармыз. Тәттігүл де сөйтеді енді, біраз дүрліктіреді.

Осы сәт есік қағылады. Берік пен Аманғайша жарыса:

**–**  Кір!

– Кіріңдер! - деседі.

Ішке Зәуре мен Ерлан енеді.

**Ерлан.** Қонақпыз. Күтіп алыңыздар.

**Зәуре** *(ұяң).* Сәлеметсіздер!

**Аманғайша.** Келіңдер! Зәуре айналайын, ұялма, жоғары шық.

**Берік.** Сөйт. Отырыңдар.

Зәуре мен Ерлан стол шетіне жайғасады.

**Аманғайша.** Ерлан, біз папаң екеуіміз төмендегі ресторанға барып, ас қамын жасайық, сендер сәлден соң келе қойыңдар.

**Ерлан.** Міне, көкем мен мамам өстіп төтесінен кетеді. Сіздер алдымен қонақтың бір ауыз лебізін білмейтін бе едіңіздер?

**Берік.** Рас-рас. Қап, әттеген-ай! *(Зәуреге).* Кешір, айналайын! Айта ғойшы, сен бұған қалай қарайсың?

**Зәуре.** Ерлан айтсын.

**Аманғайша.** Ерлан айт десең, айта береді, бізге сенің айтқаның керек. Әлде онда баруға ұяламысың?

**Берік.** Ұялма, қарағым. Бұл жердегі біздің үйіміз – осы, ас ішетін орнымыз – ресторан. Бізбен бірге онда барғаныңның еш ағаттығы жоқ, тек мынандай жалаңаяқтарға ілеспесең болғаны.

**Ерлан.** Көке, сіз құдіретті құрылысшылардың өкілін өйтіп кемсітпеңіз.

**Берік** *(қуанып күліп).* Шешесі-ау, қара, балаң қалай-қалай сөйлейтін болған?! Тура кітаптағыдай қайырады.

**Аманғайша.** Айналайын баласынан! Шынының өзі де сол ғой. Біз әлі жассынамыз, күнім менің – жігіт.

**Берік.** Мақұл-мақұл, жеңілдім. Жүр, кеттік.

Берік пен Аманғайша кетеді.

**Зәуре.** Папаң мен мамаң қандай жақсы адамдар еді!

**Ерлан.** Несімен ұнап қалды?

**Зәуре.** Қарапайым адамдар екен.

**Ерлан.** Зәуре, білесің бе, олар, кеше саған мен айтқандай, «Құда түсеміз» дейді.

**Зәуре** *(шошып кетіп).* Қойшы?

**Ерлан.** Несі бар?

**Зәуре.** Мен қорқамын!

**Ерлан.** Қорқатын түк те жоқ. Ол – ерте ме, кеш пе бір болатын жәйт.

**Зәуре.** Ал, меніңше, алдымен құда түсу, содан соң үйлену – жаттанды сүрлеу. Үйлену ешуақыт кайталанбас, сан қилы болуы керек.

**Ерлан.** Дегенмен, ата салттан асқаны жоқ. Құда түсіп барып некелесу – қазақ болу.

**Зәуре.** Екеуіміз онсыз да қазақ емеспіз бе?

**Ерлан.** Қазақпыз. Бірақ қазақтығымыз жеткіліксіздеу.

**Зәуре.** Қайдам? Меніңше, үйлену белгілі бір ереже, формулаға салатын есеп емес. Басқаны қайдам, егер менің тұрмысқа шыққым келсе, ештеңеге қарамаймын, «Болды, біз енді мәңгі бақи біргеміз» деймін.

**Ерлан.** Ал мен: «Құп, болады, Сандыбаева ханым!» деймін.

**Зәуре.** Сонша тез айтасың ба?

**Ерлан.** Сонша тез айтамын.

**Зәуре.** Құда түсу қайда қалады сонда?

**Ерлан.** Соңынан бола жатады.

**Зәуре.** Дәстүр ше?

**Ерлан.** Бұзылады.

**Зәуре** *(мәз болып күліп).* Көрдің ғой!

**Ерлан** *(күліп).* Көрдім.

**Зәуре.** Бірақ бұлай деуді әзірге қоя тұрайық.

**Ерлан.** Неге?

**Зәуре.** Білмеймін. Уақыты болған жоқ сияқты.

**Ерлан.** Білеміз. Ол уақыт өзі келеді.

**Зәуре.** Рас айтасың. Ерлан, ресторанға бармай-ақ қойсақ қайтеді?

**Ерлан.** Қой, болмайды. Көкем мен мамамнан ұят.

**Зәуре.** Кешіксем, папам мен мамам күтіп қалатын болды-ау!

**Ерлан.** Онда жүр, барып жылдамдатайық.

Берік пен Аманғайша келеді.

**Берік.** Балалар төмендегі ресторанның мазасы жоқ екен. Осы жақын маңда «Қызғалдақ» дейтін тәуірі бар көрінеді, жүріңдер, соған барайық.

**Ерлан.** Ресторанды бүгін қояйықшы, көке.

**Берік.** Неге?

**Ерлан.** Зәуре үйіне қайтуы керек.

**Аіианғайша.** Қап, бұл бір қызық болды-ау!..

**Зәуре.** Алаң болмаңыз, ештеңе етпейді.

**А.мані айша.** Сонда да былай бір... Зәуре, онда ертең ертерек келіңдер. Күтеміз.

**Ерлан.** Мама, сізге Зәуре ұнап қалды-ау деймін.

**Аманғайша.** Ұнамағанда ше?! Біз мұны жігіт болды деп жүрсек, бұл бала құсап ойнағанын қоймайды.

**Ерлан.** Қайдағы бала! Мен қыз ертіп келемін, бұлар баласынады!

**Зәуре.** Шын, сен – баласың әлі.

**Ерлан.** Мама, әне жығып бердіңіз Зәуреге.

**Аманғайша.** Әй, қылжақбасым-ай, Зәуреден жеңілгенің жөн. Зәуре екеуің енді біз кеткенше күнде келіп тұрыңдар.

**Берік.** Сен енді көп айта берме, келеді.

**Зәуре.** Сөйтеміз, келіп тұрамыз.

**Ерлан.** Келістік. Ертеңге дейін! Чау!

**Аманғайіпа.** Мұнысы несі тағы.

**Берік.** Қалалық болғаны.

Бәрі қыран күлкі болады.

Ерлан мен Зәуре кетеді.

**Бесінші көрініс**

Оспанның үйі. Басын ақ орамалмен тас қылып таңып алған Тәттігүл Балқиямен сөйлесіп отыр.

**Тәттігүл** *(даусы сынық, көңілі пәс).* Уһ-уһ, шыбын жаным! Басым! Түсіп барады!

**Балқия.** Сонша не болды, кеше сап-сау едің ғой.

**Тәттігүл.** Нервтікі бәрі. Қу қыз құртты ғой мені, тәте-ау! Оның жігіті – Беріктің баласы екен!

**Балқия** *(шоршып түседі).* Не дейді, байғұс-ау! Қойшы, құрысын, рас айта ма?

**Тәттігүл.** Рас, тәте-ау, рас.

**Балқия.** Қой әрі! Оны қайдан біліп жүрсің?

**Тәттігүл.** Қонақ үйінде жатыр екен, барып шаңын қағып келдім.

**Балқия.** Берік кетпеп пе еді кететін жағына қаңғып? Баласы қайдан жүр екен мұнда?

**Тәттігүл.** Ит біліп пе? Әкесі сияқты қаңғыбас біреу болуы керек. Қалаға қаңғып келген жалаңаяқтардың біреуі көрінеді. *(Еңіреп жылап жібереді).* Не істейміз енді, тәте-ау?

**Балқия.** Қой, жылама, сөзге құлақ сал. Бүйтіп көзіңнің жасын қол қылғанша байың мен қызыңды Беріктің баласына жоламайтын қыл.

**Тәттігүл.** Кешелі бері айтпаған сөзім, қылмаған айлам қалмады, қасарысып көнбейді екеуі де. Әсіресе, Оспаннан күйдім, «Қыз сүйгеніне барады» деп бетбақтырмайды.

**Балқия.** Онда ажырас Оспаннан.

**Тәттігүл.** Мен оны сүйемін, ажыраса алмаймын. Ажырасамын деп қорқытып көргенмен, қыңатын Оспан жоқ.

**Балқия** *(кекетіп).* Сүй-е-емін! Қыңатын Оспан жоқ! Құр қорқытқанша, сотқа арыз берші, Оспан алдыңа түсіп мөнтеңдеп жүріп бермесе, маған серт. Содан соң қызга екі жақтап ауыз саласыңдар. Зәуре айтқан тілді алады, алма- са, ананың баланы тырп еткізбейтін бас қаруы бар, соны қолдан.

Тәттігүл. Ол қандай қару, тәте? Бәрі құрысын, соны айтыңызшы алдымен.

**Балқия.** «Айтқан тілімді аласың, алмасаң, ақ сүтімді кешпеймін. Арам!» - де Зәуреге. Көр де тұр, тырп ете алмайды, көнеді. Содан соң Зәуре біздің Ерланға тимей, кімге тимек?

**Тәттігүл.** Айналайын, тәтетай-ай, қандай білгіш едіңіз? Болды-болды бітті шаруа. Қатырамын мен енді екеуін де.

Сырттан үйге Зәуре кіреді.

**Зәуре** *(Балқияны көріп).* Балқия апа, сәлеметсіз бе?

**Балқия.** Ой, айналайын, амансың ба? Денсаулығың қалай? Оқу жақсы ма?

**Зәуре** *(отырып).* Жақсы.

**Тәттігүл.** Жақсысы сол, айттым ғой жаңа, қай-қайдағы бір жалаңаяқты тауып алып, айтқанға көнбей, әуреге салып тұр мені.

**Зәуре.** Мама, тағы...

**Тәттігүл.** Несі тағы?.. Балқия апаң әдейі келіп отыр.

**Балқия.** Зәуре шырағым, біздің саған бөтендігіміз жоқ, көпті көргенбіз, біразды білеміз. Саған жар табылады, әке-шешеңе адам табылмайды. Қыз сырдеске жерге барса – игі. Ондай адамдар – бізбіз.

**Зәуре.** Апа, мен сүйгеніме барамын.

**Тәттігүл.** Тәте-ау, міне, бар айтатыны – осы. «Сүйем-сүйем!» дегеннен басқа сөз жоқ мұнда. Өстіп жұлқынып тұрған бір сұмдық әкесі екеуі. Қайтіп адам боламыз?

**Балқия.** Зәуре қарағым, бәріміз де қыз болғанбыз. Сүюдің не екенін байымызбен төсекке бір жатып тұрған соң барып білгенбіз. Осыдан «Ата-анамның тілін алайыншы» деші, сол сәттен бастап біздің Ерланды сүйетін боласың.

**Зәуре.** Мына айтып тұрғаныңыз – азғынның тірлігі. Ал, мен – адаммын.Адамға алысқан қол – серт.

**Балқия.** Ол рас қой. Бірақ адамның анадан аяйтыны болмайды.

**Зәуре.** Мен де анама мендегінің бәрін беремін. Сұраса, жанымда пида. Тек жалғыз ғана махаббатымды бере алмаймын.Махаббатсыз тірі өлік болып, сүлдерімді сүйретіп жүре алмаймын.

**Тәттігүл** *(құшырланып).* Міне, не айтып болады бұған?

**Балқия.** Зәуре, сен өзің сол махаббатты қалай түсінесің?

**Зәуре.** Түсінетін не бар? Ерланды сүйемін, бітті.

**Тәттігүл.** Міне, делқұлы болып қалған бұл, тегі.

**Балқия.** Құр сүю махаббат емес. Ғашық болу, күйіп-жану – әншейін еріккеннің ермегі. Қыз Жібек, Баян сұлу ғашық болса – баяғының, байдың қыздары. Ол заман кеткен келмеске. Қазір – адам махаббатты емес, қайтсем қатарымның алды болам дегенді ойлайтын кез.

**Зәуре.** Мұныңыз – сезімсіз адамның сөзі, емшектегі баланы алдау.

**Тәттігүл.** Тәте-ау, алтын сөзіңізді қор қылмай-ақ қойыңыз бұған. Көрдіңіз бе бетбақтырмайды. Әбден ақылы толған, ырық бермейді жан адамға.

**Балқия.** Мейлі, ендеше, махабббат де, деме, ғашық бол, болма, қыздың пешенесіне әйел болу жазылған. Адам осы заманғы отбасы болуды ойлауы керек, махаббат деген қалған әлдеқашан.

**Зәуре.** Балқия апа, адам сезімі бұрынғы, қазіргі заман дегенді білмейді. Қоғамдық құрылыс құбыла берсін, мейлі, ал, махаббат – мәңгі. Ол – тұрақты, адамдар қонақтар биік тұғыр.

**Балқия.** Түу, шынында, бұл Зәуреге біздің әліміз жетпейді екен.

**Тәттігүл.** Жетеді. Сен қыз бар ма, сен қыз осыдан мына Балқия тәтемнің Ерланына тимесең, мен ақ сүтіме жүгінемін. Саған беген ақ сүтім – арам, кешпеймін... Ақ сүтім атсын сені!

**Зәуре** *(еңіреп жылап жібереді).* Ақ сүт!.. Ақ сүт!.. Бәрі... Ана да, ақсүт те махаббаттан жаралған. Ана!.. Махаббат!.. Ақ сүтін пұлдаған ана... Жоқ... Айта алмаймын...

Зәуре жүгіре басып үйден шыға бере, есік көзінде маскүнем Ерланмен бетпе-бет келіп қалады.

**Ерлан.** Сәлеметсің бе, Зәуре?

**Зәуре** *(солқ етіп өксіп).* Барыңызшы! Қандай адамсыз сіз өзі?

**Ерлан** *(Зәуренің сөзін бөліп).* Қандай адаммын, алқашпын, ішкішпін, айналайын!

**Зәуре.** Онда жүрмейсіз бе өз бетіңізше ішетініңізді ішіп?! Біресе әкеңізді, біресе шешеңізді жұмсап, мазамды алып біттіңіз ғой, тегі!

**Ерлан** *(масаң күйінен сергіп).* Зәуре айналайын, сен ренжіме маған! *(Балқия мен Тәттігүлге қарап).* Мыналар екен ғой сенің мазаңды алып жүрген. Сіздер, шешелер, біліп қойыңыздар, алқаштың әйелі болмайды. *(Төс қалтасынан аузы ашылған бір шөлмек арақты суырып алады).* Алқаштың махаббаты, сүйіктісі, міне, мынау. Біз мұны күндіз төс қалтамызға салып жүреміз, түнде құшақтап жатамыз. Сіздер құр босқа Зәуренің басын қатырмаңыздар. Зәуре, менің саған қылдай да қиянатым жоқ. Бара ғой, жігітің күтіп қалады. Көріп қалдым, далада жүр. Бақытты болыңдар!

**Зәуре.** Рахмет, аға! Сау бол, мама!

Зәуре кетеді.

**Балқия** *(баласына дүрсе қоя береді).* Әй, оңбаған, біздің Зәурені саған қосамыз деп қара терге түсіп жүргеніміз не, сенің мынауың не?

**Ерлан.** Мен айттым емес пе, босқа арам тер болмаңдар. Мен әзірше әйел алмаймын, алатын кезде ешкімнен сұрамаймын. Өнбейтін істі қойып, үйге жүріңіз, әйтпесе, кілтті беріңіз.

**Балқия** *(кілтті беріп).* Мә, бар-бар, арағыңды құшақта да жат.

Ерлан кілтті алып кетеді.

**Тәттігүл.** Тәте-ау, мына әңгіме не болып барады өзі?

**Балқия.** Не болсын, қызыңды бере бер тиетін байына.

**Тәттігүл.** Сіз өйтіп кергімеңіз. Беріктің баласына қызымды беріп, жер болатын жайым жоқ менің.

**Балқия.** Ей, не деп көкіп тұрсың сен өзің? Жер боласың ба, көр боласың ба, өз талайыңнан көр.

**Тәттігүл.** Өз талайым емес, мені осы пәленің бәріне ұрындырған сізсіз.

**Балқия.** Құдай-ау, мынау не деп тұр? Жазығымыз Оспанға қосып, оны да, сені де адам қылғанымыз ба? Ұмытқан екенсің оның бәрін.

**Тәттігүл.** Жоқ, ұмытқаным жоқ. Сіз – әзәзілсіз. Мен Берікті күтетін едім, сіз азғырып, басқа жолға түсіргенсіз.

**Балқия.** Не, сен сонда Оспанға тигеніңе өкінесің бе?

**Тәттігүл.** Ол – басқа әңгіме.

**Балқия.** Неге басқа әңгіме? Оспандай-ақ байы болсын әрбір әйелдің.

**Тәттігүл.** Оныңыз дұрыс.

**Балқия.** Ендеше, неменеге аузыңа келгенді айтып тұрсың?

**Тәттігүл.** Оспан – қуанышым, бақытым, Берік – өкінішім, мұңым. Мені осындай екі пара халге душар еткен сізсіз. Енді осы күйге қызымды түсіре жаздапсыз.

**Балқия.** Ойбай-ау, мынау не дейді-ей! Ат кекілін кесісетін адамның сөзі ғой мынау!

**Тәттігүл.** Қалай түсінсеңіз, солай түсініңіз.

**Балқия.** Онда мен кеттім, бетіңді көрмеймін енді сенің! Бұдан былай еш жақсылық күтпе бізден.

**Тәттігүл.** Бара беріңіз. Сіз Тәттігүлді білмейді екенсіз әлі. Маған десеңдер, Әлім екеуің тіреп тұрған аспандарыңды тастап жіберіңдер. Байымнан да, қызымнан да аулақ жүріңдер. Мен қызымды бақытсыз қыла алмаймын. Сүйгеніне қосылмаған адам – жарты көңіл, жарым жан.

**Балқия.** Опасыз! Сен Оспанды емес, Берікті сүйеді екенсің.

**Тәттігүл.** Сізге ондай асқақ сезім жат. Сіз махаббатты төсек деп білесіз.

**Балқия.** Сендерді құрту керек екен. Қап, Әлімді бекер тоқтатқан екенмін.

**Тәттігүл.** Айттым ғой, аямаңдар. Қызым сүйгеніне қосылсын, басқа түктің керегі жоқ маған. Мен көрген мына азапты қызым көрмесін.

**Балқия** *(қалтасынан бір буда ақша алып, шашып жібереді).* Мә, етігіңнің ақшасы. Өткенің осы шығар, ал!

**Тәттігүл.** Солай ма екен?!

**Балқия.** Солай! Осыдан көр де тұр, «тәтелетіп» жорғалатып қоймасам ба, қап!

**Тәттігүл.** Көрдік қолдарыңнан келгенді!

**Балқия.** Көресіңдер! Көрсетеміз!

**Тәттігүл.** Тапқан екенсіңдер қорқатын адамды. Одан да ана ақшаңды жинап ал! Біліп қой, Тәттігүл бір бергенін қайтып алмайды.

**Балқия.** Алмай қайда барасың, аласың. Алмасаң, жатсын өстіп дода-дода болып!

**Тәттігүл.** Жатса, жатсын!

**Балқия.** Онда отыр шашылған ақшаның ортасында.

**Тәттігүл.** Бұл шашылған ақша – екеуіміздің төгілген арымыз. Мен жинамаймын, көрсін үйге келгендер. Соларға айтамын, мұның қандай ақша екенін.

**Балқия** *(шошып).*Шын айта ма?

**Тәттігүл** *(міз бақпай).* Шын айтам. Әлім жездеме берген парам еді деймін мұны.

**Балқия.** Пара емей-ақ сыйламап па едің өзің ол етікті?

**Тәттігүл.** Пара сыйлық түрінде де беріледі.

**Балқия.** Қойшы, құрысын. Онда мен мұның көзін құртайын дереу. *(Балқия ақшаны тез жинап***,** *қалтасына салып алады).*Ал, енді неңді айтар екенсің? Кеттім!

Балқия кетеді.

**Тәттігүл** *(Балқия шыққан есікке қарап тұрып).*Бар. Сол керек саған! Сенің маскүнем балаңа қыз қайда? *(Ойланып қалады).*Берікті қайттім, құдай-ау! Шындықты жасырмай айтсам, Оспан түсінер ме? Ой, айналайын өмір-ай, біз, адамдар қанша құйтырқы болғымыз келгенімен, сен оз шындығыңды алға тартады екенсің-ау! Қанша тайсақтамайық, шындық – біреу. Оны тек мойындау керек. Мен де сөйтемін, Оспанға бәрін жасырмай айтамын.

Оспан келеді.

**Оспан** *(көңілді).*Біз келдік. Қане, не тамағың бар?

**Тәттігүл.** Түк те жоқ. Әркіммен бір арпалысамын деп жүріп, ештеңе дайындай алмадым.

**Оспан.** Әлі Зәуренің әңгімесі ме? Тәттігүл, соны жақсы атпен қоя-ақ қойсаңшы.

**Тәттігүл.** Қоймаймын! Қызың ойнақтаймын деп жүріп от басыпты: Ерланның әкесі сенің қас жауың екен!

**Оспан.** Қайдағы жау? Сен абайлап сөйле, жау деген ауыр сөз.

**Тәттігүл.** Білемін. Ерланның әкесі – Берік менің қыз кезімде сүйген жігітім болса, жауың емей, кімің?

**Оспан.** Ешкімім де емес.

**Тәттігүл.** Ойбай-ау, мен Берікке тигенде, Ерлан менің балам болатын еді ғой. Оған Зәурені калай береміз?

**Оспан** *(ашуланып).*Тәттігүл, сенің осыдан басқа ісің құрып қалды ма? Демалып-демалып алып кірісесің келіп. Бүйтерің бар, басында неге тимедің, сол Берігіңе?

**Тәттігүл.** Сені сүйдім.

**Оспан.** Енді не қыл дейсің? Зәуре де Ерланды сүйеді.

**Тәттігүл.** Сүйсін. Бірақ мен Берікпен құда бола алмаймын. Өлім ғой бұл, құдай-ау, өлім. Ешкімге керек емес екенмін мен!

**Оспан.** Адам бол, керексің бәрімізге.

**Тәттігүл.** Адам болу – Зәурені Беріктің баласына беру ме сонда?

**Оспан.** Адам болу – өмірдің басты мәнін ұғу.

**Тәттігүл.** Ол не сонда?

**Оспан.** Ол – дұрысты дұрыс, бұрысты бұрыс деп білу.

**Тәттігүл.** Рас айтасың. Сонда да екеуінің бас қосып, қатар тұрғанын көруге дәтім шыдамайды менің?

**Оспан.** Неге?

**Тәттігүл.** Білмеймін.

**Оспан.** Сен Берікті әлі сүйеді екенсің.

**Тәттігүл.** Жоқ, мен сені сүйемін. Екеуіміздің махаббатымызға шаң жуымасын дегенім ғой – бұл.

**Оспан.** Ал, өзің келіп балалардың махаббатына жармасасың.

**Тәттігүл.** Иә, сөйттім...

Зәуре келеді.

**Зәуре** *(әке-шешесінің қас-қабағынан әңгіме райын байқап).*Мама, мені әлі саудаға салып жатырсыз ба?

**Тәттігүл.** Не қылған сауда? Сенің, бәріміздің тағдырымыз туралы әңгіме – бұл.

**Зәуре.** Мен – өз тағдырыма өзім қожамын.

**Тәттігүл.** Қожа!.. Ата-ананың тілін алмайтын не қылған қожа ол?! Әбден бетіңмен кеткен екенсің сен, қызым.

**Зәуре.** Мама, мен енді сізбен сөйлеспеймін. Папа, сіз кешіріңіз, мен бақытымды таптым, Ерлан екеуіміз қосылайық деп ұйғардық. Оның әке-шешесі де келісіп отыр. Сіз маған рұқсатыңызды беріңіз! Осы қазір кетем, далада Ерлан күтіп тұр.

**Оспан.** Зәуре, рұқсат айналайын! Тек Ерланды шақырып келші, айтатын жалғыз ауыз сөзім бар.

Зәуре барып, Ерланды ертіп кіреді.

Ерлан ұялып, аузы жыбырлап қана амандасады.

**Зәуре.** Папа, Ерлан дайын сіздің сөзіңізді тыңдауға.

**Оспан.** Ерлан, мен тірі жүрсем, Зәуре – сенікі. Зәуре менің жалғыз перзентім, енді сенімен екеу боласыңдар! Ата жолымен ұзатайық, сәл шыдаңдар! Тәттігүл мамаң да сен екеуіңнің қосылуыңа қарсы емес, мұны торсаңдатып жүрген басқа бір себеп, оны сендер білмей-ақ қойыңдар.

**Ерлан.** Папам мен мамам келеміз деп жатыр, құда түсеміз дейді.

**Оспан.** Келсін. Құда түссін. Содан кейін екеуіңе жол ашық. Ал, қазір Зәуренің бөлмесіне барыңдар, музыка тыңдаңдар.

Ерлан мен Зәуре басқа бөлмеге кетеді.

**Тәттігүл.** Ал, не істедік енді?

**Оспан.** Не істейтіні бар, той қамына кірісу керек.

**Тәттігүл** *(Оспанды құшақтап сүйіп).* Мейлі, ендігі балаң тілімізді алатын болады.

**Оспан** *(қуанып).* Рас па, Тәтті?

**Тәттігүл.** Рас, мен енді ұл туамын. Оны қазақша оқытып, Зәуре алмаған тілімді алғызамын.

**Оспан.** О-о, менің балам – мұрагерім болады. Сен – ғажап әйелсің, Тәтті!

**Тәттігүл.** Қара томпағым менің! Қалай шыдап жүргенсің сен осы уақытқа дейін?!

**Оспан.** Сүйгендіктен!

**Тәттігүл.** Қандай құдірет едің сен, махаббат!

**Оспан.** Тәтті, біз оны ешуақыт Зәуре құсатып шөре-шөреге салмайықшы!

**Тәттігүл.** Зәуренің өзі ғой, тілімізді алмай, әуреге түсірген.

**Оспан.** Енді қайтсін, біз өзіміз оны шыр-пыр қылған.

**Тәттігүл.** Иә, десеңші, апыр-ау, балалардың махаббатында неміз бар еді?

**Оспан.** Соны айт!

**Тәттігүл.** Құдайым-ай, елдің басын аямай-ақ қатырған екенмін мен. Осының бәрі кімге керек еді?

**Оспан.** Оны Әлімнің Ерланы айтқан жоқ па еді, бұл – жастарға емес, бізге, ересектерге керек әңгіме.

**Тәттігүл.** Мүмкін.

**Оспан.** Мүмкінің не, шындық – бұл!

ш ы м ы л д ы қ

**СӘЛІМ - СӘЛИМА**

*(Екі бөлімді, төрт көріністі драма)*

**Қатысатындар:**

**Сәлім** – отставкадағы полковник.

**Сәлима** – зейнеткер әйел.

**Қайрат –** Сәлиманың баласы.

**Фатима** – Қайраттың әйелі.

**Владимир** – Сәлімнің баласы, лейтенант.

**Тергеуші –** милиция лейтенанты.

Бірінші бөлім

**ЖАЗ АЙЫ**

Күн ауған. Бесін әлеті. Қалалық парктің дәл ортасындағы шағын алаңқай.

Ортадағы кішігірім әуізді айналдыра қойылған орындықтың бергі шетіндегісінде Сәлима отыр.

Бетіне әлі әжім түсе қоймаған, келбетті, осы заманғы, зейнетке жаңа шыққан әйел. Жүзі сынық, қайғысы бар екені байқалады.

Полковник шеніндегі Сәлім шығады. Ой құшағында отырған

Сәлимаға біраз қарап тұрып қалады.

**Сәлім** *(қуанып кетіп).* Сәлима!

**Сәлима** *(жалт қарап).* Сәлім! Сенсің бе?

**Сәлім.** Сәлима! Қалай өзгеріп кеткенсің?

**Сәлима.** Қартайдық. Өзгердік. Ал, сен өзгермепсің, сол баяғы – жіптіктей жігіт қалпың.

**Сәлім.** Не қылған, маған қарағанда сен әлдеқайда жас болып көрінесің.

**Сәлима** *(жымиып).* Көңіліңді құдай көтерсін! «Өзгеріп кетіпсің» дегеніңді қалай ұқтық?

**Сәлім.** Оным – қыз күніңді іздегенім.

**Сәлима.** Қыз күн қайда, тым алыста қалды ғой.

**Сәлім.** Сені қайдам, маған сенің қыз, менің бала болғанымыз күні кеше сияқты. Сол аяулы күндер қаз қалпында көз алдымнан бір кеткен емес.

**Сәлима.** Мүмкін. Қазақшаны ұмытпапсың.

**Сәлім** *(толқып).* Қайтіп ұмытайын ана тілімді?! Мен күндіз өңімде орысша, түнде – түсімде қазақша сөйлеп өмір сүрген адаммын. Адамға бұдан асқан азап жоқ, білсең, Сәлима! Өз отбасыңда жан баласы сенің тіліңді білмегені, бір ауыз тіл қата алмағаны – қайғының ең үлкені.

**Сәлима.** Түсінемін. Сол ғой жүдеткен, әйтпесе, әскери адам не қорлық көрсін?

**Сәлім.** Қызметті қайтеміз, жөндеп амандасып алайық алдымен.

**Сәлима** *(жанынан орын ұсынып).*Иә, сөйтейік. Кел, отыр.

**Сәлім** *(отырып).*Ал, қане, жөн сұрасайықшы, мұнда қайдан отырсың? Ауылда, Кербұлақта емес пе едің?

**Сәлима.** Жоқ, осындамын. Зейнеткермін. Зейнетке шығардан біраз бұрын облыстық мәдениет басқармасына бастық болып келгенмін. Өзің қайдан жүрсің?

**Сәлім.** Мен отставкаға шыққанмын. Соқа басымды сүйретіп келдім елге. Қонақ үйде жатырмын. «Кішкентай да болса, бір қуыс бер» деп әкімдердің есігін тоздырып жүрген жай бар. Осы қазір де біраз сандалып келіп, дамылдап оты- райын деп паркке шыққан бетім.

**Сәлима.** «Соқа басымың» қалай? «Әйелі, бала-шағасы бар», - деуші еді ғой ел, оларың қайда?

**Сәлім.** Қалды өз елдерінде.

**Сәлима.** Иә, әйелің орыс деп естігенмін.

**Сәлім.** Өмір солай – әскери қазақтардың бәрінің дерлік әйелі орыс немесе басқа ұлттан. Ұшарын – жер, қонарын сай білген әскери қызметшіні қайтсін қазақ қыздары. Соның бірі – сенсің. Кластастарымыздың бәрі: «Сәлім – Сәлима» деуші еді ғой бізді. Әттең, ол жорамал сол сөз күйінде қалды, біз жұп құра алмадық!..

**Сәлима** *(қабағын шытып).*Сәлім, ескі жараның аузын тырнап қайтеміз қартайғанда?

**Сәлім.** Сәлима, ол ешқашан қатпайтын жара болса ше?

**Сәлима.** Мейлі. Бәрі өтті, кетті.

**Сәлім.** Өткен жоқ, өзек өртеген өкініші өрши түседі қайта.

**Сәлима** *(күрсініп).* Рас айтасың. Сәлім, білсең, менің өкінішім, қайғым сенікінен аз емес. Байсыз, баласыз, сыртым – бүтін, ішім – түтін күн кешіп келемін мен бейбақ.

**Сәлім.** Балаң бар емес пе еді?

**Сәлима.** Бар. Інім мен келінім машина апатынан қайтыс болған. Екеуі баласын өздері тірі кездерінде, емшектен шығысымен, бауырыма салған. Өз өзегіңді жарып шықпаған бала қайбір...

**Сәлім** *(Сәлиманың сөзін бөліп).* Түсіндім. Әй, Сәлимаш! Айтшы, екеуіміздің еншіміз осы ма еді? Қай-да-а-а!

**Сәлима.** Мен де өкінемін, бірақ амал қайсы?!

**Сәлім.** Күйік қой – бұл күйік!

Құрбым, сол бір өткен күнді еске алдым,

Көз алдымнан кетпей қойды еш қалпың.

Махаббаттың тәтті күйін шерткенде

Деп едің-ау мұңайып сен: «Кеш қалдың!».

Бір ақын өстіп жырлап, жылаған екен. Мен де дәл сондай шерлі күй кештім. Маған әлі жұмбақ, неге тайдың сен сонда серттен?

**Сәлима.** Мен оны саған бұрын да айта алмағанмын. Қазір де айта алмаймын.

**Сәлім.** Бұрын мен қазір тең бе? Бұрын үдеп тұратын едік, қазір жүдеп тұратын болдық. Беттің қытығы азайып, көңілдің ынтығы кеміген. Енді жараланар жүрек жоқ, жалыны сөнген. Білейін, айтшы, не болды өзі сонда?

**Сәлима.** Сен мүлде кешігіп келдің!

**Сәлім.** Солай ма?

**Сәлима** *(сәл бөгеліп барып).*Солай! Сен кешігіп жүргенде мен сорлап қалғанмын.

**Сәлім.** Қап! Сен мұны неге айтпадың маған?

**Сәлима.** Сен онда жалындаған жас лейтенант едің. Аспан – алақаныңда, Алатау – аласа болатын, өрекпіп тұрғансың. Шындықты айтсам, сен бір нәрсені бүлдіріп жүрерсің деп қорықтым. Білсең етті, мен сені өлердей аядым! Қайтейін, амалым жоқ. «Кеш қалдың!» деуден басқаға тілім келмеді. Соным жөн болыпты, сен тулап-тулап ұрынарға қара таппадың да, әскеріңе кете бардың. Мен жастығымды көз жасыма көміп қала бердім. Жабулы қазан жабулы күйінде қалды.

**Сәлім.** Айтуың керек еді, түсінетін едім.

**Сәлима.** Мүмкін. Бірақ мен өзімді түсіне алмадым. Абиыры жоқ қыз – тот басқан қара бақыр дедім.

**Сәлім.** Саған қиянат қылған кім сонда?

**Сәлима.** Базарбаев.

**Сәлім.** Қой! Ол аудандық партия комитетінің бірінші хатшысы емес пе еді?

**Сәлима.** Бірінші болатын.

**Сәлім.** Сен аудандық комсомол комитетінің бірінші хатшысысың.

**Сәлима.** Иә.

**Сәлім** *(кекесінмен*). Комсомол — партияның қолғанаты, ізбасары.

**Сәлима.** Екінің бірі айтатын сөз еді ғой бұл. Мен де есепсіз айтқанмын. Істейтініміз басқа болушы еді бірақ.

**Сәлім.** «Сөз бен істің бірлігі үшін күресейік!» деген ұранды аяққа басқан екенсіңдер де.

**Сәлима.** Ұранды қойшы сол! Оны әркім өз қалауынша құрастырып ала қоюшы еді ғой. Ұранға келгенде Базарбаевтан жүйрік адам болмайтын. Керемет шешен кісі еді, сөздің майын тамызатын.

**Сәлім.** Тіліне алданып қалған екенсің ғой. Партияның қолғанаты емес, қабырғасы болыпсың.

**Сәлима.** Сөйттім. Меніңше, ол арбаса, әйел тұрмақ еркектің өзі қарсы келе алмас, көнер.

**Сәлім** *(күліп).* Мәссаған, безгелдек!

**Сәлима.** Күлме. Шын айтам, ол аудандағы беті жылтыраған әйел атаулыны қойған жоқ. Керемет айлакер екен, сұлу әйелдің алдымен қызметін өсіріп, көңілін көтеріп, көлкілдетіп қоятын. Содан соң ары итеріп, бері жығу баста- латын. Кіріптар қылып кіртитетін де, жақсылық жасап жадырататын да өзі. Тағдыр-таланымыз қолында, жақсылық жасаушы, жарылқаушы сол, ал, біз қарыздармыз. Әйел байғұс қарызын немен өтемек?!

**Сәлім.** Ондай қызметінің, жақсылығының не керегі бар?

**Сәлима.** Керек. Қызметсіз адам – кәріп. Қызмет – абырой, айбын, бедел, мерей. Мен осылардың барлығына ие болдым. Шайқап іштім, шайқалып бастым. Қызмет қызығы бәрін ұмыттырды. Бай, бала керек екені жайына қалды. Соның жазасын тартып, отырысым мынау енді.

**Сәлім** *(толқып).* Әттеген-ай, сенің де жолың болмаған екен ғой! Сен мені кеудемнен қаққаныңмен, мен сені жүрегімнен жұлып тастай алмадым. Қайда, қандай күйде жүрсем де ұмытқан емеспін. Елде есен-сау, берекелі өмір сүріп жатыр ғой деуші едім, сенің де шекең қызбаған екен ғой. «Кеш қалдың!» дегенше, егіліп жыласаң етті сонда, бәрі басқаша болатын еді!

**Сәлима.** Ұялдым.

**Сәлім.** Онда Базарбаевтан неге ұялмадың?

**Сәлима.** Ұялғанда қандай, от болып жандым. Жыладым-еңіредім. Мұз болып суыдым, көндім. Сол, сол-ақ екен, екі аяғымды жерге тигізбей, аупарткомның үшінші хатшылығына сайлатқызды да жіберді. Әйел затын беттің әрі, сөздің зәрі өсірген заман еді ғой ол бір. Өзің білесің, менде әр бар, сөз де жоқ емес. Қысқасы, заман талабынан шықтым.

**Сәлім.** Құрысын ондай заманы!

**Сәлима.** Айтпағын. Қайтейін, желпілдек көңіл, желкілдек етек болып өте шықты келте өмір!

**Сәлім.** Ал, менің өмірім әйеліммен алысумен өтті. Дүниеде басқа ұлттан әйел алған еркектен бақытсыз адам жоқ.

**Сәлима.** Қой! Неге?

**Сәлім.** Білемін, сіздер, идеологтар: аралас отбасы-ұлттар достастығының айқын көрінісі дедіңіздер. Далбаса. Итті иесімен қинасын. Иттің иесі – адам. Адамның иесі – халық. Ерлі-зайыптылар ешқашан ұрыспай-таласпай тұра алмайды. Сондайда әйелің басқа ұлт өкілі екен, пәле қозды дей бергін. Жәй үй-ішілік бықы-тықы әңгіме демнің арасында ұлтаралық жанжалға айналып шыға келеді. Менің көрген күнім сол болды. Қит етсе, әйелім қазақтың, мен орыстың жер-жебіріне жетуге кірісіп кеп кететінбіз. Құрысын, қатынды кісі жеңген бе, оның үстіне ол – ұлы орыс халқының өкілі болса.

**Сәлима.** Болсын. Онда тұрған не бар?

**Сәлім.** Бәрі бар. Ол орыстың, мен қазақтың намысын жыртып салғыласамыз, арғы-бергі атақты адамдарымызды, арыстарымызды атап айбынданамыз, өнер-білім саласындағы өрелі істерімізді алға тартып, озбақ боламыз. Сондайда Валя жеңетін. Орыстың барлық патшасы, зиялылары – та- рих төрінде тұр, тізіп атай бер. Олардың әрқайсысы туралы том-том кітап жазылған. Қазақтың ханының бәрі – қарақшы, зиялыларымыз – халық жауы. Бетке ұстарымыздың бәріне қара күйе жағып, ауызға алғысыз қылып тастаған. Кімді арқа тұтпақсың?! Абай мен Шоқан қай шалғайыңды жабады? Мұхтар мен Қаныш, Бауыржан мен Талғат қашанғы мият болмақ? Сондағы өкініш пен шарасыздықты айтпағын енді!

**Сәлима.** Арыстарымыздың бәрі ақталды ғой, атай бермедің бе шетінен тізіп?

**Сәлім.** Кеш ақталды. Олар ақталғанша біздің отбасының ойраны шығып біткен. Рухани көсемі, мақтаны жоқ халық — сорлы. Ал, сорлының ұлы – күштінің құлы. Мен мұны өз басымнан көп өткердім, талай-талай жер болдым. Әз Төле, қаз дауысты Қазыбек, Әйтекелер, Абылайхандар, Ахмет ағалар, Димаш даналар ендігі ұрпақтың абыройына айналса екен. Жастар осылардай ұлыларымыз бар екенін біліп өсіп, атын ардақтасын! Тек ұятты ұл, ибалы қыз тусын! Сонда ғана оңаламыз біз.

**Сәлима.** Ұл-қызың бар шығар?

**Сәлім.** Бар. Ұлым да, қызым да бар. Бірақ олар қазақ емес, орыс.

**Сэлима.** Кім де болса, барды айт.

**Сәлім.** Жоқ, қазақтың баласының қазақ болмағаны – азап!

**Сәлима.** Қазақ балаңнан көрген азап құрысын бәрінен!

**Сәлім.** Қайдам-ау! Қазақты қинаса, қазақ қинасын. Жақсылық көрейік, жамандық көрейік, өз қандасымыздан көрейік.

**Сәлима.** Мынауың, әбден күйзелген адамның сөзі ғой.

**Сәлім.** Айтпағын!

**Сәлима.** Қой, бүйтіп шаршай бермейік, үйге жүр, шай іш.

**Сәлім.** Рахмет, бармаймын.

**Сәлима.** Неге?

**Сәлім.** Қайдам?

**Сәлима.** Несі қайдам? «Қыздың жаманы бір шәугім шайға жарайды» деген. *(Орнынан тұрып).* Жүр.

**Сәлім.** Мейлі, барсам, барайын.

Сәлім мен Сәлима парк аллеясына бет түзейді.

**Екінші көрініс**

Сәлиманың үйі. Сәлім мен Сәлима шай ішіп отыр.

**Сәлім.** Үйің келіскен екен. Қалада мынадай пәтерің болуы – үлкен бақыт.

**Сәлима.** Қайдам, осыны малданып отырған жай бар әйтеуір. Осыдан басқа не қалды бізде енді?

**Сәлім.** Қой, тірі адамның тірлігі таусылған ба.

**Сәлима.** Қайдам?

Бет-аузы ұйпа-тұйпа Қайрат келіп, есікті керіп тұра қалады.

**Сәлима** *(қысылып).* Міне, менің балам. Қайрат, есікті керме, ағаңмен амандас.

**Қайрат.** Амандасып неге керек?

**Сәлима.** Балам, кергіме, жөндеп сөйле!

**Қайрат.** Мен басқаша сөйлей алмаймын, басыма не келсе, соны айтамын.

**Сәлім.** Дұрыс. Сөз – адамның мінезі.

**Қайрат.** Мен оны сенсіз де білемін.

**Сәлима.**Қайрат,қой! Бұл ағаң – Сәлім. Біздің Кербұлақтан, екеуіміз бір класта оқығанбыз. Әскерден босап келіпті.

**Қайрат.** *(кекесінмен)*. Білемін. Біздің қолбасшы жерлесіміз, сенің алғашқы махаббатың, жас кездеріңде араларыңда роман болған.

**Сәлима.** Қой әрі!

**Қайрат.** Несі қой, рас. Сен бұған тигенде мұндай болмайтын едің.

**Сәлім** *(сабырмен).* Қайрат, адам анасына ауыр сөз айтпас болар.

**Қайрат** (екіленіп). Ал, мен айтамын! Мен – осының тәрбиесінің жемісімін. Бұл – сыртта басалқалы қызметкер, үйде – жеңілтек әйел болды. Жасымнан көргенім өңшең белі жуан, беті жылмаң, қылығы қылмаң ағайлар. Бұлар басқа бөлмеге кеткенде, мен шөлмектердің ортасында шошайып отырып қалатынмын. Сөйтіп жүріп сарқынды арақты қолқ дегізіп құлқыныма құя салатынды шығардым. Аяғы мынау – алапат ішкішке айналдым. Бәріне кінәлі – осы. Мен оны бетіне...

**Сәлім** *(даусы қатты шығып).* Тоқтат сөзді!

**Сәлима** *(шошып).* Сәлім, ойбай, қатты сөйлеме бұған. Бұл – бұзық.

**Қайрат** *(сұрланып).* Дұрыс айтады, бұзықпын. Қолбасшы, біліп қой, мен сенің салаға солдатың емеспін.

**Сәлім.** Солдаттан садаға кет! Сен әбден басынған екенсің Сәлиманы, оныңа жол жоқ енді. Адам анасын қорлаушы ма еді?!

**Сәлима.** Бұдан да зорын айтады бұл.

**Қайрат.** Мен шындықты айтып тұрмын.

**Сәлім.** Адамның ар-намысына тиетін шындықты сонша екіленіп айтудың қажеті қанша?

**Қайрат.** Шындық – бәрінен де қымбат.

**Сәлім.** Шындық осы екен деп көку – азу.

**Сәлима.** Сәлім-ау, қор қылмай-ақ қой сөзіңді. Бұл маған аузына келгенін айтып, ойына оралғанын істеп үйренген.

**Қайрат.** Иә, сөйтемін. Сен соған лайықсың.

**Сәлім.** Жетеді! Сен бала еркінси берме! Біліп қой, бұдан былай мұндай нөмірің өтпейді.

**Қайрат.** Өтеді!

**Сәлім.** Жоқ, өтпейді!

**Қайрат** *(Сәлимаға*). Айтшы, мына шалға не жоқ, неменеге түседі араға! Мүмкін, сен бұл ғашығыңа тиіп алған шығарсың. *(Сәлімге).* Полковник жолдас, сен мына кемпірді алуға тиіссің. Басында бұзған өзің, ал да түзе. Осы қазірден бастап қол ұстасыңдар да кетіңдер екеуің, үйді босатыңдар.

**Сәлима** *(ашуға булығып, жылап жібереді).* Не дейді мына жүгермек?

**Қайрат.** Не деймін? Соны да білмейсің бе? Таңданба, мұндай сөздің талайын естігенсің. Атқамінер, әуей болғанша әйел болу керек еді. Сонда өз балаң болатын еді. Ол саған мұндай ауыр сөз айтпас еді.

**Сәлім.** Әй, жетесіз, сен қоясың ба, жоқ, қоймайсың ба мына жосықсыздығыңды?

**Қайрат.** Қоймаймын.

**Сәлім** *(Қайратты иығынан бүре түсіп).* Жүр былай, екеуіміз еркектерше сөйлесеміз!

**Қайрат** *(қаймықпай).* Жүр-жүр! Көрейін мен сенің күшіңді!

**Сәлима** *(шыр-пыр болып).* Сәлім, қой! Қайрат, айналайын, сен де қой! Үлкен кісіні сыйла!

**Сәлім** *(Қайратты итеріп жіберіп).* Бар, көзіме көрінбе!

**Қайрат** *(түсі бұзылып).* Жоқ, бұл шалды жайратпай қоймаймын мен! Жуасыту керек екен мұны.

**Сәлім.** Әліңе қара! Сендейлердің талайын көргенмін мен.

**Қайрат.** Білемін. Сендер әскерде солдаттарға қоқиланған қораз болып, ойларыңа келгенді істеп үйренгенсіңдер. Ол әскер құрыған. Енді сен де біз сияқты жай адамсың.

**Сәлім.** Иә, адаммын. Әскерде ұстанғаным да, қазір ардақтайтыным да – адамгершілік.

**Қайрат** *(кекетіп).* Адамгершілік! Қолынан түк келмейтін адам ойлап тапқан сөз – ол.

**Сәлім.** Адамгершілік – арлы, иманды адам ардақтайтын асқақ сезім. Егер ол сенде жоқ болса, басқада бар. Мен енді саған Сәлиманы қорлауға бермеймін. Сендейлерді оспадарсыз дейді. Мен сенің әкеңнен үлкенмін. «Сіз» деп сөйлесең қайтеді?

**Қайрат.** Онда тұрған не бар? Сен – ол сенсің.

**Сәлім.** Қайран ғана қазағым-ай, арып-ашып келгендегі естігенім «Сіз» емес, «Сен» болды ма?

**Қайрат.** Полковник болмақ тұрмақ генерал болып кетсең де «Сен» деймін мен сені.

**Сәлім.** Мүмкін әкеңді де сен дерсің.

**Қайрат.** Сен демегенде кім демекпін? Сен деймін.

**Сәлім.** Онда шаруаң біткен екен, бар, «Сеніңді» серік қылып ала кет. Сәлимадан да, менен де аулақ жүр!

**Сәлима.** *(кемсеңдеп).* Апыр-ау, маған да ара түсетін адам бар екен ғой!

**Қайрат.** Қуанба! Бұл полковник мұнысы үшін жауап береді әлі-ақ! *(Сәлімге).* Осыдан көр де тұр, өкінетін боласың! *(Сәлимаға).* Мен кеттім бірдеңе тауып ішуге. Екеуің отырыңдар, мүмкін, махаббаттарың қайта қозар. Махаббатқа барлық жастағылар бас иген. Полковник *(Сәлиманы нұсқап),* бұл – көңілшек әйел, көп әуреге түсірмейді.

**Сәлім.** Кет әрі! Көргенсіз!

**Сәлима.** Бар-бар! Көрсетіп біттің өнеріңді.

**Қайрат.** Біткенім жоқ *(иегімен Сәлімді нұсқап).* Оған көрсететін көресі – алда. Күтіңдер!

Қайрат кетеді.

**Сәлім.** Қандай әдепсіз еді мына балаң! Қалай ғана бір шаңырақтың астында өмір сүріп жүрсің мұнымен?

**Сәлима.** Бәрі – арақтың кесірі. Арақ ішпесе, ол әжептәуір адам. Қайтейін, бір әулеттен қалған еркек кіндік, күдерімді үзе алмаймын. Мен түңіліп кеудесінен итерсем, қаңғып қалады ғой бұл байғұс.

**Сәлім.** Әйелі жоқ па сонда?

**Сәлима.** Бар.

**Сәлім.** Бар болса, сол ие болмай ма?

**Сәлима.** Ол да шаршап біткен әбден.

**Сәлім.** Сөйткен болар. Бұл жұмыс істемейтін шығар, әйелі екеуіңе масыл да.

**Сәлима.** Жоқ, істейді. Шағын кәсіпорын деген де бірдеңені айналдыратын сияқты. Арағына ақша табады.

**Сәлім.** Иә, сондай бір пәле шығыпты ғой.

**Сәлима.** Онысы кәсіпорын болып түк те өндірмейді, өңшең алыпсатар, алаяқ, аннан-мұннан қашқан алқаш жиналған жер көрінеді. Бұлардікі де сол. Не істеп, не қоятындарын адам білмейді, әйтеуір арақ ішпейтін күні жоқ. Күндіз-түні қызара бөртіп жүргені. Үйде күнде – ұрыс-керіс. Мен де, келінім де – бағы ашылмаған сорлымыз.

**Сәлім.** Сәлима – сұлу... Сәлима – хатшы...

**Сәлима.** Тоқта-тоқта, айтпашы сол құрғырларды. Менің бақытсыздығым да сонда, асқақтап өмір сүргенімде. Білсемші, аузыма ел қараған белсенді емес, бетіме ер қараған қатын болғанымда бақытты болатын екенмін.

**Сәлім.** Әлбетте.

**Сәлима.** Лаж қайсы, өмір ауаны осылай болды. Тоталитарлық жүйенің зардаптары аз айтылып жүрген жоқ, солардың ең сойқанын біз, әйелдер, көрдік. Токарь, слесарь, тракторшы, миллиционер, әскери қызметші болдық. Құдайым-ау, осылар әйел атқаратын жұмыс па еді?!

**Сәлім.** Жоқ. Бұрын-соңды бірде-бір ел мұндай тағылықты білмеген.

**Сәлима.** Әйел – мысық, арқасын кім сипаса, соған пырылдайды, деген рас. Біздің арқамызды сипаған алақан – номенклатура. Басшылар біз сияқты беті жылтыраған ұрғашыны номенклатураға жататын қызмет беріп, еліктетіп-солықтатып, ұлы сөзде ұят жоқ, ойнасы етіп, Хауа анадан бергі құқымыз – ана болудан айырды. Сол кездегі аупарткомның идеологиялық хатшылары, ауатком төрағасының орынбасарлары түгел әйел болатын, солардың бәрі дерлік қазір менің көрген күнімді көріп отыр.

**Сәлім.** Мүмкін.

**Сәлима.** Мүмкін емес, солай. Бірен-саран байға тигендері бар, әрине. Ұятты аттап, некесіз бала туып алғандары да жоқ емес. Оларды сол заматта коммунистік моральға жат қылыққа ұрындың деп қызметінен алып тастаған. Кезінде күліп едік, қазір солар озды, олжабайларынан немере сүйіп отыр. Қызметті күйттеген біз қу тіземізді құшақтап қалдық.

**Сәлім.** Әттеген-ай-а!

**Сәлима.** Сорлы басым мансаптың құлы болыппын! Қызмет дәмді тамақ, сәнді киім болды. Солардың буына мас болдым. Сөйтсем, бізді құдай қатын болып, бала табу үшін жаратыпты ғой. Басқа тірліктің бәрі алдамшы, баянсыз екен. Рас, мұғалім, дәрігер, есеп қызметкері сияқты әйелге лайықты жұмыстар бар, соларды атқарғанның өзі артық, айта берсең. Әйел – ана! Ал, ана болудан ауыр, абыройлы жұмыс жоқ бұл дүниеде.

**Сәлім.** Қоғамдық белсенді өмірден алыстап қалмай ма әйелдер онда?

**Сәлима.** Бізді құртқан – осы коммунистік түсінік. Байына жақсы жар болып, бала туып, тәрбиелеуден асқан белсенді тірліктің қажеті қанша әйелге?

**Сәлім.** Осының бәрін о баста білуің керек екен де.

**Сәлима.** Менің өкінішім де сол. Алғаш алдандым. Содан соң қызметімнен, беделімнен айырылып қалмайын деп қорқып, Базарбаевтың айтқанына көніп, айдауына жүрдім.

**Сәлім.** Кеңес адамы – қорқумен күн кешкен бейшара. Қорқыныш біздің бала күнімізден қатал әміршіміз болды. Кішкентай кезімізде бірдеңені бүлдірсем, әке-шешем ұрады, тамақ бермей қатырады, ойынға жібермей қояды деп қорықтық. Бізді есейген сайын жағымпаздарға талатты. Қорқыныш – адамды құл ететін зұлмат. Біздің замандастарымыз қорқа-қорқа адамдық қасиеттің бәрінен айырылып біткен.

**Сәлима.** Мен де солмын. Партиядан қорқып, қарғы баулы қаншығы болдым. Қызметімнен айырылып қаламын деп қорқып, жар құшу, бөпе әлдилеуден мақұрым қалған бейшарамын мен.

**Сәлім.** Бөпені қайдам, жар құшу мүмкіндігің бар әлі. Сәлима. Қалайша?

**Сәлім.** Екеуіміз үйленейік. Солайша.

**Сәлима.** Қойшы, құрысын! Не қызық көреміз деп үйленеміз қартайғанда?

**Сәлім.** Сәлима, айтшы, дүниеде не ауыр?

**Сәлима.** Екі қабат әйел ауыр.

**Сәлім.** Ғажап! Дәл тауып айттың. Мен сұрақты дұрыс қоймаппын, кәрі адамға не ауыр деуім керек екен.

**Сәлима.** Түн ауыр.

**Сәлім.** Неге?

**Сәлима.** Таусылмайды.

**Сәлім.** Дұрыс. Біз сол түн ауырлығын бірге көтеріп, бірге қысқартамыз. Сол үшін үйленеміз.

**Сәлима.** Мен – меншікті ерім болып көрмеген әйелмін. Әттең, жасымызда қосылғанда мен сенің сенімді досың, адал жарың болатын едім. Ендігіміз – тым-тым алыстап кеткен арманды аңсау, бір кездегі емінген сезімнің көн тұлыбына емірену болар.

**Сәлім.** Әйелдің күңкілі, еркектің күркілі шықпаған үй – қаңыраған қуыс. Жұртқа есік-тереземізден солар естіліп жатуы үшін үйленеміз.

**Сәлима.** Күңкілді айтасың, шаң-шұңды көрмедің бе жаңа?

**Сәлім.** Ол басқа. Маған қосылсаң, сен ол шатақтан құтыласың.

**Сәлима.** Қайрат – біздің әулеттен қалған жалғыз тұяқ. Мен – ендігі қалған өмірімді соны қатарға қосуға арнаған адаммын. Құтылуды айтасың, қайта ол теріс айналса, мен аяғына жығылуға әзірмін. *(Шайын жаңартып).* Одан да шай іш.

**Сәлім.** Шай бар болсын, маған жауабың керек.

**Сәлима** *(күліп).* Қызықсың сен, Сәлім. Айттым емес пе, қартайғанда басты қатырып қайтеміз? Қояйық бұл әңгімені.

**Сәлім.** Қоймаймын. Сен – менің өмір бойғы арманымсың. Жас кезімде жолымыз болмады, енді кеудемнен қақпа. Біз бір-бірімізге рухани жар боламыз. Қартайғанда адамға өткен-кеткенді айтып, мұң-шерді тарқатып отыратын серік керек. Екеуіміздің мына жарық дүниеде көргеніміз өле-өлгенше айтып отыруымызға молынан жетеді.

**Сәлима.** Сен өткенді айта аларсың, мен айта алмаймын.

**Сәлім.** Неге?

**Сәлима.** Партия ісінің бәрі – құпия. Партия – қызметкері адамның өмірін сүрмеген, ол нұсқаумен, сілтеумен қатып-семіп, шектеумен шегеленіп қалған, түкке тұрғысыз нәрсені құпия тұтып, ел-жұрттан жақсыны да, жаманды да жасыра-жасыра зымиян болып кеткен. Біз – жан адамға шалқып қуа- нышымызды, егіліп мұңымызды айта алмаған мұңдармыз. Темір болып қатып қалғанбыз, мұздай суықпыз.

**Сәлім.** Әскери құпия партия құпиясынан кем бе екен?

**Сәлима.** Қайдам?

**Сәлім.** Асып түседі. Сол құпиялардың барлығының құны көк тиын қазір. Архив ашылып, құлыптаулы құжат атаулы кәдеге жарап жатыр.

**Сәлима.** Білемін, бірақ менің өмірімде еске алып, әңгіме етерлік ештеңе жоқ болса, қайтемін?

**Сәлім.** Сәлима, сен өйтіп таусылма. Еске алар жай, ортақ мүдде де табылады. Екеумізге дүкеннен барып бір бөлке нан әкелудің өзі – жұмыс, әңгіме болады әлі-ақ.

**Сәлима.** Сәлім-ай, айтқаныңның бәрі рас. Жаңа айтпадым ба, Қайратты тастап ешқайда кете алмаймын мен. Оның үстіне *(күмілжіп барып),* басымда билігім жоқ.

**Сәлім.** Қой, зейнетке шыққан адамның басында билігім жоқ дегеніне кім сенеді?

**Сәлима.** Маскүнем балам менің аяғымды қия бастырмайды.

**Сәлім.** Қалайша?

**Сәлима.** Қанша арақ ішкенімен, ішкі есебі мықты Қайраттың. Менің бар жиған-тергенім, мына үш бөлмелі үйім – оның көзінің құрты. Жарты бұрауынан айырылса, жарылып өлуге әзір.

**Сәлім.** Онда таста бәрін соған. Маған бір қуыс беретін тәрізді, сонда тұрамыз екеуіміз.

**Сәлима.** Жоқ, болмайды. Мен болмасам, бұл үйдің оты өшеді. Оның үстіне ел-жұртты қайтеміз. Ұят-тағы! «Қартайғанда кәрі боз жорға шығарыпты!» деп дос күліп, дұшпан табалар.

**Сәлім.** Ел-жұрт қайта: «Ақыры армандарына жеткен екен!» - деп сүйсінер.

**Сәлима.** Қайдам? Кім білген?

**Сәлім.** Біз білеміз. Коммунистік мораль, темірдей тәртіп, ерен еңбек, көтеріңкі соңиалистік міндеттеме, асқаралы жоспар – адамды тұқыртып ұстау, құл етудің тағы басқа толып жатқан түрлерін ойлап тапқан партия жоқ. Енді еркін, ақылға сыйымды өмірді еншілесек, ешкімнің егініне түскендік болмас.

**Сәлима.** Не десең де, төрімізден көріміз жақын қалғанда үйленіп жатқанымыз ақылға сыймайды. Масқара ғой ол! Өлім! Өтінемін, ендігі әрі бұл сөзді аузыңа алмашы, босқа көңіл қалып, суысып кетеміз.

**Сәлім.** Сенен меселім қайтуы – маған таң емес. Бұл жолы кері шегінбен!

**Сәлима.** Сәлім, өйтіп қасарыспа, түбі жақсылыққа апармайды.

**Сәлім.** Мен айтарымды айттым. Ендігісі саған байланысты. Ойланып көр! Жақсылап ойлан! *(Орнынан тұрып).*Ертең келемін, жауабын сонда айт.

Сәлім кетеді.

**Сәлима** *(Сәлімді табалдырыққа дейін ұзатып салып, бері беттеп тұрып).* Құдайым-ау, қайттім енді?! Сәлім, мен сені, бір ғана сені сүйгенмін, сүйіп өтемін бұл өмірден! Тағдыр бізге қосылуды жазбаған. Басында жастығым жанастырмап еді, енді қарттығым қашқақтатады. Қайтпек керек? *(Қалтасына қолын салады, асық шығады).* Айналайын, ақ сақа, қашан ғана Қайраттың баласы ұстар екен?! Қанша иірдім, алшы тұрмайсың. Сәлімге иірейінші, қайтер екенсің. *(Иіреді).* Алшы! Ойбай-ау, мұнысы несі? Алшы тұрғаны қайткені? *(Ойланып, мұңайып тұр).*

Фатима келеді.

**Фатима.** Мама, неменеге көңілсізсіз? Не, Қайрат ренжітті ме тағы?

**Сәлима.** Ешкім ренжіткен жоқ. Жәй, бір нәрсе ойлап кеткенім.

**Фатима.** Ол қандай ой, айтыңыз, бірге ойласайық.

**Сәлима.** Кәрінің асқақ ойы – жасқа жасық. Қайтесің, білмей-ақ қой. *(Әңгіме ауанын басқа жаққа бұрып).* Фатима, неге ерте келдің жұмыстан?

**Фатима** *(күліп).* Сағатқа қараңыз. Жеті болып қалды.

**Сәлима** *(қосыла күліп).* Ә, солай екен ғой. Алжиын деген шығармын мен, тегі.

**Фатима.** Қайда, сіз әлі жап-жассыз, айттырса да болады.

**Сәлима.** Айттыруын айттырар-ау, бірақ мен сендерді тастап, қайда бармақпын?

**Фатима.** Ешқайда? Мен сізді туған анамнан артық көремін.

**Сәлима.** Қайдан? Туған ана, туған бала! Жөні бөлек қой олардың!

**Фагима.** Білемін. Сіз маған шешемдейсіз.

**Сәлима.** Фатима, жүзіңде бір өзгеріс бар, жай ма?

**Фатима.** Мені облыстық әкімшіліктің аппаратына жұмысқа шақырып жатыр.

**Сәлима** *(селк етіп).* Қой!

**Фатима.** Рас.

**Сәлима.** Кім шақырып сөйлесті?

**Фатима.** Білмеймін, кадр бөлімінің бастығы-ау деймін.

**Сәлима** *(күліп).* Онда кадр бөлімі болмайды, бастықтардың бірі шығар.

**Фатима.** Қайдам?

**Сәлима.** Қайратты аямадың ба?

**Фатима** *(жұлып алғандай).* Не деп аяймын?

**Сәлима** *(күмілжіп).* Ая... Ая... Қойшы... Кейін білесің...

**Фатима.** Қызықсыз сіз! Нені білемін! Облыстық білім басқармасынан айлығым көп болады екен, соны білемін.

**Сәлима.** Ол білгенің аз. Ондағыларға әйелдің айлығының азы-көбі емес, әрі керек екенін ескер!

**Фатима.** Қойыңызшы, мама! Сіздің кезіңізде солай шығар, қазір заман басқа, адам өзгерген.

**Сәлима.** Өзгерген дәнеме де жоқ, бәрі бұрынғы қалпы. Бастық шетелдік машина мініп жарқ-жұрқ, қарапайым халық қалт-құлт етіп жүр қайта қазір. Бар болғаны бастық атаулы бұрынғы тонын теріс айналдырып киіп алған, ау- ыздарында – халық қамы, көкейлерінде өз құлқыны. Олар әйелге қызметкер деп емес, ойнап-күліп, көңіл көтеретін қуыршақ деп қарайтын. Қазір де солай. Қарағым, осы инспекторлығыңнан асқан қызмет жоқ, қойшы сол пәлесін!

**Фатима.** Мама, мен құжатымды беріп қойдым *(ширығып).*Біліп қойыңыз, мен ешкімнің ермегі бола алмаймын.

**Сәлима.** Сен кешір, айналайын! Бүгін бір ауыр күн болып тұр. Әлгінде паркте, мектепте бірге оқыған баламен, құдай-ау, не қылған бала, шалмен кездесіп қалып, үйге ертіп келдім. Ас үйде шай ішіп отырып, біраз әңгіменің басын шалдық. Ойламаған жерден біздің үстімізге Қайрат келіп қалып, сөзімізге араласа кеткені. Өзінен-өзі бұлқан-талқан болып, аузынан ақ ит кіріп, қара ит шықты. Әкесінен үлкен кісіге «Сен-сен» деп шап-шап етті. Маған айтып жүрген былапыт сөздерін де аямай ағыгты. Болмады бұл Қайрат, одан еститінім – өң бір қорлау. Оны өзің көріп те, біліп те жүрсің. *(Жылап).* Қайтем, қайтіп күн көремін?! Асылып өлгеннен басқа түк қалмаған сияқты!

**Фатима** *(кемсеңдеп).* Мама-маматай! Жоқ сұмдықты айтпаңызшы! Қайрат емес, айтқызып жүрген арақ. Арақ ішпесе, одан жақсы адам жоқ, білімді, ақылды.

**Сәлима.** Рас айтасың. Қайрат жасынан зерек, алғыр еді, мектепті де, институтты да кілең беске бітірді. Үлкен қызметкер болар деп едім, болмады.

**Фатима.** Араққа қалай салынған сонда?

**Сәлима** *(ойланып қалып барып).* Ащы да болса айтайын. Қайрат екеуіміздің түбімізге жеткен – менің жеңілтек жүрісім. Мен бастықтың көңілін аулап жынданғанымда, Қайратым өшін бөтелке түбіндегі арақтан алыпты ғой.

**Фатима.** Сіз кінәлі емессіз, өзі үйір болған ғой араққа. Мен білемін, небір алқаштың баласы аузына арақ алмайды.

**Сәлима.** «Жаманнан жақсы туады, адам айтса нанғысыз, жақсыдан жаман туады, бір аяқ асқа алғысыз» деген осы онда. Дегенмен, Фатима қарағым, мен бір адасқан әйелмін. Бай, бала керек екенін ойламай, желіктім, шен қудым. Сен де сөйтіп жүрмегін дегенім ғой – жаңағым.

**Фатима.** Менің күйеуім бар ғой.

**Сәлима.** Бар. Шақырған жұмысқа бара ғой, қарағым. Көппен араласасың, жақсылық көріп ашыласың, жамандық көріп ашынасың. Жаның байып, өрең өседі.

**Фатима.** Кім біледі?

**Сәлима.** Мен білемін. Қаншама кеңшілік кернеп, демократия орнасын, адам билік, мансап дейтін құдіреттерден қол үзе алмайды. Құзыры жоқ адам – қызыры жоқ адам. Билікке ие болатын жер – бұрын да, қазір де өзің барайын деп отырған – ақ үй. Онда аспай-таспай жүрген адам аз емес. Сен де сөйт! Жолың болсын!

**Фатима.** Рахмет, мама!

Қайрат келеді. Жаңағыдан гөрі қызулау.

**Қайрат.** Немене, әңгімелерің тағы да мен туралы ма? Айтыңдар-айтыңдар, мен оларыңа түкірмеймін де. Өмір "адамға бір-ақ рет беріледі, оны өкінбейтіндей етіп өткізу керек: ойнап-күл, ішіп-же!

**Фатима.** Бұл – бізге таныс әуен.

**Сәлима.** Әңгіме сен туралы емес, Фатима жайлы.

**Қайрат.** Е-е, Фатимаға не болыпты, бұл да ішіп алып па?

**Сәлима.** Фатима облыстық әкімшіліктің аппаратына жұмысқа алынатын болды.

**Қайрат** *(шоршып түседі).* Не дейді? Кім жібереді мұны онда?

**Фагима.** Кім жібередісі несі, өзім барамын.

**Қайраі.** Жоқ, бармайсың! Ондай жерде істейтін әйелдің қандай болатынын мен жақсы білемін. Менің аузым әбден күйген. Аузы күйген үрлеп ішеді. Маған бастықтардың алдында қылмаңдап жүретін желөкпе әйел емес, жар керек.

**Фатима.** Не десең, о де, барамын. Тар үйде алқашпен алысқанша, ақ үйде алшаңдап басып жүремін.

**Қайрат.** Мүмкін *(Сәлиманы нұсқап),* мынау құсап сондағы тәуір еркектермен ашына боларсың?

**Фатима.** Сен өйтіп шірене берсең, мен...

**Сәлима.** Қой, Фатима айналайын! *(Қайратқа).* Әй, ақылсыз, сен осы қашанғы менің бетімді күйдіріп, етімді шыжғыра бермексің?! Әр нәрсенің шегі бар шығар? Заманы, заманына сай адамы. Мен де өз заманымның адамы болдым.

**Қайрат.** Айттым, бітті, Фатима сенің жолыңмен жүрмейді, онда мен мұны талақ етемін.

**Сәлима.** Сен босқа күшейме, қарағым! Кім қалай өмір сүреді, оны өзі біледі.

**Қайрат.** Қатынының қалай өмір сүретінін еркегі біледі. Сендер, коммунистер, адамның бәрін бір қалыпқа салып тастамап па едіңдер. «Арақ ішпе, шылым тартпа, ойнап-күлме, аяғыңды аңдап бас, үстіңнен арба жүріп жатса, былқ етпе». Ауыздарыңды ашсаңдар, шығатыны өңшең осындай шектеулер еді. Енді келіп елге еркіндік беріп, көлгірси қалыпсың.

**Фатима.** Егер сол шектеулер болмағанда сендейлер қоңыз теріп кететін еді.

**Қайрат.** Саған не жоқ араға түсіп? Сен тыңда да отыр, біз айтысып алайық.

**Сәлима.** Айта бер ендеше айтатыныңды.

**Қайраг.** Айтсам, адамды шектеп, тұқыртып ұстауды коммунистердей қатыгездікпен, сездірмей, жымысқы жүргізгенді тарих білмейді. КОКП неге күйреп, КСРО неліктен быт-шыт болды? Олар – сол өздері жүгінген шектеу саясатының құрбаны. Олардың түбіне арақ жетті. Арақ – шектеудің шыңы. Адамға арақ тұрмақ, шарап татырмай, аттай жаратып саламыз жұмысқа, еңбек өнімділігі еселеп өседі, нәтижесінде тентек судан түсетін қаржы мөлшері артығымен өтеледі, сөйтіп халықты қарық қыламыз, деп лепірді партия.

**Сәлима.** Кім көрінгенге таба болған, қайран партия!

**Қайрат.** Шын сөз жақпайды ә, ештеңе етпейді, тыңда аяғына дейін. Сонымен, партия айтты болды, арақ-шарап зауыттары жаппай қиратылып, жүзім алқаптары парша-парша болып жыртылды. Шығарылған азын-аулақ арақ алыпсатарлардың қолына өтті. Адамдар арақты солардан удай бағаға сатып алып, ішіп жатты. Таба алмағандары әтір жұтып, құрт-құмырсқа, шыбын-шіркей өлтіретін уға тұншықты. Үйдің подвалдарынан сол удың құрбаны болған өліктің исі мүңкіді. Осы ма сенің қызғыштай қорғап отырған партияңның адамдары шектеп, шегелеп ұстап шеккізген опасы? Күткен молшылық емес, тапшылық орнады. Аяғы – алып ел тарап, социализмнен капитализмге қайта оралдық. Тарихтың доңғалағы кері айналды.

**Фатима.** Мейлі. Есесіне республикамыз тәуелсіздік алып, егемен ел атандық.

**Қайрат.** Тәуелсіздік. Егемен. Сорлылығымызды сорайтып тұрған сөздер.

**Сәлима.** Тәйт әрі! «Іріктің аузынан шірік шығады». Ұялсаң етті сөйлеуге!.. Мас та, сау да саудаға салған қайран саясат!

**Қайрат.** Қорықпа, кемпір. Менікі – қауіп. Егемендігімізге емініп, көз алартушы көп. Қоқан-лоққы да аз емес. Солардың бәрін көріп, біліп отырып, қалайша қауіптенбессің?

**Сәлима.** Мұның дұрыс.

**Қайрат.** Енді қалай, Қазақстан еш анықтауышсыз айтылатын күнге жету – арманым.

**Сәлима.** Мұныңды қалай түсіндік?

**Қайрат.** «Тәуелсіз Россия» деп көр орыстарға, мұрныңды бұзсын. Біз де «Тәуелсіз, егемен» деген сөздерге намыстануымыз керек. Оның астары – кемсіту.

**Фатима.** Мама-ау, айтпап па едім, арағын қойса, бұл – керемет ақылды жігіт.

**Қайрат.** Мен арақ ішіп жүріп-ақ өзімді ешкімнен кеммін деп санамаймын. Сен екеуіңнен басқа арақты жек көретін адам азайған қазір. Білсеңдер, мемлекетімізді ұстап тұрған екі ұлы күш – атом бомбасы мен арақ. Атом бомбасы – айбар, арақ – ақша. Екеуінің қосындысы – бейбіт, берекелі өмір. Соны білген облыс әкімінің өзі арақ ішкен адамның аузынан сүюге әзір. Неге? Өйткені облыс бюджетінің 60 пайызын арақтан түскен қаржы құрайды. Бүгінгі ұран – арақты көлдетіп шығар, бағасын көтер, көптеп сат! Жаса, арақ! Кеңес Одағының быт-шытын шығарған саған облысты оңалту не тұрсын!

**Сәлима** *(Қайраттың сөзін бөліп).* Қой, мынауыңды біреу естіп жүрер.

**Қайрат.** Естісін. Айтсын. Қаматсын. Айдатсын. *(Қарқылдап күледі).* Әбден су жүрек болып біткенсіңдер, ә. Біз қорықпаймыз, әуелі әндетеміз *(әндетіп).*

Шіркін, арақ,

Тұрса қарап,

Ішсең жарап,

Көңіл өсер,

Қайғың тарап.

**Фатима** *(жиіркенішпен).* Таныс әуен. Әні мен сөзі Қайрат Еркінұлыныкі.

**Сәлима.** Құрысын бүйткен әні мен сөзі. Еркіннен аулақ!

**Қайрат.** Еркін. Әке! Өзіңмен бір рет соғыстырып ішер ме еді! Әкесімен бірге бір дастарханда отырып, арақты бірге сыңғытып жүргендерде арман бар ма екен, шіркін!

**Сәлима.** Арманының түрін! Не құрыса, арақ құрысын! Әкең енді қайтіп тірілмейді, онымен соғыстырып іше алмайсың. Дастарханда балаңмен бірге отыр. Ол үшін Фатима екеуің өмірге перзент әкеліңдер. Еркіннің оты өшпесін!

**Қайрат.** Фатимаға кім бала тума депті?! Өзі білсін. Маған бәрібір. Өмірге келген адам өмір сүрсін, келмегенді аңсаудың, армандаудың қажеті қанша?

**Сәлима.** Ойбай-ау, елдің бәрі перзентке сен құсап немқұрайды қараса, қара жер қаңырап бос қалмай ма?!

**Қайрат.** Бос қалмайды. Бақытты тек бала деп білетін ақымақтар таусылған жоқ әлі. Солардың бірі сен екенсің, неге тумадың өзің?

**Фатима.** Сен білсең етті, адамға баладан асқан бақыт жоқ!

**Қайрат.** Онда ту.

**Фатима.** Арағыңды қой, адам қатарына қосыл, туамын.

**Сәлима.** Бәсе десеңші.

**Қайрат.** Тапқан екенсіңдер ақымақты. Ел арақтың өзіне ақшаны өлдім-талдым деп әзер тауып жүрсе, бала-бала деп тақылдайды ғой-ей бұл екеуі. Жоқ, тапқан-таянғанын улап-шулаған баласының аузына тосатын ақымақтарың мен емес. Бала – артық ауыз, аяққа оралғы, масыл.

**Сәлима.** Шаруаң біткен екен. Арақ жеп қойған екен мұның миын!

**Фатима.** Айтпаңыз.

**Сәлима.** Сенің де сөзің ұнап тұрған жоқ маған. Бала туу, тумауды талас қылу – қызыл империядан қалған кесел. Орталықтың мақсаты – бұратана халықтың санын өсірмеу болатын. Ол саясат Одақпен бірге опат болмап па еді, сендер оны несіне ұстанып жүрсіңдер әлі күнге?

**Қайрат.** Жаман әдет – итжанды.

**Сәлима.** Фатима, өтінемін, бала көтер! Бала туу, ұрпақты жалғастыру – ол әйелдің адамзат алдындағы бірден-бір қасиетті борышы.

**Фатима.** Білемін. Бірақ ол маған емес, Қайратқа байланысты.

**Қайрат.** Сөз-ақ! Мұныңды қалай түсіндік?

**Фатима.** Түсінетін не бар, маскүнемсің. Маскүнем – еліндегі адамға да, анаға да, беліндегі балаға да қаскүнем. Маскүнемнен кемтар бала туады.

**Қайрат.** Былжырапсың. Нағыз әйбат бала бізден туады. Жуырда оқыдым, арақ ұрықты әлсіретпейді, қайта күшейтеді.

**Фатима.** Сөзің құрысын. Арағыңмен бола бер онда, құшақтап жат бөтелкенді. *(Сәлимаға).* Мама-ау, Қайрат бір-екі күн ішпей қалса, құшағына кіргім, аймалап құшқым-ақ келеді, оны біліп жатқан бұл жоқ, қайтадан ләйлиді де кетеді.

**Сәлима.** Айналайын-ай, сенің қайғың менікінен де ауыр екен ғой. Мен бұл дүниеден байсыз өттім деп армандасам, сен некелі байың бола тұра бойың талмай, пүшәйман болып жүр екенсің ғой.

**Қайрат.** Босқа армандағанша, ана полковникке тиіп ал. Бала тап, Нағашыбайдың ұрпағын өсір. Әне, кеше оқыдым, газеттен жасы жетпіске жақындаған кемпір егіз бала туыпты. Сонда жазылған, ондайлар көп көрінеді.

**Сәлима.** Ой, ұятсыз!

**Қайрат.** Оның несі ұят! Көрініп тұр, полковник саған әлі ғашық. Соған ти де босат үйді, ең болмаса, біреуіңнен құтылайын.

**Сәлима.** Әуре болма, бұл үйден менің өлігім шығады.

**Қайрат** *(есіріп, екіленіп).* Солай де. Білдім-білдім, полковникті кіргізіп алмақ екенсің ғой. Жоқ, ол болмайды, мен оны ендігі әрі аяғын бұлай қарай аттап баспайтын қыламын. Қайда, қонақ үйде ме еді өзі? Осы қазір барамын мен оған, жайратамын.

**Сәлима** *(ашу буып, Қайраттың жолын бөгеп).* Ешқайда бармайсың сен! Сәлім – көресіні көріп, елге әбден арып-ашып келген адам. Оның жанына тыныштық, қамқорлық керек.

**Қайрат** *(кимелеп).* Бөгеме жолымды! Бол! Кімге айтып тұрмын мен?!

**Сәлима.** Мына оңбаған кімге әкіреңдейді-ей?!

**Қайрат.** Саған! *(Сәлиманы қатты итеріп келіп жібереді. Сәлима етбетінен түседі. Оңбай жығылады).* Жат солай!

**Фатима** *(Сәлимаға көмекке ұмтылады, сүйемелдеп әкеліп диванға отырғызады).* Қайрат, сен оңбаған екенсің. Адам емес! Мұның нең? *(Сәлимаға).* Бір жеріңіз ауырып қалған жоқ па, мама?!

**Сәлима.** Сынып неге қалмайды?

**Қайрат** *(Сәлимаға).* Айтқанға көнбесең, бұдан да зоры болады. *(Фатимаға).* Әй, саған бердім рұқсат, ертең бар әкімшілігіңе, жұмысқа тұр, үй сұра. Мынау күн көрсетпес екеуімізге. *(Кіжініп).* Полковнигін тезірек жайрату керек екен мұның!

Қайрат кетеді.

**Фатима** *(жылап).* Мама, маматай, мен ажырасамын. Шыдамым таусылып бітті. Құрысын бүйткен өмір! Кетемін!

**Сәлима** *(қосылып жылап).* Не дейін саған, күнім? Ажыраспа! Сен тастап кетсең, біткеніміз. *(Бүйірін таянып, дауыс салып).* Бауырым – Еркінім! «Ермек болсын сізге» деп бауырыма әкеліп салғанында бір жапырақ ет еді Қайрат. Еміреніп сүйгенімде тұла бойым тұнып, иіп, емшегімнен сүт шығып еді. Жасымда қуанышым болып еді, қартайғанда сүйенішім болар деп едім. Қасіретіме айналды ұлың. Өз құрсағыңда жатпаған бала жат екен! Сорлы басым, неге ғана бір еркекті еншілемедім? Ұрғашының күні еркекпен екен, соны білсемші, құдай-ау! Еркегі жоқ әйелдің жүзі – қара, көңілі – жара! Сол ғой, әйтпесе, мен де екіқабат болғанмын, алдырып тастағанмын. Аборт жасатқан әйел құрысын! *(Еңіреп).* Ол – кісі өлтіруші. Алла-ай, рас болса шарана қауіп төнгенін сезіп мазасызданады дейді. Сол бейшараға ит те, құс та мекен еткен мына кең дүниені қимаған мен адам емеспін! Алладан жар болып, жатырымды нәресте емес, торай жарып шықсыншы осыдан, бас салып бауырыма басар едім! Ондай атты күн қайда? *(Кеудесінің түймесін ағытып).*Жүрегім, жарылып кетсең етті. Өлсемші!.. Үһ-һ!..

**Фатима** *(шыбын жаны шырқырап).* Қойыңыз, қойыңызшы, мама, маматай!.. Қайрат құрысын! Осы қазірден бастап мен сіздің қызыңыз боламын. Сөйтіңіз, мені қызым деп санаңыз. Ендігі қалған өмірімді түгелдей сізге арнаймын.

**Сәлима** *(көз жасын сүртіп).* Айналайын, аяғаныңнан! Қайтейін, маған сендей қызым болу бақыты бұйырмаған! Мен — көктегі құдай, жо-жок, жердегі құдай – коммунистік партия аямаған адаммын. Тақтан тайған сол құдайымыздың қаңыраған жұртында қаңсып қалған шермендемін.

**Фатима.** Қойыңызшы, өзіңізді сонша тұқыртпай.

**Сәлима.** Қайтемін, шындық – сол. Фатима, қой, доғарайық бұл бітпейтін әңгімені. Кішкене бір жинап тастайық мына жерді. Ал, ертең бара ғой жаңа жұмысыңа. Неғыпты, біздің жолымызға түсе қоймассың. Ақ үйдегі адамдар да өзгерген шығар.

**Фатима.** Әрине, әрине.

**Сәлима.** Жақсы жағына өзгерсін, әйтеуір.

**Фатима.** Сөйткен. Сіз маған жол болсын айтыңыз енді.

**Сәлима.** Жолың болсын!

**Фатима.** Рахмет! Бірақ менің сұрап тұрғаным бұл емес, ақыл.

**Сәлима.** Ақыл, онда не десем екен? Алғаныңа адал бол!

**Фатима** *(күлімсіреп).* Түсіндім.

**Сәлима.** Түсінсең сол, ұрғашының күні – еркекпен. «Алтын басты әйелден бақыр басты еркек артық» деген сөз рас. Жүрегім біртүрлі байыз таппай тұрғаны.

Әйелдің таусылмайтын тірлігі басталады.

Екеуі столды жинауға кіріседі.

Телефон шылдырайды.

**Фатима** *(телефон трубкасын алып).* Иә... Бар... Қазір... Мама сізді телефонға шақырады.

**Сәлима.** Кім?

**Фагима.** Білмеймін.

**Сәлима** *(трубканы құлағына тосып).* Алло... Иә, мен... Қойыңыз... Тірі ме өзі? Мақұл-мақұл!.. *(трубканы орнына қоя салып).* Бүлдіріпті Қайрат!

**Фатима** *(үрейлі).* Не болыпты?

**Сәлима.** Не болсын, Сәлімді соққыға жығыпты. Кезекші дәрігер айтты. Сәлім ауруханаға түсіпті.

**Фагима.** Қайрат ұрыпты деді ме?

**Сәлима.** Жоқ, бірақ түсінікті емес пе?

**Фатима.** Түсінікті. Енді қайттік? Қайратты соттап жібермесе, не қылсын?

**Сәлима.** Соттатсын. Сөйтсе, сауап.

**Фатима.** Қойыңыз!

**Сәлима.** Қоятын не бар? Қолымен жасағанды мойнымен көтеруі керек адам. Бағы ашылмаған Сәлім! Елім, жерім деп келгендегі көргенің осы болды ма? Бәріне мен кінәлімін! Қайрат оны ұрғанша, мені өлтірсе етті. Мен кеттім Сәлімге.

**Фатима.** Барыңыз, тез барыңыз. Айтыңыз Сәлім ағайға, «Қайраттың ұрғанын ешкімге айтпа» деңіз.

**Сәлима** *(жақтырмай).* Біреуге жан қайғы, біреуге мал қайғы. Өзі намыстан өртеніп жатқан адамға қайтіп айтпақпын олай деп? Ол адамшылыққа жатпас.

**Фатима** *(мәре-сәре болып).* Қайдам? Жауыз да болса жарым ғой Қайрат. Оған сіз екеуіміздің жанымыз ашымағанда, кімнің жаны ашымақ?

**Сәлима.** Оның рас. Қайрат түсінер ме екен, бірақ соны?

**Фатима.** Түсінеді. Ол түсінбесе, біз түсінеміз. Сол жетпей ме?

**Сәлима.** Жетеді. Білмеймін, қалай аузым барып, ара түсерімді.

**Фатима.** Қиын-қиын, бірақ басқа амал жоқ.

**Сәлима.** Қайдам? Қайтпек керек? Бара көрейін.

Сәлима кетеді.

**Фатима.** Апыр-ау, енді қайттім? Қайрат сотталса!.. *(Шошып).* Жоқ, оның беті аулақ! Байсыз, баласыз әйелдің көрген күні қандай болатыны белгілі маған. Ер-азаматты аман қыла көр, алла!

Екінші бөлім

**Үшінші көрініс**

Ертеңгілік.

Сәлиманың үй-іші үрпиісіп стол басында отыр. Көңілсіз.

Дастарханның берекесі кеткен.

**Фатима** *(абыржып).* Мама, сіз қазір Сәлім ағайға тағы барыңыз. Көңіліңізге келсе де айтайын, кеше түк бітірмепсіз.

**Қайрат.** Бітірмейді де. Ештеңесінің қажеті жоқ. Мен сотталамын, сен қуыласың қолың әрең жеткен әкімшіліктен. Қылмыскердің әйелі ондай жоғары лауазымды жерде істей алмайды. «Мама» дейсің тағы мұны, бұл жетіп тынды екеуіміздің түбімізге.

**Сәлима** *(ашуланып).* Не дейді мына шіркін! Сенің түбіңе жеткен мен де, ешкім де емес, арақ.

**Фатима.** Иә, арақ.

**Қайрат.** Мен арақты туғалы бері ішіп келемін, пәлеге ұшырағаным бірінші рет. Ішсем – ішіп, ішпесем – қойып, өзіммен-өзім жүрген адам едім, сенің ғашығың араласты да құртты.

**Сәлима.** Қой, әрі! Сәлім сен жазғыратын адам емес, ол пендешілік атаулыдан аспандай алыс тұр.

**Қайрат.** Аспаны сол екен ғой – үйі бар кемпірді жағалағаны.

**Сәлима.** Тоқтат сөзді! Ой, өнбес!

**Қайрат.** Сен абайла, кемпір! Сәлімнің қасына барып жатасың бүйтіп әкіреңдей берсең.

**Сәлима.** Мені де сойылға жықпақсың ба сонда? Қанішер болайын деген екенсің сен. Сені, соттатса аз. Сәлімге айту керек екен, аямасын, милицияға айтсын.

**Қайрат.** Айтып көрсін, мен онда оны өлтіремін.

**Сәлима** *(шошып).* Ей, сенде ес бар ма өзі? Шаруаң мүлде біткен екен сенің. Қайта алдына барып «ағатайлап» кешірім сұраудың орнына, қоқыраңдайды ғой-ей!

**Фатима.** Сөйт, бар, кешірім сұра!

**Қайрат** *(безеріп).* Өйтіп ит болғанша, түрмеде шірігенім артық.

**Фатима.** Сен неге түсінбейсің, маған зияның тиеді. Егер осыдан саған бола әкімшіліктен жұмыстан шығып қалайыншы, онда бітті дей бер, менің өзім тұрмақ көлеңкемді де көрмейсің.

**Қайрат.** Білемін, қатынға бай емес, мансап керек. Соның мысалы *(Сәлиманы сұқ саусағымен нұсқап),* міне, мынау.

**Сәлима.** Сен енді көп қоқилана берме, айтқанды істе!

**Қайрат** *(өршеленіп).* Істемеймін! Жалпы, аулақ жүріңдерші өздерің менен.

**Фатима.** Мен сізден сұранамын, мама, осы шаруаны өзіңіз реттеңізші.

**Сәлима.** Қайраттың мұрнына да адамгершіліктің иісі баруы керек шығар.

**Фатима.** Дұрыс қой, мұның мұрны арақтың иісінен басқаны ұмытқан.

**Қайрат** *(ас үйден бір шөлмек арақ, қырлы стақан алып шығып).* Фатима, өт-те дұрыс айтасың. *(Шөлмек аузын мұрнына таяп)* мұның иісі – жұпар, дәмі – бал. Іштің болды, қайғың қашады, әруағың асады. *(Стақанға арақ толтырып, демалмай тартып алады).* Уһ, міне, енді маған Сәлімнің де, Сәлиманың да, соттың да, прокурордың да кәпекке қажет емес. Тек сен керексің, Фатима. Қатыным менің, жанымда сен болсаң, дүние түгел маған! Келші, аймалап бір сүйейін.

**Фатима** *(Қайраттың құшағына кіріп).* Маған да ешкімнің қажеті жоқ. Арақ іш, тамақ іш, аман жүрші, әйтеуір.

**Қайрат** *(Фатимамен сүйісіп).* Осы сөзің, түсінігің ғой мені саған құл ететін.

**Фатима.** Махаббатым мені саған күң ететін.

**Қайрат.** Рас айтасың. Бүкіл әлемді ұстап тұрған ұлы күш – махаббат. Махаббатсыз адам бір ысып, бір суымай өлексеге, бір жанып, бір өшпей қара тасқа айналар.

**Фатима.** Мені сүйетінің рас болса, бар, Сәлім ағайдан кешірім сұра!

**Қайрат.** Сені сүйетінім рас, бірақ кешірім сұрамаймын. Сенің қорқатының – менің сотталуым ғой. Ештеңе етпейді. Біліп қойыңдар, сотталған жақсы мына тар өмірде тарығып жүргенше. Сендер сотталған адамдар бізден бақытсыз деп ойлайсыңдар ғой, жоқ, өйтсеңдер, қателесесіңдер. Сотталғандардың еркіндігін алғанмен, ақылы, абыройы, ар-ожданы өзінде. Олар – адамдарды аздырып бара жатқан – баққұмарлықтан, дүниеқоңыздықтан азат. Әттең, тонның келтесі! Қолымда билік болса, мен түрме атаулының бәрінің есігін айқара ашып тастар едім. Енді түрмедегілердің саны өзі де азаяды. Қазір қылмыс жасайтындардың бәрі – қалталы, құқық қорғаушылар – парақор. Қылмыскерлер асата салады, заңгерлер қылқаның кетті демей, қылғыта береді. Нағыз бөрі тоқ, қой аман дейтін заман – бұл.

**Сәлима.** Фатима, айтшы, не сандырақтап тұр мынау? Құдайым-ау, сотталғандарды мақтаған адамды кім көрген?! Түрмеден өзіне орын дайындап қойғаннан сау емес шығар мынау, тегі.

**Фатима.** Мама, бұдан ештеңе шықпайды. Сәлім ағайға тағы барыңыз өзіңіз, жайды айтыңыз. Түсінер. Ұстап бермес. Арақ ішсе де аман жүргені жақсы Қайраттың. Жұмысқа жаңа орналасқанымда зиянын тигізе көрмеңізші мұның!

**Сәлима.** Екі оттың ортасында қалған, сорлы басым! Біреуіңе – арақ, екіншіңе – атақ керек екен ғой. Сонда Сәлімге не керек? Оның аяқ асты болған арын қайтпекпіз?

**Қайрат.** Аршыл екен, қорғай білсін. Қорғай алмай ма, жатсын ауруханада, жазылсын.

**Фатима.** Енді не істедік? Қой, онда мен өзім барайын, жалынып-жалбарынайын. Қайрат үшін мен отқа да, суға да түсуге әзірмін.

**Қайрат.** Міне, біздің махаббатымыз қандай! Бұл – ең бастысы. Қалғанының бәрі – пендешілік. Әлі-ақ Фатиманың қызметі өседі. Мен арақты қоямын. Қатыны бастық еркек – сорлы, оның теңі – қара су. Полковниктің қолы жазылады, жезде болады. Қазір кешірім сұрап керегі не, сол кезде құлағынан тартып ойнайтын боламын мен онымен.

**Сәлима** *(шарасыз).* Апырай, не десе болады енді мына күйдіргіге! Ар-ұятты мүлдем ұмытқан екенсің сен!

**Қайрат.** Ар-ұят қартайғанда керек адамға. Ал, жастар аяқ-қолын кеңірек сермесін. Сен де жасыңда ештеңені елемейтінсің, қартайдың, аршыл болдың.

**Сәлима.** Сен бүйтіп іше берсең, қарттыққа жете алмассың.

**Қайрат.** Біліп қойыңдар, ертеден қара кешке дейін коньяк қылқытып, сигара түтіндеткен Черчиль 83 жасында өткен бұл дүниеден. Аузынан қорқоры, қолынан грузин шарабы түспеген Сталин одан он-ақ жыл аз жасаған. Мен де сөйтемін, сексен-тоқсанға келмей, өлмеймін.

**Фатима.** Маған десең, мың жаса, арағыңды қойшы бірақ.

**Қайрат** *(Фатимаға).* Не деп қоямын? Қатыннан қаймығып, бастықтан қорқып қоямын ба? Қатын қорқытып, бастық басынатын заман өткен. Қазір бәрін ақша шешеді. *(Сәлимаға).* Ақша – сен айтып отырған ар, мен ішетін арақ. Ақша – қызық та ұзақ өмір. Тек оны таба біл, іш, же. Қой, менде сендермен салғыласып жататын уақыт жоқ. Уақыт – ақша. Кеттім мен ақша табуға.

Қайрат кетеді.

**Сәлима.** Фатима, жұмысыңа жинал. Мен де тұрайын, Сәлімге барып қайтайын.

**Фатима.** Сөйтіңізші, маматай! Сәлім ағай сіздің тіліңізді алады.

**Сәлима.** Өйтіп дегбірің қаша бермесін. «Кеше түк бітірмепсің» деп кінәлап отырсың ғой сен мені. Түсінген адамға көп нәрсе әлдеқашан біткен. Сәлім ешуақытта менің баламды ұстап бере алмайды.

**Фатима.** Мүмкін.

**Сәлима.** Мүмкін емес, солай. Мен бұл сөзді Сәлімге сенген соң айтып отырмын.

**Фатима.** Ал, мен сізге сенемін, мама!

**Сәлима** *(разы кейіппен).* Жұмысыңа бара ғой, Фатима! Кешігіп жүрересің, тездет!

**Фатима.** Міне, кеттім.

Фатима кетеді.

**Сәлима.** Айналайын, осы келін болмаса, Қайрат қайтіп күн көреді.

**Төртінші көрініс**

Аурухана палатасы. Сол қолы гипстеліп мойнына асылған

Сәлім мен тергеуші, милицияның лейтенанты сөйлесіп отыр.

**Тергеуші** *(қадалып).* Полковник жолдас, сіз босқа қасарыса бермеңіз. Одан да бұзақының ерекше белгілерін есіңізге түсіріп көріңіз. Жалпы ол туралы не білесіз, бірін қалдырмай айтыңыз.

**Сәлім** *(жақтырмай).* Айттым ғой, мен ештеңе айтпаймын. Сендерді кім шақырды өзі?

**Тергеуші.** Мұнда адам жарақат алып түскен екен, бізге сол заматта автоматты түрде хабарлайды.

**Сәлім.** Бізден сұрамай ма?

**Тергеуші.** Сұрамайды.

**Сәлім.** Қызық екен!

**Тергеуші.** Сонда қалай, біреуді ұрып-соғу, дене жарақатын салу қылмыс емес демексіз бе?

**Сәлім.** Қылмыс.

**Тергеуші.** Олай болса, көмектесіңіз бізге оны ұстауға.

**Сәлім.** Жоқ, менен ондай көмек күтпе.

**Тергеуші.** Сіз түсінсеңізші, мынадай қатыгездікке барған адам – айналасындағыларға аса қауіпті. Ол арамыздан аластатылуы керек. Бүгін ол сіздің қолыңызды сындырған екен, ертең біреудің басын жарып, көзін шығарады, тонайды, ұрлайды. Не, сонда сізге сол керек болғаны ма?

**Сәлім.** Маған ештеңенің керегі жоқ.

**Тергеуші.** Тергеуге әрбір азамат көмектесуі тиіс. Сіз – зорлық көріп отырған адамсыз. Меніңше, сіз жәбірлеушінің кім екенін білесіз.

**Сәлім.** Алысқа барасың, лейтенант. Білемін, айтпаймын. Мен өзімді жәбірленуші санамаймын. Ол да, мен де еркекпіз. Ол жастығын жасап, жарадар етсе, жеңгені де. Сол үшін біреуді сендерге кіріптар да, жем де қылғым келмейді.

**Тергеуші.** Кіріптарыңыз – мақұл, қамауға алынса, кіріптар болмай қайтсін? Ал,жеміңізді қалай түсіндік?

**Сәлім.** Түсінбей тұрған шығарсың, жаман қатты. Оным – сен ол сорлыны қорқытып-үркітіп, жиған-тергенін сыпырып аласың да қоя бересің дегенім.

**Тергеуші.** Сонда сіз мені парақор демекшісіз бе?

**Сәлім.** Әй, бала, сен мені тергемек ойдасың ғой өзі! Онда бар, жайыңа жүр.

**Тергеуші.** Тергесе несі бар, заң адамына тіл тигізсеңіз, тергейміз. Заңның әлі сізден зорға да жетеді.

**Сәлім.** Иә, заңның алдында бәріміз жауаптымыз, тең құқылымыз.

**Тергеуші.** Оны білсеңіз, жауап бересіз, беріңіз.

**Сәлім.** Балақан, сен біліп қой, мен жауап бере-бере шаршап біткен адаммын. Жаратқан құдайға да, өсіріп, оқытқан қоғамға да жауабымды беріп, есептесіп қойғанмын. Ендігі қалған өмірім – өзімдікі. Аулақ жүріңдер! Бас жарылса – бөрік ішінде, қол сынса – жең ішінде.

**Тергеуші.** Полковник жолдас, мен бұл істі аяқсыз қалдыра алмаймын!

**Сәлім** *(түсін суытып).* Лейтенант жолдас, бар, айт бастықтарыңа, менімен сөйлесуге полковник келсін.

**Тергеуші.** Сіздің әскери шеніңіздің түкке қажеті жоқ бұл жерде.

**Сәлім.** Шенім қажет болмаса, менің қажетім қанша, қайта бер.

**Тергеуіні.** Қылмыскерді қайтпекпіз сонда?

**Сәлім.** Ол қолынан келгенін істеді, жаны жай тапты. Жүре берсін енді өз жөнімен.

**Тергеуші.** Әрбір жәбірленуші өстіп, сіз құсап көлгірсіп, кеңшілік жасай берсе, қылмыскер қаптап кетер. Адам қылмыс жасаған екен, жазалануы керек.

**Сәлім.** Жазаң – түрмеге апарып тығып, соттап, колонияның тас бауыр дағдысына көндіктіріп, бұрынғыдан әлдеқайда қатыгез, қарақшы, бандит етіп шығару ма? Қой, аулақ жүр! Менің оны ұстатып бергенім – бір адамның тағдырын тәлкекке салғаным. Солай ұқ та бара ғой, қарағым.

**Тергеуші** *(қасарысып).* Жоқ, мен сізден қылмыскердің кім екенін білмей кетпеймін. Онсыз бұл іс менің мойнымда тұрады.

**Сәлім.** Мен саған айттым ғой, қайталап айтайын, сен қылмыскер атап отырған адам жөнінде мен ешуақыт жақ ашып ештеңе айтпаймын. Осымен сөз тәмам.

**Тергеуші.** Түсінсеңізші, айтқаныңыз, ең алдымен, сіздің намысыңыз, арыңыз үшін қажет.

**Сәлім.** Ешкімді жауапқа тарттырмай-ақ ардақтауға болады арды. Егер сен білсең, атам қазақ бір-бірін түрмеге жаптырып, соттатып көрмеген. Арға тисе, ат-шапан айыбын, жазым етсе, құнын төлеумен тынған. Соның өзі-ақ жетіп жатқан, бұзық пен содыр жұрт алдында кінәсін мойындап, ондай ағаттыққа қайтіп аяқ баспаған. Ал, сендер ше? Сендердің білетіндерің – соттау. Сөйтіп шын бұзықты да, аяғын шалыс басып алғанды да бір тордың ішіне қамап, «Бір-біріңнен үйреніңдер қатыгез, қаныпезер болуды» деп жағдай жасайсыңдар. Ақырында болмашы нәрсеге бола жас та, жасамыс та колониядан қулық-сұмдықтың бәрін меңгеріп, нағыз көкжал болып оралады. Осыдан менің қолым сынбақ түгілі, кесіліп тасталса да басқа айтарым жоқ. Қол да, ар да менікі, жоқшысы да өзім. Сендер аулақ жүріңдер, айна- лайындар!

**Тергеуші.** Ол сізді газ пистолетімен атқан. Ондай адам ұсталуы керек.

**Сәлім.** Мейлі, нағыз пистолетпен атсын, мен кесімді сөзімді айттым, бітті.

**Тергеуші.** Мен істі қайтіп жаппақпын сонда?

**Сәлім.** Іс ашу үшін мен арыз беруім керек еді, бермедім. Ендеше қозғалған ешқандай іс жоқ. Алдағаныңа иланатын ашықауызың мен емес. Қайта бер. Мен шаршадым, демалуым керек, босат палатаны.

**Тергеуші** *(кекесінмен).* Әй, әскери адамдар! Әттең, жарадарсың, ауруханада жатырсың, әйтпесе, шырқыратып тұрып шыныңды айтқызар едім!

**Сәлім.** Сендер сөйтесіңдер, қолдарыңа түскен адамды ұрып-соғып, ойларыңа келгенді істейсіңдер. Ол – маған белгілі.

**Тергеуші.** Жарар-жарар! Жат, жата бер. Сол қылмыскер екінші қолыңды сындырса да ешкім келмейді енді саған.

**Сәлім.** Келмеңдер. Милициясыз да қазақтың тауығы шақырып, таңы атқан.

**Тергеуші.** Пәлесің, шал!

**Сәлім.** Бағанадан бергі «сізің» қайда? Бала, біліп қой, шені бар адамдар «сіз» деп сөйлесер болар.

**Тергеуші.** Заңды, заңның өкілін сыйламаған адаммен «Сен» деп сөйлеседі.

**Сәлім.** Үлкенді сыйлауды мүлде ұмытқан екенсіңдер сендер, қазақ жастары. Мен сендей оспадарсызбен сөйлеспеймін, команда беремін. Тыңда менің командамды: Тік тұр! Артқа бұрыл! Бас аяқты! Босат палатаны! *(Тергеуші не істерін білмей абыржып тұр. Сәлім одан сайын ашуға булығып).* Мен кімге айтып тұрмын? Мен енді өз қылығым үшін жауап бере алмаймын. Бол! Жалтырат табаныңды!

**Тергеуші.** Абайла, полковник! Көзіңді ашып қара, кімге әкіреңдеп тұрсың өзі?

**Сәлім.** Саған, аға лейтенантқа.

**Тергеуші.** Олай болса, мен сені КПЗ-ға жапқызамын. Жүр, жинал!

**Сәлім.** Солай ма? Одан да мен біржола түрмеге жатайын. *(Сәлім тап береді).* Тергеуші шыға жөнеледі. Бәсе, су жүрек, қорқақ! Бар осы тойғаныңмен.

**Тергеуші** *(есікті айқара ашып тұрып, әрі үрейлі, әрі ызалы).* Саған керегі полковник екен ғой, күт онда! Сыйлағанды білмедің ғой ақыры, арманыңа жетесің, түрмеге отырасың.

**Сәлім** *(ашудан түтігіп, есікке беттеп).* Маған керегі сен! Көрсетейін мен саған! *(Есік тарс жабылады, Сәлім кілт тоқтайды).* Не істедім мен? Милицияның тергеушісі тұрмақ жау шапса, селт етпейтін қайран жүйкем, жұқарған-ақ екенсің. Сап-сап көңілім, сап! *(Терезе алдына барып, бері бұрылып).* Бұл қазақ жастарын үлкенді – үлкен, кішіні – кіші деуге үйрету керек екен қайтадан. Өзімізше елміз, бесігімізді түзейік! Өйтпей оңбаймыз! *(Далаға қарап, ойланып тұрып қалады).*

Палатаға лейтенант шеніндегі жас офицер Владимир кіреді.

**Сәлім** *(кірген тергеуші екен деп, теріс қарап тұрған қалпы).* Лейтенант, жетер енді! Бар, көзіме көрінбей, әйтпесе...

**Владимир** *(таңданып).* Сізге не болған?

**Сәлім** *(тез бері бұрылып, қуанып).* Владимир! Ұлым менің! Қандай жел айдап келді сені?!

**Владимир.** Әдейі келдім.

**Сәлім.** Кімнен естідің?

**Владимир.** Ешкімнен. Қонақ үйіне іздеп барсам, осында түсті деді. Қалайсыз?

**Сәлім.** Көріп тұрғаныңдай, тірімін.

**Владимир.** Не істеген сізге?

**Сәлім.** Ештеңе.

**Владимир.** Қалайша ештеңе? Бұдан артық өлтірмек пе сонда?

**Сәлім.** Қайдан өлтірген, қорқытпақ болды.

**Владимир.** Не үшін? Сіз танитын ба едіңіз ол адамды?

**Сәлім.** Танимын.

**Владимир** *(қызынып).* Онда болды. Аты-жөнін, мекен-жайын айтыңыз, мен кездесейін ол батырмен.

**Сәлім.** Қажеті жоқ.

**Владимир.** Неге?

**Сәлім.** Солай. Керек емес.

**Владимир.** Білемін, мені аяп отырсыз. Аямаңыз, сіз үшін өлуге дайынмын мен! Сіздің арыңыз бәрінен жоғары маған!

**Сәлім** *(толқып).* Мен осыңа да разымын, ұлым! Кек алу – кесірлі әдет. Ұрыс-керіс, пәле-жаладан аулақ жүрген жөн.

**Владимир.** Тыныш өмір сүрсін десеңіз, мені неге әскери училищеге бердіңіз оқуға?

**Сәлім.** Өз өмірімді жалғастырсын дедім.

**Владимир.** Папа, шыныңызды айтыңызшы, сіздің өміріңіз ұлың қызығатындай ма?

**Сәлім.** Жауабы сұрағыңның өзінде тұр. Жоқ!

**Владимир.** Ендеше, мені неге өзіңіз ығыр болған қатаң, шектеулі өмірге таңып, тағаладыңыз?

**Сәлім** *(сәл ойланып барып).* Мен – өмірде жолым болмаған, адасқан адаммын. Адамда бір жаман қасиет бар, оған өзінің бұралаң өмірінің өзі түзу болып көрінеді. Бір кезде менде де сондай бір осалдық болған. Сол тұста сені осы жолға салып едім.

**Владимир.** Бекер істегенсіз, папа!

**Сәлім.** Неге, әскери адамның бәрі адасқан деп кім айтыпты? Одақ әскері – орыс әскері болатын. Біз қатарлы орыс офицерлерінің жілігінің майы татитындары түгелдей арманына жетті – генерал болды. Біз, өзге ұлт өкілдері, полковниктен аса алмадық. Ал, сен менен асып түсесің.

**Владимир.** Қайтіп?

**Сәлім.** Сен – орыссың. Түріңе қарашы – қара орыс, атың – Владимир.

**Владимир.** Онда басында неге қазақша ат қоймадыңыз?

**Сәлім.** Володя, қояйықшы осы әңгімені.

**Владимир.** Қоймаймыз. Мен сізге біраз нәрсенің басын ашып алғалы әдейі келдім. Сөйтсем, мынандай шатаққа ұрыныпсыз. Сіз айтыңызшы, әкем қазақ бола тұрып, неге менің есімім қазақ емес.

**Сәлім.** Ол – менің қайғым, қасіретім. Есіміңді қазақша қоймаймын деді дейсің бе, жоқ, шешең қойғызбады. Менің саған қойған атым — Бақыт! Оны ести салысымен шешең жатып тулады. «Менің әкемнің есімін береміз, Сергей қоямыз атын» деп қасарысты. Екеуіміз алғаш рет жүз шайқастық. «Онда бұл Владимир болады. Владимир — ұлы көсеміміздің есімі. Сен не, Владимир Ильич Ленинге қарсысың ба?» деп жабыса кетті шешең. Есі дұрыс адам Ленинге қарсы болған ба ол кезде, жым болдым. Сен Владимир атандың.

**Владимир.** Жарайды. Орынды себеп екен. Енді, ең болмаса, қызыңызға қазақ есімін бермедіңіз бе?

**Сәлім.** Надежда – Крупскаяның есімі.

**Владимир.** Әй, мама!.. Қатырған екен!

**Сәлім.** Владимир да, Надежда да көсемге құрмет емес, сендерді орыс қылудың амалы екен. Ақыры орыс болып тыңдыңдар.

**Владимир.** Надяны қайдам, мен – қазақпын.

**Сәлім** *(елең ете қалып).* Шын ба? Рас айтасың ба?

**Владимир.** Рас айтам. Мен кішкентай кезімнен-ақ өзімнің қазақ екенімді сезіндім. Менің фамилиям мен қаралығым айқайлап айтып тұратын оны. Орыс балалар: «Терісі қара. Қысық көз. Қазақ», - деп кемсітпек болатын. Сол үшін қаншама рет бет-аузымды көгертті десеңізші, папа. Ал, мамам екеуіңіз бізді «қазақ, орыс» деп бөліске салып ұрысқандарыңызда, мен іштей ылғи сіз жағында болып отыратынмын.

**Сәлім.** Соны білсемші, қап!

**Владимир.** Өкінбеңіз. Мамам мені өз ұлтына қаншама тартса, мен соншама қазақ бола түстім. Міне, енді ақырында Ресей әскерінде қызмет еткім келмей келіп тұрмын мен сізге.

**Сәлім.** Жаса, балам!

**Влалимир.** Мен қазақ болмас бұрын қазақ елі, жері туралы біраз оқыдым. Қазақ: «Патшалық самодержавие бізді бұратана деп кемсітті, езді, ал, Кеңес өкіметі теңдікке жеткізді жарылқады» деп даусы қарлыққанша айқайлаумен болған халық екен. Ал, шын мәнінде, ол орыс та, бұл орыс та еш халықты өзіне тең тұтып көрген емес. Тіптен жарты қаным, жарым түрім, түгел тілім орыс мені де түртпектейді.

**Сәлім.** Расында да, әбден сорлаған халықпыз – біз. «Аврораның» қуатты үні, қазан төңкерісінің нұрлы шапағы арқасында феодализмнен капитализмге аттап өтіп, социализмге бір-ақ топ ете қалдық» деп соқтық. «Ұлы орыс халқы, оның озық ойы болмаса, тағы болып, босып, көшіп жүрер едік. Орыс ағамыздың тікелей қамқорлығы және көмегімен отырықшылыққа жеттік, жерімізғе зауыт, фабрика орнады, пойыз жүріп, ұшақ самғады. Тың көтеріліп, ғарышқа жол тартылды» деп сарнаумен өмір өткіздік. Ойлап қарасаң, мұның бәрі – өмірдің өз өсу заңы. Өмірдің тас дәуірде тұрақтамағаны, мұжықтың шәркей киген қалпы қалмағаны сияқты, біз де киіз үйде тұра бермейтін едік. Осы күйімізге орыссыз да жететін едік.

**Владимир.** Әрине, солай. Қайта коммунистік, шын мәнінде, орыстық идеямен уланбаған елдер ерен дамыған.

**Сәлім.** Амал қанша, коммунистік тоталитарлық империя, оның саясатын сарнап санаға құйған мәскеулік басшылар іліп алар атаулының бәрі – біздің жақсылығымыз деп түсіндіріпті. Аңқаулық па, қорқақтық па, әйтеуір біз, қазақтар, бәріне мақұл болып, бас шұлғи беріппіз.

**Владимир.** Жалғыз қазақ емес, орыстан басқа халықтың бәрі сөйткен: орысты мақтап, өздерін даттап күнелткен.

**Сәлім.** Мен қуаныштымын! Көп нәрсені түсініп қалыпсың, ұлым!

**Владимир.** Мен енді бала емеспін ғой, папа.

**Сәлім.** Иә, бала емессің, азаматсың.

**Владимир.** Қазақ елінің азаматымын! Папа, айтыңызшы, қазақ болуды неден бастасам екен?

**Сәлім.** Қазақ тілін үйренуден баста. Содан соң айтарым: осы бүгін Астанаға жүріп кет. Қорғаныс министрлігіне жет. Ондағылар Қазақстан Қарулы Күштерінде қызмет етемін деген қандастарымызды құшақ жая қарсы алады. Келген жағыңмен азын-аулақ келіспеушілігің болса, солар өздері сөйлесіп шешеді. Ондайың бар ма еді?

**Владимир.** Бар. Жібермей қойған, демалыс алып кетіп едім, біржолата босану керек.

**Сәлім.** Меніңше, бұл министрліктегілер үшін онша күрделі мәселе емес. Өйткені Қазақстан әскеріне қазақ офицері ауадай қажет. Соның бірі сен болсаң, арман жоқ менде. Өмірім босқа өтпеген екен. Қазақ халқына бір офицер өсіріп, тәрбиелеп берген әке бақытты емей, кім бақытты?

**Владимир.** Сіз жазылғанша күте тұрайын.

**Сәлім.** Бара бер, мен өлмеймін, жазыламын. Білгің келсе, айтайын, енді өлсем де арманым жоқ. Менің ұлым халқымның сардары болады. Келші, сүйейін!

**Владимир** *(әкесімен сүйісіп).* Папа, мен сенің бүйтіп қуанғаныңды бірінші рет көріп тұрмын.

**Сәлім.** Балам, ішіме қатқан шемен – Надя екеуіңнің өзге ұлт болып бара жатқандарың еді. Еңсемді зіл қара тас басып, езетін де тұратын. Сен қазақ болдың, мұнда қуанбағанда қайда қуанамын?! Ендігі арман – Надяның да өз ұлтымызға оралғаны.

**Владимир.** Надя қыз ғой, мамамның ықпалынан шыға алмайды. Табиғат заңы, бала – әкеге, қыз – шешеге жақын.

**Сәлім.** Сендер үшін талай-талай шыж-быж болғаным оның да санасына бір сәуле ұялатқан шығар, неғыпты?

**Владимир.** Иә, ұялатқан.

**Сәлім.** Володя, мен қазақ әйеліне үйленсем қайтеді?

**Владимир.** Үйлен.

**Сәлім.** Надя екеуің теріс қарап кетпейсіңдер ме?

**Владимир.** Не деп? Біз бәрін түсінеміз. Мама екеуіңіз енді бізге бірге де, жеке-жеке де қымбатсыздар.

**Сәлім.** Онда шындап ойланатын әңгіме екен бұл.

**Владимир.** Папа, қайтарда соғамын мен сізге. Оған дейін жазылыңыз!

**Сәлім.** Міндетті түрде кел. Екеуіміз ауылға, ата-баба жұртына барамыз, нағыз қазақ бола түсесің.

**Владимир.** Жақсы идея. Мен сіз туған ауылды, оның адамдарын көптен көргім келіп жүр. Сіз айтқан небір ғажап әңгіме мені көрмесем де ата-жұртқа әлдеқашан ғашық еткен.

**Сәлім.** Балам, айтшы, қазақ болуға итермелеген қандай күш?

**Владимир.** Қазақтығым. Папа, адам ұлтын таңдамайды, ол – өз ұлтының перзенті.

**Сәлім.** Жақсы айттың. Мен разымын саған В-в... Бақыт!

**Владимир** *(қуанып).* Сіз мені Бақыт дедіңіз бе? Мен – Бақытпын! Қандай жақсы есім!

**Сәлім.** Иә, сен – Бақытсың. Затың да, атың да қазақ сенің. Ал, енді Астанаға тарт, Бақыт. Алла жолыңды оңғартсын, Қызыр Әулие қолдасын!

**Бақыт.** Қандай қызық, жаңа ғана палатаға Владимир болып кіріп едім, Бақыт болып шығып барамын! Сау болыңыз, папа! Көріскенше!

Бақыт кетеді.

**Сәлім** *(қуаныштан жарыларман болып).* Ұлым менің шынымен қазақ болғаны ма?! Тәуба-тәуба! Ақсарбас! Балам тұрмақ өзім де орыс болып кетіп едім, бәрі орнына келді-ау ақыры! Шынында, Бақытты келісімен атажұртқа, ағайын арасына ертіп апарып, қуантайын бәрін! Үлкендердің батасын алайық!

Сәлима кіреді.

**Сәлім** *(қуанышты).* Кел-кел, Сәлима! Өте жақсы келдің. Қуаныштан жарылайын деп тұрмын мен осы тұрғанда. Балам келді. Ол қазақ екен!

**Сәлима.** Қазақтың баласы қазақ болмай кім болады?

**Сәлім.** Сәлима-ай, сен білмейсің, менің балам шыр етіп жерге түскеннен орыс. Мен одан күдер үзіп қойғанмын. Сөйтсем, оның жүрегі қазақ деп соғып жүріпті. Жаңа ғана, дәл осы жерде балам қазақ екенін айтқан кезде жүрегім жарылып кете жаздады, әлі де дүрсілдеп тұр.

**Сәлима.** Қуанышыңа ортақпын, Сәлім!

**Сәлім.** Рахмет! Бүгін мен – әлемдегі ең бақытты әкемін! Өз ұлтымды сыйлайтын ұлым бар менің!

**Сәлима.** Ал, мен – бүгін әлемдегі ең бақытсыз әйелмін!

**Сәлім.** Қой, неге?

**Сәлима.** Қайратты сенен кешірім сұрауға көндіре алмадым. Деместі десіп, жеместі жестік, ештеңе шықпады. Ол үшін мен сұрайын: Сәлім, кешіре гөр ақымақты!

**Сәлім.** Кешіретін түк те жоқ, өтті, кетті.

**Сәлима.** Тергеушіге де айтқан жоқсың ба?

**Сәлім.** Оның қажеті қанша? Балаңды соттатып, бетіңді қалай көрмекпін мен сенің? Жоқ, ол болмайды.

**Сәлима.** Сәлім-ай, менің саған көрсетпеген қорлығым қалмады-ау! *(Көзінен жас мөлт-мөлт ете қалады).* Жасыңда мен үшін жан азабын тартып едің, енді тән азабын шегіп жатырсың. Саған не жақсылық жасасам болар, немен өтермін кінәмді?

**Сәлім.** Қой, сен түк те кінәлі емессің. Бұл – тағдыр.

**Сәлима.** Тағдырды жасайтын адамның өзі. Сен кешір! Қайратты да, мені де кешір.

**Сәлім.** Бүгін менің көңілім сүттей аппақ, шайдай ашық. Ешкімге өкпем де, ренішім де жоқ. Бар болмысымды бір ғана сезім – балама разылық сезімі билеген. Басқаның бәрін тәрк еттім мен.

**Сәлима.** Мені де ме?

**Сәлім.** Сәлима, не дедің, қайталап айтшы!

**Сәлима.** Сен хош көрсең, мен ендігі қалған өмірімді саған, бір ғана саған арнасам деп едім. Тәрк етсең, қайтем енді, көнем де...

**Сәлім** *(жарыла қуанып).* Сәлима, «Хош көрсеңің» не, сен – менің арманымсың. Сен солай ұйғарсаң, мен әр кез жаныңда боламын! Бүгін, осы қазір шығамын ауруханадан. Қолымды мойныма асып жүріп те, жар бола аламын мен саған.

**Сәлима.** Бол!

**Сәлім.** Боламын, әкел қолды! *(Екеуі қол алысып, сүйіседі).*Алла-ай, арманыма жеттім бе, жоқ па?!

**Сәлима.** Жеттің. Жеттік. Мен енді некелі байым бар әйел боламын.

**Сәлім.** Мен енді қазақ әйелім бар қазақ боламын! Өз жарыңмен өз ұлтыңның тілінде сөйлесуден асқан бақыт бар ма екен бұл жалғанда?!

**Сәлима** *(Сәлімнің құшағына кіріп).* Неткен ғажап еді бұл – жар болу.

Екеуі өстіп өздерімен-өзі болып тұрғанда, Қайрат пен Фатима кіреді.

Қайрат бір нәрсе айтуға оқтала береді.

**Фатима** *(аузын сұқ саусағымен басып).* Тс-с-с...

**Қайрат** *(тыңдамай, әкіреңдеп).* Несі тс-с-с... Бұлар өстіп сүйісіп тұрсын, біз аузымызды жабайық. Осындай азғындаған адамнан кешірім сұра дейсің тағы. Оған керегі – кешірім емес, ғашығы. «Жүр-жүрлеп» сонша тыпырлап едің, жаның жай тапты ма енді? *(Кекесінмен).* Қыз Жібек пен Төлеген!..

**Сәлім.** Сен өйтіп кекетпе. Біз Қыз Жібек пен Төлеген емес, Сәлима – Сәлімбіз.

**Сәлима.** Әйелінен ерінің есімі бұрын аталады. Біз – Сәлім-Сәлимамыз!

**Қайрат.** Мәссаған, безгелдек, үйленіп те үлгерген бе бұлар! Фатима, жүр, кеттік, шаруа біткен екен.

**Сәлім.** Қайрат, сен өкпелеп бара жатқаннан саумысың өзі?

**Қайрат.** Енді қалай? *(Көңілі босап).* Ол – менің, менің ма... мен онсыз күн көре алмаймын.

**Сәлім.** Көресің.

**Қайрат.** Көре алмаймын, арам өлемін.

**Сәлима.** Қайрат, бұл – шын сөзің бе?

**Фатима.** Шын сөзі.

**Сәлима.** Онда қайттім? Сәлім, сен кешір, мен Қайратты тастап кете алмайды екенмін ешқайда.

**Қайрат.** Жо-жоқ!.. Мама, сен ең болмаса, енді бақытты болшы!..

**Фатима.** Бақытты болыңыз, мама! Қайрат үшін қам жемеңіз, мен бармын ғой.

**Қайрат.** Ия, Фатима бар! Бұл – ең бастысы.

**Сәлім** *(ойланып қалған Сәлимаға жақындап).* Біз бармыз.

**Сәлима.** Ия-ия, солай екен ғой.

ш ы м ы л д ы қ

**ӘКІМНІҢ ТУҒАН КҮНІ**

*(Екі көріністі драма)*

**Қатысатындар:**

**Дүйсебаев Қасқабай Төреқұлович** – облыс әкімі, 49 жаста.

**Қордабаев Қасым Хасенович** – облыс әкімі аппаратының жетекшісі,64 жаста.

**Мұсылманқұлов Ерік Көбенович** – облыстың бұрынғы әкімі, қазір көрші облыстың әкімі, 58 жаста.

**Сансызбаев Әбиірбек Рахымович** – облыс прокуроры, 55 жаста.

**Ахметов Нұрқат Асылович** – облыстық ішкі істер департаментінің бастығы, генерал-майор, 43 жаста.

**Қарғабаев Құрман Өрісбаевич** – Күреңсу ауданының әкімі, аудан әкімдерінің президенті, 58 жаста.

**Сапар қария** – зейнеткер, облыстың бір кездегі басшысы, 79 жаста.

**Әсия** – хатшы қыз.

Бірінші бөлім

**Бірінші көрініс**

Облыс әкімінің кабинеті. Төрдегі үлкен стол басында облыс әкімі Қасқабай Төреқұлович Дүйсебаев телефонмен сөйлесіп отыр.

**Әкім.**Түу**,** жадыңыз қандай керемет еді, Ерік Көбенович!.. Рақмет-рақмет!.. Өзіңізде көп жасаңыз!.. Көпті көргендігіңіз, ағалығыңыз деп білемін мен мұныңызды. Жылда бір болатын туған күнімізді өзіміз ұмытып бара жатқанда сіз ұмытпай құттықтағаныңыз қандай керемет!.. Бәрі дұрыс... Айтып едім ғой, барлық мәселеде сіздің бағытыңызды ұстанамын деп, ұстанып отырмын...

О не дегеніңіз, айну жоқ... Әлбетте, бірдеңе болса, телефон соғамын... Бәрі дұрыс. Жігіттер сол өзіңіздің кезіңіздегідей, қамшы салғызар емес... Жақсы-жақсы... Жеңгейге сәлем деңіз... Сіздің де жұмысыңыз жемісті болсын... Сау болыңыз!

Әкім телефон трубкасын орнына қояды. Облыс әкімі аппаратының жетекшісі Қасым Хасенович Қордабаев кіреді.

**Қордабаев** *(жасының үлкендігіне қарамай елпілдеп).*Қасқабай Төреқұлович, бүгін сіздің туған күніңіз ғой, құттықтаймын! Деніңіз сау болып, қызметіңіз өсе берсін!

**Әкім.** Рақмет, Қасым Хасенович! Сіз, құттықтаймын деп келген ешкімді кіргізбеңіз маған.

**Қордабасв.** Неге?

**Әкім.** Біртүрлі ыңғайсыз *(орнынан тұрып, терезе алдына барып, сыртқа үңіліп қарайды).* Қасым Хасенович, мынау не сұмдық?! Кәдімгі бір тойға келе жатқандай, бәрінің қолында шоқ-шоқ гүл. Астындағы полицейлерге айтыңыз, қолына гүл ұстаған бірде-бір адамды кіргізбесін. Анау не пәле?!

**Қордабаев** *(терезеге жақындап).*Бұл – қала әкімінің сыйлығы. Ол: «Бір керемет гүл шоғын дайындап жатырмын», - деп еді, мынау – сол.

**Әкім.** Бір өзі бір машинаның қорабын алып жатқан қандай гүл шоғы ол? Сәуірбаевқа айтыңыз, әкетсін ана масқарасын. Тырақы! Барыңыз, айтыңыз, бүгін – мереке емес, жұмыс күні.

**Қордабаев** *(ештеңеге түсінбеген кейіп танытып).*Қайдам, бұрынғы әкім...

**Әкім** *(сөзін бөліп).* Мен сізге қанша айтам, бұрынғы әкімнің не істеп, не қойғанын, не ішіп, не жегенін ешуақытта айтпаңыз, деп. Ол кісі – өткен шақ, біз – бүгінбіз. Ол кісіден біз көп нәрсе үйрендік, әлі де үйренеміз, қара тұтамыз, бірақ біз өзіміз де өзімізді көрсетуіміз керек шығар. Тезірек барып, айтқанды істеңіз.

**Қордабаев.** Орынбасарларыңыз бөлім, басқарма, департамент бастықтарын жинатып, кіреміз деп оқталып отыр. Олар да кірмесін бе?

**Әкім.** Кірмесін. Сіз білесіз бе, Татарстан Президенті Минтемир Шәймиев: «Жағымпаздардың жексұрын қылығын көрмес үшін туған күнімде Қазаннан кетіп қаламын» деген. Өте дұрыс айтқан. Биылдан соң мен де сөйтемін.

**Қордабаев.** Аудан әкімдері қабылдау бөлмеңізде тұр, оларды қайтем?

**Әкім.** Оларды кім шақырды? Осының бәрі сіздің тірлігіңіз-ау шамасы.

**Қордабаев** *(күмілжіп).*Енді... Өздері келіпті.

**Әкім** *(өңі бұзылып).*Сонда бірде-бір әкімнің менің рұқсатымсыз жұмыс орнын, ауданын тастап, ауа жайылып кетуге құқы жоқ деген пәрменім қайда?

**Қордабаев.** Олар ешқайда лағып жүрген жоқ, өзіңізге келіп тұр ғой.

**Әкім.** Сонда менің пәрменім орындайтын оларға да, орындаттыратын сізге де түсініксіз бе?

**Қордабаев** *(сасқалақтап).* Жо-жоқ, түсінікті.

**Әкім.** Тараз аудан емес, облыс орталығы, немене, әкімдер соны да білмей ме?

**Қордабаев** *(жеңілдеп).*Біледі. Тараздан да, ауданнан да сіз қымбатсыз оларға. Сол үшін де келген сізге.

**Әкім.** Мынауыңыз қызық екен, менің ашуымды маған деген ілтипатпен сейілтпек боласыз. Жоқ, ол болмайды. Әкім пәрменінің орындалуы оның көңіл-күйіне немесе жеке тірлігіне тәуелді болмаса керек. Қалай да орындалуы тиіс.

**Қордабаев** *(не дерін білмей, тосылып қалып).* Ия,әкім пәрмені – заң. Оны аудан әкімдері де, мен де білеміз, бірақ осылай болып қалды.

**Әкім** *(дауысы қатқыл шығып).*Мұның аты – қояберсіндік. Біліп қойыңыз, мен оған ешқашан жол бермеймін.

**Қордабаев.** Мұныңыз өте дұрыс. Бұрынғы әкім...

**Әкім.** Мен сізге айттым ғой, бұрынғы әкім туралы ештеңе айтпаңыз, деп. Жақ ашпаңыз.

**Қордабаев.** Мақұл.

Аппарат жетекшісі мойны салбырап, шығып бара жатады.

Есіктен сау етіп аудан әкімдері кіреді.

Жапа-тармағай жалпылдап амандасады.

– Сәлеметсіз бе, Қасқабай Төреқұлович!

– Қасқабай Төреқұлович, ассалаумағалейкум!

**Әкімдердің біреуі.** Қасқабай Төреқұлович, мен – әкімдердің президентімін. Мына жігіттер мені алға салып келіп отыр. Туған күніңіз құтты болсын! *(Қолындағы пакетті стол үстіне қояды).*Мынау – аудан әкімдерінің Сіздің туған күніңізге арнаған сыйлығы.

**Әкім** *(тіксініп).*Бұл не сонда?

**Әкімдер президенті.** Әуелі алсаңызшы. Сосын көресіз.

**Әкім.** Жоқ, алмаймын. Сен айтшы бұл не өзі?

**Әкімдер президенті.** Отыз мың доллар. Аз да болса, көптей көріңіз.

**Әкім** *(шарт кетіп).*Пара екен ғой. Әрі тарт, көрсетпе көзіме!

**Әкімдер президенті** *(сұры қашып).*Бұл пара емес, сыйлық.

**Әкім.** Құрман Өрісбаевич, сен тәжірибелі әкімсің, пара сыйлық түрінде де берілетінін білсең керек. Параларың жатсын сол жерде. Өздерің Қасым Хасеновичтің кабинетіне барып отыра тұрыңдар. *(Әкімдер шулап шығып кетеді. Аппарат жетекшісі состиып тұрып қалады).*Қасым Хасенович, барыңыз, аналарды ешқайда жібермеңіз.

**Қордабаев.** Не боп барады өзі мына әңгіме?

**Әкім.** Немене, көрмей тұрсыз ба, олар маған пара ұсынды.

**Қордабаев.** Сіз жақсы білесіз, бұл – олардың әбден үйренген әдеті. Жылда Ерік Көбеновичтің туған күнінде осылай істейтін олар.

**Әкім.** Жоқ, бұл болмайды. Сіз бара беріңіз, ар жағын өзім бірдеңе етермін.

**Қордабаев.** Мақұл. Өзіңіз біліңіз.

Аппарат жетекшісі кетеді.

**Әкім** *(ішкі телефон тұтқасын көтеріп).* Әсия, маған прокурорды қосшы.

**Әсияның даусы.** Ол кісі осында тұр.

**Әкім.** Кірсін онда.

Прокурор кіреді.

**Прокурор** *(өз бағасын білетін кісі кейпімен).*Сәлеметсіз бе, Қасқабай Төреқұлович!

**Әкім.** Сәлематсыз, Әбиірбек Рахымович. *(Алдындағы орындықты нұсқап).*Отырыңыз.

**Прокурор** *(отырып жатып, қойнына қолын салып).*Қасқабай Төреқұлович!..

**Әкім** *(шалт).*Тоқтаңыз! Сіз қалтаңыздағы конвертті қоя тұрып, алдыңыздағы пакетке қараңыз.

**Прокурор.** Несі бар, пакет.

**Әкім.** Пәлесі бар, пара салынған пакет.

**Прокурор.** Дұрыс.

**Әкім.** Несі дұрыс? Жаңа аудан әкімдері кірді осында, мені туған күніммен құттықтап. Он әкім отыз мың доллар әкеліпті сыйлық деп осы пакетке салып. Айтыңызшы, мұндайда қайтпек керек?

**Прокурор** *(пакетті үстелден алып, әкімге ұсынып).*Мінекиіңіз, дереу сүңгітіңіз сейфке.

**Әкім.** Қалайша? Сонда мен пара алмақпын ба?

**Прокурор.** Аласыз. Алмасаңыз, ала қарға боласыз.

**Әкім.** Жөн-ақ.

**Прокурор.** Рас айтам, мұны алмасаңыз, бүкіл Қазақстанда пара алмайтын жалғыз шенеунік сіз боласыз.

**Әкім.** Жоқ. Ала қарға тұрмақ шұбар қарға болып кетейін**,** алмаймын.Сіз мыналарды қамаққа алуға санкция беріңіз. *(Ішкі телефонмен хатшы қызға).*Әсия, қабылдау бөлмесіне генерал келіп тұрған жоқ па?.. Онда қазір, прокурор шыққан соң кірсін.

**Прокурор.** Генералдың келіп тұрғанын қайдан білдіңіз?

**Әкім.** Маған енді бәрі белгілі. Сіз шыға тұрыңыз.

Прокурор шығып кетеді.

Генерал кіреді.

**Генерал.** Сәлематсыз ба, Қасқабай Төреқұлович! Туған күніңізбен! *(қойын қалтасына қолын сала бастайды).*Қасқабай Төреқұлович!..

**Әкім.** Тоқта!

**Генерал** *(қойын қалтасынан конвертті шығарып үлгеріп).*Неге?

**Әкім.** Әрі тарт! Андағы, алдыңдағы пакетті көрдің бе?

**Генерал.** Көрдім.

**Әкім.** Көрсең, ол – пара салынған пакет.

**Генерал.** Онда тұрған не бар, кім де болса, Сізді сыйлаған соң әкелген де.

**Әкім.** Апырау, бұл не сұмдық *(пакетке қарап),*аудан әкімдері анау, прокурор мен генерал мынау!

**Генерал.** Қасқабай Төреқұлович, сіз – жас әкімсіз. Әлі әкім болудың қыр-сырына қанық емессіз. Сіз пара деп ат-тоныңызды ала қашып отырған бұл пакет әлдеқашан айналымнан шыққан. Қазір параны пакетпен емес, дипломатпен береді.

**Әкім.** Сөз-ақ!

**Генерал.** Биліктің сіз сияқты ұшар басындағылар ешқашан пара сұрамайды, оларға бағыныштылардың өздері әкеліп береді. Әкімдеріңіздің тәжірибесі жоқ екен, әйтпесе, біреуі сізге жақындай беріп, «Өй, қой» - дегеніңізге қарамай, пакетті суырмаңызға сүңгітіп жібермей ме. Сонда сіз қарныңыз тиіп тұрған суырмаға пара салынғанын білмегенсіп, күлімсіреп отыра берер едіңіз.

**Әкім** *(күлерін де, ашуланарын да білмей).*Пара ал деп отырған құқық қорғаушыларды да көретін күн бар екен-ау, қап! Сен де бар прокурордың қасына. Ойланыңдар сәл-пәл, содан соң сөйлесеміз.

**Генерал** *(бар пейілімен).* Шын айтам, сіздің бұл әңгімені жылы жауып қойғаныңыз жөн. Қойыңыз.

**Әкім.** Жарар-жарар, бара ғой.

**Генерал.** Арты не боларын ойлаңыз, әйтеуір.

Генерал шығып кетеді.

Әкім ойланып отыр.

**Әкімнің ойы** *(радиомен).* Не істесе болады, ә?! Бұл бір көз көріп, құлақ естімеген әңгіме болатын болды-ау! Мұның аяғы неге апарып соқпақ? Прокурор мен генералдың айтып отырғаны анау. Қайтем? Қайтатартар жер жоқ. Парақорлық – тамыры тереңге кеткен індет. Прокурор дұрыс айтады, бүкіл елде пара алмайтын бір шенеунік жоқ. Ендеше, ала қарға болмай, кім боламын?! Жаңа прокурорға айттым ғой, шұбар қарға болайын, қайту жоқ. Тоқташы. Мыналар қаптаған парақорлар армиясы сардарларының санаулысы ғана. Бұларды сорлатқанмен, қалың қолдың мұрты бұзыла ма? Жоқ, әрине. Дегенде бір сілкуге жарар. Тұра-тұр, бұлардың «крышаларын» – көкелерін қайтем? Олар осы қазірден бастап кіріседі. Әкелейді, көкелейді, доңайбат көрсетеді, қорқытады, үркітеді, қатер төндіреді. Райдан қайтуым керек пе сонда? Қой, бастаған екенмін, тастау – өзіме өлім! Қарайларым да, қайтарым да болмасқа керек. Шегінсем, беделім түсіп, бабарым кетеді. Ауыр. Қатерлі. Бірақ қайтпан. Нар тәуекел!

**Екінші көрініс**

Облыс әкімі аппаратының жетекшісі Қасым Хасенович Қордабаевтың кабинеті. Аудан әкімдері үрпиісіп отыр.

**Әкімдер президенті Қарғабаев.** Қасқабайдың мұнысы несі-ей?!

Әкімдер гу ете қалады:

– Кім білген? Түсінбей қалдық қой ініңізді.

– Бізді мұқатқысы келгені ме, неменесі бұл?

– О заман да, бұ заман өз әкімдерін бүйтіп сүмірейткен әкімді кім көрген?

– Өзіне жаман бұл, біле білсе.

– Құреке, сіз барыңыз, айтыңыз ініңізге, мұның залалы алдымен өзіне тиеді.

– Қой!

– Рас. Бұл – қоғамға қарсы атылған оқ. Қазір біздің қоғамды ұстап тұрған ұлы күш – пара. Парасыз аяқ басқан адам – ақсақ, жарымжан. Біздің әкім сол параға қарсы күрес ашпақ болады. Бос әуре. Параның барондары бұл сұмдықты қазір-ақ естиді, сөйтеді де дереу қорғауға кіріседі бізді.

– Ия, сөйтеді. Уайымдамай-ақ қойыңдар, достар!

– Кел, біреуіміз Ерік Көбеновичке хабарласайық, ол кісі қағып алады мұның жынын.

– Сөйту керек.

**Қарғабаев** *(ұялы телефонының нөмірін теріп).* Ерік Көбенович, сәлеметсіз бе? Тараздан Құрман ғой. Иә, иә... Сізге жеткен екен ғой. Сондай бір пәлеге ұрынып қалдық... Ойбай, тіптен қарқыны жаман... Сөйтіңізші!.. Жігіттер түгел осында, Қасым Хасеновичтің кабинетінде отырмыз... Әрине, Сіздің тіліңізді алмайтын кім ол?.. Соны айтам... Сіз ғой оны қолдан қошқар қойып отырған. Енді келіп өзінше адал адам бола қалыпты... Қайдан қайқайған... Табаныңызды жалаушы еді ғой... Ұмыта қойған жоқ шығар... Сөйтіңіз, жақсы-жақсы. *(Әкімдерге).* Жігіттер, естідіңдер ғой, Ерік Кобенович реттейді бәрін.

– Әй, қайдам-ау, біздің мазамыз кеткені кеткен енді.

– Құрбандыққа шалынды деген осы.

**Қарғабаев.** Өй, койыңдар. Сендер не, Ерік Көбеновичке сенбейсіңдер ме?

– Сенеміз. Бірақ бұл Қасқабай – бір қасарысса, қайтпайтын жігіт.

– Ол сіз бен бізге қасарысады, күштілерге көнгіш.

**Қарғабаев.** Кім білген, көреміз.

Кабинет иесі – аппарат жетекшісі Қасым Хасенович Қордабаев кіреді.

**Қордабаев** *(орынтағына отырып жатып).* Жігіттер, көңіл-күй қалай?

**Қарғабаев.** Құрысын. «Бұл тоқсан көрейін деген жасым ба еді, быламық ішейін деген асым ба еді» дегендей заман болды ғой бұл бір. Көрген күніміз не болады енді?

**Қордабаев.** Ой, қойыңдар, сары уайымға салынбай. Ештеңе де болмайды, бәрі орнында болады. Мен жаңа Ерік Көбеновичке айттым: «Әкімдеріңіздің басына бұлт үйіріліп тұр» деп. Ол кісі қатты ренжіді. Қазір сөйлеседі Қасқабай Төреқұловичпен, реттейді.

**Қарғабаев.** Біздің әкім көнер ме екен?

**Қордабаев.** Көнбей қайда барады, көнеді.

**Қарғабаев.** Қайдам, сұры жаман ғой.

**Қордабаев.** Мен Ерік Көбеновичке көнбейтін адамды көрген емеспін әлі күнге.

**Үшінші көрініс**

Үлкен қабылдау бөлмесінің бір бұрышында прокурор мен генерал күбірлеп сөйлесіп отыр.

**Прокурор.** Айтыңызшы, Нұрқат Асылович, не істесе болады мынадай жағдайда?

**Генерал.** Бұл бір қиын іс болайын деп тұр, Әбиірбек Рахымович. Сіз не айтсаңыз, соны істейміз біз. Менің білетінім – аудан әкімдеріне обал.

**Прокурор** *(сәл ойланып қалып).*Біз әкімдерді емес, заңды қорғауымыз керек.

**Генерал** *(лып ете түседі).*Санкция беріңіз, қамаймыз.

**Прокурор** *(байсалды).*Нұрқат Асылович, сіз екеуіміз де кеңестік кезеңнен келе жатқан кадрлармыз. Сол кездің өзінде заңның адамгершілігі дейтіні, анығырақ айтқанда, гуманизмі болмайтын ба еді?

**Генерал.** Болатын. Ондай ұғым қазір де бар.

**Прокурор.** Ендеше соған жүгінейік.

**Генерал.** Әкімнің сөзін қайтеміз?

**Прокурор.** Әкім заңнан үлкен емес.

**Генерал.** Әкім – осы облыстың құдайы, не айтса, сол болады. Керек десеңіз, ол заң деп отырған бізді жоқ қылып жібереді.

**Прокурор.** Сіз алдымен әкімдерді изоляторға айдап апарып, тергеуді бастаңыз. Арғы жағын көреміз содан кейін.

**Генерал.** Көретін не бар? Заттық айғақ бар, куә бар.

**Прокурор.** Куә кім?

**Генерал.** Апппарат жетекшісі.

**Прокурор.** Соны қойшы. Тайғанақ.

**Генерал.** Қойыңыз. Ол онда қалай аппарат жетекшісі болып жүр?

**Прокурор.** Ол қызметке сондай адам керек. Су жұқпастың нағыз өзі істейтін қызмет ол. Ал, Қасым Хасенович үстіне бір шелек емес, бір цистерна су құйсаң, тырнағына тамшы тұрмастың өзі.

**Генерал.** Мейлі, құрысын ол. Басты әңгімемізге оралайық, меніңше, бұл – түк шықпайтын іс. Құр босқа облыс жалғанғажария болады.

**Прокурор.** Мейлі, болсын. Әкім талап етіп отыр. Орындамағандақайтеміз, орындаймыз.

**Генерал.** Сіз... «Қой» деп айтпайсыз ба әкімге?

**Прокурор.** Ешқандай облыс әкімі ешуақыт ешкімнің тілін алып көрген емес. Әкімдерде бір-ақ түсінік болады – ол өзінен қызметі төменнің өзінен ақылы аз. Ұстанымдары да біреу – ол айтқанын сөзсіз орындату.

**Генерал.** Адамның өз өресі жетпейтін мәселелер болмай қоймайды. Ондай жағдайда қайтеді бұл әкім?

**Прокурор.** Қайтеді, қандай да бір шешімге келеді де, сол жөн деп біледі. Онысы дұрыс болса, жақсы, бұрыс болса, ел сорлайды. Мына жағдай да солай болайын деп тұр.

**Генерал** *(сәл тосылып қалып).*Түсінбедім. Сонда сіз парақорлықты жақтайтын болғаныңыз ба?

**Прокурор** *(шамданып).*Абайлап сөйлеңіз сіз, Нұрқат Асылович! Әкімдердің бұл әрекетін мен сыйлық емес, сыйлау деймін. Айтыңызшы, қылмыстық кодексте сыйлау деген статья бар ма?

**Генерал.** Жоқ.

**Прокурор.** Генерал мырза, шыныңызды айтыңызшы, жаңа әкімге кіргеніңізде сіздің де қалтаңызда конверт болды ғой.

**Генерал.** Болды. Сізде де болды ғой, прокурор мырза.

**Прокурор.** Болды. Мен сыйлаймын Қасқабай Төреқұловичты. Ілтипатымды құттықтау хатқа сыйғызып жазып, конвертке салып... *(ойланып барып).*Ну, енді... құрғақ қасық....

**Генерал.** Әбиірбек Рахымович, болды-болды... Мен де сыйлаймын әкімді.

**Прокурор.** Аудан әкімдері де сыйлайды.

**Генерал.** Түсінсемші! Сонда Қасқабай Төреқұловичтің сыйламағаны ма әкімдерді, бізді?

**Прокурор.** Бұл да маған түсініксіз.

Хатшы қыздың жанындағы үстелде жатқан көп телефонның біреуі шылдырлайды.

**Хатшы қыз** *(телефон трубкасын көтеріп).*Сәлеметсіз. Иә, өзінде. Қазір. *(Телефонды әкімге қосып).*Қасқабай Төреқұлович, президент аппаратынан Бұқарбаев.

**Төрінші көрініс**

Әкім (телефон трубкасын құлағына тосып, түсі бұзылып). Жоқ, босатуға болмайды... Бұл не сонда, Президенттің нұсқауы ма?.. Бәсе... Онда бұл әңгімені осымен тоқтатайық... Неге?.. Білсеңіз, бұл – аяқасты етуге болмайтын жәйт... Бұл бүкіл парақорлардың үстінен жай түсіреді. Ел билік басындағыларды сыбайлас жемқорлар мен парақорлардың шабақтарына ғана әлі келеді, акулалардан аулақ жүреді деп жазғырады, олары дұрыс. Міне, енді бір емес, он акула ұсталып отыр... Неге акула емес, нағыз өзі... Жарайды, аудан әкімдері тақымыңызға толмаса, мен – акуламын... Әрине, алған жоқпын, алмаймын. Осымның өзі-ақ бізді ағаш атқа мінгізетіндерге жоғары эшелондағы басшылардың оң ісінің ұштығын көрсетпей ме... Ара түспеңіз, бұған ешкімді араластырмаймын, өзім шешемін... Керек десеңіз, заң әлдеқашан шешіп қойған. Құқықтық мемлекетте өмір сүргіміз келеді екен, заңға, бір ғана заңға бағынуымыз керек. Ал, заң тәлкекке салынбайды, орындалады. Ағайынгершілік, бармақ басты, көз қысты жүрген жерде заңның күші кетеді... Бұл әңгіме осымен тәмам. Басқа шаруаңыз болса, айтыңыз... Онда жақсы.

Әкім телефон трубкасын орнына қойып, бір ырғалып отырады.

Ұялы телефоны шылдырайды.

Әкім (ұялы телефонды ашып, құлағына тосып). Да.. Иә, мен ғой, Сәуірбек Тәуірбекович... Иә, сондай бір ыңғайсыз жағдай болып тұр... Жо-жоқ, ол болмайды... Білесіз ғой, сізден аярым жоқ, бірақ мына айтқаныңызды орындай алмаймын... Жоқ. Қайта тарту – өзімді-өзім досқа күлкі, дұшпанға тәуба ету... Солай енді... Кешіріңіз!

Әкім ұялы телефонын жауып, ойланып отырып қалады.

Әкімнің ойы (радиомен). Апырым-ау, не болып барады мына дүние?! Сұры жаман гой. Қойсам ба екен, ел-жұртты шулатпай. Жоқ, еститіндер естіпті ғой. Ендігісі – маған жаппай жабылу. Бұл ел білмей ме, немене, телефон беделдің, сы- бырласу мен жыбырласудың құрығанын. Онда білсін. (Хатшы қызға телефонмен). Әсия, мені ешкімге қоспа.

Әсияның даусы. Ерік Көбеновичке де ме?

Әкім. Иә. Оны неге сұрадың?

**Әсия.** Қасым ағай: «Қазір Ерік Көбенович телефон соғады» деген.

**Әкім.** Не бүлдіріп жүр ол. «Ешкімді қоспа» дедім ғой. Прокурор мен генерал кірсін.

Прокурор мен генерал кіріп жайғасады.

**Әкім** *(екеуіне томсырая қарап біраз отырады).*Сөйлеңіздер, қайтсе жөн екен?

**Прокурор.** Қасқабай Төреқұлович, бұл – өте қиын іс.

**Әкім.** Білемін, қиын іс. Мәселенің өзі де сонда, қиындығында. Сіздер мен біздер шабақ шайнап үйренгенбіз. Міне, енді қолымызға акулалар түсіп еді, не істерімізді білмей, тапырақтап қалдық.

**Прокурор.** Оларды қамаққа алу түкке де тұрмайды. Тек ұяты сізге келмесін деп отырмыз біз.

**Әкім.** Осыдан келгенді көрдім, апарыңдар абақтыға!

**Прокурор.** Апарамыз. Жабамыз. Тергеуге аламыз. Бәрін жасаймыз. Әкімдеріңіз мерзім алады, сонда не болады? Қазақстанда парақорлық тоқтай ма? Әй, қайдам, қайта өрши түсетін шығар. Неге, өйткені оның тамыры тым тереңге кеткен.

**Генерал.** Ия, сөйткен. Мынау әншейін бергі жағы. Мұның әкесіндей параны жалмап, жалғанды жалпағынан басып жайнап жүргендерде есеп жоқ.

**Әкім.** Бұл айтып отырғандарыңыз – бос сөз, ал мынау – факт. Сіздер факт бойынша әрекет ететін құрылымдардың басшысысыздар. Мен артық ештеңе талап етпеймін, бәрі заң құзіреті ауқымында болсын.

**Прокурор** *(орнынан тұрып).*Өзіңіз біліңіз. Сіз айттыңыз, біз орындаймыз.

**Генерал** *(тез).*Сіздің айтқаныңыз – бізге заң.

**Әкім** *(сабырлы).* Жоқ. Заңнан асқан ешкім де, ештеңе де жоқ. Президенттен бастап бәріміз заңды сыйлауға тиіспіз. Сол заңды қорғайтын, халыққа сыйлататын сіздерсіздер. Мына әкімдер заңды аттап отыр, қылықтарына қарай жауап берсін. Апарыңдар.

**Прокурор.** Айтпады демеңіз, аяғы дауға айналады.

**Генерал** *(Ұялы телефонын ашып, нөмір тере бастайды).*Қазір, мен оперативтік топ шақырайын.

**Прокурор.** Қажеті жоқ. Олар – бұзылған адамдар емес, әкімдер. Айтқан тілді алады.

**Әкім.** Әрине, олар – әкімдер. «Ішкі істер департаментіне келіңіздер» деп кете беріңіздер. Өздері барады.

**Генерал.** Онда олардың несі қылмыскер?

**Әкім.** Ендеше, айдап апарыңдар.

**Генерал.** Қасқабай Төреқұлович, қылмыс үстінде ұсталған адамды рәсімдеудің өз тәртібі бар, ең бастысы айғақ адам керек. Әкімдердің мына пакетті сізге ұсынғанын көрген адам бар ма?

**Әкім.** Айғақ – Қасым Хасенович.

**Генерал.** Бітті *(Папкасын ашып).* Хаттама жасаймыз.

**Прокурор.** Нұрқат Асылович, сіз де, мен де қызметкерлерімізді шақырайық.

**Генерал.** Сөйтейік, Әбиірбек Рахымович.

**Әкім.** Мен айттым ғой, істейтіндеріңді өздеріңе апарып істеңдер.

**Генерал.** Олай болмайды. Рәсімдеу жұмысы қылмыс орын алған жерде, айғақ адамның көзінше жасалады.

**Әкім** *(ширығып).*Не, сонда сендер облыс әкімінің кабинетін тергеу изоляторына айналдырмақсыңдар ма?

**Прокурор** *(байыппен).*Қасқабай Төреқұлович, шамданбаңыз бұған. Қандай да қылмыстық істе заттық айғақ басты рөл атқарады. Мына жағдайда мәселенің бәрі мына пакетке, оның ішіндегі отыз мың долларға келіп тіреледі. Ол сізге қай жерде, қашан, қандай жағдайда ұсынылды? Әлбетте, бәрі рас, бірақ заң талабына сәйкес бәрі дәлелденуі, әкімдердің дәл осы жерде мойындауы керек.

**Әкім.** Жатқан азап екен де.

**Прокурор.** Адамды абақтыға отырғызу оңай ма, сіздің намысыңызбен бірге олардың құқықтары да қорғалуы керек. Жаңа өзіңіз айтқандай, заң ешкімді ерекшелемейді, алалап-құлаламайды. Заң алдында бәріміз теңбіз.

**Генерал.** Сіздің кабинетіңіз – нағыз заң салтанат құратын жер.

**Әкім.** Бопты, заңды сақтаңдар. Аудан әкімдері аттаған заңды мен сыйладым, кабинетімді бердім.

**Прокурор** *(қуанып).* Бітті онда. Бізге керегі осы сөзіңіз.

**Генерал** *(құлшынып).*Қазір жігіттер келеді, тез бітіреміз.

**Әкім.** Сөйтіңіздер. Жұмыс көп. *(Хатшы қыз есікті ашып кіре береді).*Әсия, бізге ешкім кедергі келтірмесін дегенім қайда?

**Әсия** *(сенімді).*Сұрап жатқан Ерік Көбенович!

**Әкім.** Мейлі. Президент пен Премьерден басқаның бәріне жоқпын мен.

**Әсия** *(күмілжіп).* Е-Е-Ерік Көбенович ашулы сияқты.

**Әкім** *(сесі басылыңқырап).*Ерік Көбенович! *(Сәл ойланып қалып барып).*Мейлі. Телефонды ала алмайды, жалпы, бүгін сөйлесе алмайды де. *(Хатшы қыз шығып кетеді).*Ол кісіге жеткізіп жүрген Қасым Хасенович-ау, ә. Қызметтік құпияны сақтаса қайтеді екен бұл кішкене бір?!

**Прокурор.** Қасқабай Төреқұлович, бұл – ешқандай құпия бола алмайтын жағдай. Бұл – сенсация, бұлтсыз күнгі найзағай, елді дүрліктіретін оқиға.

**Генерал.** Төтенше оқиға.

**Әкім** *(кекесінмен).* Мүмкін, сіздер соғыс жағдайын жарияларсыздар? Шынында, жарияласа дұрыс болар еді. Бұл – соғыс. Бұл – парақорлықпен, оның шақыртқысы жемқорлықпен соғыс. Ал, қашаннан соғыста біреу жеңеді, біреу жеңіледі. Не мен жеңіп, бұл облыста қоғамның сұмпайы кеселі – парақорлық жойылып, мерейім үстем болады, не парақорлықтан өткен кесепат – сыбайластық үстемдік алып, мені мертіктіреді. Басқа жол жоқ.

**Прокурор.** Қасқабай Төреқұлович, бәрі түсінікті. Сіз дереу бізге кабинетіңізді босатып бере тұрыңыз. Енді кішкенеден соң бұл жерде опыр-топыр басталады.

**Генерал.** Ия, сіздің оны көрмегеніңіз жөн.

**Әкім.** Сонда не болады?

**Прокурор.** Он әкім тұрмақ бір адамның өзін қамаққа алу – азап, ойран-топыр болады.

**Генерал.** Он әкім он жаққа тартады, біз омыраулатамыз. Ой, қиын-қиын!

**Әкім.** Сендер абайлаңдар, көп еркінсімеңдер, олар әкімдер.

**Прокурор.** Сізге пара ұсынған адам қалай әкім болады, олар – кінәлілер.

**Генерал.** Қылмыстары дәлелденсе, олар әкімдікпен хош айтысады.

**Прокурор.** Қалай болғанда да олар енді қайтып әкім болмайды.

**Әкім** *(қолын бір-ақ сілтеп).* Мейлі. Бірдің ісі – мыңға үлгі, ал онның ісі – мүлде күшті. *(Есік көзінен Әсия көрініп, генералға қарап).*Ағай, сіздің кісілер келіп тұр. *(Әкім Әсияға жақтырмай қарап).*Кірсін! *(Прокурор мен генералға).* Ал, мен кеттім, кірісіңдер. *(Орнынан тұрып).* Сәл тұра тұрыңдаршы. Осы жаңа сендер қойын қалталарыңа қолдарыңды салып, конверттеріңнің шетін қылтиттыңдар ғой. Айтыңдаршы, ішінде не бар еді?

**Прокурор.** Құттықтау хат.

**Генерал.** Менікі де сол.

**Әкім.** Қатырасыңдар. Мейлі...

*Әкім артқы жақтағы демалыс бөлмесіне кіріп кетеді.*

**Прокурор.** Бұл қандай әкім?!

**Генерал.** Әлі пісе қоймапты, айтқанға сеніп, көне береді.

**Прокурор.** Мен оның тілалғыштығын емес, басқа жағын айтып тұрмын. Көресіз әлі-ақ, бұл – сауысқаннан сақ болатын адам, кесіп алса, қан шықпайтынның дәл өзі болады. Соның басы – осы.

**Генерал.** Дұрыс айтасыз. Не деген қатыгездік!

**Прокурор.** Менің де ішім қан жылап тұр. Осыны қойсақ қайтеді?

**Генерал.** Қоя алмаймыз.

**Прокурор.** Неге?

**Генерал.** Әбиірбек Рахымович, оны сіз менен жақсы білесіз.

**Прокурор.** Генерал. Нұреке...

**Генерал.** Прокурор... Әбеке...

**Прокурор.** Бұл істі біз атқармасақ, кім атқарады?

**Генерал.** Ешкім.

**Бесінші көрініс**

Қалың ойға берілген әкім отыр кабинетінде.

Хатшы қыз кесеге шай құйып тұр. Соңына ақпарат жетекшісі

Қасым Хасенович ерген Ерік Көбенович Мұсылманқұлов кіріп келеді. Әсия шайнек пен кесені қоя салып, шығып кетеді.

**Әкім** *(орнынан ұшып тұрып, қарсы жүріп барып амандасады).* Сәлеметсіз, Ерік Көбенович. Қалай тез келіп қалғансыз?

**Мұсылманқұлов.** Сәлемет! Сөз-ақ! Қалай тез келіп қалғансыз?! *(Қасым Хасеновичке).* Сен бара бер. *(Аппарат жетекшісі зып беріп шығып кетеді).* Сен мұнда жер-әлемді бүлдіріп жатқанда мен онда қалай шыдап отырмақпын?!

**Әкім** *(орындықты нұсқап).* Ерік Көбенович, алдымен жайғасып отырыңыз. Бүлінген ештеңе жоқ. Аудан әкімдеріне жаныңыз ашып келсеңіз, айтайын, олар өз қылықтарынан тауып отыр.

**Мұсылманқұлов** *(жақтырмай).* Ол қандай қылық? Жазықтары – сені сыйлағандары ма?

**Әкім.** Ол – сыйлаған емес, пара.

**Мұсылманқұлов.** Олар жылда менің туған күніме де дәл осындай сыйлық әкелетін. Одан олар кедей болып, мен байып кеткеніміз жоқ. Тек сыйластығымыз артты, түсінісіп жұмыс істедік. Міне, қазір де олар мені пана тұтып отыр.

**Әкім.** Ерік Көбенович, мен де сізді сыйлаймын. Сол сыйласқан күйімізде қалғанымызды қалаймын. Егер сіз де мені сыйласаңыз, бұл іске араласпаңыз.

**Мұсылманқұлов** *(өршеленіп).* Қалай араласпаймын, бұл оларды емес, мені әшкерелеу. Президент аппаратындағылар да, үкіметтегілер де: «Аудан әкімдерінің әдеті еді, жаңа әкім жарады. Мұсылманқұловтың әкімдерінің әкесін танытыпты» демей ме.

**Әкім.** Мен ол жағын ойламаппын. Аудан әкімдерінің сізбен сыбайлас екенін де білген емен. Олар мені парамен сатып алмақ, жалтақ қылып қоймақ дедім де осындай қадамға бардым.

**Мұсылманқұлов.** Осы қорқытқаның да жетер, жер жаһанға жария болмай тұрғанда қоя бергіз.

**Әкім.** Жоқ, ол болмайды. Оларды қоя бергізсем, менде бедел қала ма, қасиетсіз боламын. Оларды босатқанша өзім қызметтен босағаным дұрыс болар.

**Мұсылманқұлов.** Сен бұл райыңнан қайтпасаң, ол да болады. Оларға болысатындар аз емес, жоғарғы жақтан да табылады.

**Әкім.** Мейлі, тәуекел. Шешінген судан тайынбас, қайтпан!

**Мұсылманқұлов** *(түтігіп шыға келеді).* Әй, бала, не деп отырсың сен? Қазір босат, әйтпесе сөз басқа.

**Әкім** *(төменшіктеп).* Ерік Көбенович, сіз маған әкемдейсіз, тәрбиеңізді көрдім, қамқорлығыңызға бөлендім. Орныңызға қойып кеттіңіз. Мен оның бәрін білемін, алдыңызда басымды иемін. Бірақ ешкім де, еш нәрсе де адамға өз арынан қымбат емес.

**Мұсылманқұлов** *(кекетіп).* Арлымын де. Мен білмеген екенмін, енді түсіндім. Жар-р-райды.

**Әкім** *(тайсалмай).* Не десеңіз де, не істесеңіз де мен сізді сыйлаймын, бірақ өзімді бейшара ете алмаймын.

**Мұсылманқұлов** *(өкініп).* Қап! Сен бір сөзге келер деп едім, жаңылыппын. Бұрын не айтсам да, мақұл едің, одан жаман болған жоқсың. Елгезек, айтқанды орындауға құлшынып, лыпып тұратын Қасқабай қайда, мен сені танымай тұрмын.

**Әкім.** Ол кезде арқа сүйейтін сіз бар едіңіз, артық-кем кетсек, кешіріп, бұра тартсақ, дұрыс жолға салатынсыз. Енді желкемде – шалқайсам, шүйдеме тиер қабырға ғана бар, бәрін өзім шешуім керек.

**Мұсылманқұлов.** Қалай тез өсіп кеткенсің, бала! Қуаныштымын, орныма лайықты адам қойып кетіппін. Мына пәленің бір ұштығы маған келіп тірелетін болған соң ғой, қадалып отырғаным. Көнбедің ғой, айтпады деме, оларды босаттырғаныңды өзің хабарлап, сүйінші сұрайтын боласың.

**Әкім** *(жуасып).* Не дегеніңізбен мен заңды аттай алмаймын. Бұл істің нүктесін құқық қорғау органдары қояды.

**Мұсылманқұлов** *(орнынан тұрып).* Жақсы, сау бол, бала! Бұл облыста бір-ақ заң барын әлі күнге білмесең, шикі екенсің. Ендеше, біліп қой, облыс әкімі – заң да өзі, зәкүн де өзі. Оның ақ дегені – алғыс, қара дегені – қарғыс.

**Әкім.** Әкімдіктің ол жағы маған әлі белгісіз. Бірақ бір нәрсе анық, өзім ұстатып, қолдарына кісен салдырған адамдар осында, мен тұрғанда енді қайта әкімнің орынтағына отыра алмайды.

**Мұсылманқұлов.** Осы кесімді сөзің ғой.

**Әкім.** Иә, кесімді сөзім.

**Мұсылманқұлов.** Онда сөз тәмам. Айтпады деме, олардың тағдырын шешетін бір сен емессің. *(Орнынан тұрмақ болған әкімге).* Жарайды. Отыра бер орныңда арыңды әспеттеп.

**Әкім.** Ерік Көбенович, ренжімеңіз, өйтіп кекетпеңіз де. Сіз тұрмақ өзіме-өзім ренжимін. Қазір де сондай күйде отырмын. Егер сол әкімдер парақор болмаса, нем бар оларда? Себепсіз салдар жоқ. Сіз маған өкпелегенше осыны білсеңіз қайтеді?

**Мұсылманқұлов.** Мені қайтесің, білгеніңді істей бер.

**Әкім.** Қалай дегенде де мен ешкімге өзімді қорлата алмаймын.

**Мұсылманқұлов.** Бұл сөзіңді қалай түсіндік?

**Әкім.** Пара беру – адамды қорлау. Пара алған адам құдайдың қоры.

**Мұсылманқұлов.** Мәссаған безгелдек! Сонда аудан әкімдері мені қорлап, мен қор болған екенбіз ғой.

**Әкім.** Енді қалай деп едіңіз?

**Мұсылманқұлов.** Қой, біткен екен шаруамыз! Жал бітейін деген екен саған. Дереу күзеп тастау керек екен оныңды. Бітті. Кеттім.

**Әкім.** Бара беріңіз.

Мұсылманқұлов кетеді. Әкім ойланып қалады.

***Әкімнің ойы*** *(радиодан).* Қатты кетіп қалдым-ау деймін. Енді қайттім?! Жасы жағынан ғана емес, шексіз қамқорлығымен де әкемдей болған адам кетісіп барады. Ерекең аман болса, талай жерге барады, толып жатқан тетікті іске қосады. Беделін салады, туысқандығын пұлдайды, әйтеуір бастықтарды теріс қаратады маған. Не, сонда мен қорқуым керек пе? Неден қорқамын? *(Біраз ойланып қалып барып).*Ә-ә,қызметімнен қорқуым керек екен ғой. Қызметтен кету – өлім! Бала да біледі, бізде қызмет – бақ, қызметтен айырылған адам – тірі өлік. Өркениетті елдерде қызмет – халыққа қызмет ету, бізде қалтасын қалыңдату. Қарашы, Герхард Шредер қызметінен кеткен күні телекомментатор: «Ол – бүгіннен бастап Германияның қатардағы азаматы», - деді. Шредер мәз болып, күліп тұрды. Ал, бізде ондай адам қара жамылар еді. Америка президенті қызметінен кеткен күні дипломатына киім-кешегін салып алып, машинасына мініп, өз штатына тартады екен. Сөйтіп өмір сүру қамына кіріседі – біреуге басқартып қойған бизнесін өз қолына алады.

Біз қызметтен босасақ, қайда барамыз, не істейміз? Бізде мемлекеттік қызметші – тоналған тұлға. Байып кетсе, өз шаруасын күйттеп, мемлекеттік қызметке керенау қарайды деп оны бизнес, кәсіпкерлік атаулының маңына жолатпайды. Шөптің басын сындыруды білмейтін олақ, өзі жетімсіз бюджеттік ақшаға ғана аузын ашқан шенеуніктің жанама табыс көзі – бір ғана пара болмағанда қайтеді. Иә, пара – шенеунік біткеннің бизнесі, қарапайым халықтың көз жасы.

Пара араласпаған жер қалды ма бұ күнде? Тұяғы қимылдаған адам пара алады. Бәрін былай қойғанда, құдай берген баласының туғаны туралы куәлігін алу үшін де пара беретін болыпты ата-анасы. Сонда дүние есігін жаңа ашқан сәбиімізді парамен ауыздандыратын болғанымыз ба? Ал, мектеп директорларының тып-тыныш жұмыс істеп жүрген мұғалімдер мен үй сыпы-рушылардан жаңа оқу жылында жұмыс істеуі үшін тиісінше үш жүз және екі жүз доллар сұрайтынын қайтерсің?!

Менің мына тірлігім әзірге кейбіреулерге көпке топырақ шашу болып көрінер, ал түптің-түбінде парамен күресетіндер көбейер. Қандай да қоғам атаулы мұндай әлеуметтік кеселдің жолын кеспей тұра алмаған. Әйтпесе, өмір өсер ме еді?!

**Әкім** *(ұялы телефонның нөмірін теріп).*Әбиірбек Рахымович, не боп жатыр? Дұрыс-дұрыс... Басы-қасында тікелей өзіңіз болыңыз... Көп созбай, сотқа тез жеткізу керек... Солай, арашашылар көбейіп барады... Рас айтасыз, бәрін тоқтататын күш – сот үкімі. *(Үкіметтік телефон шарылдап қоя береді. Әкім сол телефонға жармасады).* Сәләматсыз ба, Дамир Тұңғышбаевич! Тыңдап тұрмын мен сізді... Иә-иә, сондай бір ыңғайсыз әңгіме болып тұр... Рас айтасыз ба?... Мен істерімді істеп алып, зәре-құтым қалмай қорқып отырсам, сіз қуанттыңыз ғой... Менде соны ойладым... парақорларға сабақ болсын дедім... Рақмет-рақмет!.. Көріскенше күн жақсы болсын, Дамир Тұңғышбаевич! *(Үкіметтік телефон трубкасын орнына қойып, ұялы телефон нөмірін тереді).* Нұрқат Асылович, жағдай қалай?.. Дұрыс болсын... Бұл мәселе Премьер-Министрдің бақылауына алыныпты, Абаевтың өзі қазір ғана телефон шалды. Премьер-Министр құптап отыр, енді тартыншақтайтын түк те жоқ... Қызметкерлеріңе айтып қой, аналарға аты-жөні жоқ әкіреңдемесін... Жоқ, олар қанша дегенмен, әкімдер... Әрине, кім екендері соттан кейін белгілі болады... Иә, шешінген судан тайынбас, қайта тартпаймын... А-а... Ерік Көбенович пе?.. Не дейді?... Кездестір... Кейін телефон соғарсың... Дұрыс, бәрін қайтесің, президенттерімен – Қарғабаевпен жолықтырсаң, жетер... Сөйт...

**Алтыншы көрініс**

Облыстық ішкі істер департаментінің бастығы генерал-майор Ахметовтың кабинеті. Ахметов пен Мұсылманқұлов сөйлесіп отыр.

**Мұсылманқұлов.** Нұрқат, сен өзің босатып жіберсең болмай ма оларды?

**Генерал.** Болмайды. Міндетті түрде прокурордың рұқсаты керек.

**Мұсылманқұлов.** Шақыр онда Әбиірбекті осында, тез жетсін.

**Генерал** *(телефон нөмірін теріп, тұтқаны Мұсылманқұловқа ұсынады)*. Мінекиіңіз, өзіңіз сөйлесіңіз. Прокурорға менің билігім жүрмейді.

**Мұсылманқұлов** *(телефон тұтқасын құлағына жақындатып).*Әбиірбек, сен осы қазір генералдың кабинетіне жетші. Қай генералы несі, Нұрқат... Ия, келіп қалдық... Дереу кел! *(Генералға).* Бұл Таразда кісіге шай ұсыну деген ұмытылған ба, немене? Жоқ, мен Шымқалаға шайларыңды да ала кеттім бе?

**Генерал** *(ішкі телефонмен).*Айгүл, бізге шәй әкелші.

Прокурор кіреді.

**Прокурор** *(қуанып).*Сәлеметсіз бе, Ерік Көбенович! *(екеуі қол алысады).*Иә, келіп қалыпсыз, Ерік Көбенович! Өте жақсы!

**Мұсылманқұлов.** Жақсы болмай тұр ғой бұл келісім. Соңымнан шу шығарып жатыр екенсіңдер, соған келдім.

**Прокурор.** Ол қандай шу?

**Мұсылманқұлов.** Білмей тұрған шығарсың. Менің әкімдерімді қамап қойып, отырмақ екенсіңдер ғой түк білмегенсіп.

**Прокурор.** Ол – әкімнің тапсырмасы. Сіздің әкімдеріңіз де қызық. «Сырын білмеген аттың сыртынан жүрме» дегенді білмей ме, немене?

**Мұсылманқұлов.** Білгенде қандай, солардың бәрі Қасқабайдың бірге ішіп, бірге жеп жүрген достары. Мәселе аудан әкімдерінің білімсіздігінде емес, Қасқабайдың аяқ астынан өзгеріп кеткендігінде емес пе. «Адамды сынаймын десең, қызмет бер» деген сөз рас екен. Жаңа ғана мен облыстык әкімиятқа бардым, Қасқабайда болдым, сөйлестім. Қасқабай сұмдық өзгеріп кеткен. Бір кездегі емеурініме елеңдеп тұратын Қасқабай ыңыранып зорға сөйлейді. Жер қылып қайтарды. Ендігі үміт – екеуіңде, босатыңдар әкімдерді.

**Генерал** *(жұлып алғандай тез).*Қайтіп босатамыз, бұл – әкімнің тікелей тапсырмасы.

**Прокурор.** Босата алмаймыз, олар заңды бұзған.

**Генерал.** Олар – сіздің әкімдеріңіз, жаныңыз ашиды. Ал, біздің әкімге олардың қажеті жоқ.

**Прокурор.** Біздің әкімнің ешкімге жаны ашымайды екен. Арғы жағын айтпай-ақ қояйын, өзіңіз түсінерсіз.

**Мұсылманқұлов.** Түсіндім. Сол үшін ғой, менің құстай ұшып жеткенім. Сендер менің айтқанымды екі етіп көрмеген жігіттер едіңдер ғой, босатыңдар!

**Генерал.** Ол кезде сіз – біздің әкіміміз болатынсыз.

**Прокурор.** Сіз айтпайтынсыз, бұйыратынсыз.

**Мұсылманқұлов.** Мен енді сендердің қазіргі әкімдерің болмағанмен, бұрынғы әкімдеріңмін. Сондағы сыйластығымыз қайда?

**Прокурор.** Шенеуніктерде сыйластық, адамгершілік деген болмайды. Олардың шені үлкені – бұйырады, кішісі орындайды. Сіз мұны сыйластық деп біледі екенсіз ғой, жоқ, бұл – бар болғаны қызметтік әдеп деп аталатын иек қағу, бас шұлғу.

**Генерал.** Жақсы айттыңыз, Әбиірбек Рахымович. *(Мұсылманқұловқа).* Менің де сөзім – осы. *(Генералдың министрмен сөйлесетін телефоны шылдырайды).* Мен сізді тыңдап тұрмын, генерал-полковник мырза... Ия, тергеу изоляторында... Жоқ, босатпаймыз. Әлбетте, міндетті түрде сотқа жеткіземіз... Мақұл-мақұл, генерал-полковник мырза! *(Телефон трубкасын қойып, Мұсылманқұловқа қарап).* Естідіңіз ғой, әңгіме министрге жетіпті. Министр: «Босатпа. Сотқа жеткіз!» деген команда берді. Мен министрдің бұйрығын орындаймын. Кешіріңіз, Ерік Көбенович, мен енді ештеңе істей алмаймын.

**Прокурор** *(орнынан тұрып).* Қой, кетейін, Бас прокурор іздеп жатқан шығар мені.

**Мұсылманқүлов.** Тоқтаңдар! Үрейленіп сонша! Түсіндім, бұл мәселенің тізгіні сендердің қолдарыңда емес екен. Олар – сендерге әкім, министр, Бас прокурор, ал маған... Көреміз оларды әлі. Сендерге бір тілек – бәрін демей-ақ қояйын, біреуін – Құрман Қарғабаевты алдырыңдаршы осында. Ең болмаса, сонымен сөйлесіп, мән-жайды айтып кетейін.

**Прокурор.** Мұныңыз енді қолдан келетін шаруа.

**Генерал** *(кнопканы басып).* Подполковник мырза, ана аудан әкімдерінің ішінде Құрман Қарғабаев деген бар, соны дереу жеткізіңдер менің кабинетіме.

**Прокурор.** Осыған разы болыңыз, Ерік Көшербаевич, мен кеттім. Ендігісін Нұрқат Асылович реттер.

Прокурор кетеді.

**Мұсылманқұлов.** Нұрқат, айтшы, Қасқабай қандай әкім?

**Генерал.** Жақсы әкім. Ұстанымды, талапшыл, бәрін түсінеді?

**Мұсылманқұлов.** Түсінгені осы ма, аудан әкімдерін қаматқаны?

**Генерал.** Осы. Өте дұрыс істеп отыр. Бұл облыста парақорлық әбден асқынған. Менің білуімше, сіздің Шымқалаңыздан қалыспайды. Парақорларға осындай бір шешімді әрекет керек еді, мынау – сол. Әрине, қармақтың әкімдерді қапқаны өкінішті-ақ.

**Мұсылманқұлов.** Бәрі – өзім тағайындаған әкімдер.

Құрман Қарғабаев кіреді.

**Қарғабаев.** Ассалаумағалейкум, Ерік Көбенович!

**Мұсылманқұлов.** Әлейкумассалам. Кел *(екеуі қол алысады).* Құрман-ау, бұл не сұмдық?! Не жаздыңдар Қасқабайға?

**Қарғабаев.** Білмейміз. Жазығымыз – сыйлағанымыз. Сыйлағанымызды «пара» деп бас салды шәкіртіңіз.

**Мұсылманқұлов.** Бүйтіп шәкірт болғаны бар болсын! *(Генералға).* Сен бізді кішкене оңаша қалдыршы.

**Генерал.** Оған сөз бар ма. *(Шығып кетеді).*

**Мұсылманқұлов.** Жігіттер қалай, үрейленіп жатқан жоқ па?

**Қарғабаев.** Құрысын, шошып отырмыз.

**Мұсылманқұлов.** Шошитын түк те жоқ. Қасқабай әкім болса, осы облыстың әкімі шығар. Құзыры осы облысқа ғана жүрер. Сендердің тағдырларың бір ғана Қасқабайға тіреліп қалмас, мен қазір Астанаға ұшамын, бүгін бара салып, не ертең ертемен үлкен кісіге кіремін. Ол кісі Қасқабай құсап он әкімді темір тордың арғы жағында отырғызып қоя алмас.

**Қарғабаев.** Иә, құдай, сәтін сала көр!

**Мұсылманқұлов.** Әй, Құрман, сен осындай діншіл ме едің?

**Қарғабаев.** Жаны қысылғанда құдайға жалынбайтын қазақ бар ма?

**Мұсылманқұлов.** «Сыйынғаныңнан сүйенгенің мықты болсын» деп құдайын ұмытып кететіні де бар қазақтың.

**Қарғабаев.** Біз қазір сондай күйдегі қазақпыз, сүйенгеніміз – сізсіз.

**Мұсылманқұлов.** Қайдағы, талайға айтып үлгеріпсіңдер ғой. Үкімет үйіндегілер де, Президент аппаратындағылар да естіпті.

**Қарғабаев.** Өзгені қайдам, мен сізге сүйенемін.

**Мұсылманқұлов.** Сүйенсең, баяғы сен Ортақұмда, мен Теріскейде әкім болып жүргеніміздегідей «сен» деп сөйлемейсің бе? Екеуіміздің достығымыз талай сыннан өтіп еді ғой, бұл жолы да бірдеңе болар.

**Қарғабасв.** Құдай соған жазсын! Сіздің қызметіңіз үлкен, «сен» деуге ауыз бармайды.

**Мұсылманқұлов.** Осындай оңашада ресми әдебіңнен танбайды екенсің ғой.

**Қарғабаев.** Ауыз құрғыр үйреніп кетіп, жұрттың көзінше «сен» деп бүлдіріп жүрермін, «сіз» дей берейін.

**Мұсылманқұлов.** Мейлің. Не десең де сені түрмеге отырғызып қойып, жер басып жүре алмаймын мен.

**Қарғабаев.** Қасқабай сонда сіз екеуміздің дос екенімізді білмегені ме? *(Көңілі босап, көзіне жас үйіріліп).* Ай, айналайын досым-ай, мен саған екі дүниеде де разымын. Мына сөзіңнен кейін түрмеде шіріп өлсем, арманым жоқ!

**Мұсылманқұлов.** Қой, қай-қайдағыны айтпай. Қасқабай бәрін біледі, білмесе, білгіземіз. Демнің арасында шел басып қалған көзіне көкесін көрсетеміз.

**Қарғабаев.** Мен сенемін оған.

**Мұсылманқұлов.** Ендеше көп мұңая берме, ертең үйіңе қайтасың, бүрсігүні қызметіңе кірісесің.

**Қарғабаев.** Мынадай масқарадан кейін бұл жұмыста істеуім қалай болар екен?

**Мұсылманқұлов.** Тырп етпе. Бұдан артық болмаса, кем емес қызмет беремін өзім.

**Қарғабаев.** Сөйтші... «Жақсы ит өлігін көрсетпейді» деген, кетейін мен бұл жақтан. Өзіңе еріп келгенмін, өзіңе еріп кетемін.

**Мұсылманқұлов.** Жарайды, мен сені алып кетемін, басқалар қайтеді?

**Қарғабаев.** Кеуделерінде намысы барлар кетеді, ездері жүре береді.

**Мұсылманқұлов.** Мейлі, әркім өзі білсін, мына пәледен құтқарғаным да жетер оларға.

**Қарғабаев.** Жетеді. Маған да жетеді. Осыдан құтылсақ болды, тірі адам тірлігін істейді.

**Мұсылманқұлов.** Құрман, осымен доғаралық әңгімені. Менен бір хабар күтіңдер.

**Қарғабаев.** Жақсы. Күтеміз. Сарылып күтеміз.

**Мұсылманқұлов.** Ой, қойшы, сонша таусылып сөйлегенің.

**Қарғабаев.** Ереке, құдай басқа салмасын, абақтыда бір күн, бір сағат, тіптен бір минут отыру азап екен.

Генерал кіреді.

**Генерал.** Болдыңыздар ма?

**Мұсылманқұлов.** Болдық. Ал, бердім әзірге Құрманды сенің құзырыңа.

**Генерал** *(орнына отырып, кнопканы басып).* Апарыңдармынаны!

**Мұсылманқұлов.** Сөзің қандай ірі еді, генерал мырза! Генерал. Кінәлі адаммен басқаша сөйлесуге болмайды. Бізде кіммен қалай сөйлесу әбден қалыптасқан, яғни ереже бар. Біз соған сәйкес сөйлесеміз.

**Мұсылманқұлов.** Онда жөн. Мен кетейін, Айттым ғой, көп тұқырта бермеңдер бұл байғұстарды.

**Генерал.** Көреміз.

Мұсылманқұлов кетеді.

**Генерал** *(ішкі байланыс телефонының кнопкасын басып).* Подполковник Әміреев, әкімдердің жағдайы қалай?.. Сен оларға өйтіп пейіш орнатпа, тергеу амалдарының бәрін қолданып, естерінен тандыр... Ең бастысы – компроматты көбейт... Пакеттегіні «Пара» дегіз. Сөйт. *(Ұялы телефонның нөмірін тереді).* Әбиірбек Рахымович... Мұсылманқұлов кетті... Айтатыны сол бір-ақ сөз: босатыңдар... Сосын айтам... Тергеу бөлімінің бастығына мықтап тапсырма бердім, қатырады... Солай болады... Сөзсіз мерзім алады.

**Екінші бөлім**

**Жетінші көрініс**

Қасқабай Төреқұлович Дүйсебаев кабинетінде отыр. Біреумен телефонмен сөйлесіп болып қалған.

**Әкім.** Мейлі, көреміз. Жарайды-жарайды. Сау болыңыз! Жақсы-жақсы!

Сапар қария кіреді.

**Сапар.** Қасқабай, аман ба?

**Әкім** *(орнынан атып тұрып, қарсы жүріп).* Сәлеметсіз, аға! Келіңіз. *(Орындықты нұсқап).* Отырыңыз.

**Сапар** *(сыздап).* Жаңағың кім, сонша елпілдедің.

**Әкім.** Президент аппаратынан. Тәуірбеков.

**Сапар.** Оған не жоқ, осындай майда-шүйдеге де араласа ма?

**Әкім.** Аға, бұл – майда-шүйде емес, үлкен кеселмен күрес.

**Сапар** *(сабырмен*). Сен қызбаланба. Парақорлықтың кесел екені бесенеден белгілі, онымен күресу керек, бірақ сен құсап бас-көзге қарамай, бас салудың қажеті жоқ. Мен сенен ит жейдені бұрын тоздырған ағаңмын, андағы орныңда бұрын отырған адаммын, бір ауыз ақылдассаң қайтеді?

**Әкім** *(ширығып).* Мен Мұсылманқұлов емеспін, шалдарды жинап алып, әдеп кеп, ақыл сұрайтын. «Өз ақылым ақыл-ақ, кісі ақылы – шоқырақ» деген атам қазақ. Мен өз ақылыммен жүремін.

**Сапар.** Мен саған жаным ашып келсем, сен шатқаяқтайсың ғой-ей!

**Әкім.** Сіз аяйтындай не бопты маған?

**Сапар.** Бүкіл ауданның әкімін маған пара бермек болдың деп қаматып қою – адам аяйтын іс.

**Әкім.** Мынауыңыз қызық екен, бүкіл ел, Президент, үкімет парақорлықпен күрес ашады, сіз оны әбес көресіз.

**Сапар.** Сен дұрыс түсін, парақорлықпен күрес, бірақ мынадай өрескелдікке барма. Жармахан Тұяқбаев айтты емес пе: «Парақорлықты тоқтату үшін өзің алмауың керек, сонда бітті» деп. Дұрыс айтқан, «Балық басынан шіриді» демекші, параны алдымен президент аппаратындағылар, үкімет үйіндегілер, содан соң барлық деңгейдегі әкімдер алмауы керек.

**Әкім.** Мен де сөйтіп отыр емеспін бе.

**Сапар.** Бұл жағынан сені мақтаса болады. Бірақ аудан әкімдерін топырлатып апарып қаматып қойғаның – ақылға сыймайтын әрекет.

**Әкім.** Ештеңе емес. Өстіп-өстіп барып түсеміз өркениет жолына. Сіз өте дұрыс айтып отырсыз, пәленің бәрін бүлдіретіндер – жоғарғы эшалондағылар. Ал, аудан әкімдері асқынып кеткен.

**Сапар** *(разы кейіпке енеді).* Қасқабай, сен өзі білетін бала болып шықтың ғой. Рас айтасың, аудан әкімдері тек пара жинаумен ғана айналысып отырған адам тәрізденеді маған. Басқаны былай қойғанда, бүгінде көбейіп кеткен мүшелтойлардың өзі солардың қалтасын қампайтатын шараға айналыпты. Жуырда ауылға бардым. Әкімиятқа кірсем, толған адам. «Не ғып жүрсіңдер?» деп бір жөн білетінінен сұрасам, «Құрысын, Сапаке, көрген күніміз осы. Көрші ауданның құрылғанына 60 жыл толыпты. Соған әкім барады екен, әрқайсымызға салық салып жатыр. Жинайтыны — мыңдап доллар, апаратыны – бір шапан, алақандай құттықтау қағазы. Ығыр болып кеттік» деп күйіп-пісті. Аудан әкімдері сөйтіп елді жылатып жинағандарын сендерге әкеліп береді екен ғой. Қандай оңбағандық!

**Әкім** *(күлімсіреп).* Міне, аға, сіз мені түсіндіңіз. Басқа жақтықайдам, біздің облыста пара тоқтайды енді. Мыналар барсын баратын жеріне, ендігі әкім болғандары аяғын тарта басатын болады.

**Сапар.** Бұл опыр-топырдың зияны саған тиіп жүрмесін деп қауіптеніп келіп едім, көңілім орнына түсті, сенікі жөн екен. Алған бетіңнен қайтпа. Бұдан шегінсең, шаруаңның біткені. Есіңде болсын, қашан да, қандай да бір тайсақтаған екенсің, ел иектеп алады, кеңдігің – кемдігің. Сөз бен іс бір жерден шықсын дейтін талап, ең алдымен, әкімдерге арналған. Ел, қасарыссаң – қатал, еркіне жіберсең – ез дейді. Әділ болсаң, соңыңнан ереді.

**Әкім.** Рахмет, аға! «Ақыл айтпаймын» деп едіңіз, көп айттыңыз ғой.

**Сапар.** Менікі – ақыл емес, ағалық сөз.

**Әкім.** Басқа шаруа жоқ па енді?

**Сапар.** Жоқ. Мен сенен ештеңе сұрамаймын, ешуақыт ешкімнен ештеңе сұрап көрген емеспін. Жасымда жасамаған тірлікке енді қартайғанда жолап қайтейін. Ал, бірдеңеге ақыл қос деп хабарлассаң, дайынмын.

**Әкім.** Қазақта, «Жетектеп қосқан тазы түлкі алмас» деген мәтел бар емес пе еді?

**Сапар.** Бар.

**Әкім.** Ендеше, мені неге жетектейсіз?

**Сапар.** Өй, сен өзі көп өсіпсің. Тәуба! Біздің азғантай Андастан да бір тәуір жігіт туған екен, жолын болдыра көр, құдайым!

**Әкім.** Аға, бәрімізге, әсіресе, әкімге атаның ұлы емес, адамның ұлы болған жөн шығар.

**Сапар** *(қарқылдап күліп).* Қатырдың-қатырдың, қарағым! Адымымды аштырар емессің. Біз көп нәрседен шеттеп қалған екенбіз. Кетейін.

**Әкім.** Сау болыңыз, аға!

Сапар кетеді. Әкім ойланып отыр.

***Әкімнің ойы*** *(радиомен).* Қайран аға, қартаяйын депсіз-ау! Маған дүниеде сіздей ақылды, өткір, әділ, шешен адам жоқ сияқты болып көрінуші еді. «Ер арыса – аруақтың» кебі келіп, қалыпты-ау, аға. Мұндай әңгіменің не қажеті бар екен сізге? Астыңда тағы жоқ адамның сөзін кім елемек?! Бос сөз – құрғақ қасық. Бос сөз құлақ тартады, құрғақ қасық ауыз жыртады.

Үкіметтік телефон шар ете қалады.

**Әкім** *(телефон тұтқасын апыл-ғұпыл құлағына тосып).*Тыңдап тұрмын сізді, Дамир Тұңғышбаевич! Жаңа басқаша айтып едіңіз... Ерік Көбенович пе?.. Мақұл... Қазір босаттырамын... Оған сөз бар ма, ешқайсысына тиіспеймін, істей берсін жұмыстарын... Түсіндім-түсіндім... Жайлап, біртін- деп құртамын көздерін... Сөйтемін... Сау болыңыз, Дамир Тұңғышбаевич! *(Ұялы телефон нөмірін теріп).*Әбиірбек Рахымович, ана әкімдерді дереу босатыңдар!.. Тездетіңдер!... Не боп қалғанын қайтесің?.. Иә, команда... Бітті.

Әкім телефон трубкасын қойып, ойланып қалады.

***Әкімнің ойы*** *(радиомен).*Қап! Мұным керемет ағаттық іс болған екен. Жатқан жыланның құйрығын басып нем бар еді?! Жылан деймін-ау, жеті басты айдаһар екен бұл – пара. Бір басын қағып түсірермін, екі-үш, тіптен төрт басын домалатармын, одан арғыға шамам жетпес. Жетінші бастың өзі тұрмақ жалына жан адамның қолы шендесе алмайды. Ол – басты бас. Осы басты бас қан беріп, ұшқан бастың орнына басқа бас жалмаңдап шығады. Олар өздері орнына шыққан бұрынғы бастардан әлдеқайда жалмауыз болады. Сондықтан ештеңеге тимеу керек екен. Парақорлықтың да мына өмірдің өзіндей бір сыдырғы аға бергені жөн шығар. Қойдым, құрысын! Әттеген-ай, бәрінен де Ерік Көбеновичтен ұят болды-ау! Қой, ол кісіге ертең жетейін *(Ішкі телефонның түймесін басып).*Қасеке, біліңізші, Ерік Көбенович ертең қызмет орнында болар ма екен?.. Иә, келіңізші...

Аппарат жетекшісі Қордабаев кіреді.

**Қордабаев.** Сіз ертеңді айтасыз, Ерік Көбенович бүгін де болады қызмет орнында. Осы қазір ұшып шығады Астанадан чартерлік рейспен.

**Әкім.** Жарайды. Рахмет. Бара беріңіз.

Қордабаев кетеді. Әкімнің ойы одан әрі жалғасады.

***Әкімнің ойы*** *(радиомен).*Мына Қордабаев – Мұсылманқұловтың құлы. Жылы жерде отырып алып, менің тұяғымның қимылдағанына дейін жеткізіп отырады екен ғой. Премьер: «Өзіңе ұнамаған кадрды толайым емес, біртіндеп құрт» дейді. Алдымен құртатын адам – осы. Бірақ қалай құртарсың. Ерік Көбенович ара түседі. Қасым Хасенович те, аудан әкімдері де бұрын Ерік Көбеновичтің құлы болса, қазір құйыршығы. Ерекең – құлын да, құйыршығын да, жалпы осы облысты да уысынан шығармаған екен. Мынадан соң, әлбетте, оның беделі артады. Мен ше, мен де Мұсылманқұловтың құйыршығымын, енді қуыршағы болуым керек екен. Ерекең не айтса, соған «ләпбай, тақсыр!» деп бас-көзге қарамай орындауға кірісетін құл-қуыршақ болуым керек екен. Жоқ, ол болмас.

Қарғабаев кіреді.

**Қарғабаев** *(үстелге жақындай бере).*Қасқабай, біз босадық.

**Әкім** *(томырайып).*Дұрыс.

**Қарғабаев** *(кекесінмен).* Дұрыс. Үн-түнсіз сыйлығымызды алғанда дұрыс болатын еді, енді бұрыс, енді біз сені сыйлаудан қалдық. Қолыңнан келгенін істе. Сен екеуіміз – бір атаның баласымыз, інім деп сырттай арқаланып жүруші едім, бекер бопты.

**Әкім.** Тура биде туған жоқ.

**Қарғабаев.** Сендей қаныпезерде иман жоқ. Мен енді сенің қол астыңда бір күн де істемеймін *(Папкасынан он шақты парақ қағаз алып).* Міне, арызым. Сен сияқты дүлейден аулақ жүргенім артық.

**Әкім.** Дұрыс. Ең болмаса, бір парақор кемитін болды облыста.

**Қарғабаев.** Бір емес, он. Аналар да өтініштерін беріп жіберді. Мә, қол қой бәріне.

**Әкім.** Әкел. Парақордың өтінішіне қол қоюға қолым қалтырамайды менің *(Өтініштерге шетінен қол қоя бастайды).*Барыңдар аулақ.

**Қарғабаев.** Сенде, кішкене бір, адамды аяу, сыйлау деген болмай ма өзі?

**Әкім.** Аяйтын да, сыйлайтын да түк жоқ. Парақорлар кінәларын түсініп арыз берді, мен қызметтерінен босаттым. Аяған, сыйлаған деген осы – аман-есен жіберу.

**Қарғабаев.** Сен емес, бізді аяған – Мұсылманқұлов. Сен аясаң, сыйласаң, әімдермен бірауыз сөйлесер едің.

**Әкім.** Парақорларға қор қылатын сөзім жоқ менің, барыңдар бәрің!

**Қарғабаев** *(қойын қалтасынан бүктелген бос пакетті суырып алып).*Міне, көрдің бе, саған ұсынғанда қомпайып тұрған пакет бос. Сенің құқық қорғау органдарыңның қызметкерлері – кісі тонаушылар. Бізге байтал түгілі бас қайғы болып жатқанда олар барлық ақшамызды тонап алды. Мықты екенсің, облысты солардан тазарт. Адамдардың қайғысы – олардың табыс көзі, неғұрлым қылмыс көп болса, олар соғұрлым байи түседі.

**Әкім.** Өздерің шығар пара деп берген.

**Қарғабаев.** Ия, сөйттік. «Осы отыз мың долларды берсеңдер, шығарамын» деді. Бердік. Шықтық. Сөйтсек, бізді шығартқан мүлде басқа адам екен.

**Әкім.** Түу, тағы да бүлдіріпсіңдер ғой. Сендерге дауа жоқ екен. Парасыз өмір – тұл, адам – оған құл. Бұл неткен тірлік!

**Қарғабаев.** Өмірді енді түсініп келе жатырсың, бала. Әлі-ақ бәрін түсінесің, кабинетіңе кірген кісінің қолына, қойны-қонышына телміріп отыратын жемірдің өзі боласың. Аман бол!

Қарғабаев кетеді.

Әкім ойланып отыр.

***Әкімнің ойы*** *(радиомен).*Апырау, қайттім? Өмірге ендеп те, бойлап та енген екен бұл пара. Әкім болғалы бекініп жүрген ісім еді бұл – парақорлықпен күрес. Онымның быт-шыты шықты. Бүйте берсе, қай шаруам алға жылжыр? Дүниенің бәрін сыбайластық шырмап алған. Осы пәлеге өзім бой алдырмай тұрғанда биліктен атымды аулақ арқандағаным жөн болар. Алда былық-шылыққа бату күтіп тұрған әкімдігі бар болсын! Елбасына өтініш жазайын: «Босатыңыз», - деп. *(Радио өшіп, өзі сөйлейді. Залға қарап).*Сыбайлас жемқорлық, парақорлық сияқты жегі құрттармен әкім күреспегенде кім күреспек, деп кінә қойма, ағайын! Әне, көрдіңіздер ғой, әжептәуір әрекетімнен не шыққанын. Ойға алғанын орындай алмаған адамнан не үміт, не қайыр?!

Шапалақпен *(оң қолымен оң жағын басып)*мына жағынан бір тартса, *(сол қолымен сол жағын басып)* мына жағын, бұл жағынан бір тартса *(оң алақанымен оң жағынан басып)*мына жағын тосатын езің мен емес. Тепеңдегенге текіректейтін тесік өкпе де бола алмаймын. *(Телефон тұтқасын көтеріп, хатшы қызға).*Әсия, жаңағы Сапар қария ұзап кеткен жоқ па?

**Әсияның даусы.** Ол кісі Қасым ағайдың кабинетінде отыр.

**Әкім.** Онда шақыр ол кісіні осында.

**Әсия.** Қазір.

Сапар қария кіреді.

**Әкім** *(орнынан тұрып).*Келіңіз, аға!

**Сапар** *(әкімнің бет-жүзіне барлай қарап).*Не болды, Қасқабай, демнің арасында жүдеп қапсың?

**Әкім.** Ештеңе болған жоқ, аға. Жоқ, болды, жаңағы әңгіме ушықты, жоғарыдан: «Әкімдерді босат!» деген пәрмен болды.

**Сапар.** Босат.

**Әкім.** Босаттым. Өзім де босанамын!

**Сапар** *(жұлып алғандай).* Е-е, оныңа жол болсын!

**Әкім.** Сөйткенім жөн, аға. Жаңа ғана Абаев телефон шалып, «Ондай парақор әкімдерге сол керек. Соттат!» деген. Енді жарты сағат өтпей жатып «Босат!» дейді. Сөйтсем, Ерік Көбенович барып, бүлдіріпті.

**Сапар.** Түсінікті. Дамир інісінің тілін алған. Сен де менің тілімді ал, босама, істе.

**Әкім** *(ширығып).*Ісің алға жылжымайтын болса, істеп неге керек?

**Сапар** *(салмақты).*Бала, «Сабыр түбі – сары алтын». Билікте жүр екенсің, ішіңде ит өліп жатса, былқ етпе. Жассың, тәжірибең аз, қызбасың. Әлі-ақ бастығасың, сөйтіп қазір өзің түңіліп отырған тірліктің майын ішкен майталманы боласың. Туған күніңе әкелгенді емес, әкелмегенді жек көретін дәрежеге жетесің.

**Әкім.** Жететін емес, құлдырайтын шығармын.

**Сапар.** Не де болса, шыда, Қасқабай. Бастық болу – бөрі болу. «Бөрі арығын білдірмес, сыртқа жүнін қампайтар» дегенді талай естіген шығарсың. Жақсылық көрсең де, жамандық көрсең де жан адамға сездірме. Сен – биліктің ұшар басына шыққан адамсың, ұшып түскенің жаман болады, ауызға алғысыз болып қаласың.

**Әкім** *(миығынан күліп).*Аға, бұрын сондай болатын, қазір басқаша. Адамның адам болатын кезі – қазір. Ойға келгенді айтып, қолдан келгенді істеуіміз керек. Адамның құлдық психологиядан арылатын уақыты әлдеқашан келген. Сіздердің кездеріңізде адамды құл қылып ұстаудың құралы да, тәсілі де көп болған, солардың ең қуаттысы қызмет болатын. Партияның қызыл билеті мен қызмет егіз еді. Қит етсең екеуі екі өкпеңді қысып, езіп жіберетін. Енді не, еркіндік, екі қолға – бір еңбек. Қолы қимылдағанның аузы қимылдайды. Басы жұмыс істегеннің асы мол. Қызмет – қолдың кірі.

**Сапар** *(таңданып).*Қасқабай, сен менен ақыл сұрайын деп шақырдың ба, әлде, маған ақыл айтайын деп шақырдың ба?

**Әкім.** Жоқ, оның екеуі де емес, іштегі шерімді айтайын деп шақырдым.

**Сапар.** Қайдағы шер сендегі? Сенікі – кекірік ату.

**Әкім.** Аға, әкім тұрмақ Президенттің де қайғы-мұңы, шері болады. Армансыз адам болмайды. Адамды аспанға алып ұшатын да, жерге алып ұратын да арман.

**Сапар.** Қалай жақсы айтатын болғансың сен, Қасқабай. Мен сені енді түсінгендеймін. Қайтайын. Бірақ абайла! Әкім деген оңай қызмет емес. Біздің Елбасымыз адам таниды. Сенім артқан екен, үдесінен шық.

**Әкім** *(орнынан тұрған Сапардың қолын алып).*Жақсы, аға! Сау болыңыз!

**Сапар** *(есікке беттеп бара жатып).*Бала, абайла!

**Әкім** *(дел-сал қарап тұрып).*Көреміз, аға!

*(Орынтағына отырып).*Не істедім мен, апырау! Жын ұрған шығар мені, тегі! Қап, қарашы, сау басымды саудаға салғанымды. Өзгеге жасаған жамандығым өзімді тауып жүрмесін. Қайтіп қана құтылармын бұл пәледен?!

**Қордабаев** *(жылт етіп кіріп, асығып-аптығып).* Қасқабай Төреқұлович, осы қазір Ерік Көбенович Астанадан ұшып шықты. Ұшағы бір сағаттан соң жолай біздің әуежайға келіп қонады.

**Әкім.** Онда жүріңіз, кеттік. *(Сәл кідіріп).*Әй, бірақ ол кісінің көңілі қалып қалған шығар.

**Қордабаев.** Ерік Көбенович түсінеді бәрін. Ол кісі жасып-жабырқауды білмейді, жауынгер. Кешірімі мол, кемеңгер.

**Әкім.** Менің машинамды шақыртыңыз, сіз екеуіміз әуежайға барамыз. Ешкімді ерітудің қажеті жоқ.

**Қордабаев.** Сол дұрыс *(сәл кідіріп).*Сансызбаев пен Ахметов біліп қойып, бара қалса, қайтеміз?

**Әкім.** Олар қайдан біледі, сіз айтпасаңыз?

**Қордабаев.** Менің мұндайды ешкімге айтпайтынымды сіз білсеңіз керек еді. Прокурор мен генерал мұндай әңгімені бізден бұрын естиді. Олар енді осы түйін шешілгенше тыным таппайды.

**Әкім.** Мейлі, білсін, барсын, біз де барамыз.

**Қордабаев.** Онда мен кабинетіме кіріп шығайын.

**Әкім.** Сөйтіңіз. *(Қордабаев шығып кетеді. Әкім орнынан тұрып барып, бұрыштағы сейфті ашып, қолына екі бүйірі тоқ папка алып, ұстап тұрып).*Ерік Көбенович, міне, сіздің құныңыз!

**Сегізінші көрініс**

Әуежай басы. Прокурор Сансызбаев пен генерал Ахметов сөйлесіп тұр. Әріден диктордың ұшақтардың рейстерін хабарлаған дауыстары естіліп жатыр.

**Генерал.** Келмес.

**Прокурор.** Ерік Көбеновичтің тілін алмай, кінәлі болып қалды. Бірақ келеді, «Жалмауызға да жан керек».

**Генерал.** Сіз де тілін алмай қойдыңыз ғой, алдымен келіп тұрсыз.

**Прокурор.** Білесіз, генерал жолдас, бәрін білесіз. Нағыз тілін алмаған сізсіз. Ерік Көбенович, алдымен сізге өкпелі. Құртса, әуелі сізді құртады.

**Генерал** *(мырс етіп).*Әбиірбек Рахымович, осы шын сөзіңіз бе?

**Прокурор** *(тез жауап қатады).*Енді қалай деп едіңіз, бұдан артық қандай шын сөз керек?

**Генерал.** Маған да, сізге де керегі қандай да бір сөз емес, Ерік Көбеновичтің бетін бері қарату болып тұр емес пе.

**Прокурор.** Дұрыс айтасыз. Сіз іс-қимылдың адамысыз ғой, айтыңызшы, қайтіп жібітеміз Ерік Көбеновичтің көңіліне қатқан мұзды?

**Генерал.** Әбиірбек Рахымович, ол сіз екеуімізге белгілі адам емес пе, мұндайдың мыңын көріп едік қой, бір мәнісі болар. Ең бастысы – қалтаңызда конвертіңіз болса, болды.

**Прокурор.** Не ғыпты сіз білгенді білетін шығармыз.

**Генерал.** Оған сөз бар ма, сіз қатырасыз.

**Прокурор.** Мені қой *(төс қалтасын басып қойып),*мынаны қайтеміз, соны айтыңыз.

**Генерал.** Қазір әкімге еріп Қордабаев келеді. Сол бәрін реттейді. Біз оны оңашалап, әкелгенімізді берсек, жетіп жатыр.

**Прокурор** *(разы болып).*Шіркін, оперативті қызметкерлерді қойсаңшы бұл, қиыннан қиыстырасыздар-ау!

**Генерал.** Бәрібір, біздің істегеніміздің тиянағы сіздердің қолдарыңызда.

**Прокурор.** Жоқ, соңғы сөзді сот айтады.

**Генерал.** Айтсын. Мен өз басым прокурорды сыйлаймын.

**Прокурор.** Қой, Крыловтың «Кукушка хвалит петуха, за то, что хвалит он кукушку» дегенінің кері мұнымыз.

**Генерал** *(оң жағына бұрылып қарап).* Қоятын болдық, әне, келе жатыр екеуі.

Облыс әкімі мен оның аппарат жетекшісі шығады.

Прокурор мен генерал жымың-жымың етіп тұр.

**Әкім** *(жақындай бере).* Оу, сендер неғып жүрсіңдер мұнда?

**Прокурор.** Сізді күтіп жүрміз.

**Әкім.** Неменеге?

**Прокурор.** Сізбен бірге Ерік Көбеновичті қарсы алайық деп.

**Әкім.** Сендер оны кабинеттеріңде жөндеп қабылдамай, шалқаймап па едіңдер?

**Генерал.** Сөйткеміз. Онда жағдай басқаша болатын.

**Прокурор.** Ол Мұсылманқұлов пен мына Мұсылманқұловтың арасы жер мен көктей.

**Әкім** *(жібі босап).* Жарайды. Жерде жүрсін, көкте жүрсін, өзіміздің Ерік Көбенович – ол кісі.

**Прокурор** *(қуанып кетіп).* Дұрыс айтасыз. Орыс жазушылары: «Біз Гогольдің шинелінен шықтық» деген екен. Ал, біз Ерік Көбеновичтің костюмінен шыққанбыз.

**Генерал.** Бәріміз – Ерік Көбеновичтің баласымыз.

**Әкім** *(күліп).* Ал, балалар, не істейміз онда?

**Прокурор** *(төс қалтасынан бағанағы конвертті шығарып, генералға).* Нұрқат Асылович, біз алдымен өз әкімімізді разы қылайық.

**Генерал** *(жан қалтасынан конверт алып).* Сөйтейік, Әбиірбек Рахымович.

**Әкім** *(зілді).* Жігіттер, сендерге мен: «Қойыңдар!» демеп пе едім.

**Прокурор.** Дегенсіз.

**Генерал.** Алмай қойғансыз.

**Әкім.** Ендеше, мыналарың нелерің?

**Прокурор.** Бұл – Сізді сыйлағанымыздың белгісі. Иә, бұл сыйлық емес, сыйлаудың белгісі. Сыйлық – пара, сыйлау – адамгершілік.

**Әкім** *(иығын қиқаң еткізіп).* Түсінсем бұйырмасын. Қайткенде де андағының ішіндегі доллар емес пе?

**Генерал.** Доллар.

**Әкім.** Онда не қыл дейсіңдер? Доллардың жүрген жері – пара, доллар – долы қатын, аулақ жүрген жақсы.

**Прокурор.** Нұрқат Асылович екеуміз мұны сыйлық емес, сыйлаудың белгісі деп ұйғардық. Сіз білесіз бе, қылмыстық кодексте сыйлық та пара деп көрсетілген, ал, сыйлауға тыйым салынбаған. Ондай бап жоқ. Сыйлау моральдық кодекске жатады.

**Генерал** *(кекетіп).* Коммунизм құрылысшыларының моральдық кодексіне жатады.

**Әкім** *(кейіп).* Сендер сол кодекске жүгініп тәрбиеленбеп пе едіңдер, енді келіп кекетесіңдер. Керек болса, айтайын, сол моральдық кодекс кіл адамгершілікке үндейтін. Оның әрбір тұжырымы Құранның сүрелерімен үндесетін. Алдама, ұрлық жасама, парақор, зинақор болма, кісі өлтірме, ешкімге қиянат жасама, арақ ішпе. Осылардың біреуінің адам тәрбиесінде күн тәртібінен түскенін көрдіңдер ме, айтыңдаршы *(прокурор мен генерал ештеңе дей алмай, үнсіз келісіп тұр).* Әне, көрген жоқсыңдар. Мына дүниеде адам барда бірге болатын құжат ол – моральдық кодекс. Сендер сол кодексті аттағандарды бас салып, май шелпекке айналдырасыңдар.

**Прокурор.** Біз заңмен әрекет етеміз.

**Генерал.** Біздің қимыл-әрекетімізде заң басты рөл ойнайды.

**Әкім** *(кекесінмен).* Қайдам,сендер заңды қолдан жасайтын сияқтысыңдар. Заң сыйлық, сыйлаудың белгісі дегендерің сияқты, тәлкекке салынбауы керек. Заң талқыланбайды, орындалады.

**Прокурор.** Ол – рас. Дегенде сыйлық пен сыйлаудың аражігін, соңғысының параға жататын-жатпайтынын анықтай түсу керек екен.

**Әкім.** Сонда қалай, заңды білмегендерің бе?

**Генерал.** Қасқабай Төреқұлович, қазір заң күнде өзгереді, бәрін біліп үлгеру мүмкін емес.

**Әкім.** Мәс-саған безгелдек? Сонда сендер заңды білмей, оны қалай қорғамақсыңдар?

**Прокурор.** Заңгерге өмірлік мәні зор заңдарды жақсы білсе, жетіп жатыр, қалғанын жұмыс үстінде игереді.

**Генерал.** Иә, кішігірім заңды білмесе де болады.

**Әкім.** Жоқ, бұларың дұрыс емес. Кез келген заңға майда-шүйде деп қарауға болмайды. Адам өміріне қатысты мәселеде ұсақ-түйек жоқ.

**Прокурор.** Айтқаныңыздың бәрі дұрыс. Сонда да Сізге бір шындықты айтсам қайтеді?

**Әкім.** Айт.

**Прокурор.** Айтсам, біздің заңымыздың біразы – шикі. Олардың осал тұсын кінәлілер де, заңгерлер де пайдаланып кетіп жүр.

**Генерал** *(прокурорға)*. Әбден тауып айттыңыз. Біз қылмыскердің кінәсін бұлтартпайтын дәлелдермен мойнына қойып өткіземіз сотқа, ал ол сотта ақталып жатады, не болар-болмас мерзім алады. Не істейсің, таңданасың да қоясың.

**Әкім.** Прокурор қайда сонда? Заң алдында бәріміз жауаптымыз, бәріміз бағынамыз, бәріміз тең құқылымыз. Заңды Президенттен бастап бәріміз бірдей сыйлауымыз керек. Ал, сол заңның сақталуын қадағалайтын, адамдардың құқын қорғайтын өкілетті мансап иесі – прокурор. Прокурорға таңдану емес, заңды жұмыс істету керек.

**Прокурор.** Істетеміз.

**Генерал.** Заңмен әрекет етеміз.

**Әкім.** Заңнан саңылау іздеудің қажеті жоқ. Заң – талай-талай білгір адамның ақыл-ойының жемісі. Заңда бәрі ойластырылып пішіліп, кесілген. Заңның бір бабымен қылмыскерді ату жазасына кесуге де, босатып жіберуге де болады. Мәселе заңда емес, заңгердің біліктілігінде. Заңгер қара қылды қақ жарған әділ болса, ешкім жазықсыз жапа шекпейді, жасаған қылмысына қарай жазасын алады. Алайда, қандай да бір заңгерді ала-қол қылатын жалғыз әзәзіл бар, оның аты – пара. Ол араласқан тірлік оңбайды.

**Генерал** *(сергектеніп).* Айтқаныңыздың бәрі – шындық. Оны бүгінгі мына тірлігіміз де дәлелдеп отыр емес пе.

**Прокурор** *(дереу қоштап).* Генерал мырза, сіз – шұғыл қимылдың адамысыз және тауып сөйлейсіз, шынында да, біздің басымызды дәл қазір бір жерге қосып тұрған күш – біреу. Бәріміз Ерік Көбеновичтің көңілін аулайық деп келіп тұрмыз. Қалтасына бірдеңе түспей, ол кісінің беті бері қарамайды.

**Әкім** *(кекесінмен).* Прокурор мырза, жаңа ғана параны сыйлаудың белгісі деп едің, енді келіп көңілін аулауға апарып телисің, мұның қайсысына сенеміз сонда?

**Генерал.** Пара деген жалғыз сөзге сеніңіз. Параны берудіңмың түрлі сүйкімді сөзі бар. Оның бәрі – бергенше және алғаншаайтылатын сөздер. Сыйлағанның белгісі, көңіл аулау, тағы басқа толып жатқан сылтаулар пара берген соң айтылудан қалады, пара деген жемір бәрін жұтып, жоқ қылады.

**Әкім.** Ендеше, екеуің мені несіне алдайсыңдар?

**Прокурор.** Қасқабай Төреқұлович, әкімді кім алдаушы еді. Алданатын адам әкім болмайды.

**Әкім** *(сұрланып).* Екеуің айтыңдаршы, біз қандай қоғамда өмір сүріп жатырмыз.

**Генерал** *(тез).* Құқықтық мемлекетте.

**Прокурор** *(іле)* Демократиялық мемлекетте.

**Әкім.** Екеуің де дұрыс айтасыңдар. Осыны Елбасы: «Демократия дегеніміз – заңдарды бұлжытпай орындау», - деп әдемі әрі дәл тұжырымдаған. Біздің бәріміз Елбасының бұл айтқанын мүлтіксіз орындауымыз керек.

**Генерал.** Орындаймыз.

**Прокурор.** Орындамағанда ше, кеудемізден жанымыз шыққанша орындаймыз.

**Әкім.** Орындасаңдар, Елбасы қазір жаппай майдан ашып отырған сыбайлас жемқорлықпен неге күреспейсіңдер? Жоқ, күресудің орнына өздерің жол ашасыңдар.

**Генерал.** Біздікі ешқандай сыбайластық емес, сыйлау.

**Прокурор.** Біздікі ешқандай жемқорлық та емес, Ерік Көбеновичтің бетін бері қарату, көңілін аулау.

**Әкім** *(мырс етіп, кекесінмен).* Ендеше, екеуің Ерік Көбеновичтің бетін бері қаратып, көңілін аулағалы әкелгендеріңді *(анадай жерде тұрған аппарат жетекшісін нұсқап)* Қасым Хасеновичке беріңдер де, қайта беріңдер.

**Прокурор.** Қасқабай Төреқұлович, біз де төбе көрсетейік.

**Генерал** *(прокурордың сөзін іле қостап).* Біз міндетті түрде көрінуіміз керек Ерік Кобеновичке. Өйтпесек, болмайды.

**Әкім.** Не, сонда сендер маған сенбегендерің бе?

**Прокурор** *(жақтырмай, шошып).* О-о-ой, қойыңыз, Қасқабай Төреқұлович! Сізге сенбей, не болыпты бізге?

**Генерал.** Соны айтам. Сізге сенбейтін біз кімбіз? Қызық болды-ау!

**Әкім** *(шорт кетіп).* Сендер – сыбайлас жемқорсыңдар, парақорсыңдар.

**Прокурор.** Қасқабай Төреқұлович, біз, құқық қорғаушылар, парақор болсақ, болармыз, сыбайлас жемқор бола алмаймыз.

**Әкім.** Мұныңды қалай түсіндік? Бұл екеуі бір емес пе?

**Генерал.** Кешіріңіз, бір емес.

**Прокурор.** Бұл екеуі екі басқа, айтарлықтай айырмашылықтары бар. Бірігіп алып, қоғам мүлкіне қол салу, немесе біреуді алдап, тақырға отырғызу – сыбайлас жемқорлардың тірлігі. Екінші біреуге жасаған жақсылығы, көрсеткен қамқорлығы, қызметке алғаны, өсіргені, оқуға түсіргені, жақсы баға қойғаны, қойшы, әйтеуір бақайы қимылдағаны үшін заңсыз төлем алып дәнігу – парақорлардың өмір салты. Бұл жағынан парақор мен жемқор бір-біріне ептеп жуықтайды, ал сыбайласу – ауыз жаласу, бірігіп жеп, араны ашылып, құнығу. Оған альтернатива жоқ.

**Әкім.** Әбиірбек Рахымович, осының бәрін білесіңдер, бірақ құртпайсыңдар. Оны айтам, сол жаман әдеттің бәріне өздерің бой алдырасыңдар. Өкінішті.

**Генерал.** Біз де өкінеміз. Бұл індеттермен күндіз-түні күресеміз. Ештеңе өндіре алмаймыз.

**Прокурор.** Неге? Бұл сұрақтың жауабы оңай әрі қиын. Оңай дейтінім, онымен Президентіміз бас болып, барша мемлекеттік құрылым күресуде. Ендеше, оң нәтиже болуға тиіс. Қиын дейтінім, сыбайлас жемқорлық пен парақорлық бұрынғы қоғамдық құрылымдардың, тас дәуірін қайдам, басқасының бәрінде болған, қазір де бәрінде бар. Дүниеде тірі пенде қырылып қалып, үш адам аман қалса, болды, сыбайластық пен парақорлық болады. Екі адам сыбайласып, үшіншісін сорлатады. Күштіге әлсіз әуелі жалынып-жалбарынып, жауыққанын жазалатады. Күшті бірте-бірте кергитінді шығарады. Әлсіз қалай да ойға алғанын орындауы керек. Ол үшін не істеуге болады, әлбетте, күштінің құлқынына бірдеңе тығу керек. Оның аты – пара. Күштінің жұдырығы – тауары. Енді ол сол тауарын сатуға, әлсіз барын, яғни пара беріп сатып алуға үйренеді, тұтынушы болады, сөйтіп бұл құбылыс өзіндік бір бизнеске айналады. Қоғамдық құрылыс жетілген сайын бизнес гүлдемей ме, гүлдейді. Сол тәрізді сыбайластық пен парақорлық та гүлдейді. Сыбайластардың күшті жағының аранының өлшеусіз ашылуына байланысты оған жемқор деген атақ жамалған. Сыбайлас жемқорлық пен парақорлық енді өмірге ендеп те, бойлап та еніп кетіп отыр. Олардың тамырына балта шабу мүмкін емес. Бұл әлемде өмір барда олар бар.

**Әкім** *(таңданып).* Прокурор мырза,сен құқық қорғаушыға емес, қоғамның өсу заңын білмейтін, қағаз кеміруді ғана білетін философқа ұқсайсың. Қоғам өз өмір сүру заңын өзі анықтап, адамдардың құқықтарын белгілеп, соларды орындаудың тетіктерін тауып, іске қосып, жүзеге асырады. Бұл істе шешуші рөл атқаруға тиісті сендер өстіп кері кетіп отырғанда, қалайша оңамыз біз? Сыбайлас жемқорды тауар иесі, пара берушіні – сол тауарды сатып алушы, яғни тұтынушы деген сұмдықгы естіп отырғаным осы.

**Генерал.** Қасқабай Төреқұлович, Сіз таңданғанмен, мен таңданғаным жоқ, бәрі рас сияқты.

**Прокурор.** Бұл сөзімнің түбіне терең бойласаңыздар, айтқанымның айдай анықтығына сенетін боласыздар.

**Әкім** *(шорт кетіп).* Сыбайлас жемқорлық пен парақорлықтан құтылу үшін, алдымен, сендермен күресу керек екен. Қоғам, қазіргі құқық қорғаушылардан тазартпай, тазармайды екен. Әттең, есебі жүргізілмейді, жүргізілсе, параның тоқсан пайызын құқық қорғау органдарының қызметкерлері алатынын анықтар еді.

**Прокурор.** Сыбайлас жемқорлыктың дәл соншама пайызы – шенеуніктердің еншісіне тиеді.

**Генерал.** Айтуға Сізден қорқамыз, сонда да айтайын, парақорлыққа келгенде де таразы басын шенеуніктер басады.

**Әкім** *(сұрланып).* Қорқатын не бар, айтыңдар айтатындарыңды түгін қалдырмай.

**Прокурор.** Сіздің қолыңызда билік бар.

**Генерал.** Билік – шексіз күш.

**Әкім** *(жүзі жылып).* Шексіз болғанмен, ессіз емес.

**Прокурор.** Әлбетте.

**Генерал** *(Прокурордың сөзін бөліп, әкімге).* Оған күмәніңіз болмасын.

**Прокурор.** Билік басындағы азаматтар – ұлттың қаймағы. Олар не нәрсені болса да қапысыз ойлап, қалтқысыз шешеді.

**Генерал.** Соның бірі – сізсіз.

**Әкім** *(жақтырмай).* Жарайды. Мұндай одаларыңды *(прокурорға)* сен бас прокурорыңа, *(генералға)* сен министріңе айтарсыңдар. Маған мақтау сөздерің емес, аянбай, адал атқаратын қызметтерің керек. Шынын айту керек, екеулеріңнің бүгінгі тірліктерің маған ұнап тұрған жоқ.

**Прокурор.** Қасқабай Төреқұлович, Сіз мұндай-мұндайды тірлік деп ойламаңыз. Мұны күнделікті болып жататын әдеттегі әрекеттің елеусіз біреуі деп біліңіз.

**Әкім.** Мұндай пәле – кәніккендерге елеусіз болса, болар, маған қайғы. Мен ешуақыт бұл жолмен жүре алмаймын. Керек болса, осы кеселмен күресуге өмірімді арнаймын. Қандай да кеселден адам, алдымен, өзін тазартуы керек. Жаппай індетпен алысуға сонда барып құқылы болады.

**Генерал** *(таңданып).*Қасқабай Төреқұлович, Сізге не болды сонша қапаланатындай?

**Прокурор** *(генералға).*Сен өйтіп жаймалама. *(Әкімге).*Сіз тым қатты кеттіңіз.

**Әкім.** Енді қалай деп едіңіз? Мен – Президент командасының мүшесімін, ол кісінің осы облыстың тізгінін сеніп тапсырған адамымын. Мен әділет жолынан айнысам, мына елдің күні не болмақ?! Мен кеттім.

**Генерал** *(тұтығып).* С-с-сонда біз қайттік?

**Прокурор.** Біз де кетеміз!

**Генерал.** Кетпейміз. Ерік Көбенович әлі талай керек болады.

**Әкім** *(сабырлы, прокурор мен генералға).*Оны өздерің біліңдер. *(Бағанадан анадай жерде сөзге араласпай тұрған Қордабаевқа).* Сіз қалыңыз.

**Қордабаев** *(түкке түсінбеген сыңаймен).*Сіз не деп кетесіз сонда?

**Әкім.** Мені үкіметтік телефонға Дамир Тұңғышбаевич шақырып, соған кетті, деңіз.

**Қордабаев.** Жарайды. Айтамын. Солай деймін.

**Әкім** *(үшеуіне ала көзімен бір қарап).*Ерік Көбеновичті сендерге бердім.

Әкім енді ештеңені елең қылмай, кете барады. Прокурор, генерал, аппарат жетекшісі не істерлерін білмей, аң-таң болып тұр.

**Прокурор** *(әкімнің соңынан қолын бір сермеп).*Барсын!

**Генерал.** Қайда барады?

**Прокурор.** Баратын жеріне барады.

**Қордабаев.** Ол қандай жер сонда?

**Прокурор.** Ол – сыбайластық, жемқорлық, парақорлық жоқ жер.

**Генерал** *(прокурорға разы кейіппен).*Бұларға өтірік жоқ жер дегенді де қосу керек.

**Прокурор** *(қуана келісіп).*Өт-те дұрыс айтасың. Қазіргі күннің ең зұлым кеселі – өтірік. Ол – сыбайластардың, жемқорлардың, парақорлардың теңдесі жоқ қаруы.

**Генерал.** Рас айтасыз. Өтірікті бұрын бірен-саран адам айтатын.Оларды жұрт «өтірікші, суайт» деп иттің етінен жек көретін. Енді өтірікті келістіріп айтып, елді тақырға отырғызған адамды «ақылы көп» -деп көтермелейтін болды.

**Прокурор.** Өтіріктің осыншама өрістегені, әсіресе, бізге қиын болды. Қылмыскер кашан да өтірікші. Бұрын олардың бірді-екілі сөзі шын болушы еді, қазір барлық сөзі – өтірік. Айыптау қорытындысын шығару – жатқан азап.

**Прокурор.** Өтірік айтпайтын бір адам қалды ма екен мына жалған дүниеде?

**Генерал.** Қалған жоқ.

**Қордабаев** *(салмақты).*Бар ондай адам.

**Прокурор.** Қойыңыз.

**Генерал.** Ол кім?

**Қордабаев.** Әкім! Қасқабай Төреқұлович!

**Прокурор** *(сақылдап күліп).*Сіз де айтады екенсіз. Бүкіл әкім атаулының қызметі өтірік айту, алдау мен пара алудан тұрады. Олар, алдымен, Президентті, содан соң үкіметті алдайды. Егер алдамаса, орнынан ұшып кетеді. Президент әкімдерге басқарып отырған аймақтың экономикасын көтеру, халықтың әл-ауқатын жақсарту жөнінде тапсырманы аз бермейді? Әкімдер ол тапсырмаларды құлшынып қабылдайды, бірақ бірде-біреуі орындалмайды. Бұл өтірік емей, немене?

**Генерал.** Өтіріктің көкесі. Сөз бен істің бір жерден шықпауынан асқан өтірік жоқ.

**Қордабаев.** Ол – өтірік емес, Президенттің айтқанына тақ тұру.

**Прокурор.** Тақтұрған екен, орындасын. Орындай алмау – алдау. Сіз адамдардың бір-бірін жай тұрмыстық қарым-қатынаста алдайтынын ғана өтірік дейтін сияқтысыз, жоқ, өтіріктің өрісі кең, телефон шылдыр ете қалғанда баласына әкесінің: «Мен үйде жоқпын» дегенінен басталатын өтірік биліктің ұшар басында отырғандардың алуан түрлі айласымен астасқан. Сөйтіп қазір шын сөз бен өтірік сөздің аражігін ажыратып болмайтын дәрежеге жеттік, жоқ, дәреже қайда, оңбай құлдырадық.

**Генерал.** Шындық пен өтірікті ажырата алмай дал боламыз күнде.

**Қордабаев** *(прокурор мен генералдың сөзін жақтырмай).*Сөз-ақ! Екеуің айтыңдаршы, ал, өтіріктен құтылудың жолы бар ма?

**Прокурор.** Жоқ.

**Генерал.** Бар. Арнайы заң шығарып, өтірікшінің бәрін өтірігінің әлеуметтік мәніне қарай жазалау керек.

**Қордабаев.** Онсыз да толып кеткен түрмені кере түсу керек десеңші.

**Прокурор.** Түбі солай болады. Өтірік сонда да жойылмайды. Өмірдегі құбылыстың бәрі – егіз, жақсы-жаман, оң-теріс, ыстық-суық, қуаныш-қайғы, шын-өтірік қатар жүреді. Бұл бір жердің тартылыс заңы сияқты ұлы заңдылық. Бірі болып, екіншісі болмаса, тепе-теңдік бұзылып, апат болады. Өтірік жойылып, тек шындық қаптап кетсе, ел іші іриді. Адам өмірі тек қана жақсылық пен қуаныштан тұрса, ол малғұнға айналады. Егіздің жағымсыз жағы өзіндік бір тежегіш, реттеуші. Өтірік болмаса, адам бас-аяғын жинауды ұмытып, жағасы жайлауда, далаңбай болып кетер. Ара-арасында алданып, өзін-өзі қайрамай болмайды адамға.

**Генерал.** Әбиірбек Рахымович, сіз тегі профессорсыз, біліміңіз – ұшан-теңіз.

**Қордабаев.** Несі бар, болады әлі зейнетке шыққан соң.

**Прокурор.** Өтіріксіз күн көру жоқ. Өтіріктің бір кереметі өз кейіпкерін тек өрге сүйрейді. «Өтірік өрге баспайды» деген мәтел әлдеқашан айдалада қалып, «өтірік өсіреді» деген тұжырым тұрақтанған.

Сахнаның сыртынан қонып жатқан ұшақтың гүрілдеген даусы естіледі. Мына үшеу әңгімелерін шорт үзіп, жолаушылар шығатын есікке беттейді.

Ерік Көбенович Мұсылманқұлов шығады.

Үшеуі лап беріп, жамырай амандасады.

**Қордабаев.** Ат-көлігіңіз аман ба, Ерік Көбенович?

**Прокурор.** Саламалейкум, Ереке!

**Генерал.** Сәлеметсіз бе, Ерік Көбенович?

**Мұсылманқұлов** *(бәріне).* Бұларың қай сәлем, бағана амандаспап па едік.

**Қордабаев.** Одан бері бір күн өткен сияқты.

**Прокурор.** Бір күніңіз не, көп күн өткен сияқты.

**Генерал.** Көп оқиға өтті.

**Мұсылманқұлов** *(Қордабаевқа).* Қасқабайдың өзі қайда?

**Қордабаев.** Ол жаңа келген, үкіметтік телефонға Дамир Тұңғышбаевич шақырып, асығып, соған кетті.

**Мұсылманқұлов.** Барсын. *(Прокурор мен генералға)* Сендер де барыңдар. (Қордабаевқа қарап). Маған Қасым Хасенович те жетеді. Осы облыстағы маған шын пейілімен берілген, жаны ашитын адам – осы Қаскең. Сендер кімнің тарысы піссе, сонын тауығысыңдар, Қасқабайларыңа барыңдар.

**Прокурор.** Қатты өкпелепсіз, Ерік Көбенович, бізге сол керек. Айтқаныңызға – құлдық. Бір жолға ашуыңызды беріңіз.

**Генерал.** Сөйтіңіз, Ерік Көбенович. Біз – сізге керек адамбыз.

**Қордабаев.** Ерік Көбенович, бұлардың жазығы жоқ, кешіріңіз.

**Мұсылманқұлов.** Түсінемін. Қасқабайдың осыдан сопы болып кеткенін көрермін. Әкімдікті бәріміз де өстіп бастағанбыз. Өмір өзі үйретті қалай өмір сүруді. Қасқабай қайда барады, ол да біз сияқты болады. Мен білетін Қасқабай менің жолыммен жүреді. «Көн тартса, қалыбына» деген сөз тегін айтылмаған.

**Прокурор.** Біздің әкім – сіздің көшірмеңіз. Сіз не істеңіз, ол соны істейді.

**Генерал.** Сізден бір елі қалатын емес.

**Қордабаев.** Қасқабай – Ерекеңнің шәкірті ғой, жақсы шәкірті. Қашан да жақсы шәкірт ұстазынан озған.

**Мұсылманқұлов** *(разы болып, масайрап күліп).* Бәрін білесіңдер-ей! Сендер де менің шәкіртімсіңдер. Байқаймын, жаман шәкірт болмапсыңдар.

**Прокурор.** Рахмет, Ерік Көбенович!

**Генерал.** Түу, көңіліміз енді орнына түсті-ау!

**Қордабаев** *(қолтығындағы папканы қолына алып).* Ерік Көбенович, мынау – Қасқабай Төреқұлович төртеуіміздің Сіздің чартерлік рейсіңіздің шығынының өтеуі.

**Мұсылманқұлов.** Ой, жігіттер, бұларың нелерің?

**Прокурор.** Бұл – Сізді сыйлағанымыз.

**Генерал.** Иә, сыйлық емес, сыйлағанымыз.

**Қордабаев.** Бұл жігіттер осындай бір әдемі сөз ойлап тауып отыр. Сыйлық – пара, сыйлау – адамгершілік, дейді екеуі.

**Мұсылманқұлов** *(Қордабаев ұсынған папканы ұстап тұрып).* Қызық екен! Мейлі енді. *(Сәл ойланып қалып барып).*Сендер шындарыңды айтыңдаршы, Қасқабайды шынымен Премьер шақырды ма, жоқ, өтірік сылтауратып кетті ме?

**Генерал.** Шын шығар.

**Прокурор** *(Қордабаевқа қарап).* Оны мына кісі біледі.

**Қордабаев** *(күмілжіп).* Енді...

**Мұсылманқұлов.** Әй, бір шикілік бар-ау сөздеріңде. *(Оқшаулана беріп).* Қасым Хасенович, сен бері жүрші өзің.

**Қордабаев** *(Мұсылманқұловтың жанына жақындап).*Сіздің не сұрайтыныңызды білемін, Ерік Көбенович. Қасқабайды ешкім шақырған жоқ, өзі кетті. Беретінін маған бұрын беріп қойған, ана екеуінің көзінше қайтып ала алмады. Әйтпесе, онысын қайтып алмақ түрі бар.

**Мұсылманқұлов.** Түрі құрысын! Таяз ба, деймін өзін?

**Қордабаев** *(құлшынып).* Таязыңыз не, көр. Сіз туралы бірдеңе айтпақ болсам, жақ аштырмайды.

**Мұсылманқұлов.** Қарай көр-ей, мұны! Қасиетсіз! Мына екеуі не істеп жүр?

**Қордабаев.** Оларды қойшы, олар – кімнің тарысы піссе, соның тауығы.

**Мұсылманқұлов.** Өзің ше?

**Қордабаев.** Мен – Сіздің қызметшіңізбін.

**Мұсылманқұлов.** Айтып едім ғой, сен – менің осы облыстағы өкілімсің. Сені әзірше, Мұсылманқұлов өйтіп кетті, бүйтіп кетті деген әңгіме басылғанша осында ұстаймын, содан соң өзіме аламын кеңесші қылып.

**Қордабаев.** Қандай әңгіме шықпасын, мен Сізге жеткізіп тұрамын.

**Мұсылманқұлов.** Сөйт. Сен айтшы, мына Қасқабайды қайтсем болады? Бір жолға қоя тұрайын ба, жоқ, қызметінен қуғызып, қаңғытып жіберейін бе?

**Қордабаев.** Қоя тұрыңыз. Өзіңіз кеше ғана қошқар қойып кетіп, бүгін орнынан алғызып тастасаңыз, ел-жұрттан ұяттағы. Қасқабай қайда барады, кішкене жүре тұрсын. Оңалар. Өйтпейді екен, өз обалы өзіне, аямаңыз.

**Мұсылманқұлов** *(құшырланып).* Айтқаның жөн. Қасқабайдың тізгіні менің қолымда, қалай қарай тартсам, солай қарай жүреді. Ол біледі, ерегіссем, езуін жыртып жіберетінімді.

**Қордабаев** *(мүләйімсіп).* Біледі, әрине. Бәріміз білеміз.

**Мұсылманқұлов** *(сұрланып).* Қасым Хасенович, бар, ана екеуіне айт, кетсін. Маған олардың керегі жоқ. Бағанағы көрсеткен қорлықтарын мен ұмытты дей ме екен? Жо-о-оқ, Ерік ондайды оңайлықпен ұмытпайды *(теріс айналып бара жатып).* Барсын екеуі Қасқабайларына.

**Қордабаев.** Ерік Көбенович, Сіз не, екеуіне өкпелеп қалғансыз ба? Оларға өкпелейтін түк те жоқ. Олар – қызмет шеңберінде ғана әрекет ететін шерменделер. Шенеунік атаулының бәрі – сол, басында билігі жоқ, бастықтың құлы.

**Мұсылманқұлов.** Айтасың, Қаске, айтасың. Айтпақшы, аудан әкімдерін қайтті Қасқабай?

**Қордабаев.** Бәрінің өтінішіне қолын қойып, босатып жіберді.

**Мұсылманқұлов.** Неткен қатыгездік!

**Қордабаев.** Айтпаңыз, тегі!

**Мұсылманқұлов.** Қап, қателескен екенмін! Әкім болатын адам емес екен бұл Қасқабай.

Прокурормен генерал бір шетте әңгімелесіп жүр.

**Генерал.** Әбиірбек Рахымович, қандай жорамалыңыз бар, аналар не айтып жатыр?

**Прокурор.** Не айтсын, Ерік Көбенович Қасқабайды қырамын-жоямын, аудан әкімдеріне өзім жұмыс тауып беремін, деп жатқан шығар.

**Генерал.** Сөйтіп жатыр. Ол кісінің кәрінен біз аман ба екенбіз, әйтеуір?

**Прокурор.** Бізді қайтсін ол? Әкім болып тұрғанда пайдаланды, енді қажетіміз жоқ.

**Генерал.** Біз – шәркейміз, десеңізші, жазында киіп, қысында лақтырып тастайтын.

**Прокурор** *(күліп).* Шәркейміз. Неге теңесеңіз, соған теңеңіз, біздің көрген күніміз – осы, бағыну,қорқу. Сіз білесіз, адамзаттың арыстаны, батыр Бауыржан қорқу сезімін ерекше бағалаған. Қорқыныш – өмірдің қозғаушы күші. Қараңыз, біздің бәріміз бастықтан қорқамыз. Сөйтеміз де жұмысты жақсы істейміз. Қорықпасақ, нақұрыс болып кетер едік.

**Генерал.** Әбиірбек Рахымович, сіз – философсыз. Сізден үйренетін нәрсе көп.

**Прокурор.** Нұрқат Асылович, осы біз қайтсақ қайтеді?

**Генерал.** Неге?

**Прокурор.** Ерік Көбеновичке біздің қажетіміз жоқ. Бізге де оның қажеті шамалы. Құдай Қасқабайға қуат берсін. Бізге керек адам – сол.

**Генерал** *(таңданыспен).* Әбиірбек Рахымович, сіз шын айтып тұрсыз ба? Қасқабайдың Қасқабай Төреқұлович болып қалқайып жүргені Ерік Көбеновичтің арқасы емес пе? Ерік Көбенович – Қасқабайға ғана емес, бізге де керек адам.

**Прокурор.** Онда бағана неге тілін алмадыңыз Ерік Көбеновичтің?

**Генерал.** Соны айтыңыз. Қасқабайды қоштаған түрім ғой ол. Сіз де Қасқабай жағында болдыңыз емес пе. Сөйтсек, Қасқабай қаңбақ екен де Ерік Көбеновичке.

**Прокурор.** Қаңбағыңыз не, үрлеп қалса, ұшып кететін үлпілдек. Ерік Көбенович – сүйенгені мықты адам.

**Генерал.** Білемін. Ерік Көбеновичтің өзі рұқсат етпей, біз бұл жерден кете алмаймыз.

**Прокурор.** Шын айтасыз, кете алмайды екенбіз.

Екеуінің жанына жайлап басып, Мұсылманқұлов пен Қордабаев жақындайды.

**Мұсылманқұлов.** Жігіттер, не, іштерің пысты ма?

**Генерал.** Жоқ. Пысқан жоқ.

**Прокурор.** Біз Сізді бір сағат емес, бір күн күтіп тұруға дайынбыз.

**Мұсылманқұлов.** Әрқашан дайын болыңдар!

**Генерал** *(пионер құсап қолын маңдайына тигізіп).*Әрқашан дайынбыз!

**Прокурор.** Дайынбыз!

**Қордабаев** *(аярланып).*Қасқабай болмаса, бұл жігіттер қамшы салдырмайды.

**Мұсылманқұлов** *(маңғаз).*Қойыңдаршы сол Қасқабайды! Менің алдымды орайтын кім ол?

**Қордабаев** *(Мұсылманқұловтың сөзін іліп әкетіп).*Бәсе, кім ол, ешкім де емес. Сіздің қолбалаңыз. Осы тұрған бәріміз – сіздің қолбалаңызбыз.

**Генерал.** Иә, солай, қолбалаңызбыз!

**Прокурор.** Сізге қызмет етеміз!

**Мүсылманқүлов.** Рахмет, жігіттер!

*Мұсылманқұлов масайрап, Сансызбаев пен Ахметов жүдеп, Қордабаев*

*шат-шадыман болып тұр.*

Ш Ы М Ы Л Д Ы Қ

**САУЫТБЕК ПЕН АҚБӨПЕ**

*(Екі бөлімді сазды драма)*

**Қатысатындар:**

**Сауытбек** – ақын, әнші, сал, 27 жаста.

**Ақбөпе** – ақын қыз, 19 жаста.

**Жидебай** – сал, шешен, 34 жаста.

**Өтелбай** – Ақбөпенің әкесі, 50 жаста.

**Күнімбала** – Ақбөпенің шешесі, 45 жаста.

**Алтынай** – Сауытбектің жеңгесі, 24 жаста.

**Солтай** – Ақбөпенің інісі, қойшы бала, 15 жаста.

**Сақ қария** – 65 жаста.

**Тантай** – Ноғайбай болыстың баласы, Ақбөпені көп қалың мал беріп алған жігіт, 30 жаста.

**Әсел** – Тантайдың шешесі, 60 жаста.

**Мақұлбек** – Ноғайбай болыстың жақын ағайыны, 64 жаста. Көбен – Тантайдың үзеңгілес серігі, 29 жаста.

Қыз-қырқын, келін-кепшік, үлкенді-кішілі ер адамдар, бала-шаға.

Бірінші бөлім

**Бірінші көрініс**

Шу мен Қорағаты өзендерінің қосылған жеріндегі үлкен саз.

Осы сазда Аша болысы Тілеуқабылдың немересінің сүндет тойы өтіп жатыр. Болыстың сый-сияпатына бөккен үлкенді-кішілі адамдар сегіз

қанат үй ішінде дәудірлесіп отыр. Осы сәт әлекедей жаланған

бір жігіт ішке ентіге еніп, көңілді сөйлей жөнеледі.

**Жігіт.** Ал, ағалар, аяқ-қолдарыңызды жинап, ыңғайланып отырыңыздар. Қыздар келе жатыр.

Отырғандар жарыса тіл қатады:

– Келсін.

– Кірсін.

– Ақбөпе бар ма ішінде?

**Жігіт.** Бар.

– Соны айт. Өзге қыздар – бір төбе, Ақбөпе – бір төбе.

– Өзге қыздар – торғай, Ақбөпе – бұлбұл.

**Жидебай.** Жә, шуламаңдар. Ақбөпе – ақын қыз. *(Сауытбекке бетін бұрып).*Ал, Сауытбек сал, қолыңа домбыраңды ал, өзіңді көрсететін кезің келді.

**Сауытбек** *(жайбарақат).* Асықпаңыз, Жидеке, бір мәнісі болар.

**Жидебай.** Асығам. Айтысасың. «Абылайдың асында шаппағанда әкеңнің басына шабасың ба?» деген сөзді естімеп пе едің?

**Сауытбек.** Естігем.

**Жидебай.** Ендеше несіне сөзіңді кеңге салып отырсың? Жоқ, мұның шымырлығың ұстап, шіренгенің бе?

**Сауытбек** *(мырс етіп күліп).*Былайғы жұрт: «Нағыз шіреншек – Жидебай», - деуші еді, сіз маған телідіңіз-ау.

**Жидебай.** Ештеңе етпейді. «Тұлпардың өз тұяғы – өзіне дәрі».

**Сауытбек.** Дұрыс айтасыз. Сізді жеңіп болған ба, мен жеңілдім, Жидеке. Айтысамын Ақбөпемен.

**Жидебей.** Сөйдесеңші, бәсе.

Қасында бірнеше қыз-қырқын бар Ақбөпе кіреді үйге.

Отырғандар ығысып, оң қанаттан орын береді.

Әдеппен отырып жатқан Ақбөпе қарсыдағы жігіттер жағын бір шолып өтеді. Жігіттердің тасасында төменшіктеп отырған Сауытбекті көрмейді.

Қыздар жайғасып отыра бере Жидебай сөз бастайды.

**Жидебай.** Ақбөпе қарағым, ел-жұртың аман ба?

**Ақбөпе.** Аман-есен.

**Жидебай.** Ақбөпе, сені ақын деп есітеміз, бір-екі ауыз өлең айтып жібер өзіңді таныстырып.

**Ақбөпе** (ұялып, төмен қарап отырып).Соным қалай болар екен?

**Жидебай.** Жақсы болады.

Ақбөпе домбырасын қолына алып, шырқап қоя береді.

**Ақбөпе:**

Орта жүз арғы бабам – арғын-қыпшақ,

Атаны кем болмаспыз қадір-тұтсақ.

Қақ жарған қара қылды Қазыбек би,

Үш жүзге үлгі берген жолды нұсқап.

Хан өтті, датқа өтті, патша да өтті,

Әділдік жүргізбеген Қазыбек құсап.

Қобыланды батыр өтті өз қыпшағым,

Ел қорғап ерлікпенен туын ұстап.

Арқаның Ағыбайын кім білмейді,

Жауды алған қарсыласқан матап-тұсап.

Солардың аруағы жәрдем берсе,

Болса да тоқтамаспын қиын-қыспақ.

Бабамыз Арқа жақта о басында,

Азырақ қыпшақ кепті Шу қасына.

Отыз үйдей қыпшақ бар шамасында,

Отырмыз көп үйсіннің ортасында.

Салмағым аз да болса, жеңіл емес,

Салса да таразының бір басына.

Алтынның аз да болса, салмағы ауыр,

Нәсілім қосылмайды қорғасынға.

Сауытбек-ақын жігіт бар деуші еді,

Бұл сөзді терең бойлап байқасын да.

Бар болса, бізге неге көрінбейді,

Бой тасалап отырмай, кел қасыма.

**Жидебай.** Ал, Сауытбек, кезек – сенікі. Қақпанды өзі қапты Ақбөпенің.

**Сауытбек** *(төменшіктеп).* Жидеке, асықпаңыз. *(Сәл ойланып қалып барып).*Мейлі,онда. *(Домбырасын құйқылжытып қағып-қағып жіберіп):*

Ақбөпе, көңілің шат, денің сау ма,

Сайраған бұлбұл құссың сен бір бауда.

Өлеңге «Сауытбек» деп қосқаныңда,

Жеткендей болды төбем асқар тауға.

Ақ тұйғын қанатымен қағып өтті,

Тор жайсам, түсер ме екен жібек ауға?

Созғанмен, қолым қысқа, жете алмайды,

Шың таста ұясы бар биік тауда.

Шақырсам, қолыма кеп қонармысың,

Тоты құс, еркін жүрген осы маңда?

**Ақбөпе:**

Сауытбек, есенсіз бе өзіңіз де,

Қарт-жасың, жалпы аман ба еліңіз де?

Сауытбек, айтысуға әрең көндің,

Алғашқы амандасу жөні сізде.

Болсам да төмен етек мен шақырдым,

Соным бұл жөн келе ме көңіліңізге?

Егер де мен осылай белсенбесем,

Ескеріп, ілмес пе едің көзіңізге?

Іштегі жатқан сырды шығарып айт,

Сыртыңнан құмар едім сөзіңізге.

Мақсатты ойыңдағы ортаға сал,

Тарыдай дақ қалмасын көңілімізде.

**Сауытбек:**

Ақбөпе, «Бір көрсем», - деп болдым құмар,

Сүйгенін көрген кісі көңілі тынар.

Шарықтап, шарлап ұшып іздегенмен,

Серігін таппай жүрген мен бір сұңқар.

Деуші едім: «Бұтағыңа қонақтасам,

Қыпшақта бар, - дегенге, алтын шынар.

Айтулы ақ тұйғынға кезіксем», - деп,

Сыртыңнан болып жүрдім көп ынтызар.

Ентелеп жұрт жиналып қалған екен,

Салмақтап сөзді сынап көрсін бұлар.

**Ақбөпе:**

Сауытбек, той-жиыннан қалмай жүрсіз,

Көз қырын, біздің елге салмай жүрсіз.

Білесіз, әйел жолы жіңішкелеу,

Ынтызар болсаң, неге бармай жүрсіз?

Шынымен сүйген болсаң, келмес пе едің,

Зәуде бір есіңізге алмай жүрсіз.

Ауыл да алыс емес, жақын еді,

Жолығып, демедіңіз: «Қайдан жүрсіз?»

Ер жігіт болсам, іздеп барар едім.

Амал не, жолым нәзік, жағдай күйсіз.

**Сауытбек:**

Бара алмай жүрмін, атым болмаған соң,

Кедейлік қиын екен орнаған соң.

Жанасып жүрмеген соң бара алмадым,

Сөйлесіп сырыңызды алмаған соң.

«Көңілсіз, салқындау ма?» — деп ойладым,

Араға қатынас сөз салмаған соң.

Көз тартар пісіп тұрған сіз бір алма,

Жүреміз әуреленіп барғаннан соң.

«Арманым көңілімнен кетпес», - дедім,

Құмарым алманы иіскеп қанбаған соң.

**Екінші көрініс**

Дәл бірінші көріністегі тәрізді сән-салтанатымен тігілген үйде Ноғайбай болыстың елінен келген, араларында бір мосқал кісі бар төрт-бес жігіт отыр.

Ішке жалаңдаған жас жігіт Көбен кіреді.

**Мосқал кісі Мақұлбек** *(кеудесін көтеріп).*Әй, Көбен, не білдің, не көрдің?

**Көбен** *(лып етіп).*Мұны білгенше білмегенім, көргенше көзім шыққаны жақсы еді, Мақұлбек көке.

**Мақұлбек.** Е, не боп қалды сонша?

**Көбен.** Бәрі болды. Ақбөпе келініңіз ар-ұятты жиып қойып, Сауытбек сал деген біреумен айтысып, әдеп ғашықпын, өлдім-талдым, деп талмаусырап отыр.

**Мақұлбек** *(зілді).*Сол да бола ма екен? Бұл тойда күні ертең келін болып түсетін елінің адамдары, байы болатын Тантайдың отырғанын білмей ме, ол қыз?

**Көбен.** Біледі. Ғашықта, оның үстіне ол ақын болса, ес болмайды. Айта берсеңіз Ақбөпе: «Мен қалың малға сатылатын болдым. Құтқарып ал», - деп соғып отыр Сауытбекке.

**Мақұлбек.** Сонда қалай, ол бейбақтың қазақтың қатынды қалың мал беріп алатынын білмегені ме? Онда оның несі ақын?

**Көбен** *(кергіп).*Қайдағы ақын, шашы ұзын, ақылы қысқа қатын ол. *(Елеңдеп отырған жігіттерге).*Жүріңдер, жігіттер, барып, ойран-топанын шығарайық.

**Мақұлбек** *(зекіп).*Тәйт әрі! Бұл анау-мынау емес, осы Аша елінің болысы Тілеуқабылдың тойы. Ноқаңның пәрменінсіз ешқандай ағат іске бара алмаймыз біз.

**Көбен.** Солай екен ғой. *(Қуланып).*Алдымен сұрайықшы өзінен, Тантай, сен айтшы, Ақбөпені аламысың өзің әуелі?

**Тантай** *(ыржыңдап).*Алмағанда. Жас иіс.

**Көбен.** Ақбөпе – сұлудың сұлуы. Оны алған соң басқа қатындарын ұмытады бұл әлі-ақ.

**Тантай.** Ұмытпаймын. Кезек-кезек жатып жүремін жандарына.

**Мақұлбек.** Сөзің құрысын!

**Тантай.** Ой ақсақал-ай, білеміз ғой сізді де, талай әйелді сорлатқансыз.

**Көбен.** Тәкең дұрыс айтады. Небір бұраң бел сізден қалған.

**Мақұлбек.** Қойыңдар-ей, көргенсіздер! Сендерді Ноқаң ауылының балалары деп кім айтады?

**Тантай** *(екпіндеп).*Менің әкем де жек көрмейді жақсы қатынды. Жек көрсе, шешемнің үстіне арғын апамды алар ма еді?

**Мақұлбек.** Сен Ноқаңдай, Ақбөпе Ақымай жеңешемдей болсаңдар, арман қане.

**Көбен.** Тәкеңді қайдам, Ақбөпе арғын апамнан асып түспесе, кем болмайды.

**Мақұлбек.** Онда барыңдар, айтыңдар, Ақбөпе күні ертең келін болып түскенде беті күйетіндей іске бармасын.

**Тантай.** Байы болыстың баласы болатынын ұмытпасын.

**Көбен** *(Жігіттерге).* Жүріңдер, барайық, айтайық, айтысты тоқтат дейік. *(Мосқал кісі мен Тантайға).* Әй, бірақ қайдам-ау, ештеңе шықпас. Ақынның аузын кім жапқан?!

**Тантай.** Біз жабамыз! Менің әкемнің ызғары жабады. Жігіттер есікке беттейді.

**Үшінші көрініс**

Бірінші көріністі сурет. Айырмашылығы – айтыстықызықтаушылар көбейіп кеткен. Бәрі есіктен ентелейді, айтыс қызығына беріліп, қызды-қызды сөз айтады.

– Сауытбек, жосылт!

– Ақбөпе, қаймықпа! Қыпшақ Шуда отыз үй болғанымен, Арқада көп. Соларды арқаланып айт!

– Сауытбек, қадалған жеріңнен айырылма.

– Ақбөпе, Қобыланды атаңның аруағы қолдасын!

– Сауытбек, Бәйдібек бабаң жебесін!

**Сауытбек:**

Кедейге сұлу қыздар қарай ма екен,

Би менен болыстардай санай ма екен.

Қалыңға берерге мал, мінерге ат жоқ,

Үйлену кедейлерге оңай ма екен?

Ақбөпе, баратының болыс елі,

Қордай мен Ұзынағаш қонысы еді.

Өзіңдей жақсы қыздар солардікі,

Кедейге келтек боп жүр сонысы енді.

Ноғайбай бағы жұрттан асып тұрған,

Болыстың аруағы тасып тұрған.

Шіркін, сол Ноғайбайға кім батады,

Сөзіне үйсін, дулат жатып-тұрған.

**Ақбөпе:**

Сауытбек, жарамайсың, сөзің жасық,

Өтпестей боп қалыпсың жаман жасып.

Дәрежең жаныстармен тең емес пе,

Шымырдан кете алмайды жаныс асып.

Сауытбек, ишараға түсінбедің,

Қалған ба кедейліктен миың ашып.

**Сауытбек:**

Ақбөпе, шын сөзіңе жол беремін,

Орынды бұл сөзіңді оң көремін.

Ойға алған бір арманым орындалды,

Жеңілдім, енді сізге жол беремін.

Шымырлап сөзің батты сүйегіме,

Әр сөзің ыстық тиді жүрегіме.

Аңсаған арманымды өзің айттың,

Басқаның енді маған керегі не?

**Акбөпе:**

«Тор жайсам, – деп едіңіз, – тұйған құсқа»,

Ойлама, «жетпейді», – деп, – қолым қысқа».

Ақ тұйғын шақырмай-ақ өзі барар,

Керетін торыңыздың жолын нұсқа.

Ойлаған мақсатыңыз орындалсын,

Қолыңды бергін маған, қолымды ұста.

Сауытбек орнынан тұрып барып, Ақбөпеге қолын береді. Ақбөпе ұяң жымиып, Сауытбектің қолын алады.

Жұрт шулап қоя береді.

– Ақбөпе жеңді.

– Қыпшақтың қызы керемет екен!

– Сауытбек те ер ғой, шіркін!

**Көбен** *(жанындағы жігіттерге).* Айтыстың ың-шыңсыз, тез біткені қандай жақсы болды! Жүріңдер, барып Тәкеңнен сүйінші сұраймыз.

**Бір жігіт.** Не деп?

**Көбен.** Ақбөпе жеңді, - деп.

**Жігіт.** Тәкең оған қуанбас. Тәкеңе ақын емес, қатын керек.

**Көбен.** Қуанады. Той тарқасымен Тәкең қайын-жұртына ұрын барады.

Жасауыл жігіт айтыстың бәйгесін әкеліп, жұрт соған алаң болып жатқанда Сауытбек пен Ақбөпе тіл қатысып үлгереді.

**Сауытбек** *(толқып).* Ақбөпе, енді қайттік?

**Ақбөпе** *(батыл).* Өзің біл. Мен айтқаныңа мақұлмын.

**Сауытбек.** Кешке Аралтөбенің жанындағы шоқ қамысқа кел.

**Ақбөпе.** Күт, келемін.

**Сауытбек.** Кел. Күтемін.

**Төртінші көрініс**

Шоқ қамыстың ішінде қос ғашық:

Сауытбек пен Ақбөпе аймаласып отыр.

**Сауытбек** *(бар пейілімен).*Енді өлсе де болады.

**Ақбөпе** *(шошып).*Неге?

**Сауытбек.** Ләззат түнін бастан кешкен жігітте арман жоқ. Мен арманыма жеттім.

**Ақбөпе.** Қыздың арманы сүйген жігітімен өліп-өшіп өбіскен сәттен басталады. Менің қазіргі халім – сол. Менің ендігі еншім – сенен айырылып қалмасам екен деп қу жанымды қу шүберекке түю.

**Сауытбек.** Атаңа нәлет кедейлік! Жалғыз кер шолақтан басқа мал жоқ, қайтіп жеткізем сені арманыңа?!

**Ақбөпе** *(мұңайып).*Мені айттырған жер – жуан, Ноғайбай болыстың баласы. Екі қатыны бар, мені үшіншісі етпек. Көрген күнім не болады?! Қараң, әрине, тіптен қара түнек.

**Сауытбек.**

«Сауытбек, ақ тұйғынға торыңды құр,

Қолыңа қондырсаң, жұрт: «Орынды», – дер.

Қосамын тілегімді енді сізге,

Қолымды қысып ұста, қолыңды бер», –

деп едің бағана. Бұл сөзді қазақта айтысқан жігітке ешқандай қыз айта алмаған. Мен өзіңді құшып, қолыңды қысып ұстаймын, бірақ осымызды «Орынды» дейтін жұрт табылар ма екен?!

**Ақбөпе** *(күрсініп).*Табылмайды. Алла-ай, қайтпек керек?! Қыз сорлының маңдайына жазылғаны сүйгеніне жете алмай, арманы аяққа басылып, жылап-сықтау ғана ма екен?

**Сауытбек** *(ширығып).* Қу кедейшілік қолымды кесіп отыр ғой. Білмеймін не істерімді.

**Ақбөпе.** Шарасыз күй кешуден басқа түк жоқ енді екеумізге.

**Сауытбек** *(ойланып тұрып барып).*Ақбөпе, сен өйтіп езілме, сәл шыда. Бүгін ауылыңа қайт. Мен дәл жарты ай өткен күні келемін жаным тірі болса. Бір жарамды ат табармын қайыр сұрасам да, сонымен алып қашамын сені. Сөйтіп көз көрмес, құлақ естімес жаққа кетеміз лағып.

**Ақбөпе.** Бүгін кешке ана болыстың ұлы ұрын келеді. Қайтемін?

**Сауытбек.** Қайдам?

**Акбөпе.** Мен ендігі жерде бәріне көнген адаммын.

**Сауытбек.** Менің де көретін теперішім аз болмас, амал қанша көтерем.

Түн түрілін, таң қылаң берс бастайды.

Екі ғашық сүйісіп тұрып қалған.

**Ақбөпе** *(Сауытбектің құшағынан ақырын сытылып шығып).* Қош, Сауыт!

**Сауытбек.** Қош! Он бес күннен соң кездесеміз.

**Ақбөпе.** Тезірек келсе екен сол күн.

**Сауытбек** *(Ақбөпені құшақтап сүйіп).*Келеді. Несімен келеді, не сыйлайды екеуімізге?

**Ақбөпе.** Жақсылық сыйлайды, Сауыт!

**Сауытбек.** Рас айтасың. Бөпеш! Сол күні екеуіміз қол ұстасып, көз көріп, құлақ естімейтін жақты бетке аламыз.

**Ақбөпе.** Соған жетейік, Сауыт!

**Сауытбек.** Құдай қаласа, жетеміз.

**Бесінші көрініс**

Оңаша тігілген отау үй. Әлсіз сәуле шашқан шам түбінде Тантай отыр шоқиып. Ішке Ақбөпені ертіп жеңгесі Алтынай кіреді. Тантай айылын жимайды.

**Алтынай.** Оу, сері жігіт, қызға орын нұсқа.

**Тантай.** Отырсын аяқ жағыма. Қыпшақтың үйінен қыпшақтың қызына орын іздеп не бопты маған?

**Алтынай.** Сөзің қандай ірі еді, күйеу бала! Ерке-ау, естідің бе, не дейді мына күйеу жігіт. Құдайым-ау, кімге тап болғанбыз, нағыз оспадарсыздың өзі ғой мынау!

**Тантай.** Не еститіні бар, сенің еркең қыз деп пе едің. Ана ақыны не жанын қойды дейсің мұның. Тезірек төсек сал, көремін қыз болып шықса – бақыты, қатын екен – соры.

**Алтынай.** Сонда сен қыз алатын бозбала ма едің, екі қатыны бар қақсалсың.

**Тантай.** Еркекке әйелді бір көргені, мың көргені – бәрібір. Әйел мен қыздың арасында шекара бар. Ол шекараны некелі байынан басқа ешкімнің аттауға қақысы жоқ.

**Ақбөпе.** Жеңеше, төсек салыңыз, салмаңыз, өзіңіз біліңіз. Мен некем қиылмай тұрып ешкімнің жанына жата алмаймын.

Ақбөпе шығып кетеді.

**Алтынай.** Алла-ай, аузына ел қараған болыс атамнан сен ноқай қалай тудың екенсің?! «Жақсыдан жаман туады бір аяқ асқа алғысыз» деген осы шығар.

**Тантай.** Әй, долы қатын, сен өйтіп аузыңа келгенді айтып көкіме. Ана еркетотайыңа айт, қатын болса, болсын, болмаса, бордай тозсын. Екі қатынды қан қақсатқан Тантай үшінші қатынды да умаждауға жарайды.

**Алтынай** *(жаны шошып).*Ойбүй, сорлы болған Еркем-ай, қайтіп қана құтылар екенсің мына дүлейден?

**Тантай** *(құшырланып).* Құтылмайды, тоқалым болады.

**Алтынай.** Еркем – нәзік гүл. Сен – шоңайна екенсің. Гүл мен тікен қалай үйлеспек?!

**Тантай.** Айтарсың. Қатын – еркектің гүлі емес, күңі. Еркең аяғымды уқалап, белімді басып беріп отыратын болады әлі-ақ.

**Алтынай** *(үңіліп).* Әй, сорлы Еркем, бағың ашылмаған екен!

Алтынай кетеді.

**Тантай** *(кіжініп).*Ерке! Бөпе! Қайдағы Ерке, қайдағы Бөпе, қатыным – ол менің, тоқалым. Әзірге еркіндей тұр, ақын қыз! Қойныма жатқаннан бастап, Сауытбекті емес, мені қосасың өлеңіңе. «Тантайым-ау, бір өзіңе арналған жан-тәнім-ау» деп әндетесің. *(Екі мықынын мытып).*Былай бүріп жібергенімде аш белің үзіліп, мойныма орала кеткеніңді білмей де қаласың әлі-ақ. Ана ақын күнту шымырды керек болса, әкеме айтып, итжеккенге айдатып жіберем. Тіпті болмағанда қолына домбыра емес, таяқ ұстатып қою керек шығар. Ақбөпені өңі түгіл түсінде көре алмайтын етемін мен оны. Әй, Көбен, кел бермен, шақыр мына үйдің қатындарын, төсек салсын!

**Көбен.** Кімге салады төсекті, бір өзіңе ме? Ақбөпе кетіп қалды, жатасың енді жалғыз өзің тізеңді құшақтап.

**Тантай.** Кетсе, келеді.

**Көбен.** Қайдам, жұлқынып барады ғой.

**Тантай** *(нықтап).*Жұлқынар, бұлқынар, бәрібір мені табар.

**Көбен** *(қуланып).*Тәке, сенде арман жоқ. Жай қатын бәрімізде бар, біздің тұқымнан ақын қатын алған жалғыз сен боласың.

**Тантай** *(мәз болып).*Бәсе, сөйдесейші. Әй, бірақ адамға ақын қатын емес, жақын қатын керек.

**Көбен.** Сонда да ақын қатынның жөні бөлек шығар. Қара байыр қатын жақсы көрсе, «Байым» деп қарқылдар, ақын қатын: «Ғашығым», - деп жарқылдар, атыңды өлеңге қосып асқақтатар.

**Тантай** *(кергіп).*Өлеңі құрысын. Маған ауызын ырбитып айтатын өлеңі емес, қылымсып көрсететін өнері керек.

**Көбен** *(қуланып).*Бәрі болады, Тәке. Ақбөпенің байы. Жұрт енді сені осылай атайтын болады.

**Тантай** *(өрекпіп).*Көбен, сен өйтіп менің жыныма тиме. Айттым ғой, құрығанда ақын құрысын! Маған жас қатын керек. Ақбөпе Тантайдың қатыны атанады. Иә, солай болады. Болғызамын.

**Көбен.** Өйдөйт, шіркін! Ақын әйелі ән айтып, аяғын уқалап отырған байдан бақытты адам бар ма екен?!

**Тантай.** Жоқ! Сол көкең мына мен боламын.

**Көбен.** Арманыңа жет, Тантай аға. Ақбөпенің қолы тәніңді, әні жаныңды қытықтап отыратын күнді көре алар ма екенбіз, жоқ, көре алмаймыз ба?

**Тантай** *(шарт кетіп).*Көресің! Көрсетемін!

**Көбен** *(қуланып).*Қайдам? Ақбөпе тым асау сияқты.

**Тантай.** Қыз күнінде асау болса, қатын болғанда тез жуасиды.

**Көбен** *(көнген болып).*Лайым солай болғай!

**Тантай.** Болады. Осыдан таң атсын. «Қызыңды осы бүгін ұзат!» деп қиғылық саламын қыпшақтарға.

**Көбен** *(басу айтқан болып, шындығында, дем беріп).* Қойыңыз, Тәке! Ата жолынан аттауға болмайды. Бұл келісіңізді ұрын келу, дейді. Ендігіде ашық келесіз, барлық әңгіме сонда болады. Қызды ұзату жағы сонда шешіледі.

**Тантай.** Бізге, болыстың үрім-бұтағына ырым-сырым жүрмейді. Біз қадалған жерден қан аламыз. Ата жолы деп ауызды аңқайтып отыру неге керек? Мен енді Ақбөпені қатын қылып алмай ауылға қайтпаймын. *(Ашуланып).*Тіл мен жағыңа сүйенбей, тұр орныңнан, атыңа мін де жөнел. Барып, әкеме осы ұйғарымымды жеткіз!

**Көбен** *(дереу сасып-салбырап).*Апырау, қалай болар екен? Ноқаң: «Не көкіп тұрсың», - деп қамшымен қақ басымнан салса, қайтемін?

**Тантай.** Не деп ұрады?

**Көбен.** «Сонша асығып, өліп бара жатырсыңдар ма?» деп ұрады.

**Тантай.** Ұрмайды. Біз қайта әкеме қыпшақтарға тізесін бір батырып қоюға жағдай жасап отырмыз. Менің әкем мұндайды қалт жібермейді.

**Көбен.** Айналайын, би атам керемет адам ғой. Осыдан қара да тұр, қыпшақтарды апай-топай қылады.

**Тантай** *(масайрап).*Енді не қыл дейсің, бар. Айтқаным айтқан, Ақбөпені қатын қылып алмай қайтпан.

**Көбен** *(жып етіп).*Құдай соған жазсын.

**Тантай** *(шалқайып).* Жазады. Ноқаңның тұқымының ойға алғанын Құдекең еш қипақсыз орындайды.

**Көбен** *(жағасын ұстап).*Астапыралла! Тәке, Құдаймен ойнама!

**Тантай.** Құдай аспанда, алыста, әкем жерде, жақында. Құдай – бар-жоғы белгісіз, күмәнді құдірет, әкем – елдің көзі көріп, сөзін тыңдап отырған әмірші. Көз жетпейтін жердегі Құдайдың құдіретінен қол жететін жердегі әкемнің өмірі күшті.

**Көбен** *(көне кетіп).*Рас. Сен Ақбөпені алады екенсің.

**Таптай.** Енді қалай? Өйтпесем, Тантай боламын ба!

**Алтыншы көрініс**

Ақбөпенің әкесі Өтелбайдың үйі.

Іргедегі төсек үстінде Ақбөпе жатыр. Өңі құп-қу, ауыру.

Өтелбай мен әйелі Күнімбала үрпиісіп отыр.

**Күнімбала** *(күйініп, налып).*Құдайым-ау, қайдан кезіктірдің бұл пәлелерге? Біз олардың қай теңі едік.

**Өтелбай.** Бәріне кінәлі – Ақбөпе.

**Күнімбала.** Бұл қай сөзің, байқұс-ау?! Ақбөпенің жазығы көрікті, ақылды, ақын қыз болғаны ма?

**Өтелбай** *(жайымен).* Әрине, солай. Аяқ жетер жердегі беті жылтыраған ұрғашының бәрі – би-болыстың баласынікі. Оның үстіне атының жорға болғанын мақтан көретін қазақ қатынының ақын болғанына жарылып кетер.

**Күнімбала** *(сөзін бөліп).*Жоқ. Бәріне кінәлі – біздің кедейлігіміз, сенің аз үй қыпшақтығың. Өзіңнің Арқаңда, қалың арғын, қыпшақтың ортасында отырайықшы, Ноғайбай болыс тұрмақ, Өтеген батыр тіріліп келсе де тісі батпас еді. Бұл аймақта Ноғайбайдың бетінен қағар тірі пенде жоқ, Ақбөпені алмай тынбайды енді олар.

**Өтелбай.** Ойы өзім де біліп отырмын.

**Күнімбала.** Ақбөпе де біледі.

**Өтелбай.** Білсе, көнсін.

**Күнімбала.** Қайтіп көнеді, көнбейді. Сауытбекке сөз беріпті, соны келеді деп күтіп жатыр.

**Өтелбай.** Келгенде не істейді ол сорлы, мына жуандардың таяғының ұшында кетер.

**Күнімбала.** Ақбөпе: «Сауытбекті сүйемін, оған қызбын, басқаға мұзбын», - дейді.

**Өтелбай** *(кекесінмен).*Сүю-күю – еріккеннің ермегі. Қайтсем күнімді көремін деп жүрген адамға оның түкке қажеті жоқ. Өзі жарымаған Сауытбек қызымызға қай бір опа шектірмек. Ақбөпе қойсын оны, Тантайға барсын, қолын жылы суға малып отыратын болады.

**Күнімбала.** Сүйгеніне қосылмаған әйел – бақытсыз. Ақбөпе Сауытбекке қосылуы керек.

**Өтелбай.** Әйелдің бақыты – қатын болу, бала туу, қазанның қаңырағанын емес, майлысын ұстау. Ноғайбай болыстың тұқымында осының бәрі бар.

**Күнімбала.** Бәрі болсын, бірақ бақыт жоқ.

**Өтелбай.** Содан бақытты болатын жерді Меккені үш айналсаң да таба алмайсың.

**Ақбөпе** *(ақырын басын көтеріп).*Көке, апа, мен үшін ұрысып-таласпай-ақ қойыңыздар. Мен сіздерді әуре-сарсаңға түсірейін деп ойлаған жоқ едім, өзіме-өзім өкінгеннен басқа не амал бар енді?

**Өтелбай.** Өкінбе, қызым, өмірің алда.

Өтелбай шығып кетеді.

**Күнімбала** *(жігерлі).*Әкеңе ренжіме, айналайын! Ол қайдан түсінсін әйел жанын? Сауытбек бір амалын ойластырар.

**Ақбөпе.** Сауытбектің «Келемін» деген күні өтіп кетті. Төрт күн өтті, жоқ. Тантайлар енді күте ме?

**Күнімбала.** Күтпейді.

Қойшы бала Солтай кіреді.

**Солтай.** Сәлеметсіздер ме?

**Күнімбала.** Кел, Солтайжан, қозың қайда?

**Солтай.** Қос талдың көлеңкесінде жатыр.

**Күнімбала.** Онда отыр.

**Солтай** *(Ақбөпе жаққа көз салып).*Әкпе, қалай, айықтыңыз ба?

**Ақбөпе** *(күрсініп).*Солтай, менікі айықпайтын ауру. Сен мына әнді үйреніп алшы. Сауытбек келгенде айтып бер. Сенің дауысың менікінен айнымайды. Міне, былай айтасың:

Ел ішінде бар ма екен мендей мұңлық,

Екі қолым байлаулы көзім жұмық.

Ықтиярсыз барамын зорлықпенен,

Қол-аяқта салулы құрсау-құлып.

Болмады, Сауыт, хабарың,

Арманда кетіп барамын.

Уәдеңде тұрмастан,

Тістеулі кетті бармағым.

Мен секілді бар ма екен қайғысы асқан,

Босамады жылаудан көзім жастан.

Көкірегім қайғылы, көңілім шерлі,

Сауытбекті барамын көре алмастан.

Болмады, Сауыт, хабарың,

Арманда кетіп барамын.

Уәдеңде тұрмастан,

Тістеулі кетті бармағым.

Күнім қандай болады, біле алмаймын,

Көтеріліп көңілім жүре алмаймын.

Қайғыменен қан жұтып сарғаямын,

Гүл ашылып, күн шығып күле алмаймын.

Болмады, Сауыт, хабарың,

Арманда кетіп барамын.

Уәдеңде тұрмастан,

Тістеулі кетті бармағым.

Көп қарадым Сауытбек келеді деп,

Төрт күн жаттым ауырып, көремін деп.

Қорлықпенен өлтірер барғаннан соң,

Айтып еді: «Жазаңды беремін», - деп.

Болмады, Сауыт, хабарың,

Арманда кетіп барамын.

Уәдеңде тұрмастан,

Тістеулі кетті бармағым.

**Күнімбала** *(Ақбөпені құшақтап жылап).*Сорлы қызым, қор қылыппыз-ау! Қарағым-ай, қайтсе болды. Сені аюдың тырнағынан айырып алар күш, қане?! О, Құдай, қу Құдай, шұнақ Құдай, Бөпемді осыншама жылататындай не жаздық саған?!

**Ақбөпе.** Апа, Құдайға тіл тигізбеңіз. Қарғасаңыз теңсіздікті, кедейлікті қарғаңыз.

**Күнімбала.** Бәрі – Құдайдан. Сауытбекті де келтірмей отырған – Құдай.

**Ақбөпе.** Сауытбекті маған жеткізбей тұрған күш – кедейшілік. «Бір жақсы ат тауып мініп келіп, алып қашамын», - деп еді, соны таба алмай, қор болып жүр ол.

**Күнімбала** *(шарасыз).* Қайдам? Кешікті. Амал жоқ, бүгін сәскеде ұзатамыз.

**Ақбөпе** *(жылап).*Солтай, сен бүған не дейсің?

**Солтай.** Әніңізді қайта айтыңызшы, мен үйрене түсейін.

**Ақбөпе.** Ол – мен қайта айта алмайтын ән! Кеудемнен «Сауытбек?» деп ұшқан құс. Не үйрендің, соны айт Сауытқа, өзі түсінеді. Оның жүрегі мен менің жүрегім – үндес.

**Солтай.** Әкпе, менің де жүрегім үндес сіздікімен.

**Ақбөпе.** Онда сенің жүрегіңе ұялады бұл ән.

**Солтай.** Иә, ұялады, айнытпай жеткізем Сауытбек ағаға.

**Ақбөпе.** Сөйт. Осы әннен басқа түгім жоқ менің. Сауытбекті қуантатын, жоқ, қайғыға батыратын болар.

**Күнімбала.** Түңілме, қызым! Қырық жыл қырғын болса да бір Алладан күдер үзбе.

**Ақбөпе.** Апа, қызықсыз, Құдайды біресе даттайсыз, біресе мақтайсыз.

**Күнімбала.** Шарасыз адамның көрген күні осы, Бөпем!

**Солтай** *(Ақбөпенің әнін іштей айтып тұрып).*Әкпе, мен әніңізді өзіңізден бір кем айтпаймын.

**Ақбөпе** *(езу тартып).*Дұрыс. Солтай – сен әншісің, бірақ бұл әнді өзім құсап ешкім айта алмайды. Бұл – ән емес, менің мұңым, қайғым, арманым.

**Солтай.** Бұл әнді менен үйреніп Сауытбек аға айтатын болады.

**Ақбөпе.** Сауыт айтады. Мен өлген соң да айтып жүреді ол.

**Күнімбала.** Қой, қай-қайдағыны айтқаның, Ақбөпе!

**Ақбөпе.** Рас. Солай болады, апа. Мені Сауытбектей түсінген бір адам жоқ бұл дүниеде. Шіркін, дүние, қандай кең ең, содан титімдей орын табылмайтындай кімнен кем ем?!

**Күнімбала.** Сен өйтіп түңілме, қызым. Әлі-ақ бақытты боласың.

**Ақбөпе** *(жылап).*Апа, менің бақытым – Сауытбек. Одан айырылған өмірім – жылау-сықтау.

**Күнімбала.** Қайтеміз енді, мұны әкең де, мен де білеміз. Осы күнімізге амалсыз көнеміз.

**Солтай.** Әкпе, әніңізді айтайын, тыңдап көріңізші.

**Күнімбала.** Солтай, айтпа. Онсыз да жылап отыр емес пе, Ақбөпе.

**Ақбөпе.** Бұл – жылау емес, қоштасу.

**Солтай.** Қош, әкпе!

**Ақбөпе** *(еңіреп жылап).*Қош, Солтайжан, мен сені енді көре алмаймын! Әнімді бір Сауытбекке ғана емес, барлық жерде айтып жүр.

**Күнімбала.** Неге?

**Ақбөпе.** Аруын жылатқан ел естісін, есі кірер, адамдардың тек сүйгеніне қосылуы керектігін білер.

**Күнімбала.** Қызым, бұл айтқаныңды ел біледі, әкең екеуіміз де білеміз. Қол қысқа болып тұр ғой, амал жоқ, көнеміз.

**Солтай** *(Ақбөпенің әнін ыңылдап айтып).*Әкпе, қапа болмаңыз, Құдай басқа салған соң, көніңіз.

**Ақбөпе.** Соны білсемші мен. Солтайжан, қалай тез өсіп кеткенсің сен?

**Күнімбала** *(Ақбөпеге).*Сенің ендігі іздеушің осы інің болады.

**Ақбөпе** *(Солтайды құшақтап сүйеді. Көзінде жас).*Іздеп тауып қуанасың ба, жоқ, айырылып қалып жылайсың ба, қошақаным менің?

**Солтай.** Қуанамын. Әніңізді айтып беріп, Сауытбек ағаны да қуантамын.

**Ақбөпе.** Сөйт, айналайын!

**Солтай.** Сөйтемін.

Солтай кетеді.

**Күнімбала.** Қайтейін, Солтайжан әлі жас. Жігіт болғанда саған араша түсетін еді.

**Ақбөпе** *(күрсініп).* Әй, қайда-а-ан!

Мақұлбек кіреді.

Ақбөпе бетін орамалымен жауып алады.

Күнімбала үн-түнсіз отыр.

**Мақұлбек** *(зілді).*Құдағи, жұмбақ ойнағанымыз жетер. Ноқаң адам жіберіпті, «Келінді бүгін ұзатсын», - депті. Ақбөпені бүгін ұзатыңдар, өйтпесеңдер, сөз басқа. Ноқаңды ашуландырған адамның оңғанын көрген емеспін мен.

**Күнімбала** *(шарасыз).*Құда да, сіз де қызық екенсіздер. «Біреуге жан қайғы, біреуге мал қайғының» кері ме бұл, нелеріңіз?

**Мақұлбек** *(ширығып).*Құдағи, біздің көзіміз соқыр, құлағымыз керең емес. Көріп, естіп, біліп отырмыз, Ақбөпе өтірік ауырады екен. Сауытбекті күтіп жатқан көрінеді.

**Күнімбала.** Құда ондай ащы сөз айтып, тәтті ауыздың дәмін кетіріпқайтесіз? Ат-көліктеріңізді дайындаңыздар, Ақбөпеніұзатамыз бүгін.

**Мақұлбек.** Міне – сөздің төресі. Біз дайынбыз. Мен Тантайларға барайын, қуантайын.

**Күнімбала.** Қуантыңыз. Бірақ Ақбөпе қуанар ма екен?

**Мақұлбек** *(лып етіп).*Қуанады. Ноқаңның келіні болу – қашандабіреудің маңдайына жазылған бақыт.

**Күнімбала.** Ноқаңа келін болу үшін алдымен баласына жар болу керек шығар.

**Мақұлбек.** Әрине.

**Күнімбала** *(селқос).*Сол жағы келіспей тұр ғой. Ақбөпе ініңізді сүймейді.

**Мақұлбек** *(шалқайып).*Сол да сөз екен. Сүю деген еркек пен ұрғашының басы төсекге түйіскен сәттен басталады. Қой, кеттім.

Мақұлбек кетеді.

**Ақбөпе** *(басын көтеріп).*Апа, мен бақытсыз боламын.

**Күнімбала** *(шошып).*Қой, күнім, о не дегенің? «Жақсы сөз – жарым ырыс» бақытты боламын де, сонда бақытты боласың.

**Ақбөпе.** Маған енді бәрі белгілі. Бәріне көнемін, Құдай басқа салғанды көтеремін.

**Күнімбала.** Сөйт, қызым, орныңнан тұр.

**Ақбөпе** *(төсектен түсіп).*Апа, кірісе беріңіздер ұзатуға. Мені Тантайдың уысынан ешкім ажыратып ала алмайды екен.

**Жетінші көрініс**

Құмдағы құдық басы. Солтай қауғамен науаға енді су

толтырып болып, еңсе көтеріп, бойын тіктеп тұра береді.

Сауытбек шығады. Солтай байқамай қалады.

**Сауытбек.** Ау,Солтайжан, аманбысың!

**Солтай** *(жалт қарап).*Аға! Ассалаумағалейкум! Сіз... Сіз кешіктіңіз. Ақбөпені алып кетті!

**Сауытбек** *(мең-зең тұрып қалады).*Ақбөпе!.. Арман!.. Ақбөпе жоқ, өмір бос! Солтай, Ақбөпе маған сәлем айтқан жоқ па? Мен білсем, Ақбөпе: «Маған жеткіз», - деп саған сәлемін айтып кетті.

**Солтай** *(таңданып).*Оны қайдан білдіңіз, аға?

**Сауытбек.** Ақбөпе сөз ұғарлық адамды біледі.

**Солтай.** Аға, Ақбөпе: «Солтай, сенің даусың менікінен айнымайды. Мына әнді Сауытқа айтып бер», - деп бір ән айтты. Сізге сәлемі – сол.

**Сауытбек** *(дүр сілкініп).*Бірден солай демейсің бе, Солтай-ау?! Ұмытып қалған жоқсың ба? Айт, тездетіп айт.

**Солтай.** Қалай ұмытайын, аға, ондай ән өмірі ұмытылмайды.

**Сауытбек.** Міне, жігіт!

**Солтай.** Аға, әннің соңғы ауызын ғана айтайын, содан бәрін ұғасыз.

**Сауытбек.** Айт.

**Солтай** *(жөткірініп алып):*

Көп қарадым Сауытбек келеді - деп,

Төрт күн жаттым ауырып, көремін деп.

Қорлықпенен өлтірер барғаннан соң,

Айтып еді: «Жазаңды беремін», - деп.

Болмады, Сауыт, хабарың,

Арманда кетіп барамын.

Уәдеңде тұрмастан,

Тістеулі кетті бармағым.

**Сауытбек** *(ауыр күрсініп).*Мені өлтіріп, өзі өлуге кетіпті- ау, айналайын Ақбөпем! Солтайжан мен – тірі өлікпін. Сүйгенімді тамағына Тантай тажал тақаған ажалдан арашалап ала алмаған соң өлік емей, кіммін мен?!

**Солтай** *(екі көзі боталап тұрып қалып).*Аға, ең болмаса, бір көріп қалыңыз Ақбөпені. Ана талдың көлеңкесінде Бүркітбайдың бәйге торысы тұр ерттеулі. Соған мініңіз де, қуыңыз Ақбөпенің көшін.

**Сауытбек.** Солтай, сен – ақылды баласың. Мен кеттім, сен Бүркітбайға айт, атының бір терін қисын маған.

**Солтай.** Айтамын. Жолыңыз болсын, аға!

**Сауытбек.** Айтқаның келсін!

Екінші бөлім

**Сегізінші көрініс**

Сақ қарияның үйі.

Төрде қарияның өзі, дөңгелек үстелді айнала баласы, келіні, немерелері отыр. Есіктен үсті-басы шаң-тозаң, бет-ауызы айғыз-айғыз, екі көзі

қып-қызыл Сауытбек кіреді.

**Сауытбек.** Ассалаумағалейкум, қария!

**Сақ.** Уағалейкумассалам! *(Сауытбектің бас-аяғын шолып шығады).*Түрің қандай адам шошырлық еді, ерім! Жылағалы тұрсың ғой өзің. Қайғың басыңнан асқан адам сияқтысың, жөніңді айтшы, кімсің, қайдан келесің?

**Сауытбек.** Аттан жығылып, шаңға аунап тұрған адаммын.

**Сақ.** Жоқ, сен – шерлі адамсың. Аты-жөнің кім, қай елдің адамысың? Айтшы, білейік.

**Сауытбек** *(солқ етіп, өксіп кетіп).*Ашадағы шымыр күнтумін. Есімім – Сауытбек. Сіз біліп қойдыңыз, қайғым көп менің. Ауылыңызда түнеп жатқан ана көш – менің сүйген қызым Ақбөпенің ұзатылып бара жатқан көші. Қу кедейліктен ғашығыма қолым жетпей, зарлап қалған шермендемін мен, аға.

**Сақ** *(елең етіп, сергіп).*Өй, сен Сауытбек болсаң, ел аузында жүрген бозым жігіт болдың ғой. Сыртыңнан естуім бар, сені жұрт ақын, сал демейтін бе еді. Мына ұзатылып бара жатқан қызды Ноғайбайдың келіні деп естідік. Ол бейбақ сені әуелі өлердей ғашық етіп, енді өлімші қылып тастап, бидің баласына тиіп кетіп барады екен ғой.

**Сауытбек.** Қария, Ақбөпе амалсыз, қан жылап кетіп барады. Ажыратып алатын менің түрім – мынау.

**Сақ.** Сауытбек екеніңді білейін, осы кейпіңді әнге қосып айтшы.

**Сауытбек:**

Маған айтқан, Ақбөпе, сырың қане,

Сауытбектің сені іздеп ұрынғаны.

Тұмсығында Ұланның қуып келіп,

Сауытбектің ит болып ұлығаны.

Ау, Ақбөпе, ау-у-у-у, аһ-аһа!

Өміріміз жылаумен өтер ме екен,

Бармағымыз тістеулі кетер ме екен?

Адамзаттың түспеді рақымы,

Арызымыз Құдайға жетер ме екен?

Ау, Ақбөпе, ау-у-у-у, аһ-аһа!

Бір жолықсам, Ақбөпе, шырағыма,

Осы даусым жетер ме құлағыңа?

Шыныменен кеттің бе, ақ балапан,

Қара құстың түйреліп тырнағына?

Ау, Ақбөпе, ау-у-у-у, аһ-аһа!

Шырылдатып қара құс кетті алып,

Шеңгелінде барасың естен танып.

Мұңымызды зарлаған екеуіміздің,

Тыңдайтұғын адам жоқ құлақ салып.

Ау, Ақбөпе, ау-у-у-у, аһ-аһа!

**Сақ** *(көкірегі қарс айырылып).*Ой, жалған-ай! Сауытбек шырағым, сенің еркек басыңмен егіліп жылап отырғаныңды жақтырмап едім. «Арсыз неме ғой мынау бір» деп едім іштей. Жоқ, басқа екенсің. Шіркін, ғашықтық адамның өзегін шалған жалын, жоқ, өрт қой. Мен де сен сияқты сүйгеніне қосыла алмаған сорлымын.

**Сауытбек** *(елең ете қалып).*Сонда сіз кімсіз?

**Сақ.** Күнту Балқыбектің баласы Сақ деген ағаң мен боламын.

**Сауытбек** *(қуанып).*О-о, Сақ аға, мен сіздің есіміңізге сыртыңыздан әбден қанықпын. Сіздің сүйгеніңізді алмақ болған байды жайратып салып, он бес жыл Сібірде болып келгеніңізді де білемін. Мен сіздің сөзіңізді жаттап, әніңізді айтып өскен ініңізбін. Сіздің абақтыда жатқанда әкеңіз бен шешеңізге, сүйгеніңізге жолдаған өлеңдеріңізді әнімен талай-талай айтқанмын.

**Сақ.** Сауытбек қарағым, мен жасым алпыстан асқан, жетпіске қадам басқан, әнім баяу, көңілім қаяу тарланмын, кезінде талай бәйге алғанмын, бұл күнде аяқтан қалғанмын. Сауытбек, сені көріп, жастығым еске түсіп, екі құлағым елеңдеп, арқам қозып отырмын. Бір-екі ауыз өлеңді әнге қосып айтып көрейін, тыңдағын.

Сынап көрші, Сауытбек, тарлан бозды,

Аяғы кем, тұралап қалған бозды.

Естен шығып, елеусіз қалған едім,

Дүбіріңе, Сауытбек, арқам қозды.

Құрдасың қайда, Жамал-ау,

Таппадым іздеп амал-ау,

Кетпейсің естен,

А-а, аһ-аһ, Дәмелі-ау.

Балқыбектің баласы Сақ едім,

Қыз сүйетін жасымда кісі-ақ едім.

Дәмеліден айырылып, алас ұрып,

Тура саған, Сауытжан, құсап едім.

Құрдасың қайда, Жамал-ау,

Таппадым іздеп амал-ау,

Кетпейсің естен,

А-а, аһ-аһ, Дәмелі-ау.

**Сауытбек** *(сергіп).*Аға, нағыз тарлан боздың өзі екенсіз.

**Сақ** *(бір көтеріліп отырып).*Солай ма?! Сауытбек, мені қой, бүгінгі әңгіме сен туралы. *(Келініне).*Шырағым, естіп отырсың ғой, ана Батырбектің ауылында қонып жатқан көш мына Сауытбек ағаңның сүйген қызының ұзатылған көші екен. Сауытбек пен қызының арасына дәнекер болғын, сауабы тиеді.

**Келіншек** *(төмен қараған күйі).*Мақұл, ата.

**Сақ.** Сауытбек, Құдай сәтін салса, сен енді Ақбөпемен жолығасың, бірақ «Алып қашамын» деп жүрме. Өзің білесің, күйеу жігіт – Ноғайбай болыстың баласы. Болыс аяғыңды қия бастырмайды, ұстатып алады. Маған жақсы мәлім, сүйгенінен айырылу азаптың азабы. Мен – ол азапты он бес жыл өткерген адаммын. Маған бәрі белгілі. Амал қайсы, жағдай осылай болған екен, көнесің. Тағы айтамын, Ақбөпені алып қашамын деп әуре болма. Өйткен екенсің, оныңды Ноғайбай болыс кешпейді, өзіңді былай қойғанда, зияның еліңе тиеді, жар басында жарбайып отырған бізді де аямайды.

**Сауытбек.** Шын айтасыз. Бәрін түсінемін, аға. Қауіптенбеңіз, ондай әбестікке бармаймын.

**Тоғызыншы көрініс**

Уық шаншып, асығыс тігілген бірнеше шошала тұр.

Көш ахуалын аңғартар дүние-мүлік тең-тең болып жатыр.

Сауытбек бұғына басып шошаларға жақындай береді.

Бергі шеткі шошаладан басына шапан жамылған біреу шығады.

Ол – Ақбөпе. Ақбөпе басындағы жамылғыны алады.

Ақбөпенің сұлу жүзі аспандағы айға шағылысып тұрып қалады.

Іле Сауытбек Ақбөпеге жақындай беріп, екеуі құшақтаса кетеді.

**Сауытбек** *(демігіп).*Бөпе, жеттім бе шынымен!

**Ақбөпе.** Жеттің. Құдайым-ай, бар екенсің ғой көзім жасын көрген.

**Сауытбек.** Айналайын ақ Құдай бар, рақымы мол.

Екеуі құшақтасқан күйі қалың қамысқа кіре береді.

Шу бойының тамылжыған айлы түні.

Қамыс ішінен қос ғашықтың үздіккен үндері естіліп тұрады.

**Ақбөпе.** Жаным, қой!

**Сауытбек.** Қалай қоям, сен ендігі жерде маған жоқсың! Бұл – соңғы жырымыз, жоқ, тұяқ серпуіміз.

**Ақбопе.** Солай... Онда... Өзің біл..

Үнсіздік.

Таң сібірлеп атып келеді.

Ну қамыс сылдыр қағады.

Қамыс арасынан Сауытбек пен Ақбөпе шығады.

Бір-бірін қимай, құшақтаса береді.

**Сауытбек** *(күйзеліп).*Бөпе, таң атып келеді, қайтеміз? Не істейміз?

**Ақбөпе** *(екі көзі жайнап):*

Алып кел, Сауыт, атыңды,

Жолығу осы ақырғы.

«Тәуекел түбі – жел қайық»,

Білерсің деген нақылды.

Мінейік те кетейік,

Көз – қорқақ, қолың – батыр-ды.

Жөнел. Сауыт, кетейік,

Салса да заман ақырды.

**Сауытбек** *(жан-жағына қарап, қарауылдап жүрген кісілерді көріп).*Бөпе, аналарды қарашы. Олар – бізді қашып кетпесін деп қарауылдатып қойған Сақ қарияның адамдары.

**Ақбөпе** *(үнсіз өксіп).*Онда бар, жолың босын! Таң атып қалды, көзге түсеміз. Біліп қалса, ана дүлейлер аямайды. *(Ілбіп басып, ұзай беріп).* Қош, Сауыт!

**Сауытбек** *(егіліп, езіліп тұр).*Қош, Бөпе! Құдай бізді қосылуға жазбаған екен.

**Ақбөпе.** Сауыт, мен – бақыттымын.

**Сауытбек.** Қалайша?

**Ақбөпе.** Сені сүйдім, құштым, беріліп, мейірімім қанды.

**Сауытбек.** Баянсыз, өткінші бақыт қой ол.

**Ақбөпе.**

Өлі судан өткінші жаңбыр өткір,

Өбістік өлермсн боп, куэ - өрт тіл.

Қайтейін, барамдағы алғаныма,

Коңілде кетіп барад өтс көп кір.

**Сауытбек.**

Келмей тұр, Бөпешім-ау, қалғым енді,

Амал жоқ, алғаныңа барғын енді.

Екі көзің төрт болып сен жүрерсің,

Боп жүрермін мен дағы қайғы жеңді.

Ақбөпе кетеді.

Сауытбек жер болып тұр. Сақ қарт шығады.

Сақ *(разы кейіппен).*Сауытбек, жігіт екенсің, сөзінде тұрдың.

**Сауытбек** *(өзіне-өзі налып):*

Жігіт емес, мігітпін мен.

Ағатай-ау, өртеніп барад өзегім,

Таппады дертім өз емін.

Ақбөпеден айырған,

Жат болды маған өз елім.

Басымды қайда ұрамын,

Бетімді қайда бұрамын?

Ақбөпесіз өмір жоқ,

Болады қайда тұрағым?

Беріп едім сізге серт,

Болды оным маған дерт.

Мұрындық салған мен – өгіз,

Жетекте, аға, үйге ерт.

Сақ *(бармағын тістеп).*Қап! Обалыңа қалған екенмін!

**Сауытбек.** Жоқ, аға, менің обалыма қалған сіз емес, кедейшілік, теңсіздік.

**Сақ** *(разы болып).*Қалай тауып айттың, інім! Кедейшілік өмірді кер бақтырады, теңсіздік адамды жер қаптырады. Бүл екі нәлеттің де жабысатын жанды жері – қыз бен жігіттің махаббаты. Ақын-салдың еншісі – осы, арманын әнге қосып зарлап жүру. Алда әлі талай-талай Ақбөпені аңырап ән қылып айтасың, ал қазір үйге жүр.

**Сауытбек.** Аға, мен Ақбөпеден басқа жанға ән айта алмаймын. Мен қазір Ақбөпе жатқан үйге барамын, зарлы әнімді кейін емес, бүгін айтамын. Ақбөпені ақырғы рет көріп қайтамын.

**Сақ.** Қарағым, қой, тіл ал. Көзге түсесің. Онда Ноғайбай болыстың адамдары аямайды.

**Сауытбек.** Аға, Ақбөпенің бір ауыз сөзін тағы бір естіп барып өлсем, арман жоқ. Барамын.

**Сақ** *(шарасыз).*Сені ешкім тоқтата алмайды екен, бара ғой.

Сауытбек Ақбөпе жатқан шошалаға жақындай бере аңырап қоя береді.

**Сауытбек.**

Келдім, сәулем Ақбөпе, қайтайын деп,

Ақырғы сөз: «Қайыр, қош!» - айтайын деп.

Бұдан былай көрмеймін енді сені,

Келдім тағы халіңді байқайын деп.

Бұдан артық келмейді қолдан дәрмен,

Кесел болды, қайтейін, іштегі арман.

Жаратқанға жоқ еді жазығымыз,

Қайтіп қана орнатты ақыр заман?!

Ақбөпе – жаным,

Шекер – балым,

Қазан ұрған гүл құсап,

Бүрісіп қалды халім.

**Ақбөпе** *(есіктен шығып, бүркеншігін ашып, егіліп жылап тұрып):*

Даусыңды есіткен соң шыдамадым,

Қайтейін сабыр етіп, тұра алмадым.

Кетейік дегенімде бата алмап ең,

Енді неге арзиды жылағаның.

Еркім жоқ, ықтияр жоқ өз басымда,

Қарайтын жан адам жоқ көз жасыма.

Пайда жоқ қайғырғаннан енді бізге,

Сауытбек, білмедің бе о басында.

Көп жаныс отыз үйге салды қыспақ,

Қолынан не келеді аз үй қыпшақ?

Қорқытып ат ойнатты аз руға,

Жылаған кім бар екен маған құсап.

Ғашығым,

Көре алмаймын,

Күле алмаймын.

Қайғыдан енді тірі Жүре алмаймын.

**Шошала ішнінен бір кемпірдің:** «Бұл не? Үйдің сыртында сұңқылдап тұрған».

*Ақбөпе не бері, не әрі жүрерін білмей, аңтарылып тұр.*

**Ақбөпе.** Сауыт, бар енді, бара ғой. Айырылысудан басқа амал жоқ екен бізге.

**Сауытбек.** *(Ақбөпеге иегін бір қағып, зарлай жөнеледі):*

Ақбөпеден айырылып қалғаным ба,

Көз жасына тұншықты зарлады да.

Кері заман кедейге кесір екен,

Жете алмадым жоқтықтан арманыма.

Енді сені, Ақбөпе, көремін бе,

Қорлығына – тағдырдың көнемін бе?

Сенен қалып не болар көрген күнім,

Енді маған жылаудың керегі не?

Күн бар ма екен, Ақбөпе, көретұғын,

Жан сүйерім сен едің сенетұғын.

Өкпе-бауырым езіліп, ішім күйіп,

Көрінемін қайғыдан өлетұғын.

Бұл қайғыны кім тыңдар құлақ салып,

Өлейін мен бүйткенше Шуға ағып,

Енді тірі жүріп мен кім боламын.

Керегі не өмірдің аман қалып?

Сауытбек күңіреніп кетіп барады.

Шошаладан Тантайдың шешесі Қыжым шығады.

**Әсел** *(шошалаға қарап).*Сен қаншық өліп тынарсың! Алас-алас! «Сүйдім-күйдім!» деген не пәле ол?! *(Сауытбек кеткен жаққа қарап).*Ана Мәжнүніңнен көрмегеніңді Тантайдан көресің.

**Ақбөпе** *(есік көзінен көрініп).*Апа, айтыңызшы, сіз өзіңіз ғашық болып көріп пе едіңіз?

**Әсел** *(кергіп).*Ол не пәле? Ноқаңмен төсіміз түйіскен сәттен бастап білгенмін мен бай керек екенін. Содан бері қырық жыл өтті, «ғашық-машық» демей-ақ ерлі-зайыпты болып, тату-тәтті өмір сүріп келеміз атаң екеуіміз.

**Акбөпе.** Сіз бақытты екенсіз ғашықтықтың не екенін білмеген. Ғашық болу – ішке өрт түсу. Мен Сауытбекке ғашықпын, ішім толған жалын, күйіп барамын.

**Әсел.** Сорлы қар, бұл күйіңді тіс жарып, ешкімге айтпа!

**Ақбөпе.** Балаңыз біледі.

**Әсел.** Онда жетіскен екенсің! Болыстың тұқымы мұндайды кешпейді.

**Ақбөпе** *(өткірленіп).*Маған енді бәрібір. Бүйтіп тірі жүргенімнен өлгенім артық.

**Әсел** *(аянышпен).*Не болар екен көрген күнің, бейшара!

**Ақбөпе** *(тайсалмай).*Мен бәріне дайынмын! *(Сауытбек кеткен жаққа қарап тұрып):*

Сауытбек, мен байбақты кінәлама,

Еркелеп жүруші едім кіл анама.

Міне, енді еркім болмай кетіп барам,

Бұл дүлей, қатыгез жұрт тіл ала ма.

Мына көш тыныш жатыр, түнеп болар,

Бұл халімді білген соң күлед те олар.

Тантай тісін қайраумен келе жатыр,

Көрген күнім ендігі түнек болар.

Өзіңді сенуші едік ер десе, біз,

Ұзадық, енді қашан шендесерміз?

Жолың болсын, Сауытжан, бара бергін,

Біз енді о дүниеде кездесерміз.

Жылау шығар ендігі менің еншім,

Сауытбек, бір сүйейін, бері келші.

Алыстап барасың сен арманды алып,

Дерт қалдырдың жаза алмас ешбір емші.

Не қылайын,

Жылайын,

Қайғыдан өлейін.

Аман жүргін,

Сауытбек, сен лайым.

**Оныншы көрініс**

Қыр басында Сақ қарт пен түрі бұзылып кеткен Сауытбек тұр.

**Сақ** *(Сауытбектің түрінен шошып).* Сауытбек, бармысың? Біліп қойса, аналар не істер екен деп көз жазбай қараумен тұрмын. Олар саған жамандық жасамақ болса, Итжеккенге тағы бір айдалып кетсем де бәрін жайратып салайын деп бекініп едім, шүкір, аман екенсің.

**Сауытбек** *(ауыр күрсініп).* Аға, аман келген тек тәнім, жанымды да, әнімді де Ақбөпеге тастап кеттім. Бірақ оның ешқайсысы да Ақбөпенің ажалына арашашы бола алмайды.

**Сақ** *(жалт).* Қой, жаман ырымды бастағаның!

**Сауытбек** *(екпіндеп).* Ағатай, бұл ырым емес, шындық. Ақбөпе өмірде бір-ақ рет сүйетін адам. Ол менсіз өмір сүре алмайды. Ақбөпе – аққу. Сыңарынан айырылған аққу көктен өзін-өзі жерге тастап жіберіп өлетін көрінеді. Ақбөпе соның керін киеді. Мен де сөйте аламын ба? Қайдам?

**Сақ.** Аққу – тілсіз құс, мұң-шерін сыртқа шығара алмайды. Арнасынан асқан қайғысы оны жерге алып ұрады. Сен – ақынсың. Ақбөпенің аянышты халін, екеуіңнің мұңды махаббаттарыңды ән қылып айт, шерің тарқайды. Сонда сен аққу құсап жайрап жатпайсың, жұрт қатарына қосыласың. Айт, Сауытбек, шеріңді. Қалың ел жаттап алып, айтып жүретін ән айт!

Жидебай шығады.

**Жидебай** *(ентелеп келіп, Сауытбекті құшақтап).* Тірімісің, Сауытжан! Уһ, көңілім енді орнына түсті-ау! *(Сақ қарияға).* Ассалаумағалайкум, қария!

**Сақ** *(разы болып).* Уағалайкумассалам, Жидебай шешен, сал. Бауыр деген осы! Сендер, Ашаның алты салы, бір-біріңе жақынсыңдар,бір-біріңді іздейсіңдер. Оның үстіне Сауытбек – сенің ет жақының.

**Жидебай** *(жымиып).* Сіз де бөтен емессіз, аға.

**Сақ.** Оның рас. Мен де күнтумін. Мен де жасымда ән ұстағанмын, бәрі қалды. Маған ендігісі – Сауытбектің әсем әнін, сенің шешен сөзіңді естіп, «Әл, бәрекелді» деп отыру.

**Сауытбек.** Жидеке, «Тірімісің?» дейсіз ғой, сырттай – тірі, іштей – өлімін. Ақбөпені малы көптер алып барады, ажыратып алуға шамам жетпей, жер болып тұрмын.

**Сақ.** Олар – Ноғайбай болыстың адамдары, күйеу жігіт – баласы. Оларға ешкімнің шамасы жетпейді.

**Жидебай** *(Сауытбекке).* Ноғайбайдың қолынан қағатын адам жоқ бұл жалғанда.

**Сауытбек.** Кім білген?

**Сақ** *(қатуланып).* Ноғайбай – күшті, сүйегіңді отын, етіңді борша қылады.

**Жидебай.** Солай. Осы жерден тоқта, Сауытжан.

**Сауытбек.** Қайтіп тоқтаймын? Маған Ақбөпесіз жарық дүние – қараң, өмір – өксік.

**Жидебай.** Сенің ендігі өмірің – өлең. Айт, толға мына күйіңді.

**Сақ.** Мен де соны айтып тұрмын. Іштегі шер айтса, тарқайды.

**Жидебай.** Сөйтеді. Өлең сөз – құдыретті. Ол сенің шеріңді тарқатып қана қоймайды, көңіліңді де өсіреді.

**Сауытбек.** Кім біледі, жер болып қалған көңіл көтерілер ме?! Көрейік, «Әу» деп.

Аралтөбе түбінде бес үй отыр,

Ақбөпе жоқ ішінде несіне отыр?

Әлдеқашан бір ойран етпес пе едім,

Кедейшілік қолымды кесіп отыр.

Айтып жүрген Саукеңнің жыры, қане,

Бастан-аяқ келіскен сыры, қане?

Ақбөпеден айырылып қалғаннан соң,

Тұмсығында Ұланның ұлығаны.

Қалғаным ба Ұланның жотасында,

Ғашық болдым Ақбөпе ботасында.

Кемшілік боп кедейлік соққаның ба,

Жарамадым Бөпенің қолқасына.

Қаңғып қалдым далада қолым жетпей,

Ашадағы жақсыға сөзім өтпей.

Малым жоқ, ақшам да жоқ қалыңмалға.

Жүрекке тиіп барад жанған өрттей.

Қаңғып қалдым қол жетпей боз далада,

Күлкі-мазақ болдым ба бозбалаға?

Кезендің кердең заман кедей үшін,

Қолда жоқ қайрат-қуат жол бола ма?

Құрттың ба шаруаның қысқалығы,

Жаз айында киемін қыстағыны.

Өткен күзде бір қырға шығармақ ем,

Боп кетті болыс-бидің іштарлығы.

Болысына беретін атым да жоқ,

Биекеңе өтетін парқым да жоқ.

Бір атаның баласы – бәрі кедей,

Атсалысар ауқатты жақын да жоқ.

Бөрі жеген, Ақбөпе, болдың лақ,

Айыра алмай Ұланда қалдым жылап.

Елу қара берді де бай әкетті,

Бес қара таба алмадым басын құрап.

Ақбөпе, торғай болдың жылан сорған,

Қаңғырып ажыратпай, қайттым жолдан.

Басқа тұрмақ мінерге жалғыз ат жоқ,

Не келер жылағанмен енді қолдан?

Қош бол, Бөпе, көрем бе, көрмеймін бе,

Айналып келемін бс, келмеймін бе?

Бөпе, сенен бар болса, немді аяр ем,

Елу тұрмақ алпысты бермеймін бе.

Тыңдайтұғын бар болса әділ заман,

Басты тігіп жолыңда өлмеймін бе.

Қош бол, Бөпе, ақ Бөпе, алтын Бөпе,

Жақсы туған жайдары, жарқын Бөпе.

Малды артық баладан бағалаған,

Қайтерсің бұл қазақтың салтын, Бөпе?

Үш жыл жүрдім соңыңда үміт артып,

Таппадым еш нәрсенің шартын, Бөпе!

Тұсымдағы жігіттің

Сауықта мен серкесі.

Ауылдың әрін кіргізген

Қыпшақтың сен ең еркесі.

Шеңгелге шыққан қызыл гүл,

Өтелбайдай момынның

Туылған аппақ бөпесі.

Малға сатты зарлатып,

Үстіне беріп әйелдің,

Әкенің қызсын шекесі.

Жиырма жеті жасында

Сауытбектің қиылды

Кедейліктен желкесі.

Азаға салған тайлақтай

Жетекте кеттің байланып.

Саудагердің малындай,

Бір жерден жылжып, бір жерге

Базарға кеттің айдалып.

Ықтиярлы заман жоқ,

Арыстанның аузында.

Босқа кеттің шайналып.

Бір басыма бір көзім,

Жеге алмай қалдым зар жылап,

Тентек қойша айналып.

Екеуіміз де туыппыз,

Әділетсіз уақытта.

Күнім өтер жылаумен,

Қолым жетпей суатқа.

Жаман да болса бай ұлы,

Ойнаған кез шуақта.

Екеуіміздей қол қысқа,

Жылай-жылай күнбе-күн,

Көз жаспен бетін жуад та.

Баянсыз өткен бұл дүние,

Кедейге жоқ жақсылық,

Мал ие етер қуатқа.

Әйел үсті бір байға

Қордайға кетті зар жылап.

Қақпанға түскен қасқырдай,

Амалым жоқ, мен қалдым

Жылап-сықтап шырылдап.

Қан жұтарсың қайғыдан

«Тоқал» десе, қалжыңдап

Жөн білмейтін бір тентек.

Орнына кеттің байталдың

Қалыңмалға сатылып,

Жібек жалды арғымақ.

Қалған жерім қаңғырып

Жадыраның даласы,

Әулиеата, Пішпектің

Екі дуан арасы.

Күні құрысын кедейдің,

Болмаған соң қарасы.

Сауытбек қалды сандалып,

Түкке жетпей шамасы.

Қара баста ерік жоқ.

Әйел жатыр сатылып,

Қу заманға қарашы.

Жүрегімнен оқ тиіп

Ұлып қалдым далада,

Дүниеде бітпес жарасы,

Ит-құс боп ұлып, ән салып.

Билер зұлым болған соң,

Естілер кімге наласы?

Өз балаңды саудалап,

Сол жеріңді қайтейін,

Бойға сіңген бұл ауру –

Қазақ атамның шаласы.

Жылап қалдым далада,

Ем таба алмай жараға.

Өксіп-өксіп жылаймын,

Ұқсадым сәби балаға.

Артыңнан қуып іздедім,

Қолда қару, ақша жоқ,

Кім жүреді арада?

Үш жыл еткен еңбегім,

Босқа кетті далаға.

Малға болса кедеймін,

Сөзімді қулар ала ма.

Жоқтап жылап өтермін,

Өле-өлгеншс зар жылап,

Күлкі боп бала-шағаға.

Қош бол, Бөпе, не дейін,

Атадан туа кедеймін.

Алысқа кеттің айдалып,

Енді қайтіп көрмеймін.

Ете алмадым жігіттік,

Уәдеге мәрт болдым,

Оныңды қашан өтеймін?

Жылап-сықтап өтермін,

Көп жиылған жиында,

Соры да жалғыз көмейдің.

**Сақ.** Кемел ақын да, бұлбұл әнші де өзің екенсің, Сауытбек! Тәнті болдым.

**Жидебай.** Ақтарды-ау шерін, сабазың!

**Сақ.** Бірің әнді әдемі айтасың, екіншің бағасына жетіп тыңдайсың. Қандай жақсы! Екеуіңнің де біздің азғантай күнтуден шыққандарың таңданарлық.

**Сауытбек.** Таңданбаңыз, аға. Мені ән айтқызып зарлатып, Жидекеңді тіл мен жағына сүйендіріп сарнатып қойған күш – кедейшілік. Кедейшілік қой ғана емес, ой да бақтырады. Екеуіміз кедей-кепшіктігімізді әсем ән- жырымызбен, тапқыр, шешен сөзімізбен білгізбей-ақ жүруші едік, ақыры Ақбөпеге қолым жетпей, жария болды. Жидеке, бұйырғаны осы енді, жүріңіз, қайтайық.

**Жидебай.** Жүр.

**Сақ.** Сауытбек, мына дастаныңды айтып бар еліңе.

**Сауытбек.** Жоқ, аға, айта алмаймын, Ақбөпе – алай-дүлей нөсер. Жауын бір жауса, мен екі жауатын ағаш емеспін. Мен – көшкен жұртта ұлып қалған итпін. Ақбөпе жайлы әр сөзді егіліп, жылап, әнді ұлып айтамын. Бұл ит халімді жария ете беріп, неге керек, ұмытамын бәрін.

**Жидебай.** Ұмыта алмайсың. Әлі-ақ талай-талай еңіреп отырып айтасың.

**Сақ.** Айтпасын, ұмытсын. Біз айтамыз, ел айтады.

**Жидебай.** Сөйтеді. Бұл ән – талайдың шері.

**Сақ** *(разы кейіппен).* Сауытбек, сенікі әлаулай ән, сайқал сөз емес, жүректі жарып шыққан ащы айқай, өзекті тіліп түсер сойқан сөз. Ақбөпені қайдам, әннің ғұмыры ұзақ.

**Жидебай** *(ағынан жарылып).* Аға рас айтады, Сауытбек, мына әнің бұрынғы әндеріңнен бөлек, ерекше ерен.

**Сауытбек.** Әй, ағалар-ай, осы мақтау сөздеріңнен Ақбөпенің «Сауыт!» деген жалғыз сөзі артық еді-ау, шіркін! Амал қайсы, ол сөз енді естілмейді, онсыз маған ес кірмейді. Кеттік, Жидеке!

Жидебай мен Сауытбек кетеді.

Сақ *(екеуінің соңынан).* Бұл дүниеде сүйгеніне қосыла алмаған адамнан сорлы кім бар екен?! Ешкім жоқ!

**Он бірінші көрініс**

Тантайдың үйі.

Іргеге таяу төселген көрпе үстінде Ақбөпе жатыр сырт киімімен екі көзі жәудіреп. Өңі құп-қу. Жаны күйзеліп ауырып жатқаны білініп тұр.

Төрде Тантай отыр міз бақпай.

**Ақбөпе** *(демігіп).* Айналайын ақ Құдай, бармысың, бар болсаң, бір көрсетші көзіме Сауытты!

**Тантай.** Құдайдан қанша жалбарынып сұра-сұрама, ол сайтаның келе алмайды мұнда.

**Ақбөпе.** Сонда бұл қамал болғаны ма?

**Тантай.** Қамал емес, қасиетті ауыл. Сауытбек сияқты әумесерлердің жолауына жол жоқ.

**Ақбөпе.** Онда мен де саған жоқпын, о дүниелікпін.

**Тантай** *(Ақбөпеге жақындап, төне түсіп).*Сен мендіксің.

**Ақбөпе** *(тайсалмай).* Мен енді ешкімдікі бола алмаймын, бақиға аттанып барамын. *(Кеудесін көтермек болады, Тантай басын сүйей береді. Ақбөпе жиіркеніп, зорға сөйлейді).* Аллам-ау, ең болмаса, жөндеп өлгізсең қайтеді?! Сүймеген адамыма ақтық демім үзілерде басымды сүйеткенің қайткенің?! Мейлі, өлген соң бәрібір. Сүю де, жек көру де тек тірі адамға керек. Өмір... *(үзіліп кетеді).*

**Тантай** *(безеріп).*Бар! Бейшара!

**Ш Ы М Ы Л Д Ы Қ**

Тәмсілдер

***Адам ойсыз күн өткізбейді. Көңіл қалықтап, небір ойға бөленеді. Бір ой бар, келді, кетті, із-түссіз жоғалады,бір ой бар, қайта-қайта орала береді, көкейіңнен кетпейді. Аяқ астынан болмашы нәрседен тұтанып, кең өріс алып кететін ойлар да бар.***

***Мен солардың кәдеге жарар-ау дегендерін тәлімді тәмсіл етіп жаздым. Мұндағы мақсат – мен білгенді ел білсін, білетіндері есіне түсірсін, жастар ғибрат алсын.***

**ЖЫЛҚЫНЫҢ «ТІЛІ»**

Неге екенін білмеймін, маған киноларда жылқының кісінегені, дұрысы жылқыны кісінеткені түрлі ой салады. Бала күнімді ат үстінде өткізген маған жылқы жарықтықтың тегін кісінемейтіні жақсы мәлім.

Жан-жануарлардың бәрінің тілі болады, деседі. Әлбетте, біз оған сенбейміз. Дегенде, олардың өз қуаныш-қайғысын, жақсы көру-жек көруін, көңіл-күйін, сезім-түйсігін білдіретін «тілі» бар. Бұл ретте жылқының жөні бөлек, ол «тілге» бай.

Жылқы «тілін» білген адам жоқ. Сонда да жылқы үнінен көп нәрсені аңғаруға болады. Жылқы ештеңе айтпағанымен, адам бәрін ұғуы керек. Жылқының тілі – кісінеу, оқырану, пырылдау, шұрқырау.

Менің айтпағым – өнер туындыларындағы жылқы «тілі». Бірден айтайын: киноларда жылқыны кісінету кісінің жынын келтіреді. Заты, асау жылқы болмаса, жуас жылқы сирек кісінейді. Ал, аттың кісінегенін өз басым естіген де, көрген де емеспін. Ат деген сөздің бір синонимі жуас болса керек. Өгіз де, атан да сол. Өгіз өкірмейді, атан ашуланбайды.

Осыны өнер адамдарының, әсіресе, режиссерлердің неге білмейтіні таңдандырады. Аттың қарасы көрінген екен, жылқының кісінегені жазылған пленканы қосады. Жылқы тектен-текке үн шығармайды. Жылқының кісінеуі – сағынышы, қуанышы, аңсауы, іздеуі. Кісінеуге жас жылқы бейім. Мініс аты, мама бие көп нәрсені елең кылмайтын, желікпейтін егде адам тәрізді. Жылқының қандай жағдайда қалай кісінейтінін малсақ қазақ жақсы білген. Айғырдың үйірін аңсап, арқырап, құлынның енесін іздеп шырқырап, асаудың аталастарынан айырылып бара жатқандағы аянышты кісінегені адамға тілсіз-ақ түсінікті. Биенің құлынын еміренгені, аттың иесінен жем- шөп сұрап оқыранғаны тіл қату емей немене. Осы үннің бәрін жылқының кадрлардағы қимыл-әрекетіне, көңіл-күйіне қарай үйлестіріп салу керек. Өнер туындысы сонда өміршең болады.

Бір ғажабы, шетел фильмдерінде бұл жағы жақсы ескеріледі, ал бізде жылқының қарасы көрінді екен, аты-жөні жоқ, кісінете береді.

Жылқыны тағы бір қорлау да осы кинода. Қазақ – аттың құлағында ойнайтын халық.

**«АТ - ЕР ҚАНАТЫ»**

Біздің кинолардағы аттың сыйқы құрысын. Киношылар бір ауылдың тұсына келіп, шатырын тігіп, жылқы бар кадрларға қойшылардың атын тегін мініп түседі. Масқара! Ағып келе жатқан аттың астына түсіп, үстіне шығатын әбжіл жігіттеріміз қой торы мініп қопаңдайды. Ұяттың ұяты!

Ал, Голливудтың немесе Еуропаның фильмдеріндегі жігіттердің сүліктей жарау аттарымен ойпаң жерде орғытып, қырлау жерде қарғытып шапқанын көргеніңде ішің удай ашиды.

Қазақтың қазанаттары неге түспейді біздің жігіттердің тақымына?!

Көңілге медеу етсек, Бекежанның қара атын, Бақтығұлдың сүлік қарасын атармыз. Ал, қазақтың әр жігітінің маңдайына басқан бір аты болған. Қазақ экранға атпен шыққан екен, қазақ болып шықсын!

Қазақтай атқа соншама жарасымды, қонымды бола кететін адамды өз басым білмеймін. Қазаққа бір маңайласа, қырғыз маңайлар.

Ат та, оны ойнақтатып мінер жігіт те бар бізде. Бар пәле барымызды ұқсата алмай жүрген киношыларда. Оған көз жеткізгіңіз келсе, «Батыр Баян» фильмін көріңіз.

Міне, бұл нағыз қазақтың фильмі!

Айналайын Жұмахан – Баян келіскен торы атпен бір-бірінен айнымайтын екі көк ат мініп қашқан інісі Ноян мен қалмақ қызын қуады. Әсем Көкше етегінде, байтақ Баянауыл баурайында торы аттың сыпыра шапқаны, қос көктің құсша қалқығаны адамның айызын қандырады!

Жұмахан Әбдіқадыров – нағыз жігіт, атқа отырысы-ай, қандай жарасымды, нық, торы мен қос көк шын тұлпарлар ғой, сілтестері-ай, шіркін.

Көп жаса, айналайын Жұмахан!

**БАТАНЫ ҮЛКЕН БЕРСІН...**

– Көп жаса!

Бұл – бір жақсы бата.

Біз енді бата беретін жасқа жеттік.

Тәубе!

Адамның жасына жетпей бата бергені келіспейді-ақ екен.

Сонау бала кезде сондай бір ыңғайсыз жағдайға тап болғаным бар. Есіме түссе, әлі ұяламын.

Әдебиет сүйер қауым жақсы біледі, талантты жазушы Қарауылбек Қазиев екеуіміз түйдей құрдаспыз, бір ауылда, бір көшеде өскенбіз.

Сегізінші сынып оқып жүрген кезіміз.

Бір күні Қарауылбектің үйіне барсам, шешесі екеуі ет жеп отыр екен.

Ерекең (әкесін соғыс жұтқан Қарауылбек, шешесі Ермекті «Ереке» дейтін, біз де солай деп кеткенбіз) мені асқа шақырды.

Ет желініп болды.

Ерекең жанында тұрған шәугімді қолына алып, кірленді өзіне жақындатып:

– Ал, келіңдер, қолдарыңды жуыңдар, - деді.

Мен қолымды жуып болып:

– Жасыңыз ұзақ болсын! - деп бата бердім.

Қарауылбек күліп кеп жіберді.

Ерекең де мырс етті. Сөйтті де мені аяды білем, Қарауылбекті зекіп тастады:

– Қой, әрі! Әлдихандікі дұрыс, су құйған адамға бата беру керек.

Қарауылбектің күлкісі сап тыйылды.

Зіңгіттей-зіңгіттей екі бала тұрып, қолымызға үлкенге су құйғызғанымызға екеуіміз де ыңғайсызданып қалып едік. Батаны үлкен берсін, жас қуансын. Бата сонда жұғысты болады.

**БАСЫНА ҚАРАЙ ШАШЫ**

Киношылар мен театршылардың қазақты оңдырмаған тағы бір қылығы әлсін-әлсін ойыма орала береді.

Ертеде қазақтың ер-азаматтары шаш қоймаған. Мұны өнердің маңайында жүргендер жақсы білген. Оларды сахнаға шашсыз шығару керек. Ал, әртістердің шаш қоймайтыны жоқ. Міне, осы жерде өнер иелері бұрынғының адамдарын «тақыр бас» қылудың амалын оп-оңай ойлап таба қойған. Оларша тақыр бас пен шашты адамның арасы – жарты-ақ кез ақ мата. Ақ матамен шаш басып тұрған басты мықтап бір таңып, сыртынан тымақ, қалпақ, тақияны баса киіп ал да тарта бер – қазақсың.

«Көркемөнер құрбандықты талап етеді» деген бір аталы сөз бар. Мұны ұстанатын біз емес, тағы да шетелдіктер. Олар тақыр бастың рөлін ойнайтын болса, шашын қырғызып тастайды, бұйра басты сомдайды екен, жасанды шаш киеді. Біздің тірлігіміз – ауырдың үсті, жеңілдің асты. Қандай да өнердің нендей де шыншыл, шынайы туындысы жан аяудан емес, жанпидадан туады.

Осыны білсек, қане!

**ҚАЗАҚТЫҢ СУРЕТІ**

Өнер туындысының бірде-біреуіне немқұрайды қарауға болмайды. Өнер өмірмен біте қайнасқанда ғана шыншыл. Өкінішке қарай, өнерде өрен туындыдан өлер туынды көп. Өкініштің көкесі – сол сұрқай шығармаларға көз үйреніп кететіндігі. Ал, мұның өзі ұлтымызға немқұрайдылыққа ұласса, мәңгүрттік, әне, сол.

Менің бұлай ашына сөйлеуіме себеп – ТарМУ-дің акт залына ілінген Абай мен Жамбылдың портреттері.

Осы залда профессор Мекемтас Мырзахметұлының туғанына 75 жыл толуына арналған ғылыми-теориялық конференция өтіп жатты. Залда отырғандар ішінде басқа облыстардан, көрші республикалардан келген қонақтар да бар еді. Солардың бірі – ташкенттік қазақ ғалым Қалдыбек Сейданов Жамбылдың портретіне қарап тұрып, қасындағы адамнан:

– Анау кім? - деп сұрады.

Көзі үйреніп кеткен жамбылдық ғалым:

– Жамбыл, - деді.

– Қазақ емес, сарт Жамбыл ғой! - деді ташкенттік қандасымыз.

– Иә, солай.

– Алып тастамайсыңдар ма?

– Айтылады, неге екенін, алып тасталынбайды.

– Қызық екен.

– Қызық.

Әңгіме осымен тәмам болды.

Қызық! Абай мен Жамбылдың портреттеріне бір қарап қойып, ойымызды да, сөзімізді де тәмам етіп жүргенімізге онға жуық жылдың жүзі болды.

Әне бір жылы өзбекстандық бір суретші біздің ұлыларымыздың суретін салып әкеліп, облыстық көрме залында көрмесін өткізді. Суретшінің өзі – қазақ, өнері – өзбек екен. Мүмкін, ол ұлтын сүйген патриот та болар, ұлыларымыздың портреттерін сондықтан да салған шығар, бірақ тағдыр айдап барып өзбек болып кеткен қазақ қазақты бейнелей алмаған.

Ал, біз болсақ, ұлыларымызды қорлатып қойып, қарап отырмыз. Көнбіс деген осындай-ақ болар.

Жалпы, бір ғана Евгений Сидоркиннен басқа ешкімге мұндай бақыт бұйырмаған. Кім білсін, оның қазақ кескінін соншама келістіріп салуына жары, қазақтың талантты суретші қызы Гүлфайрус Ысмайылованың әсері болған шығар. Не десек те әлі күнге дейін қазақ батырлары жырларын Евгений күйеу баламыздан асырып безендірген суретші болған емес.

**ҚАЛАНЫҢ ҚЫЗЫ**

Бір ұлттың кескін-келбетін екінші ұлттың өкілі де, өзге ұлттың арасында өскен қандасымыз да ұқсатып сала алмайтынын мен көптен білемін. Тіптен, мынандай әңгіме де болған.

Менің жарым Бану – қаланың қызы. Екеуіміз 60- жылдардың дәл ортасында қосылғанбыз. Ол кезде мен – жас жазушымын, ол – жас суретші. Ауыл балаларының өмірінен «Автобус аялдамасы» деген әңгіме жаздым. «Балдырған» журналының екі нөмірінің бірінде әңгімем жарияланып тұратын кез еді. Ол әңгімелерімді В.Безелюк, Б.Табылдиев тәрізді балалар суретшілері безендіретін.

«Автобус аялдамасының» суретін Бану салып, суретті-кітапша шығармақ болдық. Мен Бануға ауыл өмірі, кемпір-шал, балалар туралы айтып, түсіндірдім.

Бану кітапшаның суреттерін салуға кірісіп кетті.

Міне, енді екеуіміз әңгімені де, оның желісі бойынша салынған суреттерді де алдымызға алып қарай бастадық.

Лепірген көңілім су сепкендей басылды. Кемпір де, балалар да — орыс. Әлбетте, Бану қазақ кемпірін салуға тырысып-ақ баққан, бірақ онысынан ештеңе шықпаған.

– Мыналарың орыс қой, Бану! - дедім.

– Неге? Қазақ!

– Жоқ, орыс.

– Мен қазақ кемпірін сала алмаймын.

– Орыс кемпірін ше?

– Саламын.

Бану – қаланың қызы. Орысша оқыған. Орыс қыздарымен дос, солардың әжелерімен, шешелерімен көп араласқан.

**ҚҰДАЙДАН ҒАНА ҚОРҚАМЫН**

«Тәмсілердің» алғашқылары жарияланысымен пікір айтыла бастады.

Әу дегенде лебізді қызым Раушаннан естідім.

Бану екеуіміздің шығармашылық одағымыз жалғасын таппады.

– Бәрі дұрыс. Өткір пікірлеріңіз бар екен, өзіңізге зияны тиіп кетіп жүрмесе бопты, әйтеуір, - деп қауіп қылды қызым.

Ештеңе етпейді. Мен шындықты жазамын. Шындық ешуақыт ешкімді орға жықпаған.

– Сонда да.

– Сонда мен қорқуды, жасқаншақтауды қашан қоямын? Алпыстан асқанда аталы сөзін айта алмаған жазушы – аяншақ, аяр.

– Мен қойдым.

Қызымыз екеуіміздің әңгімеміз үзілгенімен, ойым үзілген жоқ, қайта шартарапқа алып ұшты.

– Біз – қорқыныштан қорғанып жүріп өмір кешкен ұрпақпыз.

Қорқыныш бізді тұқыртып тастағаны былай тұрсын, балаларымызды да шарпыған екен.

Кешегі тоталитарлық жүйе кезінде адамды қорқытуды айтасыз, зәресін зәр түбіне кетіретін жайлар көп болушы еді. Пионердің ережелері, комсомол мен партияның, әскердің жарғылары, коммунизм құрылысшыларының моральдық кодексі адамды ашса алақанында, жұмса жұдырығында ұстаудың заһарлы құралдары болатын. Қандай да бір іс-әрекетіміз олардың нормаларына сай келмеген екен, ағаш атқа отырғызатын, бейшара қылатын.

Біз партиядан, бастықтан, жарымыздан қорықтық, зәрезап болдық. Біз Құдайдан қорықпадық.

Тәуба, тәуелсіздік алдық, егемен ел болдық. Өз халқымыздың салт-дәстүрімен, демократия үрдісімен өмір сүріп жатырмыз.

Сөз бостандығы социализм кезіндегідей бос сөз емес, шындыққа айналды. Бұқаралық ақпарат құралдарын күндіз-түні аңдып отыратын цензура таратылды.

Енді қорқатын не бар?

Енді тек Құдайдан қорқамыз.

Құдай – адамның ары.

Құдайдан қорқу және Абайша айтқанда, ар ұялар іс қылмау – бүгінгі ұстанарымыз, міне, осылар.

Мен – қорқыныш тұмшалаған тұста сақтық жасап, шындықты жеріне жеткізіп айта алмаған көп жазушының бірімін. Енді еркін сілтермін деп дәмеленіп отырған жайым бар.

**ТЫҢ КӨТЕРУ – ҚАСІРЕТ**

Халыққа керегі – шындық.

Дәл қазір шындықты айтудан қашқақтау – бейшаралық.

Кеңестер одағы кезінде басшы кадрларды Алматы жоғары партия мектебі жанындағы бір айлық курста оқытып, қайта даярлықтан өткізетін, сол курсқа барғанмын. Курстың оқу бағдарламасымен қоса мәдени-көпшілік жұмыстар бағдарламасы да бар.

Бір күні сабақтан соң Әбілхан Қастеев атындағы көркемсурет галереясына апарды. Галерея қызметкері курс тыңдаушыларын бастап жүріп, әр суреттің қасына аялдатып, әңгіме соғады, біз түкті көрмегендей, түк білмейтіндей, ау- зымызды ашып, көзімізді жұмып тыңдаймыз.

Өстіп жылжып, Қанапия Телжановтың «Ата-баба жерінде» атты полотносының алдына келіп тоқтадық.

Бізді бастап жүрген келіншек ой бір көсілді дейсің:

– Қанапия Телжановтың бұл полотносында Коммунистік партияның дана басшылығымен Қазақстандағы тың игеру керемет шынайы көрініс алған. Қараңыздаршы, әріде пойыз заулап барады, беріде алып тракторлардың өткір соқаларымен аударылған жер жатыр. Күні ертең бұл жерде қалың бидай жайқалады. Қазақ даласы Отан қоймасына миллиардтаған пұт астық құяды. «Ата-баба жерінде» – теңдесі жоқ туынды.

Мен ойланып тұрмын. Мына келіншектің айтқанының нобайы дұрыс.

Әрідегі пойыз да, мына жыртылып тасталған жер де бір қарағанда қазақ даласын тірілтетін тірлік.

Бірақ, иә, бірақ ата-баба жерін бір көріп, мүмкін соңғы рет көріп қайтуға беттеп келе жатқан қария есік пен төрдей кер биенің үстінде асығы алшысынан тұрып емес, тұнжырап келеді. Желігіп, ойнақтап келе жатқан құлын кенет қалың шөптің тасасынан шыға келіп, арса-арса болып сойылып жатқан қара жерді көріп, екі көзі шарасынан шыға шошып, шапшып барып дірілдеп тұра қалады.

Қанапия Телжанов ғажап суретші екен. Күнәсіз құлынның осы жаншошырлық қарасымен аяусыз жыртылып, ту талақай болып жатқан қазақ даласының халін қалай керемет бейнелеген.

Мен осы ойларымды айтып сөйлеп кеттім.

Жанымдағы жамбылдық жігіттердің бірі жеңімнен тартып, сыбырлады.

– Абайла! Үш әріп адамдары естіп қоймасын.

Шынында, ондай қауіп бар еді ғой ол кезде, мен сөзімді шорт үздім.

Осы жай анда-санда ойыма түсіп кетіп жүретін.

Жуырда «Егемен Қазақстан» газетінде орыстың ұлы жазушысы «М.Шолоховтың билікке күйінген бір сәттерінде отқа жағып жіберген қолжазбаларын айта келіп, «Такая же участь постигла и рукопись, повествующая о зверских методах освоения Казахстанской целины» деген сөзі жарияланды.

Михаил Шолохов білгенді Қанапия Телжанов та білген екен.

М. Шолохов – ұлы жазушы.

Қ. Телжанов – ұлы суретші.

Тың көтерудің қазақ даласының ту-талақайын шығарғанын қазір екінің бірі біледі.

Ал, ұлылар мұны дер кезінде ұққан, ұлының ұлылығы да осында ғой.

**АСАНБАЙ АСҚАРОВ – ҰЛЫ АДАМ**

Сондай ұлының бірі – Асанбай Асқаров.

Қазақ жерінің қиқы-жиқысын шығару тоқтамаған жылдары Асекең Жамбыл облыстық партия комитетінің бірінші хатшысы екен. Бірінші хатшының жолы қыздың жолынан да жіңішке, Партияның Орталық Комитеті не айтты, соған бас шұлғуы керек.

Адамнан амал артылған ба, Асекең өз наразылығын білдірудің жолын тауыпты.

Жетпісінші жылдардың аяғында облыстық аурухананың «Партактив» деп аталатын, негізінде екінші терапия бөлімінде емделгенім бар. Бір бөлмеде «Талас» асыл тұқымды қаракөл қой кеңшарының біркездердегі атақты директоры, Социалистік еңбек Ері Әбдір Сағынтаевпен бірге жаттым.

Қой шаруашылығының атақты білгірінің жеткілікті бедел мен құрметке ие болғанын аға буын өкілдері жақсы біледі.Құдай ақыл мен көрікті аямай берген адам тамаша әңгімеші де екен. Ертелі-кеш әңгімелесіп жүрдік. Әрине, сөйлейтін – Әбекен, тыңдайтын – мен.

Бір күні маған Асанбай Асқаров шақырып жатыр деген хабар жетті, - деп бастады бір әңгімесін Әбекең. – Келдім. Кабинетіне кірдім.

Асекең кабинетінде әрі-бері теңселіп жүр екен. Сәлемдестік. Жайғасып отырдық.

Асекең біраз ойланып отырып барып, сөз бастады:

– Әбеке, сіз – шаруаның жайын жақсы білетін адамсыз. Әрине, жер тағдыры сізді алаңдатпай қоймайды. Тың көтеру деген желеумен жерді бүйтіп жыртқыза берсе, малды қайда жаямыз? Жоқ, біз партияның саясатына қарсы келе алмаймыз, бірақ қазіргідей жаппай емес, егін шығатын жерді ғана аударалық. Жер-Ананы абайлап, біліп пайдаланбаса болмайды. Жер – жайылымдық, егіндік, ормандық, жазық, құм, тау болып келеді. Жердің қасиетіне жетпесек, бүлдіреміз. Біздің қазіргі тірлігіміз – сол, бүлдіру. Сіз осыны Орталық Комитеттің пленумында айтып, мәселе көтеріңіз. Сөзіңізді дайындауға біз көмектесеміз, - деді.

Менің СОКП Орталық Комитеті тексеру комиссиясының мүшесі кезім, Асекеңнің айтқанын орындадым. Алайда, еш нәтиже шыққан жоқ. Қайта алып тракторлар мен өткір соқалар Қаратаудың үстіне де шығып кетті, егін өспейтін, мал жайылатын тастақты да аударды-ау!

Әбекең күрсінді. Енді қайтеді? Шарасыздық шарадан асқан заман еді ғой ол.

Мен сол сәтте Асанбай ағаның ұлылығына іштей таңдандым. Жүрегі халық деп соғады екен ғой!

Асекеңді ақыры қапасқа қаматқан осындай ұлтжандылығы шығар.

СОКП Орталық Комитетінің хатшыларын айтпағанда, қатардағы қызметкерлеріне дейін Асанбай Асқаров сияқты ұлы тұлғалардың башпайының қимылдағанына дейін аңдып отырған.

**АЛТЫН ҚОР**

Беделді адамдар — алтын қор. Мұны Асекең сынды ақылды басшылар жақсы білген.

Айтбай Назарбеков сондай басшы болған.

Мойынқұм ауданын ұзақ жылдар абыроймен басқарған бұл адам жөнінде айтылар әңгіме көп.

Айтбай Назарбеков мыжырайған жатаған үйлі Фурманов ауылын осы заманғы әсем кентке айналдырған. Айтекеңе бұл істе дала академигі, екі мәрте Социалистік Еңбек Ері Жазылбек Қуанышбаев өлшеусіз көмек көрсеткен.

Құрылыс, жол салатын болсын, басқа да тұрлаулы тірлік бастамақ болсын, Айтекең Жазекеңді машинасына отырғызып алып, Алматыға тартады екен. Содан ағызып отырып, Жаз-ағасын Димаш інісінің қабылдау бөлмесіне алып келіп, айтады екен:

– Ал, Жазеке, Димаш ініңізден аурухана сұраңыз.

Жазекең Д.А.Қонаевтың кабинетіне кіреді. Димекең Жазекеңді Құдайындай қарсы алады, бұйымтайын сұрайды.

– Әй, Қонай, - дейді Жазекең жарықтық, – Порманопкаға аурухана керек, бер.

Димаш Ахметұлы береді.

Фурмановкада қандай да бір күрделі құрылыс салуды ойға алған екен, Айтекең Жазекеңді алға тартады.

Соның бірде-біреуінде Димаш Ахметұлы қабақ шытып көрмепті. «Ұлық болсаң, кішік бол» деген осындай-ақ болар!

**КҮЗДІҢ ДЕ КҮЗІ БАР**

Қалихан Ысқақовтың «Қоңыр күз еді» атты әдемі хикаяты бар. 60-жылдардың басында кітап атына ие болған «қоңыр күз» сөзі содан бері қазақ бұқаралық ақпарат құралдарының бетін бермейтін болды. Журналистер күз жөнінде мақала жазған екен, «қоңыр күз еді» тақырып болады.

Шындығында, сары күз және қоңыр күз бар. Атынан да көрініп тұрғандай, шөп атаулы сарғайған шақ – сары күз, «сұрғылт тұман жерді басқан» тұс – қоңыр күз. Жазушы Кәмел Жүністегі мұның екеуін екі ай дейді.

Қ.Ысқақов осы қоңыр күзді жазып отыр. Жазушы өзінің балалық шағының қоңыр күздей қоңыр, ауыр болғанын хикаятына арқау еткен. Табиғат пен адам тағдырын астастырып, тамаша шығарма тудырған.

Ал,біздің түк білмес, ессіз еліктегіш жазғыштарымыз жиын-терін жүріп жатқан берекелі сары күзді де, сұрғылт күзді де «қоңыр күз еді» деп жаза береді. Күздің де күзі бар.

Қолға қалам ұстадың екен, нені болса да біліп, байыбына барып жаз, қаламгер ағайын.

**ӨКІЛ ӘКЕ МЕН ӨКІЛ ШЕШЕ**

Білместіктің екі түрлі сорақылығын осы жуырда көрдім.

Мен – қазір екі көзім теледидардағы, екі құлағым радиодағы, бар зейінім баспасөздегі зейнеткермін. Хабарлардың, жарияланымдардың бәрін дерлік көріп, тыңдап, оқып отырамын.

Көп уақыт өте қойған жоқ, мені алғаш теледидардан беріліп, кейін «Ақ жолда» жарияланған бір хабар мазаландырды.

Осы Тараздағы бір мектеп-интернатта өзінше бір әдемі шара өтіпті. Оның мәнісі мынау: әке-шешелерінен алыста жүрген, аз қамтамасыз етілген балаларға өкіл әке, өкіл шеше керек екен. Мектеп-интернат басшылығы балаларға сол өкіл әкелер мен өкіл шешелерді тауып, таныстырып игілікті іс атқарған.

Бір қызығы – теледидардың да, «Ақ жолдың» да басшыларының өскен өлкесінде өкіл әке, өкіл шеше дегендер жоқ, аяқ астынан шыға келген жақсы дәстүр жөніндегі хабарларды ойланып жатпай жариялап жіберген.

Менің білуімде өкіл әке, өкіл шеше — жаңа отау құрған екі жастың «еншісі». Әке-шеше баласы үйленерден бұрын өкіл әке мен өкіл шешені таңдайды. Әдетте, олар баласы үйленетін әке-шешенің ағайын-туғаны, дос-жараны болып келеді. Өкіл ке мен өкіл шеше үйлену тойына қатысып, сол жерде олардың ендігі жерде кім екендігі жария болады.

Олар жас жұбайлардың өкіл әкесі, өкіл шешесі ретіндегі жөн-жоралғысын жасайды. Шын әке-шеше баласы мен келініне өкіл әке мен өкіл шешесін өздерінен бір мысқал кем көрмеу, сыйлау жөнінде аманат тапсырады. Бұл бір – екі жасты да, ата-ананы да, өкіл әке мен өкіл шешені де, тойға жиналғандарды да қуанышқа бөлейтін әдемі үрдіс.

Сонда өкіл әке мен өкіл шеше кімнің өкілі, міндеті қайсы?

Мына мектептің іс-шарасында ол – демеуші (спонсор), ал біздің жақтың, яғни Шу жағының салтында ол – өкіл. Некелескен екі жастың әке-шешесінің, тілеулес ел-жұртының өкілі. Өкіл әке мен өкіл шеше – ендігі жерде екі жастың ең жақын адамдары.

Дәстүрдің озығы бар, тозығы бар.

Өкіл әке мен өкіл шеше тағайындау, біздіңше, соның озығы. Бүйректен сирақ шығарып керегі не?! Орыста «Дурной пример заразителен» деген сөз бар. Бесіктен белі шықпай жатқан балаға өкіл әке мен өкіл шеше телімек болған мына сорақы қылық басқаға жұқпаса екен.

**МӘСЕЛЕНІҢ МӘНІ**

Жуырда облыстық мәслихаттың сессиясы өтті.

Әрине, сессияда бірнеше мәселе қаралды.

«Қазақстан-Тараз» телеарнасының ақпарат арнасын жүргізуші «мәселені» «сұрақ» деп соқты. Бір емес, бірнеше рет айтты.

Шенеуніктерге «сұрақты» «мәселе» деп айтқыза алмай жүргенде, қаламгерлерге не жорық?!

Қазақтың қазіргі ұлы ойшылы, классик жазушы Әбіш Кекілбаев кезінде бұл туралы қынжылыс білдіргені бар. Сонда да қоя алмағанымыз ұят-ақ!

Иә, «вопрос» сөзі орыс тілінен сұрақ, сұрау, сауал; мәселе; міндет; іс, жағдай болып аударылады. Біздің тілге жұтаң технократтарымыз осылардың ең алғашқысынан әрі оңайынан жабысып айырылмай-ақ келеді.

Зиялыларымыз қазақ тілін жандандырамыз деп жанын салып жүргенде, ең болмаса, «вопростың» ресми тілде баяғыдан айтылып келе жатқан «мәселе» мәніне мән бергеніміз жөн. Ең өкініштісі – біз мансұқтап жүрген коммунистік замандағы толып жататын жиналыстардың бірде-біреуінің күн тәртібіне сұрақ қойылмайтын, мәселе қойылатын.

Еркіндік алып, өз қолымыз өз аузымызға жеткендегі жеткен жеріміз осы – тілімізді көпе-көрнеу шұбарлау ма сонда?

**СІЗ БЕН СЕН**

Сыйластықтың бісмілләсі де, аллаһу әкбары да – «Сіз».

Мұны жақсы біліп, қатаң ұстанған біздің қазақ үлкенді, әйел ерін өмірі «сен» деп көрмеген.

«Сіз» – деп сөйлегенді «әдепті», «сен» – деп сөйлегенді «дөрекі» адам деп білген атам қазақ.

Ресей мен қызыл империя тұсында жоғалтып алған «алтынымыздың» бірі осы – «Сіз».

Оған кінәлі үстемдік құрған ел адамдарына біздің өзіміздің ессіз еліктегеніміз. Ойпыр-ай, десеңізші, орыс халқының ең әдемі, адамды бір-біріне жақын тарттыратын сөзі – Сен. Жігіт қызбен жаңа танысқан, жақындық лебі енді ескен екен, «Давайте, перейдем на ты», - дейді. Енді екеуі «сенге» көшеді. Бітті, махаббат оты маздады дей беріңіз.

Бұған қарапайым халық тұрмақ ақынымыздың еліткені – өкініштің көкесі.

Қазақ сөзінің мәйегіне қанық, өзі де мақал-мәтел шығаратын даңғайыр ақынымыз Мұзафар Әлімбаев:

«Сіз» деген салқын сөзден шошып қалсам,

«Сен» десең, көңіл қайта шалқыр еді, - деп жыр жазды.

Қазақтың аяулы қызы Роза Бағланова ардақты ұлы Шәмші Қалдаяқовтың осы сөздер басты мәніне айналған «Ақмаңдайлым» әнін тамылжыта шырқады.

Сонда осы қазақтың қаймақтарының «Сіз» сөзінің қасиетіне жетпегені ме? Қайран қалмасқа лажың жоқ.

Қазақтың жігіті мен қызы таныстықты «Сіз» деп бастап, өмір бойы «Сіз» деп өткен.

Оны мен өзімнің әкем Қалдыбай мен шешем Әміржанның өмір бойғы қарым-қатынасынан көріп, көңілге түйгенмін. Әкемді шешем: «Әлгі кісі», «Біздің үйдегі кісі», «Шәкеннің (балалардың үлкені) әкесі» дейтін, тіптен бұл сөздерді айтпай-ақ әкеміз туралы, әкеміздің атқарған ісі, сөйлеген сөзі, т. б. жайлы әдеп айта беретін. Біз әңгіме әкеміз туралы екенін түсіне қоятынбыз.

Шешеміз, әкемізге «Сізін» үзген емес. Еріне «сенді» аузына алмау, қандай жағдайда да «Сіз» деп сөйлеу – қазақ әйелінің асыл қасиеті. Ал, әкеміздің шешемізге «Сізі» – өмір бойы Әміржан деп атын атау болатын. «Әміржан, шай дайын ба?», «Әміржан, Шуға, базарға барып келейін» дер еді. Қазір ойлап отырсам, әкеміз шешемізге деген сыйластығын оның есіміне сыйғызған екен ғой.

«Сіз» деу әдептің үлкені ретіндегі әдетіміз еді, айырылып қалдық. Әдепті, ибалы, қырмызы қызымызды қыңыр, үлкенді ағалап тұратын оғланымызды ожар еткен «Сен» деген сөз. Қазақ «Сен-сен» дей бергенді «Семіп қалғыр» деп қарғаған. Күйініп кеткеннен айтқан.

Қарғау – қорқыту.

«Сенді» таста деп қорқытқан ғой үлкендер жасты.

Біз қайтеміз? Қазақтың «Үйрен жақсы әдептен, жирен жаман әдеттен» деген аталы сөзін айтамыз.

**ЕРКЕК –**  **ӘЙЕЛДІҢ ПІРІ**

Әйел – ерін шексіз сыйлаған, беттен алу, қарсы тұру атымен болмаған. Әйел өзін еркектен аласа ұстаған, алдынан кесіп өтпеген. Осысымен әйел еркектің сыйластығын туғызған.

Ауыл көшесінің басынан түскен ақсақалды алдын кеспей, күтіп тұрып, сәлем жасап, ілгері оздырып жіберетін әйелді өзіміздің көзіміз көрді.

Қария: «Көп жаса, қарағым!» - деп бата беріп өтетін. Қарияның көңілі көркейіп, келіннің мерейі өсіп қалатын.

Қазір өзіміз қария болдық. Келіндер, көшені айтамыз, есіктен бұрын өтуімізге мұрсат бермей, тайраңдап алдымызды орайды. Оларға бірдеңе деп ренжімек түгілі, ала көзіңізбен қарасаңыз, пәлеге қаласыз. «Тәрбиесіз», - деп өзіңізді күстаналайды. Онысы – еуропа халықтарынан үйренген үлгісі. Оларда еркек әйелге жол береді, бізде – әйел еркектің алдын кесіп өтпейді.

Әйелді біздің қазақтай қастерлейтін халық кемде-кем. Ерлі-байлы адам, яки қыз бен жігіт атқа мінгесуге мәжбүр болса, ұрғашы алға, ерге, еркек артқа, бөктергіге отырады. Осында, аңдап қарағанға, әйел затын сыйлаудың теңдессіз тәлімі бар.

Ал, енді жаңағы әйелге есіктен бұрын өтуге жол беретін халықтардың еркектері әйелдерін аттың артына екі аяғын салақтатып мінгестіріп алады. Әйелді қорлаудың, зәбір көрсетудің бұдан артық көрінісі бола қоймас.

Қазақ аттың артына отырғызуды жарына емес, жауына жасаған. ..

Меніңше, біздің атқа мінетін ер жігіттеріміз жарын, жалпы әйел затын алдына отырғызудан танған емес. Ал, әйелдеріміздің еркектің алдын орап тайраңдауын үдетпесе, кемітетін түрі жоқ.

Осыдан бірнеше жыл бұрын мен облыстық «Ақ жол» газетінің бас редакторы кезімде кабинетіме қадірменді ақсақал Жапар аға Түйебеков келді.

– Әлдихан, осы қазір кіріп келе жатсам, бірінші қабатта бір әйел күтіп тұрып жол беріп, сәлем жасап өткізіп жіберді. Ол кім? - деп сұрады.

Көпті көрген ағаның үнінде ризалықпен қоса танданыс бар еді.

Қазақы дәстүрді ұстанған әйел таңдандырған ағамызды.

Ойланып қалдым: Кім болды екен? «Ақ жолда» ондай әйел жоқ, бәрі – осы заман мәуесі. Бірінші қабаттағы облрадиода ондай екі әйел бар: Нұржамал мен Несіпкүл. Екеуі әрі өткен – бері өткенде маған да жол беретін.

– Ол – Нұржамал деген әйел. Өзіңіз Шуда аупарткомның бірінші хатшысы болғанда Ленин атындағы ұжымшардың төрағасы болған Жұмағұловтың келіні.

Қара жер қозғалса, қозғалмайтын Жапар аға:

– Апырай-а, - деді де қойды.

Ағаның «Апыр-айында» үлкен астар бар еді. Жұмағұлов қоғам мүлкіне қол салып, сотталып кеткен. Пәленің бір ұштығы оның әйеліне барып тірелген тәрізді болатын. Сондай отбасынан, енеден тәлім алған Нұржамал қалайша инабатты бола қалды? Жапар ағаны таңдандырғаны – осы.

– Аға, бұл – бізге емшектен біткен қасиет, сүйекпен кетеді. Жастар жағы ұстанбаса, ол – заманның зауалы. Көрдіңіз бе, түйсігі бар әйелдер орала бастады инабаттылығымызға. Көн тартса, – қалыбына, қалпына келеді.

– Көп уақыт керек.

Қысқа да нұсқа сөйлейтін Жапар ағаның сөзі рас еді.

Көп уақыт керек.

Мың өліп, мың тірілген менің халқым небір жоғалды деген ата салтымыз бен дәстүрімізге қайта оралып жатыр емес пе. Әйелдің күйеуін, жалпы ер адамды өзінен жолы үлкен деп сыйлайтын жақсы дәстүріміз сөйтер, жалғасын табар. Сенгің келеді.

**МЕНІҢ «МІНІМ»**

Дана халық еш нәрсесін шашау шығармайды, ұмытпайды.

Үндемегеннен үйдей пәле шығады.

Үндемейтін – ішмерез.

Аузын буған өгіздей, үн шығармастың өзі.

Біздің қазақ кісіні сүмірейтуге келгенде алдына қара салмайды-ау, шіркін!

Өстіп жер қылып отырған адамын «Көп сөйлемейтін бір тоға», - деп демнің арасында ақтап ала қоятынын қайтерсің. Түсініп көр.

Көп сөйлейтінді мылжың, ішіне сыр сақтамай, айтып қоятын адамды ашық ауыз дейді.

Өстіп ағаш атқа мінгізіп отырған адамын, ізінше «Аузын ашса, көмекейі көрінеді», - деп аспандата мақтайды. Бұл қалай?!

Мінезі ауыр, қабағы түксиіп немесе томсырайып жүретін адамды «Қабағынан қар жауған біреу екен», - деп жақтырмайды.

Сөйтіп алып, көп ұзамай, әлгі адамға «Жер қозғалса, қозғалмайтынның нағыз өзі екен», - деп таңданыс білдіреді. Қайран қаласың.

Таңданатын ештеңе жоқ. Үндемеу де, ойына келгенді ірікпей айту да, салмақты болу да – мінез.

Мінез сүтпен бітеді. Оны өзгертем деу – бос әурешілік.

Менің әкем сөздің емес, істің адамы, Шу ауданындағы «Кербұлақ» ұжымшарының темір ұстасы болатын. Қазір ойлап отырсам, жоғарыда мен атап отырған үш түрлі мінездің үшеуі де бар еді әкемде. Отызыншы жылдардың соңы, қырқыншы жылдар түгел бір ұжымшардың темір құрал- саймандарының түзіктігі бір өзінің қолына қараған адам бос әңгімені қайтсін.

Әкем – ешқандай арамдығы жоқ, жақсы өмір кешкен адам. Кейін, елуінші жылдары ұсталықты тастаған соң әкем үйге келген кісілермен әңгімелесіп отырар еді. Сонда байқадым, менің әкем керемет әңгімешіл екен. Арғы-бергі әңгімелерді майын тамызып айтатын, ара-арасында өзінің өмірі жөнінде айтқандары менің жадыма ұмытылмас болып ұялап қалды. Мен әкемнің сол әдемі әңгімелерін «Шаншар атай» хикаятыма, «Мен – апамның баласымын» романыма пайдаландым.Соларды жазып отырғанда, әкем тұрды көз алдымда.

Көп-көп әңгіме айтып, тыңдаушысы кеткен соң әкем:

Уһ, ішім босап, рахаттанып қалдым ғой, - дейтін.

Әкемнің осы мінезі менде де бар. Не болса, соны ішке бүкпей, емін-еркін айтып отырамын. Әкемнің айтқаны рас, сөз ұғарлык адамға не болса, соны сыр қылмай, ақтара айтсам, ішім босап, кеудем кеңіп қалады.

Менің бұл «мінім» мен деген адамдарымның біреуіне ұнайды, біреуіне ұнамайды. Тіптен, бір ағамыздың ескерту жасап, ақыл үйреткені де бар.

– Әлдихан, сен – шыли ақкөңілсің, іштегі сырыңды аңқылдап, кім болса, соған айта бересің. Бұл жақсы емес, - деп кісімсіді ағамыз.

Сондағы менің оған бар айтқаным:

– Аға, «Жалын» баспасынан кітабым шығатын болды.

Мұнда тұрған не құпия бар?!

Түк те жоқ.

Кітабым шықты.

Мені зымияндыққа баулымақ болған ағаның әрекетінен ештеңе шықпады.

«Ақылшы» ағамыз қулық-сұмдықтарын өзімен бірге о дүниеге алып кетті.

Мен сол ашық-жарқын мінезімнен айныған емеспін.

«Ақкөңілдің аты азып, тоны тозбас» деген рас екен-ау, - деп қоям кейде өзімді «көріп».

**АС ТА ТӨК НЕГЕ КӨП?**

Әлмұхан Исақтың алпыс жылдық тойына әдеттегідей, яғни қазақи қалпымызбен сәл кешігіп барып едік, басталып кетіпті, әрі ыңғайсыздандым, әрі таңдандым. Әлмұхан – жақсы көретін, ұятты адам, кешіккенім ұят болды. Сонша неге ерте бастаған тойды!

Той қызығымен арқа-жарқа болып отырғанбыз, бәрін аңдағыш, әр нәрсенің астарына үңілгіш досымыз Қыстаубай Байтуов:

– Облыстық әкімияттан бірде-бір адам жоқ, шақырмаған ба? - деп қалды.

Таңданыстың көкесі енді болды.

– Бұл калай?

– Мұнысы несі?

Осындай таңданыс, сұрақ көкейімде кілкілдеп тұрып алды.

Бұл қалай? Мұнысы несі?

Әлмұхан Исақ – биліктің ұшар басында бір адамдай-ақ істеген кісі. Облыстық партия комитетінің екінші хатшысы, облыстық Кеңестің төрағасы, облыс әкімінің бірінші орынбасары болған. Елге де, билікке де беделді. Талай тойдың құрметті қонағы болып, той иесінің иығына облыс әкімінің шапанын жауып, қолына құттықтау хатын тапсырған.

Бұл адам билікті, билік бұл адамды сыйласа керек.

Тойдан кейін біраз күн өткен соң Әлмұханнан тойға облыстық әкімият басшыларын неге шақырмағанын сұрадым.

– Оларды шақырсаң, кешігіп келіп, елді күттіріп қояды, - деді Әлекең.

Кім білсін, солай ма екен?

Әлмұхан – терең жігіт, шын сөзі ме, әншейін айта салды ма, маған әлі белгісіз.

Мен Әлмұхан Исақтың сол әрекетінің астарын енді тауып отырғандаймын.

Айналайын, біздің Елбасымыз Нұрсұлтан Назарбаев ақылды ғой, ақылды, елімізде не болып, не қойып жатқанын жіті қадағалап, біліп отырады.

Жуырда өткен облыстардың, Астана мен Алматы қалаларының әкімдерімен Кеңесте сөйлеген сөзінде Мемлекет басшысы былай деді: «Соңғы кезде азаматтардың хаттары мен Қазақстанның бірқатар басылымдарында мемлекеттік қызметшілер мен жоғары әскери шен иелерінің мерейтойлары мен той салтанаттарына және мемлекеттік наградалар мен әскери шендер алуына байланысты шектен шыққан, ас та төк жиындар өткізу тәжірибесі жағымсыз жағынан атап көрсетілуде. Әдетте, ондай мерекелік банкеттерге тек туған- туыстары, дос-жарандары мен әріптестері ғана емес, сонымен бірге түрлі деңгейдегі және дәрежедегі лауазым иелері, араларында еліміздің өңір басшылары да бар, аса көп қонақтар шақырылатын болып жүр. Қайсыбір шенеуніктердің бүгінде ресми іс-шараларға қарағанда түрлі жиын-тойларда көбірек бой көрсететін «той көркіне» айнала бастағанын да айта кеткен жөн. Ауқымды «банкеттік отшашулар» қазірдің өзінде мерекелік отшашулармен бәсекелесе бастады, ол рәсімдердің сән-салтанаты мен қонақтардың, әсіресе, жоғары лауазымды қызмет иелерінің саны көбіне-көп салтанат иесінің абырой-беделінің өзіндік бір өлшеміне де айналып барады.

Қоғамымызда әлеуметтік мәні бар осы мәселенің асқынғаны соншалықты, мемлекеттік қызметшілер арасында қайтыс болған жақындарын ақтық сапарға шығарып салудың өзі де жарамсыз бәсекеге айналғандай. Діни әдебиеттерде бұл жөнінде ештеңе айтылмағанына қарамастан, қайтыс болғанкісінің қырқы мен жылына арнап бір емес, бірнеше мал сойылып, жүздеген адамдарға лайықталған дастархандар жайылуда. Мәселен, Астанадағы «Меруерт», «Аққу», мейрамханалары күн сайын түс мезгілінде осындай жиындардан босамайды. Онда да негізінен жұмыстарынан кешігіп, қайтыс болған кісіге бәлендей қатысы жоқ жоғары лауазымды қызмет иелері жүргенін көресің. Бұл жиындарға ұлт салт-дәстүріміз деп қарағанның өзінде де,олар қайтыс болған азаматтың жақын туған-туыстары мен дос-жарандары арасында ғана өткізілгені орынды болар ма еді?».

Біздің Президентіміз білгір-ақ қой, шіркін қалай дәл тауып, бүгінгі өмірдің тамырын қалай дөп басып айтқан!

Президенттің бұл айтқандары біздің облысымызда орныққалы қашан.

Үлкен бастық кезінде Әлмұханның өзі де мұндайды сынан аз өткермеген. Той иесі бүкіл елді былай жиып тастап, жоғары лауазымды шенеуніктерге (ішінде өзі де бар) жалпаң қаққанынан жиіркенген де болар. Енді рөлді ауыстырып ойнағысы келмеген шығар.

Оның бәрін айтып жату – Әлмұхан сияқты сарабдал саясаткерге артық. Ал, біз бастықтардың кешігіп келіп, тойдың берекесін кетіргенін талай көрдік. Тіптен бір жақсы ағамыздың тойына екі сағат күттіртіп, келмей қойғанын қайтерсің. Сондағы ағамыздың көңіл-күйін Құдай басқа салмасын. Тойға келгендердің де зығырданы қайнады. Сол ағамыз басшыларды шақырмаса ғой, ештеңе жоқ, тойды Әлмұханша уақытылы бастап, дүркіретіп өткізер еді.

Президент – ең тұғырлы тұлға. Ол кісі түйедейді тү ймедей етіп түйіп айтады. Елбасынын ауызы – уәлі.

Президенттің мына тұжырымдарының да түбінде өмірдің өрескелдіктері тұнып тұр. Соларды көргенде біз түйген ойлар былай болып келеді.

Той лауазым иелерін қалың бұқарамен жақындастырмайды, алыстатады. Оның басты себепшісі—той иесі, қалайда бір мақтап қалуға қолы еркін жетпей жүрген жағымпаздар, асаба жаңа шаңырақ көтеріп жатқан екі жасты жайына қалдырып, әруағына ас беріліп отырған о дүниеліктен бастықтың әруағын асырып мақтау, мадақтау асып-төгіліп бара жатыр еді біздің тойларымызда, енді тоқтау болар.

Қошамет – алтын іспетті.

Алтынды көріп періште жолдан таяды.

Қошаметті көріп бастық ісініп-кебінеді.

Қошаметшіл жұртқа жауап қату керек.

Ұстанар үрдіс – «Сыйға – сый, сыраға – бал».

Әсем сөйлеп, көсем ой айту керек.

Көріп жүрміз, сөйтемін деп кей басшылар аузына келгенді айтатын асабадан да асып түсетін болды, тіптен, асабаның тізгінін қолына алғанды да көрдік.

Той – Құдайдың қазынасы.

Өлік бардың малын шашады, жоқтың артын ашады.

Той бардың да, мемлекеттің де малын шашады.

Қызықты қараңыз, кейінгі кезде өздері тұрған жер аз болғандай аудан әкімдері Тараздағы «Мөлдір» мейрамханасында той өткізуді әдетке айналдыра бастады.

Той шығыны, әрине, әкімдердікі. Ал, сол тойға ат сабылтқан, қазіргі тілмен айтқанда, машина зулатқан адамдардың, әлбетте, олардың бәрі аудандық деңгейдегі бастықтар және облыстың барлық аудандарының әкімдері, бірде-біреуі көліктеріне қалталарынан ақша шығарып, бензин құймайды. Шалғай аудандардан Таразға керуен тартқан машиналар мемлекеттің қанша қаржысын желге ұшырғаны ешуақыт есепке алынбайды. Өйткені, бастық мемлекетке, мемлекет бастыққа қызмет етеді.

Осы жерде ойға облыс әкімі болған кезінде, Амалбек Тшановтың селекторлық Кеңес дегенді шығарып, бүкіл аудандар активін аудандық әкімиятқа, облыс активін облыстық әкімиятқа апта сайын жинап алып, селектормен ақыл айтқаны еске түседі.

Облысқа одан кейін әкім болып келген Сарыбай Қалмырзаев: «Бұл экономикалық жағынан тиімсіз екен», - деп мұндай кеңес өткізуді тоқтатып тастаған болатын. Өте дұрыс істеді. Сонда Сарыбай жанар-жағармай ысырабын есептетіпті деп естігенбіз.

Қазіргі той жорықтарының шығынын кім есептейді?

Басшылар той иелерінің иығына шапан жабатын еді, енді алдына автокөлік тартатын болды. Сонда мырза кім, басшыма, мемлекет пе? «Жаны ашымастың жанында белі ауырмастың» кебі. Басшының қалтасынан шығып жатпаған соң, бәрібір.

Бұл – тереңдеп айтсақ, Сұлтанмахмұт іздеген «нақақ көзден жас». Себебі шапан да, машина да басшының қалтасынан шыққан жоқ, бизнесменнің табан ақы, маңдай тері. Бастықтың өзі емес, жандайшаптары алдап-сулап, көнбесе, тізеге басып алады. Әрине, бизнесмендер еш уақытта ондай шиеленіске бармайды. Олар шапан мен автокөлік беру арқылы билік басындағылармен сыбайлас болады. Әуелім, қаттырақ айтсақ, ілкімділердің әлгі жөн-жоралғыларға берген дүниелері пара болып шықпай ма?!

Ешкім де бұлай жақсы кісі болмасын.

Басшының өзін көрсететін жері той-томалақ емес, халыққа қызмет ету, елдің ертеңін еңселі ету қамын ойлау.

**АДАМНЫҢ ТАУАНЫНА ҚАРАП СӨЙЛЕГЕНІ ЖАҚСЫ**

Қайта құру – мылжың заман.

Қоян арыстанның сөзін айтқан, кәнден пілдің тірсегіне жабысқан заман еді ол.

Бір күні кабинетіме корректор бала Бақытжан Әліқұлов кірді, алдыма отырды. Бірдеңе айтқысы келіп, қипақтай бастады.

– Сөйле, Бақытжан, - дедім.

– Аға, мына аландағы Ленин ескерткішін алып тастау керек деп жазсам, басасыз ба? - деп қарап отыр бала.

Не айтарсың? Сөздің құны осыншама кеткеніне ішім удай ашыды.

Ленин ескерткішін жаппай алып жатқан кез.

Бақытжанның айтып отырғаны – дұрыс.

Бірақ Бақытжанның сөзі – пытыра.

Лениннің ескерткішін алып тастауға бағытталған сөз – зеңбіректің снаряды яки бомба болуға керек. Бұл, әлбетте, бейнелеп айтып отырғаным, дегенде мұндай ірі тірліктің сөзін белгілі тұлға айтуға керек. Адамның тауанына қарап сөйлегені жақсы.

– Қой, бала! - дедім Бақытжанға.

Бақытты болғыр Бакытжан түсіне қойды, қызарып кетті.

– Бара ғой, Бақытжан! Аталы сөз айтатын жасқа кел. Аузыңнан соқталы сөз шығатын соқпақтан от!

Бақытжан ойға батып бара жатты.

Мен де ойланып қалдым.

«Мына бала шынымен-ақ осыны білмей ме? Газет жұмысына араласқанына біраз болғанына қарамай, мұнысы несі, шикілік пе, аңғалдық па? Жастығы шығар».

Сабақты ине сәтімен.

Кейін Лениннің ескерткішін алып тастау жөнінде атақты адамдардың сөздерін ұйымдастырдық. Ленин ескерткіші мұражай еншісіне айналды, үлкеннің де, кішінің де қабырғасына батпайтын болды.

Орнына Бәйдібек бабамыздың ескерткіші орнатылды.

**БІР ШАРИГІ АРТЫҚ ТА, КЕМ ДЕ КЕРЕК**

Облыстық «Ақ жол» газетінің «Еңбек туы» кезінде Әкпарбек Доспамбетов деген майдангер тілші болып қызмет етті. Өмірі тілшілікпен өтті. Білімі газеттің қандай жұмысына да болса, жарарлық еді. Ол осы қиямет-қайым ауыр жұмыстың барлық қыр-сырына жетік болатын, журналистиканың барлық жанрында қиналмай жаза беретін. Ол жылдары журналист ілкімділігінің, икемділігінің бір өлшемі – аудармашылық қабілет-тін. Әбекең бұған да жүйрік тұғын.

Әбекең мінезді адам еді.

Қазақтың өлгенінің жаманы жоқ. Дегенде, Әбекеңнің қырсық-қыңырлығы жеткілікті еді. Ештеңе, еш нәрсе ұнамайтын кер, ғылыми тілмен айтқанда нигилист болатын. Әдетте, өзі көп білетін, білімдар адам сөйтсе керек. Әбекең көп оқып, көп тоқыған кісі еді. Бір беткейлігі, ұстанымдылығы бір басына жетіп артылатын.

Жоғары партия мектебінің екі жылдык курсын бітірген Әкпарбек Доспамбетовті партия жауапты қызметтерге жұмсаған, екі рет аудандық газет редакторлығына бекіткен. Алайда, екеуінде де аудандық партия комитетінің бірінші хатшыларына қарсы жазылған материалдарды жариялап, қызметінен босап қалған. Ол кезде редактор тарапынан бұдан артық жауыздық жоқ. Бұл – қазіргі тәуелсіз газеттердің редакторына үйреншікті іс болды.

Сонда деймін-ау, Әбекең мезгілінен бұрын туған адам.

Қазір ойлап отырсам, солай ма деп те қаламын. Әбекеңнің жақтырмайтындары қазіргі оппозиционерлердің айтатындарына астар болуға жарамайды.

Сонда деймін-ау, Әбекең нигилист емес, шындық жағында болған адам. Оның жақтырмағандары – қоғамның шіріктері.

Әбекең философ еді.

Мен бұл жерде оны философия ғылымының не екенін білмейтін философқа теліп отырғаным жоқ, ақылды, ойшыл адамға балап отырмын.

Көрген-білгені, көңілге түйгені көп Әбекең әңгіме үстінде небір соқталы ой айтатын. Оны философ атандырған осы ойлары.

Солардың ішінен Әбекеңнің: «Бір шаригі кем адамнан бір шаригі артық адам жаман» деген сөзі, неге екенін, менің көкейіме қона кеткені. Әлі күнге мұны рас сөз деп білемін.

Шынында, бір шаригі кем адам да, бір шаригі артық адам да – бүлдіргіш.

Бір шаригі кем адам – аңғал, жуас, көп бүлдірмейді.

Бір шаригі артық адам – ардың-күрдің, алаңғасар, көп бүлдіреді.

Кемшілікті түзеу оңай, асқынғанды ауыздықтау қиын.

Әбекең бір журналист апайымызды бір шаригі кем адамға мысал ететін. Қалжыңға жүйрік, әзілқой Әбекең бірде сол апайымызға:

– Жазушылар Одағының мүшесіне өлгенде он шаршы метр жер артық беріледі, соған өтпейсің бе? - деп жел беріпті.

Сөйтсе, апамыз кәдімгідей сеніп қалып, әрекетке кірісіпті.

– Өлген адамға жер неге керек екен? - деп күлкі қылды артынан әлгі апамызды Әбекең.

Ал, шындығында, Қазақстан Республикасы Министрлер Кеңесінің жазушыға кабинет жасау үшін басы артық бөлме бөлу жөнінде қаулысы бар болатын. Меніңше, үкіметтің ондай мырзалығының пайдасын көрген біздің облыста бірде-бір қаламгер болған емес.

Соған қарап ой келеді: мәселе үкіметтің қаулысында емес, облыс басшысының пейілінде. Қараңыз, Атырауда әкім болғанда Иманғали Тасмағамбетов сыртта жүрген аталас ақын-жазушыларын, өнер адамдарын академик Зейнолла Қабдоловты басы етіп, коттедж салып беріп, Атырауда тұрақтатты. Тіптен ол қатарға біздің сарысулық ағайындары Ілия Жақанов пен Сәуле Жанпейісованың да еніп кеткенін қайтерсің!

Ал, біздің облыс басшыларының тіптен Ұлы Отан соғысының Ұлы Батыры Бауыржан Момышұлына үш бөлмелі үй салып бермегенін өзек өртер өкінішпен айтып отырудан басқа қолымыздан не келеді?!

Қазір мәлім болып отырғанындай, ерімізді жер еткен облыстың сол кездегі бірінші басшысы Хасан Бектұрғанов екен. Сөйтсек, Баукең соғыс кезінде барлауға барып, командирін жауға алдырып қайтқан Хасанды шапалақпен бір салыпты. Сол ішіне қан болып қатқан ғой Хасанның. Кекшіл екен, ұмытпаған, өш алған.

Біз неткен намыссызбыз! Айбатты арыстанымыздың өмірлік өтінішін аяқ асты еткен адамдарды аузымыздың суы құрып мақтаудан әлі күнге айныған емеспіз. Кішкене бір мәселенің бас-аяғына қарап, байыбына баруға қашан ден қоямыз?

Жә, Әбекеңнің бір шаригі артық деп санайтын адамы Алаңғасар алып еді.

Алаңғасар алып Түйме қызға ғашық болыпты.

Түйме қыз көңілін білдірген Алаңғасарға тірі жанның қолынан келмейтін шарт қойыпты:

– Бір өзің тастан сарай сал! Сонда жар боламын саған, - депті.

– Мақұл, - депті Алаңғасар.

Содан Алаңғасар алып Ботамойнақ тауының етегіне келіп, сандықтай-сандықтай тасты жазыққа қарай лақтыра бастапты.

Ақырында Алаңғасар алып зорығып, бір орасан дәу тасты лақтырамын деп белі үзіліп, мерт болыпты.

Түйме қыз келесі ғашығына қала салдырыпты. Ол – Түймекент қаласы.

Алаңғасар лақтырған сандық тастар содан бері топ-топ етіп түскен жерінде пырдай болып жатыр. Бір адам емес, бірнеше ондаған адам көтере алмайтын тастар көргенді таңдандырумен келеді.

Міне, енді Ақыртас атанған сол тастар, сол маңай «Мәдени мұра» бағдарламасына еніп, қазба жұмыстары жүргізіліп, зерттелініп жатыр.

Мүмкін, алып ағамыздың алаңғасарлығы жөнінде бір нәрсе қылаң берер-бермес, мәселе онда емсс.

Тегі, бір шаригі кем – аңғалдар мен бір шаригі артық – алаңғасарлар болмаса, адамдар зерігіп кетер еді.

**ҚАЛА МЕН АУЫЛ АЙЫРМАШЫЛЫҒЫ**

Коммунистік партия қала мен ауылдың айырмашылығын жоямыз деп қаншама зарлады, бәрін істеді, бірақ ештеңе шығара алмай кетті.

Енді де ондай ұран көтергендер табыла қалса, мұныңыз ақымақтық дегеннен басқа айтарымыз болмаса керек.

Оған тегі бір үлкен де түбегейлі мәселелерді алға тартпай-ақ, өмірдің өзінен кішкентай мысал келтірсем де жеткілікті.

Қазір – көктемнің күні. Арагідік жаңбыр жауып тұр. Күн көзін кішкентай бұлт басқанға қалалық бір әйелдің:

– Тағы да! - деп қиналғанын естіп қалдым.

Сондағысы, жаңбыр жауса, жақсы киімін кие алмайды екен.

Сонда сонау бала кезімде әкем айтқан бір сөз есіме түсті.

Мен онда Шоқпар станциясында алтыншы сыныпта оқитынмын. Әкем 1 мамыр мерекесі қарсаңында атқа мінгестіріп, Кербұлақтағы ауылымызға алып келді. 1-2 мамыр күндері аспаннан шелектеп жаңбыр құйып тұрды.

Әкем онда қорықшы еді.

Жаңбыр басылған күннің ертеңіне әкем Кербұлақтың басын аралап қайтты.

Шай үстінде әкем:

– Құдайдың нұры-ай! Кешегі жаңбырдан шөп, егін бір қарыс өсіпті! - деп таңданып, рахат күй кешіп отырды.

Міне, осы екі мысал-ақ қала мен даланың айырмашылығының ешуақыт жойылмайтынын көрсетеді.

Қаланың тік өкшелеріне, береке – жаңбыр жауғанынан жақсы киімдерін кигені артық.

Ауыл адамына Құдайдың нұры – жаңбыр жауып, шөп, егін бір қарыс өссе, қуаныш.

**ӘДЕБИЕТТЕН БАСҚАНЫҢ БӘРІ ӘНШЕЙІН**

Мойынқұмда Болатхан Әліқұлов деген ақын бар еді, марқұм болды.

Жақсы ақын, жуас жігіт еді.

Қу арақ кімді шешен, кімді көсем етпеген.

Артық ауьп сөзі жоқ Болатханды да сайратқаны бар бірде бұл арақтың.

Ертеректе журналистік сапармен Мойынқұмның «Көктерек» кеңшарына барғаным бар.

Жанымда «Социалистік Қазақстан» (қазіргі «Егемен Қазақстан») газетінің сол кездегі біздің облыстағы меншікті тілшісі, ақын Жақсылық Сәтібеков бар, аудан орталығынан Болатхан қосылды.

Мақсат – жаңадан дүркіреп аты шыға бастаған шопан Шоман Шәріпбаев жайлы очерк жазу.

Кеңшар директоры Дәрмен Құндызбеков – мен туып, өскен Кербұлақтың баласы.

Шоманның Хантаудағы қыстауына Дәрмен өзі бастап барды.

Шоманның үйіне қонып, көл-көсір дастарханынан дәмге де, араққа да мейпілдеп тойдық.

Қойын кітапшаны Шоманның, Дәрменнің айтқандарына толтырдық.

Бәріміз кеңшар автобусымен көңілді қайтып келеміз.

– Аға, - деді бір кезде Болатхан, - мына директордан сіз мықтысыз. Бұл кім, ішкен-жегені өзімен бірге кетеді. Сіз – жазушысыз, сіздің кітаптарыңыз қалады артыңызда. Директорды орнынан түскенше осы кеңшар адамдары сыйлайды, сізді барша қазақ құрметтейді, келер ұрпақ та атыңызды ардақтап атайтын болады.

Сіз – Шаншар атайсыз. Шаншар атай – ғажап қарт.

Мақтағанды кім жек көрсін, кәдімгідей-ақ желпініп қалдым. Жалпы, мені былай қойғанда, Болатханның айтып отырғаны дұрыс. Халық қашан да ақын-жазушысын қадірлеген.

Дәрменнің менен жасы үлкен, кішкентайдан бірге өскен ағай. Болатханды қоштасам, Дәрменнің көңілі қалады.

– Болатхан, қой. Қай-қайдағыны айтқаның, жолың болғыр.

Енді Болатханның көңілі қалды:

– Ой, сіз білмейді екенсіз ғой. Сіз босқа жазушы болғансыз.

– Жарайды, Болатхан. Бүгін сенің айтканыңның бәрі дұрыс.

Мұным саған бұл сөздерді айтқызып отырған арақ дегенім еді.

Болатхан түсінді, үндемей қалды.

Дәрмен де түсінді, ренжіген жоқ.

Болатхан тірі болып, ақын-жазушының бүгінгі хал-ахуалын көрсе, не дер еді?

Оның орнына мен айтайын: бүгінде ақын-жазушыны ерекше жаратылған жан деп ойлайтын Болатхандай адам азайған.

Міне, мысал, жуырда бір атаның балалары жиналып біраз мәселеге бәтуаласты. Сонда бір ағайындар қайтыс болған ілкімдінің атын көшеге беру туралы мәселені әжептеуір ежіктеді. Сол атаның марқұм болған Кәрім Баялиев, Мейірхан Қуанышбаев сияқты белгілі қаламгерлері ауызға да алынбады. Бір бұл емес, жалпы, қазір қайтыс болған шенеуніктің, ілкімдінің мүрдесінің топырағы кеппей жатып есімін мәңгі есте қалдыру жұмыстары қызу жүріп беретін болды. Ал, ақын-жазушыға келгенде бұлар тырысып қалады. Сонда бұл ел өз қалтасына жұмыс істеген адам мен халыққа жұмыс істеген адамның айырмасын білмейтін болғаны ма?

Қазақстан Жазушылар одағы облыстық ұйымының төрағасы болып тұрған кезімде Тараз қалалық әкімдігіне жазушы-публицист Мейірхан Қуанышбаевтың есімін бір көшеге беру жөнінде екі рет ұсыныс жасадым, екеуінде де шығарып салма жауап алдым.

Кәрім Баялиев марқұм жөнінде алдымен белгілі театр сыншысы Яхия Шынәсілұлы, содан соң ақын Жақсылық Сәтібеков екеуіміз мақала жазып, Тараз қаласының әкімінен ардақты ағаның атын елеусіз қалдырмауын құлаққағыс еттік.

Бұл қаламгерлердің екеуі де қазақ әдебиеті мен мәдениетіне қомақты үлес қосқан тұлғалар еді. Шерағаң «Тараз жазушыларының тарланы» атаған Кәрекеңнен атының басын оздырған қаламгер бар ма екен біздің облыста? Оның үстіне бұл ағамыз Одаққа белгілі радиожурналист еді. Таңның атысынан ел жатқанша радиодан Кәрекеңнің саңқылдаған даусы естіліп жататын ол кезде. Облыстың қоғамдық-саяси, экономикалық өмірінің барша қырын жіті бақылап, сергек үн қататын Кәрекеңнің назарынан титтей де өзгеріс қаға беріс қалмайтын.

Гитлер соғыс жылдары Мәскеуді алған жағдайда ең алдымен Левитанның үнін өшіруге тапсырма берген. Левитанның «Говорит Москва. Передаем сообщения ТАСС» деген сөзі басқыншы жауға бомбадан бетер әсер еткен.

Егер Кәрекең қызмет істеген жылдары Жамбыл облысының жауы болса, ең алдымен Баялиевтің үнін өшіру керек деген болар еді. Бұқаралық ақпарат құралдары, оның ішінде радио да бар, үгітшілік, насихатшылық қызмет атқарып қана қоймайды, жұмылдырушы, ұйымдастырушы да болады. Осы өлшеммен келгенде Кәрекең – жазушы, жаршы ғана емес, облысымыздың өсіп-өркендеуіне өлшеусіз үлес қосқан адам.

Билік басындағылар Кәрекең тәрізді кісілер атқарған іргелі істің байыбына қашан жетер екен?!

Кәрім Баялиев пен Мейірхан Қуанышбаевты аталастары елемеген жоғарыда айтқан жиында ілкімдінің баласы мұртынан күліп отырды.

Содан бірнеше күн өткен соң Мейірхан Қуанышбаевтың баласы Нұрлан жолығып қалып, «Әкем елеусіз қалды. Аға, айтшы, менің әкем ұмытылуға лайық па еді?» - деп екі көзінен тарам-тарам жас ағып жылады.

Кәрім Баялиевтің балалары Яқаңның, біздің жазғандарымызды алға тартып, лауазым иелерінің алдын тоздырып жүр. Әзірге еш нәрсе шыққан жоқ.

Ілкімдінің ілкімді баласы ойына алғанын орындайды.

Қайтіп? Қалтасы қалың.

Ана екі ағамыздың балалары жылап-сықтап, табанынан таусылады, бірдеңе шығаруы неғайбыл.

Неге? Қалталарының түбі тесік.

Қалталарын қампайтқандар ұятты қойғалы қашан!

Ана бір жылы, «Ақ жолдың» бас редакторы кезімде Жамбыл аудандық «Шұғыла» газетінің бас редакторы Болат Жаппарұлы бір материал әкеліпті, мазмұны – бір кісінің есімін бір бастауыш мектепке беру.

– Болатжан, бұл кісі кім? Қандай еңбегі бар?

– Мұғалім. Осы бастауыш мектепте мұғалім болған.

– Мектеп меңгерушісі болып па еді?

– Жоқ.

– Онда болмайды ғой.

– Ағатай, басыңызшы. Баласы – үлкен бизнесмен. Сол сұрап, қоймай, мазамды алды.

Болат – жақсы көретін інім.

Маған «Ақ жол» бәрінен қымбат.

Екі оттың арасында қалдым.

– Болат, бас редактор буынсыз жерге пышақ ұра алмайды.

Болат түсінді.

Өздері әкелерінен зор шығып, құлатөбел өмір кешіп, о дүниелік болған әкелерін зорайтпақ болып жүрген нысапсыздарға қайткенде тыйым болар екен?!

Өмірден қазанат пен жабының айырмасын, жақсы мен жаманның парқын біліп, әдебиеттен басқаның бәрі әншейін деп өткен Болатхан бақытты екен. Артында көзі тірісінде шығарып үлгерген кітаптары, буда-буда қолжазбалары қалды.

Ақын-жазушы өз ескерткішін көзі тірісінде өзі орнатады.

Ол – оның сөзі.

Ақын-жазушының өлгеніне де, тірісіне де құрмет көрсету – ізгінің ісі.

**МАҚАЛ – СӨЗДІҢ МӘЙЕГІ**

Барлық ұлы, ұсақ, үлкен-кіші нәрсе сияқты, мақалды да адам шығарған. Қазақта мақалды көп шығарған адам, меніңше, Бауыржан Момышұлы.

«Ақиқат пен аңыз» романының авторы Әзілхан Нұршайықов Бәукеңе осынысының сырын білмек болып сұрақ та қойған. Батыр мақалды шығарайын деп шығармағанын, олары өмірде болған жағдайларға байланысты аузынан оқыс та, ойланып та шыққан сөздері екенін айтқан. Рас-ақ қой. «Опасызда отан жоқ», «Отан үшін отқа түс, күймейсің» деген тәрізді қанатты сөздерді Батырдың Батыры Бауыржан ғана айта алған. Бауыржан Момышұлының мақалдары зерделе- ген адамға үлкен әңгіменің арқауы боларлық. Шынында, Бауыржандай ақылды адам шанда біреу.

Жанынан мақал-мәтел шығара алмайтындар ең болмаса, халықта бар даналықты орынды, ұтқыр пайдалана алса да аз болмас еді. Жоқ, «Жібекті түте алмаған жүн етедінің» керін келтіреді.

Мақал-мәтелді біреудің басын жарып, көзін шығарып айтқанын естігенде зығырданың қайнайды. Ондайлар – рухани мүгедектер. Оларға мақал-мәтел, жалпы ана тіліміз ана сүтімен, ата сөзімен дарымаған. Обал!

Мақал-мәтелді кейін оқып біліп, жаттап алуға да болар, бірақ ондай уызынан жарымағандар оңдыртып қолданса ғана нысанаға дөп тиеді.

Ұлы Бауыржан Момышұлы бесік жырын, ана әлдиін, ата мен әженің ертегілерін тыңдап өспеген баланың жарымжан болатынын қадап айтқан. Бәукеңнің бұл сөзінің байыбына жете алмайтын орашолақтар – осал тәрбие- нің жемісі. Бұл – айналып келгенде ата-анаға, қарияларға мін.

**АРМА, ӘЗ НАУРЫЗ!**

«Ауырып ем ізде,

Ауырмайтын жол ізде!»

«Фарабиз» деген дәрінің қорабына осылай жазылыпты.

Бұл дәрінің иесі «ФитоГауһар» ЖШС таңдану белгісін (!) қоймаса да таңданасыз.

О заманда бұ заман «Ауыр» деп бұйырғанды кездестіріп отырғаным осы.

Енді осы шіркіндердің дәріні жарнамалаған мәтініне көз жіберейік.

«Жүрек қантамырларына қолайлы әсер етеді: оның қабынуына, ауырған тұсын тыныштандыруға және өт қалтасына. Бұл асқазан жарасын жіңішке ішек ауруларын өт қалтасы мен өт жолын, бауырды және ішектің қабынуын емдеуге арналған қосымша дәрі-дәрмек ретінде, сондай-ақ, олардың алдын-алу үшін кеңінен ұсынылады».

Ал, енді осының орыс тілдегі мәтінін келтірейік:

«Оказывает благоприятное действие на желудочно-кишечный тракт: противовоспалительное, обезболивающее, желчегонное. Рекомендован для профилактики и в качестве вспомогательного средства для лечения при гастрите, язвенной болезни желудка, двенадцатиперстной кишки, острых и хронических заболеваниях желчного пузыря, желчных путей и печени, воспалительных процессах кишечника».

Масқара! Қазақша мәтін – орысшаға алыстан маңайлайтын былдыр-батпақ. Ең сорақысы бұл дәрі қазақшадағыдай, жүрек қан тамырларына әсер етпейді, орысшадағыдай, «оказывает благоприятное действие на желудочно-кишечный тракт». Бұл біздің қазақшалауымызда, ішек-қарын жолына қолайлы әсер етеді.

Сонда бұл дәріні «ФитоГауһар» ЖШС-нің жазуы бойынша ішкен адам ауру таба ма, айыға ма, белгісіз. Жоқ, белгілі, өздері жазып отырғанындай, ауырып, ем іздейтін болады.

Шақыру – айдарын қазақшаласақ, біздіңше былай:

Ауырып, ем іздегенше,

Ауырмайтын жол ізде.

Бұл енді құлаққа кірер еді.

Құрметті оқырман, бұл жазушының сонша ұсақтағаны несі, - деп сөгіп отырған боларсыз.

Мен бұл жерде аударманың да үлкен өнер екенін ескерткім келіп отыр. Абай, М. Әуезов, Ғ. Мүсірепов тәрізді ұлы аудармашыларды былай қойып, кәдімгі еңбек торылардың өзі де аудармаға мықтап мән беруі керектігін, ешкімнің де ауа жайылуына болмайтынын қолыма түсіп қалған дәрі қорабындағы жазудан шошып отырып айттым. Шынында да, дүниедегі ең қымбат – адам өміріне қатысты айтатынын осылай аударған сабаздарға не айтарсың?

Осы жерде қазақ тілінің үлкен проблемасы жатыр.

Қазақ тілін ғылым, өндіріс, қаржы салаларына енгізуді, ресми тіл етуді мықтап жөнге қоймай, көсегеміз көгеріп, көрпе-жастығымыз ұзармайды.

Бұл ретте бұқаралық ақпарат құралдарының атқаратын рөлі айтып тауысқысыз. Бірақ қазіргі бұқаралық ақпарат құралдары қазақ тілінің хал-ахуалын оңалту емес, сорлатуға жұмыс істеп жатқандай. Оның басты себебі өмірдің барлық саласы тәрізді БАҚ-та да ұрпақ алмасуы жүріп жатыр. Қазақ тіліне уызынан жарыған аға ұрпақтың орнына асфальтта өскен жастар шықты басылым беті мен эфирге. Осы өзгерістің оңды жағы көп дегенімізбен, ойласатын тұстары да аз емес екен.

Соның бірі, тіптен ең бастысы, орыс тілінен аударма.

Иә, аударма қашаннан тілді байытудың тиімді көзі болып келген, бола береді. Егер жөнді аударма жасай алмасақ, тіліміз шұбарланады, адам түсінбес ми батпақка батамыз. Мен өмір тәжірибемнен білемін, орыс тілінен ат-тонын ала қашатын журналистер – аудара алмайтындар.

Олардың уәжін көп естігенмін, сондағылары – қазақ тілін дамытуға қамқорсыну. Шын мәнінде бұл – әлсіздігіне сылтау. Ал, орыс тілінің «тіл ұстартып, өнер шашудағы» рөлі әлі кеміген жоқ.

Сондықтан да мен ойлаймын: журналист, жалпы қаламгер аударма жасауға жүйрік, сауатты болуы керек. Ондай шеберлікке жетудің көп құпиясы жоқ, ең алдымен, филология, журналистика факультеттеріне әдебиетті жан-тәнімен сүйетін, қаламының желі бар жас түсуі тиіс; екіншіден, ол жақсы оқуы керек; үшіншіден, ол екі-үш сөздің басын құрастыра салып, редакцияға тұра жүгірмей, өзіндік шыңдалу мектебінен өтуі қажет; төртіншіден, БАҚ-қа көп үңілгені мақұл; бесіншіден, «оқығанды көңілге тоқығаны»; алтыншыдан, кейбіреудің көңіліне келсе де айтайық, қолынан жазу келмейтін адамның редакция маңынан нан табудан күдер үзгені жөн; ақырында, адамда Құдай берген талант болмай, бәрі бос.

Қазіргі БАҚ қызметкерлерінің соншама жүдеп кеткені туралы бір-ақ мысал келтірейін, Наурыз мейрамын барша халқымызбен бірге республикамыздың телевизия қызметкерлері де қуана қарсы алып, небір тамаша хабарларын көрсетті. Олардың бәрі дерлік өз қуаныш-тілегін: «Ар ма, әз Наурыз!» - деп білдірді.

Құдайым-ау, сонда бас мейрамымызға жөндеп құрмет көрсете алмағанымыз ба? Мұның дұрысы – «Арма, әз Наурыз!»

Арма – аман-есен бе, есен-сау ма деп сәлемдесу.

«Қазақ тілінің сөздігінде» (Алматы – 1999) бұған мынадай бір әдемі мысал келтірілген:

Жасық пышақ өтпейді жаныса да,

Жаман арма демейді таныса да.

Қазақстандағы бүкіл тележурналистердің бірде-біреуі арманың – амандасу екенін білмей жатқаны көңілге қорқыныш ұялатады. Арма – архаизм емес, екінің бірі дерлік кездескенде айтып жүрген сөз.

Қолыңа қалам алған екенсің, біліп жаз. Ол үшін оқы, ізден, үйрен.

Журналист – ат, жұмыс аты.

Ат бір сүрінген жерінде қайта сүрінбейді.

Журналист те бір жазғанында қателескен екен, қайталамауы керек.

Мен «Еңбек туында» (қазіргі «Ақ жол») екі рет қателестім, екі қатемді де қайтып қайталаған емеспін. Бір материалымда «Кафэ» деп жазып жіберіппін. Редактор Баттал Жаңабаевшақырды. Бардым. Қатемді көрсетті. Мойында- мадым. «Кафэ» деп жазылады», - деп қасарыстым. «Ана «Шолпан» кафесіне барып, оқып кел», - деді Бәкең. Бардым. редактордікі дұрыс болып шықты – «Кафэ» емес, кафе екен.

Ендігі бір материалымда «экскаваторды» «эксковатор» деп жазып, қате жібердім. Бәкең шақырып алып, қатемді бетіме басты.

Бәкеңнің де, орынбасары Төленді Оңғарбаевтың да тәрбиелеу тәсілі жазғанымыздың әріп қатесі тұрмақ, үтір қоя алмасақ, алдына шақырып, кемшілігімізді бетімізге басатын.

Мен – филологпын, жазушымын. Сонда да қате жібердім, редактор қателеспеді. Сөйтсем, мұнда бір заңдылық бар екен, редактор қаламынан шыққан өз сөзіне ғана емес, тілшілердің жазғанына да мейлінше жауапкершілікпен қарайды екен.

Кейін мен редактордың орынбасары, бас редактор болған 28 жыл ішінде бұл тірлікті армансыз атқардым. Бірақ мен ешкімді де қолжазбасындағы қатесі үшін алдыма шақырып, қабақ шытып көрген емеспін. Есесіне, тілшілер мен қараған материалдарды оқып шығып, өздері ойға қалар еді.

Сондағы менің ұстанғаным орыстың ұлы жазушысы Г. Короленконың үлгісі болды.

Бірде Короленкоға бір жас жазушы шағын әңгімесін әкеліпті.

– Ертең келіңіз, - депті Короленко әлгіге.

Жас жігіт ертеңіне келіп, әңгімесін көрсе, Короленко бір сөзін де өзгертпепті, тек тыныс белгілерін қойып шығыпты. Сонда ұлы жазушы жас жазушыға бір сөз де айтпапты.

Автор әңгімесін оқып шығып, танымай қалыпты, құлпырып кеткен.

Бұл жас жігіт Антон Чехов екен.

Болашақ ұлы жазушы үшін бұл үлкен сабақ болған.

«Болмасаң да ұқсап бақ,

Бір ғалымды көрсеңіз», - деп Абай айтпақшы, редактор ағаларымнан үйрендім, классик жазушыларға ұқсадым, онымнан не шықты, оны мен емес, басқалар, тәлім-тәрбиемді көргендер айтар.

Менің айтарым: ауызекі айтқан сөзің – өзіңдікі, маған десең, оттай бер, баспа бетін көрген сөзің – халықтікі, жанып тұрған оттай көр.

**КӨНБІСТІК КӨРІНІСІ**

Мамырдың бірі облысымызда Қазақстан халықтарының бірлігі күні рстінде ерекше салтанатпен мерекеленді.

Тараздың «Достық» алаңына жиналған жұртшылық алдында облыс әкімі Б.Б.Жексембин жарқын сөз сөйледі.

– Елбасымыз осыдан он жыл бұрын өз жарлығымен 1 мамырды Қазақстан халықтарының бірлігі күні мерекесі деп жариялағаны белгілі, - деді облыс әкімі. – Бұл күн бір өзінде 130 халықтың топтары мен өкілдері тұратын тәуелсіз еліміздің тарихына орны бөлек атаулы күн болып енді. Елбасымыздың биылғы жылғы халыққа жолдауынан туындайтын міндеттерге сай бәсекеге барынша қабілетті әлемдегі дамушы 50 елдің қатарынан орын аламыз десек, бізге ұлтаралық түсіністік, қоғамдық келісім ауадай қажет. Тәуелсіздікке қолымыз жеткен күннен бастап Президентіміз ел бірлігіне ерекше ден қоюмен келеді. Бұл бағытта бірқатар батыл қадамдар жасалғанын да жақсы білесіздер. Соның бірі – Қазақстан халықтары Ассамблеясының құрылуы дер едім. 1995 жылғы наурыз айында алғашқы сессиясы өткен Ассамблеяның содан бергі уақыт аралығында халықтар достығын нығайтуға, жас мемлекетіміздің аяғынан нық тұруына қосқан үлесін ешкім жоққа шығара алмайды. Президентіміз үстіміздегі жылғы халыққа Жолдауында: «Біз қазақ халқының сан ғасырлық дәстүрін, тілі мен әдебиетін арттырып, дамыта береміз. Сонымен қатар ұлтаралық және мәдениетаралық келісімді, біртұтас Қазақстан халқының ілгері дамуын қамтамасыз етеміз», - деп атап көрсетті.

Мерекелік шеруде мәлім болғанындай, біздің облысымызда 21 ұлттық-мәдени орталық бар екен. Соның бірі – қазақ ұлттық-мәдени орталық – диаспоралық қауымдастық. Ал, диаспора өздерінің тарихи отанынан өзге жерді қоныстанған адамдар.

Біз, қазақтар, тарихи отанымызда тұрып жатқан халықпыз. Ендеше, диаспоралар құсап ұлттық-мәдени орталық ашқанымызға не жорық?!

Ұлттық-мәдени орталық белгілі бір диаспораның – тағдыр айдап Қазақстанға келіп калған белгілі халықтың аз тобының жоғын жоқтап, мұңын мұңдайды. Орталықтар атқарып отырған жұмыс мазмұны шын мәнінде де осылай болып отыр. Олар өздері өкілі болып табылатын диаспораның тілі, діні, ділі, мәдениеті тәрізді мәселелермен айналысады. Түбегейлі мақсат айқын – Қазақстан халықтарының достығын нығайту, республикамыздың дамуына үлес косу.

Ұлттық-мәдени орталықтардың құрылғалы бергі он бір жылғы тыныс-тіршілігі мұны әбден әдемі дәлелдеп отыр. Облыс көлемінде бұл орталықтар кіші ассамблеяға топтасқан, республика көлемінде Қазақстан халықтары Ассамблеясы деп аталынады.

Хош, бәрі дұрыс. Дұрыс емесі – біздің облыста қазақ ұлттық-мәдени орталығы құрылып, өзімізді диаспоралар қатарына қосқанымыз.

Ұлттық-мәдени орталықтар құрылып жатқан 1995 жылы облыстық әкімдікке қазақ зиялыларын жинап, қазақ ұлттық-мәдени орталығын құру жөнінде құрылтай сияқты бір жиын өткені есімде. Қайран біздің қойдан жуас зиялыларымыз кіші ассамблея хатшылығының меңгерушісі Күләш Әбдікешова қазақ ұлттық-мәдени орталығын құру керектігін айтқанда үндемей ғана отырды.

Тарих ғылымдарының докторы, профессор Көкіш Рыспаев екеуіміз қарсы шықтық. Көкіш ағай да, мен де тыңдар құлаққа әжептәуір айттық, ұзын-ырғасы мынау:

Қазақстанның иесі – қазақ халқы. Біздің жаны жомарт, құшағы кең, досқа адал халқымыз Қазақстанды мекендейтін бір де бір халықты өгейсітіп көрген емес. Кәдімгі өзіміз айтатын «Бір жағадан бас, бір жеңнен қол шығарып» өмір сүріп, еңбек етіп жатырмыз. Мейлі, аз ұлттар мәдени орталықтар құрсын, оған таңдаулы ұл-қыздары шоғырланып, берекелі іс атқарсын.

Ұлттық-мәдени орталықтар қандай да бір мәселенің оң шешімін мемлекеттік мекемелерден дәметеді. Аз ұлттың мейлі балаларының өз ана тілінде білім алуы, мейлі мәдениетін дамытуы, мейлі салт-дәстүрлеріне өріс беруі – бәр-бәрі – мемлекеттің қамқорлығы арқасында жүзеге асырылады.

Бұл жомарт мемлекет – қазақтың мемлекеті, тарихи отаны.

Бұл адамгершілігі мол, иманды мемлекет – өзін паналаған өзге ұлттардың екінші отаны.

Бұл мемлекеттің байырғы халқы ешуақыт диаспора бола алмайды. Қазақ халкы мемлекет қамқорлығына ешуақыт зәру болып, қол жаймайды. Мемлекеттің өзі-өзінің негізі болып табылатын халқының қамқоры, қызметшісі. Ендеше қазақ ұлттық-мәдени орталығын құру – саяси соқырлық.

Біздің осы іспетті жайлап та, қызынып та айтқан сөзіміз Күләшқа әсер етпеді. Ол кісіні қостайтын адамдар да табылды. Сөйтіп осындай оғаш орталық құрылды.

Жиын тарап, есікке беттегенімізде Күләш мені тоқтатты.

– Әлдеке, сонша қатты кеттіңіз. Дұрыс айттыңыздар. Амал жоқ, бұл – Тшановтың нұсқауы, - деп жымиды Күләш Әмедиқызы.

– Керегі жоқ құрылым. Не істейді енді? Мен әкімге айтайын, «қойыңыз» дейін, - дедім мен.

Күлекең екі ойлы қалыпта қалды.

Ал, түкке де қажеті жоқ, түкті де бітірмейтін қазақ ұлттық-мәдени орталығы санда ғана барға есептеліп жүр.

Қазақ балаларын оқыту, мәдениетті, ұлттық салт-дәстүрімізді өркендету, тілімізді, ділімізді, дінімізді қалпына келтіру мәселелерінің бәрімен облыс әкімінің департаменттері, басқармалары, бөлімдері айналысады. Бұл – олардың тікелей мемлекеттік міндеті. Сонда мәдени орталығымызға не қалады, түк те қалмайды. Ақыры құрылған екен, ең болмаса, бірдеңелерге мұрындық болғансып, түртпектеп жүрсе ғой, жоқ, түк жоқ. Басқаны қайдам, өз басым осы мәдени орталықтың бір мәдени шара өткізгенін көрген емеспін. Себебі, оның басшылары әдебиет пен мәдениетке үш қайнаса, сорпасы қосылмайтын технократтар.

Тұра тұрыңыз, қазақ ұлттық-мәдени орталығының да, әдетте, оның басшыларының да атқаратын бір ісі бар, ол – Наурыз мерекесінде ТарМУ-дың әдемі қазақ үйлерін жайнатып тігу. 1 мамыр мерекесінде ТарМУ-дың колоннасын бастап жүру. Басқа ұлттық-мәдени орталықтарының бір-бірден өз үйлері, бір-бірден өз колонналары бар. Өйткені олардың өздері де бар. Біздің мәдени орталығымыздың түкке қажеті жоқ екенін наурызда мекемелер мен ұйымдар тіккен үйлер мен 1 мамырда мәдени орталық атын жамылмай-ақ ағылып өткен қазақ колонналары да дәлелдесе керек.

Бір қуанарлығы, мұндай сүйекке таңба боларлық орталық өзге бірде-бір облыста жоқ.

Елбасымыз бір сөзінде Ассамблеяның атқарған жұмысына разылық білдіре келе, оның қызметіне жаңа серпін беріп, құрылымдық түріне өзгеріс енгізсе артық болмас еді дегенді айтып қалды. Амандық болса, көрерміз, ондай өзгерістер де болар. Бірақ бір нәрсе айқын – бұл бағыттағы қандай да құрылым нендей де өзгеріске ұшырамасын, қызметінің мәні өзгеріссіз қалады, ол – ұлтаралық және Мәдениетаралық келісімді, Қазақстан халықтарының дамуын қамтамасыз ету.

Бұл істе республика атына ие қазақ халқы көшбасшылық дәрежесінде болуы керек. Ендеше, ол халықтың – қазақ халқының біздің облыста тұратын өкілдерін – қазақтарды диаспораға теңеп, ұлттық-мәдени орталыққа біріктіру, сыпайылап айтқанда, әбестік.

Біз, қазақ халқы, көнбіспіз, мойнымызға қарғыбау іліп қойсын, кеудемізге орден тағып берсін, көне береміз.

**АЛЫПТАРДЫ АСҚАР ТҰТ**

Қазақ балалар әдебиетінің теңдесі жоқ классигі Бердібек Соқпақбаев тұла бойы тұнып тұрған әзіл-қалжың, күлкі-келемеж кісі еді.

Торсықтай маңдайын астынан атқылаған ақыл тырсылдатып тұратын тәрізді көрінетін Бекең қазақ «Айтқыш» деп атайтын адамның да дәл өзі еді.

Қазақ балаларын тәрбиелеуге теңдессіз үлес қосқан жазушының осы бағыттағы ойлары ұшан-теңіз болатын.

Студент кезімде, кейін Алматыға жолым түскенде ұстазым іспетті болып кеткен ағаға әдейілеп жолығып, әңгіме-дүкен құрған сәттерім аз болған жоқ.

Сондай бір кездесуде Бекең:

– Балаларды «өйт-бүйт» деп түртпектеу жақсы емес. Оныншы класты бітірген қазақ балаларын қолына Абайдың кітабын беріп, оңаша үйге қамап қойып, «Осындағы өлеңдерді түгел жаттап алған күні шығасың жарық дүниеге» деу керек. Абайды жаттаған, түсінген бала өмірден таяқ жемейді, - деді.

Мен аға сөзінің астарын сол сәтте де түсінгенмін, тәнті болғанмын, қазір де солаймын.

«Мен жазбаймын өлеңді ермек үшін

Жаздым үлгі жастарға бермек үшін».

Байқайсыз ба, өлеңдерінің кімге, не үшін керек екенін Абайдың өзі айтқан.

Жұмбақ адамның жүрегінің түбіне терең бойлау үшін, әрине, оның өлеңдерін жаттап алу керек. Қазіргі еліктегіш, солықтағыш жасқа зорлап жаттатқаннан басқа амал жоқ.

Бердібек ағаның жоғарыдағы сөзіне Абай талантына табынумен бірге жастарға жаны ашу да арқау болған ғой.

Ешкім де баласын қамап қойып, Абайды жаттатпас, бірақ жазушыны осы сөзді айтуға мәжбүр еткен проблема – балаларымыздың өмірге еш дайындықсыз, білімсіз араласып, таяқ жеп жүргендігі.

Бекең өмір сүрген кезде, яғни жиырмасыншы ғасырда қазіргідей ешкім қыстамай-ақ, балалардың өздері барып топырлайтын компьютер залдары жоқ болатын.

Жазушы ағамыз балалардың көзін көгертіп, өңін бозартқан осы компьютер залдарын көрсе, «Бұларың дұрыс екен, Абайды жаттап керегі не, өстіп ойнай беріңдер» демес еді, әрине. Өйткені Бекең – өмірден жүрегі қазақ деп соғып өткен жазушы. Халықтың болашағы – бала. «Баланы – жастан» деген де тәрбие айтылған. Тәрбие ұлттық реңк алмай, бала ойлағандай болып өспейді. Ұлттық тәрбие берудің ең құнарлы қайнарларының бірі – ұлылар өнегесі. Ол ұлыларымыз: өлеңде — Абай, жырда – Жамбыл, ғылымда – Қаныш, жазушылықта – Мұхтар, батырлықта – Бауыржан, әнде – Бибігүл. Осы алыптарды асқар тұтып, өнегесімен өсірсек, жастардың көсегесін көгертеміз.

«Атаға қарап ұл,

Анаға қарап қыз өседі».

**ПАРЫҚТЫ БІЛ...**

Парық пен нарық дыбысталуы жағынан ғана ұқсас сөздер еді, мағыналық та ұқсастық тапқан сыңайлы.

Бір нәрсенің парқын білу оның бағасын бағамдауға саяды, ал бағаңыз – нарық. Қазақ қазіргідей «Бағасы қанша?» дегеннен бұрын «Нарқы қанша?» деп сөйлеген.

Нарық – сауда бағасы.

Парық – адамгершілік бағасы.

Сауданың бағасы қалай да белгілі болады. Белгілі дәрежеде нарықтың өлшемі бар. «Үйдегі нарықты базардағы сауда бұзады». «Аларманға алтау – аз, берерменге бесеу – көп». Дегенде, сауданың нарқы шығып, тоқтам жасалысады. Бітті, баға анықталынды.

Парық – жақсы мен жаманның, арзан мен қымбаттың, асыл мен жасықтың, күшті мен әлсіздің, озық пен тозықтың, т. т. мән-жайы, жай-жапсары, өлшемі, бағасы. Осылардың әрқайсысының жеке-жеке алғандағы айырмашылығын ажырату, ерекшелігін білу – парық, әне,сол, ал олай ете алмау – парықсыздық. Өмірдің өңін кетіретін келеңсіздік, жорықсыздық, жөнсіздік – парықсыздық көздері.

Парықтылық таныту – біліктілік.

Парықсыздық түбі – наразылық, реніш.

Жігіттер, әсіресе, билік тұтқасын ұстағандар осыны білсе, іс оңға басты дей бергін. Мұндай жерде, ең бастысы, әділдік орнайды.

Әр нәрсенің парқын білген құлға разы болғаннан басқа не айтпақсың.

Парықсыз билік құрған жерде реніш, өкпе орын алады. Ол шіркінге наразы болғаннан басқа не істемексің.

Разыдан наразының жүгі ауыр жүрекке,

Парықты біл, парықсыз боп күнелтпе.

Біз өстіп бір қоялық.

Ендігісін өзің біл, оқырман.

Дегенмен, өмірде парықтылықтан парықсыздықтың мысалы көп екеніне өкінбеске лажың жоқ.

Қандай да бір нәрсеге пікір айту қиын, біреудің құйрығын басып кетесің.

«Ауызға келген түкірік – қайта жұтсаң, мәкүрік».

Басқа келген ой – айта алмасаң, қой.

Олай болса, бізге не жорық, «Сөйле, Көбей» дейік.

Дәл осы парықсыздың салдарынан қазақ қалыптасқан бір ұғымнан шатасып отыр.

Мәдени өмірмізде өнер шеберлері және көркем өнерпаздар дегендер бар еді. Онер шеберлері Ермек Серкебаев, Бибігүл Төлегенова, Роза Бағланова сияқты алыптар мен олардың ізін басқан Халық әртістері болатын. Өнер шеберлері деген ұғымға биік талғаммен қарайтындығымыз сонша, еңбек сіңірген әртістің өзін олардың санатына қоса бермейтінбіз.

Қазір енді «әу» дегеннің бәрі өнер шеберлері болып шыға келді. Облыс, аудан сахнасына енді шыққан көркемөнерпаздар өнер шеберлері деп хабарланатын болды.

Жастардың алдына кім шығыпты, бүгінгі көркемөнерпаздар өнер шеберлері шыңына шығуы үшін от пен судан өтуі керек. Ең алдымен, кәсіптік білім алуы, одан соң, халық туындыларынан классикалық шығармаларға дейін орындауы, кіші сахнадан академиялық сахнаға дейін көтерілуі қажет.

Осылардың бірі жоқ, алдында ауыр асу, сансыз тасу, өрлеп өсу жатқан жасты «өнер шебері» деп дабырайту – парықсыздық.

Орыс халқында бір әдемі сөз бар, ол – «Вещи надо называть своими именами». Түсінгенге өте терең сөз бұл.

Парықсыздық әдебиетте де бар.

Ол мынау – ақындар айтысының жеңімпазы тіліміздің, дініміздің, діліміздің әлі оңала алмай келе жатқанын айтып бір желпінеді, автокөлік мінеді. Жазба ақын өмірі көз майын тауысып, белінен шойырылып, ел мен жер туралы небір соқпалы дүние сомдайды, велосипед те мінбейді. Қасымға пәтер, «қазақтың қара өлеңін шекпен жауып өзіне қайтарған» Мұқағалиға медаль бұйырмайды. Мұны парықсыздық демей, не дейсің енді?!

Бұп күнде қоғамдағы ең құрметті адам – соғыс солдаты. Еңбектеген баладан Елбасымызға дейін құрмет көрсетуге лайық, әрине, Отан үшін от кешкендер. Біз ол кісілердің алдында өмір бақи бас киімімізді алып жүруге тиіспіз. Біздің Президентіміздің соғыс ардагерлеріне көрсетіп келе жатқан қамқорлығында шек жоқ. Егер адамда тойым болса, ардагерлердің әлдеқашан ықылық ататын кезі болды.

Айтар ауызға да, естір құлаққа да ауыр, алайда, айтуға тура келеді. Ардагерлер арасында иман жинаудың орнына дүние-мал деп емініп тұрғандары көп. Сол дүние-малды еңбегімен тапса, жөн ғой, жоқ, қалай да қарпып қалу жағын қарастыратынын қайтерсің?

Жеңілдіктер деп аталатын жарылқауларды былай қойғанда, артықшылықтар, тегін берілетін автокөлік, тұрғын үй кейбір ардагерлерді тойымнан тайдырып, парықсыздыққа ұрындырды. Күйі бола тұра машина, үйі бола тұра пәтер сұрап әкімнің алдын тоздырып, өзін адам аярлық мүсәпір етіп көрсетіп, ойға алғанының орайын келтірген біраз ардагерді көріп те, біліп те жүрміз.

Мен – облыстық мәслихаттың бірінші шақырылуының депутаты болдым. Сол кезде Ұлы Жеңістің 50 жылдығына әзірлік шаралары жүріп жатты. Облыстык мәслихаттың сессиясында соғыс ардагерлеріне әлеуметтік-тұрмыстық жағдай жасау мәселесі қаралды. Көп қарияға тізіммен автокөлік берілетін болып, пәтер жайы алға тартылғанда мен сөз сұрадым.

Ардагерлер – біздің алтын қазынамыз, - дедім мен. – Оларға әлеуметтік-тұрмыстық жағдай жасауға мемлекетіміз мықтап көңіл бөлуі керек. Солай болып та жатыр. Соның жарқын көрінісі – тегін берілейін деп отырған автокөліктер. Мұны дұрыс дейік, ал, пәтерге келгенде сөз басқа.

Сіздер ойлаңыздаршы, үй сұрап отырған ардагерлердің ең кішісінің жасы жетпістен асқан. Осынша жасқа келгенше солар баспанасыз жүрді дегенге кім сенеді. Тіптен солай бола қалған күнде ондай берекесіз адамға пәтер берудің ешқандай қажеті жоқ. Ол ағаларымыздікі – қулық. Олардың сұрап алған өздерінің де, балаларының да үйлері немесе пәтерлері бар, олар енді немерелеріне сұрап жүр.

Содан бері он жыл өтті, ардагерлер әлі күнге пәтер сұрауын қоймайды. Кімге сұрайтыны белгілі, шеберелеріне сұрайды. Ондай ардагерлер бұрын алған үйлерін зым-зия жоқ қылып, тып-типыл бола қалатын құжат жасатып алудың шебері болып алған.

Осы айтқаныма түрлі айдар тағуға болар, бірак өзіме парықсыздық деу ұнап тұр.

Жуырда еңбек ардагері Халел Бейсеевпен әңгімелесіп қалдым.

Ешкімнен ештеңе сұрамаймын, барға қанағат қылып отырған жай бар. Кезінде бір кісідей-ақ еңбек еттік, өтемін алдық, сол жетеді. Бірдеңе сұрап, қол жаю – парықсыздық. Адам бір мезгіл тәуба деуі керек. Артық бірдеңе істесем, кесірім балаларыма тиіп кете ме, деп Құдайдан қорқамын, - деді Халекең.

Менің де айтарым – осы: Құдайдан қорқу керек!

Құдай деген құр қалмайды.

Құдай өзі жеткереді.

Жердің жарығын жамаған ешкім жоқ.

Нысап сайын береке.

Болсаң егер парықсыз,

Болғаның көр жарықсыз.

**РУ-У**

«Жүзге бөлінгеннің жүзі күйсін».

Қазақ, шанда бір болмаса, бүйтіп таусылып сөйлемеген.

Мына сөзді де әбден запыс болған соң айтқан ғой Төле би бабам.

Өстіп зықы шыққан қазақ енді іле: «У ішсең, руыңмен», «Қанына тартпағанның қары сынсын» дейді. «Жеті атасын білмеген – жетесіздік» деп зерделілікке жетелейді.

Ру, жүз – қазақтың аузынан түспейтін сөз.

Несі бар, әркімнің руын, жүзін білгені жарасымды.

Жеті атасын білудің маңызы зор. Бұл жас ұрпақты аға дәстүрді сыйлауға, елдік, ерлік қалыпты сақтауга бастайды. Қазақ жеті атаға толмай, қыз беріп, қыз алыспаған, ал мұның халықтың халықтық кейпін сақтауга теңдессіз игі әсер ететіні ғылыми дәлелденіп отыр.

Сөз жоқ, жүзіңді, руыңды білген жақсы.

Өзін қойып, итінің түп-тұқиянын жылнамалайтын халыққа мұны білудің қажеті болмас, бізге керек. Қазақтың әр баласы өз әкесінен бастап, қазаққа дейін тақылдап айтуы тиіс. Ата тегін білуі арқылы адам халқының өткенін, тарихын біледі.

Атам қазақтың шежіре шерткендегі мақсаты – ұрпақтың ұлағатты болып өсуіне жету.

Өмірде барша істің, түстің, құбылыстың, заттың оңы-терісі, турасы-керісі бар. Жүз бен руды білудің де игі жағына қоса күйкі жағы бар. Күйкі жағы – жүзге, руға бөліну. Өзіміз өбектеп жүріп, ата-тегін үйреткен ұрпағымыз өз руының, жүзінің ғана намысын жыртатын кеселді болып шықса, әне, сол – қайғы. Мұны енді қалай атаса болады, орыстар оп-оңай «трайболизм» дейтін болыпты. Біз, амал жоқ, рушылдық дейміз.

Рушылдық – қазақтың өзегіне түскен жегі құрт. Бұлай дейтінім, ешкім өзін рушылмын деп санамайды, бірақ көкейінде рушылдық жегі құртша жыбырлап жатады. Қысқасы, бүгінгі қазақтың бәрі – рушыл.

Рушылдық, әсіресе, қазақ зиялыларына тән, әсіресе, әдебиет пен мәдениеттің айналысында айрықша асқынған. Аузына ата сақалы шыққан ағаларымыздың ауызға алғысыз руластарын тізгінінен, тартпасынан, құйысқанынан тартып, сүйреп жүргенін талай көрдік. Қазір де жазушылар, яки әртістер ортасына кішкентай бір майлы жілік тастай салшы, әрқайсысы соған лайықтыны өз аталастарының арасынан іздейді. Айтқаны болмаған екен, арыз тоғытады. Дәл осы өресіздігімізден Ғабит Мүсірепов, Ілияс Есенберлин сияқты арыстарымыз алайын деп тұрған Одақтық сыйлықтардан қағылды.

Осы жайды біле тұра, осы дертке өзімді ұрындырып алғаныма бармағымды тістеп қалған жайым бар. Алдыңғы жылы менің «Мен – апамның баласымын» атты романым Қазақстан Республикасы мемлекеттік сыйлығына ұсынылды. Қазақстан Жазушылар одағының балалар әдебиеті кеңесі алғаш өзіммен кеңесті. Мен келісімімді бермей, біраз екі ұдай ойда жүрдім. Романға әдемі пікірлер жазылды. Оларды жазғандар әдебиеттің білгірлері, балалар әдебиетінің талантты өкілдері еді. Мен кәдімгідей елтіп қалдым. Оның үстіне балалар әдебиеті шығармаларына мемлекеттік сыйлық бұйырмағалы ширек ғасыр өтіпті. Бұл да көңіліме есек дәме ұялатты, тәуекел еттім. Алайда, романым келісті болса да биографиям мен географиям келіспей, ысырылып шығып қалдым.

Қазақстан Республикасы Мемлекеттік сыйлығының иегері, атақты абайтанушы, романыма пікір жазған Мекемтас Мырзахметов аға:

Өкінбе. Сыйлық өтті, кетті, жақсы роман қалды, - деп көңіл айтты.

Солай да шығар.

Бұл тұста қадап тұрып айтқан мақұл, билік тұтқасын ұстаған шенеуніктерге рушыл болу мүлде жараспайды, әсіресе, билік маңайын жағалағандар үшін ру – өзін де, елді де бұзатын у. Барлық деңгейдегі бастықтардың аталастарына бүйрегі бұрып тұратыны бесенеден белгілі. Бұрын олар онысын аса жасырын жүргізетін, енді еркіндік орнады. Бизнесмен атаулы қызметке әдетте өз адамдарын қабылдайды, мемлекеттік жүйедегі басшылар өз ағайын-туғанын ғана өрге сүйрейді. Мұның өзі әлеуметтік әділетсіздікке жол ашады, талай таланттылар қағаберіс қалып, жабы озады. Рушылдықтың елімізді өркендетуге, елдігімізді нығайтуға тигізетін кері әсерін таратып айтсақ, қап-қалың кітап болар еді. Білген құлға әзірге осы да жетер.

Қарапайым халыққа рушылдықтың түкке де қажеті жоқ. Көріп жүрміз, олар үшін ру – өзінің тегі.

Біздің облыста рушылдықтың керемет өріс алған тұсы өткен ғасырдың екінші жартысы ғой деп шамалаймын. Бұл тұста біздің облыстық партия ұйымын әуелі кіші жүзден, содан соң орта жүзден шыққан азаматтар басқарды. Олар осында қызмет бабымен өзінен бұрын, кейін өзін сағалап келген ағайындарымен ауыз жаласып, небір зымиян әрекеттер жасайтын.

Жетпісінші жылдардың басында менің де партиялық жұмыста болғаным бар. Сондағы көргендерімді ойласам, жаным түршігеді.

Мен бір кабинетте кіші жүз ағаймен бірге отыратынмын. Өзін партиялық жұмыстың қыр-сырына өте қанықпын деп санайтын бұл ағай кабинеттің қожасы еді, мені қыбыр еткізбейтін. Жас кезім, айтқанына көніп, айдауына жүремін:

Заты мен – момынмын, бірақ өзімді ешкімге басындырып көрген емеспін, айтатынымды айтып тастаймын. Мына ағайды да өз орнына қоюға тура келді.

Өзінің әмпейлері кабинетке кірсе, ағай:

– Әлдихан, шыға тұршы, - дейтін.

Бұл қорлыққа біраз шыдап жүрдім.

Ағайым үдетіп барады. Өзім құралпы жігіттер менің бұл бейшара халімді бетіме басатын болды.

Үлкенді сыйлау дейтін қаныма біткен қасиет қарсылық білдіруге жібермейді. Ағай әбден асқынды, мен көбіне коридорда жүретін болдым.

Ақыры шарт кеттім:

– Ағай, сіз мен үндемегенге басынып бара жатырсыз. Бұл болмайды.

– Әй, бала, бұл кай сөзің?

– Сізді сыйлау керек пе, сыйлаймын, сіз де сыйлаңыз мені.

– Бұл кабинеттің иесі менмін, сен кірмесің. Мен не айтсам, сол болады.

Мен күліп жібердім.

– Әй, неменеңе жетісіп күлесің?

– Көкек өз атын өзі шақырыпты деген, соған күлемін.

– Қалайша?

– Кабинетті қойшы, мен – осы облыстың бел баласымын, сіз кірмесіз. Кабинеттен мені шығарып жіберіп, не айтатындарыңыз маған жақсы белгілі, осы елдің атқа мінген азаматтарын ағаш атқа мінгізесіздер де отырасыздар.

Жоқ, енді оларды кабинетте отырып емес, коридорда жүріп жамандайсыздар, маған шық деуші болмайсыз.

– Сен құртатын бала екенсің.

– Қолдарыңыздан келгенді істедіңіздер.

Ендігі жерде ағай да, мен де үндемей томсырайып отыратын болдық.

Тегі, «Ер шекіспей, бітіспейді» деген рас.

Кейін ағай екеуіміз сыйласатын адамдар болып кеттік.

«Ауру қалса да әдет қалмайды».

Ағай рушылдығынан танған жоқ.

Сырластары келеді, маған ешқайсысы ештеңе демейді. Өйткені, мен – бөтенмін.

Енді олар ыммен сөйлесетін болды.

Ақырын көзімнің астымен көріп отырамын. Бет-аузын сан құбылтқан адамды әртіс дейміз ғой, мыналар халық әртісінен де асқан қимылдар жасайтын еді, адам шошиды.

Апырай, шебер-ақ, беттерінің бұлшық еттерін ішкі сезімдеріне қарай өзгертулері ерен, бір-бірін түсінулері сұмдық. Әрі-беріден соң мен де түсінетін болдым, менің аталастарымды сорлатады да жатады.

Бөлім бастығына:

– Мені басқа адамның жанына отырғызыңызшы, - деген тілек айттым.

Бар болғыр, келісе кеткені, мен айдың-күннің аманында азғындап бара жатқан жағдайымнан құтылдым.

Иә, рушылдық адамды азғындатады.

Сол жылдары облыстық аурухананың партактив деп аталатын, шын мәнінде №2 терапия бөлімінде бірнеше рет жатып емделгенім бар.

Өйткені мен де активпін, облыстық газет редакторының орынбасарымын.

Кешке қарай хал-ахуалы дұрыстардың аурухана фойесінде әңгіме-дүкен құрып отыратыны бар.

Сол кезде осы ауруханада Социалистік Еңбек Ері Нағашыбек Арапов қария да жататын.

Ертелі-кеш аурухана ауласында Нағашыбек ағаймен әңгімелесіп жүремін.

Пәкене ғана бойы бар, әп-әдемі ойы бар, қулық-сұмдықтан ада, тым қарапайым бұл адаммен сөйлесу – күнәңнан арылтатындай еді. Мені осыншама жұпыны, баладай пәк, аузын ашса, көмейі көрінетін ақ көңіл адамның қайтіп соншама биік атаққа ие болғаны таңдандыратын. Ақыры оның сырын өзінен сұрап тындым.

Сөйтсем, көзге қораш көрінетін қарияның өмір жолы өте бай екен. Қазақстан Компартиясы Орталық Комитетінің нұсқаушысы, Талас аудандық ауыл шаруашылығы басқармасының бас зоотехнигі сияқты жауапты қызметтер атқарыпты. Қаракөл койынан аудан төлді көп алғанда Нағашыбек Арапов та шопандармен бірге Еңбек Ері атаныпты.

Бір күні палатымызға облыстық аурухананың хирургі Сағындық Ордабеков кірді. Нағашыбек ағай жерлесі екен, көңілін сұрай келіпті.

Сағындық – сыпайы, иман жүзді, сөзі орнықты, ісіне мықты жігіт. Өзінің қаламының желі бар, ойлы мақалалары, бір қақпай әдемі әңгімелерімен көрініп қалған.

Сағындық бір Нағашыбек ағай емес, бәріміздің тезірек айығып кетуімізге арнап жақсы сөз айтып шығып кетті.

Әзірге бүл баланың костюмі көнетоз. Көресіздер, әлі-ақ мұның костюмі көк болады, атақ-даңқы көп болады, - деп сөзінің аяғын тақпақтатты Нағашыбек аға.

Балаға әке ғана емес, аға да сыншы екен, Нағашыбек ағаның айтқаны айдай келді: Сағындық Ордабеков — қазір атақты хирург, медицина ғылымдарының докторы, өзімізді қойып, Америка университетінің құрметті профессоры.

Мұның бәрі Сағындықтың білімділігінің, біліктілігінің өз бағасын алуы, өте жақсы.

Ал, құрмет ше, ол жағы кемшін. Бәрін айтпағанда, бұл әлемге белгілі адамның әлі күнге не қаланың, не облыстың құрметті азаматы атанбай жүргенін немен түсіндіруге болады?

Құзырлы органдар бұл атақтарды да, тағы басқа наградаларды да сұраншақтарға береді, өздері біліп, бағалап жатқаны шамалы. Мұндайда, әрине, марапатқа лайықтылардың емес, жылпостардың жолы болады.

Қызметте де жетектеп қосқан жабылар озып жүр.

Сағындық, ештеңе етпейді, сен осы қалпыңнан айнымасаң, жолыңнан таймасаң, бәрі болады.

Ақылды басың, алтын қолың адамдарды сауықтыруға арналсын.

Менің саған айтарым — Абай сөзі: еңбегің кетпес далаға.

Нағашыбек ағаның айтқанын дәл келтіріп едің, біздің айтқанымызды да ойыңа ала жүр, інім!

**ӘПКЕ ЕМЕС, ӘКПЕ**

Ата, апа, әке, шеше, аға, әкпе, жеңге, көке, тәте – бұлар туыстық дәреже-деңгейді білдіретін атаулар. Әдепті қазақ туыстығы жоқ жасы үлкен адамдардың бәрін осылай атайтын болған.

Енді келіп «Сәрсенбек аға, Бәтен әкпе» дейтін бір қызық атау пайда болды. Сөйтті де адамның атын атамай, ізет сақтау үшін айтылатын әдемі сөздердің алдына аты қосақталатын болды.

Бұл о баста аға, әкпе адамның жанында жоқ кезде әңгіме қай аға, қай әкпе жөнінде екенін білдіру үшін айтылған ғой, енді келіп іні-қарындасты былай қойып, келіндерімізге дейін алдымен атын атап, содан соң барып «аға, әкпе» дейтінді шығарды.

Қайран еліктегіш қазекеңнің тірлігі – бұл. Орыстың «Дядя Ваня», «Тетя Валясын» аударып алған сиқымыз. Олар үшін әкесінің атын атау да оғаш емес, біз үшін өлім. Олар үшін «дядясы» мен «тетясының» атын атау түкке тұрмайды, біз үшін ерсі.

Біздің қазақ үлкеннің атын қалай да атамау үшін «Сәке, Бәке» деп қолпаштаған. Әсіресе, келін үлкеннің атын атамаған. Сөйтемін деп небір тапқырлық танытқан келіндер болған. Ел аузында осындай әдепті, жақсы келіннің мына бір қылығы елдің күлкісі мен ризашылығын қатар туындатады.

Келін ауыл алдындағы өзеннен су алуға барады. Жалғыз аяқ жол қамыстың арасынан өтеді екен. Сол жолмен жүріп, қамыстан шыға келсе, өзен жағасында бір қойды қасқыр жеп жатыр екен. Келін дереу кері қайтады. Үйге кірер-кірместен төрде отырған үлкендерге қарап тұрып айтты дейді:

Аталар мен апалар, сылдыраманың ар жағында, сарқыраманың бер жағында маңыраманы ұлыма жеп жатыр.

Ауыл қарияларынын ішінде Қамысбай, Өзенбай, Қойбай, Қасқырбай есімділері бар екен, бәрі қамыстың ар жағында, өзеннің бер жағында қойды қасқыр жеп жатқанын түсіне қойыпты.

Неткен тапқырлық!

Біздің жастарымыз да өзге ұлттың үрдісімен үлкеннің атын көзін бақырайтып (өкініштісі, үлкендеріміз бұған үйреніп кеткен, қабақ шытуды қойған) атын атағанша, ана келін құсап сарабдалдық танытпағанымен, «аға, әкпелерімізді» айтса да жетіп жатыр ғой.

Бір ескеретіні: мен мұнда қазіргі БАҚ-та жазылып жүргендей, «әпке» деп емес, «әкпе» деп жазып отырмын. Нағашы апам емшектен шығысымен бауырына салған шешемді «әкпе» деп тілім шыққан, ол тоқсанға келіп, дүние салганша «әкпе» деп сөйлеген мен туысқан үлкен қызды, жалпы өзімнен үлкен рулас әйелдерді «әкпе» деймін.

Кезінде осы сөз жөнінде қазақтың ақтаңгер жазушысы Сейдахмет Бердіқұловпен пікірлескенім бар. «Қазақ қыздың үлкенін әкпе дейді», - деген Сейде-ағаң.

Менің 1970 жылы «Жалын» баспасынан жарық көрген «Шаншар атай» хикаятымда шешем, өзім айтатындай, «әкпе» деп жазылған. Кейін енді редакторлар мені «әпке» деп түзейтін болды.

Осы екі арада Дулат Исабеков «Әпке» деген пьеса жазды. Қолына қалам ұстағанның бәрінің ықыласы Дулатқа ауды. Дулаттың «Әпкесі» жүр енді ел аузында.

Өздерін әдеби тілдің иесіміз деп санайтын солтүстік қазақтары қыздың үлкенін «әпке» де, «әкпе» де демейді, «апа» дейді.

Сонда Дулат екеуіміздің «әпке» мен «әкпеміз» диалект болғаны ма, жоқ, әдеби сөз бе? Не болса, о босын, жылы сөз.

Қазақтың құлағына жылы сөз жаққан.

«Жылы-жылы сөйлесең, жылан інінен шығады» деген рас сөз.

**ІЗГІ НИЕТТЕН ТУҒАН ЕСІМДЕР**

Қазақта Сексенбай, Тоқсанбай, Жүзбай есімді адамдар бар.

Бүгінде осы есімдерді ести сала жұрт ішегін тартып таңданатын болды. Сондағы айтатындары: «Ойба-а-ай, әкесі сексенге, тоқсанға, жүзге келгенде қалай туғызған мұны?! Осынша жасқа келгенде перзент сүю сұмдық қой, сұмдық!».

Мен де таңданамын, бірак Сексенбай, Тоқсанбай, Жүзбайдың әкелеріне емес, қазіргі адамдардың сонша аңғалдығына, қаттырақ айтсам, дым білместігіне таңданамын. Әкелер-ау, бұл есімдер балаларга әкелері сексен, тоқсан, жүзге келгенде туған соң емес, «есіктен еңкейіп енген ұл шалқайып шыққанша» сексен, тоқсан, жүз жыл өтсін деп ізгі ниет етуінен қойылған.

Мысалы, бізден ілгерілер мен кейінгілер жақсы біледі, әне бір жылдары облыстық баспасөз құралдарында Тоқсанбай Жабайылдаев деген жігіт еңбек етті.

Екеуіміз бір ауылдың төлі едік, менен үш-төрт жас кіші болатын. Керемет жақсы жігіт, қаламы жүрдек журналист болып қалыптасты. Еңбек жолын өзі туган Шу аудандық газетінде корректор болып бастаган Тоқсанбай әдемі өсу жолынан өтті. Жоғары партия мектебін бітірді, облыстық «Еңбек туы» (қазіргі «Ақ жол») газетінің Шу, Мойынқұм аудандардағы меншікті тілшісі, Жамбыл аудандық «Шұғыла» – «Радуга» газетінің бас редакторы болды.

Мен Тоқсанбайдың әкесі Асқар қарияны да, шешесі Қамиымжамал апайды да жақсы білетінмін, әпкесі Раиламен мектеп есігін бірге ашқанмын. Тоқсанбайдың әкесі мен шешесі – момын, Құдай деген жандар еді.

Раиладан кейін қара шаңыраққа ие болар ұл туғанда асқар атай тоқсанда емес, ердің жасы – елуге де жетпеген-ді. Баласының кенжелері екенін жақсы білген Асқар қария оған Тоқсанбай деген есім береді, сондағы Құдайдан сұрағаны – балам көп жасасын, тоқсанға келсін!

Барлық Сексенбай, Тоқсанбай, Жүзбайлар – бір ғана осы тілектің жемісі.

Тоқсанбай әкесі мен шешесіндей кіршіксіз таза, аузын ашса, көмекейі көрінетін ақкөңіл жігіт болды, бірақ көп жасамады, қаскүнемдердің қолынан ажал тапты. Өкінішті-ақ! Ең өкініштісі, Тоқсанбайдың тоқсанға келген шешесі баласының өлігіне отырды!

Аруана аңырап отырып, Тоқсанбайдың аузынан түсіп қалғандай ұқсас немересі Серікті дертке қуат етті.

Сексенге, тоқсанға, жүзге келіп, қаусап отырған ешкім де өмірге перзент әкеле алмайды, есімін көп жасасын деп қойған балаларының тілеуін тілеп отырады.

Үлкеннің балаға тілеуінің үлкені – Көп жаса!

Жалбарынып сұрайтыны – Атамды атсаң, ат, Құдай, ботамды атпа!

Айналайын, Құдай, тілеуін бере көр құлыңның!

**ҰСЫНЫҚТЫ ҰРПАҚ ӨСКЕЙ**

«Жиен ел болмайды, желке ас болмайды».

Әй, айналайын көңілжықпас қазекем-ай, өстіп шындықты шыжғырып айтып тастайды да ізінше «Жиен ел болады, малы болса, желке ас болады, майы болса», - деп алғашқы райынан қайта салады.

«Ел болмайдының» екі түрлі мәні бар. Біріншісі – тікелей мәні, яғни жиен нағашы жұртына сіңбейді, сол елдің санатына қосылмайды. Екіншісі – жиен де күйеу сияқты дұшпан, қыздың баласы деп қанша жақсы көрсең де әйтеуір бір жері қисайып тұрады.

Жиеннің ел болмайтыны жөнінде халық әбден көзі жеткен соң айтқан, әрине, бұл мақалды.

Ал, мақал-мәтел – өмір шындығының қысқа да нұсқа тұжырымы.

Облысқа белгілі, атпал азамат Смағұл Әбілеков айтыпты деген мынандай сөз бар: «Түске дейін шымыр, түстен кейін сыйқым болдым». Мәнісі Смекең нағашы жұртында атақты Керімбай болыстың үрім-бұтағы саналып өскен, есі кірген соң елін тапқан.

Мен түске дейін сыйқым, түстен кейін шымыр болдым. Таратып айтсам, мен нағашы апамның бауырында өскенмін. Нағашы атам Ыдырысты көрген емеспін, ол кісі ерте қаза тапқан. Апам өле-өлгенше мені жиені емес, өз баласы санап кетті. Мен де апам барда өзімді оның баласы санаудан танған емеспін.

Апам жоқта да «Мен – апамның баласымын» атты роман жазып, апамнан айнымағанымды айттым.

Алайда, «Жиен ел болмайды» екен, міне, енді күнту болып жүрмін.

Мен апама опасыздық жасаған жоқпын, ол – шешемнің шешесі, менің апам. Ол қызын қалай жақсы көрсе, мені де солай жақсы көрді. Ал, мен болсам, апам мен шешемді таразының екі басына салып көрген емеспін, екеуі маған бүтін біртұтас ұғым.

Сүйегім күнту болған соң, қайтейін, сыйқымға жиенмін.

Жігіттің үш жұрты бар: өз жұрты, қайын жұрты, нағашы жұрты.

Өз жұртың – күншіл, бар болсаң, көре алмайды, жоқ болсаң, бере алмайды.

Қайын жұртың – сыншыл, басқан-тұрғаныңды аңдып отырады.

Нағашы жұртың – жанашырың, еркелігіңді көтереді, есерлігіңді кешіреді.

Мейлі, қанша айтқанмен, жиен, қанша малды, қанша жағымды болғанымен жиен күйінде қалады, аталасың бола алмайды.

«Күйеу – дұшпан».

Қазақ бұл жерде күйеуді жау деп отырған жоқ. Бұл «сүйгенін шұнағым дейдінің» кері. Баласын «күшігім», құрдасын «ит-ай» деп еркелеткені сияқты десе де болады.

«Күйеу атымен күл тасы», - деп күйеуге аяусыздық та білдіреді.

«Жиеннің ел болмайтынының», «күйеудің дұшпан болатынының» бір ұштығы қалжыңға барып тіреледі.

Қалжыңға қазақтай жүйрік халық некен-саяқ. Қазақ – майдан қыл суырғандай шебер, сыпайы, мәдениетті, сонымен бірге керемет сойқы етіп қалжыңдауға ғажап ұста.

Қазақта бір-бірімен қалжыңдаспайтын адам жоқ. Сыпайылықтың ұшар шыңы – ата мен келін. Бұл екеуінің сыйластығының жазылмаған, бірақ керемет қатал қалыптасып, орныққан өлшемдері бар. Қалжыңбас халық: «Әзілің жарасса, атаңмен ойна» деп соның өзін де бұзуға итермелейді. Әрине, ата мен келіннің қалжыңы әдептен озбайтын жақсы жарастық табады.

Қазақта қалжыңға құмарлық танытпайтындар – бөлелер.

Бөлелер – апалы-сіңлілердің балалары. Неге екенін, осы бөлелер сыйластығы ерен болады.

«Екі аяқтыда бөле тату, төрт аяқтыда бота тату».

Қандай әдемі, дәл айтылған, шіркін!

Тек білгін, сөйт-дағы ой түй, байлам жаса.

Қазақ айналайын туысқандық, жекжат-жұраттық, тамыр-таныстық атауларға сұмдық бай. Оның бәрін білу зерделілік, әрқайсысының алыс-жақындығына қарай жолын ұстау – ұсынықтылық. Бұлардың жөн-жосығын білмей, өзімді қазақпын деу – бекер.

Біз – тілімізге ғана емес, осы бай жөн-жосығымызға да қауіп төнген халықпыз. Дегенмен, ауылда жұрнағы бар, әлі де «қайным-ау» деп қылымситын «жеңге», «жиен» деп желпінетін нағашы, «жезде» деп күлімдейтін балдыз кездеседі.

Салт-дәстүр, жон-жосық, адамға ерте жұғысты болған, тіптен сүтпен біткен десе болады.

«Сүтпен біткен мінез сүйекпен кетеді».

Егер халық нағашы-жиен, күйеу-балдыз болып қалжыңдаспаса, жарылып өлер, ағайын-туыс, жекжат-жұрат болып сыйласпаса, айуанға айналар. Тек осыларды біліп, ұстанар ұрпақ өскей!

**ӨТІРІКТЕН ӨТКЕН ПӘЛЕ ЖОҚ**

Біз не көрмедік, Аққайнарды да көрдік, - депті бір ағамыз.

Сондағы Аққайнары ауылынан алты шақырым жердегі аудан орталығы екен.

Әпендінің сөзі дерсің, бірақ осыны айтқан ағамыз бақытты.

Неге? Себебі ол аз көрген, аз былғанған. Қулық-сұмдықтан ада, төрт құбыласы түгел.

Көпті көргеннің көсем болатыны рас.

Көсем – көшелі адам, сұңғыла, жеті қабат жердің асты мен жеті қат көктегінің бәрін біледі, бірақ ана аңғал ағамыздай бақытты емес. Себебі ол қызметте өсе түссем, тұрмыста байи түссем дейді, көксейтіні – түйені жүгімен, биені түгімен жұту. Өзі сияқты оның отбасының барлық мүшесі – қорқау, тойымсыз. Ал, тойымсыз адам – бақытсыз.

Аңқау ағамыз Абай айтқан адам баласы асық болатын бес нәрсенің үшеуінің – еңбек, қанағат, рақымның жолымен жүреді. Оған осы үшеуін ұстану жетіп жатыр.

Ал, көсем бес нәрсені де – талап, еңбек, терең ой, қанағат, рақым – барлығын да ұстанады.

Аңқау ағамыз. Абай айтқан адам баласы қашық болатын бес нәрсенің – өсек, өтірік, мақтаншақ, еріншек, бекер мал шашпақтың бірде-біреуін қасиет етпеген. Ол – бір Құдайға қараған, қой аузынан шөп алмас адам.

Көсемге бұл бес қасиеттің бәрі тән. Ол – мұның бәрінің ұшығына шыққан, аспандағыны алмап, жердегіні жалмап отырған адам.

Дана Абай адам асық және қашық болатын қасиеттің бәрін сарқып айтпаған. Барлық адам сияқты Абай да өз заманының перзенті. Дана қанша жерден уақыттан озық болады дегенімізбен, өмірде атымен жоқ қасиеттер жөнінде пікір айта алмайды. Абай да сөйткен, өз кезінде асқынып тұрған, адамды бұзатын және түзейтін қасиеттер жөнінде айтқан. Абай дүниеден озғалы бергі жерде өткен бір ғасырдан астам уақытта адамды асқан және азған жолға түсіретін, қаншама қасиет-қылық қалыптаспады десеңізші! Абай ескертіп, ұрпақ ұрынбасын деген жаман әдеттер шегінен асып асқынды.

Қазір Абай ескерткен өтірік ерекше ерен өріс алды. Сөздің бісмілләсі, өкінішке орай, өтірік болды. Өтірік айтпайтын адамды күндіз қолыңа шам алып жүріп іздесең де таппайсың. Өтірік – жазасы жоқ қылмыс. Тілі енді шыққан баладан еңкейген кәріге дейін өтірікті судай сапырады, алданған адамның көзін бір алартқаннан басқа айласы жоқ.

Біз – құқықтық қоғам орнатып жатқан елміз, небір әдемі заң шығып, өмір сүрудің ұңғыл-шұңғылына қанығып келеміз. Заң білмеген адам – жарымжан. Ол көп сүрініп, көп жығылады. Заң білген адам – алымды. Ол алып та жығады, шалып та жығады. Заң алдында еңбектеген баладан Елбасына дейін теңбіз. Біздің бәріміз заңды сыйлауымыз керек. Заң ешкімді алалап-құлаламайды, бәрімізді тең дәрежеде қорғайды.

Бүгінде өшпейтін өртке айналған өтірікті бір тоқтатса, заң тоқтатады. Ол үшін біздің елімізде де кейбір қатал мемлекеттер тәрізді қатаң заң қабылдануы керек. Біздің заңгерлеріміздің өтірік айтқан адамды жазаға тартатын заңды, оның түрлі баптары мен тармақтарын тұжырымдай алатыны ешқандай күмән туғызбасқа керек. Олай болса, осы жағын заң шығарушы органдар мықтап қолға алатын кез әлдеқашан келген. Әйтпесе, соттардың куәлерге жалған мағлұмат бергені үшін жазаға тартылатынын ескертіп қана қойғаны мүлдем аз. Бұл, айта берсеңіздер, адамдарға сот үдерісі кезінде ғана шын сөзіңді айт, қалған уақытта өзің біл деген емеурін білдіргенмен пара-пар емес пе. Жоқ, заң адамдардан барлық уақытта, өмірдің барша иірімдерінде өтірікке жоламауын талап етуге тиіс. Өтірік айтқан адамға өтірігі келтірген моральдық нұқсан және материалдық шығынның деңгейіне қарай жаза белгіленуі керек.

Менің бұл айтқандарым кейбіреудің құлағына кірмес, бірақ өтіріктің осыншама өрістеп отырғанына жөндеп зер салған адамның менімен келісетіні ешқандай шүбә келтірмейді.

Тегі, өтірік өрбіп, өріп жүрген елдің келешегі кемел болады деп айту қиын. Өтірік – қоғамның басты байлығы – адамның берекесін алып, құтын қашыратын құрт. Қазіргі кейбіреулер әуес әуенге салып, өтіріктің тегін өткен қоғамдық құрылысқа телудің қажеті жоқ. Өтірік те біз түсін түстеп жүрген адамға тән басқа да қасиеттердің бәрі тәрізді қанымызда болады. Ол – адамның бәріне тән қасиет. Өтірік айтпайтын адам о заман да бұ заман болған емес, келешекте де болмайды. Алайда, адамның бәрі өтірікші емес. Өтірік айтуды өмір нормасына айналдырып алған адам, әне, сол біз күрес ашатын адам.

«Өтірік өрге баспайды». Бұл – ел өтірікке онша үйір емес кезде айтылған ұзын арқау, кең тұсау мәтел. Өмір сүру өте қарапайым бұрынғы кезде өтіріктің өрісі тар, біреуді біреу алдау ғана болатын. Қазір енді өтіріктің бүлдіргіш күші адам айтқысыз артқан. Өтірікпен адамды өлтіріп қана қоймай, қоғамдық сілкініс жасауға да болады. Міне, сондықтан ғой біздің өтірікті өгейсітетін заң қабылдау қажеттігін айтып отырғанымыз.

Қайткенде де өтірікшіні ағаш атқа теріс қаратып отырғызатын кез келді.

«Бас кеспек болса да тіл кеспек жоқ» деп қайсар ұл айтқан.

Өтірікші, ездің аузынан мұндай сөз шықпайды, шынымен өстер деп қорқады.

Өтірікшінің тілін, ұрының қолын кесетін, тіптен оларды өлім жазасына кесетін елдер бар.

Мұндай шаралардың қаталдығы мен босаңдығын заң анықтағаны жөн, әрине.

Сонда да өтірікшінің тілін кессе, сауап!

Әй, бірақ қазіргі адамды тілсіз сайрататын ғылыми-техникалық құралдар тұрғанда өтірікші тілсіз-ақ талай нәрсені бүлдірер.

Оны айтамыз, екі қол, қас-қабақ тұрғанда адамға тіл білмей-ақ, түсінісу анау айтқан қиындық туғызбайды.

Ана бір жылы, нақтылап айтқанда, 1996 жылы Атлантада өткен олимпиадалық ойындарға барудың сәті түсті. Облысқа белгілі азамат Смағұл Әбілековпен сапарлас болдым.

Біздің туристік бұл сапарымыз Американың ең түстік, ең ыстық қаласы Майамиден басталды. Қонақүйге тоқтап, ес жиған соң Смекең екеуміз көшеге шықтық. Айналаның бәрі дүкен, кафе, бар. Дүкендерге кіріп, әр нәрсені бір көріп, бағасын сұрап дегендей, ерігіп жүрміз. Бір дүкенде екі жігіт сауда жасап тұр екен, Смекең шалбардың бағасын сұрады.

Сатушы еркектің жыныстық мүшесін былш дегізіп, қарап тұр.

Смекең, заты, қызба кісі, ауызға келгенді қайта тартпай, батыл айтатын адам.

– Мыналарды қайтсем екен ә, ауыздарын артына қаратып жіберсе, болар еді, қап! - деп сілкінді.

Білемін, бұл Смағұл Әбілековтің қолынан келеді. Смағұл аға – жас кезінде атақты Әбілсейіт Айхановпен белдескен балуан. Қазақстанда Әбілсейттен басқа адамның бәрін жыққан Смекең әлі де қарулы. «Қап!» - дейтіні – бөтен елдің азаматына қол тигізуге болмайды, пәлеге қаласыз.

Мен жейденің бағасын сұрадым.

Екінші сатушы шімірікпестен әйелдің жыныстық мүшесін сарт дегізді.

Смекең де, мен де, түсіндік.

Бұл – орыс туристерінің оңбағандығының жемісі. Оспадарсыздар мына әңгүдіктерді алдаған, осылай үйреткен. Қарашы енді, өтіріктің мына екі жігітті қандай күйге түсіргенін. Әлбетте, ойланбай соғып тұрған сөздерінің шын мағынасын білген есі дұрыс адам соншама ерсі сөйлемес еді.

Біз енді мына екі жігітті кінәлай алмадық.

**ӨТІРІК – КЕСЕЛДІҢ ҮЛКЕНІ**

Өтіріктің түрі көп.

Қалжың үшін айтылатын өтірік бар.

Оны ел көбінесе біздің халқымызға жат, өзге жұрттан енген «Күлкі күні» деп аталатын 1 сәуірде гулететін болды. Күлкі – дәру. Күлкі үшін айтылатын өтірік зиянсыз. Алайда, біздің кейбір жосықсыздар қалжыңның жөні осы екен деп, шектен шығып кетеді.

Биылғы күлкі күні, яғни 1 сәуір сенбіге тұспа-тұс келді. Төсектен енді тұрып жатқанбыз, телефон шылдырлады.

Трубканы алып сөйлескен Бану бәйек болды да қалды. Себебі, білім және ғылым министрлігінен комиссия келеді деп күтіп жүрген, сол келіпті.

Қазақ-түрік дарынды ұлдар интернаты директорының оқу ісі жөніндегі орынбасары болып істейтін Бануға жұмысқа тез жетуі керек екен. Апыл-ғұпыл киініп, интернатқа қарай ұшты. Барса, комиссия жоқ. Хатшы қыз:

– Әпкей, бүгін күлкі күні ғой. Соны да білмейсіз бе? - деп Банудың өзін жазғырады.

Бану не дерін білмей, басын бір шайқап үйге қайтады.

Құдайым-ау, осындай да өтірік бола ма? Мұның төркіні – қалжың, әзіл, ал бірақ мына жағдайда шектен шығу. Мұндайда қазақ: «Жаманның ойыны жаман, бұқаның мойыны жаман» деген. Мынадай оңдырмай ойнаған қызға не дерсің, «Ойнап сөйлесең де ойлап сөйле» деген жөн шығар.

Өткен аптаның сенбісінде теледидардан «Алдар көсе» фильмі көрсетілді. Қанша көрсең де көре бергің келетін фильм ғой бұл. Шәкен Аймановтың ғажап сомдауындағы Алдар ағамыздың бірде шат, бірде қайғылы, бірде аңғал, бірде дана кейпі әрі таңдандырып, әрі ойландырып, әрі толқытып, үлкен әсерге бөледі. Классикалық шығармаларды қайталап көрген сайын жаңа ой түйіп, жаңа әсер аласың. «Алдар көсені» көргенде де сөйттім. Атының өзі алдайтын адам екенін білдіретін Алдекең адамдарды тектен-тек алдамайды. Зорлық-зомбылық, жоқшылық, кедейшілік, т.б. қорлық атаулыдан құтылу үшін жанын жалдайды. Алдекең алдаса екен, иландырса екен, пәледен құтылса екен деп тілеулес боласың. Теңдесі жоқ өтірік. Өрелі өтірік. Мұндай өтірікті халық жек көрмеген, күліп, мәз болған.

Біздің Алдекеңе әлемде бір астар бола алса, тек суайт Мюнхаузен ғана болар. Ал қырық өтірікті өлеңмен түйдектетіп төгетін тазша балаға теңдес жоқ.

Олардың өтірігіне риза боласың.

Ал, Остап Бендердің өтірігі – қауіпті, зиянкес өтірік. Бұл кәззәп небір адамды тақырға отырғызып кете береді. Алаяқтығында шек жоқ.

Шошып, сақтанатын өтірік, міне, осы Остаптікі. Остаптың қылығы құқық қорғаушылардың құрығына өз-өзінен сұранып тұр. Остаптың өмірі – үрей.

Біздің шошып, әңгімелеп отырған өтірігіміздің жөні бөлек, ол – қазіргі адамдардың шын сөзді ұмытып, бір-бірін болар-болмасқа алдап, құрдымға жіберіп жатқандығына күйзелу.

Осы ойды өрбітерде, яғни сөзіміздің басында айттық, қазір қоғамды өтірік жайлап алды. Оны ешқандай иманды сөзбен тоқтата алмайтын дәрежеге жеттік.

Қайталап айтуға тура келеді, бізге өтірікті тоқтататын заң керек. Егер тереңірек бойлап қарасақ, ондай заң бар, бірақ түрлі заңдардың ішінде жүр. Айталық, бопсалау, өтірік үрейлі хабар тарату, т.б. қылықтар заңмен жазаланады. Бұлардың бәрінің төркіні – өтірік. Өтіріктің үлкен-кішісі болмауы керек, барлығы заңмен жазалануы тиіс. Сонда ғана адамдар аяғын аңдап басып, тілін тарта сөйлейтін болады.

**АТАНЫҢ МАЛЫ**

Замана екпінімен тұрмысымызға ендеп те, бойлап та енген жаман әдеттің көбейіп бара жатқаны халық қамын ойлайтын азаматтарды сарсаң ойға салып жүргені бір бүгін емес, көп болды.

Қазақ – етек-жеңі кең халық. Қазақтың барлық тірлігі – иманды.

Ана бір жылдары «Коммунизм құрылысшыларының моральдық кодексі» деген бір әдемі тұжырымдар жиынтығы болды. Соның әрбір тұжырымы қазақтың тұрмыс-салтына айны-қатесіз сай келетін. Біздің қазақ – ешқандай кодекссіз-ақ қой үстіне бозторғай жұмыртқалаған заманды аңсаған халық. Асан қайғы атамыздың Желмаяға мініп, Жерұйықты іздеуінде үлкен сыр бар. Жақсы адамдар жақсы жерде тұрған. Асанқайғы атамыздың өз халқының жер жәннатында өмір сүруге лайықты екеніне көзі жеткен.

Жерімізге жат жұрттықтардың аяғы тигелі бергі өткен жылдар ішінде қазақ тілінде адам айтып тауысқысыз өзгерістер болды. Ғылыми-техникалық революция жемістерін ешкімнің жекеменшіктеуге құқы жоқ. Ол «Біз сендерді оқыттық, сауаттарыңды аштық, жеріңде поезд жүргіздік, көгіңде ұшақ қалықтаттық» деп отырған халықтың өзін де екпініне біздің ар жақ – бер жағымызда қосқан. Демек, өркениет жолына түсу – заңдылық. Бір елді бір ел жетектеп қосты деу – бекер сөз.

Осы өскелең өркениеттің сөзсіз игіліктерімен қатар көзсіз тірліктері де бар. Солардың кейбіреуі асқынып, халқымызда жоқ әдет-ғұрыпты зорлап таңып, еліктегіш жастарымызды есінен тандырып отыр. Нәтижесінде әрқайсысы бір-бір ауыз толтырып айтарлық әңгімеге татитын жөн-жосықсыз қылықтар пайда болды. Соның бірі – мирасқорлық, яғни мұрагерлік.

Біздің халықта бұл мирасқорлық дегеніңіз ешқандай проблема туғызып көрген емес-тін. Әке баласы ер жеткен соң келін әперіп, еншісін бөліп беріп, «ноқтасын сыпырып» қоя беретін. Әкенің ауылы – үлкен ауыл, үйі – үлкен үй, баланікі – пәлен мырзаның ауылы, отау үй аталатын. Әке үйіне, яғни қара шаңыраққа кенже ұл ие болатын. Осымен бітті, жас өсіп, жарлы байып жататын.

Әкеден қалған мал-мүлікке таласу деген атымен болмайтын. Содан да мирасқор, мұрагер деген сөздер адам өмірін жалғастыратын жастың барын ғана білдіретін. Ал, қазір әкенің тірісінде мал-мүлкіне көзін сүзетіндер, өлгенде таласатындар көбейіп барады.

«Атадан мал қалғанша тал қалсын» дегенді үлгі етіп айтар еді үлкендер. Осы тұрақты сөз тіркестерінде қазақтың тым жомарттығы, ерен мәрттігі жатыр. Қазақ отаулары қазан түбінде жуынды қалды демей, өз шаруасын шалқытуға жан-тәнін салып кіріскен. Сондағы ойлайтындары «қара қазан, сары баланың қамы» болған.

Қазіргі жастар сырттан келген өмір салтының салқынына ұрынып, өзі шыққан орданы ойран етіп тонаудан тайынбайтын дәрежеге жетті.

Мұның аяғы жақсылыққа апармайды.

Теледидардан мен қазір екі шетелдік сериал көріп жүрмін. Аттары – «Күнәнің жүзі» («Цвет греха»), «Тәтті ұрық» («Сладкий плод»). Құдайым-ау, адамдар мұрагерлік үшін қандай зұлымдыққа, алдау-арбауға бармайды десеңізші! Небір пәлелер көз алдыңда өтіп жатады, жағаңды ұстап, таңданбасқа лажың қалмайды. Мынандай азғындықтан аулақ болсақ екен, дейсің.

Бірақ «Жақсыдан – үйрен, жаманнан жирен» деп қанша айтқанымызбен, жастарымыз жамандыққа ентелеп тұрады. Міне, енді жоғарыдағыдай сериалдардан, дүниеқоңыз, кесепат қылықтардан үлгі алып, азғындағандар әке-шешесінің байлығына жасырын да, ашық та таласатынды шығарды.

Әкем айтар еді: «Біздің атаның балалары енші бөліскен емес». Жас күнімде естіген сәтте-ақ бұл сөздің терең мағынасын әжептеуір ұққандай болғанмын, есейе келе, тегімнің қасиетті екеніне әбден көзім жетті. Әкеміз бізге ғибрат аларлық қандай, қаншама сөз айтпады, соның ішіндегі ең бір асылы осы ғой деп ойлаймын. Балаларына «тату бол» деп тақылдап жататындардікінен әкемнің мына сөзі мың есе салмақты еді.

Жуырда мынадай бір әңгіме естідім, қора-қора қойы, үйір-үйір жылқысы, келі-келі түйесі бар бір кісінің он екі баласы бар екен. Балалары жас кезінде сүттей ұйыған отбасы еді, қазір өскен, үйлі-баранды болған. Енді сол балалар әкесінің малына таласып, мазасын алатын көрінеді. Қария қазір малдан да, баладан да безіп отыр дейді. Он екі баласын шақырып алып, барлық малды тең бөліп беріп, басына азаттық, жанына тыныштық алғысы келеді екен.

Осыған орай, әкемнің бұрынғылар айтқан дейтін «Артық дәулет – бас қайғы» деген аталы сөздің шындығына таңданғаннан басқа не демексің.

«Ағайын тату болса, ат көп,

Абысын тату болса, ас көп» дегенді білмей өскен ұлдары мен келіндері қайран қарияның арқа еті арша, борбай еті борша болып жүріп жинаған малының ту-талақайын шығарайын деп отыр. Өкінішті-ақ. Ағайын араз болса, ауыздағы кетедінің кері – бұл.

Кердең ұл мен кер келіннің ата жолынан айнығаны осындай-ақ болар. Дүние-боқтың бірлігімізге атылған оқ болғаны-ай, қап!

Бұл – өте жаман кесел, бақ талас. Бақ талас деп әдейі бөлек жазып отырмын. Жетесіздер әкенің бағына, малына таласып жатса, басқаша қалай жазбақсың. Ал, мұның түп-төркіні – бақталастық, содан туындаған көре алмаушылық, қызғаншақтық, қорқаулық. Тізе берсе, бұл тараптағы сөз өте көп.

Оларды қойып, дана қазақтың баласына еншісін бөліп беріп тұрып, «Ал, ұлым, келінім, енді өз қотырларыңды өздерің қасыңдар» деген сөзінің қарапайым да терең мағынасының ұшығына шықсақ, қане.

**МӘДЕНИ ҚАЙЫРШЫЛЫҚ**

1994 жылы мен Жамбыл облыстық «Ақ жол» газетіне бас редактор болып тағайындалғанымда редакцияны қаржы тапшылығы қажытып-ақ тұр еді.

Облыстың сол кездегі басшысы Өмірбек Байгелдиевке бір кіргенімде демеушілік жөнінде сөз айтып қалдым.

Өмекең:

– Қажеті жоқ. Демеуші іздеу – мәдени қайыршылық. Қаржы тауып береміз, газет шығады, - деді.

Мен Өмекеңнің осы сөзін он жылдан астам уақыт бас редактор болған кезімде берік ұстандым. Ешкімге қол жайғаным жоқ. «Ақ жол» жазылымнан, жарнамадан түскен және бюджеттен бөлінген қаржыға уақтылы шығып тұрды.

«Бас білетін өгізге «өк» деген – өлім». Шіркін-ай, қалай тауып айтқан атам қазақ. «Түйелі байдың қызы болмасақ та, ешкілі байдың қызы едік» демекші, өмірдің ұңғыл-шұңғылына түгел қанық болмасақта, анау-мынауды түсінеміз ғой, Өмекеңнің бұл айтқаны газетті ешкімге тәуелді етпеу, беделін түсірмеу болатын.

Сөз реті келіп қалған соң айтайын, Өмекеңнің адамгершілікті тағы бір сөзі бар.

Газетте сын жазылып, проблема көтерілмесе, сүреңсіздік жайлайды. Осы тұрғыда біз орынды сын, толғақты проблема жариялап жүрдік. Газет журналистерінің көбі – кешегі коммунистік баспасөздің сардарлары мен сарбаздары еді. Ол кезде газет сынына сергек қарайтын. Газет сыны облыстық партия комитетінің бюросының күн тәртібіне қойылған кез де болған. Облыстық атқару комитетінің отырыстарында газет сыны үнемі сөз болатын. Бір сөзбен айтқанда, баспасөздің ықпалдылығы бірінші кезекке қойылатын.

Біз сын, проблема жазу екпінімізді бәсеңдеткен жоқпыз. Алайда, жазғанымызға ешкім тырс демейді, атқан оғымыз айдалаға кетіп жатқандай болдық.

Менің осы жайға облыстың бірінші басшысының назарын аударуыма тура келді.

Өмекең әдеттегісінше салмақты, ақылды сөз айтты:

Қазір меншік түрі өзгерген. Кімді сынайсыңдар, бизнесменге, ілкімдіге ешкімнің ақылының керегі жоқ. Олар өз шаруасын өздері біледі. Оларды сынасаңдар, өз қызметтестерінен, қатын-баласынан, ағайын-туғанынан ұялады.

Оларға сол да жетеді. Мемлекеттік мекеме, ұйымдар туралы сынды, облыс экономикасын көтеру тұрғысындағы проблемаларды біз ешуақыт аяқсыз қалдырмаймыз.

Мен бүгінгі күнге дейін облыстың маңдайына біткен бес әкімнің де тұсында бас редактор болдым. Өмекеңнің өзі ғана емес, кейінгі төртеуі де газетке осылай қарайтын, мен болсам, газетті солардың көңілінен шығарлық етіп шығаруға тырысатынмын, әлбетте, оқырмандардың талап-тілегі де тасада қалмайтын.

Жә, тәмсілдердің осы тұсын ойға келіп қалған соң ірке алмай айтып отырмын. Негізгі әңгіме демеушілік — қайыршылық туралы еді ғой, енді соған оралайын.

Жұрттың демеушілікке ден қойып бара жатқаны ойға қалдырады. Қолы қысқа адам бақуаттыдан бір тірлігіне көмек көрсет деп сұраса, қайыр сұрау емей, немене. Соны енді ұялмай алып, жомартты мақтап отыратындар көбейіп барады. Мейлі, мұны жеке адамның бір болмаған тірлігі делік, ал, аудан әкімдері өстіп жүрсе, не демекпіз?!

Бір әкімдер бар, өзі басқарып отырған ауданнан шыққан қалталы азаматты майлы ішекше айналдырады. Қалталы азамат ешуақыт ештеңе істемейді. Бір айтқанын орындап, қолын байлап қою үш әкімнің сұрағанына келісе кетеді, мек- теп, балабақша, кітапхана салып береді. Әкім де, қалталы да екі асап, биге шығады, алдымен, екеуі достасады, содан сон, халыққа кажетті игі іс атқарылады. Кешіріңіздер, олар үш асайды екен. Біткен нысанның алқызыл лентасын қадірлі қонақтарға қиғызып, айдарларынан жел еседі. Жиналған жұрт алдында аруағы асады. Аңғал адамдар мұндай әкімді іскер деп бағалайды.

Пайымдап қарағанға әкімдікі – мәдени қайыршылық. Алысқа бармай-ақ, барлық аудандардың әкімдері өздері қақ ортасында шіреп отырған ақшаңқан ғимараттардың партиялық жарнаға немесе мемлекеттің қаржысына салынғанын білсе қайтеді. Қазіргі ел игілігіндегі нысандардың барлығын да, жекешеленіп кеткенін де, қайтарылып жатқанын да мемлекет салған.

Меншік түрі өзгерді, қоғамдық құрылыс басқаша болды деп сылтауратудың еш қисыны жоқ, барлық жерде билік бар. Халық қамын ойлау соларға жүктелген. Бір тиын деп әсірелемей-ақ қояйық, әйтеуір өнім өндіргеннің бәрі салық төлейді, қазынаның қалтасын қампайтады. Әкімдердің барлық білім, білігі, міне, осыған, яғни аудандарында өнім өндірушіге жақсы жағдай жасауға бағытталуы керек. Сонда аудан табысты болады, ілкімділерге кіріптар болмай-ақ халықтың әлеуметтік жағдайы жақсарады, мәдени-тұрмыстық құрылыстар етегін кеңге жаяды. Оның бер жағында облыстық бюджеттен бөлінетін қаржы қаншама, тек ұқсату керек.

Менің мақсатым әкімдерге ақыл айту емес, олардың бәрі өздерінің функционалдық міндеттерін жақсы білсе керек.

Дегенде, Елбасымыз Нұрсұлтан Назарбаевтың сыбайлас жемқорлыққа қарсы күресуге тиісті, бірақ өздері тәртіп бұзатын лауазым иелерімен күресті күшейту, мемлекеттік қызметшілердің ас та төк той жасап, онымен қоймай, жиын-тойдың төрін бермейтін жаман әдетін тыю жөніндегі батыл қадамдары барша халықпен бірге мені де қуантты. Шынында, бұл шара бір-бірімен тығыз байланысты. Сыбайластық жемқорлыққа белшесінен батқан, параға бөккен шенеуніктер сауық-сайран құрмағанда не істемек.

Адамның өз сөзінен өзі мысал келтіргенін қалай десе болады, мақтанды дерсіздер, мейлі. Коммунистік биліктің қыз-қыз қайнап тұрған кезінде облыстық сот коллегиясының бір мүшесіне, атап айтқанда Құдайберген Көшековке қызды- қызды әңгіме кезінде былай дегенім бар: Ұсталмайтын екі түрлі парақор бар, бірі – аудандық буыннан жоғары қарайғы партия комитеттерінің хатшылары, екіншісі – барлық деңгейдегі құқық қорғау қызметкерлері.

Осы айтқаным айтқан, қазір де сол, тек формасы өзгерді, мазмұны қалды. Хатшылардың орнын әкім басты, ал, құқық қорғау органдары сол күйінде, өзгерген жоқ.

«Еңбексіз табылған мал есепсіз кетеді» деген ұлағаттың шындығы – әкімдердің ел жағасын ұстаған тойлары, құқық қорғаушылардың желден жүйрік машиналары, зәулім сарайлары.

Әуелі, той – әкім-қаралар үшін қалтасын қампайтудың қайнар көзі. Әкімнің тойына шақырылғандардың тойханасын есептеп көрген адам жоқ, әй, көп қой, көп! Тырақы, дараң, ұпай алғысы келген алаяқ, өскісі келіп жүрген өлермен – бәр-бәрі төгеді. Бұл – өз тойы, өзгенің тойы да әкімге кіріс көрінеді.

Ана бір жылы іс-сапармен бір ауданға бардым. Әкімдікте топ-топ адам жүр. Ауданның түрлі құрылымдарының басшылары.

Бұл не, жиналыс бар ма? - дедім бір таныс жігітке.

Ой, аға бұл – топжияр. Әкім көрші ауданның алпыс жылдық мерейтойына барады екен, соған бәрімізді жинап алып, салық салып жатыр. Сондағы апаратыны – құттықтау хат, шапан. Жинайтыны – мың-мыңдап доллар.

Таңданғаннан басқа қолыңнан не келеді. Күресерге дәрмен де, пәрмен де жоқ. Пәрмені жоқ адамға әкімдер пысқырып та қарамайды.

Осындай әңгімелер облыс әкімінің құлағына жете ме? Жетсе, желкесін неге үзбейді бетімен кеткендердің? Мұндай сұрақ көп, жауап жоқ.

Нұрекең елдің берекесін қашырып жүрген келеңсіздіктердің кесірін дереу сылып тастайтын мерездің тамырын дәл басып отыр. Осы кезде қимылдамағанда қашан қимылдамақ бұл жұрт?

**АНЕКДОТ – АҚЫЛДЫ СӨЗІ**

Басшы іске терең, сөзге шешен болуы керек, ақылға зерек, хатқа жүйрік, яғни жазуға ерен болса, өте жақсы.

Қағаз жаза білген қашан да ақылдыға баланған.

Өзімнің өмір тәжірибемде бұған менің көзім әбден жеткен.

Коммунистік партия билік құрған тұста оның аудандық, облыстық, Орталық комитеттері болатын. Сол комитеттердің біріншіден бастап хатшылары, бөлім меңгерушілері, нұсқаушылары, одан да төмен қызметкерлері болатын. Хатшы – хан, бөлім меңгерушісі – уәзір, нұсқаушы – құл іспетті еді. Хатшы – ханды «піскен асқа тік қасық» шіреншек, уәзірлерді әлекедей жаланған сайыпқырандар, құлдарды барлық ауыр жұмыс мойнына артылған тесік өкпелер десе болар-ды.

Әлбетте, хатшы – ханның да көсіліп сөйлейтін көсемдері, құлақ құрышын қандыратын шешендері болады. Мысалды алыстан іздеудің қажеті жоқ, өзіміздің облыстың басшысы болған Асанбай Асқаровты-ақ алайық. Асекеңнің ақылдың кені, шешендіктің шегі екенін қазақ елі ғана емес, бүкіл Одақ білген. Ұлттың ұлылары мен асылдарының мойнына қылтұзақ салуға әбден кәніккен орталықтың Асанбай ағамызды орға жығуының басты бір себебі де ол кісінің асқан ақылдылығы, зор беделі болатын. Алайда, «Асыл кездік қап түбінде жатпайдының» кері келіп, Асекең зорлап қамаған қапастан абыройы асып, Мұса Жәлел тәрізденіп, жан тебірентерлік өлеңдер жазып шықты. Кейін үлкен-үлкен кітаптар жазды.

Бұл күнде арамызда жоқ ағалар Әзімбек Смайылов, Жапар Түйебеков, Айтбай Назарбековтер осындай еді. Олар тиісінше Меркі, Шу, Мойынқұм аудандарын ұшпаққа шығарып қана қойған жоқ, «Әзекең, Жапекең, Айтекең айтты» деген тәлімді сөздер қалдырды артында.

Өкінерлігі, құлдар жазып, уәзірлер өңдеген сөзді, баяндаманы бас алмай оқитындар да аз болған жоқ. Олар кәдімгі бір диктор іспетті болушы еді. Шынында, бірде сондай оқиға болып, бүкіл Одаққа әйгіленгені бар. СОКП Орталық Комитетінің бас хатшысы Л.И.Брежневтің жағы түсіп қартайғаны әмбеге аян. СОКП Орталық Комитетінің бір пленумында оның ұзақ сөйлеуге, яғни қағаз оқуға иегі икемге келмей, жағы түсіп кетіп, баяндама мәтінін диктор оқығаны бар. Кеңестер Одағының коммунистеріне Брежнев – диктор оқыды не, кәдімгі диктор оқыды не бәрібір екен, тебірене тыңдады. Ертеңіне бүкіл бұкаралық ақпарат құралдары «СОКП Орталық Комитетінің Бас хатшысы Леонид Ильич Брежневтің баяндамасы» деп дүркіретіп ала жөнелді. Баяндаманы дәл бір Брежневтің өзі жасағандай болды да шықты. Компартияның «Ақ дегені – алғыс, қара дегені – қарғыс» дегенге бұдан артық қандай мысал айтарсың!

Дегенмен, дана халық мұндай өресіз басшыларды сынап-мінеп отыруды естен шығармаған. Оның өз жанры бар, ол – анекдот. Түсіндірме сөздікте анекдотқа мынадай анықтама берілген: белгілі бір адамның өміріне байла- нысты, көбіне ойдан шығарылған, мысқылға құрылған қысқа әңгіме.

Өте әдемі айтылған, ал, мен анекдот – ақылды сөз дер едім. Бұралқы сөз айтып әжуалау, күлдірудің тіптен сарказмге ұласып кететін кезі де бар.

Қазақстанда қой көп, олардың етін, тағы басқа да жарарын одақтық қорға алып кетіп, өзімізге басын ғана қалдыратын Брежнев заманында мынадай бір анекдот айтылып жүрді.

Бір кісі дүкенге бас алуға келеді. Қарап тұрса, бір бас 50 тиын, екіншісі 40 тиын, үшіншісі 30 тиын екен.

– Бұл қалай, бастың бағасы неге әртүрлі? - дейді әлгі кісі сатушыға.

– Бұл солай. 50 тиындық – Сталиннің басы (Сталин заманындағы қойдың басын меңзегені де) онда ми да бар, тіл де бар. 40 тиындық – Хрущевтің басы, онда ми жоқ, тіл бар. 30 тиындық – Брежневтің басы, онда ми да жоқ, тіл де жоқ, - дейді сатушы шімірікпей.

Қолында бұйрығы мен жарлығы бар басшылар осы анеқдоттың айтарын білсе екен. Әйтпесе, шөжіп бара жатқан сыңай байқалады.

**АРУАҚТЫ СЫЙЛАУ КЕРЕК**

Біраздан бері Таразда бір талас жүріп келеді. Ол – аруаққа сыйыну керек пе, жоқ па?

Діндарлар айтады: жоқ.

Дүбәралар айтады: сыйыну керек.

Облыста аруақты асқақтатып жүрген бір адам бар, ол – Айдархан Сихаев. Айдархан – білімді жігіт, тамаша сәулетші, бірбеткей. Мен оған бұдан әрі мінездеме бермей-ақ қояйын, белгілі азамат. Қоғамдар, қорлар саңырауқұлақтай қаптап құрылған тұста Айдархан да «Аруақтар» қауымдастығы тәрізді бірдеңе құрып, аруақты насихаттауға кіріскен.

Ол кезде мен облыстық «Ақ жол» газетінің бас редакторы едім, бірлі-жарым мақалаларын жарияладым. Аруақ туралы түрлі түсінік бар екен, әңгімені дауға айналдырмай, тоқтатуға тура келді. Менің ақылдастарым: «Мұсылман баласы, адам бір ғана Құдайға сыйынады, қалғанының бәрі дұрыс емес», десті. Олардың айтқандарын теріс деуге тіл бармайды.

Құранның сөзінде: «Ла ілаһә іллаллаһу Мұхаммадүн расулулаллаһ» делінген.

Тәржімасы – Алладан басқа ешбір тәңір жоқ, Мұхаммед (ғ. с.) – Алланың елшісі.

Мұсылман баласының Тәңірден басқаға табынуы – күнә.

Аруақтың өзі – Құдайдың құлы, Мұхаммедтің үмбеті.

Сонда қалай, аруаққа сыйынбауымыз, аруақты сыйламауымыз керек пе? Иә, аруаққа сыйынбауымыз керек, сыйлауымыз қажет.

Мен теолог ғалым емеспін, кезінде атеист болғанмын, қазір мұсылманмын. Мен аруақты атеист болып жүргенде де сыйлағанмын, қазір де сыйлаймын. Ол кезде де, қазір де мен аруақ өмірден бұрын және кейінгі өткен ата-бабаларым деп білдім, алдағы уақытта да сөйтемін. Күні кеше өмірден өткен әкем де бүгін маған аруақ.

Құдай, оңда, аруақ, қолда! Ата-бабамыз осылай деген, мен де осылай деймін.

Бейсенбі, жұма күндері аруаққа арнап бауырсақ пісіріп, құран оқып шай ішпейтін қазақ отбасы мүлдем аз бұл күнде. Құран сүрелерін оқып болып, бата беретін тұсқа назар аударыңызшы, қолын жайған әр мұсылман, алдымен Құдайға жалынып-жалбарынады, тілеуін айтады, содан соң барып, аруаққа ауысады, Құдайдан олардың біліп, білмей жасаған күнәсін кешіруді, алды пейіш, арты кеніш, жатқан жерлерін жайлы, топырақтарын торқа етуді сұрайды, содан кейін барып, аруақтардың артында қалған ұрпақтарын желеп-жебеуін тілек етеді.

Дін мұсылман Құдайға ешкімді теңгермейді. Алайда, аруақтан жәрдем, демеу сұрау – Құдайға күнәһар болу емес Біздің қазақ, айта берсеңіз, өзін аруаққа қарыздар санаған.

Әкем айтар еді, бейсенбі және жұма күндері аруақтар, яғни о дүниелік болған ата-бабаларымыз көрден шығып, қара шаңырағына, кейінгі үрім-бұтағының үйіне келеді. Сонда келген үйі оған арнап дастархан жайып, құран оқып, ас жесе, аруақ тойып, разы болып қайтады, егер келген үйі оны есіне де алмай, өз тірлігімен болса, аруақ салы суға кетіп, аштықтан бұралып мәңгілік мекеніне әзер жетеді. Балаларым, кейін өсіп, өздеріншс түтін түтеткенде бейсенбі, жүма күндері аруақтарды далаға келгендей қылмаңдар, бір жапырақ нан, бір кесе шай болса да соларға арнап, құран оқып ішіңдер.

Бала кезде естіген бұл әңгіме маған ұрпағы сыйламаған аруақка керемет аяныш сезімін ұялатып еді, әлі сол, аруақтарға бағыштап құран оқып отыруды парызым санаймын. Жарықтықтар жабырқамасын!

Құдайға қараған адам аруақты сыйлайды.

Аруақты сыйлаған адам азбайды.

**ҚУЛЫҚ ТҮБІ – ҚИЯНАТ**

Сенбе жұртқа тұрса да қанша мақтап,

Әуре етеді ішіне қулық сақтап.

Өзіңе сен, өзіңді алып шығар,

Еңбегің мен ақылың екі жақтап.

Біз – етек-жеңі кең халықпыз. Екінің бірі, жоқ, үштің екісі – сенгішпіз, аңқаумыз, әй-шәйсіз илана кетеміз. Тәуір адам болам десеңіз, бұлардан арылу керек.

Абай өстіп дүрс дегізсе, түлей болар еді, соны біліп, өлеңмен әдемі өрнектеген ғой ақын. Адамды алданудан сақтандыру, жігерлілікке үндеуді тәтті тілмен сәтті жырға айналдырған Абай талантына таңданбасқа әддің жоқ.

Осындағы Абайдың өзі шошып, сөз ұғарлық адамды шошындырып отырған пәле – қулық.

Біздің бір ағамыз біреуден түңіліп кеткенде кейіп:

«Әй, бір қу екенсің-ау!» деуші еді.

Қулық – қу адамның өмір сүру нормасы.

Ойлаймын күндіз-түні ақыл-айла,

Ойлаған ақыл-айла жанға пайда.

Төлегенді мерт қылған Бекежан өстіп өзіне-өзі разы болып, қарқ-қарқ күлмей ме. Өзінің айлакер, яғни қу екенін мақтан қылады.

Айла мен қулық – ағайынды, екеуінің де бітіретіні – алдау, амалы – өтірік айту.

Құстың қуы сауысқан да, аңның қуы түлкі де, адамның қуы Алдар да қулықтарын алдау арқылы жүзеге асырған.

«Өтірікшінің құйрығы – бір-ақ тұтам» деген сөз бар. Өте дәл айтылған. Қулық-сұмдық – бір сәттік. Ол ешуақыт әшкереленбей қалмайды. Сөйте тұра ол қолданыстан шығып көрген емес. Өйткені қулық жасаған адам аз уақытқа болса да ойлағанын жүзеге асырады. Қуға осы да жетіп жатыр. Тайқы маңдай, шақшақ бас қу — «іс бітті, қу кеттінің» адамы. Жоқ, ештеңе, ешқашан із-түзсіз қалмайды. Қулық та сол, әшкереленеді. Сол кезде бетіне бір көн жамап алған адам болмаса, жер басып жүруі мұң болады. Сондықтан ғой атам қазақтың: «Біреудің ала жібін аттама» дейтіні. Ал, Абай ақын: «Ақырын жүріп, анық бас», - деген.

Бірақ, амал қанша, бүгінде қулықтың жүрмейтін жері қалмады. Қоғамдық құрылыс қарапайым, адамдар аңқау кезде бір-бірінен ғана қулығын асыратын. Қазір билік басындағылардың қулығы құзыры жүретін жердің бәрін, мемлекет басшыларының қулығы әлемді қамтитын болды. Сөйтіп қулық түбі – қауіп, дегеннен басқаға амал қалмады.

Айталық, КСРО кезіндегі Конституцияда одақтас республикалардың одақтан бөлініп шыға алатындығы жазылған болатын. Шын мәнінде, ешқандай республиканың мұндай еркі жоқ-ты, сөйте тұра бізге «Ерікті елдердің мызғымас одағы» дегізіп ән шырқатып қойған. Одақ тараған соң мұның әншейін қулық екеніне көзіміз анық жетті. Сол кезде де мұның бос сөз, қулық екенін білгендер аз болмаған, бірақ айта алмаған, қорыққан.

Қазіргі күндері де мемлекет деңгейіндегі қулық аз емес. Мәселен, Ресейдің Чешенстанға, АҚШ-тың Иракқа зорлық көрсетіп жатқанын әлем көріп, біліп отыр. Бірақ Ресей өз федерациясының біртұтастығын, АҚШ Ирактың әлемге қауіп төндіретін ядролық қаруы барлығын сылтау етіп, қулықтарын бүркемелеп бағуда. Қулықтың қаңқасы – өтірік, ол өрге баспайды, шындық- өткір кездік, ол қап түбінде жатпайды. Қазірдің өзінде бұп екі ұлы мемлекеттің де қулығы белгілі бола бастады, әлі-ақ шындық салтанат құрар.

Жарайды, бұл – әлемдік қауымдастық шаруасы.

Біз жерге түсейік, өз қотырымызды қасиық. Жеке адамның қулығы – оның өз басына қорлық, әкім-қараның қулығы – халқына зорлық. Алаяқ біреуді алдаған екен, әшкереленіп, жазасын тартады. Ал, әкім-қара біреуді емес, мыңды алдай- ды, құйрығын да ұстатпайды. Оның классикалық үлгісі оппозициялық саясаткер Алтынбек Сәрсенбайұлы мен оның серіктестерін өлтіргендерді алдымен тергеу, енді жүріп жатқан сот үдерісі кезіндегі қулық-сұмдық. Жапа шеккен жақтың соттың әділ өтетініне үміті қазірдің өзінде үзіліп отыр. Өйткені қолында билігі бардың қулығына найза бойламайды.

Әлімсақтан жәбірленуші – аш бала, жәбірлеуші – тоқ бала. «Аш бала тоқ баламен ойнамайды, тоқ бала аш болам деп ойламайды».

Қулық түбі – қиянат,

Жақсылықты қия алад.

Адал жүрген әз адам,

Жамандықты тия алад.

Жақсылардың кеудесі – алтын сандық

Еш қулық жоқ, келіскен салқынқандық.

Жамандардың кеудесі – қуыс құбыр,

Желдей ескен өң қулық, сыбыр-жыбыр.

Қулық түбі – зауал

Боларсың сенсең, жау ал.

**ҰЛТТЫҚ КИІМ – АРХАИЗМ**

Еліміз еркіндік алып, тәуелсіз тірлік кешкелі бергі он бес жыл ішінде көп нәрсеге қолымыз жетті, тарихымызды қайта танып, тіліміз, дініміз, діліміз өз сабасына түсе бастады.

Осыларды орнықтыруда, әрине, қоғамдық пікірдің атқарар рөлі ерекше. Бұл ретте, әсіресе, тіл жөнінде айтылып келген, қазір де айтылып жатқан пікірлердің ұшан-теңіз көп әрі қуатты екенін атап өту ләзім. Ауызша үгіт-насихат жұмысы азайған бұл шақта қоғамдық пікірді жариялауға және қалыптастыруға бұқаралық ақпарат құралдарының өлшеусіз үлес қосып отырғаны әмбеге аян.

Мен бас редактор болған жылдары облыстық «Ақ жол» газеті де бұл тақырыпты аз қаузаған жоқ. Оқырмандар байқады ма, жоқ па, білмеймін, кейін мен екпінімізді саябырсыттым. Неге? Себебі бір сөзді езгілеп айта беру құтын қашырады.

Шынында, қазақ тілін қайта түлетіп, оған қоғамдық-саяси, экономикалық өмірімізде кең өріс беру жөнінде айтылмаған сөз қалды ма, меніңше, қалған жоқ. Бірақ іс алға баспайды. Себебі профессор Мекемтас Мырзахметұлы анықтап берген шала қазақ пен ада қазақ қанша айт, жалын, қазақша сөйлемейді, орысқа қазақ тілін үйретем деу қазіргі мемлекеттік саясат тұсында құр қиял. Мұны таратып айтсам, талайдың бетін жыртам, қоя-ақ қояйын.

Ұлтқа айтар бір-ақ сөз бар, ол – балаңды қазақша оқыт. Бітті. Әйтпесе, уәлі сөзінің – баяндамасының беташары мен шымылдық жабарын ғана қазақша айтып, ең сүбелі орта тұсын орысша көсілтетін басшылардың қазақ тілін оңдырары дүдәмал болып барады. Соның салдарынан қазақ тілі деп зарлап жүргендерден басқалар қазақ тілін қажетсінуді қойды. Осы жерде Қазақстанды дүрліктірген Геннадий Колбиннің казақ тілін үйренбек болғаны, оның да баяндамасының басында «Қазақша» бірдеңелерді шүлдірлегені көзден бұлбұл ұшты. Қазір Қазақстанда Колбиннің жолын қуған жалғыз орыс бар, ол – қазақтың күйеу баласы Виктор Храпунов. Басқа бір басшы орыс қазақ тіліне пысқырып та қарамайды. Мысалы, біздің облыста В.Храпуновқа жетеғабыл жұмыс істеп жүрген орыстар бар. Бірақ олар өмірінде бірде-бір қазақ сөзін айтып көрмеген. Қазақ тілінің оларға керегі де жоқ, жиналыс, кеңес атаулының барлығы ресми тілде – орыс тілінде өтеді, алдарына орыс тілін білмейтін адам келмей-ақ қойсын, оған олардың қылы да қисаймайды. Қысқасы, осы кісілер қазақша сөйлемей, біздің облыс қазақша сөйлемейді. Мұндай кежегемізден кейін тартып отырған орыс ағайындар басқа әкімшілік құрылымдарында да бар. Олар өздері отын оттап, суын ішіп отырған елдің ең асылы – тілін өзі біліп сыйламайды екен, бетіне айтатын кез әлдеқашан келген, қазақ тілін білмеген адамды басшылық қызметке жолатпау керек. Бұл – бір менің ғана емес, көптің пікірі. Алайда, бұлай етуге біздің жалтақ мінезіміз, асқан интернационалдық сезіміміз жібермейді. Біз – барлық мәселені дау-дамайсыз, бейбіт жолмен шешуге құмбыл халықпыз. «Былай тартсаң, өгіз өледі, былай тартсаң, арба сынады» деп қол жайып қарап отырғанды жөн көреміз. Тіл мәселесінде де солай болып отырмыз. Ендеше, жоғарыда айтқанымдай, қазақ атаулы баласын қазақша оқытсын. Сонда ешкімнің бетін жыртпай, аяғынан шалмай, арманымызға жетеміз.

Менің негізгі айтпағым ұлттық киім туралы еді, сөз екпінімен талай жерге кетіп қалғанымды қарашы. Жә, белгілі бір ұлттың өзіне ғана тән нәрсені ұлттық десек керек. Осы ретте ұлттық киім жетекші рөл атқарады. Көзі қарақты адам үстіндегі киімін көрген бойда кісінің қай ұлттың өкілі екенін айнытпай ажыратады.

Кешегі кеңестік кезеңдегі мерекелерде одақтас он алты республика ұлттарының киімдерін киіп сахнаға шыға келген әртістер мен көркемөнерпаздардың қай ұлттың өкілі болып өнер көрсететінін бірден білетінбіз. Қазір де Қазақстан халықтары кіші ассамблеясы жасақтап, киіндіріп сахнаға немесе алаңға алып шыққандардың қай диаспора екенін ешкім айтпай-ақ танимыз.

Бір айтарлығы, ұлттық киімдерді күнделікті киіп жүрген ешқандай ұлт жоқ. Ұлттық киім тек декорациялық қызмет атқарып келеді. Меніңше, бұл – заңды. Ұлттық киімге қайта оралу – өркениеттің жеткен жерінен кері шегіну. Менің бұл сөзіме кейбіреулер тыз ете қалуы мүмкін. Сол қызбалық жасаған адамның үстінде бірде-бір ұлттық киім жоқ екеніне мен шәк келтірмеймін. Ұлттық киім – архаизм, оны адамдар өсіп-өркендеуіміздің белгілі бір кезеңінде киген. Бір кезде адамдар ұятын жабар лыпа ғана киетін болған, одан кеп шәркейге, тері шалбарға, ақ қалпақ пен түйе жүн шекпенге ауысты. Кезінде олардың бәрі де ұлттық киім болған, қоғамдық құрылыстың, өркениеттің дамуымен бірге киім де жетіліп отырған, сөйтіп бүгінгі жарастығын тапқан. Мыналар ұлттық киім болатын деп адамдарға қайтадан лыпа, шәркей, қалпақ, шекпен кигізу оларды машинадан түсіріп, арбаға отырғызумен бірдей болар еді.

Рас, кейбір модельерлер ұлттық киімдерді жетілдірген болып жүр, бірақ олары көпшілік сұранысқа ие болған емес.

«Ағаш көркі – жапырақ,

Адам көркі – шүберек».

«Бала иығына қарап өседі».

Мына екі мақалдың да айтары – киімнің адам өміріндегі зор маңызға ие екендігі. Алғашқы мақалдағы «шүберек» те, екіншісіндегі «иық» та – киім.

Шіркін-ай, қалай шендестірген атам қазақ, неткен тапқырлық.

Киімге қатысты бұдан асырып сөз айту мүмкін емес.

Біздің қарабайыр тілімізбен айтқанда, әркім өзіне жарасқан киімді киюі керек. Ол ұлттық бола ма, басқа бола ма, бәрі бір, жұрт көзіне ұялмайтындай болып көрінсең, жетіп жатыр.

**ЖУРНАЛИСТ БОЛУ ОҢАЙ ЕМЕС**

Журналистік қызметке адам үш түрлі жолмен келеді. Атап айтар болсақ, алғашқысы – арнаулы оқу орнын бітірген мамандар, екіншілері – қаламгер болуды жасынан армандағандар, алайда, оқуға бірден түсе алмай, редакцияларды жағалағандар, үшіншілері жолдан қосылған басқа мамандық иелері, онда да көбіне қазақ тілі мен әдебиеті пәні мұғалімдері.

Осылардың ішінде журналистиканың ең ауыр жүгін көтеретіндер – екіншілері. Олар міндетті түрде еңбек жолын газеттің зіл батпан қызметі – корректорлықтан бастайды. Корректор дегеніңіз аты дардай, қауқары жоқтан бар жұмыс. Бұл – болашақ журналистің жаттығу алаңы. Осында келешекте, қаламын ақ қағаздың үстінде өмір бойы сырғытуға бекінген жас үйрену, шыңдалу жолынан өтеді. Арпыл-тарпыл жазған кішкентай хабарының баспасөз бетінен көріну бақытын сезінеді. Біртін-біртін күрделі дүниелер жазуға кәнігеді.

Бұл айтқаныма мысал көп. Облыстық бұқаралық ақпарат құралдарында еңбек еткен қырық жылға жуық мерзім ішінде мен журналистердің барлық буыны өкілімен, барлық тегі ұрпағымен қызметтес болдым. Сондағы көзім анық жеткені журналистиканың ең төменгі, яғни «қара жұмысынан» шыққандары «тесік өкпе», яғни іскер болады екен.

Жалындаған жастық шағымыз бірге өткен Жанайдар Бұралқиев, Жақан Сатаев – облыстық «Еңбек туы» (қазіргі «Ақ жол») газетінің редакциясына аудандық газеттің отымен кіріп, күлімен шығып, шынығып келген жігіттер еді. Екеуі де аудандық газетте корректор, әдеби қызметкер, жауапты хатшы болған. Екеуі де газет жұмысының ұңғыл-шұңғылына қанық, әсіресе, газет жанрына жетік-тін.

Шіркін, өткен ғасырдың алпысыншы, жетпісінші жылдарындағы «Еңбек туының» тігіндісін қарар ма еді, оларда біздің небір материалдарымыз шүпірлеп жатыр. Ерте шапса, кешке озған, ылди салса, төске озған Жанайдар мен Жақанның жазғандары көп шығар. Бұл екеуі кішкентай хабардың өзін зіл қара тас салмақ беріп жазатын, сол кездегі сансыз жиындардан есеп жазуға шебер болатын, айына екі-үш очеркті сүйкеп тастайтын.

Сол жылдары аудандарда осы екеуінің жолымен жүрген бірқанша жігіттер өсіп келе жатты.

Солар бүгінде журналистиканың серкелері. Облыстық «Ақ жол» газетінің қазіргі жетекші журналистері – Тұрсынхан Толқынбаев, Ақылжан Мамыт, облыстағы басқа да басылымдарды дөңгелетіп жүрген Жаңабай Миллионов, Ахметжан Қосақов, Рахан Мөмей, міне, осындай жігіттер. Олар өндірістен, яғни газеттен қол үзбей жүріп білім алған, қолдарына диплом тимей тұрып-ақ әбден ысылған журналистер болып қалыптасқан.

Қазақ әдебиетінің классигі Тәкен Әлімқұлов Мәскеуде М. Горький атындағы әдебиет институтында екі жыл оқыған. Сонысы жөнінде Тәкең: «Қайран босқа кеткен екі жыл өмірім-ай!» - деп өкініпті. Бұл сөзді Тәкең аудиториядан гөрі өз бетінше оқып, білім алғанды жақсы көргендіктен айтқан. Ал Тәкеңнің білімі – ұшан-теңіз. Қазақтың білімдарлығы Абайды танумен өлшенетіні бар, бұл өте орынды. Абайтанудың көшбасшысы Мұхтар Әуезов ғұламалылығымен әлемге мәшһүр. Одан кейінгі Қайым Мұхаметханов, қазіргі Мекемтас Мырзахметұлы өздері құралпы ғылымдардан оқ бойы озық. Тәкен ағамыздың Абай поэзиясы жайындағы «Жұмбақ жан» деген кітабы – қазақ көркемойының інжу-маржаны.

Мына мен әңгіме етіп отырған жігіттер Тәкендей білімді болмас, бірақ қызметті оқумен ұштастыра жүріп, журналистиканың қыр-сырына әбден қаныққан. Бұлардың Раханнан басқасының бәрі облыстағы қазақ баспасөзінің қара шаңырағы – «Ақ жол» газетінде шыңдалудан өтті. Шындығында, Раханды да осы санатқа қосса болады. Себебі ол – облыстық газеттің ең өндіртіп, ең сапалы, тақырыптың тамырын дәл басып жазатын штаттан тыс тілшісі.

Жаңабай мен Ахметжан – аудандық газеттердің бас редакторлары, жұмыстары бір бастарынан артылып жатады. Сөйте тұра Ахметжан соңғы екі жылда екі прозалық кітап жазып шығарды.

Осы жоғарыда аталған жігіттердің бәріне белгілі бір дәрежеде ықпал еткенімді ойлап қоятын кезім болады, сонда «Ағаға қарап іні өсер» деген мақал ойға оралады. «Біз іні еліктейтін аға бола алдық па екен?» деп сәл тоқталып қалып, бәрінің «Ағалап тұратынын, әлі күнге бір де біреуінің: «Аға - бордан, іні – зордан» - демегенін медеу етемін.

Жақсылық көрсем, өзімнен,

Жамандық көрсем өзімнен, -

деп ақын бекер айтпаған. Орыс «Адам – өз бақытының ұстасы», - дейді.

Біз «Асарымызды асадық, жасарымызды жасадық» - дейтін жасқа жақындап келеміз, жастардың келешегі – алда. Жастарға айтарым: журналист болу тек жазу емес, көп-көп білу де. Журналист жер өңдеуді агрономдай, мал өсіруді зоотехниктей, оқу-тәрбие жұмысын мұғалімдей білмесе де соларға жетеғабыл бо- луы керек. Бизнестің, нарықтық тілін де анық әрі қанық білсін.

Әрине, шындықты жазу – басты талап.

Жақсыны, шындықты жазу жағында жүріңдер, інілерім!

Бұл жай бір айта салған сөз емес, журналист ағайындардың наны мен арына жабысатындар көбеймесе, азаятын түрі жоқ. Баспасөз туралы заңға енгізілген өзгерістер талабына сай жұмыс істеу де талай проблеманы алға тартатын сыңайлы, өзіңе сен, журналист інілерім.

**ШАТА БАЛА – ЖАЛТАҚ**

Қазақта магынасын біреу біліп, біреу білмейтін сөз аз емес. Соның бірі – шата.

Мен бұл сөзді алғаш рет қазақ мемлекеттік университетіне түскен 1958 жылы естідім. Сол жылы филология факультетіне қабылданған студенттер Калинин көшесіне орналасқан жатақханада жаттық.

Менің оқуға бірге түскен ауылдас досым Қарауылбек Қазиев ересектеу жігіттермен бірге жатқан.

Бір күні Қарауылбек:

– Әлдихан, сен шата деген сөздің мағынасын білесің бе? - деді.

– Жоқ, білмеймін.

– Шымкенттік жігіттер айтты, шата – қырық сідік деген сөз екен.

– Құрысын, білмегеніміз жақсы екен!

– Сен филолог боласың, білмейтін сөзің болмауға керек.

– Сен журналист боласың, саған да білу керек.

Білдік, шата, сыпайылап айтқанда, ойнастан, одан да мәдениеттендірсек, жүгірмеден туған бала екен. Қазір қарасам, «Қазақ тілінің сөздігінде» «Шата – некесіз туған бала», - деп дәл ғылыми әрі сыпайы түсінік беріліпті.

Шата деген сөзді мен адам баласына айтып көрген емеспін. Меніңше, бұл адамды қорлаудың барып тұрған шегі. Айта берсеңіз, бұл адамды емес, оның ең асылы – анасын қорлау. Анасының күнәсін өзгенің аузынан есту, соның азабын шегуден асқан жаза бар ма екен адамға?!

Шата бала – кешегі сұм соғыстың ең бір зұлмат ескерткіші. Жаңа қосылған жарлары майданға кеткен келіншектің бәрі бірдей қу тізесін ұзақ құшақтауға төзе алмаған, Мұхтар Әуезовтің қаралы сұлуының кейпін киген. Нәтижесі – шата бала.

Майданнан келген солдаттардың да бәрі бірдей жар құшағына бірден кіріп кете қойған жоқ, шата балаға әке болды. Шаталарды шешелері Олжабай, Оңкелді, Аманкелді деп атады. Бұлардың әкелері оң да, аман да келген жоқ, олжабайларға қол созым жерде жүрді. Бірақ «Әкең – осы» деуге анасының ары, «Сен – менің баламсың» деуге әкесінің батылы жетпеді. Өсе келе шата өзі иемденіп жүрген тектің бөтені екенін білді, бірақ намыс аузын буды, өмір бақи өтірік әкесін иемденіп, жалтақ, жасқаншақ күй кешті.

Өмір бір орнында тұрмайды, жас өседі, жарлы байиды. Шаталар да сөйтті, өсті, өздері әке болды. Шатаның құпиясын білетін бірен-саран кәрі көз болмаса, бәрі ұмыт болды. Шата сүйекке таңба болған қорлықтан құтылды.

Әй, қайдам, шата қанша өссін, деміне нан піссін, бәрібір некесіз туғандығын ұмыта алмас. Шатаның шаталығы – өзімен бірге көрге баратын қайғысы. Құдай жаратпай жатып күнәкар еткен шата өсе келе талай күнә жасайтын қиямпұрыс, қутұяқ болады. Бұл сөзді мен білген соң айтып отырмын. Кісімсіп жүрген екі шатаны білемін, екеуі де біреуге жамандық жасауға жүйрік.

Біздің халқымыз – кең. Өз ағайындарынан туған шата баланы ғана емес, жаугершілікте қолға түскен балаларды да асырап, өсіріп, өздеріне сіңіріп жіберген. Қазірде қазақтың руларының ішінде қалмақ дейтін ата балалары бар. Бұл қалмақтар – кешегі жоңғарлардың балалары. О баста тұтқын болған жетім баланы бір қазақ асыраған. Үйлендіріп, үй еткен, оны бүкіл ауыл бөтенсінбейтін болған. Алайда, жаны қиналғанда Құдайды да қарғайтын қазақ ашуланғанда сіңбені «Қалмақ» деп айтып қалатын болған. Қазір енді қайда, «Қалмақ» деген қамыт әлдеқашан сыпырылып тасталған, бәрі қазақ болып кеткен. Өйткені өз аталарын түп-тұқиянынан бүгінгі бесіктегі балаға дейін таратып айтатын шежіреші қарттар азайған. Қалмақтар тәрізді шаталар да өз ағайындарының арасында шат-шадыман өмір сүріп жагыр. «Ағайындары» дейтінім қазақ әйелдері соғысқа кетіп оралмаған немесе өз ажалынан өлген күйеулерінің жақындарымен ғана көңілдес болған.

Адамзат гуманизмінің биік шыңы – тең құқылық. Өмірге келген адал ұл да, шата да, сіңбе қалмақ та тең құқылы. Бәрінің құқы тең дәрежеде заңмен қорғалған.

Дей тұрғанмен, адамгершілік өлшеммен қарар болсақ, бұлардың айырмашылығы бар. Оны өлеңмен былай өрнектесе болар:

Болса егер өз бел балаң,

Болмассың сен ешбір алаң.

Шата бала – тексіз неме,

Тудың екен, бетсіз, неге?!

**КҮНГЕЙ МЕН ТЕРІСКЕЙ**

Құдайым-ау, не боп барамыз, бұл қазақ күнгей мен теріскейді ажырата алмайтын халге жетіпті!

Мұны әр кезде әртүрлі адамдармен қарым-қатынас жасағанда көріп жүрміз.

Мен тау баласымын. Алатаудың Қордай асуынан төмен қарай құлдаған бір сілемі Кербұлақ тауы деп аталады. Бұл – атақты Жайсаң жотасының солтүстік бүйіріндегі шығыстан батысқа қарап ағатын Кербұлақ өзенінің екі қапталындағы қаптаған қалың төбелі тау. Мен сол тауда туғанмын.

Бала жастан білемін, күн жолы Кербұлақ өзенінің оңтүстік жағы. Күн сәулесі Кербұлақ тауының оңтүстікке қараған бетіндегі тастарды қарып, қақтап қап-қара қылып жіберген. Қара беттерде жатаған шие, тобылғы, ақтаспа болмаса, шөп өспейді. Өседі, көктемде желкілдеп тұрады, жазда түк қалмай қурап кетеді. Міне, күнгей дегеніміз осы, таудың күн жақ беті, сол өңір.

Кербұлақ өзенінің оңтүстік қапталындағы таулардың солтүстік беті тұнған алуан түрлі шөп. Жаздай көкпеңбек болып жататын жерлері де бар. Міне, бұл – теріскей, яғни таудың күн жемейтін салқын солтүстік беті.

Шәмші Қалдаяқовтың сөзін Сабырхан Асанов жазған «Теріскей» атты тамаша әні бар. Халық әні іспетті бұл әнді, өзгені қайдам, өз басым тыңдай бергім келеді. Сазгер мен ақын Қаратаудың теріскейіндегі шұрайлы жерді, берекелі елді ғажап етіп әнге, жырға қосқан. Қазаққа осы ән-ақ қай жағымыздың теріскей, қай жағымыздың күнгей екенін соқырға таяқ ұстатқандай етіп әдемілеп айтады. Айталык, сіз Алматы – Ташкент автотрассасымен Шымкентті бетке алып бара жатырсыз делік, сонда оң жағыңыз, яғни Қаратаудың бергі беті – күнгей, тағы да оң жағыңыз, бірақ Қаратаудың арғы беті – теріскей, күнгей де, теріскей де бір жақта, жаңа қазақты шатастыратыны – осы.

Сонымен, шегелеп айтқанда, таудың күн түсетін беті – күнгей, бұл - солтүстік жақ, яғни терістік. Иә, теріскей емес, терістік. Таудың күн түспейтін көлеңке беті – теріскей, бұл – оңтүстік жақ, яғни түстік.

Адамдарды шатастыруға екінші бір себеп осы. Адамдар солтүстік жақты күнгей, көлеңке бетті түстік деп біле алмайды, бірақ шындығы солай.

Біз Жер атты алып планетада тұрамыз. Әрқайсымыздың туған жеріміз, мекеніміз – соның кішкентай ғана бір пұшпағы. Менің туған жерім – ол үлкен өңір, өле-өлгенше естен кетпейтін балалық өмір. Өмір сүруіме қажетті түсінік-түйсіктің бәрін менің бойыма Кербұлақ ұялатқан және ұмытпайтын етіп сіңірген.

Жер – Ананың кішкентай ғана бір жапырағы, айналайын Кербұлақ, сен екенсің маған оңым мен солымды танытқан! Әлемнің қай түпкіріне барған екенмін, жер бедеріне назар салған екенмін, сен келесің көз алдыма, туған жер. Жаңа аяқ басқан жердің батысын-шығысын, күнгейін-теріскейін, терістігін-түстігін сенімен салыстырамын. Кербұлақ, бәрі түсінікті бола қалады. Кербұлақ – бала кезде оқыған қызық кітап, көп жайды қабақ шытпай үйреткен ұлы ұстаз.

**БАУКЕҢ – НАҒЫЗ ҚАЗАҚ**

Мақал-мәтелді білу бар да, қолдана білу бар. Олар орнымен қолдансаң ғана айтпақ ойыңды айшықтандырып, сөзіңді жандырып жібереді.

Мен бір мақалқұмар басшыны білемін. Ол мақал-мәтелдер кітабын көп оқиды, жаттауға әрекет етеді. Мақал-мәтелдерді қолдануға құмар, бірақ орнын тауып жымдастыра алмайды. Содан барып ол кісінің айтпағы бір жаққа, мақал-мәтел екінші жаққа тартып, сөзінің берекесі кетеді. Алайда, жағымпаздар ол басшыны сөзге шешен санайды және соларын өзіне жарыса айтқан кездері де болған. Басшы бұған сеніп қалған болуы керек, білетін аз ғана мақал-мәтелін сөзінің арасына көп тықпалайды.

Басшының бір мақалы мынау:

«Ақшаң болса қалтаңда,

Алай-бұлай талтаңда».

Жағымпаздар жапырылып тыңдайды, басшының өте дәл һәм тапқыр айтқанына таңырқап отырады.

Мақалдың дұрыс нұсқасын білетіндеріміз де таңырқаймыз.

Дұрысы:

«Ақшаң болса, қалтаңда,

Талтаңдасаң, талтаңда».

Қандай өткір, ақшалы ақымақты арқадан қағып отырып, жер-жебіріне жетпей ме?!

Халықтың алтын қорытпасы ғой – бұл, бір сөзіне тиюге болмайды. Кішкентай тидің екен, бүлдіресің. Қараңызшы, басшы: «Алай-бұлай» деп еді, қалталыға айтарымыз болбырап шыға келді. Халық: «талдасаң» деп еді, қалталы таба болды да қалды. Ендеше, мақал-мәтел мәтінін бір мысқал да айнытпай айтып, қажет жерінде дәл тауып қолданғанда ғана жанады.

Мақал-мәтелдерді шығарушылардың шеберлігінде шек жоқ.

Мынадай бір ғажап мақал бар:

«Аузында әзілі жоқтың,

Қойнында айбалтасы жүреді».

Неткен керемет!

Сөз түсінбейтін ноқайды жер ету осындай-ақ болар.

Сөз түсінген адамға мұнда біздің халықтық дәстүріміздің үлкен қайнары бар.

Қазақ кімнің кім екенін қалжыңмен сынаған.

Дана қарттарымыз өзінен кейінгілердің өресін байқау үшін қалжыңдап көрген, жауабын естіп, бағасын берген. Тіптен балаларды да әзілдеп байқаған.

Ұлы Бауыржанның ұлы Дінмұхамедті өстіп қалжыңдап сынағаны бар. Баукең ауырып Мәскеуде ауруханада жатады. Ойда жоқ жерде бір топ қазақстандық ауруханаға сау етіп келе қалады. Сөйтсе, Димекең Баукеңнің ауырып жатқанын естіп, көңілін сұрап келіпті ғой. Батыр іштей қатты разы болыпты.

Баукең енді сол кездегі Қазақ КСР Министрлер Кеңесінің төрағасы Б.Әшімовты сынамақ болып:

– Димеке, мына тапалтақ сарың кім? - депті.

Б. Әшімов кәдімгідей ашуланып, томсырайып қалыпты.

Баукең Б. Әшімовтің тауанын байқап, онымен сөйлеспей қойыпты.

Баукеңе Әшімовтер қойнына айбалта тықсын, мойнына автомат асынсын, бәрібір, айтатынын айтқан.

Сөйте тұра батыр Баукең әзілді түсінген адамды әспеттеген, бүкіл қазақ сөйткен. Ал, Баукең – нағыз қазақ.

Нағыз қазақ әзілге алдырмаған, мақал-мәтелді қажетіне қапысыз жаратқан.

**ӘР ІСТЕ САБАҚТАСТЫҚ КЕРЕК**

Сабақтастық деген бір жақсы сөз бар. Бұл өмірдің барлық саласында қолданылады. Соның ішіндегі ең маңыздысы, меніңше, кадрлар сабақтастығы.

Коммунистік қоғамнан қалған бір әдемі қағида – іс тетігін кадр шешеді. Бұл – қандай қоғамда өмір сүрмейік, мағынасын, өзектілігін жоймайтын ұғым. Сол коммунистік қоғам кадр іріктегенде сабақтастыққа ерекше мән беретін. Басшы кадр қазіргідей аспаннан түскендей болып ғайыптан пайда болмайтын. Рас, облыс басшысын жоғарғы жақ іріктейтін, тағайындайтын, бірақ ол басшы қолына папкасын ұстап, соқа басы ғана келетін. Сөйтіп жергілікті кадрлармен түсінісіп жұмыс істейтін.

Әкімдік институты өмірге енген алғашқы кезде бізде команда деген бір сұмдық шықты. Мен сұмдық деп әдейі жазып отырмын. Туған жерінен табан аудармай, қызметтің барлық сатысынан өтіп шыныққан кадрлар тасада қалып, басшыға еріп келген командасының мүшелерінің тасы өрге домалағаны талайдың жігерін құм еткені сұмдық емей, немене. Басшының небір дүбәраларды жетектеп әкеліп, тұмсығын майға тығып жібергені – сұмдықтың көкесі. Ешкімнің әкесінің жұмысы жоқ, мемлекеттің қызметін ешкім меншіктей алмайды. Бірақ белгілі бір салада жанын салып қызмет істеп жүргендердің «Құдайдан үміті болады», өссем-ау, дейді. Сөйтіп жүргенде «жерден жік шықты, екі құлағы тік шықтының» кері келіп, бұл саланың проблемаларын білмейтін, ұжымның хал-ахуалынан мақұрым біреу дайын орынтаққа қонжия кетеді. Бұл – сұмдықтың дәдесі.

Сонымен, өзімізде жұмыссыздық белең алып, кадрдың қаншама алтын қоры бақадай аузын ашып қалғанда басшымен үйір-үйір болып ілесіп келгендер піскен егінге еніп, білем-білем құйрықты сорып жатты. Жергілікті жұрт олардың санын жүздеп санаумен шектеліп қана отырды. Өйткені күресерге дәрмен жоқ, әлгілердің бәрінің сыйынғанынан сүйенгені күшті еді, яғни олардың қолдаушылары басшының өзі.

Осы өресіз үрдіс өркендей берер ме еді, қайтер еді, Елбасымыз тыйып тастамағанда. Елбасының халыққа жасап жатқан жақсылығында шек жоқ, соның бір бірегейі осы болды. Бастап келген серкесі кеткен соң жетімсірей бастаған келімсектердің жылыстап кете бастайтынын өмірдің өзі көрсетіп жүр. Әлбетте, зардабы бірталайға дейін сақталады. Бұзылған сабақтастық қайта қалпына келгенше талай уақыт өтеді. Мейлі, өз өскініміздің кештетіп болса да жетілгеніне не жетсін!

Сабақтастықтың үзілгені өмірдің көп саласына зиянын тигізетінін көріп те, біліп те жүрміз.

Әкімдердің өзгергені – заңды. Оның жақсы жағы да, жаман жағы да бар. Жақсы қайда қашады, айтпай-ақ қояйық. Жаман жағы – сабақтастық бұзылады. Оның бізге мәлімі де, беймәлімі де бар. Ендеше біз көзіміз көрген жайды айтайық.

Тараздықтар жақсы біледі, қаланың қақ ортасында Атшабар атты алаңқай бар. Мұнда бір кездері қала тіршілігі қайнап жатады екен. Ұн базары, мал базары болып, халық көп жиналатын берекелі жер екен. Түрлі ойын-сауық ортасы көрінеді.

Сол алаңқай көп жыл бос жатты. Сол жерде қала сәнін келтіретін бір зәулім құрылыс салу керектігі көп сөз болды, қалай да әйтеуір реті келмеді.

Облысқа командасымен А.Қ. Тшанов келді. Ол қалаға әкім етіп Б.Ә. Жылқышиевті әкелді. Іскер жігіт Болат Әбжапарұлы қаланы жақсы басқарды. Болаттың назарын Атшабар алаңқайы да аударды. Төле би көшесінің түстігінде Қ. Рысқұлбеков атындағы саябағы гүлдеп, терістігінде Атшабар алаңқайының қаңсып жатқаны жараспайтын еді. Ол Атшабар алаңқайын Қ.Рысқұлбеков атындағы саябағына ұштастыруды ұйғарды да, қарбалас жұмыс басталды Алаңқайдың әр тұтам жеріне дейін жоспарланып, құнарлы топырақ тасып жеткізіліп төгіліп, алуан түрлі сәндік ағаш көшеттері отырғызылды, орындықтар орнатылды.

Сөйткенде облысқа да, қалаға да басқа әкімдер келді. Басталған жұмыс тасталды. Ол аз болғандай ендігі бір әкім тұсында біреулер қаншама жыл көздің қарашығындай сақталып келген алаңқайдың күн батыс жағын кертіп, не екенін ешкім білмейтін күмәнді құрылыстар сала бастады.

Бұл қаланың ортасында жапырақтай жер қалдырмай сатып кеткендердің тірлігі еді. Апырай десеңізші, халық талай әңгіме қылып, ел игілігіне айналар ерекше бір нысан салудан үміткер болған алаңқайдың тоз-тозы шықты.

Қазір енді осы алаңқайдың қалған жеріне элиталы деп айдар тағылған тұрғын үйлер салынып жатыр. Иесі алматылық көрінеді. Жерді, әрине, сатып алған. Тараздықтарда таласатын дірмән болмаған, алматылықтардың қолы жүрген кез еді ол. Алматылықтар енді өз жерімізде қымбат үй салып, өзімізді сорады.

Көрдіңіздер ме, жұмыста, тірлікте сабақтастық болмаса, елдің де, жердің де берекесі кетеді.

Қандай да команда мүшелері көбірек қарпысам, қалтамды қампайтсам деп келеді. Тойғанынша ішіп-жеп кетеді.

Өз ортаңнан өскен ұл туған жерге туын тіксем дейді. Бұларда команда жоқ, ел азаматына сенеді. Барлық тірлігі өткенмен сабақтас, сондықтан бас жарылып, көз шықпайды, бәрі ретімен, жөнімен өрбиді.

Мүшелері өңшең жемір команда деген сұмдықтың қанын сұйылтқан Президентке алғыс айтқың келеді.

**ТІЛ – ХАЛЫҚТЫҢ БОЛАШАҒЫ**

Қазақ тілін өрге сүйреу тікелей оқу-тәрбие жұмысына байланысты. Бұл жөнінде мен түйінді пікірімді осы «Тәмсілдерде» айтқанмын, ол – баланы қазақша оқыту. Қанша асығайық-асықпайық, бір кезде «Халықтың әл-ауқатын жақсарту шахтердің қайласы мен қойшының таяғына келіп тіреледі» деп айтылғанындай, қазақ тілінің оңалуы балалардың қазақша оқуына, яғни тіл ұстартуына келіп тіркеледі.

Ендігі жерде қазақ баласын жаппай қазақша оқуға бермесе, өстіп өкінгеніміз өкінген, өксігеніміз өксіген.

Қазір балаларымызды жаппай қазақша оқуға берсек, алдағы бір он жылда қазақша сөйлей де, оқи да, жаза да алатын жеткіншектер өсіп жетіледі.

Қазақ тілін игеруге жаппай жұмылған кез болды. Сонда елдің көңілін қалдырып, бетін қайтарған бір жай кездесті.

Ол – қазақ мектептеріндегі білім берудің нашарлығы. Бұл жөнінде осыдан он жыл бұрын облысқа белгілі ардагер Р. Келесовтың айтқан сөзі сүйектен өткен.

Мен немерелерімді қазақ мектебінен алып, орыс мектебіне бердім. Қазақтар бала оқыта алмайды. Өңшең әйел мұғалімдер сапалы білім бергеннен гөрі құбылтып өсек айтқанды жақсы көреді, - деген еді қария.

Әлгі кісімен әжептәуір әңгімеге барғанбыз.

Қазір мен басқаша ойлаймын, шынында да, қазақ мектептерінде оқыту сапасы орыс мектептеріндегілерден әлдеқайда төмен.

Біздің үкіметіміз ешкімді алалап-құлалап отырған жоқ. Мектептердің материалдық-техникалық, оқу-бағдарламалық жағынан жарақтандырылуы қазақ, орыс болып жіктелмейді, бірдей. Ал, оқыту сапасы қазақ мектептерін- де орыс мектептерінен қалып қойған. Мұның басты себебі мұғалімдерге келіп тіреледі. Жасыратын не бар, қазақ мұғалімдері орыс әріптестеріне ілесе алмайды. Әлбетте, қазақ мұғалімдерінің бәрін қаралай алмаймыз, бірақ қазақ мектептеріндегі білім берудің сапасының солғын екенін сол кісілерге тірейміз.

Біздіңше, мұғалімдердің Құдайына болмаса, үкіметке қоятын кінәсі жоқ. Тіптен нарық өз қыспағына қаншама алды деген кездің өзінде мұғалімдер мен зейнеткерлердің жалы қисайған жоқ.

Мен ертеректе намысын жыртып, ардагер ағамен тәтті ауыздың дәмін кетіргеніме қазір өкінемін, бүгінгі күні мұғалімдердің намысын жырта алмаймын. Қазақ мектептерінде оқыған жастардың білім сапасының төмен болатыны сынақтар мен байқауларда, тестілеуде жақсы мәлім болды. Сөйте тұра біз қазақ мұғалімдерінің жастарға сапалы білім, саналы тәрбие беру ісінде ұшан-теңіз жұмыс атқарып отырғанын жоққа шығара алмаймыз. Осыдан жиырма шақты жыл бұрынғы бір зерттеу республиканың белгілі шенеуніктерінің, атақты ғалымдарының, әдебиет пен өнер қайраткерлерінің дені қазақ мектептерінің түлектері екенін көрсеткен болатын, меніңше, қазір де олардың үлес салмағы көп. Бұл, әрине, қазақ ұстаздарының еңбегінің жемісі.

Елбасымыздан бастап есті азаматтардың бәрі қазақ тілін қайтсек көгертеміз деп жүргенде бұл мәселенің шешуі тікелей мұғалімдерге келіп тірелетінін еске салып, түрткі болғымыз келді біздің. Бұл жөнінде үлкенді-кішілі алқалы жиында аз айтылып жүрген жоқ, әдемі шешімдер де бар, бірақ атқарылғаны аз.

Біз – «Итің ұры десе, намыс қылатын» халықпыз. Мұғалімің басқа ұлттың мұғалімінен осал десе, өліп кетуге бармыз.

Ұрпақ келешегі жүктелген ұстаздар қауымының өзі де көтере алмас мұндай кінәні.

Ұлт болашағы сенің қолыңда, ұстаз!

Президентіміз Н.Ә. Назарбаевтың өзі: «Қазақстанның болашағы – қазақ тілінде», - деп атап көрсетіп отырғаны бәрімізге жақсы мәлім.

«Қазақстанның болашағы – қазақ тілінде сөйлейтін азаматтар», - дейміз біз.

**ҚАЗАН – ҚАСИЕТТІ ЫДЫС**

Халқымыздың қасиет тұтар нәрселерінің бірі – қара қазан. Қазақ өз өмірінің мәнін – «қара қазан, сары баланың қамы» деп білген.

Бұл екі ұғымның екеуі де ұлы. Мұндағы қара қазан бір үйлі жан ас ішетін қасиетті ыдыс. Ал сол қазанға салатын азық табу – ер адамның азаматтық парызы. Қазанға түскенді тіл үйіретін етіп пісіріп, дастарханға әкеліп қою – әйелдің басты міндеті.

Сонда ердің де, әйелдің де ойлайтыны – сары баланың қарны ашпасын, қадірі қашпасын деу, ұрпақтың қамын жеу. Біз, қазақ, қара торымыз, ендеше сары балаға жол болсын. Есті тарих айтады: ескі кезде қазақ сары болған деп. Алтайдан құлдаған ата-бабаларымыз небір аумалы-төкпелі замандарды бастан кешірген, өмір сүру салты ғана емес, түрі де өзгерген. Кішкентай сөз тіркесі үлкен ойға, талайды тарихқа жетелейді. Ол – тарихшы ғалымдардың үлесі, біздің әңгімеміз қасиетті қара қазан хақында.

Қазақтай сөздің мағынасын мың құбылтатын халық бар ма екен?! Қараңызшы, қазан ауыз жоғары деген сөздердің мағынасын. Бұл – тігерге тұяғы, ішерге асы жоқ адамның оптимистігі, Құдайдан үміті. Қазан сөзін қатыстырып алуан түрлі мағынаға ие болған сөз тізбегін тізіп көрейік: қазан асты – тамақ жасауды бастады; қазанға ет салды; қазан бас – басы қазандай үлкен кісі; қазан көтерді – тамақ әзірлеуге кірісті, қазан асты; қазан құйрық – құйрығы қазандай қой; қазаны басқа – өз алдына бөлек үй, жеке отбасы; қазаны майланды – қазанына семіз ет асты; қазаны оттан түспейді – бір тамақтан кейін бір тамақ пісіріп, үнемі ас әзірлейді, берекелі үй; қазан аузынан бөлісті – бар тапқанын ортаға салды; қазан бұзарлық – содырлық, сотқарлық, тентектік; қазан құлағын ұстады – билікке қолы жетті; қазанның түп күйесіндей – қап-қара, тіптен қара; қазан үстінен күн көрді - біреудің еңбегі есебінен күнелтті; қара қазан – сараң.

Дүниедегі ең жақсы сөз – алғыс, ең жаман сөз – қарғыс. Қазақ оларды да қазанмен қабыстырып түйіндеген. «Қазаның оттан түспесін» – берекелі, молшылық болсын деу. «Қазаның қирасын» – барып тұрған жаман тілеу.

Жақсылык тілеп лайым,

Аман-сау жүрейік, ағайын.

**ТЫЙЫМ СӨЗ – ДАНАЛЫҚ ЖЕМІСІ**

Біздің дана халқымыз ұшқыр ойын жан адам бір сөзін ауыстырып, басқаша айта алмайтындай жұп-жұмыр, әр сөзін зіл қара тас салмақты етіп бедерлеген. Оның озық үлгісі – мақал-мәтел. Кез келген мақалды, яки мәтелді алыңыз, олардың айтар ойын басқаша сөйлем құрып айта алмайсыз, айтқан екенсіз қожырап, берекесі кетеді. Мәселен, «Балалы үй – базар» деген үш-ақ сөзден тұратын мақалдың айтарын бұдан сәтті сөйлем етіп білдіру, біздіңше, еш мүмкін емес.

Мақал-мәтелді көп біліп, ойына орайластырып, сөзіне жымдастырып пайдалану – ұғынықтылық, ұсынықтылық, ал, оларды білмеу – жетесіздік. Ұлы Абай: «Ескі бише отырмын ба мақалдап», - деп бекер айтпаған. Адамның өз сөзімен жымдаспаған мақал босқа атылған оқпен тең, ал, мақал арқылы білдіретін түйіп тастау – мергендікке пара-пар.

Мақал-мәтел – тұрақты сөз тіркесі. Оның бір сөзінің орнын да, өзін де ауыстыра алмайсыз, мұртын бұзуға болмайды.

Бір қарағанға, «Тыйым сөздер» де мақал-мәтел іспетті, алайда, сәл-пәл өзгешелеу. Олай дейтініміз, тыйымдардың тұрақты сөз тіркестеріне айналғандары да, айналмағандары да бар. Бұған мысалды, көп созбаламай, бәрімізге ыстық ұғым – бесік жөніндегі тыйым сөздерді алайық. «Бесікті сатпа» – бұл тұрақты сөз тіркесі, өйткені басқаша айтсаңыз, қадірі қашады. Ал, «Бесікті көрінгенге берме» дегендегі ойды әрқалай құбылтып жеткізуге болады. Мінеки, «Бесікті өзгеге берме» десеңіз, тіптен жақсы. Себебі, «көрінгенге» дегеннен гөрі «өзгеге» деген дәл әрі салмақты.

Тыйым сөздер – мақал-мәтелдер тәрізді халық даналығының жемісі. Олар –тәрбиелік мәні зор, өмірдің өзінен ойып алынған ақылды тұжырымдар. Тыйымдардағы соқталы ойға жақсылап көз жүгірткен адам олардың нақты оқиғалардан қорытылғанын аңғарары анық.

Атам қазақ: «Үйрен жақсы әдептен, жирен жаман әдеттен» демей ме, тыйым сөздерде әдеп те, әдет те бар. Оларды біліп, ұстанған жан ибалы, инабатты, иманды бола түспек.

Түйіп айтарымыз: Тыйым сөздер – тәрбиенің тәлімді бір өзекті тамыры, өрімталдай болып өсем дейтін жас үшін қағида болып табылатын мінез-құлық, тәртіп үрдістері. Оны көп біліп, ұсынғандарын ұстанған адам азбайды.

**ҚАНАҒАТ КЕРЕК АДАМҒА**

Атам қазақ өмірдің барлық жағдайына байланысты айтатынын басқаша айтуға да, ойлауға да мүмкін еместей етіп айтып қойған. Тек оларды білу керек, ата тілеген ақ жолмен жүру керек.

«Қанағат қарын тойғызар, қанағатсыз жалғыз атын сойғызар». Жетімсіз кезде қомағай болмауымыз үшін шешеміз талай айтқан сөз – бұл. Мағынасы өте терең.

Адамға қашан да қанағат керек. Адамнан қанағат кеткен мына заманның келетінін бұрынғылар күні бұрын сезген тегі, сөйткен де келер ұрпағын ақылға шақырар небір тоқтам сөз қалдырған артына.

«Нысап сайын – береке», «Мешкейдің өзі тойса да көзі тоймайды», «Тарта жесең, тай қалады, қоя жесең, қой қалады», «Ашыққаннан құныққан жаман». Бұлардың бәрін халық әдейі шығарған. Бәрі адамдарды шақтаулы өмір кешу- ге шақырады.

Халық қорқаулар мен жемірлерді ала бөтен жек көрген.

Олардың ашқарақ аранын, тоймайтын көзін тек топырақ толтыратынын дігерлеп тұрып айтқан. Олар да халықтың нақылын ақыл көруі тиіс. Алайда, олардың бүгінгі баю жолына түскені сонша, ештеңені елемейтін болды. Ойлай- тындары тек мол қарпу, аямай асау. Ақ адал тапқаны болса, аузын жағы айырылғанша ашсын, мейлі. Мәселе, басқада, оңай мал табуда, қанағатты ойламауда.

Жақында бір ағамыз қазіргі ықылық атқан, сонда да байыған үстіне байи түсу әрекетін үдеткен үстіне үдетумен әлек болып жүргендер жөнінде қатты қамығып, ауыр сөз айтты.

– Апыр-ау, бұларға сонша байлық неге керек екен? Дүние – боқ. Соны да білмей ме? Қанша байлық жинағанымен, адам кетеді ақ мата жамылып, тапқан-таянғаны қалады. Миллиард-миллиард ақшасынан, зәулім-зәулім сарайынан адамға бұйыратыны – бар болғаны алты-жеті кез ақ мата, арам байлық қалады.

– Қайран ақ көңіл ағам өстіп күйінді.

Әлімсақтан осы, бұл фәнидегі кедейдің күні кіжінумен өтеді, бай көл-көсір өмір сүреді. Адамдарды теңестіретін тек бақи дүние.

Адамда қанағат болмаса, қиын.

Өмірде де, өнерде де қанағатсыздық зияны аз айтылмаған. Солардың ішіндегі ғажабы – Лев Толстойдың «Адамға қанша жер керек?» деген әңгімесі. Ұлы гуманист Толстой осы шап-шағын әңгімесінде романға жүк боларлық ой айтқан. Орыстар Орал тауына тұмсығын енді тіреген тұста, ягни беріде бір орыс башқұрттардан жер сұрайды. Башқұрт айтады:

– Мен ана төбенің үстіне шығып отырамын, сен кешке дейін айналып өткен жеріңді ал, бірақ күн ұясына кірмей тұрып төбенің үстінде отырған маған жетуің керек, жете алмасаң, жер жоқ.

Содан әлгі орыс біраз жүрген соң қанағатты ұмытады, көбірек қамтымақ болып, шығандап шығып кетеді. Бір уақытта қараса, күн көкжиекке барып қалыпты. Орысың екі өкпесін қолына алып, төбеге қарай құстай ұшады. Қайда, тым ұзап кетіпті, төбеге күн батпай жетемін де қанша ұмтылғанымен, болмайды. Башқұрттар келеке-мазақ етіп шулап тұр төбе басында, орыстың өкпесі өшіп, әл-дәрмені құрып, талып жығылады да жан тісілім етеді.

Қанағатсыз ақымақгы ұзындығы 3 метр, ені 2 метр жерге көмеді. Жазушы: «Адамға қанша жер керек?» деп ащы мысқыл айтады. Тойымсызды қорлау осындай-ақ болар! Бұл – барлық қанағатсызға айтылған қарғыс!

Қанағат жөніндегі айтарымызды сәл іркіп, орыс отаршыларының мынандай тойымсыз, ақымақ өкілі емес, зымияны жайлы бір әңгімені айта кетуді жөн көрдік.

Орал тауынан бері асқан орыстың қазақтың кең даласына ендеп те, бойлап та ену әрекеттері том-том әңгіме болар. Соның бір кішкентайы мынау:

Орыстың бір мұжығы қазақ байынан жер сұрапты.

Қазақ байы көнбепті.

Сөйтсе мұжық:

– Бар болғаны өгіздің терісінің көлеміндей жер бер, - депті.

Қазақ келісе кетіпті. Онымен қоймай, орысты «Ақымақ», - деп ойлапты.

Сөйтсе, орыс бір өгізді сойып, оның терісін жіп-жіңішке таспа етіп тіліпті. Таспа құлаш-құлаш болып, кергенде ауданы кәдімгідей жерді алыпты.

Қазақ алданып қалғанын біліп, бармағын шайнапты, орыс миығынан күліп, мәз болыпты.

Орыс отаршылары жергілікті халықтардың жерін тағы басқа да талай жолдармен: күшпен де, алдап та алған ғой, тойғанша да, тойған соң да тоқтамаған.

Ал, қазіргі алпауыттардың араны одан да орасан ашылған, мұнай мұнарасымен, газ құбырымен сыйып кетіп жатыр.

Қанағаттың ауылы алыстаған қай заман бұл?!

**СӘБИ МАХАББАТ ӘНІН ҚАЙТЕДІ?**

Жамбыл облыстық телевизиясы – облыс өмірінің айнасы. Облыста не болып, не қойып жатқаны туралы халық алдымен телевизия хабарларын көріп, тыңдап біледі. Телевизияның хабарларын талдап саралау біздің шаруамыз емес. Сонда да, бір сөзбен айтсақ, қазіргі ақпараттар ағыны ерекше екпін алған тұста облыстық телевизия бағдарламаларынан көп жайдан хабардар болып отырғанымыз бізді қуантады.

Біз енді шөпті де, шөңгені де өлең деп білетіндердің санатынан емеспіз, баспасөздің әр жарияланымына, радио мен телевизияның әрбір хабарына өз түсінік-түйсігімізбен қарап, ой түйеміз, жақсысына сүйсінеміз, жаманына сан соғамыз.

Телевизия бағдарламаларының бір айшықтысы – «Ақ тілек». Атының өзі айтып тұрғанындай, бұл бір адамдарға ұзақ, бақытты өмір, шат тұрмыс, махаббат, мейірім, достық, сыйластық тілейтін, әсем ән төгілген әдемі бағдарлама. Жүргізушісі Эльвира Әмзеева да көркіне үні сай әйбат қыз. «Ақ тілекті» көрген адам ажарланып қалады.

Бірақ, иә, барлық нәрседе «бірақ» болады. «Ақ тілектің» бірағы көңілге әртүрлі ой салады. Қаттырақта болса, айтуға тура келеді, осында көңілге мүлдем қонбайтын сорақылық бар. Ол – емшектегі баланы құттықтап, «жақсы бір ән беруін» сұрау.

Аллам-ау, емшектегі, мейлі бірдегі, екідегі бала не біледі, оған құттықтап жатырсың ба, ғайбаттап жатырсың ба, бәрібір, түсінбейді. Одан да сорақысы сәбиге арналып махаббат әндері шырқалады.

Бұл келеңсіз жайды мен көптен білемін. Бір кезде телевизия қызметкерлеріне айтқым да келген, оған жөні болмады. Өйткені мен «Ақ жолдың» бас редакторы едім, адамдарға «Телевизияны қойып, балаларыңды, жалпы бір-біріңді «Ақ жол» арқылы құттықтаңдар» деу бәсекелестік заңына қайшы келетін еді. Қазір бейтарап адам ретінде: «Нәрестелерді, жас балаларды мейлі «Ақ жол» болсын, мейлі «Ар-Ай» болсын, газет арқылы құттықтаған жөн» деймін. Бүгінгі сәбиді – құттықтау шыққан газетті сақтап қойып, оған кейін есі кіргенде көрсетсе, қандай ғанибет болар еді.

Содан кейін, біз, қазақ, өлең сөзді жақсы көреміз. Өлеңмен сөйлесек, сөзіміз әсерлі шығады деп білеміз. Солайы солай, алайда, ол өлең болуы керек. Біздің құттықтау өлеңдеріміз – былдыр-батпақ. Бұл – жалғыз телевизияға ғана емес, барлық бұқаралық ақпарат құралдарына тән кемшілік.

Біз – ақын халықпыз. Бір шумақ өлең шығармайтын, бір ауыз ән айта алмайтын қазақ жоқ. Құттықтауларда мейлі өлеңмен, мейлі қара сөзбен, әйтеуір әркімнің жүрегін жарып шыққан сөз айтылуы тиіс. Тәжірибеден білеміз, адамдар құттықтау мәтінін өзінен гөрі БАҚ қызметкерлерінің жазғанын жақсы көреді. Біреудің шаруасын біреу істеу – «Жаны ауырмастың қасында белі ауырмастың» кебі. Күнде-күнде құттықтау жазып, ерқашты болған журналист дайын сүрлеуге салады, қан-сөлсіз бірдеңе жазған болады. Тіптен ол қаншама ұқсатып жазғанымен, айтылған ақ тілек құттықтаушының өзінікі емес, өзгенікі. Атам қазақ мұндайларға «Тісі шыққан балаға шайнап берген ас болмас» деген. Сол айтпақшы, тілі шыққан кісіге жазып берген сөз болмас.

«Ақ тілек» суреттерін жариялаудың да өз үлгісі болуы керек. Біздің жағасы жайлауда ағайындарымыз қолына түскен суретті алып келеді. Ақ тілек арналған адам кейде жалғыз, кейде бір топ кісілердің ортасында тұрады. Әрине, соңғы нұсқа ыңғайсыздық туғызады, ақ тілек арналған адамды бөліп алу керек болады. Бұл бұрын қиын еді, қазір компьютерге түкке де тұрмайды. «Ақ тілек» сонда да қолға түскен көп адам бейнеленген суретті сол күйінде көрсетеді, ал «Ақ жолдың» қалыптасқан сара жолы бар – ақ тілек арналған адамның жан- жағындағыларын алып тастап, жалғыз өзін қалдырады.

Адамға арналған шаруаның ұсақ-түйегі жоқ.

Осыны бір ойлап қойған жөн болар.

**БІРЕУ ЕРТЕ, БІРЕУ КЕШ**

Студенттік күнді бірге өткізген дос, бұл күндегі академик Рымғали Нұрғалиев:

– Жапондар баласын он үшке келгенше бетінен қақпайды, шекесінен шертпейді. Бала басын жарып, көзін шығарып жатыр ма, ұрыспайды, «қой» демейді. Тәрбие жұмысын бала он үшке толған соң бастайды, - дейді.

Қызық!

Қазақтың қағидасы: – «Баланы – жастан».

Қазақ баласын он үшке келгенше тәрбиелеп бітеді. Он үште ұл – отау иесі.

Жапондікі дұрыс па, қазақтікі дұрыс па?

Екеуі де дұрыс, жапонның тәрбиесінен жапон, қазақтың тәрбиесінен қазақ шығады.

Рас, қазақ та баланы аты-жөні жоқ жәбірлемеген, жақсысын асырып, жаманын жасырып тәрбиелеген. Заты жуас қазақ баласы айтқанға көніп, айдауға жүрген. Біздің ақылды ата-бабамыз баланы жасытпай, жабырқатпай еккен тәрбиені.

**ОҢАЛТУ КІЛТІ – СӨЗ**

Ас – адамның арқауы. Осы ас төңірегінде-ақ ақырын ғана талай ғибрат аларлық ақыл айтылған. «Асық ойнаған азады, доп ойнаған тозады, бәрінен де қой бағып, көтен-мойын жеген озады» дегенді естіп өскен бала малсақ, еңбекшіл болып ержетеді, кейін шаруақор адам болады. «Мешкей деген жақсы ат еместі» естіген бала қайтіп қана қомағай бола қойсын. «Жаманнан жарты қасық ас қалады» деу – ысырапқа жол бермеу. «Ас тұрған жерде ауру тұрмайды», «Ас ішсең, атауыңдай іш» деп айтпаса, ойын қуған балалар қайтпас еді.

Наннан үлкен ас жоқ.

Шешем айтатын:

– Басқа тамақтың бәрінен шығасың, мысалы етті бір же, екі же, үшіншіде беттемей қаласың, нанды қанша жесең де шықпайсың. Нан жарықтықты ерте де, кешке де же, жей бергің келеді.

Әкем айтатын:

– Наннан қасиетті ештеңе жоқ. Нан құраннан да үлкен. Жоғарыда тұрған құранды нанға шығып алуға болмайды, жоғарыда тұрған нанды құранға шығып алуға болады.

Мен айтамын:

– Дастархандағы асты да, басындағы ойды да, тілі ұшындағы сөзді де бастықгардың алдына тосып үйренген жағымпаздарымыз ұлттық даналығымыздың осы ғажайып үрдісін СОКП Орталық Комитетінің бас хатшысы Л.И. Брежневтің жағы түскен, тілі келмейтін аузына салып қор қылды. Қап! Бассектің құраны басқа, коммунистік партияның манифесі, жарғысы болатын.

Осы жуырда немерем:

– Ата, бала ми жесе, не болады? - деп сұрады.

Ойланып қалып барып:

– Бала ми жесе, миы көп, ақылды болады, - дедім.

– О-о, ми жеймін! - деп қуанды немерем.

Мен койдың басының миын алдым да, жартысынан астамын немереме бердім, қалғанын өзім жедім.

Немеремнің баланың ми жеуі, жемеуі жөнінде сұрауы тегін емес еді, үлкендердің: «Балаларға ми жеуге болмайды, жесе миы ылжырап кетеді» дегенін естіген ғой. Қазақтың мұнысы – дәмдіні үлкен жесін дегенді кішінің көңілін қалдырмай айту. Сүйектің майы шырын болатынын білмейтін қазақ жоқ. Үлкендер оны өзі жеу үшін балаларға: «Сүйектің майын жесең, мұрынбоғың көп болады», - деп алдаусыртқан. Жас баланың тісі пышақтай өткір, оларға сирақ, құлақ берген, «Шашың жібекше таралып өседі», - деп қыздарға желке жегізген. Өзінен-өзі түсінікті, ондағы ой – жылы-жұмсақты қарт жесін, жастардың еншісі – сирақ, сіңір, желке. Осыны дігерлемей, сыпайылап қалай жеткізген, шіркін, біздің үлкендеріміз!

Осының өзінен-ақ үлкенді сыйлау дейтін ең ізгі тәрбие орнығатын. Алға ас келген екен, үлкен бастамай, кіші қол салмайтын.

Қазір оның бәрі үзілген. Кіші үлкеннен бұрын табаққа қол салғанды айтасыз, қолындағысын тартып жейді. Балаларды алдаусырата алмайсың, өзіңді алдайды.

Бұл – келімсектердің өмір салты. Балаларымыз солардың балаларынан үйренген. Біз де солардың ересектерінен үйреніп, балаларымызды жер-жебіріне жетіп ұрсып тәрбиелейтін болдық.

Тілімізге оралу қиын ба, ділімізге оралу қиын ба, белгісіз, белгілісі – қиынның қиыны.

Қазақ тілінің көсегесін қайтсек көгертеміз деген ой, тірлік күн тәртібінен түспей жүргелі қашан, ал ділімізге оралу жөнінде жөнді әңгіме өрбіп көрген емес.

Тілге де, ділге де оралудың, оларды оңалтудың кілті – сөз. «Жылы-жылы сөйлесең, жылан інінен шығады» дегеннен асқан құрмет бола ма сөзге.

Сұр жыланды жібіткен сөздің сотанақ баланы да балқытары анық.

Көңіл жықпау – діліміз,

Мұны бәрің біліңіз.

**МАЛДЫҢ ТҮР-ТҮСІН БІЛГЕН ОҒЛАН**

«Төрт түлік малдың ішіндегі ең естісі – жылқы» – деседі қазақ. Тегі біздің халқымыз білген, жылқы, шынында да, ақылды мал. Кірпияздығы адам таңданарлық. Жылқы ағын суды ғана ішеді, тоқтаған суды татып алмайды. Әрине, мөлдір бұлақ пен таза құдықтың суын да қанғанынша сіміреді. Сиыр сауылған шелектен жиіркеніп, басын кегжең еткізіп көтеріп алады.

Жылқы керемет жершіл. Түнде, яки түтеген боранда адасқан адам басын еркіне жіберсе, аты ауылын жазбай тауып келеді. Жақсы ат иесінің сенімді серігіне айналып кетеді. Адамның айтқанын бұлжытпай орындайтын аттарды кинодан да, өмірде де талай көріп, таңданған жайымыз бар. Оған біреу сенеді, біреу сенбейді, өз басым күмәнсіз сенемін.

Аттың бейбіт күнде көлік, жаугершілік кезде сенімді серік екені бесенеден белгілі. Қуса, жетіп, қашса, құтылатын ат – ер қанаты. Ертеден-ақ батыр мен ат қатар аталып, мадақталған. Алпамыстың байшұбары, Қобыландының тайбуры- лы, Қамбардың қарақасқасы – халықтың ерекше ілтипатына бөленген жануарлар. Кендебайдың керқұла аты ақыл айтып сөйлейді. Әлбетте, өмірде бұлай болмайды, алайда, мұнда халықтың жылқы малына деген разы пейілі, шексіз сенімі көрініс алған.

Қазақ жылқыны мінсе көлік, жесе ет, ішсе қымыз ретінде де қастерлеген. Жылқыны, жалпы мал атаулыны түр-түсіне, жасына қарай атауда қазақтан тапқыр халық жоқ. Ойдың оралымдығын, тілдің байлығын көрсететін ол атауларды біз мақтан тұтсақ керек. Жылқы малының жасына қарай атаулары былай болып келеді: құлын, жабағы, тай, құнан, байтал, дөнен, дөнежін, бесті, бие, айғыр, осы атаулар жылқының жынысы мен жылын білудің анықтамасы іспетті. Торы, құла, қара, боз, құба, құбақан, күрең, жирен, қызыл, көк, сары, боз, ақбоз, бөрте, бурыл, шұбар, қасқа, төбел, кер, ақ танау, ақ табан сөздерінің мағынасын түсінген адам жылқыны жазбай таниды. Өкінішке орай, халқымыздың мұндай зеректігі кеміп барады, қазіргі қазақты қалың жылқының ішіне қоя беріп, «Күреңді ұстап мін» – десең, қай атқа тап берерін білмей тұрып қалатыны анық. Күрең мен жиренді айыру үшін қазақ болу керек. Сәкен Сейфуллин жазған қызыл аттың қандай ат екенін білу үшін нағыз қазақ болу керек. Қазіргі қазақтың көбі қызыл атты жирен атпен шатастыратыны күмән туғызбайды. Шын мәнінде, қызыл ат – боз ат. Боз және жирен қызыл деп жүргендері осы – жирен түгі аралас атты қызыл ат дейді.

Малды жасына қарай атау, түсін түстеу, жасын анықтауда мен Аманханнан жүйрік адамды көргенім жоқ. Болайын деп тұрған бала еді, әттең, қыршын кетті. Аманхан – менің досым Қарауылбек Қазиевтің немере інісі. Олардың аталары Мақат малшы еді. Аманхан атасының үйінде өскен.

Қарауылбек екеуміз университетке түсіп, бірінші семестрден соң ауылға келгенбіз. Аманхан оныншы сегізінші оқитын. Бізге қызыға қарап, түбі сөз қуған адам болатынымызды біліп, қажеті болар-ау деп мал жөнінде төгілтіп әңгіме айтқаны бар еді. Әңгімесі мал жөнінде болғанымен, біздің халқымызға деген мақтанышы, сүйсінісі ғажап еді. Бізден көп кіші бала:

– Ағалар, дүниеде қазақтан ақылды, білгір халық жоқ. Мал атаулыны жасына, жынысына, түрі-түсіне қарай соншама дәл, барша қасиетін жан-жақты қарастырып бейнелеген халық жоқ, - деп тебіреніп еді.

Қайран бала Кеңес әскері қатарында қызмет етіп жүрген жерінде бір оңбағанның оғынан қаза тапты.

Мен: «Қарауылбек екеумізден гөрі сол бала мықты қаламгер болатын еді-ау!» - деп қазір де өкінемін. Аманхан маған ұлтын шексіз сүйген патриот болып көрінеді де тұрады.

Аманханның өліміне себепші болған оның осы өз ұлтын шексіз сүюі болған шығар деп те топшылаймын. Әскерде қызмет еткенімде көрдім ғой, онда орыс шовинизмі сұмдық өріс алған болатын. Өзге ұлттың өкілдеріне орыс солдаттары ойына келгенін істейтін: ұрып-соғатын, есебін тауып өлтіріп те жіберетін.

Аманханды жерлеуге әкесі – Ұлы Отан соғысына оң аяғын беріп қайтқан Мейнақ ағамыз барды. Сондағы алып қайтқаны Аманханның аппақ көйлекпен боп-боз болып төсекте жатып түскен суреті. Есіл ер көзі жәудіреп алыста қалған елімен, кіндік кескен жерімен, құлын-тайдай тебісіп өскен достарымен қимай қоштасып жатқандай кейіпте екен. Біздерге, екі ағасына, Қарауылбек екеумізге де мұңын шағатындай, аянышты. Жүрек сыздады, басқа амал жоқ. Шарасыздық шарықтаған заман еді ғой ол.

Малының жайын білген қазақ – нағыз қазақ. Аманхан сол еді, көктей солды. Оны жалмаған тажал – еріксіз ел болған күніміз, құлақ кесті құл іспетті күйіміз. Келмеске кетсінші, қайтып келмесінші сол қою қара бұлтты күндер. Өз елінде емін-еркін жүрмеген, ашық-жарқын күлмеген адам – бақытсыз. Адамды пәле-жаладан қорғайтын күш – қоғам. Қоғамына қарай адамы дейтін сөз өте орынды. Тәуба, қазақты қорғайтын қоғамы, заңы бар мемлекетімізді мақтан етсек болар енді.

Біздің алтын құрсақты аналарымыз талай Аманханды әкелер өмірге әлі. Солар өз жерімізде еркін өмір сүрсе екен. Басты тілек – осы, басқасы – бола жататындар.

**ӘР СӨЗДІҢ ТҮБІ – ТЕРЕҢ**

Мына қызықты қараңыз, адамдар жас санауды білмейді. Таңданыңыз-таңданбаңыз, солай. Нанбасаңыз, осы жылдың басында, яғни қаңтар айында елуге толған адамнан «Қаншадасыз?» деп сұраңызшы, «Елудемін» дейді. Шын мәнінде ол елуге толған күннен, сағаттан, минуттан бастап елу бірде. Менің бұл айтқаныма таласатындар табылар, оларға айтарым: елуді шұңғыл ыдыс, жылды соған құйған су дейік. Ыдыстың сыйымдылығы елу литр, әр литр бір жас бол- сын. Ыдысқа елу литр су құйдыңыз екен, грамм артық болса, асып төгіледі. Жас та солай, елуге толдыңыз бітті, ендігісі артық, елу бірдің еншісі. Осы сәттен бастап елу бірдесіз. Бұл ретте орыстар дұрыс айтады: «Исполнилось пятьдесят лет», «На пятьдесят первом году жизни» деп. Мұны «Елуге толды», «Елу бірге қараған шағында» деп аударып жүрміз. Бұл аудармалардың алғашқысы дұрыс, соңғысы – қате, оны елу бірде деген жөн.

Сөз бар ма, бұл – білімсіздіктен емес, әр сөздің түбіне терең бойламаудан орын алып отырған жайт.

**ЖАМАН ҚОРС ЕТЕДІ**

Зейнеткер адамның бір ермегі теледидар көріп, радио тыңдау. Мен көбіне радиодан берілетін халық әндері мен күйлеріне құлақ түремін.

Халық әндерінің кез келгеніне салынып айтыла беретін жақсы бір мәтіндер бар. Соның бірі – мынау:

Бір жұлдыз бар әуеде айдан жақсы,

Бір кедей бар Арқада байдан жақсы.

Бір сөз айтса жаманға, қорс етеді,

Қорғасындай балқыған қайран жақсы.

Бір әнші осындағы «қорс» етеді дегенді, «былқ етпейді» деп айтты.

Аңдағанға бұл екі сөздің мағынасы екі түрлі. «Қорс» етеді мінезі жаман, шыртылдақ, «былқ етпейтін» момын, жуас адамды бейнелейтін сөздер.

Осыны бір үлкен кісіге айтып едім, ол күліп алып, бір күлкі әңгіме бастады.

Бұл әртіс те, басқалары да, халық та оны басында «қорс» етеді деп айтатын, кейін бұзылды. Себеп: қорс ететін жануар – шошқа. Ал, шошқа – орыстың малы, оның еті – атасының асы.

Шошқаны жек көру, оны қанша қорсылдаса да «қорс» етеді деп қорлау, мұны әншейін айтса, бір сәрі, әнге қосып тұқырту орысты жек көру емей, немене. Қызыл империяның қырағы идеологтары бұған қалай төзсін, бір дөкейі әншіні, оның бастығын шақырып алып, ит терілерін басына қаптайды. Содан соң атақты әртіс амалсыздан ән сөзін бұзып айтатын болады, кейінгілер еш ойланбастан соны қайталап жүр.

Енді не, тәуелсіздік алдық, орыстың шошқасы тұрмақ, өзіне де қарап сөйлей алатын болдық. Ал, бірақ ән сөзі сол күйінде айтылуын қояр емес.

Адам деген бір мезгіл не айтып не қойғанын білсе қайтеді?!

**ЗЫМИЯН**

Жақсылық пен жамандық атаулының көрініс алуы әр қилы. Жақсылықтың аты жақсылық, оны жария етіп те, білдірмей де жасауға болады. Жақсылықтың ешкімге зияны жоқ. Ал, жамандық – басқа. Жамандық жасайтындар, меніңше, екіге бөлінеді. Алғашқысы – ардың-гүрдің, ақымақ. Ақымақтың жамандығы – ашық, көп зияны да жоқ, екіншісі – зымиян, нағыз пәле әне, сол. Ал, егер ол бастық болса, Құдай ұрды, дей бергін.

Осындай бір зымиян басшының қулығына құрық бойламайтын қылығын кезінде ол билік жүргізген бір ауданның азаматтары әрі ызаланып, әрі күліп айтып отырғанын естігенім бар. Ызаланатыны – олар қулық көрген, күлетіні пәледен құтылып, арқа-бастарының кеңігені.

Сонда зымиян басшы не істеді дейсіздер ғой, бар болғаны өзіне бағынышты, бірақ бағынғысы келмейтін адамдардың үстінен оған бағынатын адамдарға өз атына бағыштатып арыз жаздыратын. Арыз қолына тиген бойда зымиян басшының Құдайы беретін, дереу комиссия құрып, әлгі басы асау ба- тырды башпайының тырнағынан төбе шашына дейін тексертетін. Тексеру нәтижесін дұрыс-бұрыстығына қарамай, өзі төрағалық ететін алқа отырысына салып, жауыққан адамын айызы қанғанша езгілейтін.

Зымиян бір басына дүниедегі бар пәлекетті үйгізген бір пақырдың мәселесі қаралған отырысқа облыс басшысы Ербол Құсайынов қатысады. Алдымен арыз оқылады. Арыз иесі – қатардағы қызылшашы, сөз саптауы – экономистікі.

Облыс басшысы:

– Апырау, мына арыз қызылшашы жазды дейтінге келмейтін сияқты, абайлаңыздаршы, - дейді.

Жазықсыздан жапа шегіп тұрған жазған:

– Ереке, мұны жазған адам – мына әкіміңіз. Бұл кісі әкімдіктің бір белді қызметкеріне жаздырып, ол қызылшашыға көшіртіп алған. Арғы жағы – осы, - дейді.

– Бұл қалай сонда?

Әрі қарай әңгіме қызып жүріп береді.

Енді алқа отырысына қатысып отырған зымиянның талай рет тізесі батқандар кезек-кезек сөйлеп кеп береді.

Облыс басшысы сазарған күйі отырып қалады, сол ешкімге тіс жармаған бойы аттанып кетеді.

Зымиянның қорлығын көрген жұрт: «Құтылатын болдық-ау!» - деп қуанып қалады.

Шынында да, қуаныштары баянды болады, осыдан бір ай уақыт өткенде зымиян басқа ауданға басшылыққа ауыстырылады.

Мейлі, ғой, қорлық көрген жұртқа бұдан басқаның керегі не, барсын. Ал, бірақ ол барған жерін оңдыра ма, мұны енді облыс басшысы ойлауы керек еді, оның ұйғарымы осы болды. Сөз бар ма, облыс басшысы бәрін біледі, өмірде себеп те, салдар да көп, соның қайсысы әсер етті, ол жағы Ерекеңнің бір өзіне ғана аян.

**ҚАЙРАН ҚАЗАҚТЫҢ ҚАРА ШАЛЫ**

Бұл күнде мерейтой көбейді. Көл-көсір дастарханға көз, көпірме сөзге құлақ үйренді. Қай асқа қасық, қай шалқымаға құлақ саларын білмей бөгіп отыратын болды жұрт мұндай тойларда. Тойлардың дастарханы айны-қатесіз ұқсас, өйткені ас бір аспаздың қолынан шығады, сөйленер сөз де біреу-ақ, аянбай мақтау, жабыны тұлпар, күйкентайды сұңқар ет, бәрекелді.

– Мына той қызық басталды.

Той иесі суайт еді.

Тойшыларға бәрібір, өзіне сөз беріледі-ау дегендері айтатын тәтті лебіздерін жұптап отыр.

Тойды ашу үшін сөз той иесінің ағайын ақсақалына берілді.

Ауылдың кәдімгі қара шалы микрофонды қолына жасқана ұстап, шошыңқырап аузына жақындатты да:

– Қарағым! - деді. – Сен елуге шыққанша елді алдап келіп едің, енді қоярсың. Бізге де, саған да керегі сол, - деп микрофонды той иесіне ұстата салды.

Айналайын қазақтың қара шалы, шындықты сен айтпасаң, кім айтады, мына қошеметшіл ағайыннан оны күту – күпірлік.

**АЯЛДАМА АТЫ**

Кейінгі кезде мен 25 және 17 нөмірлі автобустарға жиі мінетін болып жүрмін. Бұл екеуі жүретін жолда Қонаев аялдамасы бар.

Автобустардың кондукторлары кез келген аялдамадан шыға бере келесі аялдаманың атын айтып, «...бар ма?» деп сұрайды. Сонда кондукторлар өзіміздің қара көз бола тұра «Кунаева бар ма?» деуден бір танбайды. Бұл – грамматикалық жағынан сауатсыздық. Біздің сауатсыз бауырларымыз орыстың «Остановка Кунаева» дегенін қазақша айтқан болып отыр. Орыстар ілік септігінде айтып отыр, олар қазақтың ұлы перзенті Қонаевтың кім екенін білмесе де ер адам екенін біледі, ал біздің білімсіздер Қонаевты (айтуға ауыз бармайды), кімге айналдырып жібергенін білмейді.

Жарайды, орыс тіліне шорқақ-ақ болайық, ал ат жалын тартып мінген қазаққа Қонаевтың кім екенін білмеу өлім емес пе?! Өлімнің көкесі!

«Театр киім ілгіштен басталады» деген сөз тегін айтылмаған, ең бастысы, ол – театрға келген адамның мәдениет – тілігін білдіреді.

Ал, қоғамдық транспорт – оны жүргізушілердің, кондукторлардың мәдениеттілігімен қоса саналылығын да білдіреді. Егер біздің автобус, троллейбустарымызда өз елін сүйетін адамдар қызмет етсе, осыдан алды он, соңы төрт-бес жыл бұрын өзгертілген көшелер атымен аталатын аял- дамаларды сол бұрынғы қалпында жариялар ма еді. Білгенге аялдаманың атының өзі – патриоттық тәрбиенің көзі.

**БАЛАЛАР ӘДЕБИЕТІ КЕМСІТУГЕ КЕЛМЕЙДІ**

Мені, анығырақ айтқанда, менің жазғандарымды менсінбеген бір ағай:

– Әй, қойшы соны, балаларға арналған шығармалар ғой, - деді әңгіме кезінде.

Балалар жазушысын, анығырақ айтқанда, балаларға арналған шығармаларды ауызға алғысыз етіп отырған адамды бірінші рет көруім еді бұл.

Мен балалар жазушысы болғанымды бақытым деп білетін едім.

Әжептеуір сөзге келдік.

Ол ағайды алған бетінен қайтару мүмкін емес екен.

Қазір де мен мына әңгімені ол үшін емес, балалар әдебиеті үшін жаным күйіп жазып отырмын.

Менің жеке шығармашылығымды кім қалай бағалайды, ол – өз еркі, ал балалар әдебиетіне бұлайша мұрын шүйіріп қарау – білімсіздік.

Небір ұлы жазушылар балаларға арнап шығарма жазуды ардақты борышым деп білген.

Адамзат көркем ойының алыбы Л.Н. Толстой «Соғыс және бейбітшілік» эпопеясын жазып, даңқы мейлінше шарықтап тұрған кезінде тұтас үш жыл бойы балалар әдебиетіне өзіндік үлес қосумен айналысқан, «Әліппе», есеп кітаптарын, балалар түсінігіне лайықты бірнеше кітапша жазған. Сол әңгімелердің көлемі, қазіргі журналистік тілмен айтқанда, 20-30-ақ жол, салмағы – зіл батпан.

Ұлы орыс сыншысы В.Г. Белинский: «...должно родиться, а не сделаться детским писателем, это своего рода призвание. Тут требуется не только талант, но и своего рода гений», - деген.

Осы екі гәпті білген адам балалар әдебиетін, оның талмай жазып келе жатқан өкілі – мені бұлайша қомсынып, көңірсімес еді. Мен балалар жазушысы болғанымды мақтан етемін.

Ақылды адам айтпақ сөзін білер еді.

Ақылсыз адам білмей сөйлеуге беріледі.

**ҚАРАУЫЗ – АЛҒЫР ТАЗЫМ МЕНІҢ**

«Мен – апамның баласымын» атты романым «Жұлдыз» журналында жариялануға дайындалып жатқанда, Таразға қазақтың оқыған-тоқығаны көп білгір жазушыларының бірі Төлек Тілеуханов келіпті. Жолығып, әңгімелестім.

Төлек – «Жұлдыздың» бөлім меңгерушісі, менің қолжазбамды оқып, разы болыпты. «Әсіресе итің керемет екен», - деді Төлек. Мен білетін Төлек – сөзге жоқ, біреуді мақтау сөз аузынан шығып көрмеген жазушы.

Қатты қуандым. Енді қалай, сиясы әлі кеппеген шығармам мақталып отыр.

Шынында, мен романымда балалығымның апайтөс, алғыр тазысы – қарауыз жөнінде сүйсіне жазғаным рас.

Жазушыға кім, не туралы жазу үшін көп дайындық керек. Мен де қарауыз жөнінде жазуға аз дайындалғаным жоқ. Бұл ретте білгенге үйренерлік жазушылар – Джек Лондон мен Мұхтар Әуезов. Лондонның «Ақ азуы» мен Әуезовтың «Көксерегін» оқыған адам ит туралы қалам тартудың қыр-сырына әбден қанығары аян. Бұл екі ұлы жазушыда елеулі айырмашылық бар. Лондон ит болып жазады, Әуезов ит туралы өзі баяндайды. Лондон тіптен ит туралы жалғыз «Ақ азу» емес, тағы екі роман жазған. Ол «Джерри – аралдық», «Майкл – Джерридің інісі» деген романдарында итті басты кейіпкер етіп ала отырып, өзі өмір сүрген қоғамның ең өзекті мәселелерін қопарып жазған. Ал, Мұхаң ойын баласы, аңғал Құрмаштың адаммен әсте достаспайтын жыртқыштың аузына түсіп қалғанын қатыгез өмірдің трагедиясына айналдырып өрнектеді ғой.

Әдебиетте бұл екі жазушыдан үйренгендер көп болды. Еліктегендер емес, үйренгендер олар. Мен солардың ішінен өзіміздің Мүхтар Мағауинді ерекше атар едім. Мұхтардың «Тазының өлімі» деп аталатын хикаяты иттің көкірек көзімен қазақ өмірінің бүткіл бір аумалы-төкпелі кезеңін керемет бейнелейді.

Мен болсам, Лашыныммен байланыстыра отырып, өзім бала болған кездің, яғни өткен ғасырдың елуінші жылдарының өмір шындығын өрнектедім. Онымның енді Төлек сияқты кірпияз жазушының көңілінен шыққаны – маған қуаныш!

**БӘЙГЕНІ ШАППАЙ АЛҒАН АҒА**

2007-ші жылды мен білетін адамдардың ішіндегі ең жақсы қорытындылағаны профессор Мекемтас Мырзахметов болды.

Бұл жылдың соңын ала Мәкең әдебиет пен өнер адамдарына арналған мемлекеттік стипендияны иеленді, Жамбыл облысының Құрметті азаматы атанды.

Біраз адам Мәкең ағамызды осы қуаныштарымен құттықтадық. Сөйтсек атақты ғалым стипендияға да, атаққа да өзін кімдердің ұсынып, олардың қалай беріліп жүргенін білмейді, сонша бір жарыла қуанып та отырған жоқ. Бәйгені шаппай алды деген осы-ақ болар.

Стипендияға да, Құрметті атаққа да адам талай өткелектен өтіп барып ие болатыны екінің біріне аян. Облыстың Құрметті азаматы атағын алу үшін кейбіреулердің әліне қарамай басын тауға да, тасқа да ұрғанын көріп те, біліп те жүрміз. Ал, Мәкеңе стипендия да, атақ та өз-өзінен бұйырған.

Бұл, әрине, бір қарағанға, әйтпесе, бұл талантты, дарынды еңбекқор адамның әдебиеттану ғылымына, облыстың қоғамдық өміріне қосқан үлесі тым қомақты. Оған көрсетілген құрмет – өзі өмір бақи сарыла зерттеп, насихаттап келе жатқан ұлы ұстазы Абайдың «Ақырын жүріп, анық бас, еңбегің кетпес далаға» деген ұлағатының анықтығының айқын көрінісі.

**АБАЙЛАП СӨЙЛЕГЕН АЗБАЙДЫ**

Өткен жаңа жылыңызбен құттықтаймын!

Қазақ радиосының адамдар бір-бірін құттықтап, музыкалы сәлем жолдап жататын бағдарламасында біреу осылай деп соқты.

Мен неге «соқты» деп кекесінмен айтып отырмын? Себебі құттықтаушы бұл жерде Жаңа жыл деп тек 1-қаңтарды айтып отыр, біздіңше 1-қаңтар – жаңа жылдың алғашқы күні, алда оның әлі 365 күні бар, өйткені биыл – кәбиса жыл, ендеше ол 366-ға толады.

Әңгіме ауанымен арифметикаға түсіп кеттім, әйтпесе, менің айтпағым: адам әр сөзін абайлап сөйлеуі керек. Бір кезде «Аздан да, көптен де үнемдейік» деген жақсы ұран болған, сол сияқты, аз айт, көп айт – ойланып айт. Әр сөздің түбіне терең бойламай сөйлеу олақтық қана емес, шолақтық та. Аузына келгенді ойланбай айта салатынға күйіп кеткен қазақ: «Аңдамай сөйлеген ауырмай өледі» деп ескерткен. Абайламай сөйлегенге осыдан артық тұқырту сөз қайдан табылсын. Әр сөзді пішіп, кесіп сөйлеу – ақыл-ойдың көрінісі. Осыны білген адам сөзін түзер дегеннен басқаны айту – артық.

**КОМИССИЯ**

Ұлы Гогольге «Өлі жандар» атты теңдесі жоқ романның сюжетін ұлы Пушкин берген. Таланты жөнінде бұл екі алыпты салыстырып сөйлеу – әбестік. Әрине, Пушкин «Өлі жандарды» Гогольге өзі жаза алмайтып болғандықтан берген жоқ. Мұның себебін білмек болып басын қатырғандардың бірде-бірі ешқандай анық қорытындыға келе алған жоқ, бәрінікі – жорамал. Біздіңше сол жорамалдардың ішіндегі дұрысы Ресейдің ірік-шірігін жер-жебіріне жетіп жазуға керемет улы тіл қажет болды. Ол – Гоголь. Пушкин мұны білді де Гогольге қолқа салды.

Гоголь бір ғана «Өлі жандар» емес «Ревизор» атты комедиясымен де шіріген қоғамының сілікпесін шығарғанын жақсы білеміз.

Қазақта Гоголь болса, қазір оған жазғызар тақырып, берер сюжет көбейіп тұр. Соның бірі – комиссия.

Комиссия да ревизор сияқты тексеретіндер. Гогольдің кезіндегі ревизорлар қазіргі комиссияның қасында жіп есе алмайды десе болады. Гогольдің ревизоры арбамен келсе, қазіргі комиссияның немен келетінін енді өздеріңіз білесіздер. Қалтасынан соқыр тиын шығып жатпаған соң олар ұшақтың әкесіне, вагонның тәтесіне, машинаның көкесіне мінеді, жолдың төтесімен келеді. Оны айтамыз, комиссия келеді дегенде, асырып айтқанға жарты жыл, кемітіп айтқанда бір ай бұрын әуре-сарсаң басталады. Алдымен, мекеменің есепшісі комиссия мүшелерінің мініп келетін, аттанып кететін көліктеріне жұмсалатын шығыннан бастап, жүріп-тұруы, жатуы, шайы, пайы, қойшы, әйтеуір, туалетіне дейін кететін қаржыны ең жоғарғы тариф бойынша есептеп шығарып, әдемілеп компьютерге басып, екі данасын бастыққа береді. Ұмытып барады екем, мұның бәрі не үшін жасалатынын алдымен айту керек екен. Мұндағы мақсат – комиссияның бүткіл шығынын мекеме қызметкерлеріне шашып тастау. Бұл дегеніңіз – қызметкерлерден ақша жинау. Мен, тегі, ұмытшақпын, мекеме есепшісі де ұмытшақ, есесіне бастық перен, ол есепшінің есебіне комиссияның өзі сияқты бастығының қалтасына салатын ақшаны қосуды әсте ұмытпайды. Бұдан арғысы енді оңай, ақша жиналады, орын-орнымен жұмсалады. Мемлекеттің қара шақасы да шығын болмайды, рас қызметкерлер алғаш қыржыңдап-тыржыңдаған, қазір үйреншікті жай болып кеткен. Комиссияның бір емес, мыңы келсін, бәрібір, бәрі селт етуді ұмытқан, тізімге қол қойып қарап отырады.

Мұны қалай түсінуге болады сонда? Кешегі өзіміз жатып кеп күстаналайтын коммунистер үстемдік еткен заманада мұның біреуі де жоқ болатын. Іссапарға шыққан адамға жол ақысы, тәуліктік шығыны, жамбас пұлы төленетін. Сонымен бітті, іссапарға шыққан адам барған жерінде бетегеден биік, жусаннан аласа болып жүріп, қайтатын. Әрине, пір атқандар да болды, ондайлардың үстінен арыз түсіп, талқыланып, жөнге салынатын. Мемлекетіміз, оның әрбір мүшесі тәуелсіздік алып, айтқанның құшырын қандыратын, естігеннің аузының суы құритын заман орнатамыз деп жатқандағы кейпіміз мынау.

Елбасымыз мұның бәрін түбірімен жою қажеттігін әлденеше рет қадап айтып-ақ келеді, тіптен шенеуніктердің іссапарға орынсыз көп шығатындарының жазаланғандары да бар. Жоғары лауазымды қызметкерлердің іссапарды сылтауратып, бұрынғы бауыр басып қалған қаласы Алматыға барғыштап жүргендері де сын тезіне алынғаны белгілі.

Сонда қалай, біздің ләпбай шенеуніктеріміз жөнді-жөнсіз келген комиссияға бағыныштыларын майшелпек қылып қойып отыра бермек пе.

Кезінде біз де – талай комиссия құрамында болғанбыз, қанша комиссия бізді де тексерген, мұндай сұмдықты көрген емеспіз. Коммунистік билік белең алған кезеңде комиссия дегеніңіздің жұмысы – белгілі бір мәселе бойынша тексеру, бар мен жоқты анықтау болатын. Тексерілген мекемеде, әрине, кемшілік болады, бірақ олардың басшылары ол үшін қазіргідей пұшайман болмайтын. Қорытындысын естірткен жиында мекеме басшылары мұны атап айтып, тексерушілерге шексіз ризашылығын білдіретін.

Қазіргіміз қай жосық?

**БҰЛ – МАСҚАРА!**

Өткен жылдың күзінде өзім туып, өскен Шу ауданына жолым түсті. Шуда менімен емшектес үш қарындасым, олардың үйлі-баранды болған бала-шағалары, яғни жиендерім тұрады.

Әке-шешемнің кенжесі іспетті болып өскен жиен қарындасымның үйінде қонып отырғанмын, ол үйде ағасының кызы Ақерке жүр екен, бетінен сүйдім. Әңгімеден әңгіме шығып отырып, Ақеркенің аудан орталығындағы орта мектептің жоғары сыныбында оқитыны айтылып қалды. Жиен қызым екеуіміздің арамызда төмендегідей әңгіме өрбіді.

– Не, «Коммунизмде» орта мектеп жоқ па?

– Ой, аға «Коммунизм» қалғалы қашан, қазір ол Ақтөбе ауылы аталады. Әдемі орта мектеп тар, бірақ жоғарғы сыныптар жоқтың қасы. Ел ертең тестілеуден өтпей қалады деп жоғарғы сыныптардағы балаларын өстіп жан-жақта, қалада, аудан орталығында оқытуға мәжбүр болып отыр. Әр сыныпта басқа жақта оқуға мүмкіндігі жоқ бес-алты бала қалған.

– Қызық екен! Сонда ол мектептің мұғалімдері нашар болғаны ма?

Сөзге Ақерке араласты:

– Жоқ, аға. Біздің апайларымыз бен ағайларымыз жақсы. Оқулық жоқ, үш-төрт балаға бір кітаптан, қайтіп оқытсын?

Осы аз ғана әңгіме мені көп ойға жетеледі.

Бұл – масқара!

Әр ауылда «Бар жақсымыз – балаларға!» деген коммунистік ұранның мүлтіксіз жүзеге асқанының белгісіндей болған ең әдемі ғимарат – мектептер тұрып, жұрт балаларын тентіретуге мәжбүр болған. Мектептегі оқудың жартысынан астамын бөтен үйде жүріп оқыған малшының баласымен мұны жақсы білемін, бұл тірлік тентіреумен бірдей. Үй иелерінің, мейлі олар жақын туысқандары болсын, қабағына қарау баланы жастайынан жалтақ, жарымжан етеді. Өзегің талып оқудан келгенде бір жапырақ нанға еркін қол соза алмайтыныңнан асқан қорлық бар ма?!

Ана бір Колбинді тұлға тұтқан жылдары кейбір сыңар-езулер Қонаевтың кезінде Қазақстанда мектептер саны пәленге азайып кетті деп соқты. Сонда сол шіркіндердің Қазақстанда жүргізілген ұжымшарларды ірілендірумен бірге бұрынғы кішігірім мектептердің де жабылып, есесіне ірілендірілгенін білмегені таңдандырады. Айталық, 1958 жылы біз онжылдықты бітіргенде бүкіл Шу ауданында Шу қаласын қосқанда орта мектептерді санауға бір қолдың саусағы көптік ететін. Қазір әр ауылда Қонаев салдырған орта мектеп бар. Ал, енді соларды ұқсатып пайдалана алмау кімгс сын? Жергілікті баспасөзде жарияланған облыс әкімі есебінің «Білім беру» тармағын оқысаңыз, бұл саладағы ересен жетістіктерге басыңыз айналады. Бәрі рас, біздің мемлекетіміз оның басшысы Н.Ә.Назарбаев мектептер мен мектеп жасына дейінгі балалар мекемелерінің жүйесін арттыру, олардағы оқыту мен тәрбиелеуді осы заманғы материалдық-техникалық құрал-жабдықтардың ең озық үлгілері негізінде жүргізуге шексіз қамқорлық көрсетіп отыр. Осыған орай облыста атқарылған игі шаралар шоғыры жетерлік. Сонда мен өзім бір кейіпкері болған жоғарыдағы әңгімені қайттік?

Ептеп сұрастырып көрсем, бұл жалғыз Шу ауданында емес, барлық ауданда көзге көп еленбей белең алып бара жатқан жайт екен. Тұрар Рысқұлов ауданындағы Көкдөнен, Жамбыл ауылдарындағы орта мектептер де жаңа оқу жылының басында біраз оқушылары сапалы білім іздеп ыдырап кеткендіктен біраз әуре-сарсаңға түсіпті. Ондағысы – оқушы санын толтыру үшін жан-жақтан бала іздеп тауып, оқуға тартқан.

Осыларды біле келе үлкен проблеманың шаужайынан ұстағанымды білдім. Мұны, әлбетте, жергілікті білім беру органдары біледі, бірақ жария ете алмайды, өйткені өздері жауап берулері керек. Ал, бұл проблеманы шешудің жолы, біздіңше, анау айтқан қиын емес. Ол үшін мектептердегі білім беру сапасын арттыру қажет, содан соң оқытудың құрал-жабдықтарын жақсылап сайлау, бір кітапты үш-төрт бала әрі тарт-бері тарт етіп жүргенді құрту керек. Ең бастысы – «Бас жарылса, бөрік ішінде, қол сынса, жең ішінде» деген ұзын арқау, кең тұсау психологияны да, орынсыз шамшылдықты да қойып, барлық жердегі істің жайын анықтау қажет. Арғы жағы, әрине, шара қолдану.

Барлық жерде оқытудың озық үлгілері – компьютер, интерактивтік оқу өмірге еніп жатқанда ауыл мектептерінде оқулықтың жетпеуі неткен қарама-қайшылық. Оқулық қара базарда қаптап тұрады, мектептерде жоқ. Бұл – түсініксіз жайт. Мұның түп-төркіні – күмән.

Ұзын сөздің қысқасы, ауыл балаларының оқуы мен тәрбиесіне мықтап көңіл бөлмей болмайтын дәрежеге жетіппіз. Өкінішті-ақ!

**ОБРАЗДЫ ОЙ**

Қазақ – керемет нәзік халық. «Достың көңілі бір атым насыбайдан қалады» деген тұжырымды қазақтан басқа халық жасай алар ма екен? Қайдам? Досқа қазақ қоң етіп кесіп беруге әзір. Қараңыз, замана ағымымен бүгінде шылым тартып, арақ ішетін болған қазақ бір кезде осылардың ағайыны насыбайды ауызға алғысыз у, лас зат санаған. Міне, сол кезде сол түкке тұрғысыз заттың өзін әуестікпен сұраған адамы бермей қойса, соған да өкпелеген ғой, қайран ақкөңіл ағамыз.

Содан барып кісінің көңілін қалдырмау керек деген үлкен ой айтылған. Онсыз көңіл орнына түспейтінін сұмдық тап басып айтқан. Сұмдық дейтінім соншама жиіркенішті заттың өзіне көңілі қалған адам неткен нәзік, жаны жараланғыш. Мұндай адамнан ешқашан жамандық шықпайды.

Айналайын қазағым, ақыл айтуды білген. Ноқай: «Өй, кісінің көңілін қалдыруға болмайды» деп дүңк ете қалар еді, ал біздің ойға жүйрік, сөзге шешен ағамыз шендеспейтін ұғымдардың өзін қиюластырып, қандай әдемі образды ой айтқан.

**ТАПҚЫРЛЫҚ**

Мінездің бір жаманы кекшілдік. Бұл жаман әдеттен аулақ бол дегенді біздің қазақ «Жақсының кегі жібек орамал кепкенше, жаманның кегі басы көрге жеткенше» деп мінеп-шенеп тұқыртқан. Түу, неткен тапқырлық! Дүниеде үлбіреген шай орамалдан жылдам кебетін зат бола қоймас. Кектің соңы сойқан екенін, шұғыл табыспаса болмайтынын осыдан тез қазақы уақыт өлшемімен өрнектеу мүмкін емес тіптен.

Айналайын қазағымның қай тапқырлығына таңданарсың. Тек Абайша «Білімдіден шыққан сөз, талаптыға болсын кез» деу ғана керек.

**ТУҒАН ЖЕР**

Кербұлақ – менің туған жерім. «Мен – апамның баласымын» атты романымда Кербұлақ жөнінде кең толғап жазғанмын. Шу аудандық мәдениет үйінде өткен романымның тұсаукесерінде осы Кербұлақтың ойы мен қырын көп шарлаған қойшының баласы, зерделі азамат Жақан Қожағұлов: «Біздің Кербұлақты білеміз дегеніміз бекер екен, нағыз білетін адам Әлдекең екен», - деді.

Мен қатты толқыдым. Неге? Кербұлақ – қазір иесіз қалған өлке. Біздің бала күнімізде Кербұлак тауын қақ жарып ағатын осы аттас өзеннің күнгей беті ұзыннан-ұзақ салынған шатырсыз жаппа тамдар болушы еді. Осы тізілген тамдарда сонау басы Барлыбайдан анау аяғы Бөкейге дейін екі кеңшар – «Кербұлақ» пен «Қарауылтөбенің» адамдары өсіп-өніп, еңбеккерлер егін егіп, мал бағып жататын.

Сол сүттей ұйып отырған ел 1949 жылдың ерте көктемінде Шу бойына күштеп көшірілді. Ата мекендерінен қоныс аударғысы келмегендерді тыңдаған белсенді болған жоқ. Бала болсақ та біліп қалғанбыз, кейбір қариялар қатты қиналды. Кенбай дейтін ақсақал Кербұлақтың бір уыс топырағын дорбаға салып алып: «Өлсем, көріме салыңдар», - деп егіліп жылаған. Бұған аяныш білдіргендер де, күлгендер де болды. Аяйтыны – ақсақал, шынында да, өлім халінде еді, күлетіні – Шу дегеніңіз мына тұрған жер.

Таулықтар ойға жер аударылып емес, шаруа қамымен көшіріліп еді. Шу бойының суармалы құнарлы жеріне қызылша деп аталатын өнімі тәтті, еңбегі қатты техникалык дақыл егіле бастаған. Көзіміз көрді ғой, ол кезде техника жоқ, барлық жұмыс қол күшімен атқарылатын. Қызылша плантациясында ауылдың барлық ақжаулықты аналары алты ай жазға күнге күйіп, күзгі жиын-терін кезінде суыққа тоңып жүрер еді. Есесіне уыс-уыс ақша тауып, қап-қап қант алатын.

Ал, Кербұлақ болса, елсіз-күнсіз қалған жоқ, жыра-жықпылдары қыстау, жотасы жайлау болып, төрт түлік малға толған. Міне, енді социалистік меншіктің ту-талақайы шығып, іске жарардың бәрін қолы ұзындар талапайға салған сойқан Кербұлақты да айналып өтпепті. Отар-отар қой мен үйір-үйір жылқыдан тігерге тұяқ қалмаған. Сонау 1949 жылы елін көшіргенімен, малы, оны бағатын адамы қалған, қысы-жазы малшылардың қамын жасауға жегілген адамдар бригада-бригада болып қаптап жүретін Кербұлақ енді қу-медиен өлкеге айналған. Оның жыра-жырасындағы жалғыз аяқ соқпақ жолдар түгілі өзенді бойлап көсіліп жататын күре жолының өзіне шөп шығып кетіпті.

...Әнебір жылы осы Кербұлақтың баласы, марқұм жазушы Қарауылбек Қазиевтің туылғанына алпыс жыл толуын атап өтуге келген құдасы, шымкенттік ақын Шалқар Әбішев: «Қарауылбектің туған жерін көрсетіндер», - деген тілек айтты. Оны біз ҚазМУУ-дің бесінші курсында оқып жүргенде «Ақ бантик» әңгімесін Қарауылбекпен жарысып жазған Ерғали Ахметов те қостады.

Кербұлақты көрмегелі талай жыл өткен.

Ана бір жылы бала күнгі досым Әлібек екеуіміз Кербұлақтың басынан түсіп, аяғынан шыққанбыз. Марқұм болып кеткен қайран Әлібек дос мені кіндік қаным тамған, бүгінде жұрнағы да жоқ үйдін орнына әкеліп, «Ауна» - деп қалың шөп тұнып тұрған жерді көрсетті. Өзім де біліп тұрмын, бұл – біздің отбасымыз қаншама жыл бақытты өмір өткізген қоржын тамның орны. Ұйысқан шөп үстіне жата кетіп аунадым. Ішім елжіреп, көңілім әлем-жәлем болды.

О, туған жер! Кербұлақ! Сен мені дүниедегі ең қамқор, ең әділ әкенің, ең аяулы, ең әдемі ананың ұлы етіп өмір есігін аштырып, ең мейірімді, ең ақылды әженің бауырында өсірдің.

Кербұлақ! Сенде әлемнің барлық пұшпағында бар ғажаптың, хайуанаттың шөп-қурайдың, тал-дарақтың бәрі бар. Терең сайларың, тау-тасың, құз-қияң, маған әжемнен, әке-шешемнен кем тәрбие берген жоқ. Қуаныш-қайғы, үрей- қорқыныш, жақсы көру, жек көру, жалпы адамзатқа тән қасиеттің бәрін сен ұялаттың бойыма. Жер басып, тау асып жүруді де сен үйреттің. Асып-тасуды білмейтін момын болмысым – сенің мінезің, Кербұлақ. Ешкімге есе жібермейтін қайсар қалпымды сен, сенің өркеш-өркеш тауларың қалып- тастырған.

Мына мен аунап жатқан жұрнағы да жоқ үйдің алдындағы ана тұста - Қалдыбайдың құйында ауыл балалары ерсілі-қарсылы құлаш ұрып шомылғанымыз қандай еді! Кейін Шу өзенінде балықтай жүзгенім, Есіл, Ертіс өзендерінде, Арал, Қара теңіздерде, Атлант мұхитында көсіле малтығаным сен берген сабақтың арқасы еді, Кербұлақ!

Түбі тұңғиық терең, беті бүлк етпейтін тұнық құй, мен саған ұқсаспын. Мұны біреу білер, біреу білмес, ал өзіме аян.

Кербұлақ емгіп тұр екен. Тауы, ой-қыраты, сай-саласы белуардан көк майса. Шалқардың «Джипі» саздау жерде ну қорысқа еніп кетіп, қырлау жерде төсінен алатын қалың шөпті тілігі келеді.

...Қарауылбектің әкесі Қазы қойшы екен.

Қарауылбек «Кербұлақ» ұжымшарының Далауыздағы Еспембет деген жердегі қой қорасында туған. Келсек, Қарауылбек туған үйдің де, қой қораның орнын да қалың шөп басқан.

Бұл жолы бізді бастап келген құрдасым Әділхан:

– Жігіттер, осы енді Қарауылбек туған үйдің орны. Одан бері көп жыл өтті ғой, ізі де жоқ, - деді.

Қарауылбектің құдасы Шалқар да, досы Ерғали да ләм-мим демеді. Екеуі Қарауылбек екеуіміз туған үйді көреміз деп көңілдері өсіп келігі еді, орны да жоқ, елсіз-күнсіз айдалаға келгендей болып қайтып келеді.

Менің де көңілім пәс тартты.

Кербұлақтың басына қарадым.

Алып Ақ ордадай болып, басын күн сүйген Шатыртөбе тұр, жарықтық. Одан бері қарай Кербұлақ өзенінің екі қапталында жусап жатқан алып ірі қара тәрізді төбелер жыпырлайды. Әлбетте, әлемдегі ең суық, ең мөлдір сулы Кербұлак өзені жатыр, бір жерде кең жайылып, бір жерде сылдырап, бір жерде сарқырап ағып.

– Осы – біз туған жер, - дедім мен серіктеріме.

– Әсем жер екен, - деді Шалқар.

– Бәсе, Қарауылбек екеуіңнің жазушы болатындарыңдай бар екен. Ғажап өлке екен мына Кербұлақ, - деді Ерғали.

Ерғали біледі, ол – тау баласы, Алатаудың баурайында өскен. Кербұлақ – Алатаудың бір сілемі.

Мынадай құйқалы өңірден елді неге көшірген? - деп таңданды Шалқар.

Әділхан екеуіміз жарыса, жоғарыдағы жайды айттық.

...Мейлі, елі көшіп кеткенімен, туған жер ыстық адамға. Кербұлаққа әр соққан сайын, бір кітап оқығандай боламын. Кербұлақтың әр тұтам жерінде менің балалығымның естен кетпес көріністері тұнып жатыр. Шетінен кіріп, «Мен – апамның баласымын» романымды жаздым.

Кербұлақ – мен өмір бойы қаузайтын тақырып. Дүниедегі ең етене, біте қайнасып кеткен адамдар – осы Кербұлақтың адамдары. Жаһандағы ең сұлу, ыстық әлем – Кербұлақ әлемі. Оның бәрін айтып, жазып тауысу мүмкін емес.

Жазушы қаншама жерден талантты, әлеуетті болсын, өмірді өзіндей етіп өрнектей алмайды. Жазушының тірлігі, бейнелеп айтқанда, өмірдің көркем көшірмесін жасау. Ал, көшірме түпнұсқа емес. Кербұлақ, ол менің балалық, балаң шағымның түпнұсқасы. Мен оны ешуақыт айналып өте алмаймын, қайырылып соға беремін. Кербұлақ – ол менің қуатым. Кербұлақты әр көрген сайын бір жасап, жасарып қаламын. Сөйте берсем екен!

Шулықтар маған қолқа салады: «Туған жеріңіздің қазіргі тыныс-тіршілігі туралы кітап жазсаңызшы», — деп. Мен ойланып қаламын, көз алдыма Кербұлақ келеді. Кербұлақта көрген, өзім бастан кешірген оқиғалар анталайды.

Ешуақыт көзден де, көңілден де кетпес кең өлке, ешқашан жазып тауыса алмас мол тақырыпсың сен, Кербұлақ!

Сен туған жерсің!

Сенің қазіргі тыныс-тіршілігің маған беймәлім, бүгінгі ұрпағың – жат. Мен оларды жаза алмаспын.

Жазушы өзі бүге-шігесіне дейін білетін жайды жазады. Егер Мұхтар Әуезов Абай елінде туып, өспесе, «Абай жолы» романын жаза алмаған болар еді. Алып жазушының өзінің қыр-сырына қанық емес өмірді – «Өскен өркенді» келістіріп жаза алмауының сыры, меніңше, осы.

Ұлы Мұхтар Әуезовтің қасында біз кімбіз, тәйірі!

**АХМЕТЖАН АТАЙДЫҢ ӘРЕКЕТІ**

Бастықтар, тегі, қазіргі ию-қию заманда ғана емес, ел бала сияқты момақан сол кездің өзінде де қу болған. Олай дейтінім, өмір көрсетті ғой. Кербұлақ елін Шу бойына көшіргенде қызылшаның жұмысына жарамайтын кемпір- шалдарды көш деп қинаған жоқ, асырап-сақтары, мияты жоқтарын жұртқа тастап кетті.

Сондай қорғансыздың бірі – Ахметжан қария еді.

Ол кісінің үйі бұрын ауылдың бас жағында болатын. Осы жерде мына бір нәрсені айтуға керек: ауыл үйлері Кербұлақ өзенінің күнгей бетіне тау етегін жағалай салынған. Ауылдың барлық үйінің есігі күнге, яғни өзенге қараған, арты тау жағында. Менің ауылдың алды, арты, жоғарғы, аяқ жағы деп жазатыным сондықтан. Бір редактордың менің «ауылдың алды» дегенімді «жаны» деп өзгерткені бар. Ал ендігі бір редакторға «Жайсаң жотасы» деген сөз ұнамады. «Жота деген не сұмдық? Жердің жотасы болушы ма еді?» - деп кекетті. Жазық жерде, қара судың жағасында өскен балаға «ауылдың алды, арты» жоқ, жота тек адамда, жан-жануарда, балықта болады.

Тау баласы маған жақсы мәлім, таудың етегі, ортан белі, басы, төбесі, жотасы болады. Жайсаң – алып жота, жазира жайлау.

Ахметжан қарияға оралайын.

Өз үйі оқшаулау жалғыз қалған соң ол кісі біздің үйдің жанындағы шіңкілдек Еркештің кішкентай үйіне көшіп келіп кірді.

Екі үйдің есігінің алды дөп-дөңгелек айтақыр еді. Күнде кешке қарай оны біздің үйдің балалар жағы сыпырып, тазалап, су сеуіп қоятынбыз. Ахметжан атай көшіп келгелі бұл шаруамызға түбегейлі өзгеріс енді. Айтақырды Ахметжан атай тазалап қоятын болды, біздің еншімізге өзеннен шелектеп су әкеліп себу ғана қалды.

Ахметжан атайдың ауланы тазалағаны таңданарлық еді. Қолына жалғыз шыбық алып, сонымен жерде жатқан шөп-шаламды біртіндеп ілгері қарай түре түртіп отыратын. Содан бесін әлетінде бастаған бұл жұмысын, ешқандай асығыс-үсігіс жоқ, бабымен намыздыгер болғанда бір-ақ тәмамдайтын. Бұл екі арада Ахметжан атай, мейлі, тіптен, ауыл көшіп жатсын, алаңдамайтын. Атай жұмысын әбден бітіріп барып, артына бұрылып айтақырдың әр тұтамына дейін ақырын көз жіберіп шолып шығар еді. Сонда көзіне көлденең жатқан қылпық шалынса, ерінбей барып еңкейіп алып, айтақырдың шетіне апарып тастайтын да, үн-түнсіз бізге қарайтын.

Біз, балалар, түсіне қоямыз: ендігі кезек – біздікі. Бәріміз жалма-жан ың-дыңсыз жабылып, біреулеріміз өзеннен шелекпен су әкеліп, біреулеріміз балақты түріп тастап оны шашып, айтақырды текпілесең шаң шықпайтын етеміз.

Ахметжан атайдың бұл тірлігінің байыбына ешкім барып көрген емес, ол неге керек, кешке қарай есіктің алды тап-таза, су себіліп, салқын ауа себелеп тұрса, жетіп жатыр емес пе.

Қазір ойлаймын: осы бір кішкентай ғана тірлігімен бізге үлкен өнеге көрсетіп кеткен екен жарықтық. Ол өнегенің аты – туған жерді сүйіп, аялау, қолға алған ісінді жалықпай, жалқауланбай атқару.

Бала қитетсе, әдеп ақыл айта жөнелетін қазіргі қарттардан үндемей, ісімен өнеге көрсеткен сол Ахметжан атайлар қасиетті-ау! Күмән жоқ, солай.

**КӨКЕК – ЖАҚСЫ ҚҰС**

Көктемнің келгенін біреу малмен, біреу құспен, біреу өсімдікпен байланыстырады. Біздің жақта көктемді көкектің келуімен орайластырады.

Кербұлаққа көкек жыл құстарының ішіндегі алғашқыларының бірі болып келеді. Көкектің «көкек!» деген даусы естілді болды күн жылып, сай-сайға тығылған сұр қар еріп, жылға-жылғаның табаны суға толатын. Кербұлақ өзені тасып, өткел бермей адамдар ар жақ – бер жақ болып қалатын.

Көкекті жексұрын қылып көрсететін бір сөз бар, ол – «көкек өз атын өзі шақырады». Адамды жетесіздіктен, мақтаншақтықтан сақтандыруға бұдан артық тұспал сөз табу қиын. Әлбетте, көкектің өз атын өзі шақырғаны әбес-ақ. Ал, енді осы керемет еңбекқор, әдемі құсты «өз жұмыртқасын баспайды, балапанын асырамайды» деу – өтірік.

Бір газеттен оқыған едім: көкектің 128 түрі бар екен. Солардың біз айтып жүрген жұмыртқасын өзі баспай, басқа құстың ұясына тастап кететіні 82 түрі көрінеді.

Көкек дегенде менің көз алдыма Кербұлаққа ерте келетін, өзімен бірге көктемді ала келгенін «көктем» деп жариялап жүрген бір сүйем ұзын тұмсық, қаламсап іспетті айдары бар, сарала құс елестейді.

Кербұлақтың аң-кұсының арасында өскен мен көкектің таңның атысынан күннің батысына дейінгі барша тірлігіне жақсы қанықпын. Көкек ұясын ескі тас қоралардың саңлауларына салады. Ол көкек айында төрт-бес жұмыртқа туып, соларды мекиені басады. Балапан шығарған соң көкектің мекиені мен қоразы бір тынбай, маңайдың шегірткесін баудай түсіріп, балапандарына тасиды да жүреді. Көкектің басқа құстың ұясына жұмыртқасын салып жүрген зымияндығын мен ғана емес, бүкіл Кербұлақта жан адам көрген де, білген де емес.

«Өмірде жақсы көп пе, жаман көп пе?» деген сұрақтың жауабы – жаман көп.

Жаратушы иеміз – әділ, жақсы мен жаманды тендей етіп жаратпақ болып, «Жақсы» деп жақсыны, «Жаман» деп жаманды жаратып, арасында жаңылысып, «Жаман-жаман» деп қалған көрінеді. Өмірде жақсыдан жаманның көптігі содан деседі.

Жақсыдан – жақсылық, жаманнан – жамандық шығады. Олай болса, тірлікте жақсылықтан жамандық көп, жақсылықтың рахатын көргендер жамандықтың зардабын тартқандардан аз.

Мына елеусіз жерге ұя салып, жұмыртқалап, балапан шығарып, оларын қара қанат болғанша асырайтын көкек – жамандықтан зәбір көріп жүрген құс.

Зерделі оқырман, естігенге емес, көргенге сенген мақұл.

Ендеше, мен – көкектің өзін де, балапанын да қолыма ұстап көрген адаммын, сеніңіздер, көкек — жұмыртқасын да, балапанын да өзінен басқа құстың қанатының астына салып, тұмсығымен түрткізбеген құс.

Дүниедегі қатыгездіктің көкесі – өз перзентінен безіну, осындай оңбаған қыздарды жұрт қазір көкекке теңейтін болып алған. Шындығында, ол қыздар көкек емес. Көкек – балапаны үшін жанын пида етуден тайынбайтын құс. Оны көзім көрген.

Елі көшкен ескі үйлер мен қораларда құстар ғана емес, құрт-құмырсқа, шыбын-шіркей, жылан жыртылып айырылатын. Жылан жылжып жүріп құстардың балапанын қылғыта беретін.

Ешқандай құс, тіптен кішкентай шымшыққа дейін балапанын жыланға оңайлықпен жегізе салмайтын, аянбай айқасқа түсетін, балапаны үшін өз жанын пида ететіндері аз болмайтын.

Бірде ескі қора тұсынан өтіп бара жатып, көкектің кіш-кіш еткен мазасыз үнін, қанатының тез-тез пырылдағанын естідім. Қораның арғы бұрышында көкектің ұясы барын көріп жүретінмін. Солай қарай ентелей бастым, бұрышты айнала бере көрдім: басын қақшитып алған ұзын қара шұбар жылан жатыр тілі сумаңдап. Мына сұсты пәленің дәл тұмсығының алдында бүкіл қауырсын қанаты дүрдиіп, айдары адырайып айбат шашып көкек отыр. Жыланның көзін тайдыра бергені сол екен, көкек дәл төбесінен шоқып-шоқып қалды. Жылан есеңгіреп, зорға жылжып барып, қалың шөптің арасына кіріп кетті.

Көкек «кіш-кіш» деп, айдарын селкілдетіп, құйрығы мен қанатын тарқатып жиып, ұясына қарай ұша жөнелді.

Мен көкектің балапанына жыланды маңайлатпайтынына көзім анық жетіп, қуанып тұрып қалдым.

Мен білетін көкек – осындай құс.

Ал, енді ана ағаш атқа мінгізіліп, жексұрын қылықтар таңылып жүрген көкек – басқа.

Ол – «ку-ку» - деген үн шығаратын айдары жоқ, жабайы кептер тәрізді көксұр құс. Ондай көкек біздің жақта жоқ.

«Қазақ тілінің сөздігінде жазылғанындай, біздің көкек «тұмсығы мен қанаты ұзын, тікше біткен айдары бар сарапа түсті құс». Мүмкін бұп ана албасты көкек мекендейтін жақта жоқ шығар.

Біздің көкегіміздің «Көкек» деп, аз атын өзі атағаннан басқа айыбы жоқ. Құстың тілін кім біліпті, мүмкін, біздің көкек: «Көктем!» деп қуанатын шығар, не десек те көкек – еш зияны жоқ құс.

Осыны біле жүргей, оқыған жұрт.

**АҚЫННЫҢ ӨМІРБАЯНЫ – ӨЛЕҢІ**

Ұлы Пушкин өзі туралы толтырған анкетаға туған жылы мен айын жазып, «Өмірбаяным өлеңімде» деген.

Ақын туралы небір әдемі сөзді ақындардың өзі де, өзге де айтқан, бірақ Пушкиннің мына сөзі бәрінен қарапайым, шындық.

Ұлы адам, ұлы шығарма қарапайым болады.

Абайдың, Әуезовтің, Мұқановтың, Мүсіреповтің шығармалары оқыған адамның көңіліне бірден қонады. Неге? Олар – ұлылар. Ұлылар шығармаларын қалың халыққа арнап қарапайым етіп, сонымен бірге шындыкты жазған. Шындық пен қарапайымдылық егіз, шындық қашан да шындық, ал қарапайымдылықты қарабайырлық дей көрмеңіз, ұғынықтылық деңіз.

Бізде бір жазушылар бар, одан-бұдан оқығанына еліктеп, ой бір бұрқыратып жазады дейсің. Өз басым соларға тамсанып отырғандарды көргенде жүдеп қаламын. Менің қастер тұтатындарым – өз топырағымыздан жаралған жоғарыда аттары аталған алыптар, жете алмай келе жатқан нысанам да солар. Олардың жеткен биігі – біз сияқты пақырлар ұшып та, өрмелеп те жете алмас мұзтау.

Ақынға қайта оралайық. Пушкиннің «Өмірбаяным өлеңімде» дегенін кең мағынада түсінген мақұл. Анығында, өлең – ақынның болмысы. Ақын өз арман-аңсарын, қуаныш-қайғысын, ысып-суынғанын, биіктегенін – жер болғанын жазады. Ақын жазған жайлар – бүкіл адамзатқа тән, етене жақын, әркім олардан өзін көргендей болады. Ақын деп сондай көптің көкейінен шығатын, әркімнің көңіл пернесін дөп басатын өлең жазған адамды айтсақ керек.

Мен көптен білетін бір ақын бар, өзі білімсіз, бәдік, жұқсыз, дәңкеуде, мақтаншақ, бір сөзбен айтқанда, Құдай сүйер қылығы жоқ, сөйте тұра дана, пәк, өресі биік, ақ, адал адамның сөзін айтқан болады, бірақ ұқсата алмайды. Асыл қасиет қанында болмаған соң қағазға түспейді, жазғаны жаман еліктеу болып шығады.

Жаратушы иеміз адамға өмірді ғана емес, өнерді де берген. Өзінде бардың бағасына жету – жетелілік, асыра сілтеу – әулекілік. Мен пәлсапа соқпақ болып әуреленіп қайтейін, «Әлін білмеген – әлек» деген ғой халық ондайларға. «Қысқа да нұсқа» деген осы болар.

**ЕҢБЕК – РУХАНИ ҚАЙРАТ-ЖІГЕР**

Облыстық партия комитетінің саяси-ағарту үйінде «Қазақстан коммунисі» журналының оқырмандар конференциясы өтіп жатты. Шешендер бірінен соң бірі суырылып сөйлеп, журналды ал кеп мақтай бастады.

Облыстық партия комитеті насихат және үгіт бөлімінің дайындаған адамдары өңкей партия ұйымдарының хатшылары, насихатшылары екен. Жорнал редакторы Құрманбек Сағындықов облыстық партия комитетінің хатшысы Ғайникен Айдарханқызы Бибатыроваға бір нәрселерді сыбырлап ай- тып жатты.

Ғайникен Айдарханқызы – ысылған партия қызметкері, Құрекеңнің айтқанына мақұл болып жымиып, бас изеп қойды.

Мінбердегі шешен сөзін тамамдап, орнына қарай қошуақ көңілмен маңғаз басып бара жатты.

Әр жерден бір шапалақ естілді.

– Жорналдың бас редакторы Құрманбек Сағындықұлы бір еңбек адамының сөйлегені жон болар еді, деп отыр. Құрекең ағамыздың мұнысы өте орынды. Біздің жігіттер мұны ескермепті. Өкінішті-ақ! Ал, қане, бұл олқылықтың орнын қайсыларыңыз толтырасыздар? Сартай Есімханович, Сіз сөйлеңіз, - деп Бибатырова Есімхановқа қарады.

Сартай Есімханов сөзге келмей, мінберді бетке алды.

– Коммунист жолдастар, мен өзі бұл жорналды оқымаймын. Сонда да сөйлейін. Не айтсам екен? Осында талай адам сөйледі, бәрін айтты. Сол жетеді енді. Маған айтатын түк қалдырған жоқ. Мейлі, мен сөйлегендерге сонда да разымын, - деп Сәкең залға қарады.

Жұрт ду қол шапалақтап жіберді.

Сәкең:

– Жақсы! - деді де мінберден шапшаң түсіп, орнына қарай тез-тез басып бара жатты.

Құрманбек Сағындықовтың мына конференңиядан жазған есебіне бір мықты еңбек адамының сөзін енгізбек болған ниеті зая болды, томырайып отырып қалды.

Ғайникен Бибатырова Сартай Есімхановты жарыссөзге күні бұрын дайындап қоймаған, яғни айтатын сөзінің мәтінін қолына ұстатпаған қызметкеріне не шара қолдансам екен, деп бір қызарып, бір бозарды.

Сартай Есімхановтың ойына ештеңе кіріп-шыққан жоқ, тілінің ұшына келген сөзді айтты, бітті.

Қулық-сұмдығы көп партиялық жұмыстың қыр-сырына әбден қанық екеуге конференцияны жабудан басқа амал қалмаған еді. Екеуі өздерінен үлкен бастықтарға не беттерін айтады? Бәрінен сол – қайғы.

Ал, Сәкең бір Құдайдан басқаға жауап бермейді, екі қолға бір еңбек – ол кісінің ұстанары.

Осы сәтте маған төрде, құрметті орында отырған ана екеуінен төмендегі, көп ішіндегі орнына барып отырып жатқан Сартай Есімханов бақытты болып көрінді. Сәкеңді жасқандырмай, аузына келгенді ірікпей айтқызған күштің аты – еңбек-ау, дедім. Еңбек материалдық қана қуат емес, рухани да қайрат-жігер екен.

**ЕКІ ҚОЛ**

«Екі қолға – бір еңбек» сөзін мен алғаш рет әкемнен естідім.

Әкем үш жылдай төсек тартып жатып барып, қайтыс болды. Ауырып жатқанда оқтын-оқтын барып, қасында болып, қайтып жүрдім.

Шуға барған екенмін, жасымнан бірге өскен достарым тауып алып, думандатып кететініміз бар. Сондай бір жорықтың ертеңіне әкем:

– Әлдихан, тентек суға құмар екенсің, абайла! - деді.

Мен – нағашы апамның бауырында өскенмін, әкемді «жезде» деймін, ата жолын ұстаған болып ептеп қалжыңдайтыным да бар. Соным ұстап:

– Жезде, өзіңіз де ішуші едіңіз ғой, - деп қалдым.

Әкем екі алақанын ашып көрсетті.

– Мен ішсем, не, мына екі қолға сенетінмін. Екі қолға – бір еңбек. Мен сендерді осы екі қолыммен, еңбекпен асырадым. Сен ішсең, қызметіңді тартып алып, басқа жұмысқа жарамай, қор болып қаласың ғой. Қайтіп жан сақтайсың?

Әкемнің бір кездегі әр саусағы онша-мұнша кісінің білегіндей жуан саусақтарының, жаялықтай, тып-тығыз алақанының еті босап, сай-сай болыпты. Басымыздан сипағанда темір тигендей тітірететін шор-шор қасаңдар сарғайып, солған.

Менің оқыдым, білім алдым, шенеунік болып жүрмін деп кеуде керіп жүргенім әкеме әншейін екен. Әкем үшін мал таппақ, жан сақтамақ құралы екі қол екен. Екі қолдың құдірет екенін осылайша ұғып едім мен сонда.

Өзі ұста, тұрмыстық тірліктің бәріне бейім әкем біздерді кез келген шаруаны атқаруға жұмсай беретін. Сондағысы өзім білгенді балаларым да білсе екен деген игі ниет екен. Әсіресе, мұнысын шау тартқан шағында үдетті.

Еңбек демалысына шыққан сайын бала-шағамды ертіп алып, әкемнің үйіне келемін. Бір ай туған төрімде аунап-қунап, балаларымды ағасы мен апасына бауыр бастырып қайтатын сол бір бақытты шақ жоқ енді! Әкем де, шешем де, апам да марқұм болған.

Біз келген сайын әкем бір қойды атып ұрып бауыздап, пышағын маған беріп тұрып:

– Ал, Әлдихан, мынаны енді өзің жәукемде, істегенің маған жақсы, үйренгенің өзіңе жақсы, - дейтін.

Әке сөзі – заң, білейін-білмейін орындауым керек.

Әкемнің айтқаны әбден рас еді, сол шақта қойдың сойылғаны әкеме жақсы болды, үйренгенімнің пайдасын мен өмір бойы көріп келемін.

Енді бірде әкем қолыма балға, шеге беріп, шарбақтың кеткен шабақтарын қақтырды. Әкем нұсқауларын беріп, менің шегені қалай қаққанымды жіті қарап отырды. Ұста әкемнің ойынан шығу оңай емес, бар өнерімді салып, балғаны айнытпай, дәл сілтеп, шегені қисайтпай түзу кіргізіп жатырмын.

Әкем разы болды әрі өкінді:

– Нағыз өзіме тартқан балам сен екенсің. Қап, оқу құртқан екен!

Әкем өзінің ұсталығын бәрінен жоғары қояды екен.

Адам өз өнерінің қадіріне өзі жетпейінше оны ешкім бағаламайды.

**ҚУЛЫҚТА ШЕК ЖОҚ**

Адам билік сатысымен биіктеген сайын оның өзгеге жасайтын жақсылығының игі, жамандығының жегі күші артады және бұлардың өзі қалағанын жүзеге асыруға мүмкіндігі жеткілікті болады.

Мені мұндай ойға мына жайлар жетелеп еді.

Жамбыл облыстық партия ұйымын біраз жыл Хасан Шаяхметұлы Бектұрғанов деген азамат басқарды. Ол – бұдан бұрын Қызылорда облысында бірінші хатшы, өзінің туған өлкесі Солтүстік Қазақстан облысында басшылық қызметте болған тәжірибелі, сұңғыла адам еді.

Хасан Шаяхметұлы Жамбыл облысын жақсы басқарды. Сол жылдары біраз уақыт тікелей қарамағында, яғни нұсқаушы болып істегенім бар. Әрине, нұсқаушылық үлкен қызмет емес, бірінші хатшы оларды көзіне іле ме, ілмей ме, белгісіз. Нұсқаушылардың кейін барар жер, басар тауы күні бұрын белгілі болушы еді, бәрі дерлік өздері жетік салалар бойынша аудандық, қалалық партия комитеттерінің хатшылары болып шыға келетін. Ал, мен атқарған баспасөз жөніндегі нұсқаушылардың беттейтін өрісі – облыстық газет пен облыстық телевизия және радиохабарларын тарату комитеті. Нұсқаушы – бетегеден биік, жусаннан аласа болып жүретін, тек, бейнелеп айтқанда, бөлім меңгерушісі, ар жағында, әлбетте, хатшы тұрады, айдап салғанда қабатын, үретін пенде.

Облыстық партия комитетінде қызмет істеу – үлкен мектептен өту. Бұл мектептен әркім әрқалай болып түлеп ұшады.

Сол мектептің ең басты үйретері – қулық еді. Тәжірибелі саналатын бір ағай, онда да білдей бөлім меңгерушісі мені қулыққа үйрете алмай-ақ шаршайтын. Қайтейін, әке-шешем және апам мені қулық-сұмдыққа үйір болма, өтірік айтпа, кісінің ала жібін аттама, ақ-адал бол деп үйретті ғой. Бөлім меңгерушісі тұрмақ, одан зоры болсын, мен оның емес, өзімді өмірге әкелген, ақ сүтін, тәлімді тәрбиесін берген адамдардың айтқанымен жүріп, өмір сүріп келемін.

Қулықтың қаншалықты жексұрын қылық екенін мен сол партиялық жұмыста жүргенде көп көріп, өлердей түңілгенім бар. Майда-шүйдесін айтып қайтейін, бір-біріне ұқсас, үйренуге тұрмас екеуін айтайын.

Бірінші хатшының өз аймағында ақ дегені – алғыс, қара дегені – қарғыс. Не ішемін, не киемін дегенді ұмытқан, бәрі ас та төк, бір тойым жоқ.

Әлімсақтан табиғаттың заңы – жас өседі, жасамыс – қартаяды.

Бектұрғанов – облыс халқына билігін жүргізген тұлға болғанымен, табиғат перзенті, қартая бастайды.

Ол кезде қазіргідей бұлтақ жоқ, жасың алпысқа келген екен, бір сөзге келмей, қуана-қуана зейнетке шығасың.

Ал, Хасан Шаяхметұлының бір сөзі, анығырақ айтқанда ойға алғаны бар екен. Ол – бүгін-ертең үйленем деп жүрген кіші ұлын аяқтандыру.

Қазақстан Компартиясы Орталык Комитетінің бірінші хатшысы Дінмұхамед Ахметұлы Қонаев Бектұрғановты қабылдап, зейнетке шығуы керектігін айтады.

Сонда Бектұрғанов:

– Дінмұхамед Ахметұлы, бір өтінішім бар еді, айтсам, қалай болар екен, - дейді.

– Айт, - дейді Қонаев.

– Айтсам, кіші балам келін түсіретін еді, рұқсат етсеңіз, соның тойын өткізгенше істей тұрайын.

– Рұқсат. Тойыңды тездетіп откіз.

Хасан Шаяхметұлы үйіне келе салып, той қамына кіріседі.

Бірінші хатшы той жасап жатса, оған қызмет ету – үлкен бақыт. Тек қожайын иек қақса болды, жанын пида етуге әркім әзір. Ал, тойға шақырылған қонақтар ылғи ығай мен сығай – аудандық, қалалық партия комитеттерінің бірінші хатшылары, аудандық, қалалық атқару комитетінің төрағалары, облыстық мекемелердің қолы майлы басшылары.

Тойхананы Хасекеңнің өзінен басқа кім санасын, әрине, қарық болды.

Той өткеннен бір аптадан соң Хасан Шаяхметұлы зейнетке жіберілді.

Ұйымдық мәселе қаралған пленумнан соң бір ауданның беделді басшысы айтыпты дегеп сөзді естідік.

– Қап! Мына Хасан сұмдық екен. Осы елуге келген жасым ішінде талай зұлымдықты көріп едім, бірақ мынадайды кім көрген!

Бұл – бір ғана оның емес, дәуірі өтейін деп тұрған адамға алданып, үйіп-төгіп тойхана берген тобырдың да өксікті өкініші еді.

Өкінішке орай, сол жылдары Бектұрғановтың осы тірлігін қайталаған «шәкірттері» аз болған жоқ. Соның бірі – Нұрғали Торғаев. Жасы егде тартқан адамдар біледі, Торғаев Меркі, Шу, Сарысу аудандық партия комитеттерінің бірінші хатшысы болған, партияның ысылған жауынгері еді.

Нұрекең Шуда бірінші хатшы болып тұрғанда «Алға» кеңшарының директоры Қайып Кененбаев болатын. Қайып – иманжүзді, ақ жолдан айнымаған азамат, өзіндік беті бар басшы, ешкімнің жүндеуіне көнбейтін. Торғаевтың Шу ауданының барша басшы қызметкерлерін иіріп-жусататын қаһарына жалғыз директор Кененбаев қарсы тұра алған. Ол енді, әрине, пәре де бермеген. Сонысына бола Нұрғали Қайыпты қырына алғанын қоймайды.

Күндердің күнінде Торғаев Кененбаевты үйіне қонаққа шақырыпты.

Кененбаев жат та келіп таңданады. Мұнысы несі? Бір жағынан іші жылиды: Нұрекең бірдеңе біліп шақырған шығар, барайын.

Кешке қарай Кененбаев қызметтік машинасын мінбей ағайынының көлігімен әйелін ертіп алып, артынып-тартынып Торғаевтың үйіне келеді. Нұрекең Қайыпты қақпасын өзі ашып, қарсы алады.

Мұндай құрметке кім шыдасын, Қайып еріп кетеді.

Торғаев сағатына қарап тұрып машина жүргізушіге:

– Сағат онда кел, - дейді.

Жүргізуші дәл айтқан уақытта келсе, аузына арақ тұрмақ шарап алмайтын Қайып қызып алыпты, Нұрекеңмен қайта-қайта сүйісіп қоштасады.

Содан Қайып ертеңіне кешке дейін басын көтере алмай жатып, облыстық радионың кешкі хабарын тыңдауға әзер жарайды. Радионы қосқаны сол екен диктор:

– Бүгін Сарысу аудандық партия комитетінің пленумы өтті. Пленумда ұйымдық мәселе қаралды. Сарысу аудандық партия комитетінің бірінші хатшысы болып Нұрғали Торғаев сайланды, - деп сөйлей бастайды.

Қайып орнынан ұшып тұрады.

– Түу! Бұл неткен адам еді?! Ақымақ болғаным-ай, қап! - деп төсегіне сылқ етіп отыра кетеді.

Шынында, неткен адамдар еді бұл бірінші хатшылар! Адамды аяу дегенді мүлде ұмытқан ол шіркіндерге бүгін теңеу іздеп, әуре болмағанымыз жөн шығар. Олар келмеске кетті ғой, ең жаманы – солардың орынтағына отырған әкімдер олардан асып түспесе, кем соқпай тұр. Бүгінгі күні бәрінен осы қайғы.

Елбасымыз сыбайлас жемқорлық пен парақорлықтың тамырына балта шабу жөнінде қадап айтып-ақ келеді. Жақсы шешімдер де бар, бірақ нәтиже жоқ, болмайды да. Өйткені аз болсын – көп болсын пәрені үлкен болсын – кіші болсын бастық алады. Бастықтың қолында қандай да бір билік болады. Билік бастықтардың жауға алдырмас кіреуке сауыты. Бастықтың дәрежесі өскен сайын сауыттың беріктігі артады, яғни оны аңдыған жауы азаяды. Нәтижесі олардың шанда біреуі болмаса, басқасы алдырмайды. Сондықтан ғой Елбасының қаржы полициясының қызметкерлеріне торға ылғи шортан емес, шабақ түседі, деп ұрсатыны.

Заң алдында бәріміз бірдей жауаптымыз деп қанша айтқанымызбен, бастықтар оны оп-оңай айналып кете береді. Заң, тек қана заң үстемдік құрған заманды біз көре алмаймыз, балаларымыз көрер ме екен? Балалар, олардың болашағы – үлкендердің жемісі. Олар бізден қалған мұраның иегері. Бастық болып, басқа болып, осыны біліп өмір сүрсек, қане.

**ҰЛЫ КҮЙШІГЕ БІР ТІЛЕК**

Билік пен шығармашылык ешқашан бір-біріне кірігіп, жымдасып кете алмаған. Билік жай адамды да, шығармашы адамды да өз еркіне бағындырудан бір танбайды. Биліктің айтқанына көніп, айдауына жүрген шығармашыл, жалпы өнер адамы өспейді, бір жеткен биігінде қалады.

Оның мысалы – өзімнің аға-досым, атақты күйші-сазгер Әбдімомын Желдібаев. «Ыдырыс», «Боз жігіт» тәрізді інжу-маржан күйлерін айтпағанда, «Ерке сылқым» күйімен-ақ бүкіл түрік әлемін тамсандырған бұл аса талантты (бір кезде мен оны ұлы дегенмін, сол айтқаным айтқан) сазгер біраз болды, жұртты елең еткізерлік шығарма бере алмай жүр. Оның әртүрлі себебі бар шығар. Меніңше, Әбекеңнің бұлайша бір деңгейде тұрып қалуы – биліктің әсері. Олай дейтінім Әбекең соңғы кездері билік басындағылардың тапсыр- масымен жазатын болды күйді. Кенен Әзербаевка арналған «Күй көкшолақ», «Жамбыл баба жыр толғайды», «Төле би толғауы» күйлері осындай тапсырыспен жазылған.

Ән мен күй тапсырыс емес, сезімнен туса керек. Жүректі жарып шыққан шығармалар ғана жетеді халықтың жүрегіне. Ал, мыналардай мерейтойларға арналған дүниелер сол тойларға арналып жазылып ілініп қойылған көрнекі үгіт құралдары іспетті. Той өткен соң үгіт құралдарын жинап алады, ал күй қалады, бірақ оның әсер күші азаяды, оқиғаны еске түсірерлік қана қасиеті сақталады. Халық Әбекеңнің күйлерінен гөрі Кенекеңнің «Көк шолағын» шырқағанды, Жамбыл жырларына қаныққанды, Төле бидің әділ билігіне, шешен сөздеріне тәнті болғанды артық көреді. Әбекеңнің күйлері тапсырысты орындаған сарамжалдығын байқату ғана болады.

Өткен жылы күзде Тараздағы Баласағұн мәдениет орталығында Әбдімомын Желдібаевтың шығармашылық кеші өтті. Кеште Әбекеңнің күйлерін Қазақтың Құрманғазы атындағы ұлт аспаптар оркестрі орындап, әндерін респуб- ликаның жезтаңдай әншілері шырқады. Мұнда қуанбай қайда қуанарсың? Ең қуанарлығы – бұл оркестрдің Әбекең шығармаларын түгелдей алғаш рет орындауы емес, үшінші рет қайталануы.

Концерттен соң Әбекеңді құттықтаған сөздер айтылды.

Мен де сахнаға шығып, былай дедім:

– Бұл ұлт оркестрі – қазақ өнерінің қасиетті қара шаңырағы, қазақты ұлтсыздандырмақ болған тоталитарлық кезеңде «ұлт» деген сөзді өз атауында сақтап қалған санаулы ұжымдардың бірі. Осы даңқты оркестрдің Әбдімомын Желдібаевтың шығармаларына ден қоюы – бақыт! Бақытыңыз құтты болсын, Әбеке!

Жұрт аяғы басылған соң былай шыға бере әйелімнің пікірін білмек болып:

– Қалай екен? - дедім.

– Жақсы. Тарихи шығармалары көп екен, - деді Бану.

Банудың «тарихи» деп отырғаны арнау күйлер екенін түсіне қойдым мен.

Шынын айту керек, Бану қазақ күйлеріне онша қанық адам емес, соның өзі аңғарған мен жоғарыда айтқан жайды.

Мен бұрын айтқанмын Әбекеңе: «Сіз әкім-қараның ықпалынан аулақ жүріңіз. Кәдімгі адамдардың қуаныш-қайғысын, күйініш-сүйінішін, өсу-өшуін жазыңыз. Арнау күйлеріне үйір болып барады екенсіз, оныңыз, меніңше, артықтау».

Әбекең бұл күйлерінің халқымыздың бір туар ұлдарын құрметтеуден туғанын айтып, менің пікірімді елегісі келмеді. Мейлі ғой, өз ойлағаны бар шығар. Дегенде анаған да, мынаған да күй арнай беру оны бір қалыпқа салып, бір ізге түсірмесе болғаны да.

Шығармашылықтың жауы – трафарет. Бұл дегеніңіз – машықтанып алып, жаттанды ой айтуға бой алдыру, сүйреткі жолға түсу.

Адамның сай сүйегін сырқырататын «Ыдырыс», екі көзден жас ағызатын «Боз жігіт», қан ойнатып, қиял құштыратын «Ерке сылқым» күйлерінің авторы, аға-дос Әбдімомын Желдібаев біле жүрсін деп айтып отырмын мен бұл сөзді, басқалар да елеймін десе өзі білсін.

**АМАНДАСУ – АДАМДЫҚ ӘЛІППЕСІ**

Соңғы кездері денсаулығыма байланысты қалалық аурухананың жүйке аурулары бөліміне жатып, емделіп жүрмін. Бөлім меңгерушісінен бастап санитаркасына дейін таныс болып кеттік. Әділін айту керек, бөлімнің медициналық қызметкерлері ауруларды емдеуден аянбайды. Бәрі тап- тұйнақтай, пысық, қызметтерін орнықты орындайды.

Бөлім меңгерушісі Гүлқұмар Малаева – білгір, іскер дәрігер. Өз ісіне жан-тәнімен берілген Гүлқұмар – қатал, талап қойғыш та, айтқанын орындатады. Бөлім қызметкерлерінің бәрі одан ығып тұрады.

Гүлқұмар – сергек адам, аурулармен амандасуын үзбейді.

Неге екенін қайдам, осындай оңқай асықтай адамнан бөлім қызметкерлері мүлде үлгі алмаған, бірде-біреуі аурулармен амандасуды білмейді. Жас адамның үлкенмен амандаспағаны жараспайды екен. Ертеңгілік жапа-тармағай жұмыстарына келіп жатқан медбикелердің бетіңе қарап безергені қандай жаман.

Жасым үлкен болған соң, әрине, мен жастардан сәлем дәметіп, жауап қайыруға бейімделемін, бірақ шіркіндердің біреуі шіміріксе ше.

Сөйтсем, бұл медбикелер амандасуды айтам, жалпы әдеп атаулыдан мақұрым болып шықты.

Алғаш палатаға екпіндеп кіріп келген медбике қыз:

– Қалдыбаев, - деп қойып қалғанда «мен» деген сөз ауызыма зорға түсті.

Құдайым-ау, мына қыз менің немереммен жасты ғой, «Ата» яки «Аға» десе, қайтеді?

Теріс айнала бердім.

Қыз қадала кетті:

– Қалдыбаев, укол.

Үнсіз білегімді тостым.

Қыз машық тірлігіне кірісті.

Қап, мына жас қызды (бір бұл емес, бәрін) қазақтын үлкенді сыйлау дейтін тамаша қасиетінен айырған не, анығырақ айтқанда кім болады екен? Оған ойланатын түк те жок, ол – үлкенді «Сіз» деп емес, «Сен» деп сыйлайтын ағайын.

Солайы солай. Бірақ солай екен деп, бұл келеңсіз кеселді өрбіте беруіміз керек пе? Әрине, жоқ. Бұл жерде мен мына бедірейген қыздарды бетімен жіберіп отырған Гүлқұмар қарындасыма кейіс білдіргім келеді. Оны осы жайды көрмей, білмей жүр деп кім айта алады? Өзің әдемі, әдепті болып жүргенің жақсы, әрине, қарындасым. Ал сен, ең алдымен, ұжымның басшысысың, тәрбиешісің, егер қыздар сенің әдептілігіңнен өздері тәлім ала алмаса, қайтесің, кемшіліктерін бетіне басып айту керек шығар. Біздің дана халқымызда мұндай ғибратты сөз өте көп, соларды пайдалан. Мұның үстіне сіздердің қызметтік этикаларыңыз дәрігер науқасты дәрімен ғана емес, сөзімен де емдейді демейтін бе еді.

Қысқасы адамдар бір-бірімен амандасып жүру керек. Амандасу – адамдық әліппесі.

МАЗМҰНЫ

ДРАМАЛЫҚ ШЫҒАРМАЛАР

Шертпектен шеке зардап шекпейді ........................................ ................6

Балалардың махаббатында неміз бар? ..................................................45

Сәлім – Сәлима ......................................................................................83

Әкімнің туған күні ...............................................................................119

Сауытбек пен Ақбөпе ..........................................................................163

ТӘМСІЛДЕР ........................................................................................195

Әлдихан ҚАЛДЫБАЕВ

**ТАҢДАМАЛЫ ШЫҒАРМАЛАР**

**ІV том**

***Драмалық шығармалар***

***Тәмсілдер***

Редактор *А.Акишева*

Дизайн *Н.Цой*

Техникалық редактор *О.Пегова*

Компьютерде беттеген *С.Ыбраева*

Басуға 21.09.12 қол қойылды. Қалпы 84х108 1/32. Қағазы офсетті.

Қаріп түрі «Таймс». Шартты баспа табағы 20,0.

Таралымы 1000 дана. Тапсырыс №7266.

«Раритет» баспа компаниясы,

050022, Алматы қ., Масанчи к., 98

Тел./факс: 8(727) 260 67 08, 292 88 36

E-mail: [rarity\_pc@mail.ru](mailto:rarity_pc@mail.ru)

[www.rarity.kz](http://www.rarity.kz)

тапсырыс берушінің файлдарынан Қазақстан Республикасы

«Полиграфкомбинат» ЖШС-нде басылды.

050002, Алматы қаласы, М.Мақатаев көшесі, 41.

ISBN 978-601-250-179-7

9 786012 501797